VOINTA 
ROMÉNĚ 


REVISTĂ DE ȘTIINȚĂ ȘI CULTURĂ 
Nr.1-3 2004 * ANUL XIV * CHIȘINĂU 


ROMANIA 


REVISTĂ 
de ştiinţă şi cultură 


Nr. 1-3 2004 
ianuarie-malrtie 


REDACTOR-ŞEF 
Alexandru BANTOŞ 


COLEGIUL DE REDACŢIE 
Alexei ACSAN, Mioara AVRAM 
(Bucureşti), Ana BANTOŞ, Eugen 
BELTECHI (Cluj), Silviu BERE- 
JAN, Vladimir BEŞLEAGA, Mircea 
BORCILA (Cluj), Leo BUTNARU, 
Gheorghe CHIVU (Bucureşti), Mihai 
CIMPOI, Anatol CIOBANU, lon 
CIOCANU, Theodor CODREANU 
(Huşi), Anatol CODRU, Nicolae 
CORLATEANU, Nicolae DABIJA, 
Boris DENIS, Demir DRAGNEV, 
Stelian DUMISTRACEL (laşi), Andrei 
EŞANU, lulian FILIP, Gheorghe 
GONŢA, Victor V. GRECU (Sibiu), 
lon HADARCĂ, Dumitru IRIMIA 
(laşi), Dan MANUCA (laşi), Nicolae 
MATCAŞ, Vasile MELNIC, Valeriu 
RUSU (Franţa), Marius SALA 
(Bucureşti), Gheorghe STOG (Bălţi), 
Dumitru TIUTIUCA (Galaţi), Petru 
ŢARANU (Vatra Dornei), Vasile 
ŢARA (Timişoara), lon UNGU- 
REANU, Grigore VIERU 


Pentru corespondenţă: 
Căsuţa poştală nr. 83, 
bd. Ştefan cel Mare nr. 134, 
Chişinău, 2012, Republica Moldova. 
Tel.: 23 87 03, 23 46 98 
e-mail: limba_romana @ mail.md 


„Autorii acestor rânduri, la fel ca şi alţi mulţi lingvişti sovietici au 
căzut într-un timp în greşeală, când se străduiau să depisteze o anumită 
„autonomie” a limbii moldoveneşti faţă de limba română. Ne-am străduit cât 
ne-am străduit, dar n-am reuşit să arătăm şi să demonstrăm — pe bază de 
fapte concrete şi edificatoare — deosebirile dintre limbile română şi mol- 
dovenească. Unitatea de limbă româno-moldovenească s-a cristalizat de 
foarte multă vreme, încă din perioada de formare a limbilor romanice. La 
ora actuală această teză este recunoscută de către toţi specialiştii care 
tratează problema în cauză. Teoria despre două limbi est-romanice... a 
adus mari prejudicii lingvisticii sovietice. S-au irosit multe forţe şi mult timp 
pentru a demonstra teza eronată cum că moldovenii şi românii vorbesc 
limbi romanice înrudite, dar diferite. Dovezi în favoarea acestor teze nu 
au existat şi nici nu pot exista.” 


R. Budagov, S. Bernştein, „Cu privire la unitatea de limbă româno-moldove- 


xn 


nească”, revista Nistru, nr. 11, 1988, Chişinău. 


LIMBA ROMÂNĂ 


REVISTĂ DE ŞTIINŢĂ ŞI CULTURĂ 


EDITOR: colectivul redacţiei 
ISSN 0235-9111 


LECTOR: Veronica ROTARU 
PROCESARE COMPUTER: Oxana BEJAN 
Com. nr. 1969 Editura „Universul” 


Acest număr este ilustrat (pag. 107, 125, 142, 171, 185, 205) cu lucrări 
de Ştefan EŞANU 
Coperta |: Priviri la masă 
Coperta IV: Flori de munte, Portret în doi, Festin 


Orice articol publicat în revista Limba Română reflectă punctul de 
vedere al semnatarului şi nu coincide neapărat cu cel al redacţiei. 


Sumar 


3 


SUMAR 


ARGUMENT 

Emilian MARCU. Se-ntoarce- 
acasă Ştefan 

5 


APĂRĂTOR AL PATRIEI ŞI AL 
CREDINȚEI 

Ştefan ŞTEFANESCU. Ştefan 
cel Mare — simbol al identităţii euro- 
pene a românilor 

7 

Petru Demetru POPESCU. Im- 
portantă personalitate istorică 

12 


ADEVĂRUL DESPRE NOI 
Victor V. GRECU. Limba - te- 

mei al fiinţei şi al unităţii naţionale 
15 


ANIVERSĂRI. 
ANATOL CIOBANU - 70 
Mesaje de salut. Tudor FUR- 
Nicolae CORLATEANU 
20 
Valeriu RUSU. Frate cu ade- 
vărat 

22 

Teodor Cotelnic. Eminent cer- 
cetător şi profesor universitar 

23 

„Vom ieşi din impasul lingvistic 
ruşinos şi ridicol, în care am ajuns, 
numai atunci, când în capul mesei 
se va afla ştiinţa eternă, şi nu politicul 
efemer”. Dialog: Alexandru BAN- 
TOŞ — Anatol CIOBANU 

28 

Bibliografie selectivă 

30 

Anatol PETRENCU. Sincere 
felicitări 

38 

Silviu BEREJAN. Prof. A. Cio- 
banu în sociolingvistica românească 
modernă 

42 

Petru BUTUC. Exponent al ling- 
visticii funcţionale de la Praga 

47 


DUI, 


Mihail DOLGAN. Investigaţii 
lingvistice prin „repere” literare 
51 


Mihail PURICE. Problemele 
limbii de stat în viziunea prof. Anatol 
Ciobanu 

56 

Ana BANTOŞ. Verba volant, 
scripta manet! 

62 

Irina CONDREA. Cultivarea 
limbii — o preocupare constantă 

63 


lon CIOCANU. Contribuţie im- 
portantă la asanarea limbii 
67 


lon MELNICIUC. Pedagog 
înnăscut 

73 z 

Claudia CEMARTAN. Coborâtor 
„din munţii latiniei” 

76 

Anatol EREMIA. Promotor şi 
apărător al graiului matern 

80 

Eugenia DODON, Emilia 
OGLINDA. Romanistica şi lingvistica 
generală în opinia profesorului Anatol 
Ciobanu 

82 

Estelle VARIOT. Hommage à un 
autre esprit latin 

91 

Galaction VEREBCEANU. Gân- 
duri despre profesorul Anatol Ciobanu 

93 


Elena GROSU. Un dăruitor de 
lumină 


95 

Sabina CORNICIUC. Am ceva 
de declarat... 

96 : _ 

lon HADARCA. Vivat, Pro- 
fessore! 

98 


VOCABULAR 

Adriana KORONKA. Conside- 
raţii privind evoluția unor neologisme 
de origine engleză intrate recent în 
limba română 

99 

lon CIOCANU. Motoul şi antica- 
mera; Oarecare; Avizele 

102 


Limba Română 


Alexei PALII. Detaliu...; Promo- 
tional... 

105 

Adrian CHIRCU. Despre pizza, 
pizzerie, dar şi despre pizzar 

108 


ÎNTRE CORECT ŞI ERONAT 
Alexei ACSAN. Cunoaşteţi for- 

mele corecte al cuvintelor româneşti? 
111 


EMINESCU AL NOSTRU 

Theodor CODREANU. N. Geor- 
gescu şi precursorii săi 

120 


ARS POETICA 

Ana BANTOŞ. „Stranie intrare 
în sonet” 

124 _ S 

lon HADARCA. Versuri noi 

126 


ANALIZE ŞI SINTEZE 

Grigore CANŢARU. Glose la 
fenomenul intertextualităţii 

132 

Elena UNGUREANU. „Filo- 
logos, cari deştul cerci a pune pă 
dantea...” 

137 

Ofelia ICHIM. Despre degrada- 
re şi risc în Europa, cu Vintilă Horia 

144 

Diana VRABIE. Metamorfozele 
personajului românesc 

149 


PORTOFOLIUL PROFESO- 
RULUI 

Constantin ŞCHIOPU. Proce- 
dee de valorificare a textului literar: 
situaţia de opţiune morală 

153 ed ta ala 

Cecilia CAPAŢANA. Tipuri 
structurale ale locuţiunilor adverbiale 

156 


DIMENSIUNI ALE EXISTEN- 
ȚEI 
lon ŢURCANU. Sensul vieţii şi 


al istoriei în opera lui Cioran 
165 


Diana VRABIE. Nae lonescu şi 
generaţia condamnată la luciditate 
169 


POESIS _ R 

lon HADARCA. Arhitectura 
bucuriei 

173 

Romaniţa RUSU. Oraşul; Ele- 
mente; Contrast; Când înfloresc ca- 
işii; Taina timpului; Rânduri-gânduri; 
Dreptatea; Duet; Amintire; Amnezie; 
Stare de verde; Fără scăpare 

175 


RECONSTITUIRI 
Emil VRABIE. Al. Sturza, scriitorul 
181 


LECŢIILE ISTORIEI 

Nicolae FUŞTEI. Biserica 
Sf. Dumitru din Chişinău 

186 


ANIVERSĂRI 

ION BORŞEVICI - 75 

Andrei VARTIC. Principiile politi- 
co-morale ale profesorului lon Borşevici 

195 


ANATOL PETRENCU - 50 

lon NEGREI. Profesor şi istoric 
de seamă 

198 


PREZENTĂRI ŞI RECENZII 

Viorica POPA. Limba şi litera- 
tura română în spaţiul etnocultural 
dacoromânesc şi în diaspora 

199 


Irina CONDREA. Dicţionare 
clujene 

203 i 

Vitalie RAILEANU. Ubicuitatea 
omului din poezia lui Adrian Ciubotaru 

206 


O ANTOLOGIE A EPIGRAMEI 
ROMANEŞTI 

Plăcerea de a glumi-ll. Rubrică 
îngrijită de Gheorghe BALICI 

209 


Autorii noştri 
215 


Argument 5 


Emilian MARCU 


SE-NTOARCE-ACASĂ ŞTEFAN 


Deschideţi larg fereastra pe-nserate 
Când clopotele toate bat în lung ecou 
Se-ntoarce Ştefan. Veacul în cetate 

Cu fiecare clipă se-aprinde-n scutul său. 


Potop de reci miresme tăcerea ne-o doboară 
Şi-mbracă-n veşnicie altarul princiar. 
Deschideţi larg fereastra lumina în odoară 
De fulgere uşoare e taină-n calendar. 


Se-ntoarce-n grâne Ştefan ca semnele uşoare 
Sub semnul crucii sfinte e tainicul chezaş 
Deschideţi larg fereastra cu fiece ninsoare 
Ştefan se-ntoarce-n case să-şi caute sălaş. 


E iarba-n clopot ninsă de îngereşti alaiuri, 
Mitropolii de brumă sub grâne-au înflorit. 
Deschideţi larg fereastra în toate-aceste raiuri 
Se-ntoarce-acasă Ştefan sub clopot de granit. 

Acad. Ştefan ŞTEFĂNESCU 


ŞTEFAN CEL MARE - 
SIMBOL 

AL IDENTITĂŢII 
EUROPENE 

A ROMÂNILOR 


Dacă forţa unui popor vine şi 
din conştiinţa despre oamenii aleşi 
pe care i-a avut, ca şi din cultul aces- 
tora, Ştefan cel Mare face parte din 
existența noastră actuală şi dă forţă 
mersului nostru înainte. Personalitate 
viguroasă, continuator dar, totodată, 
şi creator de tradiţie politică, Ştefan 
cel Mare a reuşit să simbolizeze atât 
puterea de creaţie a poporului român 
în cele mai diverse domenii, cât şi 
identitatea europeană a statalității 
româneşti. 

Ştefan cel Mare a înălţat Mol- 
dova şi a implicat-o ca putere în 
procesul complex, transformator, 
care a făcut din Europa celei de a 
doua jumătăţi a secolului al XV-lea o 
„Nouă Europă”. 

In numele suveranităţii de drept 
divin în guvernarea ţării, el a ştiut — 
în funcţie de împrejurări — când să 
folosească sabia şi când arma di- 
plomaţiei; a acţionat cu îndrăzneală 
şi prudenţă pentru a crea şi menţine 
echilibrul între forțele în mijlocul căro- 
ra a fost obligat să manevreze. 

Cu unele dintre personalităţile 
ilustre ale vremii, Ştefan cel Mare 
s-a înfruntat pe câmpul de luptă şi 
cu toate s-a întrecut prin creaţii mo- 
numentale în timp de pace. 

Istoricul este chemat să de- 
finească resorturile care au făcut 
din Moldova o construcţie statală 
formidabilă în vremea lui Ştefan cel 
Mare şi care i-au dictat domnitorului 
măsuri pe planul vieţii instituţionale, 
cu rol însemnat în definirea identităţii 
statale şi impunerea ei ca o putere în 
geografia politică a timpului. 


Ştefan cel Mare a înţeles de 
la începutul domniei că Moldova în 
libertate şi în înălțarea ei trebuie să 
se bizuie, în primul rând, pe sine, pe 
tăria internă, dată de coeziunea locu- 
itorilor, asigurată de exerciţiul libertăţii 
lor, şi pe forţa militară. 

Preocupat să întărească au- 
toritatea domniei şi să diminueze 
privilegiile boierimii anarhice, Ştefan 
cel Mare a ştiut să evite excesele 
practicate de Vlad Ţepeş, genera- 
toare de ură şi revoltă. Acest fapt a 
asigurat domniei sprijinul celei mai 
mari părţi a boierimii şi, totodată, 
sprijinul Bisericii, ale cărei interese 
Ştefan cel Mare, de la începutul 
domniei, le-a protejat. 

Cât priveşte oastea ţării, Ştefan 
cel Mare a izbutit să aplice în practică, 
pe scară mult mai largă, programul ce 
şi-l impusese Vlad Ţepeş — de organi- 
zare a unor cete de ostaşi recrutaţi în 
special din mediul țărănesc; el a dat 
un nou conţinut instituţiei „vitejilor”, 
făcând din elementele populare, ridi- 
cate la situaţia de „viteji, auxiliari ai 
politicii de întărire a autorităţii domniei 
şi, totodată, o forţă capabilă să creas- 
că rezistenţa ţării în confruntările cu 
oştile de care dispuneau puterile 
străine agresoare. 

Biruinţele repurtate de Ştefan 
cel Mare au dovedit, — într-o vreme în 
care dezvoltarea armamentului făcea 
să crească rolul oştilor de mercenari —, 
că cei mai buni oşteni sunt cei care 
luptă „pentru altare şi cămine”. Aceştia 
reprezentă componenta esenţială a 
capacităţii de apărare a ţării. 

In cadrul măsurilor de apărare 
a ţării, Ştefan cel Mare a acordat o 
atenţie deosebită fortificațiilor, întăririi 
sistemului de cetăţi. Au fost redimen- 
sionate zidurile acestora, ţinându-se 
seama de generalizarea utilizării 
armelor de foc. 

Ştefan cel Mare şi-a dat seama 
că progresul societăţii va fi cu atât mai 
rapid, cu cât ea va fi mai deschisă 
cuceririlor de civilizaţie din alte ţări. 
Printr-o veritabilă politică economică, 
el a asigurat afluxul de mărfuri din 
Centrul şi Apusul Europei şi, totodată, 

desfacerea în afara hotarelor a pro- 
duselor marfă, realizate în ţară. Prin 
stabilirea ordinii interne şi întărirea 
siguranţei drumurilor a fost favorizată 
dezvoltarea economică. Măsurile de 
atragere a negustorilor străini s-au 
îmbinat cu cele de protecţie ale ne- 
gustorilor autohtoni. 

Oraşele, beneficiind de protec- 
ţia domnului, şi-au crescut potenţialul 
demografic şi au devenit importante 
surse de venituri pentru vistieria 
statului. Venituri însemnate aduceau 
vistieriei şi vămile de graniţă, ca şi 
cele din interiorul ţării. Dinamismul 
economic pe care l-a cunoscut Mol- 
dova în timpul domniei lui Ştefan cel 
Mare o situa printre statele de primă 
importanţă în comerţul european. 

Prosperitatea economică a asigu- 
rat domniei succesul măsurilor pe care 
le-a întreprins în opera de guvernare. 
Organizarea ţării, de care îşi legase, în 
mare măsură, numele Alexandru cel 
Bun, a fost continuată cu perseverenţă 
şi energie de Ştefan cel Mare, subordo- 
nând-o țelului suprem urmărit: înflorirea 
economică şi culturală a Moldovei, 
creşterea puterii ei militare. 

Pe plan extern, Ştefan cel Mare 
a căutat, în funcţie de primejdia care 


ameninţa Moldova, să asigure un sis- 
tem de alianţe, care să-i înlesnească 
riposta faţă de agresor. El a urmărit 
să nu aibă în acelaşi timp doi duş- 
mani şi în acest scop a angajat relaţii 
internaţionale, care au depăşit sfera 
statelor vecine, — a încheiat alianţe cu 
toate acele puteri ale căror interese 
coincideau în anumite momente cu 
cele ale Moldovei. 

Situaţia în care se afla Moldova 
l-a obligat pe Ştefan cel Mare la o per- 
manentă examinare lucidă a conjunc- 
turii internaţionale cu scopul de a găsi 
soluţia cea mai favorabilă salvgardării 
țării. In slujba acestei cauze s-a folosit 
nu numai de arta diplomatică, dar şi 
de arma politico-militară şi legăturile 
matrimoniale. 

Conştiinţa clară că nici o fronti- 
eră a Moldovei nu era sigură, inclusiv 
cea dinspre Ţara Românească, unde 
prin urmaşii lui Vlad Ţepeş turcii 
aveau calea deschisă către Moldova, 
l-a determinat pe Ştefan cel Mare să 
încerce refacerea frontului de luptă 
antiotomană în spaţiul românesc. 

Apărător al Moldovei, el a apă- 
rat deopotrivă Ţara Românească, 
împiedicând prăbuşirea ei sub stă- 
pânire otomană. 


Apărător al patriei şi al credinţei 9 


Dacă Ţara Românească nu a 
intrat în stăpânirea imperiului oto- 
man în a doua jumătate a secolului 
al XV-lea, aceasta se datoreşte în 
bună măsură rolului politic jucat 
de Ştefan cel Mare, cu toate că 
domnii impuşi de el pe tronul Ţării 
Româneşti au renunţat la lupta îm- 
potriva turcilor şi, în unele cazuri, 
i-au însoţit chiar pe turci împotriva 
domnului Moldovei. 

Preocupat de a avea un domn 
aliat, credincios în Ţara Românească, 
Ştefan cel Mare a căutat, totodată, să- 
şi asigure sprijinul Transilvaniei, care, 
la rându-i, — în condiţiile în care regele 
Matia Corvin era antrenat în luptele 
pentru cucerirea Austriei şi Boemiei — 
căuta protecţia lui Ştefan cel Mare. 

Acţiunilor politice şi militare, 
menite să consolideze alianţa Ţărilor 
Române împotriva primejdiei otoma- 
ne, le-a adăugat Ştefan cel Mare de- 
mersuri pe plan internaţional, pentru 
a convinge puterile europene să se 
unească într-o alianţă mai largă, în 
cadrul căreia eforturile Moldovei ar da 
mai mult pentru cauza ei, ca şi pentru 
cea generală a Europei. 

Referindu-se la importanţa 
geostrategică a Moldovei ca „ceta- 
te de apărare a Ţării Ungureşti şi 
a Poloniei” şi ca „Poartă a întregii 
Creştinătăţi”, Ştefan cel Mare atrăgea 
atenţia că „dacă această Poartă (a 
Creştinătăţii), care este ţara noastră, 
va fi pierdută, — Dumnezeu să ne 
ferească de aşa ceva — atunci toată 
Creştinătatea va fi în mare primejdie”. 

Cuvintele domnului român nu 
erau un exerciţiu de retorică politică, 
ci redau o conştiinţă clară în privința 
însemnătăţii spaţiului românesc în 
confruntarea Creştinătate — Barbarie, 
prin Barbarie înţelegându-se ceea ce 
era în afara Creştinătăţii. Barbar era 
sinonim cu păgân. 

Gândirea politică a lui Ştefan 
cel Mare îl situa printre promotorii 
echivalentei Europa = Creştinătate. 

Este cunoscut faptul că umanis- 
tul Enea Silvio Piccolomini (papa Pius 
al II-lea [1458-1464]) a introdus, prin 
autoritatea numelui său, în circuitul 


cultural-politic din secolul al XV-lea 
numele de Europa, aflat în patrimo- 
niul cultural al antichităţii. In 1458 el a 
dat titlul de Europa unuia din tratatele 
lui de geografie politică. 

Termenul de Europa avea la 
Enea Silvio Piccolomini sensul de 
realitate geografică, dar, totodată, 
politică şi spirituală, desemnând 
Comunitatea de credinţă creştină cu 
sens restrâns, catolică, occidentală, 
latină. Aceasta era marcată de heri- 
tajul limbii latine. 

Papa Pius al II-lea, nutrind 
planul şi desfăşurând o activitate vie 
în vederea organizării unei cruciade 
antiotomane — în care scop a reunit, în 
1459, un Conciliu la Mantova — identi- 
fică Europa cu Creştinătatea şi pleda 
pentru unitatea acesteia, în faţa tot 
mai ameninţătoarei primejdii otomane. 

In cadrul proiectatei cruciade 
antiotomane, papa Pius al II-lea acor- 
da o atenţie specială popoarelor di- 
rect amenințate, aflate în prima linie a 
rol însemnat revenindu-le românilor. 

Papa Pius al II-lea a fost, de 
altfel, umanistul care a contribuit 
cel mai mult la difuzarea în lumea 
apuseană a cunoştinţelor despre 
ţinuturile locuite de români, despre 
romanitatea lor şi latinitatea limbii 
vorbite de ei. 

Este semnificativ faptul că o 
dată cu redescoperirea termenului 
de Europa, căruia i s-au atribuit în 
secolul al XV-lea sensuri născute 
din prefacerile istorice ale vremii, a 
crescut şi interesul pentru cunoaşte- 
rea valorilor poporului român, care-l 
integrau celor europene şi-l făceau 
solidar cu acestea. Constatările 
umaniştilor apuseni îşi aveau în mare 
măsură sorgintea în felul în care ro- 
mânii ei înşişi îşi defineau identitatea 
europeană, afirmându-şi romanitatea 
ca origine şi apartenenţă la Creştină- 
tate, ca civilizaţie, diferită de Barbari. 
Romanitatea — componentă definito- 
rie a fiinţei poporului român şi element 
însemnat în structurarea conştiinţei 
europene faţă de care umaniştii 
arătau o adevărată venerație — era 


10 


Limba Română 


văzută ca o coordonată importantă a 
unităţii creştine, care se identifica tot 
mai mult ca unitate europeană. 

Merită subliniat faptul că Ştefan 
cel Mare — „Luceafărul Moldovei” — 
cel care a definit lucid locul şi rolul 
Moldovei în Europa a fost şi primul 
conducător politic român, care a 
afirmat unitatea etnică a românilor. 
Pentru el statul românesc de la sud 
de Carpaţi era „laltra Valahia” (cea- 
laltă Ţară Românească), în raport 
cu Moldova, care era tot o Valahie, o 
Ţară Românească. 

Prin afirmarea Moldovei, ca pu- 
tere europeană şi creşterea interesului 
mediilor politice şi culturale europene 
pentru spaţiul românesc s-a produs şi 
o schimbare de viziune în aprecierea 
raportului de întâietate în cadrul dua- 
lităţii statale româneşti. Dacă până la 
victoriile de răsunet european ale lui 
Ştefan cel Mare termenul de Magna 
Valahia desemna Ţara Românească 
de la Sud de Carpaţi, Moldova fiind 
Valahia Minor, o dată cu creşterea 
renumelui conducătorului Moldovei 
şi a rolului acestei ţări în constelația 
politică a Europei, Țara Românească 
de la Est de Carpaţi, condusă de 
Ştefan cel Mare, a devenit Valahia 
Magna (Ţara Românească cea Mare). 
Acest fapt este consemnat într-un re- 
marcabil izvor cartografic. Este vorba 
de Harta Europei Centrale, întocmită 
de cardinalul Nicolas de Cusa şi tipă- 
rită în 1491 la Eichstätt (Bavaria). In 
această hartă, considerată prima hartă 
modernă a Europei Centrale, teritoriile 
româneşti de la Sud şi Est de Carpaţi 
sunt desemnate cu numele de Magna 
Valahia (Muntenia) şi Valahia Magna 
(Moldova). 

În sprijinul existenţei conştiin- 
tei romanităţii, ca dimensiune a celei 
europene în gândirea politică a lui 
Ştefan cel Mare pledează şi faptul 
că una din variantele Cronici redac- 
tate la Curtea sa — Cronica numită 
moldo-rusă —, menită să informeze 
mediul politic rusesc cu date despre 
originea românilor şi începuturile sta- 
tului Moldova, cuprinde mitul despre 
fraţii Roman şi Vlahata, strămoşi 


eponimi ai românilor sau vlahilor, ai 
celor două state separate, Ţara Ro- 
mânească şi Moldova, înrudite prin 
fondul etnic comun. 

Apărător al Creştinătăţii, într-o 
vreme în care Creştinătatea pierdea 
sentimentul solidarităţii împotriva 
necredincioşilor, Ştefan cel Mare s-a 
ridicat în rândul personalităţilor proe- 
minente ale Europei celei de a doua 
jumătăţi a secolului al XV-lea. Nici un 
domnitor român până la el nu s-a bu- 
curat încă din timpul vieţii de o faimă 
internaţională atât de mare ca alui. 

Din îmbinarea trăsăturilor puse 
în valoare de tradiţia ţării cu idealul 
monarhic bizantin, Ştefan cel Mare 
a creat modelul domnesc, care prin 
numele lui s-a impus ca exemplu de 
urmat pentru cei chemaţi să conducă 
poporul român. 

La crearea imaginii lui Ştefan 
cel Mare ca Mare, Bun şi Sfânt, Bi- 
serica — Mănăstirile şi clerul — a avut 
un rol hotărâtor. 

Anii domniei lui Ştefan cel Mare 
au fost şi ani de fructuoasă colabora- 
re între Domnie şi Biserică. Protecţiei 
pe care Domnia i-a arătat-o, Biserica 
i-a răspuns cu înalta ei autoritate 
morală în armonizarea socială, cu 
sprijinul şi binecuvântarea actelor de 
guvernământ şi sacralizarea imaginii 
domnitorului, „Tatăl Patriei”, reazemul 
poporului. 

Numeroasele edificii bisericeşti 
ridicate de Ştefan cel Mare, înzes- 
trate cu bogate resurse economice, 
sunt mărturii ale credinţei spre care 
convergeau simţirile cugetului şi ale 
spiritului, dar sunt, totodată, mărturii 
ale unei politici de stat, de glorificare 
a ctitorului lor, care dezvolta tradiţia 
dinastică a ţării şi solidariza Moldova 
cu idealurile Europei creştine. 

Mănăstirea Putna, principala 
ctitorie religioasă a lui Ştefan cel 
Mare, a devenit, încă din timpul vieţii 
lui, cel mai de seamă centru cultural 
şi artistic al Moldovei, cu iradieri de- 
parte, în afara hotarelor ţării. 

Mănăstirea Putna, în care că- 
lugării cărturari au însemnat „spre 
luminarea şi mândria urmaşilor is- 

prăvile ctitorului strălucit”, ca şi multe 
altele dintre aşezămintele religioase, 
ridicate de Ştefan cel Mare, au avut şi 
au nu numai valoare de cunoaştere 
istorică, ci şi de monumente de artă 
religioasă, reprezentative pentru 
nivelul de civilizaţie a epocii ştefanie- 
ne, când s-a cristalizat în arhitectură 
stilul moldovenesc. 

Mărturiile istorice, scrise sau 
monumentale, orale sau iconografice 
au întreţinut de-a lungul secolelor 
amintirea lui Ştefan cel Mare, care 
a introdus poporul român în istoria 
europeană. 


Numele lui Ştefan cel Mare este 
un nume-simbol în panteonul gloriei 
româneşti. 

Dacă în 1904 comemorarea a 
400 de ani de la trecerea în eternitate 
a lui Ştefan cel Mare era menită să 
întărească conştiinţa unităţii şi solida- 
rităţii naţionale, în vederea împlinirii 
idealului naţional, azi marcarea a 500 
de ani de la moartea marelui voievod 
prilejuieşte evocarea acelor fapte 
ale lui Ştefan cel Mare, care ni-l fac 
contemporan, un reper luminos în 
angajarea noastră în construcţia noii 
Europe, a Uniunii Europene. 


Mănăstirea Neamţ, una dintre ctitoriile lui Ştefan cel Mare, a cărei biserică 
a fost sfinţită în noiembrie 1497 

Petru Demetru POPESCU 


IMPORTANTĂ PERSONALITATE ISTORICĂ 
File de biografie 


Ştefan cel Mare, domnul Moldovei (1457-1504), om politic şi diplomat 
strălucit, comandant de oaste, ilustru şi priceput strateg, gospodar, unificator, 
sprijinitor al culturii, însemnat ctitor de aşezăminte, simbol al luptei antiotoma- 
ne a românilor şi creştinătăţii (Athletus Christi). Ş era fiul lui Bogdan al II-lea, 
domnul Moldovei (1449-1451), şi nepotul lui Alexandru cel Bun. Işi petrece 
copilăria la Borzești, sub supravegherea atentă a mamei sale, Oltea Maria. De 
la moartea lui Alexandru cel Bun, urmaşii luptaseră între ei pentru tron, ceea 
ce contribuise la slăbirea puterii centrale. Bogdan al II-lea, primejduit de fraţii 
săi (lliaş, Petru al II-lea, Ştefan al II-lea, Petru Aron), se refugiază, împreună 
cu soţia şi copiii, la rudele soţiei, în Ţara Românească. Preocupat să formeze 
şi să menţină un front antiotoman, lancu de Hunedoara îl sprijină pe Bogdan 
al II-lea să ocupe tronul Moldovei (martie — octombrie 1449) împotriva lui Ale- 
xăndrel (fiul lui lliaş) care, ca domnitor, era slab şi la dispoziţia panilor polonezi. 
Bogdan II ia tronul prin luptă, învingând oştile lui Alexăndrel la Tămăşeni (oc- 
tombrie 1445) şi intrând victorios în Suceava. S-a dovedit un capabil condu- 
cător de oaste, trezind admiraţia lui Ş, care s-a aflat alături de tatăl său... Dar 
în anul următor (1450), Alexăndrel revine cu ajutor polonez pentru a-şi relua 
domnia. Este înfrânt din nou în bătălia din Codrul Crasnei (septembrie 1450). 
Ş are din nou prilej să înveţe din tactica militară a tatălui său. Insă, pe când se 
găsea la o nuntă în localitatea Reuseni (octombrie 1451), Bogdan Il este sur- 
prins de fratele său, Petru Aron, şi ucis mişeleşte. Tânărul Ş este nevoit să ia 
drumul pribegiei şi ajunge la curtea lui lancu de Hunedoara. Impreună cu vărul 
său, Vlad (Ţepeş), se maturizează sub oblăduirea voievodului Transilvaniei şi 
amândoi se pregătesc să ia domnia ţărilor române. In primăvara lui 1457 îl 
aflăm pe Ş la curtea lui Vlad Ţepeş (care luase domnia cu un an înainte) şi cu 
un corp de oaste dat de acesta intră în Moldova. | se alătură oameni din ţară 
şi întâlneşte oştile lui Petru Aron, pe care le înfrânge la Dolheşti, pe Siret. 
Petru Aron fuge în Polonia, pentru ca mai târziu Ş să-l prindă şi să-l ucidă, 
împlinind datoria către părintele ucis. Ş este uns de mitropolitul Kir Teoctist pe 
câmpia de la Direptate din marginea Sucevei, cu voia întregului norod al Mol- 
dovei (aprilie 1457). După luarea domniei, Ş amână lupta antiotomană, timp 
de 18 ani (1457-1475), consimţind să plătească tribut Porții. Prin măsuri mul- 
tilaterale, consolidează Moldova pe plan intern, iar pe plan extern încheie un 
sistem de alianţe. Are în vedere legături strânse cu voievozii ţărilor române 
surori. İl învinge pe Matei Corvin la Baia (1467), iar pe tătari la Lipnic (1470). 
Consolidat pe plan intern şi extern, Ş refuză plata tributului. Incep războaiele 
de apărare a Moldovei: marea biruinţă de la Vaslui (Podul Inalt) din 10 ianuarie 
1475, înfrânt în încleştarea de la Războieni (26 iulie 1476), dar, prin retragerea 
în cetăţile Moldovei şi apărarea lor, transformă înfrângerea în biruinţă. Câţiva 
ani mai târziu, Mahomed al II-lea invadează Moldova şi cucereşte Chilia şi 
Cetatea Albă (1484), provocând o spărtură în sistemul de apărare al Moldovei. 
După doi ani, Ş îi înfrânge din nou pe turci în bătălia de la Scheia (1486). In- 
trucât Imperiul Otoman încheiase pace cu Veneţia (1479), cu Ungaria (1483) 
şi cu Polonia (1487), Ş este nevoit să plătească suma de 5.000 de ducați şi să 
încheie pace cu sultanul (1489). In ultimii ani de domnie, Ş respinge expansiu- 

nea polonă a regelui loan Albert, pe care îl învinge în bătălia din Codrii Cos- 
minului (26 octombrie 1497). Activitatea lui Ş în politica internă este greu de 
redat datorită vastităţii ei şi varietăţii domeniilor în care s-a afirmat: economi- 
co-social, politico-administrativ, juridic, militar-strategic şi cultural. Ş contri- 
buie la închegarea unui sistem de acţiune în domeniul comerţului: controlează 
marile drumuri comerciale şi oraşele care s-au dezvoltat de-a lungul lor, orga- 
nizează sistemul vămilor, acordă privilegii negustorilor autohtoni, cât şi celor 
din Braşov şi Liov (Polonia). O pondere deosebită o are politica lui Ş de întă- 
rire a autorităţii domneşti (puterea centrală) împotriva marii boierimi care 
ajunsese să domine politica statului. Ş a lărgit baza socială a puterii domneşti 
(forțele de sprijin) creând o bază materială pentru acestea. Prin reconstituirea 
domeniului domnesc, limitează posibilităţile de acumulare a pământurilor de 
către marea boierime. El face danii micii boierimi, ţărănimii libere (răzeşii), 
târgoveţilor. Intăreşte sfatul domnesc cu oameni de încredere din rândul aces- 
tor categorii sociale. Lărgind baza socială a puterii domneşti, ajunge la întărirea 
forţei militare a ţării care se baza pe aceleaşi categorii credincioase domniei. 
Locul cetelor marii boierimi îl au unităţile de cavalerie ale micii boierimi şi ră- 
zeşilor. Concepţia strategică a lui $ decurge din victoriile obţinute sau din în- 
frângerile transformate în victorii (Războieni). In sistemul gândirii sale un rol 
însemnat îl joacă cetăţile de apărare ale Moldovei (Suceava, Neamţ, Hotin, 
Soroca, Orhei, Chilia, Cetatea Albă) care, după Războieni, au rezistat oştilor 
lui Mehmed al II-lea. Alături de concepţia strategică se dezvoltă la Ş una di- 
plomatică. Sistemul de alianţe îl impune ca o personalitate de mare valoare în 
politica europeană. Incheie tratate cu Matei Corvin şi Cazimir al IV-lea, se află 
în raporturi cu papa de la Roma, cu dogele Veneţiei, şahul Persiei, ducele Li- 
tuaniei, ţarul Moscovei etc., unele alianţe fiind întărite prin acte de înrudire. 
Nenumăratele încercări pentru a avea domni prieteni în ţările române frăţeşti 
conduc la războaiele cu Radu cel Frumos, Laiotă Basarab, Basarab cel Tânăr 
(Ţepeluş). Toate sunt dovada unei diplomaţii care să evite a avea în faţă doi 
duşmani deodată. Moştenirea lui Ş este uriaşă. Chipul Moldovei este reflectat 
în cartea negustorului rus Afanasie Nichitin (Călătoria peste trei mări) care 
vizitase ţara lui Ş şi nota: „Moldova este bogată şi are de toate”. Consolidarea 
puterii centrale şi a instituţiilor statului (domnia, sfatul domnesc, oastea etc.) 
alături de lupta antiotomană ca şi creşterea autorităţii Moldovei în contextul 
european al vremii, toate acestea sunt strâns legate între ele şi evidenţiază 
altă latură a moştenirii lui Ş; lasă urmaşilor ţara independentă şi cu posibilitate 
de continuitate muşatină. Ş a stăpânit, în Transilvania, Ciceul şi Cetatea de 
Baltă. Moştenirea spirituală se răsfrânge în actul de creaţie al vremii sale. Ş 
este domn creştin şi războaiele conduse împotriva Semilunii se desfăşoară în 
numele Crucii. Campion al luptei creştine, „Athletus Christi” cum a fost denumit, 
Ş a ţinut biserica şi pe reprezentanţii ei la mare cinste. In acest sens, trebuie 
apreciat şi considerabilul act ctitoricesc. Tradiţia consemnată în secolul XVII 
dă numărul de 44 de biserici şi mănăstiri dar, socotind după pisaniile păstrate, 
numărul lor este de 32. Cele mai însemnate sunt la Putna, Neamţ, Bistriţa, 
Voroneţ, Tazlău, Dobrovăț. A ridicat noi lăcaşuri la Suceava, laşi, Vaslui, Do- 
rohoi, Piatra, Hârlău, Baia, Chilia, ca şi în satele Borzești, Războieni, Reuseni. 
In semnul unirii dintre români ridică o biserică la Râmnicu-Sărat, iar în Transil- 
vania, bisericile de la Vad (pe Someş) şi cea din Feleac. Ca domn al creştină- 
tăţii, Ş a făcut danii la Muntele Athos, a adus multe îmbunătăţiri mănăstirii 
Zografos. Pe drept, Biserica Română l-a canonizat, trecându-l în rândul sfinți- 
lor părinţi ai bisericii şi credinţei creştine. Ş a ridicat curţile domneşti la mare 
strălucire, cele de la Suceava (cetatea sa de scaun), laşi, Piatra (Neamţ), 
Vaslui, Hârlău, Huşi, Bacău. Ca mărturie a „epocii lui Ştefan” rămân nu numai 
aşezămintele religioase şi civile (care impresionează şi astăzi), ci întregul 

context spiritual. În vremea lui Ştefan, diecii cancelariei domneşti au început 
(pe la 1473) scrierea unui letopiseţ, sub îndrumarea mitropolitului Kir Teoctist, 
Analele de la Putna. Opere de artă (bijuterii) sunt şi miniaturile care împodo- 
besc textele manuscriselor. Familia lui Ştefan a fost numeroasă. Prima soţie, 
Evdochia din Kiev (cu care s-a căsătorit la 5 iulie 1463), i-a dăruit pe Alexandru, 
Elena şi Petru. Alexandru a fost favoritul lui Ş. Aflat ca zălog la Poartă, el se 
va căsători cu Maria (1489), din neamul Paleologilor Asani, o ramură a famili- 
ei imperiale bizantine înrudită cu urmaşii Asăneștilor bulgari. După căsătorie, 
Alexandru primeşte titlul de voievod şi este aşezat la curtea domnească din 
Bacău. Alexandru va lua parte la întreaga politică internă şi externă a tatălui 
său. Ş voia să-l lase urmaş la tron. Alexandru se stinge însă (26 iulie 1496) şi 
este îngropat la mănăstirea Bistriţa, lângă străbunul său, Alexandru cel Bun. 
Elena s-a căsătorit (1483) cu țareviciul Ivan Ivanovici al Moscovei. Petru a 
murit de mic (1480) şi este îngropat la Putna. A doua soţie a lui Ş a fost Maria 
de Mangop (căsătoria a avut loc în 1472) din neamul stăpânitorilor cetăţii 
Mangop din Crimeea. Cu ea a avut doi băieţi: Ilie şi Bogdan. Ilie dispare din 
documente (1473), Bogdan moare (1479) şi este înmormântat la Putna, lângă 
Petru. Maria de Mangop moare (1477). Ştefan ia în căsătorie (1478) pe Maria 
Voichiţa, fiica lui Radu cel Frumos. Ea îi dăruieşte lui Ş pe Bogdan al III-lea 
(cel Chior), viitorul domn al Moldovei (1504-1517) şi care a avut ca fiu pe Şte- 
faniţă (1517-1527). Bogdan al III-lea a avut două surori: Ana (moartă înainte 
de 1499), Maria-Cneazna, căsătorită cu cneazul polon Teodor Wiesznowiecki. 
Ş a avut ca fiu natural pe Petru Rareş, cu Maria Rareş din Hârlău, domn între 
1527-1538 şi 1541-1546. La 2 iulie 1504, Ş a încetat din viaţă şi a fost înmor- 
mântat la ctitoria sa de la Putna. Pe drept, Barbu Ştefănescu-Delavrancea îl 
socoteşte „Apusul de Soare” al Moldovei pe cel care, în eternitatea istoriei 
românilor, rămâne „Ştefan cel Mare şi Sfânt”. 

Victor V. GRECU 


LIMBA — TEMEI 
AL FIINȚEI 

ŞI AL UNITĂŢII 
NAŢIONALE 


În conştiinţa naţională lingvisti- 
că, convingerea privind semnificaţia 
vitală a limbii pentru existenţa unei 
naţiuni, pentru unitatea politică repre- 
zintă un adevăr axiomatic fundamen- 
tal, care străbate întreaga gândire so- 
cial-politică şi naţională românească, 
fiind recunoscut şi proclamat lapidar 
şi cu patos de toţi reprezentanţii de 
seamă ai culturii româneşti, de la 
începuturile ei şi până astăzi. Lup- 
ta pentru limbă a fost, de-a lungul 
veacurilor, pentru toţi marii învăţaţi 
ai neamului, o componentă a luptei 
politice pentru emancipare, suvera- 
nitate şi unitate politică. In conştiinţa 
acestora limba şi viaţa sunt sinonime. 
Aşa cum spunea G. Bariț, „Limba e 
condiţiunea vieţii sau morţii politice”. 

Examinarea principalelor măr- 
turii ale conştiinţei şi convingerilor pri- 
vind însemnătatea naţională, politică 
şi culturală a limbii pentru viaţa unui 
popor, exprimate în decursul timpului, 
este în măsură să releve caracterul 
lor realist, înaintat, să legitimeze un 
crez politic, să demonstreze multila- 
teral primordialitatea unui imperativ 
şi să îi fundamenteze permanenta 
şi triumful. 


* k*k 


Conştiința unității naționale, a 
unității şi unicității limbii, produs al 
evoluției conştiinţei de sine ca popor 
şi apoi al conştiinţei de neam este 
afirmată încă de exponentii literaturii 
religioase. Varlaam îşi intitulează 
Cazania sa Carte românească de 
învăţătură, 1643, prin urmare nu 
muntenească, nu moldovenească ori 
ardelenească, ci românească, con- 
ştient că se adresa şi era destinată 
tuturor românilor, aşa cum o exprima 


şi Mitropolitul Simion Ştefan şi Biblia 
de la Bucureşti, 1688. 

Pentru cronicari, unitatea limbii 
era asigurată de latinitatea ei ce izvora 
din romanitate, cum o spunea stolnicul 
Constantin Cantacuzino: „românii din- 
tr-o fântână au izvorât şi cură”, şi, mai 
erudit, principele savant, D. Cantemir, 
relevând romanitatea, continuitatea şi 
unitatea etnică şi lingvistică a români- 
lor de pretutindeni. 

In Înştiinţarea Soţietăţii Filo- 
sofeşti a Neamului Românesc în 
Mare Prinţipatul Ardealului, de la 
1795, se arăta că, „prin împodobirea 
stilului limbii sale şi deprinderea în 
învățături, s-au înălţat firea a multor 
neamuri până la acea stare a nemuri- 
rii”, iar Manifestul Societăţii pentru 
cultivarea limbii române, la 1808, 
îndeamnă la realizarea celor două 
obiective: „Până când ne vor veni 
în ajutor şi alte împrejurări, trebuie 
să începem cu mijlocul cel mai de 
frunte cu care putem face fericirea 
naţiei, şi anume cu cultivarea limbii 
noastre şi prin ea cu lăţirea tot mai 
mare a culturii, câştigându-ne astfel 
vază şi merite”, iar, pentru aceasta, 
„să fie cât se poate mai mare numărul 
acelora care vorbesc limba noastră”, 
cu încrederea profetică în perspecti- 
vele limbii: „Putem fi mândri şi fericiţi, 
gândindu-ne că, deşi suntem robi, 
totuşi limba noastră va stăpâni odată 
în ţara asta”?. 

Corifeii Şcolii Ardelenesfac din 
romanitatea poporului şi latinitatea 
limbii postulatele cardinale ale luptei 
lor. In gândirea acestora istoria şi 
limba constituiau ştiinţe naţionale, 
erau primele chemate, nesocotind 
graniţele, să întruchipeze însăşi fiinţa 
neamului, unitatea lui, tocmai unitatea 
naţională care nu putea fi altfel afir- 
mată. De aceea cultivarea şi unifica- 
rea limbii sunt privite ca un act patri- 
otic, de progres cultural, de renaştere 
românească, întru „iubirea neamului 
şi cinstirea naţiei””. In această epocă 
a istoricilor şi gramaticienilor, latinita- 
tea devenise dogmă în gramatică aşa 
cum romanitatea era dogmă în istorie, 
unitatea limbii şi poporului fiind ghicită 
în idealul latin, consecvent şi unitar de 
odinioară. Preocupările consacrate 
satisfacerii dezideratelor menţionate 

sunt însufleţite de încrederea nelimi- 
tată în perspectivele împlinirii aces- 
tora, în Scurte observaţii asupra 
Bucovinei lon Budai Deleanu fiind 
convins că „Limba moldovenească şi, 
în genere, română, are toate calităţile 
pentru a deveni cu timpul o limbă 
egală în cultură cu cea italiană dacă 
oameni iscusiţi se vor ocupa de ea”. 

In gândirea învăţaţilor din gene- 
rațiile următoare limba reprezenta un 
element de recunoaştere şi constitu- 
ire a unităţii naţionale. Semnificațiile 
complexe, deopotrivă cu implicaţiile ei 
multiple, sociale, politice, naţionale şi 
culturale sunt surprinse cu luciditate 
şi clarviziune de către toţi învățații 
vremii, într-o unanimitate pilduitoare, 
reflectând aceeaşi unitate de gândi- 
re, de acţiune şi de aspirații pe plan 
general românesc, ceea ce relevă o 
impresionantă solidaritate intelectu- 
ală ce i-a caracterizat pe români în 
toate înfăptuirile pe plan cultural şi 
naţional6. 

Ca o componentă a etniei, limba 
reprezenta un factor de fortificare şi 
de coeziune naţională, funcţie despre 
care doctorul Vasile Pop credea, în 
Disertaţia sa, la 1838, că „numai 
acolo încetează o nație, unde înceată 
limba care o uneşte”. 

Un an mai târziu, la 1839, în 
paginile Foii pentru minte, inimă 
şi literatură, Gh. Seulescu accentu- 
ează semnificaţia limbii în viaţa unei 
naţiuni, raportul dintre evoluţia limbii 
şi existenţa naţională, dintre cultura 
limbii şi cultura naţională, definind 
legătura genetică a limbii cu națiunea 
care o vorbeşte: „Graiul este nota 
esenţială care caracterizeşte pe naţii, 
carele viețuiesc în atâta încât vieţu- 
ieşte şi graiul lor şi se sting odată cu 
stingerea graiului lor”, raport care fun- 
damentează necesitatea eforturilor 
pentru desăvârşirea limbii, deoarece 
„a se îngriji un popor de cultura limbii 
sale este a se îngriji de existenţa sa 
naţională”. 

Credincios ţelului stabilit prin 
programul Foii pentru minte, Heli- 
ade Rădulescu lansează, în acelaşi 
an, un patetic şi surprinzător de 
vizionar apel: „Fraţilor, ne trebuie 
unime în limbă”, întărindu-l atât prin 
necesităţile prezentului, cât şi prin 


perspectivele viitorului: „să o facem 
în stare a exprima ideile veacului al 
XIX-lea şi a le exprima într-un chip 
vrednic de luminile acestui veac, 
ca să putem a o da urmaşilor noş- 
tri în stare cum să poată păşi şi ei 
cu dânsa în paralel cu înaintarea 
duhului omenesc şi cu ideile veacu- 
rilor următoare”*. P. V. Săulescu, tot 
atunci, dă glas convingerii maselor în 
îndemnul său: „trebuie să ne unim a 
avea toţi românii o limbă generală”, 
evidențiind rolul unităţii limbii pentru 
întărirea unităţii naţionale: „uniformi- 
tatea graiului, legând pe români între 
sine naţional”, iar Simion Mangiuca 
îndeamnă la cultivarea limbii prin 
prisma rolului acesteia în dezvoltarea 
culturii: „Cultura naţională fără limbă 
cultă nu e cu putinţă. Drept aceasta 
să năzuim cu toţii spre cultura limbii, 
căci aceasta e aşa de însemnată şi 
grea întrebare, ca şi întrebarea des- 
pre viaţa noastră politică”12. De peste 
munţi, G. Bariț constata, însufleţitor, 
la 1844, că unirea devenise mobilul 
emulaţiei generale: „Unire națională 
este frumoasa deviză ce răsună din 
toate părţile şi deşteaptă duhurile cu 
putere multă”*, pentru care liantul 
limbii este covârşitor: „Limba este 
un nod foarte puternic şi un magnet 
atrăgătoriu, care românilor pe veci le 
chezăsuieşte pentru naţionalitate!“. 

Interesul pentru limbă, stimulat 
de înţelegerea însemnătăţii ei, şi 
preocupările pentru unificarea limbii, 
căreia i se adaugă, tot mai accentu- 
at, rolul ei pentru unificarea politică, 
se amplifică acum şi dobândesc noi 
perspective în febra revoluţiei de la 
1848 şi a Unirii Principatelor. Ele se 
intensifică după 1867, după înche- 
ierea dualismului austro-ungar, ca 
urmare a politicii forţate şi sistema- 
tice de deznaționalizare a românilor 
din Transilvania. Limba este definită 
drept o condiţie a vieţii naţiunii, cum 
arăta G. Bariț, în celebrele sale „axi- 
ome politice”: „Limba este sufletul dă- 
tător de viaţă al naţiunii”, precizând 
valoarea ei vitală pentru români, la 
care „limba şi viaţa sunt sinonime”*6. 
Fiinţa unui popor se defineşte şi se 
manifestă prin limba sa: „Orice popor 
devine la ceea ce este numai prin 
limba sa naţională”. 

Din aceste adevăruri, derivă 
însemnătatea politică a limbii, contu- 
rată cu aceeaşi luciditate. Cu intuiţia, 
maturitatea şi clarviziunea care l-au 
marcat în rândul contemporanilor, 
George Bariț arăta răspicat că: „A 
mărgini pe un popor întru folosirea 
limbei sale este a-i deschide artera 
pentru ca să moară cu încetul”'8. 
Harnicul redactor al Gazetei Tran- 
silvaniei, proclama sentinţa adâncă 
dar mobilizatoare: „pentru noi ea e 
condiţiunea vieţii sau morții politice”"?. 

Insemnătatea naţională a limbii 
este proclamată din toate părţile, 
dobândind noi dimensiuni. În paginile 
Amicului şcoalei, prima revistă peda- 
gogică din Transilvania?, redactorul 
Visarion Roman subliniază locul şi 
rolul limbii în afirmarea şi păstrarea 
naţionalităţii unui popor: „Limba este 
sanctuarul poporului. În limbă viază 
poporul, în limbă este încorporat spi- 
ritul lui, limba este tipul, expresiunea 
vieţii sale interioare. Aceasta e un fac- 
tor foarte puternic patriotismului”2:. La 
acestea Athanasie Marienescu adau- 
gă o valență nouă relaţiei respective: 
„In limba în care poporul îşi exprimă 
cugetele aflăm expresiunea deplină 
a naţionalităţii”22. Unitatea limbii tre- 
buie să faciliteze comunicarea, prin 
rolul ei coercitiv, menire ce constituia 
finalitatea supremă: „de a face să se 
înțeleagă prin limbă naţiunile ce sunt 
de acelaşi sânge”%. Relaţia limbii 
cu existenţa naţională simboliza un 
destin istoric, fiind consacrată definitiv 
de Timotei Cipariu: „Căci cu existenţa 
sau căderea limbei oricărui popor stă 
sau cade şi istoria aceluia şi, unde a 
încetat limba, a încetat şi viaţa lui”2*. 

Comunitatea limbii se manifestă 
prin posibilitatea de înţelegere între 
vorbitori, românii înţelegându-se între 
ei, indiferent cărei arii lingvistice apar- 
ţin, limba fiind unică, realitate consta- 
tată de Timotei Cipariu: „românii se 
înțeleg între ei din orice corn de lume 
să fie”, ca şi de Alexandru Papiu Ilarian 
la 1860 şi repetată mereu: „In regat, ca 
şi în Transilvania, Banat, Maramureş, 
Bucovina românii vorbesc o singură 
limbă, fără dialecte...'%. 

La iniţiativele şi eforturile învă- 
ţaţilor şi ale presei”, cu patosul dar 
şi clarviziunea care le-au caracteri- 


zat, se alătură preocupările febrile 
şi acţiunile patetice ale societăţilor 
cultural-patriotice, întemeiate de 
la începutul secolului şi sporind 
impresionant după 1859. Veritabilă 
academie transilvană, îndeplinind 
rolul unui adevărat parlament politic 
al românilor din Transilvania, „reazem 
al naţiunii române”, cum o definea 
Cipariu, ASTRA şi-a asumat, de la 
întemeiere, acest deziderat cardinal, 
întărit de convingerea că „Lucrarea 
de unificare şi îndreptare a limbii 
literare este pentru noi o chestiune 
de deosebită importanţă naţională”?, 
asigurând convergenta tuturor efor- 
turilor către o finalitate primordială, 
unitatea naţională şi politică a tuturor 
românilor: „ca să împiedice a se de- 
părta în limbă şi cultură pe români şi 
să realizeze o cultură românească 
unitară”. Acest obiectiv vital a fost 
magistral formulat în memorabilul 
discurs rostit de Timotei Cipariu, în 
adunarea generală a ASTREI, de 
la Braşov, în 1862, care se încheie 
apoteotic, ca un memento, în îndem- 
nul profetic: „Deie Cerul, ca precum 
toți suntem de un sânge, toţi ne-am 
îndulcit de la sânul maicei noastre cu 
aceleaşi cuvinte dulci, toţi ne suntem 
fraţi — oricât ne despart munţii şi văile 
şi oricât ne împart stările politice şi 
confesiunile religioase — tot numai 
una să fim: una naţiune, una limbă, 
una literatură. Atunci orice despărţiri 
politice şi religioase ne vor tăia de 
către una alta, dar spiritul naţiunei 
şi geniul roman vor tinde aripile sale 
peste toţi fiii lui Traian şi-i va ţine legaţi 
întru legăturile păcii, frăţietăţii şi ale 
unităţii naţionale. Aşa să fie în veci! 
Amin!"2. Ţelul unirii este consfințit 
plenar, ca deviză supremă, în Pro- 
gramul Asociaţiei culturale arădane: 
„Unitatea poporului român în limbă şi 
literatură este legea supremă”3, însu- 
şit şi de celelalte societăţi-surori, de 
ASTRA basarabeană, bănăţeană şi 
dobrogeană, polarizând toate preocu- 
pările acestora, într-o grandilocventă 
unitate de gândire, de voinţă şi actiu- 
ne, pe plan general românesc. Toate 
împlinirile lor aveau acelaşi scop, 
converg către acelaşi imperativ vital. 

Crearea Societăţii Academice 
Române, la 1866, situa acelaşi dezi- 

derat printre postulatele fundamentale 
ale urzirii şi menirii ei, pe care tot Cipa- 
riu le consfințea în cuvântul inaugural: 
„ea va îngriji de conservarea unităţii 
limbei noastre literare'3!, deziderat pe 
care îl va proclama, profetic, Alexan- 
dru Roman, în încheierea cuvântului 
de salut, rostit în 31 iulie/12 august, 
în numele delegaţiei din Transilvania, 
venită să ia parte la întemeierea forului 
academic naţional, simbol al unităţii 
tuturor românilor: „Fie ca din unitatea 
limbei literare, pre calea cea pacinică 
a ştiinţelor, să rezulte unitatea noastră 
naţională!” Academia a reprezentat, 
de la înfiinţarea ei, un bastion al luptei 
pentru unitatea naţională şi politică a 
tuturor românilor, aşa cum consfințea 
retrospectiv, la 14/27 mai 1919, octo- 
genarul lacob Negruzzi, sanctificând 
un adevăr peren: „[elul unirii poporului 
român într-un singur stat s-a dat pe 
faţă de la început, fără înconjur şi fără 
temere”. 

Tenacitatea şi patosul luptei 
eroice, cum a ilustrat-o Tribuna, 
pentru unitatea limbii în perspectiva 
unificării politice erau amplificate şi 
de politica reacționară de deznaţio- 
nalizare forţată şi sistematică a ro- 
mâinilor, prin tendinţele şi măsurile de 
maghiarizare şi slavizare. Telegraful 
român, de la Sibiu, oficiosul Mitropoli- 
ei Ortodoxe, cu apariţie neîntreruptă, 
din 1853, al cărui militantism energic 
şi cutezător pentru unitatea limbii 
şi unitatea politică a rămas puţin 
cercetat, condamnă cu asprime, 
la 1900, atât tendinţele de maghia- 
rizare, cât şi de slavizare a numelor 
de localităţi şi de familie: „Ortografia 
oficioasă slavă a numelor de locuri 
şi de familii precum: Mendruszoru — 
Mânadrişoru, Floresiul — Florescu etc.; 
de asemenea adausul unei terminati- 
uni slavice la trupina numelui român, 
d.e.: Lupul — Lupulenko, Ţurcanu — 
Zurkanowicz, Dimitriu — Dimitriev, 
Lungu — Lunguliak etc., toate se fac 
în scopul slavizării'*, opunând răs- 
picat deviza vitală: „idealul naţional 
este fericirea supremă la care aspiră 
neamul românesc”®®. 

Infăptuirea Marii Uniri a adăugat 
semnificației limbii pe plan naţional şi 
cultural noi dimensiuni şi orizonturi. 
In conştiinţa învăţaţilor vremii din 


această perioadă limba era chemată 
să contribuie, împreună cu ceilalţi 
factori, la dezvoltarea tot mai solidară 
a conştiinţei naţionale”. La rândul 
ei, conştiinţa naţională, arăta lapidar, 
mai târziu, luliu Haţieganu, într-un 
articol cu un titlu sugestiv, era con- 
ştiinţa unicităţii: „Conştiinţa naţională 
însemnează apoi unitate, solidaritate, 
fidelitate limbii, pe care vrea să le 
păstreze veşnic înfloritoare”. 

Mărturiile selectate din mul- 
țimea cugetărilor învăţaţilor vremii 
ilustrează convingător amploarea, 
permanenţa şi tenacitatea preocu- 
părilor consacrate limbii, unificării şi 
cultivării ei în lumina însemnătăţii ei 
pentru existența naţională, pentru 
unitate politică, aşa cum exprima 
G. Bariț: „Pe atunci, a scrie A.B.C. 
româneşte însemna a face politică 
românească”*, deoarece, proclama 
plenar tot Bariț, „chestiunea limbii, 
întoarsă şi sucită orişicum vei vrea, 
este în zilele noastre o chestiune nu 
numai naţională ci totodată politică”. 

Numai considerarea tuturor te- 
lurilor şi împrejurărilor istorico-politice 
în care s-au desfăşurat preocupările 
consacrate limbii oferă posibilitatea 
aprecierii lor multilaterale şi realiste, 
a definirii veridice a rolului şi valorii lor 
pentru epoca respectivă, dar mai cu 
seamă a actualităţii lor. Insăşi redac- 
ţia Gazetei subliniază, cu clarviziune 
şi discernământ, această semnificaţie 
covârşitoare: „să nu se dea uitării că 
toată lupta noastră, începând de la 
1791, a fost numai pentru eluptarea 
egalităţii perfecte şi aceasta mai mult 
în punctul limbei”*. 

Lupta îndelungată şi fremătă- 
toare pentru limbă, pentru cultivarea 
şi unificarea ei s-a desfăşurat tot 
timpul sub semnul acestui imperativ 
politic, finalitate declarată retrospectiv 
de către lon Breazu: „Am luptat apoi 
pentru limbă, pentru că am văzut în 
ea temeiul de căpetenie al unităţii 
noastre”. 

Aceasta pentru că românii au 
înţeles şi au luptat întotdeauna pentru 
unul din adevărurile mântuitoare ale 
existenţei noastre naţionale, acela că 
unirea, deopotrivă cu limba, reprezintă 
temeiul existenţei naţionale, al demnită- 
ţii, puterii şi trăiniciei românilor în istorie. 

f 
ANATOL CIOBANU 
70 


Stimate domnule Profesor Anatol CIOBANU! 


Consacrîndu-vă zi de zi activităţii ştiinţifice şi didactice în domeniul ling- 
visticii, domeniu pe care l-aţi îmbogăţit cu numeroase şi valoroase contribuţii, 
ati ajuns a fi astăzi unul dintre pilonii pe care se sprijină ştiinţa filologică şi 
învătămîntul universitar din Moldova. Dumneavoastră, domnule Profesor, sîn- 
teti un veritabil om de ştiinţă, care a reuşit să îmbine, cu talent, într-o manieră 
dezinvoltă, rigorile cercetării destinului limbii române atit sub aspectul corecti- 
tudinii, cît şi sub aspectul funcţionării ei în societatea noastră. 

Fascinat de tainele şi splendorile limbii materne, aţi fost implicat plenar 
în acţiunea de cultivare şi promovare a variantei îngrijite a limbii române la 
est de Prut. In calitate de profesor universitar, aţi altoit numeroaselor generaţii 
de specialişti dragostea pentru frumuseţea limbii, simţul răspunderii pentru 
corectitudinea cuvîntului rostit şi scris. 

Pe parcursul activităţii de profesor şi savant aţi avut nu numai statutul de 
specialist recunoscut în domeniul lingvisticii, ci şi acela de luptător consecvent 
pentru drepturile fireşti ale limbii române la ea acasă. Implicarea în mişcarea 
pentru recunoaşterea unităţii limbii standard de pe ambele maluri ale Prutu- 
lui, pentru revenirea la alfabetul latin şi pentru afirmarea dreptului populaţiei 
băştinaşe la limba română constituie un capitol aparte în activitatea Dvs. de 
lingvist, devenind şi un model de demnitate naţională şi de devotament faţă 
de limbă şi de neam. 

Mult stimate domnule membru corespondent al A.Ş.M., dorim să promovați 
cu elanul dintotdeauna cultura şi ştiinţa autentică, să aveţi aceeaşi capacitate 
de muncă întru prosperarea neamului şi a spiritualităţii noastre. Să fiţi, domnule 
Profesor, şi de acum înainte unul dintre cei mai activi membri ai celui mai mare 
partid cu numele de Limba Noastră cea Română. 


La mulţi ani! 
Acad. Tudor FURDUI, 
vicepreşedinte al Academiei 
de Ştiinţe a Moldovei 

Acad. Nicolae CORLĂTEANU 


DRAGĂ 
ŞI MULT STIMATE ANATOL CIOBANU! 


De mulţi ani te cunosc în cele mai diverse ipostaze: 

e ca student în toţi acei cinci ani de universitate, pentru ca apoi să 
fii unul dintre primii aspiranţi care şi-au dobândit titlul de candidat (cum 
se spunea atunci) în ştiinţe filologice. 

e când îţi făceai studiile la Moscova pentru obţinerea titlului de doc- 
tor în ştiinţe filologice sub conducerea regretatului Ruben Al. Budagov, 
un excelent prieten al tuturor românilor basarabeni ce-şi urmau studiile 
în domeniul filologiei noastre. 

Te-am ajutat atunci cum am putut. Am fost apoi coleg cu mătăluţă 
la catedra de filologie moldovenească sub conducerea răposatului 
A.T. Borşci, iar apoi şi sub conducerea d-tale personal, mai ales ca 
bursier al acestei catedre. 

Îţi sunt recunoscător nu numai pentru că ai fost un student deosebit 
de harnic, ci şi că ai fost şi rămâi un distins filolog şi susţinător al studierii 
şi respectării limbii noastre strămoşeşti, care porneşte de la Codicele 
Voroneţean, de la studiile lui Coresi, Dosoftei, iar apoi la clasicii noştri: 
Gh. Asachi, V. Alecsandri, M. Kogălniceanu, T. Maiorescu, B.P. Hasdeu, 
M. Eminescu, Al. Mateevici şi câţi alţii care au pus bazele limbii literare 
româneşti, aşezând-o alături de celelalte limbi romanice. Datori suntem 
să propagăm şi să dezvoltăm limba noastră naţională de origine nobilă 
latină, îmbogăţită apoi de cea slavă, neogreacă ş.a., iar apoi de limbile 
romanice în fiinţă până în zilele noastre. 

Datoria noastră a tuturor celor de acelaşi neam şi lege este de a 
cultiva şi dezvolta sursele naţionale la nivelul care li se cuvine ca mij- 
loace de exprimare a gândurilor şi cunoştinţelor moştenite de la moşii 
şi strămoşii noştri. 

Mult iubite şi apreciate Anatol Ciobanu! 

Îţi doresc multă sănătate, fericire în viaţă şi realizarea tuturor do- 
rinţelor şi gândurilor. 

FRATE CU ADEVĂRAT 


Stimate Domnule Profesor Anatol Ciobanu, 
Dragă prietene, 

Frate întru izbânzile de ieri, de astăzi şi de mâine 
ale patriei noastre comune, 

LIMBA ROMANA 


O aniversare este o sărbătoare, rezervată sclavilor romani (lat. serva- 
toria) de pe vremuri, şi acum mai ales lucrătorilor (a lucra din lat. lucubrare 
„a lucra la lumina unei lumânări” este specific femeilor care îşi aşteptau în 
acest mod practic soţii să se întoarcă de la afacerile publice (res-publice) sau 
particulare) cu braţul şi cu mintea. 

Căci cei ce-şi risipesc viaţa numai în petreceri şi desfrâuri, cum spune 
Eminescu, şi care abundă în societatea noastră de astăzi nu pot avea bucuria 
sărbătorii (care poate fi gustată numai după zile şi zile de muncă). 

Cum puteam evita această introducere prin latină, ca să fac elogiul mai 
adevărat, rara avis de astăzi, specialistului în latină şi în cea mai bogată şi 
semnificativă descendentă a acestei limbi-mame, limba română? 

Acesta este Anatol Ciobanu, profesorul, savantul academician, protejat, 
cât poate Domnia sa s-o facă, de soaţa sa, doamna Margareta. 

Îmi e prieten, căci în anii care au trecut de când ne-am cunoscut n-a fost 
nici cel mai mic nour care să întunece, într-un fel sau altul, relaţiile dintre noi. 

Îmi e frate, frate cu adevărat, căci, exprimându-mi dorinţa în acest fel, 
când a venit la Aix, în 1996, invitat de mine pentru o şedere de o lună, mi-a 
adus primul mesaj, după peste 50 de ani de absenţă, din satul mamei mele, 
Daria, anume Niorcanii de Soroca, un bulgăre de pământ, o ramură de măr 
şi o sorcovă. 

Şi, peste un timp, mi-a favorizat acea neîntâlnire de neuitat cu rudele 
mele din Niorcanii de Soroca. 

Pentru aceste fapte (şi atâtea altele), vă îmbrăţişez, Margareta şi Ana- 
tol, cu toată puterea unui însingurat în lume şi cu toată dragostea unui frate 
adevărat. 

să trăiţi, să înfloriţi 

Ca merii, ca perii, 

În mijlocul verii! 

„„„La anu’ şi la mulţi ani! 


Aix, 10 mai 2004 


Valeriu RUSU, 
Aurelia, Romaniţa şi ultimul răzeş 
al familiei lulian Românul 

Teodor COTELNIC 


EMINENT 
CERCETATOR 
ŞI PROFESOR 
UNIVERSITAR 


La 14 mai 2004 membrul cores- 
pondent al A.Ş. din Republica Moldo- 
va, doctorul habilitat în filologie, pro- 
fesorul universitar, şeful Catedrei de 
Limbă Română, Lingvistică Generală 
şi Romanică de la U.S.M,, cavaler al 
Ordinului Republicii, Anatol Ciobanu 
a rotunjit frumoasa vîrstă de 70 de 
ani. Deşi mereu nemulţumit de sine 
şi de cele realizate, prof. Ciobanu a 
reuşit să facă multe lucruri bune, să 
îmbrăzdeze adînc ogorul filologiei 
naţionale, să devină o personalitate 
de înaltă competenţă profesională, 
un nume de referinţă în lingvistica 
română contemporană, un neobosit 
căutător şi făuritor de autentice valori 
spirituale... 

S-a născut la 14 mai 1934 
în s. Ruseni, jud. Bălţi (România), 
astăzi Republica Moldova. şi face 
studiile primare şi medii necomple- 
te în satele Donduşeni şi Tîrnova. 
După absolvirea Şcolii Pedagogice 
(Normale) „Boris Glavan” din or. 
Bălţi cu diplomă magna cum laude 
(1951), urmează Facultatea de Isto- 
rie şi Filologie a U.S.M. (specialitatea 
Lingvistică), pe care o absolveşte 
tot cu diploma magna cum laude 
(1956). In anul 1960 îşi ia doctoratul 
în cadrul U.S.M. cu teza Conjunctivul 
şi întrebuinţarea lui în sintagmele 
predicative, avîndu-l ca îndrumător 
ştiinţific pe actualul academician 
Nicolae Corlăteanu. Din 1959 pînă 
în prezent activează la U.S.M. urcînd 
toate treptele ierarhice universitare: 
asistent (1959-1964), lector (1960- 
1961), lector superior (1962-1964), 
conferenţiar (1964-1975), profesor 
(1976 pînă în prezent), şef de cate- 
dră (1978 pînă în prezent), prodecan 
(1964-1968). 


În anii 1969-1972 este ataşat 
la Catedra de Lingvistică Romanică 
a Universităţii de Stat „M. V. Lomo- 
nosov” din or. Moscova, unde îşi 
definitivează teza de doctor habilitat 
cu tema Sintaxa verbelor copulative 
(analiza semantico-distributivă) sub 
îndrumarea reputatului romanist Ru- 
ben Budagov, membru corespondent 
al A.Ş. din fosta Uniune Sovietică, 
doctor habilitat, profesor universitar. 
La această universitate îşi susţine 
cu brio în termenul prevăzut teza de 
doctor habilitat (1973). 

In 1992, în baza alegerilor prin 
concurs şi prin Hotărîrea Adunării 
Generale a Academiei de Ştiinţe 
a Moldovei, profesorului univer- 
sitar A. Ciobanu i s-a conferit titlul 
de membru corespondent al A.Ş. a 
Moldovei, iar în 1999 se învredniceşte 
de titlul Doctor Honoris Causa al Uni- 
versităţii de Stat „Al. Russo” din Bălţi. 

Problemele ştiinţifice, care l-au 
preocupat pe parcursul celor aproape 
cinci decenii, sînt multiple şi diverse. 
Prodigioasa lui activitate de cercetător 
se caracterizează prin profunzimea 
şi rigurozitatea examinării faptelor de 
limbă, prin diapazonul larg de aborda- 
re a variatelor subiecte de lingvistică 
teoretică şi aplicată. Vom enumera 
doar unele teme şi aspecte în jurul 
cărora gravitează interesele ştiinţifice 
ale sărbătoritului: sintaxa funcționa- 
lă, contrastivă şi transformaţională, 
cultivarea (corectitudinea) limbii vor- 
bite şi scrise, punctuaţia, contribuţia 
scriitorilor clasici şi contemporani la 
făurirea limbii literare, sociolingvistica, 
lingvistica generală, limbile clasice 
(latina) etc. Cele peste 500 de studii 
şi articole ştiinţifice, inclusiv 34 de 
cărţi aparte (monografii, manuale, 
dicţionare, îndrumări metodice, pro- 
grame etc.) cu un volum total de circa 
600 coli de autor, publicate în limbile 
română, rusă, franceză, engleză în 
diferite reviste de profil sau în culegeri 
tematice din ţară şi din străinătate 
(România, Federaţia Rusă, Franţa, 
Anglia, Ucraina, Georgia, Belarus, 
Letonia, Tadjikistan etc.), se caracte- 
rizează prin claritatea expunerii, fiind 
scrise într-un limbaj simplu, concis, 
clar, fără ca prin aceasta să fie afectat 
caracterul ştiinţific al informaţiei. 

Un loc aparte ocupă probleme- 
le de gramatică, în special sintaxa 
funcţională. In acest domeniu prof. 
A. Ciobanu a publicat cele mai multe 
lucrări ale sale, inclusiv valoroasele 
monografii: Sintaxa verbelor semi- 
copulative (2 volume), Sintaxa şi 
semantica, Părţile principale ale 
propoziției, Probleme dificile de 
gramatică, Incercare de analiză 
semantico-distributivă, Sintaxa 
propoziției, Sintaxa frazei, Sintaxa 
practică avînd elemente de analiză 
transformaţională înalt apreciate de 
opinia publică lingvistică din republică 
şi din afara ei, lucrări ce se remarcă 
printr-o impresionantă intuiţie ştiin- 
ţifică, printr-o tratare aprofundată a 
subiectelor, prin meticulozitatea do- 
cumentării, prin temeinicia argumen- 
tării, prin diversitatea şi concludenţa 
materialului ilustrativ. Ele au devenit 
într-un timp scurt opere de referinţă. 
Autorul nu se limitează la constatarea 
şi descrierea faptelor, ci îşi expune 
opiniile asupra multor probleme 
spinoase şi controversate, cum ar fi: 
delimitarea părţilor de propoziţie în 
principale şi secundare, rolul seman- 
ticii în tratarea adecvată a unităţilor 
sintactice, delimitarea complemen- 
tului indirect de cel circumstanţial şi 
invers, statutul lingvistic al aşa-numi- 
tului predicat verbal compus şi verbal 
nominal, dimensiunea frazelor în 
limba română; a dezvăluit importanţa 
aspectului conţinutal şi semantic în 
procesul identificării unităţilor sintac- 
tice la nivelul propoziției şi al frazei 
etc. Pentru prima dată în lingvistica 
românească analizează după metoda 
distribuţională şi poziţional-reprezen- 
taţională verbele semicopulative, apli- 
că metoda transformaţională la nivel 
sintactic, obţinînd prin comprimare, 
expansiune şi echivalență diferite 
structuri de suprafaţă, cercetează 
în mod scrupulos blocurile sintac- 
tice, supune analizei critice teoriile 
antimetaliste şi formaliste, militînd 
pentru principiul logico-semantic şi 
funcţional în sintaxă etc. 

O atenţie permanentă acordă 
cercetătorul cultivării limbii. Aria pre- 
ocupărilor sale în acest domeniu este 
destul de amplu reflectată în cărţile 
Să scriem şi să vorbim corect, Lim- 


ba maternă şi cultivarea ei, precum 
şi în mulţimea de articole inserate în 
fasciculele cu genericul Cultivarea 
limbii, în numeroase studii şi tablete 
de revistă şi ziare, în sutele de emisi- 
uni prezentate la radio şi televiziune, 
în prelegerile şi conferințele la diferite 
redacţii, edituri, la cursurile de perfec- 
ţionare a cadrelor didactice. Lingvistul 
tratează multdiscutata problemă a 
normei literare, devierile de la norma 
literară atit la nivel lexical, cît şi la cel 
gramatical. Sînt analizate multiple 
împrumuturi lexicale nemotivate, 
calcuri şi clişee lingvistice, deformări 
de cuvinte, postpunerea pronumelui 
relativ care aflat în genitiv etc., apăru- 
te în limba română în urma procesului 
îndelungat de rusificare. 

Preocupat mereu de cultura 
scrisului, A. Ciobanu manifestă grijă 
sporită şi pentru semnele de punc- 
tuaţie care au menirea să ajute la 
redarea în scris a intonaţiei şi a pa- 
uzei din vorbirea orală, a raporturilor 
logico-semantice dintre cuvinte şi 
propoziţii. In voluminoasa monografie 
Punctuaţia limbii române de 462 de 
pagini, destinată tuturor acelora care 
mînuiesc condeiul şi doresc să scrie 
corect sub aspect punctuaţional, sînt 
abordate minuţios mai multe proble- 
me: importanţa studierii semnelor de 
punctuație, caracterul „insuficient” 
şi „superfluu” al unor semne punc- 
tuaţionale, consecinţele permutării 
unor semne de punctuatie, principiile 
de bază ale punctuaţiei româneşti, 
situaţii dificile de punctuație, punc- 
tuaţia şi cultura scrisului, punctuaţia 
stilistică etc. 

Un loc cu totul deosebit în doc- 
trina filologică a neobositului profesor 
îl ocupă sociolingvistica şi, în special, 
situaţia etnolingvistică din republică. 
Manifestîndu-se ca unul dintre cei 
mai energici şi insistenţi exponenţi 
ai aspirațiilor spre adevărul ştiinţific, 
apărînd limba română din ţinut în lupta 
pentru veşmîntul ei firesc, identitate, 
denumire corectă, savantul arată 
că, deşi „revoluţia limbii” din 1989 
reprezintă o mare victorie a populaţiei 
băştinaşe, româna n-a revenit pînă în 
prezent la normalitate din cauza Legis- 
laţiei lingvistice adoptate în condiţiile 
regimului sovietic — legislaţie ce s-a 

dovedit inoperantă chiar din primii ani 
ai Independenței — şi a lipsei de voinţă 
politică din partea conducătorilor sta- 
tului. Intr-o serie de articole şi studii îşi 
expune părerea asupra unor probleme 
stringente de sociolingvistică privind 
politica lingvistică din republică, aşa- 
zisul bilingvism asimetric român-rus, 
şi de comunicare interetnică. Din 
lipsă de spaţiu, vom numi doar cîteva 
lucrări ale autorului ce merită atenţie 
din punctul de vedere al profunzimii 
investigaţiilor: Legislația lingvistică din 
Republica Moldova, Teze şi antiteze 
în jurul denumirii limbii de stat, Limba 
ca factor decisiv în politica naţională a 
statului, Unele probleme de socioling- 
vistică, Lingviştii şi politica lingvistică 
în Republica Moldova, Privire retro- şi 
prospectivă asupra situaţiei lingvistice 
din Republica Moldova, Limba română 
şi politica liderilor transnistrieni. 

Deşi nu am epuizat toate as- 
pectele preocupărilor ştiinţifice ale 
septuagenarului, chiar numai spectrul 
problemelor examinate ne permite să 
conchidem că cercetătorul se impu- 
ne printr-o prodigioasă activitate în 
diverse compartimente lingvistice, 
acoperite cu valoroase lucrări de 
rezonanţă în rîndurile cititorilor şi ale 
specialiştilor, multe purtînd pecetea 
ineditului. 

Rezultatele muncii sale ştiin- 
țifice au fost expuse sub formă de 
rapoarte, comunicări, teze la congre- 
se, conferinţe, simpozioane, colocvii, 
seminare naţionale şi internaţionale, 
ce au avut loc în diferite centre ştiin- 
țifice şi universitare din Aix-en-Prove- 
nce (Franţa), Bălţi, Birlad, Bucureşti, 
Cernăuţi, Chişinău, Cluj-Napoca, 
Constanţa, laşi, Kalinin, Kiev, Lon- 
dra, Mensk, Moscova, Samarkand, 
Sankt Petersburg, Suceava, Tbilisi, 
Timişoara, Ujgorod etc. 

Profesorul A. Ciobanu a reuşit 
să fondeze la U.S.M. o adevărată 
şcoală ştiinţifică de lingvistică gene- 
rală şi sintaxă romanică. In jurul lui 
s-au unit mai mulţi tineri talentaţi care 
îi împărtăşesc concepţia lingvistică, o 
aprofundează, o continuă. Ca şef al 
şcolii sale, dl profesor urmează înde- 
aproape sfaturile regretatului acade- 
mician, lingvistul secolului XX, Eugen 
Coşeriu: „Şcoala este un rezultat al 


entuziasmului şi al convingerilor pe 
care profesorul ştie să le deştepte şi 
să le stimuleze la elevi. Dar convinge- 
rile nu trebuie să fie impuse, ci trebuie 
să fie adoptate în mod critic de către 
elevi. Profesorul trebuie să transmită 
elevilor rezultatele experienţei sale 
personale, pentru ca aceștia să profi- 
te din această experienţă. In aceasta 
constă generozitatea maestrului: să 
nu-i lase pe elevi să se înfrunte cu 
toate eşecurile şi cu toate decepiiile 
cu care s-a înfruntat el. In afară de 
aceasta, maestrul nu trebuie să-i 
pretindă discipolului să se ocupe de 
acelaşi domeniu de fapte de care se 
ocupă el şi nici să susţină aceleaşi 
teze sau aceleaşi idei. Dimpotrivă, 
maestrul trebuie să stimuleze capaci- 
tatea şi interesul personal al elevului, 
să-i îndrume dezvoltarea în direcţia în 
care este dotat... Cît priveşte tezele 
şi ideile susţinute de elev, ele pot 
fi chiar contrare celor susţinute de 
maestru. Un profesor adevărat poate 
chiar să se lase convins de tezele 
unui discipol, dacă acesta le argu- 
mentează solid (documentat) şi cu 
metodă. Profesorul adevărat trebuie 
să înţeleagă că elevii îl pot depăşi 
şi chiar trebuie să stimuleze propria 
lui depăşire. El nu este mai puţin 
maestru dacă este depăşit de elevi” 
(Lingvistica integrală. Interviu cu 
Eugeniu Coşeriu realizat de Nicolae 
Saramandu, Bucureşti, 1996, p. 169). 

Sub conducerea directă a pro- 
fesorului A. Ciobanu şi-au scris şi 
susţinut public tezele de doctor în 
filologie 24 de doctoranzi şi com- 
petitori, inclusiv 3 doctori habilitaţi 
şi 21 de doctori ordinari (vezi infra 
Schema). In curs de finisare se află 
încă 10 teze de doctorat şi 2 de doctor 
habilitat. Pe parcursul celor 45 de ani 
de trudă în sudoarea frunţii la U.S.M. 
a îndrumat scrierea a cel puţin 350 
teze de an şi 200 teze de licenţă şi 
de masterat. In calitate de referent 
oficial, a participat la susţinerea a 5 
teze de doctor habilitat şi 35 de doctor 
în filologie, susţinute în centrele uni- 
versitare din Chişinău, Kiev, Mensk, 
Sanct Petersburg, Moscova, Aix-en- 
Provence (Franţa) etc. 

Infatigabilul profesor este şi un 
bun organizator al muncii de cerceta- 

re. El este animatorul şi organizatorul 
a mai multor întruniri ştiinţifice naţio- 
nale şi internaţionale (de exemplu, 
Limba română — azi [Chişinău-laşi], 
Probleme actuale de lingvistică), 
conferinţe ştiinţifice omagiale cu prile- 
jul aniversării savanților R. Budagov, 
N. Corlăteanu, V. Rusu (Franţa), V. 
Marin, |. Ciornii, VI. Zagaevschi ş.a. 

Nu mai puţin rodnică este şi 
activitatea didactică a prof. A. Cioba- 
nu. Ca profesor universitar, predă cu 
talent o serie de discipline lingvistice 
pentru studenţi şi masteranzi, dintre 
care menţionăm: Sintaxa teoretică 
a limbii române, Introducere în 
filologia romanică, Metodologie 
şi metodă lingvistică, Probleme 
de sociolingvistică (sem. special), 
Sintaxa şi semantica, Sintaxa 
contrastivă (pe material român, rus, 
francez), Sintaxa transformaţiona- 
lă, Probleme de punctuație etc. 
Prelegerile şi seminarele sale îi cap- 
tivează pe studenţi prin profunzime 
ştiinţifică, accesibilitate, prin faptul că 
ştie să aducă în auditoriul studenţesc 
rezultatele cercetărilor proprii, prin 
analiza fenomenelor lingvistice în 
plan comparativ. 

Numele Domniei sale apare în 
calitate de (co)autor şi (co)redactor 
pe coperta a zeci de manuale de 
limba română şi de limba latină pen- 
tru instituţiile de învăţămînt superior 
şi pentru şcoala medie de cultură 
generală, cum sînt: Curs de grama- 
tică istorică, Morfologia, Sintaxa, 
Lingua latina, Practicum la fonetică 
şi sintaxă, Sintaxa propoziției, Sin- 
taxa frazei, Sintaxa practică, Limba 
latină (man. pentru cl. a X-a şi a XI- 
a), Limba română (man. pentru cl. a 
IX-a şi a X-a), ca să numesc numai 
cîteva (vezi Bibliografia selectivă). 

Ca specialist şi-a făcut stagii 
profesionale în repetate rînduri la di- 
ferite centre ştiinţifice şi universitare, 
ca: Universitatea de Stat „M. V. Lo- 
monosov” din Moscova, Universitatea 
„A. |. Cuza” din laşi, Universitatea 
Sorbona (Paris), Universitatea Aix- 
en-Provence - Marseille (Franţa), 
Academia de Ştiinţe din România ş.a. 

Cu toate că e suprasolicitat 
ca profesor universitar, ca şef de 


catedră, ca membru corespondent 
al Academiei de Ştiinţe, A. Ciobanu 
are şi o mulţime de obligaţii obşteşti. 
Este membru al senatului U.S.M., 
membru al Comisiei de Expertiză la 
Consiliul Suprem pentru Ştiinţă şi 
Dezvoltare Tehnologică, membru al 
Prezidiului pentru decernarea pre- 
miilor în domeniul ştiinţei şi tehnicii, 
membru al colegiului de redacţie al 
revistei Limba Română (Chişinău), 
preşedinte al Consiliului ştiinţific 
specializat pentru conferirea gradului 
ştiinţific de doctor habilitat şi doctor 
în ştiinţe filologice (specialităţile 
10.02.19 şi 10.02.20) etc. 

Dăruirea şi munca asiduă a săr- 
bătoritului au fost apreciate după me- 
rit. Are următoarele distincţii: Ordinul 
Republicii, Medalia „Mihai Eminescu”, 
Medalia „50 de ani ai U.S.M.”. Este 
Eminent al Şcolii Superioare din Mol- 
dova, Eminent al Şcolii Superioare 
din Uniunea Sovietică. 

La toate cele spuse s-ar mai 
putea adăuga că prof. Anatol Ciobanu 
este un adept înflăcărat al adevărului 
ştiinţific, apărător dintotdeauna al 
demnităţii naţionale, patriot al nea- 
mului şi al pămîntului strămoşesc. 
In perioada Deşteptării Naţionale 
(1988-1989), cînd s-a dat marea 
bătălie pentru limbă, alfabet şi apoi 
pentru întreaga mişcare naţională, 
şi-a manifestat din plin poziţia civică 
în propagarea şi promovarea spi- 
ritualităţii româneşti. Cu pana şi cu 
cuvîntul rostit a pledat pentru unitatea 
normelor literare, pentru accesul cît 
mai larg la patrimoniul cultural comun, 
pentru tratarea justă a etnogenezei 
şi glotogenezei neamului românesc. 

Mă bucur că, ajuns la acest 
popas aniversar, omagiatul a rămas 
acelaşi ca în anii ce s-au scurs, plin 
de energie, tinereţe sufletească, mo- 
dest şi generos, corect şi principial, 
sincer, franc, sociabil, deschis către 
oameni, către bucuriile şi necazurile 
lor. Cu ocazia frumosului jubileu îţi 
doresc ab immo pectore, dragă Ana- 
tol, multă, multă sănătate, bucurie 
de la tot ce faci, fericire în familie, 
inepuizabile forţe creatoare, succese 
în activitatea pedagogică şi ştiinţifică. 

La mulţi ani şi toți buni! 

„VOM IEŞI DIN IMPASUL 
LINGVISTIC RUŞINOS ŞI 
) RIDICOL, 

ÎN CARE AM AJUNS, 

-= NUMAI ATUNCI, 
CÂND ÎN CAPUL MESEI 
SE VA AFLA ŞTIINŢA 
ETERNĂ, ŞI NU 
POLITICUL EFEMER” 


Dialog: 
Alexandru BANTOŞ — 
Anatol CIOBANU 


— Domnule profesor, vă mul- 
ţumesc pentru că aţi acceptat 
acest dialog aflat în proiect de- 
mult, dar pe care îl realizăm abia 
acum, la o venerabilă vârstă a 
dumneavoastră, ce vă permite 
şi ne permite să vorbim despre 
drumul pe care l-aţi traversat îm- 
preună cu filologia din Republica 
Moldova. Zicând filologie, evident, 
am în vedere cele două aspecte 
foarte importante ale activităţii 
dumneavoastră: cea de pedagog 
şi cea de om de ştiinţă, pentru că 
pe ambele tărâmuri aţi lucrat cu 
râvnă, cu dăruire, cu inspiraţie, 
cu foarte multă credinţă. 

— Vârsta la care am ajuns e cea 
a bilanţului, de aceea îmi aduc aminte 
cu nostalgie de versurile talentatului 
şi mult prea regretatului nostru poet 
Petru Zadnipru: 

Ajuns la urma cea din urmă 

Mă uit în urma vieţii îndărăt 

Să văd ce urme am lăsat în urmă, 

La urma cea din urmă cum arăt? 

Ca pedagog, funcţionez la 
U.S.M. din 1959 şi până în prezent 
(45 de ani). Prin faţa ochilor mei au tre- 
cut zeci de promoţii de tineri şi tinere, 
deveniți cu timpul profesori de limbă 
şi literatură română, scriitori, ziarişti, 
savanţi-filologi, lucrători la radio şi 
televiziune, actori, oameni de stat etc. 

— Vă rog să faceţi referinţă 
la câteva nume de foşti studenţi... 


— Cu plăcere îmi aduc aminte de 
seminarele şi prelegerile la care au 
participat, cu ani în urmă, acad. Mihai 
Cimpoi, acad. Anatol Codru, prof. Ni- 
colae Mătcaş, dr. hab. lrina Condrea, 
dr. hab. critic literar lon Ciocanu, m.c. 
al A.Ş.M. Mihail Dolgan, dr. hab. 
Gheorghe Colţun, profesorii univer- 
sitari Mihail Purice, lon Melniciuc, VI. 
Zagaevschi, Claudia Cemârtan, Lidia 
Colesnic, Emilia Oglindă, Eugenia 
Dodon, Lidia Strah, Ludmila Berzoi, 
Petru Butuc, Mihai Gudima, Elena 
Pânzaru-Belinschi ş.a. Ca dascăl, 
m-am străduit, pe de o parte, să dau 
studenţilor mei cunoştinţe cât mai 
profunde şi necesare de lingvistică 
teoretică şi aplicativă, iar pe de altă 
parte (şi concomitent) să le cultiv 
dragostea faţă de neam, istorie, cul- 
tură naţională. In context, aş dori să 
amintesc spusele domnului profesor 
Paul Bran, primul rector al A.S.E.M,, 
care, într-un interviu, remarca: „Un 
filolog predă cea mai de preţ disci- 
plină universitară — iubirea de ţară şi 
de neam” (vezi Literatura şi arta, 25 
decembrie, 1997, p. 3). Indrăznesc 
să cred că m-am achitat onorabil de 
misiunea mea de dascăl „cu-a lui 
haină roasă-n coate” (M. Eminescu). 

— Stimate domnule profesor, 
un titular de catedră e, prin tradiţie, 
şi un cercetător ştiinţific în dome- 
niul profesat... 

— Mai mult, aş zice că e o con- 
diţie sine qua non să facă, în mod 
constant, investigaţii ştiinţifice, să-şi 
creeze o concepţie proprie, s-o pro- 
moveze prin publicaţii, prin cursuri şi 
seminare. Cu ajutorul Celui-de-Sus, 
am reuşit să scriu şi să public singur 
(şi în colaborare) vreo 34 de cărţi 
(monografii, manuale, dicţionare, 
materiale didactice etc.) şi peste 500 
de articole (ştiinţifice, de popularizare, 
recenzii, rezumate etc.). Am abordat 
probleme de sintaxă (descriptivă, 
transformaţională, contrastivă), de 
lingvistică generală şi romanică, de 
sociolingvistică, de punctuație, de 
filologie clasică (latina), de cultivare a 
limbii materne ş.a. (vezi: lon Madan. 
Stindard al limbii române. Profeso- 
rul Anatol Ciobanu la 70 de ani. Bio- 
bibliografie, Chişinău, U.S.M., 2004). 

Prof. Anatol Ciobanu la aniversarea de cinci ani 


ai revistei Limba Română (1996) 


— Sunteţi un recunoscut şi 
apreciat pedagog şi om de ştiinţă. 
Ce calităţi trebuie să ai, ca să te 
urmeze discipolii? 

— Ca să devii un îndrumător, un 
punct de reper pentru alţii, trebuie, în 
primul rând, să stimezi oamenii, să-i 
iubeşti pe tinerii care te înconjoară, 
să-i atragi prin exemplul tău personal, 
să stimulezi chiar şi (la început) nai- 
vele lor încercări în cercetare. Numai 
savantul care a căpătat încredere, 
respect şi dragoste din partea celor 
din preajma lui poate forma o şcoală 
ştiinţifică, de cercetare, cu tinere ta- 
lente, direcţionându-le just aptitudini- 
le şi înclinațiile. Nu vreau să mă laud, 
dar până în prezent am pregătit 23 de 
doctori în filologie, inclusiv 3 doctori 
habilitaţi (Vasile Pojoga, Gheorghe 
Colţun, Irina Condrea). Am reuşit să 
le propun teme care „i-au apucat de 
inimă” şi, tocmai din acest motiv, au 
muncit cu pasiune şi şi-au susţinut 
cu brio tezele de doctorat în centrele 
universitare din Chişinău, Moscova, 
Mensk. Astăzi ei se află pe şantierele 
învățământului din Republica Moldo- 
va, România, Austria. 


— Când, cum aţi descoperit 
vocaţia dumneavoastră pentru 
filologie, în general, şi pentru ling- 
vistică, în special? 

— Poate părea neverosimil, dar 
dragostea (gr. philos) pentru cuvânt (gr. 
logos) am deprins-o de la mama mea, 
care era aproape analfabetă. Cu toate 
acestea, avea harul vorbirii frumoase, 
nuanţate, expresive în graiul din Nordul 
Basarabiei. Când torcea iarna sau când 
ne duceam la prăşit vara, ea fredona 
mereu cântece populare, spunea ru- 
găciuni, ghicitori, cu alte cuvinte, „nu-i 
tăcea gura niciodată”. Când eram elev, 
mama recursese la un şiretlic, de care 
mi-am dat seama abia când am ajuns 
mare: ea mă obliga să-i citesc, din 
manuale de limbă şi literatură română, 
poezii, povestiri, poveşti, fragmente din 
operele clasicilor, pe care ni le dădea 
învățătorul pentru acasă. Mama era 
numai ochi şi urechi la cele ce citeam 
eu în voce, mă punea să repet unele 
cuvinte şi fraze, să le explic mai pe 
înţeles etc. Astfel ea deprindea limba 
literară odată cu mine... 

Mai târziu, la şcoala medie de 
cultură generală (din com. Târnova), 

la Şcoala Pedagogică (Normală) 
„Boris Glavan” din or. Bălţi am avut 
norocul să-mi predea limba şi litera- 
tura „moldovenească” profesori care, 
până în primăvara lui 1944, reuşiseră 
să termine unii nişte clase de liceu, 
alţii nişte ani de universităţi din laşi, 
Bucureşti, Cluj. Paradoxul consta 
în faptul că aceşti profesori, care 
vorbeau o perfectă limbă română 
literară, erau puşi în situaţia să ne 
înveţe normele ortografice şi orto- 
epice, pe de-a dreptul infecte, ale 
aşa-numitei limbi moldoveneşti. Ne 
era milă de bieţii noştri profesori (unii, 
cum am spus, cu studii liceale şi uni- 
versitare româneşti), când vedeam 
cum se autoobligă ei, sărmanii, să 
ne ceară nouă, elevilor, să scriem 
şi să pronunţăm: aşela (= acela), tavă 
(= ţeavă), mulţămesc (= mulţumesc), 
zâua (= ziua), săcară (= secară) etc. 
Cu pietate îmi amintesc de profesorii 
mei de limbă şi literatură: Boris Gură- 
multă, Bartolomeu Musteaţă, Vitalie 
Voitovschi, Bela Vinograd. In atmo- 
sfera lingvistică şi politică de atunci, 
extrem de tulbure şi presantă, ei reu- 
şeau totuşi să insufle elevilor dragoste 
şi stimă faţă de slova maternă, faţă de 
logos, care, în viziunea profesorului 
Eugen Coşeriu, este „baza conştiinţei 
sau manifestarea conştiinţei morale a 
omului” (vezi E. Coşeriu. Politici ling- 
vistice // Limbaje şi Comunicare, VI, 
Partea |, Editura Universităţii Suceava, 
2001, p. 59). 

Vocaţia pentru lingvistică am 
descoperit-o deja la Facultate. Mai 
corect spus, primul meu profesor 
universitar, actualmente acad. Ni- 
colae Corlăteanu, a intuit că am 
înclinații spre studierea problemelor 
de limbă. Domnia sa m-a încurajat, 
m-a stimulat, îmi dădea însărcinări 
suplimentare, m-a îndrumat la scrie- 
rea tezelor de an şi a tezei de licenţă, 
ca, până la urmă, să-mi zică: Vade 
mecum —,„mergi cu mine” în lumea 
ştiinţei lingvistice. Şi eu cu bucurie 
(dar nu şi fără anume frică) l-am ur- 
mat... Sub conducerea profesorului 
N. Corlăteanu am scris şi am susţinut 
cu brio prima mea teză de doctorat 
(1960), am publicat primele lucrări. 
Acad. Nicolae Corlăteanu a fost 


pentru mine „racheta de lansare” pe 
orbita ştiinţei filologice. Mă închin în 
faţa Dumnealui ca înaintea unui codru 
verde! li doresc ab immo pectore încă 
mulţi-mulţi ani de viaţă şi de activitate 
de creaţie! 

A doua mare personalitate — 
care m-a făcut să înţeleg şi să mă 
descurc în multe probleme de ling- 
vistică generală şi de gramatică, 
să-mi formez o concepţie lingvistică 
proprie, să observ şi să pricep „struc- 
turile de adâncime”, nu numai cele 
„de suprafaţă”, ale ştiinţei despre 
limbă, să însuşesc o metodologie 
lingvistică justă şi să aplic metode 
moderne de cercetare a faptelor de 
limbă — a fost dr. hab., prof. univ., 
membrul corespondent al A.Ş. din 
ex-Uniunea Sovietică, şeful Catedrei 
de Lingvistică Romanică a Universi- 
tăţii „M. Lomonosov” din Moscova 
Ruben Budagov (1910-2001). A scris 
şi a publicat vreo 20 de monografii, 
unele dintre ele fiind traduse în mai 
multe limbi, inclusiv în româneşte, 
de către discipolul său Gheorghe 
Mihăilă, reputat slavist, membru co- 
respondent al Academiei Române. 
Intre anii 1970-1972 am avut noro- 
cul să fiu ataşat la Catedra profeso- 
rului R. Budagov pentru finalizarea, 
sub conducerea ilustrului pedagog 
şi om de ştiinţă, a tezei de doctor 
habilitat cu tema „Sintaxa verbelor 
semicopulative (analiză semantico- 
distributivă)”. Chiar şi după susţinerea 
tezei la Universitatea „M. Lomonosov” 
din Moscova, am întreţinut relaţii de 
lucru cu prof. R. Budagov şi Catedra 
lui, până la decesul celebrului savant. 

- Prof. R. Budagov cunoştea 
limba română, era familiarizat 
cu situaţia lingvistică din fosta 
R.S.S.M.... 

— Da, prof. R. Budagov ştia 
foarte bine adevărul despre noi. 
Anume acest fapt l-a determinat să 
scrie, împreună cu un alt renumit 
lingvist S. Bernştein, încă în anii '60 
ai secolului trecut, un studiu intitulat 
„Cu privire la unitatea de limbă româ- 
no-moldovenească”. „Autorii acestor 
rânduri, la fel ca şi alţi mulţi lingvişti 
sovietici — se subliniază în studiu — au 
căzut într-un timp în greşeală, când 

se străduiau să depisteze o anumită 
„autonomie” a limbii moldoveneşti 
faţă de limba română. Ne-am străduit 
cât ne-am străduit, dar n-am reuşit să 
arătăm şi să demonstrăm — pe bază 
de fapte concrete şi edificatoare — 
deosebirile dintre limbile română şi 
moldovenească. Unitatea de limbă 
româno-moldovenească s-a cris- 
talizat de foarte multă vreme, încă 
din perioada de formare a limbilor 
romanice. La ora actuală această 
teză este recunoscută de către toţi 
specialiştii care tratează problema 
în cauză. Teoria despre două limbi 
est-romanice... a adus mari prejudicii 
lingvisticii sovietice. S-au irosit multe 
forţe şi mult timp pentru a demonstra 
teza eronată cum că moldovenii şi 
românii vorbesc limbi romanice înru- 
dite, dar diferite. Dovezi în favoarea 
acestor teze nu au existat şi nici nu 
pot exista” (vezi culegerea Povară 
sau tezaur sfânt?, Chişinău, 1989, 
p. 355-356 sau rev. Nistru, 1988, 
nr. 11). Comentariile sunt de prisos. 
Acesta a fost — să ştie cititorul de 
astăzi al revistei Limba Română — 
profesorul Budagov, de la care am 
avut de învăţat nu numai carte, ci şi 
faptul că un om de ştiinţă trebuie să 
aibă o poziţie civică distinctă, să fie 
principial, să se simtă obligat a spune 
lucrurile aşa cum sunt. 

— Ce nu ştie cititorul revistei 
noastre despre începutul carierei 
dumneavoastră de pedagog şi de 
om de ştiinţă? 

— Am început să „predau”, de 
pe când eram elev, în şcoala primară. 
Cum? Foarte simplu: învățătorii mă 
obligau să-i ajut pe elevii mai slabi 
la carte, adică să le explic temele. Şi 
aceasta o făceam sau la şcoală după 
lecţii, sau acasă. O atare „misiune” 
aveam şi în clasele superioare, şi 
la Şcoala Pedagogică (Normală) şi 
chiar la facultate. In anii de docto- 
rantură (1956-1959) eram invitat în 
fiecare vară la Şcoala „Boris Glavan” 
şi la Institutul Invăţătoresc din Bălţi, 
unde predam la secţia fără frecvenţă 
disciplinele: „Sintaxa”, „Literatura ro- 
mână veche”, „Limba latină”. Astfel, 
volens-nolens acumulam experienţa 
atât de necesară unui conferenţiar 


universitar. Ca om de ştiinţă, am în- 
ceput prin observarea şi comentarea 
faptelor de limbă, prin studierea şi 
conspectarea operelor unor somităţi 
lingvistice ca: Fr. Diez, W. Meyer- 
Lübke, O. Jespersen, A. Meillet, F. 
de Saussure, H. Schuchardt, |. lordan, 
Ov. Densuşianu, Al. Philippide, Al. 
Graur, A. Potebnea, F. Fortunatov, 
V. Vinogradov, R. Budagov, VI. 
Şişmariov, L. Şcerba şi mulţi alţii. Şi 
astăzi mai apelez, din când în când, 
la notițele făcute în prima tinereţe. Şi 
mai e ceva. Pătrundeam în „tainele” 
limbii române prin filiera latinei şi 
francezei. Mă pasionau similitudinile 
şi divergenţele în vocabularul limbii 
române şi în structura ei gramaticală 
în comparaţie cu alte limbi. Acad. lor- 
gu lordan scria că „pentru a cunoaşte 
mai bine o limbă, pentru a pătrunde 
puţin mai adânc în structura ei, este 
nevoie să o comparăm cu alte limbi, 
în primul rând cu acelea care fac 
parte din acelaşi grup genealogic, 
luându-se în consideraţie, înainte de 
toate, trăsăturile ei specifice, care o 
disting de celelalte limbi...” (|. Iordan. 
Scrieri alese, Bucureşti, 1968, p. 
111). Pasiunea de a analiza limba 
română în contrast cu alte limbi (ro- 
manice şi neromanice) nu m-a părăsit 
nici până în prezent. 

— Tânăra generaţie cunoaş- 
te foarte puţin condiţiile în care 
funcţiona Facultatea de Litere a 
U.S.M. în primii ani de la fondarea 
ei. Referiţi-vă, vă rog, la această 
perioadă, la oamenii care au în- 
văţat şi au muncit împreună cu 
dumneavoastră. 

— U.S.M. a fost deschisă în 
toamna anului 1946. Eu am devenit 
student în 1951. M-a impresionat mult 
atunci frumuseţea blocului de studii 
(str. Kogălniceanu, 65), ordinea în 
exteriorul şi în interiorul clădirii, con- 
tingentul foarte variat al studenţilor 
(alături de cei de 17-19 ani stăteau 
în sălile de studiu demobilizaţi din 
armată, participanţi la război, invalizi, 
mulţi familişti). La facultăţi, cu excep- 
ţia celei de istorie şi filologie, aproape 
toate disciplinele se predau în limba 
rusă, ceea ce constituia un obstacol 
pentru fetele şi băieţii veniţi de la ţară, 

mai ales la facultăţile reale. Necunos- 
când limba, le era dificil a înţelege 
prelegerile profesorilor, a participa la 
discuţii, la seminare, la adunări etc. 
Se ştie că omul gândeşte în baza 
limbii, dar dacă nu posedă limba de 
instruire, nu poate să acumuleze 
informaţii şi să-şi redea gândirea. 
Incă Prosper Merimee scria că „La 
langue a été donnée à l'homme pour 
exprimer sa pensée”. Noi, studenţii 
basarabeni, ne simţeam complexaţi 
din cauza barierei lingvistice. La Fa- 
cultatea de Istorie şi Filologie (secţia 
„Limbă şi Literatură”) se ţineau în 
limba „moldovenească” unele dis- 
cipline ca Literatura (veche, clasică 
şi contemporană), Limba (fonetica, 
morfologia, sintaxa, lexicul), Dialec- 
tologia, Introducerea în lingvistică, 
Istoria limbii, Folclorul, Lingvistica 
generală. Restul cursurilor (generale) 
erau predate în limba rusă. Colegi de 
grupă academică mi-au fost regretatul 
Gheorghe Malarciuc — prozator şi 
dramaturg; lon Eţcu — doctor hab., 
profesor; Tudor Cotelnic — doctor 
hab., profesor ad-interim; Lazăr Cio- 
banu — cercetător ştiinţific la A.Ş.M,, 
istoric literar; lon Zaporojan — lexi- 
cograf la A.Ş.M., doctor în filologie; 
Boris Novac — lucrător de muzeu. 
Aceştia (în afară de Gh. Malarciuc) 
se mai află pe şantierul filologiei şi 
culturii naţionale. Sunt oameni oneşti, 
specialişti de performanţă, prietenoşi, 
sociabili şi militanţi activi pentru ade- 
vărul ştiinţific privind limba, cultura 
şi istoria neamului nostru. Câţiva 
colegi de grupă, care au funcţionat 
ca pedagogi, bibliotecari etc., s-au 
petrecut din viaţă: Pavel Ababii, Pavel 
Armaşu, Valeriu Zelinschi, V. Vişne- 
vschi, Alexei Cudrineţki, Alexandru 
Anghaelici, Dumitru Tăbăcaru. Să le 
fie ţărâna uşoară! 

— Cine sunt profesorii, dască- 
lii — în plan ştiinţific, dar şi peda- 
gogic — care v-au marcat destinul? 

— Dacă e să mă refer numai la 
destinul meu, un rol decisiv pe vremea 
studiilor universitare l-au jucat doi 
profesori: Nicolae Corlăteanu, care a 
îndrumat preocupările mele ştiinţifice 
(vezi supra), şi lon Racul (decan, mai 
apoi prorector), care m-a salvat de trei 


1 noiembrie 1959 


ori, când mă aflam pe muchie de cuţit, 
fiind turnat „unde trebuia” pe motive 
extraştiinţifice. Inţelegând că mi se 
incriminează în mod exagerat unele 
lucruri de ordin politico-ideologic, pro- 
fesorul meu de literatură şi prorectorul 
pentru activitatea didactică a U.S.M. 
lon Racul mi-a luat apărarea, a pledat 
pentru cauza mea în faţa rectorului de 
atunci, Victor Cepurnov (probabil, şi în 
faţa altor demnitari) şi eu am fost lăsat 
în pace, să mă ocup de carte. Cât 
despre ceilalţi profesori, care mi-au 
predat pe vremea studenţiei, păstrez 
cu sfinţenie în memorie amintirea Fai- 
nei Cojuhari, a lui lon Mocreac, Andrei 
Borşci, Boris Bâhov, Vasile Soloviov, 
a Claudiei Nicov (profesoară de limba 
latină), a lui Leonid Pancratiev (profe- 
sor de latină şi slavă veche). Un loc cu 
totul aparte îl ocupă profesorul Vasile 
Coroban (literat-enciclopedist, critic 
literar şi polemist temerar) şi profe- 
sorul lon Osadcenco (mare sufletist, 
excelent specialist în domeniul litera- 
turii clasice româneşti, un neîntrecut 
cunoscător de snoave, vorbe de duh 
şi versuri pe care le rostea pe dinafară 
în circumstanţele potrivite). 

— In ultimul deceniu al secolu- 
lui trecut aţi colaborat neîntrerupt 
cu Eugen Cogşeriu. Cum l-aţi des- 

coperit pe marele nostru profesor 
şi ce a însemnat prestanţa acestui 
savant pentru dumneavoastră? 

— Indirect l-am cunoscut pe 
Eugen Coşeriu, lingvistul numărul 1 
al secolului XX, prin lucrările ce i se 
traduceau, în ruseşte, la Moscova. 
Abia începând cu 1991, când savan- 
tul s-a decis să-şi viziteze baştina 
(după 51 de ani), am avut fericita 
ocazie să fac cunoştinţă cu el. M-am 
aflat în preajma „Colosului de la Tu- 
bingen” în septembrie 1991, când a 
fost propus pentru alegerea în calitate 
de Membru de Onoare al A.Ş.M.; în 
iulie 1993 — la Congresul al XVIII-lea 
al A.R.A. (Academia Româno-Ame- 
ricană), care şi-a desfăşurat lucrările 
la Chişinău. La 4 noiembrie 1993 Se- 
natul U.S.M. i-a conferit titlul onorific 
de Doctor Honoris Causa şi eu am 
prezentat Laudatio. Nu mi-a fost uşor 
să pregătesc această conferinţă, pen- 
tru că, pe atunci, opera savantului, 
practic, absenta în bibliotecile din Chi- 
şinău. După aceasta, s-a legat între 
noi o strânsă prietenie. L-am însoţit 
ulterior (împreună cu alţi colegi) ori 
de câte ori venea în Republica Mol- 
dova, fiind oaspete dorit şi aşteptat 
la A.Ş.M., la Uniunea Scriitorilor, la 
Casa Limbii Române sau la redacţia 
revistei Limba Română, al cărei mare 
animator era, la Universitatea de Stat 
„Alecu Russo” din Bălţi... Ultima mea 
revedere cu acad. Eugen Coșeriu s-a 
produs în octombrie 2001 la Univer- 
sitatea „Ştefan cel Mare” din Sucea- 
va, unde a fost organizat Colocviul 
Internaţional de Ştiinţe ale limbajului, 
In honorem Eugen Coşeriu. Am avut 
inspirata idee de a propune, la una 
din şedinţele Colocviului, candidatura 
ilustrului savant lingvist şi filozof Eu- 
gen Coşeriu la Premiul Nobel. Ideea 
a fost susţinută cu entuziasm de par- 
ticipanţii la Colocviu. Deşi suferind, 
profesorul E. Coşeriu a prezentat 
în plen un foarte original şi profund 
raport privind politicile lingvistice, 
tratând, în special, două probleme 
dificile: natura politică a limbajului şi 
limba moldovenească — „o fantomă 
lingvistică”. Referentul a demonstrat 
cu fapte peremptorii că două nume 
diferite pentru aceeaşi limbă (în cazul 


nostru: „moldovenească” şi română — 
n.n., A.C.) înseamnă dezbinarea, 
despărţirea comunităţii lingvistice, 
fapt care poate duce la masochism 
lingvistic, la autodistrugere a propriei 
identități istorice (vezi cartea Limbaje 
şi Comunicare, VI, Partea |, Sucea- 
va, 2001, p. 66-67). E de subliniat 
în mod expres că prof. E. Coşeriu a 
militat constant şi permanent pentru 
adevărul ştiinţific privind limba şi is- 
toria neamului nostru. In studiul său 
capital Latinitatea orientală prof. E. 
Coşeriu concluziona: „A promova sub 
orice formă o limbă moldovenească, 
deosebită de limba română, este, 
din punct de vedere strict lingvistic, 
ori o greşeală naivă, ori o fraudă 
ştiinţifică; din punct de vedere istoric 
şi practic e o absurditate şi o utopie; 
din punct de vedere politic, e o anu- 
lare a identităţii etnice şi culturale a 
unui popor şi, deci, un act de genocid 
etnico-cultural” (vezi antologia Limba 
română este patria mea. Studii. 
Comunicări. Documente, Chişinău, 
1996, p. 30-31). O mai adecvată de- 
finiţie a „moldovenismului primitiv şi 
anacronic” nici că se putea da! 

— Valeriu Rusu este o altă 
distinsă personalitate a ştiinţei şi 
culturii noastre, un reprezentant 
marcant al Limbii Române în Fran- 
ţa. În ce împrejurări l-aţi cunoscut 
pe domnul Valeriu Rusu? 

— In iarna lui 1996, cu susține- 
rea Fundaţiei SOROS (Moldova), am 
obţinut o delegaţie de 45 de zile la 
Universitatea din Aix-en-Provence — 
Marseille-1 (Franţa) la Departamentul 
„Lingvistica comparată şi limba româ- 
nă”. Inainte de a pleca la destinaţie, 
i-am telefonat profesorului Valeriu 
Rusu, care — spre plăcuta mea sur- 
prindere — m-a rugat să-i aduc de pe 
sfintele şi neuitatele locuri de baştină 
câteva crengute de măr şi o pungă de 
pământ. Ajuns în Franţa, am rămas 
totalmente vrăjit de Omul, Profesorul 
şi Savantul Valeriu Rusu. Chiar la 
prima lui prelegere, a prezentat stu- 
denţilor „trofeul” pe care i l-am adus 
şi m-a rugat să le vorbesc tinerilor 
francezi despre Republica Moldova, 
cu cât mai multe amănunte privind 
istoria, cultura, limba, obiceiurile, 

Târnova, 12 mai 1948. Colegii de şcoală care doreau să facă „din viaţă un vis” 
şi „din vis o viaţă”. Viitorul profesor este primul din dreapta, ultimul rând 

religia etc., lucru pe care l-am făcut 
cu mare plăcere. Timp de câteva 
săptămâni am admirat măiestria 
pedagogică, arta oratorică, harul 
cu care l-a înzestrat Dumnezeu pe 
compatriotul nostru Valeriu Rusu, o 
adevărată enciclopedie filologică şi 
istorică, modus-ul exprimandi care 
electrizează şi fascinează auditoriul 
studenţesc. Atunci, dar şi mai târziu 
— am fost în mai multe rânduri invitat 
la Aix — mi-am dat seama de ce stu- 
denţii francezi (posesori ai unei limbi 
internaţionale) se înscriu cu zecile 
şi sutele la specialitatea „Limba şi 
Literatura Română” în chiar ţara lor 
natală! Ei vin, în primul rând, să facă 
şcoală şi carte la profesorul, basara- 
bean de origine, Valeriu Rusu, care a 
reuşit să fondeze la Aix un centru de 
cercetare ştiinţifică a filologiei române 
şi a obţinut dreptul de a pregăti docto- 
ranzi şi de a le conferi titlul de doctor 
în filologie cu specialitatea „Limba şi 
Literatura Română”. Sub conducerea 
profesorului V. Rusu funcţionează 
un Seminar de traducere din limba 
română în limba franceză. Au fost 
publicate în ediţii bilingve zeci şi sute 
de poezii de-ale scriitorilor din Româ- 
nia şi din Republica Moldova. Vom 
aminti aici numai unele dintre ele: 
Anthologie de la creation postique 
de Mihail Eminescu, réalisée sous la 
direction de Valeriu Rusu. Publication 
de l'Universite de Provence, 1990, 
500 p.; Echos poetiques de Bessa- 
rabie (Moldavie) — Ecouri poetice 
din Basarabia (Moldova), Chişinău, 
Editura Ştiinţa, 1998, 294 p.; Vasile 
Romanciuc. Un oeil — Un ochi, Plo- 
ieşti, 2000, 68 p. O muncă titanică a 
depus familia Rusu pentru a traduce 
şi a edita Ţiganiada lui lon Budai-De- 
leanu (vezi cartea: Tsiganiada ou Le 
Campement des Tsiganes, iraduc- 
tion du roumain: Romaniţa, Aurelia 
et Valeriu Rusu. Bucureşti, Editura 
Biblioteca Bucureştilor, 2003, 454 
p.) Elita intelectuală din R.M. întreţine 
relaţii strânse cu domnul Valeriu Rusu 
şi doamna Aurelia Rusu (recunoscut 
eminescolog şi editor al scriitorilor 
clasici români). Remarcabilii filologi 
şi fidelii noştri prieteni au publicat, pe 
parcursul anilor, o mulţime de studii 


în revista Limba Română, în hebdo- 
madarul Literatura şi arta, au tradus 
şi continuă să traducă şi să publice 
în ediţii bilingve poezii, proză şi critică 
literară ale scriitorilor din R.M. 

— Stimate domnule profesor, în 
anul curent se împlinesc 15 ani de 
la adoptarea Legislaţiei lingvistice. 
Dumneavoastră aţi fost unul dintre 
participanţii activi la evenimentele 
ştiinţifice şi culturale ce au prece- 
dat ziua de 31 august 1989, zi ce 
urma să fie una de demarcaţie în 
politica lingvistică de la noi. Care 
dintre acele întruniri le consideraţi 
decisive în procesul de restabilire 
a adevărului ştiinţific şi istoric? 

— Că vorbim aceeaşi limbă cu 
fraţii de peste Prut, am ştiut, am sim- 
tit, am conştientizat din anii de şcoală 
primară, când învăţam pe dinafară 
poezii şi fragmente din clasici. Alta e 
că în perioada postbelică nu se mai 
putea afişa acest adevăr. Intelectualii 
basarabeni se revoltau în sinea lor, 
când auzeam spunându-se enormi- 
tăţi despre limbă, dar, în fond, tăceau, 
dorind astfel să supravieţuiască. De 
fapt, nici nu prea avea cine să lupte 
pentru adevărul ştiinţific despre limba 
şi istoria neamului nostru, căci majo- 
ritatea oamenilor cărţii se refugiaseră 
în primăvara anului 1944 peste Prut 
de frica represaliilor staliniste. lată un 
foarte incomplet, dar elocvent tablou 
privind cadrele din Basarabia: 


Numărul de învăţători, profesori 
şi alţi intelectuali în Basarabia 
Nr  Pânăla1944erau | PUPĂ 1944 
au rămas 
1. Judeţul Bălţi - 2180 129 
2. |Judeţul Cahul - 1286 10 
3. |Judeţul Soroca - 980 18 
4. [Județul Bălţi - 240 13 
5. |Oraşul Chişinău - circa 500 70 


— Evident, în situația unei 
crize totale de cadre calificate 
cine putea să formeze conştiinţa 
națională a tineretului studios, să 
propage adevărul? 

— E o întrebare ce conţine şi 
răspunsul. Abia în perioada gorba- 
ciovistă, după 1985, când s-a mai 
liberalizat viaţa, când ni s-au mai 
descreţit frunţile, când au început 

treptat să se sfarme cătuşele fricii, 
oamenii de bună credinţă, în primul 
rând scriitorii, apoi savanții, profesorii 
de toate gradele, ziariştii, lucrătorii de 
la radio şi televiziune, toţi intelectualii 
au ieşit în stradă, cerând să li se facă 
dreptate. S-au pus în mişcare şcolile, 
instituţiile de învăţământ superior şi 
mediu de specialitate, funcţionarii 
de la diferite ministere etc. Personal 
am participat singur sau cu studenţii 
la foarte multe întruniri de acest fel, 
organizate, în special, în Piaţa Marii 
Adunări Naţionale. Am activat, de 
asemenea, în Comisia Interdeparta- 
mentală, care se ocupa de examina- 
rea problemelor limbii, alături de lon 
Borşevici, Silviu Berejan, Alexandru 
Dârul, lon Dumeniuk, Nicolae Mătcaş, 
Anatol Eremia, lon C. Ciobanu, Nico- 
lae Dabija, Maria Cosniceanu şi mulţi 
alţii. Dezbaterile în şedinţele Comisiei 
erau foarte aprinse. 

— O întrunire, la care aţi avut 
un cuvânt greu de spus, a fost cea 
din toamna anului 1988. Evocaţi, vă 
rog, acea zi. 

— Institutul de Lingvistică al 
A.Ş.M. a invitat la Chişinău pe toţi 
membrii Sectorului de Limbi Roma- 
nice de la Institutul de Lingvistică al 
A.Ş. a fostei Uniuni Sovietice, pentru 
a discuta situaţia lingvistică de la noi. 
La întâlnirea cu moscoviţii a venit 
floarea intelectualităţii din Chişinău 
(şi nu numai). Sala mare a Acade- 
miei noastre era arhiplină, zeci de 
persoane stăteau în picioare. Lumea 
vroia să audă cuvântul decisiv al 
romaniştilor de la Centru. Mare ne-a 
fost surprinderea, când V. Solnţev, 
directorul Institutului de Lingvistică 
al A.Ş.U.S., membru corespondent 
al acestei instituţii, a declarat în alo- 
cuţiunea de deschidere că grupul de 
savanţi a sosit în Moldova nu pentru 
a lua decizii, ci doar pentru a face 
un schimb de opinii verbale. Sala 
s-a cutremurat de revoltă. Atunci 
m-am ridicat (din sală) şi am cerut 
insistent următoarele: 1) Romaniştii 
moscoviți să-şi expună opiniile des- 
pre 3 probleme ce ne frământă — a) 
Recunoaşterea identităţii lingvistice 
moldo-române, b) Recunoaşterea 
limbii de stat şi c) Recunoaşterea al- 


fabetului latin (român) în Moldova; 2) 
Să fie format ad-hoc un secretariat şi 
să se întocmească un proces-verbal 
al tuturor luărilor de cuvânt şi 3) La 
finalul şedinţei să fie adoptată o re- 
zoluţie cu propuneri concrete pentru 
conducerea de vârf a republicii. 

— Deşi prezidiul şedinţei nu 
era încântat de propunerea dum- 
neavoastră, sub presiunea sălii 
entuziasmate şi nerăbdătoare, a 
acceptat-o totuşi. 

— Da, adevărat! Spre seara 
acelei zile istorice era deja elaborată o 
Rezoluţie favorabilă, cu opinii pozitive, 
despre limbă şi alfabet. Ea a consti- 
tuit un argument forte în confruntarea 
noastră cu Puterea de atunci, ostilă 
mai ales alfabetului latin. (De altfel, în 
secretariatul acestei şedinţe au muncit 
aproape toată ziua [cât a durat întâl- 
nirea], din proprie dorinţă, înflăcăraţii 
militanţi pentru reforma lingvistică, 
doctorii în filologie Constantin Tănase, 
Vasile Bahnaru, Emil Mândâcanu ş.a.) 
Tot în acea zi memorabilă, seara, în 
drum spre casă, mi s-a întâmplat un 
accident: am căzut şi mi-am fracturat 
mâna dreaptă. Un prim ajutor mi-au 
acordat tinerii şi bravii Constantin 
Tănase şi Vasile Bahnaru care m-au 
transportat la spital. Le rămân re- 
cunoscător şi acum, după ani şi ani 
trecuţi de atunci... 

- Legislaţia de la 1989 a sen- 
sibilizat pentru un anumit timp 
interesul faţă de limba română. 
Totuşi lucrurile nu au evoluat în 
sensul creării de condiţii reale, 
pentru ca limba română să reintre 
definitiv şi deplin în drepturile sale 
fireşti, să întruchipeze calitatea de 
simbol şi de element definitoriu al 
statalității Republicii Moldova. 

- Legislaţia lingvistică adoptată 
de Sovietul Suprem al R.S.S.M. la 
31 august 1989 a fost, fireşte, una 
de compromis. Pe de o parte, în 
Preambul, se recunoaşte identitatea 
lingvistică moldo-română, iar pe de 
altă parte nu este acceptat glotoni- 
mul „limba română”. Pe de o parte, 
se afirmă că „limba moldovenească” 
este de stat (oficială), iar pe de altă 
parte, i se dă dreptul şi limbii ruse 
să fie utilizată în toate sferele vieţii 

S 
Anatol PETRENCU 


SINCERE FELICITĂRI 


Mult stimate domnule profesor Anatol Ciobanu! Asociația Istoricilor 
din Republica Moldova vă adresează cele mai sincere felicitări cu ocazia 
împlinirii frumoasei vârste de 70 de ani, dorindu-vă noi realizări pe tărâmul 
activității ştiinţifice şi pedagogice. 

Noi, istoricii, vă cunoaştem şi vă apreciem înalt lucrările consacrate 
Limbii Române, suntem împreună cu dumneavoastră atunci când afirmaţi 
că „e nevoie să milităm cu mai multă insistenţă pentru drepturile noastre 
inalienabile la identitatea glotică şi etnică, la istoria neamului, la limba noastră 
cea română” (Limba Română, 2003, nr. 6-10, pag. 72). Suntem convinşi 
că eforturile depuse în vederea apărării valorilor noastre naţionale, între 
care un loc primordial le revin limbii şi literaturii române, istoriei românilor, 
nu sunt zadarnice şi prezintă o stavilă în calea deznaţionalizării şi lichidării 


La mulţi ani şi toţi plini de rod! 


noastre ca parte a Neamului Românesc. 


A 


economice, culturale, politice etc. 
Dacă nu ar fi fost alcătuite în felul 
acesta, legile despre limbă ar fi primit 
un vot de blam la şedinţa Sovietului 
Suprem. Acesta e tristul adevăr! Şi 
totuşi adoptarea celor trei legi în 
1989 a fost o victorie, căci ne-au 
permis să scoatem din anonimat 
limba maternă, abandonând haina 
străină şi îmbrăcând-o în straiele ei 
tradiţionale, cu crinii latini. De aici şi 
până la Suveranitate, Independenţă, 
Tricolor şi Stema de Stat rămânea de 
făcut încă doi-trei paşi! 

— Cum apreciaţi de pe po- 
ziţiile zilei de astăzi Legislaţia 
adoptată la 1989? 

— Precizez: Legislaţia lingvis- 
tică adoptată în 1989 a fost un rău 
necesar. Pe atunci făceam parte din 
U.R.S.S., depindeam totalmente de 
politica antinaţională a P.C.U.s. O 
dată cu obţinerea Independenţei (27 
august 1991), Parlamentul democra- 
tic trebuia, de urgenţă, să întreprindă 
acţiuni epocale pentru Moldova şi po- 
porul ei: prima — să elaboreze o Nouă 
Constituţie a Republicii Moldova şi a 
doua — să rediscute şi să refacă Le- 
gislaţia lingvistică. Spre marele nostru 
regret, deputaţii de atunci nu au găsit 
limbaj comun în privinţa acestor două 
acţiuni de valoare primordială pentru 


neamul nostru. În consecinţă, am 
rămas cu covata spartă. 

— Mai mult de 15 ani discu- 
tăm -— în cadrul a diverse întruniri 
ştiinţifice desfăşurate în republică 
sau peste hotarele ei — despre 
identitatea limbii şi a poporului 
nostru. Problema rămâne „deschi- 
să” atâta vreme, cât nu este adoptat 
un document oficial, de stat, care 
să legifereze adevărul ştiinţific. 
Domnule profesor, când, cum oare 
vom depăşi acest impas? 

— Guvernanţii noştri au înţeles, în 
sfârşit, că nu există două limbi roma- 
nice de est, că noi şi cei din dreapta 
Prutului vorbim aceeaşi limbă. In 
Concepţia politicii naţionale de stat a 
Republicii Moldova se afirmă că „po- 
porul moldovenesc şi poporul român 
folosesc o formă literară comună”. 
In acelaşi timp, însă, Concepţia... nu 
admite glotonimul „limba română” pen- 
tru R.M., subliniind: „Având originea 
comună, dispunând de un fond lexical 
de bază comun, limba naţională mol- 
dovenească şi limba naţională română 
îşi păstrează fiecare lingvonimul său 
ca însemn identificator al fiecărei na- 
ţiuni: moldovenească şi română”. Dar 
e de observat en passant că acelaşi 
glotonim, de exemplu, „limba spanio- 


lă” deserveşte nu numai Spania, ci şi 

aproape toate ţările Americii Latine, că 
glotonimul „limba portugheză” e utilizat 
în Brazilia, Angola, Mozambic şi în 
alte ţări. Savanţii moscoviți profesorii 
Ruben Budagov şi Samuil Bernştein, 
încă în 1961, scriau că „existenţa unei 
limbi unice pe cea mai mare parte a 
teritoriului României şi Moldovei nu 
poate leza nicidecum sentimentele 
naţionale ale poporului moldovenesc, 
după cum limba germană literară uni- 
că, răspândită atât în Germania cât 
şi în Austria, nu lezează sentimentele 
naţionale ale poporului austriac...”. 
Un alt lingvist rus de talie universală, 
Raymond Piotrowski, scrie, în aceas- 
tă ordine de idei, următoarele: „Noi, 
romaniştii din Rusia, Ucraina, de ne- 
numărate ori am spus sus şi tare că 
limba băştinaşilor din Basarabia este 
cea română... A susţine că există o lim- 
bă „moldovenească” este o „aberaţie 
politică” (E. Coşeriu), este o greşeală 
gravă şi o incultură lingvistică”. Cred 
că e de prisos să mai comentăm cele 
relatate supra. Vom ieşi din impasul 
lingvistic ruşinos şi ridicol, în care am 
ajuns, numai atunci, când în capul 
mesei se va afla ştiinţa eternă, şi nu 
politicul efemer. 

— Intr-un tulburător articol 
publicat recent în revista noastră 
afirmaţi că limba este un factor 
decisiv în politica naţională a sta- 
tului. În R. Moldova nu sunt create 
condiţii propice pentru buna func- 
ţionare a limbii oficiale. Să nu ştie 
oare guvernanţii că tergiversarea, 
amânarea rezolvării echitabile a 
complicatei şi delicatei probleme 
poate avea consecinţe negative 
asupra climatului lingvistic, asu- 
pra esenței şi integrităţii identităţii 
noastre naţionale? 

— Opinia mea este că mulţi 
dintre guvernanţii noştri actuali îşi dau 
prea bine seama de situaţia nostimă 
(ca să nu spun mai mult) în care 
s-a ajuns cu „politica lingvistică” din 
R.M. Societatea civilă e tensionată, 
se înmulţesc disensiunile pe motiv 
lingvistic între populaţia majoritară şi 
etniile minoritare ce nu-şi dau oste- 
neala să însuşească limba de stat, 
ci vorbesc şi continuă, în bună parte, 
să-şi instruiască odraslele în şcolile 
cu limba de predare rusă. Nu e greu 


de imaginat ce reacţie negativă se va 
produce în instituţiile de învăţământ 
de toate gradele, când de la 1 sep- 
tembrie se va încerca a introduce cu 
forţa aşa-zisa limbă moldovenească 
în locul celei române, care s-a predat 
deja 14-15 ani. Cine va câştiga din 
eventualele scandaluri cu manualele 
de limbă moldovenească, literatură 
moldovenească, cu rebotezarea li- 
ceelor, şcolilor etc.? Cauza? Nici de 
cum! Orice guvern care se respectă, 
orice parlament care emite legi, orice 
şef de stat — toţi in corpore doresc să 
fie linişte în ţară, poporul să lucreze 
cu tragere de inimă, să-şi iubească 
pământul natal, să contribuie la 
înflorirea şi prosperarea neamului. 
Dar pentru aceasta trebuie lichidate 
disensiunile de ordin lingvistic, create 
absolut artificial şi arbitrar. Practica 
internaţională demonstrează că în 
toate ţările (cu mai multe sau mai 
puţine etnii naţionale) există o sin- 
gură limbă de stat (oficială), pe care 
trebuie s-o cunoască toţi cetăţenii 
acelei ţări. Minorităţilor însă li se 
creează condiţii favorabile pentru 
a-şi păstra limba, cultura, tradiţiile, 
religia. In nici un caz însă limba unui 
grup minoritar nu poate pretinde a fi 
limbă de stat (oficială), după cum se 
întâmplă la noi, de pildă, cu limba 
rusă (în acest sens a se vedea Carta 
limbilor regionale sau minoritare). 
Pentru a evita consecinţele negative 
generate de climatul general din R.M. 
şi de cel lingvistic, în mod particular, 
guvernanţii noştri ar trebui să găseas- 
că, în sfârşit, voinţa politică de a se 
conforma adevărului ştiinţific privind 
identitatea şi integritatea noastră ling- 
vistică, istorică şi de neam. In cazul 
în care această voinţă politică încă 
nu s-a „copt”, propun să fie declarat 
un Moratoriu asupra problemelor de 
limbă, pe un termen de 6 ani, răstimp 
în care, să sperăm, situaţia lingvistică 
din R.M. se va limpezi. Trebuie să 
încetăm războiul lingvistic şi să ne 
îngrijim la modul concret de promo- 
varea limbii de stat a republicii. 

— Domnule profesor, să vă 
audă şi să vă urmeze îndemnul 
toată lumea. lar dumneavoastră vă 
dorim sănătate, putere de muncă 
şi mulţi, mulţi ani! 

Acad. Silviu BEREJAN 


__ PROF.A. CIOBANU 
ÎN SOCIOLINGVISTICA 
ROMÂNEASCĂ 
MODERNĂ 


1. Binecunoscutul lingvist ba- 
sarabean, profesorul Anatol Cioba- 
nu, s-a afirmat în decursul a 40 şi mai 
bine de ani ca pedagog iscusit, care 
a pregătit în această calitate un nu- 
măr impresionant de absolvenţi-filo- 
logi, inclusiv cadre de înaltă calificare 
(în calitate de conducător, consultant 
şi recenzent ştiinţific oficial); ca nelip- 
sit referent la nenumărate manifestări 
Ştiinţifice şi ştiinţifico-metodice (con- 
ferinţe, congrese, sesiuni, colocvii, 
simpozioane şi alte luări de cuvînt) 
din ţară şi din străinătate; ca activist 
obştesc (membru, întotdeauna activ, 
şi preşedinte al unui număr impunător 
de comitete şi comisii, de societăţi şi 
asociaţii, de consilii şi senate cu mare 
pondere nu numai ştiinţifică, ci şi 
culturală şi socială); ca om ce evocă 
şi elogiază permanent cu venerație şi 
căldură sufletească pe predecesorii 
şi colegii săi de breaslă, publicînd în 
presă materiale de sinceră apreciere 
la multiple aniversări, omagieri şi cu 
alte ocazii. 

In decursul timpului şi-a expus 
opinia competentă despre multe, 
foarte multe persoane din cercurile 
intelectualităţii contemporane de 
creaţie: Eugen Coșeriu (la 75 şi 80 
de ani), Ruben Budagov (la 80, 85 şi 
90 de ani), Nicolae Corlăteanu (la 60, 
70, 80 şi 85 de ani), Andrei Borşci (la 
60 şi 70 de ani), Grigore Cincilei (la 70 
şi 75 de ani), lon Mocreac (la 50 şi 60 
de ani), Vitalie Marin (la 50, 60, 70 şi 
75 de ani), Boris Melnic (la 50, 60 şi 
70 de ani), Silviu Berejan (la 60, 70 şi 
75 de ani), lon Ciornii (la 70 de ani şi 
la deces), Lidia Novac (la 75 de ani), 
lon Dumeniuk (la deces şi la come- 
morări), Boris Cazacu (la 70 de ani), 
lon Mahu (la 70 şi 75 de ani), Valeriu 


Rusu (la 60 şi 65 de ani), lon Borşe- 
vici (la 70 de ani), Anatol Eremia (la 
70 de ani), lon Melniciuc (la 50 şi la 
60 de ani), Victor Banaru (la deces şi 
la comemorarea a 60 de ani), Teodor 
Cotelnic (la 70 de ani), Petru Soltan 
(la 70 de ani), Constantin Reabţov 
(la comemorarea a 80 de ani), Andrei 
Lupan (la 75 de ani), lon Ciocanu (la 
60 de ani), Anatol Codru (la 50 de 
ani), Gheorghe Malarciuc (la come- 
morarea a 55 de ani), lon Bejenaru 
(la 70 de ani) ş.a. (despre unii dintre 
cei nominalizați chiar în mai multe or- 
gane de presă concomitent, astfel că 
de acum încolo noi, cei din prezenta 
înşiruire, îi sîntem datori pentru toate 
aniversările ce vor urma). Nu punem 
la socoteală multitudinea de recenzii 
la operele altor lingviști. 

2. Dar, pe lîngă aceste preo- 
cupări cotidiene, Anatol Ciobanu s-a 
manifestat din plin într-o serie întrea- 
gă de domenii de cercetare, printre 
care se cer menționate, în primul rînd, 
următoarele: (1) gramatica (în special 
sintaxa), (2) didactica, (3) cultivarea 
limbii, (4) punctuaţia, (5) lingvistica 
generală, (6) sociolingvistica. Să în- 
cercăm să amintim doar principalele 
repere. | 

2.1. In domeniul sintaxei a publi- 
cat patru monografii de reală valoare 
ştiinţifică în lingvistica românească 
(Părţile principale ale propoziției, 
Sintaxa propoziției, Sintaxa frazei, 
Sintaxa verbelor semicopulative în 
două volume). 

2.2. In domeniul didacticii, 
domeniu prioritar pentru un peda- 
gog cu har, cum este incontestabil 
dînsul, s-a manifestat ca autor de 
lucrări propriu-zis didactice şi meto- 
dice, elaborînd o serie întreagă de 
manuale (pentru şcoala superioară 
şi cea medie de cultură generală) 
de limba română şi de limba latină, 
de programe şi practicumuri (cursuri 
speciale şi seminare) şi participînd 
la tot felul de conferinţe şi sesiuni de 
profil, organizate în diferite centre uni- 
versitare din republică, din România, 
din Rusia, din Ucraina, din Franţa şi 
din alte părţi. 

2.3. În domeniul culturii vorbirii 
orale şi scrise omagiatul s-a impus, în 
primul rînd, prin două cărţi de sinteză 
(Limba maternă şi cultivarea ei şi 
Să scriem şi să vorbim corect), 
precum şi prin sute de articole în care 
propagă corectitudinea exprimării în 
uzul vorbit şi scris, semănate ca din 
cornul abundentei în reviste de profil 
şi în ziare de largă circulaţie. 

2.4. In domeniul punctuaţiei, 
care e strîns legat de sintaxă, prof. A. 
Ciobanu a muncit cu multă insistenţă, 
editînd o serie de lucrări de referinţă: 
întîi (începînd cu anul 1970) cîteva 
ediţii-practicum în colaborare cu 
regretatul |. Mocreac, apoi, în relua- 
re, un manual universitar individual 
(în 1993), urmat de un extins tratat 
(de 462 p. în anul 2000), precum şi 
numeroase studii de dimensiuni mai 
reduse în reviste şi în alte publicaţii 
de popularizare a științei. 

2.5. In domeniul lingvisticii teo- 
retice, domeniu al sintezelor, bazate 
pe cercetările anterioare de materi- 
ale concrete, eforturile sărbătoritului 
s-au soldat de asemenea cu mai 
multe cărţi, printre care Probleme 
dificile de gramatică, Sintaxa şi 
semantica, Incercare de analiză 
semantico-distributivă, şi cu un şir 
de ample studii privind coraportul din- 
tre limbă şi gîndire, natura semnului 
lingval, postulatele metodologice în 
lingvistică ş.a. 

2.6. In sfîrşit, în domeniul 
sociolingyvisticii, care, în prezentul 
material aniversar, ne interesează 
în mod special, colegul A. Ciobanu a 
abordat probleme legate de procese- 
le de renaştere naţional-spirituală din 
R.M., începute în 1989, dar care, cu 
regret, n-au ajuns, nici pînă în ziua de 
astăzi, la rezultatele scontate. 

3. Timp de un deceniu şi jumă- 
tate activitatea ştiinţifică (de cerce- 
tare) a prof. A. Ciobanu este marca- 
tă de problematica sociolingvistică, 
materializată într-o sumedenie de 
studii, articole, interviuri, rapoarte, 
comunicări şi alte materiale, apărute 
în revistele Limba Română, Revista 
de Lingvistică şi Ştiinţă Literară, Noi, 


Didactica Pro... (din Chişinău), Dacia 
Literară (din laşi), Buletinul Societăţii 
de Ştiinţe Filologice (din Bucureşti), 
Românul liber (din Londra) ş.a., în tot 
felul de culegeri tematice, cum sînt 
Probleme actuale de lingvistică, 
Conexiuni şi perspective în filolo- 
gia contemporană, Limba română 
este Patria mea, Omagiu lui Gr. 
Cincilei (toate din Chişinău), Iden- 
titatea limbii şi literaturii române 
în perspectiva globalizării, Actes 
du XXI-e Colloque International de 
linguistique fonctionelle (ambele 
din laşi), Limbaje şi comunicare (din 
Suceava), Actes du Colloque Inter- 
national „Ginta latina” et l’Europe 
d'aujourd'hui (din Aix-en-Provence), 
Ţaceleiue gâidice (din Ujgorod) ş.a., 
în ziarele Literatura şi arta, Viaţa satu- 
lui, Făclia, Luceafărul, Flux, Moldova 
Suverană, Jurnal Naţional, Ţara ş.a. 
şi expuse în diferite luări de cuvînt, 
inclusiv la radio şi televiziune. 

3.1. In toate aceste publicaţii 
şi luări de cuvînt A. Ciobanu ia în 
discuţie cele mai arzătoare şi mai 
dureroase probleme sociale şi politice 
privind situaţia lingvistică din R.M. şi 
funcţionarea limbii române în socie- 
tatea moldovenească, tratate atit în 
context larg teoretic (comp. studiile 
Probleme de sociolingvistică, Politica 
lingvistică, Promovarea limbii de stat, 
Ce-i aceea limbă oficială?, Limba ca 
factor decisiv în politica naţională a 
statului, Carta Europeană a limbilor 
şi diversitatea politicilor lingvistice 
ş.a.), cît şi în contextul concret, prac- 
tic al R.M. (comp. articolele Limba 
română şi politica lingvistică în R. 
Moldova, Privire retro- şi prospectivă 
asupra situaţiei lingvistice din R.M., 
La situation linguistique au Sud-Est 
de l’Europe: R.M., Limba română în 
Basarabia, Prof. Gr. Cincilei şi unele 
probleme de sociolingvistică, Prof. V. 
Banaru şi unele probleme de socio- 
lingvistică, De stat sau nu e de stat? 
ş.m.a.). 

3.2. Majoritatea materialelor 
de felul acesta prof. A. Ciobanu le-a 
realizat de unul singur, urmărind cu 
un acut spirit de observaţie situaţia 
din jur, meditînd îndelung asupra 
cauzelor stării de lucruri din ambianța 

Prof. A. Ciobanu, Gr. Cincilei şi acad. S. Berejan în dialog cu prof. E. Coșeriu, 
sosit pentru întâia oară la Chişinău (1993) 


noastră social-politică, documentîn- 
du-se cu acribie în factologie, apelînd 
deseori la date statistice, fondîndu-şi 
postulatele în baza literaturii teoretice 
de specialitate şi abia apoi difuzînd 
aserţiunile sale în presă, în mediile 
ştiinţifice, la radio sau la televiziune. 

Unele dintre ele au fost ela- 
borate însă şi în echipă, chestiunile 
sociolingvistice fiind luate în discu- 
ţie împreună cu alţi colegi-lingvişti 
sau intelectuali de bună credinţă, 
ceea ce demonstrează că a fost şi 
este întotdeauna solidar cu lumea 
progresistă în aprecierea stării de 
lucruri din societate. Am avut şi eu 
în cîteva rînduri fericita ocazie de a 
semna unele materiale colective ală- 
turi de prof. A. Ciobanu. De exemplu, 
răspunsul Academiei la interpelarea 
Parlamentului din anul 1995 cu privire 
la limba de stat a fost dat pe baza 
textului scris de filologii academicieni 
şi membri corespondenţi ai Secţiei de 
Ştiinţe Umaniste, printre care şi Ana- 
tol Ciobanu (lucru menţionat în mod 
special în presă, şi nu numai în cea 
din republică!), iar articolul Adevărul 
nu se schimbă odată cu schimbarea 
politicii, în care e vorba despre de- 
numirea limbii noastre, a fost pregătit 
şi publicat în ziarele L.A. şi M.S. sub 
rubrica „Parlamentul întreabă, aca- 


demicienii răspund” de A. Ciobanu, 
N. Corlăteanu şi subsemnatul, tot 
aşa precum articolul Spinoasă, calea 
revenirii (din M.S.), în care se vor- 
beşte despre transpunerea în viaţă a 
legilor despre limbă, a fost redactat în 
comun de A. Ciobanu, C. Tănase şi 
S. Berejan. Incă înainte de acestea, 
în 1989, am participat împreună cu A. 
Ciobanu, A. Eremia şi S. Litavrin de la 
Moscova la o discuţie, organizată la 
redacţia ziarului Moldova Socialistă, 
despre destinele limbii române în 
R.M. sub genericul Pledoarie pentru 
„fagurele de miere”. Asemenea cola- 
borări au fost mai multe. 


kkk 


4. Cele mai reprezentative studii 
ale sale de sociolingvistică româneas- 
că prof. A. Ciobanu le-a încredințat 
revistelor L.R., R.L.Ş.L. şi săptămîn- 
alului L.A. Merită a fi nominalizate 
cel puțin unele dintre ele: Legislatia 
lingvistică în R.M., Atitudinea sacră 
fată de limba română, Unele cauze 
ale erodării factorului „conştiinţă na- 
țională”, Să elaborăm un program 
concret de politică lingvistică (în L.R.), 
Politica lingvistică, Lingviştii şi politica 
lingvistică în R.M., Teze şi antiteze în 
jurul denumirii limbii de stat (Factori 
extralingvistici) (în R.L.Ş.L.), Limba 

noastră este limba română, În ciuda 
multor obstacole (despre Legislaţia 
lingvistică), Limba este cea mai sem- 
nificativă creaţie a unei naţiuni, Apel 
către Preşedintele R.M. (Zece ani de 
la adoptarea Legislaţiei lingvistice), 
Limba şi Statul (în L.A.). 

4.1. Să ne oprim succint la ul- 
timul din studiile enumerate ale prof. 
A. Ciobanu, publicat în săptămînalul 
L.A. din 13 noiembrie 2003 şi consa- 
crat examinării opiniilor privind limba, 
incluse în proiectul guvernamental 
„Concepţia politicii naţionale de stat 
a Republicii Moldova”, pus în discuţie 
în vara anului trecut. 

4.2. |n preambulul acestui ma- 
terial A. Ciobanu atrage atenţia 
cititorilor asupra faptului că şi în 
prezent, după atiţia ani de la iniţierea 
proceselor de redeşteptare naţională, 
„se găsesc forţe care încearcă să ne 
întoarcă la situaţia de tristă amintire 
de pînă la 1989. Articolul în cauză 
este un amplu studiu (o întreagă 
pagină de ziar, format mare), care 
în trei compartimente riguros do- 
cumentate demască readucerea în 
actualitate a trei probleme ce nu mai 
lasă parcă loc nici unui fel de dubii, 
şi anume: problema falsului glotonim 
„limba moldovenească”, utilizat de 
ideologii conducerii comuniste pen- 
tru denumirea limbii de cultură din 
R.M., cea a oficializării limbii ruse ca 
a doua limbă de stat în R.M. şi cea a 
„bilingvismului armonios” (moldo-rus 
şi ruso-moldovenesc). 

5. Respectivele probleme sînt 
repuse pe tapet cu scopul de a sus- 
trage atenția opiniei publice (prin dis- 
cuţii sterile) de la apropiatele alegeri. 

5.1. Prin abordarea primei pro- 
bleme în proiectul de „Concepţie...” 
se confundă din nou — spune autorul 
articolului — noţiunea de „limbă” nu 
cu cea de „dialect”, cel puţin, ci cu 
cea de „grai” (adică de „subdialect”), 
căci limba română, ca noţiune gene- 
rică, cuprinde patru noţiuni de specie 
(dialecte): dacoromân, macedoro- 
mân, istroromân şi meglenoromân, 
iar prima specie — cea dacoromână — 
cuprinde cinci graiuri: moldovenesc, 


muntenesc, crişean, maramureşean 
şi bănăţean. Despre aceste lucruri 
există „vagoane” de literatură (cum 
se exprimă profesorul), fenomenul 
fiind un truism cunoscut de toţi oa- 
menii luminaţi din lume, afară de 
„cineva” din R.M., care mai încearcă 
să promoveze falsul. In articol se face 
o documentată trecere în revistă a 
opiniilor exprimate de toţi cărturarii 
(filozofi şi filologi) din ultimele două 
secole, inclusiv cea a lui A. Mateevici 
(citată in extenso), pe care însă „Con- 
cepţia...” le neglijează total. 

5.2. Prin cea de a doua proble- 
mă proiectul de Conceptie... atribuie 
limbii ruse două funcţii improprii ei, 
subliniază profesorul: 1) de limbă 
oficială şi 2) de limbă de comunicare 
interetnică. 

Comentînd problema dată, prof. 
A. Ciobanu argumentează convingă- 
tor distincţia dintre noţiunile „limbă 
de stat” şi „limbă oficială”. Situaţia e 
necesar să fie reglementată, după 
părerea autorului, conform Cartei 
Europene a limbilor regionale şi mino- 
ritare şi Cartei Naţiunilor Unite, adică 
nu în detrimentul limbilor oficiale ale 
statelor. După ce aduce o seamă de 
exemple edificatoare despre situaţia 
lingvistică din diferite ţări ale Africii, 
Asiei şi Americii Centrale, profesorul 
se întreabă şi ne întreabă: oare şi ba- 
sarabenii, care au o limbă ce dispune 
de toate limbajele necesare unei limbi 
avansate, de toate terminologiile refe- 
ritoare la cultură, istorie, economie şi 
ştiinţă în general, să se mulțumească, 
ca şi locuitorii unor ţări amintite mai 
sus, a secunda „o limbă a diasporei 
care ni se impune ca limbă oficială şi 
de comunicare interetnică? Doar sun- 
tem în Europa, şi nu în Burundi!...”. 

5.3. Prin cea de a treia pro- 
blemă, pusă în „Concepţia politicii 
naţionale...”, se revine la răsuflata 
şi mincinoasa idee a aşa-zisului „bi- 
lingvism armonios” propagat în toate 
fostele republici sovietice, care — ştie o 
lume! — a fost pretutindeni în destră- 
mata Uniune asimetric şi unilateral: 
naţionalii ştiau atît limba lor maternă, 
cît şi rusa, iar rusofonii stabiliţi în re- 
publicile unionale neglijau şi neglijea- 
ză pînă în prezent limba naţionalilor. 

Şi e ridicol de aceea să afirmi astăzi, 
cum se face în documentul examinat, 
că anume acest tip de bilingvism 
„este necesar să fie dezvoltat şi per- 
fecţionat”. Acest aşa-zis „bilingvism” 
nu poate duce decit la dispariţia 
limbilor băştinaşe prin eliminarea lor 
din uzul oficial, ceea ce s-a şi întîm- 
plat cu multe dintre aceste limbi (vezi 
recentul volum A3bIk n oGwmecTBo 
Ha nopore HOBoro TbICA-ueneTua: 
HToru n nepcnekruBbi, M., 2001, 
apărut în Rusia). 

6. Aşadar intenţia antinaţională, 
formulată în „Concepţie...”, presu- 
pune clar continuarea rusificării deja 
nu în componenţa fostei U.R.S.S., ci 
în noul stat suveran şi independent 
R.M., ceea ce „vine în contradicţie 
flagrantă, — afirmă A. Ciobanu, — cu 
suflul vremii, cu tot ce are loc acum 
chiar în ţările CSI”, unde a fost res- 
pinsă de curînd (în afară de Belarus 
şi Kîrgîzstan!) propunerea Dumei de 
Stat din Federaţia Rusă de a accepta 
rusa ca a doua limbă de stat. La fel şi 
în fostele republici autonome, în care 
numai trei din 20 au declarat rusa 
a doua limbă de stat (deci anume 
autonomiile în care populaţia rusă 
predomină numeric în mod zdrobitor: 
Başkiria, Udmurtia şi Mari). 

6.1. De aceea, spune în în- 
cheierea studiului său sociolingvistic 
prof. A. Ciobanu, este necesar să 
milităm pentru drepturile noastre la 
identitate naţională, la istoria nea- 
mului, la limba română. Prin aceasta 
se şi caracterizează sociolingvistica 
românească din Basarabia şi din 
Ţară în bună parte, spre deosebire de 
sociolingvistica modernă occidentală 
ce adoptă alte modalităţi de expunere 
a materialului cercetat şi alte metode 
de studiu — mai rigide, mai riguroase, 
mai precise, tinzînd spre obiectivitate 
deplină, spre constatarea fidelă a fap- 
telor şi spre descrierea nepărtinitoare 
a situaţiilor lingvistice, fixate cu exac- 
titate de tehnica corespunzătoare. 
Studiile sociolingvistice moderne nu 
conţin, de regulă, aprecieri subiective 
ale cercetătorului, faptele descrise 
fiind privite ca şi cînd din afară, din 


exterior, de un observator impasibil. 
Atitudinea dată este chiar un principiu 
călăuzitor fundamental, un imperativ 
obligatoriu al cercetărilor de felul 
acesta (cf., d.e., studiul informativ: 
M. Mahmoudian, Qu'est-ce que la 
sociolinguistique? // în Probleme de 
lingvistică generală şi romanică, 
vol. |, Chişinău, 2003). 

6.2. In cu totul alt spirit sînt 
tratate lucrurile în toate cercetările 
de sociolingvistică (care sînt destul 
de multe, după cum am remarcat 
deja) ale omagiatului nostru. Poziţia 
lui civică activă îi conferă un statut 
aparte, nu de simplu om ce studiază 
(cu mijloacele tradiţionale de care 
dispune) o stare obiectivă de lucruri 
(fără emoţii), adică un statut nu numai 
de cercetător, ci şi de militant totodată 
pentru cauza neamului pe care îl re- 
prezintă. Lui nu-i sînt străine durerile 
acestui neam şi de aceea în modul în 
care expune faptele cercetate trans- 
pare marea sa dorinţă de a-i sprijini 
eforturile de autoafirmare. 

6.3. Metodele moderne de 
cercetare sînt, desigur, o cucerire 
a ştiinţei şi, fără îndoială, trebuie să 
fie utilizate în cunoştinţă de cauză 
acolo unde e ştiinţă veritabilă şi 
bună credinţă. 

Dar, în situaţii lingvistice ca cea 
de la noi, ele nu mobilizează întot- 
deauna comunitatea etnică la luptă 
pentru păstrarea demnităţii umane, 
pentru afirmarea drepturilor ei inalie- 
nabile în lumea contemporană. 

De aceea e nevoie, credem, pa- 
ralel, şi de o sociolingvistică combati- 
vă ce apelează nu numai la rațiune, 
ci şi la sentimente. 

Aşa sînt studiile septuagenaru- 
lui nostru. 

6.4. Specificul sociolingvismului 
practicat de Anatol Ciobanu faţă de 
celelalte studii moderne de acelaşi 
profil constă anume în implicarea activă 
a cercetătorului în stările de lucruri de- 
scrise, în participarea lui la aprecierea 
(pozitivă sau negativă) a faptelor ce 
caracterizează situaţia lingvistică stu- 
diată. Dînsul are în felul acesta un loc 
al său în sociolingvistica modernă, ce 
merită recunoaştere din partea comu- 
nităţii ştiinţifice din ţară şi din afara ei. 

EXPONENT 

AL LINGVISTICII 
FUNCŢIONALE 
DE LA PRAGA 


Termenii funcţie şi funcţional 
sînt foarte des întilniţi în lucrările de 
lingvistică, conferindu-li-se sensuri 
diferite şi semnificaţii noi în depen- 
denţă, bineînţeles, de concepţia 
susţinută. In anii '70 însă cuvintele 
respective (funcţie şi funcţional) au 
dat denumirea curentului lingvistic 
care cercetează particularităţile 
structurale ale limbii în procesul re- 
alizării verbale, comunicative şi din 
care se trage şcoala de lingvistică 
funcţională. Astfel, în iunie 1976, la 
cel de-al III-lea Colocviu Internaţio- 
nal al lingviştilor funţionalişti, a fost 
luată decizia de a fonda Societatea 
Internaţională de Lingvistică Funcţi- 
onală (S.I.L.F.), cu centrul la Praga, 
desemnîndu-l ca Preşedinte pe renu- 
mitul profesor de la Sorbona Andre 
Martinet. Organul de presă al acestei 
Societăţi este revista „La linguis- 
tique”, al cărei redactor este şi pînă 
în prezent Morteza Mahmoudian, 
profesor la Universitatea „Lausanne” 
din Elveţia. Printre membrii titulari 
ai acestei Şcoli de Lingvistică sînt 
aşa somităţi ca: G. Mounin (Franţa), 
E. Buissans (Belgia), G. Mulder şi 
S. J. J. Hervey (Anglia), P. Leon şi 
C. Germain, G. Chorran (Canada), 
Vladimir Gak, lu. S. Stepanov, G. A. 
Zolotova, R. A. Budagov (Rusia) ş.a. 

DI profesor Anatol Ciobanu este 
elevul şi susținătorul fidel al acestei 
şcoli de lingvistică funcţională, la 
care a aderat chiar de la început. 
El a asimilat şi a aplicat în cercetă- 
rile sale teorii şi metode elaborate 
de funcţionaliştii franco-praghezi, 
reuşind, totodată, să dezvolte şi să 
completeze numeroase idei ale aces- 
tora, să propună termeni şi viziuni 
noi, în special în sintaxa funcţională. 
Datorită acestei şcoli de lingvistică, 
principiile şi metodele aplicate de 


prof. Anatol Ciobanu sînt marcate, 
în raport cu cele ale structuraliştilor 
generativişti, prin mai mult realism şi 
mai puţin formalism sau apriorism. 
In studiile sale se pune accentul pe 
funcţie, în primul rînd, şi abia apoi — 
pe structurile prin care se realizează 
unităţile sintactice. Astfel, tratatele de 
gramatică ale dlui prof. A. Ciobanu 
conţin, în afara sincroniei, şi preocu- 
pări diacronice, fără ca aceste două 
puncte de vedere să fie suprapuse 
vreodată (Anatol Ciobanu, Sintaxa 
practică avînd elemente de analiză 
transformaţională, Chişinău, 1991). 

Cercetările lingvistului basara- 
bean Anatol Ciobanu reprezintă, la 
drept vorbind, fenomenul evoluţiei 
progresive a ideilor şcolii pragheze. 
Cercetările sale de lingvistică functi- 
onală alcătuiesc, de fapt, o ramură 
originală a funcţionalismului de la 
Praga, un ecou de bun augur al aces- 
tei şcoli în lingvistica de la Chişinău. 
Monografiile, studiile şi articolele dlui 
prof. A. Ciobanu reprezintă nu numai 
o expresie a discuţiilor din lingvistica 
generală a ultimilor 50-60 de ani, 
dar şi o reflectare a realizărilor altor 
ştiinţe, cum ar fi logica, semantica, 
teoria informaţiei ş.a. Din investiga- 
tiile lui cititorul interesat poate să 
se documenteze atît în probleme 
de sintaxă funcţională şi lingvistică 
generală, cît şi în cele de socioling- 
vistică, cultivarea limbii, punctuatie, 
sintaxă transformaţională şi contras- 
tivă (a se vedea monografiile: Părţile 
principale de propoziţie (1969); 
Probleme dificile de gramatică 
(1969); Sintaxa propoziției (1977); 
Sintaxa frazei (1984); Sintaxa 
practică avînd elemente de analiză 
transformaţională (1991). 

E necesar să se ştie că polemi- 
ca lui cu actualele teorii din domeniul 
lingvisticii comportă o ţinută acade- 
mică profesională. Opinia sa este 
în permanenţă reală, de vreme ce 
concepe orice limbă naturală ca un 
sistem de semne bazate pe substanţă 
şi ordonate de un mecanism formal- 
relaţional (Sintaxa şi semantica, 
Chişinău, 1987, p. 35-50). In viziunea 
sa, sintaxa unei limbi naturale este 
totdeauna conţinutală, iar unităţile ei 
structurale se află într-o indestructibilă 
legătură cu semantica. Corelaţia dintre 
formă şi conţinut, dintre extensional şi 

intensional, dintre gramatică şi seman- 
tică, dintre sintaxă şi logica naturală 
formează un vera principia în tratarea 
tuturor problemelor de lingvistică. 

De cele mai multe ori materialul 
exemplificativ, folosit de prof. Anatol 
Ciobanu întru susţinerea tezelor 
teoretice, este selectat nu numai din 
limba română, dar şi din alte limbi, 
îndeosebi din franceză şi rusă. 

In lucrările sale este dezvoltată 
ideea supremaţiei materiei (substan- 
tei) în limbă şi predomină aspectul 
mentalist, onomasiologic, în raport 
cu cel formalist şi semasiologic. |n 
permanenţă se pune accentul pe prin- 
cipiile logico-semantic, conţinutal şi 
funcţional-transformaţional, pornin- 
du-se, astfel, la analiza faptelor de 
limbă de la substanţă (funcţie) spre 
forma gramaticală, conform formulei 
[S(f)> F] (Sintaxa şi semantica, Chi- 
şinău, 1987, p. 96). Profesorul Anatol 
Ciobanu a demonstrat că examina- 
rea materialului în plan ocurenţial, 
distribuţional, denotativ-referenţial 
conduce la o mai profundă înțelege- 
re a materiei de limbă, la atenuarea 
sincretismului propoziţional şi frastic 
(Incercare de analiză semantico- 
distributivă, Chişinău, 1973). 

In viziunea funcţionaliştilor fran- 
co-praghezi fenomenele unei limbi 
alcătuiesc un sistem închis, care 
trebuie să fie examinat ca atare, fără 
păreri părtinitoare. Profesorul Ana- 
tol Ciobanu respectă strict aceste 
postulate, deoarece concepe studiul 
relaţiilor sintactice ca factor extrem de 
necesar, primordial chiar, în cercetările 
de gramatică; cu condiţia respectării a 
două aspecte, de importanţă majoră: 
1) morfologizarea exagerată a raportu- 
rilor sintactice conduce la denaturarea 
şi formalizarea excesivă a materiei 
lingvistice şi 2) nici o analiză a rapor- 
turilor sintactice nu se poate dispensa 
de cunoaşterea profundă a sensului 
elementelor îmbinatorii (Sintaxa şi 
semantica, Chişinău, 1987, p. 5). 

In lucrările prof. Anatol Ciobanu 
se respectă cu stricteţe şi tezele teo- 
retice şi aplicative ale unui alt functio- 
nalist renumit — Ruben Budagov. Una 
dintre ele este că „în gramatică rapor- 
turile trebuie să se studieze în cea mai 
strînsă interacţiune cu semnificaţia. In 
caz contrar, ea devine formalistă şi... 
cel puţin, neinteresantă”, fiindcă „o 


gramatică ştiinţifică dezvoltată este 
opera gîndirii, ce-şi exprimă prin ea 
categoriile sale”, întrucît „studierea 
gramaticii pune bazele (începuturile) 
unei instruiri logice” (Sintaxa şi se- 
mantica, Chişinău, 1987, p. 5). 

Prof. Anatol Ciobanu nu su- 
prapune însă gramatica cu logica. 
E vorba doar de interacţiunea lor, 
de faptul că, în procesul studierii 
sintaxei, lingvistul se vede obligat a 
ține seama de aşa-zisul aspect logic, 
de logica reală, naturală, ce vine să 
arunce o lumină clară şi obiectivă 
asupra faptelor de limbă cercetate. 
Astfel, în viziunea funcţionalistului 
Anatol Ciobanu unităţile sintactice 
şi, în primul rînd, blocurile sintactice, 
sînt nişte categorii noţionale, bazate 
pe substanţă semantică, dispunînd 
de o anumită formă şi de relaţiile 
gramaticale respective. De aceea, la 
studierea unităţilor sintactice o mare 
importanţă trebuie să i se acorde 
semanticii noţionale, adică semanticii 
proprii, în mod strict individual, fiecă- 
rei unităţi de limbă, fiecărei noţiuni. 
Cînd efectuăm analiza sintactică, nu 
este necesar şi nici nu este posibil 
să ne dispensăm de semantică, de- 
oarece informaţia principală pe care 
o comportă limba este întotdeauna 
de natură semantică (Sintaxa şi se- 
mantica, Chişinău, 1987, p. 19-23). 

Lingvistul Anatol Ciobanu vede 
în noţiunile de „funcţie” şi „funcţional” 
rolul primordial al unităţilor comunica- 
tive (sintactice) la realizarea grama- 
ticală a exprimării. In această bază 
sînt determinate funcţiile subiectului 
şi predicatului (Părţile principale de 
propoziţie, Chişinău, 1969; Probleme 
dificile de gramatică, Chişinău, 1969), 
care formează raportul determinant, de 
bază, al ordonării sintagmatice în orice 
enunţ. Tot în acest temei teoretic sînt 
determinate şi funcţiile unor anumite 
părți de propoziţie (atributul, elementul 
predicativ suplimentar), statutul sintac- 
tic al unor tipuri de propoziţii subordo- 
nate, cum ar fi subordonata atributivă, 
subiectivală, predicativă (Sintaxa 
propoziției, Chişinău, 1977; Sintaxa 
frazei, Chişinău, 1984). 

Ideile funcționaliste ale prof. 
Anatol Ciobanu sînt în contradicţie cu 
cele ale structuralişiilor glosematici- 
eni şi generativişti. In glosematica lui 
Louis Hjelmslev, bunăoară, „funcţie” 

înseamnă orice raport între două unităţi 
lingvistice, iar în glosematica genera- 
tivă prin „funcţie” se înţelege aspectul 
particular (individual) al relaţiilor, ceea 
ce formează raportul gramatical între 
elementele structurii, adică între cate- 
goriile gramaticale. Ca adept al şcolii de 
la Praga, Anatol Ciobanu consideră că 
„funcţia” şi „funcţionalu!” dispun de un 
sens mult mai larg, atribuindu-i limbii ro- 
lul determinant la realizarea ei verbală, 
comunicativ-informativă. „Funcţionalul” 
înglobează tot ce serveşte unui scop, 
avînd la bază o anumită semnificaţie 
Sintaxa şi semantica, Chişinău, 
1987, p. 92-97). Prof. Anatol Ciobanu, 
alături de lingviştii funcţionalişti, se 
pronunţă ferm împotriva ramificaţiilor 
antimentaliste, radical-structuraliste 
şi pur relaţionale în gramatică, mai 
cu seamă în sintaxă. Prin argumente 
peremptorii subminează concepţiile 
structuraliste glosematice şi descrip- 
tiviste, care neglijează semantica, 
substanţa limbii, acordînd suprematie 
formei gramaticale, relaţiilor grama- 
ticale. Glosematicienii consideră, în 
mod arbitrar, că pe un lingvist trebuie 
să-l intereseze, în primul rînd, corecti- 
tudinea gramaticală a enunţului, şi nu 
cea semantico-informativă. 

Din punctul de vedere al funcţio- 
naliştilor însă, între sintaxă şi semanti- 
că (între gramatică şi informaţie) există 
o strînsă interdependenţă şi conlucra- 
re, care explică faptul că, în procesul 
actului comunicativ, semnele lingvistice 


nu numai că se utilizează în cutare sau 
cutare anturaj, dar se şi întipăresc în 
memoria oamenilor, în raport cu situ- 
aţiile, tipurile de situaţii în care au fost 
ele folosite, iar drept urmare semnele 
lingvistice devin unităţi comunicative 
(sintactice), încărcîndu-se cu noi valori 
semantico-funcţionale (Sintaxa şi se- 
mantica, Chişinău, 1987, p. 35-50). 

Ca orice functionalist, lingvistul 
Anatol Ciobanu vrea să ştie nu numai 
ceea ce se produce în limbă, dar şi de 
ce se produce. De aceea consideră 
ştiinţifică numai cercetarea care ex- 
primă consecvent legăturile cauzative. 

Un motiv al nesusţinerii struc- 
turalismului glosematic, generativist 
şi descriptiv este şi faptul că acestea 
raportează invariantele la sfera limbii, 
iar faptele de limbă, care se supun 
evoluţiei, la sfera vorbirii. Ele nu ex- 
plică suficient corelaţia dintre natura 
socială a limbii şi caracterul relativ 
al structurii lingvistice, ceea ce fac 
cu mult discernămînt funcţionaliştii 
franco-praghezi. Profesorul Anatol 
Ciobanu consideră că nu trebuie să 
fie omis din componenţa unităţilor 
sintactice, comunicativ-informative 
nici un element care are valori dis- 
tinctive, informative, deoarece aceste 
elemente sînt relevante nu pentru tot 
complexul lingvistic, ci numai pentru o 
anumită parte a lui. Tot aşa şi referitor 
la variabilitatea în limbă, care consti- 
tuie un fenomen deloc întîmplător. 
Variabilitatea lingvistică este moti- 

vată, de vreme ce formează indiciul 
principal al structurii comunicative. 

Cît despre zonele periferice, ele 
formează o condiţie obişnuită, firească 
şi strict necesară a funcţionării tuturor 
structurilor lingvistice. Zonele periferi- 
ce alcătuiesc un izvor de îmbogăţire şi 
de dezvoltare în permanenţă a limbii, 
căci anume la periferie se produce re- 
organizarea sistemului, moare vechiul, 
învechitul şi se naşte noul. Cu alte 
cuvinte, se intersectează sincronia cu 
diacronia lingvistică. Tot la periferie se 
păstrează variantele care îi asigură 
vorbitorului libertatea de alegere a 
formelor lingvistice. 

Aşadar, adepţii funcţionalismului 
franco-praghez susţin variabilita- 
tea lingvistică, considerînd-o drept 
obiectivă, deoarece se produce prin 
impactul a doi factori lingvistici: primul 
din interior, propriu-zis, şi al doilea din 
exterior, sociolingvistic. Prin urmare, 
limba trebuie privită ca un sistem cu 
organizare ierarhică, în care coexistă 
zone centrale, cu un grad înalt de in- 
variabilitate, şi zone periferice, cu un 
grad înalt de variabilitate; iar factorul 
determinant al variabilităţii lingvistice îl 
creează interacţiunea naturii sociale şi 
psihologice a fenomenelor de limbă?. 

Totodată, conform concepţiei 
franco-pragheze, limba funcţionează 
în mai multe straturi, ceea ce face ca 
organizarea limbii să fie stratificată, 
fiecare strat lingvistic comportînd parti- 
cularităţi lingvistice proprii, determinate 
de circumstanţele psiholingvistice ale 
comunicării verbale:. A. Ciobanu este 
preocupat mai mult de stratul interior al 
limbii, urmărind fenomenul variabilităţii 
pe baza semanticii şi sintaxei, făcînd 
ca sintaxa funcţională să cerceteze 
legităţile de combinare a monemelor, 
a unităţilor sintactice propoziţionale şi 
frastice (Probleme dificile de grama- 
tică, Chişinău, 1969). 

Stabilirea relaţiilor dintre dimen- 
siunile sociale şi cele psihologice ale 
fenomenelor de limbă este o problemă 
nu mai puţin importantă din seria celor 
tratate de funcţionaliştii praghezi, de 
vreme ce le-a dat posibilitatea să ela- 
boreze metoda analizei experimenta- 
le, care îi permite cercetătorului (dar şi 
vorbitorului), pe baza comportamentu- 
lui lingvistic şi a intuiţiei, să determine 


zonele centrale şi cele periferice ale 
structurii lingvistice. 

Meritul prof. Anatol Ciobanu şi 
al discipolilor săi constă, de aseme- 
nea, în efectuarea unor completări 
şi observaţii teoretico-aplicative în 
domeniul sintaxei şi semanticii. Ideile 
prof. A. Ciobanu în sintaxa limbii se 
caracterizează printr-o impresionantă 
putere de convingere. Concepţia sa 
lingvistică este, în primul rînd, uma- 
nistă şi profund originală. Beneficiind 
de o pregătire teoretică multilaterală, 
el a fundamentat un sistem coerent 
de concepte lingvistice, logico-se- 
mantice şi funcționaliste, pe care 
le-a îmbogăţit şi nuanţat continuu, 
din dorinţa constantă de a le face cît 
mai adecvate obiectului de studiu — 
gramaticii, sintaxei îndeosebi. 

Acum, în perioada cînd concep- 
tiile fluctuează cu excesivă rapiditate 
şi frivolitate, considerăm deosebit 
de oportună iniţiativa de a promova 
concepţiile lingvistice ale prof. A. 
Ciobanu, care nu sînt în opoziţie cu 
profunzimea şi cu adevărul ştiinţific, 
real şi în care temeiurile unei şcoli 
ştiinţifice sînt expuse cu claritate. 

Bineînţeles că astăzi nu putem 
prognoza ce căi va urma lingvistica în 
viitor, dar ceea ce ştim de pe acum cu 
certitudine este faptul că teoria sinta- 
xei funcţionale va rezista în timp, va fi 
actuală oricînd, căci studiul gramaticii 
funcţionale nu poate fi întreprins fără 
semantică, dar nici fără logică, deoa- 
rece semantica şi logica constituie 
substanţa actului comunicativ, care 
condiţionează procesele de selecţie şi 
de distribuţie a unităţilor comunicative. 

Avem în lucrările profesorului 
Anatol Ciobanu rădăcinile cele mai 
simple, dar subtile, ale gîndirii ştiinţifi- 
ce, ale unui lingvist care, la Chişinău, 
reprezintă o şcoală de mare presti- 
giu — funcţionalismul francez-praghez. 

INVESTIGAŢII 
LINGVISTICE PRIN 
„REPERE” LITERARE 


Anatol Ciobanu la 70 de ani 
sau câteva secvenţe care 
adeveresc aforismul druţian: 
Credinţa e copacul ce freamătă 
pururea în sufletul omului 


1. Celor născuţi la Nordul 
Moldovei le-a intrat în sânge ide- 
ea, deprinderea, rânduiala de a-şi 
construi şi de a avea o casă mare, 
arătoasă, frumoasă, cu o grădină 
lucrată exemplar şi cu porţi ce con- 
curează cu porţile raiului. Anatol 
Ciobanu, personalitate lingvistică 
de primă mărime din Republica Mol- 
dova, este de la Nord, din Ruseni 
(localitate prin care trec ori de câte 
ori mă duc la Pediu-Mare, satul meu 
de baştină), prin urmare, şi-a durat 
şi el o casă-minune, o casă de toată 
frumuseţea, dar nu pe pământ, ci 
în lumea miraculoasă a Cuvântului, 
în Patria de Cuvânt, cum ar fi spus 
Nichita Stănescu. O viaţă îndelungă 
de om „lucrând în cuvânt” (vorba lui 


Grigore Vieru), Domnia sa şi-a înălţat 
cea mai frumoasă Casă de/din Cuvin- 
te, cea mai bine geometrizată, mai 
plină de armonie, mai în concordanţă 
cu adevărul ştiinţei — Casa Limbii 
Române! Are această casă mult 
prea temeinică o Casă Mare de toate 
zilele — obişnuite şi de sărbători, cu 
un spaţiu sacru şi mereu sacralizat, 
cu busuioc amirositor la coarde, cu 
icoane preasfinte, cu aer de biseri- 
că şi de bibliotecă, cu cărţi fără de 
număr, Casa Mare care întotdeauna 
îşi deschide larg uşile către tineretul 
studios, pentru a-l face să devină elita 
acestui neam mioritic. Binecuvântată 
fie această Casă a cuvântului dintâi / 
a cuvântului din urmă şi binecuvântat 
fie „gospodarul” ei care o întreţine 
într-o curăţenie cu aură de mit! Căci, 
adevărat este, doar Cuvântul Matern 
ne mai ţine pe picioare! 

2. Profesorul universitar Anatol 
Ciobanu este — risc să fac această 
analogie — un fel de Roman lakobson 
al lingvisticii moldoveneşti, care, în tot 
ce a scris rezistent, nu a făcut altceva 
decât să traducă în viaţă şi să argu- 
menteze pre româneşte celebra teorie 
a lui lakobson despre „poezia gra- 
maticii şi despre gramatica poeziei”. 
Paradoxal lucru, dar, în primul rând, 
lingviştii, şi nu criticii de profesie, se 
dovedesc mai aproape de descifrarea 

celor mai incifrate coduri poetice. „Ca- 
racterul poetic nu îl dă complexitatea 
discursului cu ornamente retorice, ci 
o totală reevaluare a discursului şi a 
tuturor componentelor lui”, decreta 
Roman lakobson. Şi, pentru a convin- 
ge, aduce următorul exemplu — caz 
aproape anecdotic: 

„Un misionar european reproşa 
credincioşilor săi africani că umblă 
dezbrăcaţi. 

— Dar dumneata? obiectau ei, 
arătându-i obrazul. Nu eşti şi dum- 
neata gol pe undeva? 

— Bine, dar acesta este obrazul. 

— La noi, au răspuns indigenii, 
obrazul e pretutindeni”. 

La fel şi în poezie, conchide 
savantul, „orice element verbal se 
transformă într-o figură a vorbirii po- 
etice”. E o concluzie la care ajunge 
şi Anatol Ciobanu în lucrările sale 
fundamentale de lingvistică genera- 
lă şi sintaxă teoretică în calitate de 
filolog şi în sensul îngust, dar şi în 
sensul larg al cuvântului. E pentru că 
A. Ciobanu este un lingvist cu suflet 
de poet, adică e un lingvist care ştie 
ce este puterea metaforei în genere 
şi a tonalităţii metaforice, în special. 
„Obrazul limbii” s-a aflat întotdeauna 
în capul mesei în studiile şi în pre- 
legerile strălucitului om de ştiinţă şi 
profesor universitar Anatol Ciobanu. 

3. Pentru Anatol Ciobanu, ca şi 
pentru Constantin Noica, bunăoară, 
limba nu este numai un mijloc de co- 
municare, ea este însăşi rostirea în 
sine a fiinţei umane şi a rânduielilor 
ei. Un cuvânt potrivit, rostit corect şi 
la locul lui, aşază lumea aşa cum se 
cuvine, îi împrumută adevăr, opinea- 
ză C. Noica. Acelaşi lucru ne spune şi 
A. Ciobanu, care este şi el nu numai 
un filozof al limbii, dar şi un filozof al 
culturii lingvistice în genere. Pentru 
un lingvist adevărat, cuvintele nu 
sunt abstracţiuni, ci „bucăţi, „fărâme” 
vii de existenţă umană. C. Noica ex- 
prima un mare adevăr când afirma 
metaforic: „Când mergi prin pădure, 
mergi prin cuvântul pădure... Când 
iubeşti, mergi prin cuvântul iubire. 
Când cunoşti, mergi, chiar fără s-o 
ştii, prin cuvântul cunoaştere. Când 


rătăceşti, mergi prin cuvântul rătăcire, 
ca fiul rătăcitor”. Cam aşa gândeşte — 
teoretic şi analitic — Anatol Ciobanu, 
cu singura remarcă favorabilă că el 
nu rătăceşte, nu vrea să rătăcească, 
nu Ştie să rătăcească. E un filozof al 
limbii române, şi ca orice filozof vede 
dincolo de cuvinte, unde se zămislesc 
marile sensuri fiinţiale. 

4. A. Ciobanu, ca şi înaintaşul 
său academicianul Nicolae Corlătea- 
nu, faţă de care manifestă o afecţiune 
şi un respect cu totul aparte, de disci- 
pol fidel, investighează limba literară 
în multiplele ei relaţii funcţionale cu 
limba vorbită, cu limba literaturii artis- 
tice, cu limba poetică, cu varietatea 
de stiluri, inclusiv cu stilul individual al 
scriitorului. Problema de bază şi pen- 
tru discipol este „scriitorul în faţa limbii 
literare”. De unde apelurile frecvente 
la creaţia scriitorilor clasici şi contem- 
porani, la judecăţile lor de valoare 
principiale în problemele cardinale 
ale limbii — în scopul argumentării cât 
mai convingătoare a propriilor puncte 
de vedere promovate, în scopul afir- 
mării adevărului dialectic cât mai cu- 
prinzător. Căci în faţa spiritului creator 
mereu în căutare al lui A. Ciobanu se 
află aceeaşi întrebare eminesciană: 
„Unde vei găsi cuvântul ce exprimă 
adevărul?” lată de ce savantul ca- 
ută peste tot şi oriunde argumente, 
argumente, argumente: ştiinţifice, 
artistice, estetice, ontologice, etice, 
spirituale, literare, lingvistice etc. ŞI 
face aceasta nu numai pentru întări- 
rea unor afirmaţii-axiome, ci şi pentru 
elocinţa stilului, pentru atractivitatea 
lui, pentru sporirea frumuseţii şi înţe- 
lepciunii, pentru că e ferm convins, 
ca şi protagoniştii operei druţiene, 
bunăoară, că un om cu adevărat 
împlinit trebuie să posede „darul 
dumnezeiesc de a vorbi frumos”. Un 
singur exemplu din atâtea altele. In 
studiul Anul 2001 — anul european al 
limbilor. Cunoaşterea limbilor — un im- 
perativ al secolului al XXI-lea, publicat 
în Analele ştiinţifice ale U.S.M,, 
seria „Ştiinţe filologice”, vol. II, 2001, 
p. 11-15, studiu care, la prima vede- 
re, nu se pretează la citate din mari 
scriitori şi gânditori, A. Ciobanu face 


Aniversări. Anatol Ciobanu — 70 53 


o mulţime de referinţe tocmai în acest 
plan. Pentru a defini, de exemplu, 
importanţa şi statutul limbii materne, 
savantul apelează, mai întâi, la Mihai 
Eminescu („limba este măsurariul 
civilizaţiei unui popor... şi un criteriu 
al culturii lui”), la Bogdan Petriceicu 
Hasdeu (limba este „mijlocul univer- 
sal al circulaţiei ideilor şi impresiilor”), 
la Alexei Mateevici (limba este un 
„Mişcător al învăţăturii şi al înaintării”), 
la Vasile Alecsandri („limba este sem- 
nul caracteristic prin care membrii 
aceleiaşi familii se recunosc în marea 
diversitate a popoarelor din lume... 
altarul în jurul căruia toţi se adună cu 
inimi iubitoare şi cu simţirea de de- 
votament unii către alţii”), la George 
Coşbuc („limba este singura avere 
comună a unui popor”), la Alecu Rus- 
so („limba îl ajută pe om a-şi tălmăci 
gândul”). Apoi sunt citate fragmente 
din cele mai frumoase poezii despre 
limbă aparţinând lui Nicolai Costenco 
(„Limba mea de-acasă / Răsădită-n 
suflet / De al mamei cânt”), Victor 
Teleucă („Mai dulce şi mai bună decât 
toate / e pentru mine limba mea / şi 
pentru tine limba ta / şi pentru dânsul 
limba lui...” — „O altă limbă mai fru- 
moasă nu-i”), Grigore Vieru („In limba 
ta / Ţi-e dor de mama, / Şi vinul e mai 
vin, / Şi prânzul e mai prânz. / Şi doar 
în limba ta / Poţi râde singur, / Şi doar 
în limba ta / Te poţi opri din plâns”). 
Există în cele citate mai sus şi 
tradiţie, şi continuitate, şi spirit inova- 
tor. Dar A. Ciobanu nu se opreşte aici. 
Savantul, care posedă arta cita- 
tului şi arta comentării cu ingeniozitate 
a acestui citat (G. Călinescu aprecia 
foarte înalt arta citării, considerând-o 
decisivă pentru orice critic: artistic, 
literar, lingvistic etc. „Ai cu atât mai 
mult talent critic, zicea el, cu cât poţi 
izola citatul în relaţii abstracte mai 
multiple”), apelează — tot în acelaşi 
articol — la înţelepciunii în domeniul 
problemei formulate de către gândito- 
rii lumii, împletindu-le organic cu cele 
autohtone, pentru a imprima acestora 
pondere şi o rezonanţă universală. 
Astfel, suntem informaţi că 
scriitorul francez Prosper Merimee 
considera că „limba îi este dată omu- 


lui pentru a-şi exprima gândirea”, că 
lingvistul elveţian Charle Bally avea 
convingerea că „a vorbi bine şi a gân- 
di bine este acelaşi lucru”. Din Cer- 
vantes este reţinută formula celebră: 
„In Ştiinţă se intră pe uşa limbii”, iar 
din filozoful francez Etienne Bonnot 
Condilliac — zicerea aforistică: „Vrei 
să înveţi ştiinţele cu uşurinţă? Incepe 
prin a-ţi învăţa limba”. Concomitent, 
nu uită să evoce şi un specialist în 
materie, pe lingvistul francez Andrés 
Martinet, care susţinea că limbile 
popoarelor „nu se pot dezvolta sub 
un capac de sticlă”. 

Aţi observat că interesul sa- 
vantului se îndreaptă întotdeauna 
spre definiţii şi caracterizări meta- 
forice relevante, care se disting nu 
numai prin exactitate şi frumuseţe, ci 
şi prin însuşirea de a fi memorabile 
şi de a strălumina ca lazerul miezul 
problemei. 

Indiscutabil, pentru a proceda 
aşa cum procedează talentat Anatol 
Ciobanu, trebuie să posezi vaste 
cunoştinţe din multe domenii, bine 
asimilate, adică trebuie să posezi o 
temeinică cultură lingvistică, literară, 
filozofică, estetică. Or, septuagenarul 
nostru o posedă cu vârf şi îndesat, 
fiind, pe de asupra, şi unul dintre 
puţinii poligloţi în domeniu de la noi. 

E în firea lucrurilor ca profesorul 
A. Ciobanu, atunci când va avea oca- 
zia să vorbească despre colegul mai 
tânăr lon Melniciuc (articolul Un re- 
marcabil pedagog şi savant Analele 
ştiinţifice ale U.S.M., seria „Ştiinţe 
filologice”, vol. II, 2002, p. 160-164), să 
aprecieze înalt în primul rând calităţile 
ce-i sunt proprii: dragostea pentru 
poezie, care, după l. Melniciuc, „este 
o condiţie a frumuseţii. Unde palpită 
frumosul, e semn că există poezie” 
(citează un interviu al acestuia din 
Moldova suverană, 24 martie, 2001, 
p. 3); mai apreciază şi faptul că, într-o 
dimineaţă, |. Melniciuc şi —a început 
ora cu o admirabilă poezie de A. Codru 
(„Şi va fi atât de simplu”): 


Bate frig de la origini, 
Cerul scapără polei 
i-o să-ncep şi eu a ninge 

Peste toţi străbunii mei. 
Din milenii în milenii 
Auzi-vei, vei vedea 

Cum vor trece sănii, sănii 
Peste căruntețea mea. 


ŞI va fi întruna timpul, 

Şi de pretutindeni — eu, 

ŞI va fi atât de simplu, 

ŞI va fi atât de simplu, 
Parcă-a nins cu Dumnezeul... 


E o poezie ce „i s-a lipit de su- 
flet’ profesorului, dar şi studenţilor. Tot 
aici A. Ciobanu, pentru a-l caracteriza 
mai bine, mai dialectic pe l. Melniciuc, 
citează frumosul aforism eminescian: 
„Oamenii se împart în două categorii: 
unii caută şi nu găsesc, alţii găsesc, 
dar nu sunt mulţumiţi”. lon Melniciuc 
face parte din categoria a doua, ca, 
de altfel, şi profesorul profesorilor. 

5. Anatol Ciobanu este un 
lingvist dublat de un apreciator 
penetrant al poeziei contemporane. 
El se dovedeşte un fin degustator al 
poeziei moderne, un abil diagnos- 
tician al diverselor poetici şi stiluri 
contemporane. Mărturie elocventă 
sunt analizele şi aprecierile făcute 
poeţilor Anatol Codru, Grigore 
Vieru, Gheorghe Ciocoi, Petru Za- 
dnipru ş.a. Nu întâmplător aceşti şi 
alţi poeţi ţin neapărat să includă în 
cărţile lor de poezie şi punctul de 
vedere al lingvistului deschis spre 
poezie Anatol Ciobanu. E 

Un singur exemplu. În anul 
2003 a apărut în România volumul de 
versuri al lui A. Codru Piatra înşine. 
Pe coperta finală sunt reţinute nişte 
aprecieri ale lui Anatol Ciobanu, care 
îl surprinde cum nu se poate mai 
bine şi mai exact pe poetul modern, 
despre care Victor Adam, prefaţatorul 
cărţii, zice mai mult decât surprinză- 
tor: „Dacă unul din cei 12 apostoli 
ar fi fost poet, acesta s-ar fi numit, 
negreşit, Anatol Codru”. 

lată caracteristicile definitorii, 
perspicace, depistate de savantul 
lingvist despre un poet de primă 
mărime de la noi (observaţiile sunt 
insolite chiar şi pentru un specialist 
în domeniu): 


1. A. Codru „nu şi-a avut un 
model precedent şi, probabil, nu-şi 
va avea nici imitatori direcţi”; 

2. A. Codru are „un fel de mo- 
dus scribendi inimitabil şi irepetabil în 
tradiţia literelor româneşti”; 

3. A. Codru „e dotat cu un ex- 
traordinar simţ al limbii materne”; 

4. A. Codru „răstoarnă cu is- 
cusinţă tiparele obişnuite şi familiare 
cititorilor”; 

5. A. Codru „metaforizează 
până la grotesc realitatea denotativă, 
inversează culorile eterne ale spec- 
trului imaginativ”. 

Concluzia nu poate fi alta decât 
aceasta, pătrunzătoare şi judicioasă: 
A. Codru este „un inovator îndrăzneţ 
al stilului imaginativ”. 

6. „Acolo unde nu e suflet, nu 
e nimic”, zice într-o Spovedanie de 
sfârşit de veac, sfârşit de mileniu 
lon Druţă: „Ne iartă, Părinte, / Că nu 
am putut păstra / Minunea darurilor 
Tale, / Cuvântul. [...] / Ş-atunci Demo- 
nii / Răului / Ne-au pus la cale / Să 
scoatem în iarmaroc / Cuvântul / Că, 
/ Cică, / Fiind el frumos, / Rotund, / 
Sonor, / S-ar putea lua / Bani buni. / 
Şi noi, / Toromacii, / Din prostie, / Din 
lăcomie, / Din nimicnicie, / Am scos 
cuvântul / In iarmaroc, / L-am pus 
să cânte / Când nu-i era a cânta, / 
Să joace, / Când nu-i era a juca, / Şi 
l-am tot botit, / Şi l-am tot cărat / Din 
talcioc în talcioc / Până nu i-am scos / 
Sufletul, / lar acolo unde / Nu e suflet, 
/ Nimic nu e”. 

Imi permit să-l parafrazez pe 
marele Druţă: „Acolo unde nu e cu- 
vânt nu este suflet”. Dumneavoastră, 
domnule A. Ciobanu, mare ocrotitor al 
limbii române, ne-aţi învăţat să avem 
cuvânt frumos, adică ne-aţi învăţat 
să avem suflet frumos. Căci cum e 
Cuvântul aşa e şi Sufletul, şi cum e 
Sufletul aşa e şi Cuvântul. 

Un suflet frumos întotdeauna 
izvodeşte cuvinte frumoase, iar cu- 
vintele frumoase trimit la un suflet 
frumos. Cât de frumos Vă este sufle- 
tul, dle Profesor! Cât de frumoase Vă 
sunt cuvintele! Cărţile dumneavoas- 
tră sunt leac pentru sufletele noastre. 

Vă sărutăm Sufletul şi Cuvintele! 

Mihail PURICE 


PROBLEMELE LIMBII 
DE STAT IN VIZIUNEA 
PROF. ANATOL 
CIOBANU 


În cîmpul multiplelor investigaţii 
ştiinţifice ale profesorului universitar 
Anatol Ciobanu un loc deosebit revine 
promovării adevărului despre diver- 
se aspecte (funcţionare, legislaţie, 
origine etc.) legate de statutul limbii 
populaţiei băştinaşe din spaţiul dintre 
Nistru şi Prut. Rîndurile de faţă au ca 
punct de reper lucrările distinsului om 
de ştiinţă. In articolele, studiile, refe- 
rinţele Domniei sale, unele elaborate 
în anii 1988-1990, altele pînă sau 
după această perioadă, prestigiosul 
savant, prin dovezi istorico-sociale şi 
lingvistice incontestabile, pledează 
pentru dreptul nostru vital la „averea 
comună a neamului” — limba. 

1. Starea deplorabilă a limbii 
vorbite de majoritatea populaţiei 


din Republica Moldova, deformările 
survenite în construcţia lingvistică 
naţională, dispariţia mediului lingvis- 
tic românesc în oraşele şi orăşelele 
noastre, ba chiar şi în zone întregi, îşi 
au rădăcinile în condiţiile social-istori- 
ce şi politice promovate pe parcursul 
istoriei de politica ţaristă şi comunistă 
de rusificare. Studiile profesorului 
Anatol Ciobanu, care vizează tema 
respectivă, sînt pătrunse de patrio- 
tism şi de revoltă pentru numeroasele 
nedreptăţi sociale făcute limbii noastre 
naţionale pe parcursul istoriei şi chiar 
sub ochii noştri. Fundamentate cu 
un bogat material faptic, studiile de 
sociolingvistică ale profesorului Anatol 
Ciobanu sînt deosebit de importante 
pentru înţelegerea justă a problemelor 
lingvistice actuale. lată câteva dintre 
motivele care au determinat, în opinia 
lingvistului, suprimarea rolului limbii 
române în viaţa basarabenilor: 

e Schimbările esenţiale ale 
structurii etnice din Basarabia după 
1812 (dacă în 1812 moldovenii con- 
stituiau 95%, în 1989 numărul lor era 
deja numai de 63,5%); 

e Colonizările masive ale Basa- 
rabiei şi Transnistriei de către imperiul 
țarist cu ruşi, ucraineni, găgăuzi, 
bulgari etc.; 


Profesorii Valeriu Rusu, Anatol Ciobanu şi Mihail Purice (1996) 

e Imigrările masive în oraşele 
republicii cu „specialişti, „eliberatori”, 
„veterani” etc. de prin toate colţurile 
Rusiei (şi nu numai), moldovenii 
devenind aici minoritate naţională. 
Procesul acesta s-a intensificat mai 
ales după 1944. In consecinţă, dacă 
în 1812 moldovenii constituiau 95 la 
sută din toată populaţia Basarabiei, 
în anii ce au urmat structura etnică 
a ținutului se schimbă radical: în 
1918 moldovenii constituie 77%, în 
1979 — 64,5%, iar în 1989 — 63,5% (în 
descreştere vertiginoasă!). In schimb, 
într-un tempo şi mai vertiginos creşte 
numărul ruşilor şi al ucrainenilor: dacă 
în 1940 ruşii erau în număr de 188 
de mii, în 1989 numărul lor ajunge la 
560 de mii; dacă la aceeaşi dată nu- 
mărul ucrainenilor era de 200 de mii, 
în 1989 numărul lor ajunge la 600 de 
mii! Astfel, numărul reprezentanţilor 
etniilor sus-numite a sporit de 2,5-3 
ori. Schimbarea structurii etnice a 
republicii s-a realizat nu numai prin 
creşterea mecanică, premeditată a 
numărului de ruşi şi ucraineni, ci şi 
a numărului de reprezentanţi ai altor 
etnii; 

e Deportările masive ale mol- 
dovenilor în raioanele de nord şi în 
Siberia; 

e Ocuparea posturilor de con- 
ducere de către rusofoni, care au 
cunoscut în calitate de limbă de co- 
municare doar rusa; 

e Ponderea rusofonilor în indus- 
tria Moldovei (circa 52-54%); 

e Promovarea unei politici de 
deznaționalizare prin intermediul 
şcolii, prin „deznaţionalizarea în- 
văţămîntului, anihilarea spirituală a 
generaţiilor de autohtoni”, situaţie 
care s-a menţinut prin lichidarea 
şcolilor în limba română şi respectiv 
a cadrelor naţionale. O lovitură dis- 
trugătoare aduce cadrelor naţionale 
anul 1944. Cifrele invocate de profe- 
sorul A. Ciobanu despre micşorarea 
contingentului de profesori de toate 
gradele la 1944 sînt şocante. Apoi a 
urmat anul 1949, cînd au fost depor- 
tate în Siberia şi cadrele didactice 
care mai rămăseseră... 

Aceste „condiţii”, la care se 
referă prodigiosul cercetător, au 
avut drept consecinţe crearea unui 


mediu lingvistic preponderent rusesc 
în oraşele şi centrele raionale din 
republică, unde moldovenii au ajuns 
în minoritate, rusificarea masivă a 
băştinaşilor şi „erodarea conştiinţei 
naţionale”!, continuînd şi astăzi prin 
menţinerea mediului lingvistic rusesc, 
prin consolidarea funcţiilor sociale ale 
limbii ruse, prin aplicarea scandaloa- 
sei Concepții a politicii naţionale de 
stat ş.a. 

2. In scopul lichidării condiţiilor 
sociale nefaste pentru limba noastră, 
la 31 august 1989 a fost aprobată Le- 
gislaţia lingvistică. Actele legislative 
respective aveau misiunea de a lua 
limba română „sub protecţia statului”, 
de a-i lărgi funcţiile, urmînd ca ea să 
fie folosită „în viaţa politică, economi- 
că, socială şi culturală”, de a contribui 
„la realizarea suveranităţii depline a 
republicii”, la crearea garanţiilor ne- 
cesare pentru funcţionarea plenară a 
limbii române în toate sferele de acti- 
vitate a societăţii?. In condiţiile politice 
şi sociale din 1989, cînd Republica 
Moldova era încă în componenţa 
Uniunii Sovietice, aprobarea oficială 
a unor acte legislative de stat, prin 
care o limbă naţională se declara 
limbă de stat, cu toate funcţiile ei 
sociale, cu grafie latină, a avut un 
efect de-a dreptul epatant. 

Evenimentul s-a produs în 
condiţiile unui activism extraordinar 
din partea păturilor sociale care erau 
nemulţumite de politica antinaţională 
promovată mulţi ani de către regi- 
mul totalitar, prin care numai limba 
rusă putea fi oficială, de comunicare 
interetnică, iar bilingvismul „format 
istoriceşte” îi obliga pe moldoveni să 
vorbească şi limba rusă, iar rusofonii 
erau scutiţi de a vorbi limba populaţiei 
băştinaşe. Actele legislative în cauză 
au servit drept prilej de avînt al de- 
şteptării naţionale; ele au impulsionat 
toate păturile societăţii spre însuşirea 
normelor literare ale limbii noastre, 
iar pe alogeni — spre însuşirea limbii 
de stat la nivel de comunicare. Pe 
parcurs au fost aprobate şi o serie 
de hotărîri cu privire la modul de re- 
alizare a Legislaţiei lingvistice. Exista 
certitudinea, la început, că limba ro- 
mână va deveni limbă de comunicare 
interetnică în republică, va deveni 

cu adevărat unica limbă de stat a 
organelor puterii, în administraţie, la 
întreprinderi, în instituţii şi organizaţii, 
limbă a lucrărilor de secretariat, limbă 
a textelor de informare vizuală — ca- 
dru absolut necesar pentru crearea 
unui mediu lingvistic românesc. 

După 15 ani trecuţi de la adop- 
tarea Legislaţiei lingvistice ne pome- 
nim, cu regret, tot acolo unde a fost 
linia de start: mediul lingvistic din 
oraşele şi orăşelele din republică a 
rămas neschimbat, rusesc, ca şi pînă 
la 1989, glotonimul limba română 
este repudiat de către oficialități cu 
mai multă înverşunare decît mai îna- 
inte, „se lucrează” cu zel asupra ideii 
de a nega unitatea limbii române de 
pe ambele maluri ale Prutului (e mai 
mult decît simptomatic în acest sens 
opusul lui V. Stati Dicţionar moldo- 
venesc-românesc), tot atît de imper- 
tinent „se lucrează” şi asupra creării 
unei atmosfere de românofobie, şi 
mai îndărătnic este propagată ideea 
„bilingvismului format istoriceşte”. 
Deşi limba rusă îndeplineşte de facto 
funcţiile limbii de stat în republică, ei i 
se imprimă şi de jure statut de a doua 
limbă de stat. 

Cînd se discută aspectele 
negative ale situaţiei lingvistice din 
ultimul timp, de obicei sînt nominali- 
zate următoarele cauze: 

— nu se aplică Legislaţia; 

— nu sînt penalizaţi conducă- 
torii (de toate gradele) care, în con- 
formitate cu articolul 30 al Legislaţiei 
lingvistice, „poartă răspunderea per- 
sonală pentru nerespectarea preve- 
derilor prezentei Legi în limitele sferei 
din subordonarea lor...”, ceea ce a 
condus la „indiferenţă totală” faţă de 
procesul de implementare a legilor; 

— alolingvii nu vor categoric să 
însuşească limba de stat. 

Respectarea Legislaţiei ling- 
vistice aprobate în condiţiile anului 
1989 garantează astăzi nu lărgirea 
funcţiilor sociale ale limbii de stat, 
ci pe cele ale limbii „acceptabile”, 
precum prevăd mai multe articole 
din Legislaţie. In opinia profesorului 
Anatol Ciobanu, „actele legislative... 
blochează, în mare măsură, funcţio- 
narea liberă a limbii de stat în R.M.*. 
In toate articolele Legislaţiei în care 


sînt preconizate funcţiile sociale ale 
limbii române, funcţiile limbii de stat 
sînt atribuite şi limbii ruse. Cîteva 
exemple: 

Ca limbi interetnice sînt decla- 
rate şi „moldoveneasca”, şi rusa. De- 
oarece concetăţenii noştri alolingvi nu 
recunosc limba de stat — româna — în 
realitatea unui mediu lingvistic rusesc 
din oraşele şi orăşelele republicii, din 
Transnistria şi din Găgăuzia, limba 
de comunicare interetnică rămîne 
tot cea „acceptabilă”, „înţeleasă de 
toţi” — limba rusă. 

Localitățile în care majoritatea 
populaţiei o constituie alolingvii (la 
Chişinău moldovenii alcătuiesc 42- 
43%, la Bălţi — 37-38 %, la Cahul — 
49%, la Tighina — 25%, la Dubăsari 
— 33%, la Rîbnița — 24%, la Tiraspol 
— 18% ş.a.m.d.) sînt scoase prin lege 
din zona de răspîndire a limbii de stat. 

Articolul 6 al Legislaţiei cere cu 
fermitate: „ In relaţiile cu organele pu- 
terii de stat, ale organizaţiilor obşteşti, 
precum şi cu întreprinderile, instituţiile 
şi organizaţiile situate pe teritoriul R. 
Moldova, limba de comunicare orală 
sau scrisă — moldovenească sau 
rusă — o alege cetăţeanul.” In cazul 
în care la conducere este o persoană 
alolingvă, moldovenii, în „relaţiile cu 
organele oficiale”, se vor adresa în 
limba rusă, ca să fie înţeleşi. 

In toate cazurile rusofonilor li 
se va răspunde în limba rusă, pentru 
că ei nu cunosc româna. |n acelaşi 
articol citim mai departe: „In locali- 
tăţile în care majoritatea o constituie 
populaţia de naţionalitate ucraineană, 
rusă, bulgară sau de altă naţionalita- 
te, se foloseşte pentru comunicare 
limba maternă sau o altă limbă ac- 
ceptabilă”. In situaţia respectivă nici 
nu se pomeneşte de limba de stat, 
ci de „limba maternă” a alolingvilor 
sau „o altă limbă acceptabilă”, care 
nu poate fi decit tot cea maternă sau 
limba „înţeleasă de toți — rusa”. 

In articolul 9 al Legislaţiei citim: 
„Limba manifestărilor şi lucrărilor de 
secretariat în organele puterii de stat, 
administraţiei de stat şi organizaţiilor 
obşteşti din localităţile în care majo- 
ritatea o constituie populaţia de na- 
ţionalitate ucraineană, rusă, bulgară 
sau de altă naţionalitate este limba 

de stat, cea maternă sau o altă limbă 
acceptabilă”. Ce limbă „acceptabilă” 
poate fi într-un mediu în care majori- 
tatea o constituie rusofonii (Chişinău, 
Bălţi, Tighina, Tiraspol etc.)? Desigur 
rusa! 

In conformitate cu legislaţia, 
limba de stat nu e obligatorie pentru 
„activitatea de producţie a transpor- 
turilor feroviar şi aerian, precum şi 
în unităţile militare...” (articolul 5). 

Prevederile Legislaţiei ce ţin de 
funcţiile limbii de stat sînt specificate 
pentru relaţiile organelor şi adminis- 
traţiei de stat. Rolul şi zona de acţiune 
a limbii de stat nu se extinde şi asupra 
întreprinderilor private, în care stăpiînii 
decid în ce limbă să comunice. Re- 
ferindu-se la această situaţie para- 
doxală, scriitorul Vladimir Beşleagă 
se întreabă: „Dacă în R.M. procentul 
de alolingvi în rîndurile oamenilor de 
afaceri este de 80%, iar cel al autoh- 
tonilor doar de 20%, în mîinile cui este 
soarta limbii şi ce limbă se practică în 
respectivele medii?”*. 

Acum să vedem pentru încălca- 
rea cărui articol ar putea fi penalizaţi 
conducătorii ce poartă răspundere 
pentru nerespectarea Legislaţiei 
lingvistice. Avînd în vedere că partea 
vulnerabilă a realizării Legislaţiei o 
constituie oraşele şi orăşelele repu- 
blicii, unde majoritatea populaţiei e 
alolingvă, prevederile legii nu sînt 
încălcate, ci respectate. lată, pe rînd, 
ce prescrie Legislaţia: 

Chiar în partea introductivă se 
precizează: „R. Moldova asigură pe 
teritoriul său condiţiile necesare pen- 
tru folosirea şi dezvoltarea limbii ruse 
ca limbă de comunicare între nati- 
uni... precum şi a limbilor populațiilor 
de alte naţionalităţi care locuiesc în 
republică”. Prevederea aceasta este 
respectată cu zel şi confirmată încă 
o dată de Concepţia politicii naţionale 
de stat a Republicii Moldova. 

Nici un conducător din Găgă- 
uzia nu poate fi „penalizat” pentru 
„încălcarea” sau „nerespectarea” 
Legislaţiei. Articolul doi stipulează: 
„In localităţile în care majoritatea o 
constituie populaţia de naţionalitate 
găgăuză limba oficială... este limba 
de stat, limba găgăuză sau limba 


rusă”. Limba oficială, după cum se 


ştie, nu e nici româna, nici găgăuza, 
iar conducătorii nu pot fi penalizaţi, 
pentru că ei respectă acest amen- 
dament care prevede: sau cea rusă. 

In articolul 3 citim: „Limba rusă 
ca limbă de comunicare între nati- 
uni se foloseşte... alături de limba 
moldovenească în calitate de limbă 
de comunicare între naţiuni, ceea ce 
asigură un bilingvism naţional-rus şi 
rus-naţiona!”, conţinut formulat şi în 
recenta Conceptie... Şi acest articol 
se respectă. Că limba rusă e limbă de 
comunicare între naţiuni este o reali- 
tate netăgăduită de nimeni, numai că 
nu „alături” de română sau găgăuză, 
ci unica, şi de loc nu „asigură” biling- 
vismul „armonios”. 

Cine poate fi nemulţumit pentru 
faptul că limba rusă ţine deocamdată 
locul limbii oficiale, dacă ea este ga- 
rantată ca şi ucraineana, bulgara şi 
altele, prin articolul 4? 

Poate vreun conducător din 
„transportul feroviar şi aerian...” şi 
din unităţile militare să fie penali- 
zat pentru că în sfera acestuia nu 
se introduce limba de stat? Nu! El 
este doar protejat de articolul 5, 
care nu „reglementează” aplicarea 
limbii de stat. 

Astfel articolele Legislaţiei 
atribuie limbii ruse aceleaşi funcţii 
ca şi limbii de stat. O dată ce limba 
rusă este recunoscută ca limbă ofi- 
cială, cu toate trăsăturile unei limbi 
de stat, alolingvii nu au necesitatea 
de a însuşi limba română. Prin lege, 
limba rusă are atribuţii de limbă de 
comunicare, de limbă oficială pentru 
toate structurile de stat. Volens- 
nolens limba română, în situaţia în 
care nu se aplică în practică, cedează 
locul limbii, în cazul nostru, folosită de 
diaspora rusă. Colectivele de lucrători 
din organele puterii de stat, din între- 
prinderi şi organizaţii au în rîndurile 
lor o mare parte de persoane care 
nu cunosc limba de stat. Moldovenii 
care vorbesc şi limba maternă, şi 
limba rusă sînt nevoiţi să comunice în 
limba diasporei, ca să fie înţeleşi, iar 
alolingvii nu au necesitatea de a cu- 
noaşte limba populaţiei majoritare. 

3. In timp ce unitatea limbii 
române de pe ambele maluri ale 
Prutului este recunoscută de toată 

lumea, în timp ce chiar şi reprezen- 
tanţii puterii actuale de stat recunosc 
acest lucru, se desfăşoară totuşi o 
campanie politică acerbă împotriva 
„românizării limbii moldoveneşti”, 
pentru „păstrarea şi dezvoltarea în 
continuare a specificului limbii mol- 
doveneşti”. Deosebit de agresivă este 
lupta împotriva glotonimului limba 
română. Concepţia politicii naţionale 
de stat stipulează chiar „neutralizarea 
juridică şi politică a necontenitelor 
tentative de „demoldovenizare”, de 
negare... a etnonimului „moldoveni” 
şi a glotonimului „limba moldove- 
nească”. Printre studiile prestigioşilor 
învăţaţi romanişti din ţară şi de peste 
hotare, care susţin cu probe absolut 
convingătoare numele corect al lim- 
bii noastre, sînt şi cele semnate de 
Anatol Ciobanu. 

In lucrările de sociolingvistică 
ale eruditului nostru profesor găsim 
argumente incontestabile în sprijinul 
numelui adevărat al limbii noastre®. 
Revenirea la acest subiect este de- 
terminată de către unii pseudosavanţi 
de la noi care, slujind cu servilism pu- 
terea şi minciuna, continuă să afirme 
că denumirile de „moldoveni” şi de 
„limbă moldovenească” sînt dovezi 
ale unei „conştientizări” naţionale din 
cele mai vechi timpuri. Pentru a de- 
ruta lumea, ei citează, fără a preciza 
contextul, din cronicari sau din ope- 
rele altor cărturari. In realitate însă 
cronicarii moldoveni sau, de exemplu, 
savantul cu renume european D. 
Cantemir, scriitorii clasici au utilizat 
frecvent şi în mod conştient termenii 
de român şi limbă română, „nume 
direptu de moşie”. Cele două cărţi 
tipărite, Cazania (1643) şi Pravilele 
lui Vasile Lupu (1646) se numesc 
Carte românească de învăţătură, 
adică sînt scrise în limba română. 
Prefaţa la Cazania se numeşte 
Cuvînt împreună cătră toată semen- 
tia românească, în care autorul se 
adresează, în primul rînd, moldove- 
nilor, considerîndu-i din „semenţia 
românească”. In această prefaţă 
autorul mărturiseşte: „dăruim şi noi 
acest dar limbii moldoveneşti carte 
pre limba românească”. In a doua 
prefaţă Cuvint cătră cetitoriu scopul 
cărţii este formulat astfel: „...pentru 


ca să înțeleagă hiecine să înveaţe şi 
să mărturisască minunate lucrurile lui 
Dumnedzău cu mult mai vîrtos limba 
noastră românească, ce n-are carte 
pre limba sa”. În predislovia cărţii 
Răspunsul împotriva Catehismului 
calvinesc mitropolitul moldovean se 
adresează pravoslavnicilor din Ardeal 
prin cuvintele: „iubiţi creştini şi cu noi 
de-un neam român”. Aceste cuvinte 
nu pot fi interpretate altfel decît drept 
oglindă a realităţii: noi sîntem de un 
neam cu ardelenii, muntenii şi românii 
de pretutindeni. 

„Acte subversive împotriva sta- 
talităţii noastre”, au săvîrşit un şir de 
alte personalităţi notorii ale trecutului 
nostru. Să merite oare cuvinte de oca- 
ră de tipul „naţionalist”, „unionist” ş.a. 
mitropolitul Dosoftei? In toate scrierile 
lui, în titlul lucrării sau în prefaţă, e 
utilizat glotonimul limba română: „... 
am îndireptat bogate cuvinte ce se 
află schimbate într-această carte, 
carile rumânia nu să potriveşte cu 
sîrbia”(Psaltirea de-nţeles, laşi, 
1680), „...cu cît ne-a fost ştiinţa limbii 
rumâneşti, am nevoit de le-am scos 
de pre greceaşte şi de pre sîrbeaş- 
te pre limba rumănească” (Viaţa şi 
petreacerea svinţilor, laşi, 1682- 
1686), Liturghierul lui Dosoftei se 
numeşte Dumnedzăiasca liturghie 
acmu întăi tipărită rumâneaşte..., 
iar denumirea originală a Psaltirii în 
versuri e Psaltirea svăntului proroc 
David pre limba rumănească... 

M. Costin şi D. Cantemir au 
vorbit cu secole în urmă concludent 
despre numele autentice al neamului 
şi al limbii noastre. 

Este amoral să atestezi la aces- 
te personalităţi notorii doar termenii 
„moldovean” şi „limbă moldoveneas- 
că” pentru a promova ideea unei noi 
naţiuni (separatiste) şi a unei noi 
limbi. Cu argumente incontestabile M. 
Costin susţine că românii de pretutin- 
deni sînt „toţi un neam”, că o „mare 
dovadă neamurilor din ce rădăcină 
şi izvor sîntu” (II, p. 43) este numele 
lor, că „acela carile este vechiu nume 
acestor ţări şi ţării noastre, Moldovei 
şi Ţării Munteneşti, numele cel direptu 
de moşie este rumân” (II, p.45). Au- 
torul Cronicii polone afirmă: „Ca şi 
noi, şi muntenii se numesc rumâni” 

(|, 219), „numele cel mai adevărat 
autentic, de la primul descălecat prin 
Traian este rumân sau romanus, care 
nume acest popor l-a păstrat întot- 
deauna între dînşii..., acelaşi nume 
este dat îndeobşte şi muntenilor şi 
moldovenilor şi celor ce locuiesc în 
țara Transilvaniei” (|, 224). 

Şi în opera lui D.Cantemir se 
caută cu febrilitate dovezi pentru a 
promova ideea că locuitorii de pe 
ambele maluri ale Prutului ar constitui 
naţiuni diferite, cu limbi diferite. Sînt 
evitate, din rea-voinţă, ideile limpezi 
expuse cu fermitate despre unitatea 
poporului şi a limbii române, despre 
etnonimul şi glotonimul nostru ade- 
vărat. Unitatea poporului şi a limbii 
noastre este explicată de autorul Hro- 
nicului... prin faptul că romanii „sint 
moşii strămoşii noştri ai moldovenilor, 
ardelenilor, muntenilor şi a tuturor, ori- 
unde să află, a românilor, precum şi 
singur numele cel de moşie ne arată 
(români chemîndu-ne şi limba cea 
părinţască carea românească sau 
latinească iaste) nebiruit martur ne 
iaste ” (H., 1, 87). Numele de obşte de 
român îl desprindem şi din denumirea 
unuia dintre capitolele Hronicului...: 
„Arată-se pe scurt precum niamul 
moldovenilor, muntenilor, ardelenilor 
(carii cu toţii cu un nume de obşte 
români să chiamă) să fie din rodul său 
hiriş români (H., |, 87).” Acelaşi nume 
îl poartă structurile statale apărute 
pe teritoriul fostei Dacii, precum şi 
locuitorii acestora: „Hronicon daco-ro- 
manii, adecă a ţărilor româneşti” (H., 
II, 63), „ţărilor româneşti” (H., |, 158), 
„țările acestea carele românii şi astăzi 
le ţin” (H., II, 63), „statul ţărilor româ- 
neşti de după prada Batie hanul” (H., 
II, 150), „românii ceşti din coace de 
munţi, adecă din Moldova şi din Ţara 
Românească” (H., II, 154). „Voievo- 
dul de moşie, domn al Moldovei”, D. 
Cantemir, pe întreg parcursul operei 
îşi declară apartenenţa la neamul ro- 
mânesc (numit şi moldovenesc, dacă 
e vorba, concret, de locuitorii Ţării 
Moldovei): neamul nostru al românilor 
(H., |, 89, 94), românii noştri (H., |, 
105, 131, 135 ş.a.). Limba în care a 
scris Hronicul... D.Cantemir este nu- 


mită română: „...noi, moldovenii, la fel 
ne spunem români, iar limbii noastre 
nu dacică, nici moldovenească..., ci 
românească..."19%; „Hronicul vechimei 
a romano-moldo-vlahilor întîi pre lim- 
ba latinească izvodit, iară acmu pre 
limba românească scos”. 

In sprijinul rădăcinilor istorice 
ale etnonimului român şi ale gloto- 
nimului limba română profesorul A. 
Ciobanu aduce probe concludente nu 
numai din literatura română veche, ci 
şi din cea a scriitorilor clasici, oferind 
posibilitatea cititorului de a trage 
concluzia că implicarea termenilor de 
moldoveni şi de limbă moldoveneas- 
că drept instrument de luptă ideologi- 
că împotriva închipuiţilor duşmani ai 
statalității, împotriva „românizatorilor” 
nu consolidează independenţa şi 
suveranitatea noastră, ci, dimpotrivă, 
dezbină unitatea naţională. 

Ana BANTOŞ 


VERBA VOLANT, SCRIPTA MANET! 


Anul 1988 a fost perioada celor mai aprige controverse privind necesita- 
tea decretării statalității limbii şi a revenirii la grafia latină. Pe tapet se aduceau 
multiple argumente, care erau răstălmăcite şi comentate caraghios în presă. 
Aveau loc ample manifestări de stradă, şi basarabeanul, vorba cîntecului (dar 
aşa se întîmpla aievea), mergea „şi la botez cu tricolorul”. Toată suflarea 
(„rîul, ramul”) era contaminată de dorinţa de a depăşi inocenţa, ignoranţa şi 
incompetenta. Poporul îşi revendica dreptul, dat de Dumnezeu, la istoria şi 
cultura naţională. In Parlament însă cu greu răzbătea vox populi. Era natural 
ca intelectualii să nu stea în expectativă. In acele împrejurări conta mult, ca 
de altfel şi astăzi, ţinuta, capacitatea de a argumenta şi de a convinge forțele 
adverse că adevărul şi dreptatea sînt de partea noastră. Memorabilă în acest 
sens a fost o şedinţă ce a avut loc la Academia de Ştiinţe din Moldova şi la care 
au participat cei mai prestigioşi savanţi romanişti din ex-Uniunea Sovietică, în 
frunte cu Vladimir Solnţev. In prezenţa unui public numeros, într-o atmosferă 
incandescentă, s-a discutat pe parcursul unei zile întregi despre „rolul”, „ros- 
tul” şi „eficiența” declarării limbii de stat şi a revenirii la grafia latină. Vorbitorii 
se perindau la tribună, consumînd întreg registrul de tonuri şi tonalități: de la 
atitudinea laşă, conformistă, arogantă, obraznică la cea echidistantă, compe- 
tentă, curajoasă. Părea, însă, că întrunirea se va încheia fără a aproba vreun 
document, mai ales că delegaţia sosită de la Moscova urmărea lucrările fără a 
interveni şi, mai cu seamă, fără a lua o poziţie clară în problemele examinate. 
Moderatorul acad. Silviu Berejan, directorul Institutului de Limbă şi Literatu- 
ră al A.Ş.M,, a avut dificila misiune de a menţine echilibrul dezbaterilor, firul 
aprinselor discuţii riscînd să se rupă în orice moment. Or, şedinţa respectivă 
urma să aibă consecinţe asupra derulării multor evenimente ulterioare. lată de 
ce era nevoie de calm, de răbdare, de spirit tolerant, căci sala era asemenea 
unui butoi cu pulbere gata să explodeze. Au fost ore în care totul depindea de 
un cuvînt, de o frază, de un gest. Izbînda obţinută cu greu atunci se datorează 
multor savanţi de la Academie. Rememorînd acea zi în minte, îmi apar figurile 
a trei dintre lingviştii noştri: a domnului academician Silviu Berejan, a domnului 
Nicolae Mătcaş, cu alura de distins profesor şi om de ştiinţă, care ştia să intervină 
cu mult tact în dezbateri, şi, în mod special, a domnului profesor Anatol Ciobanu. 
In calitate de martoră a respectivului eveniment, nu voi uita niciodată următorul 
fapt: în momentul în care se părea că argumentele sînt epuizate, la fel ca şi 
forţele celor din sală, conducătorul delegaţiei, VI. Solnţev, surizînd cuceritor, a 
accentuat: „Intrucit dumneavoastră sînteţi de origine latină, ar trebui să ţineţi cont 
şi să vă conduceţi de proverbul latinesc Festina lente!” 

Din centrul sălii s-a ridicat atunci profesorul Anatol Ciobanu, care, pe 
un ton plin de respect, de atenţie şi de amabilitate, i-a spus distinsului savant 
moscovit: „Vă apreciem pentru că ne-aţi amintit de proveniența noastră latină, 
dar tot latinii afirmau: VERBA VOLANT, SCRIPTA MANET!" 

Solnţev, cucerit de replica inteligentă a profesorului nostru, a zîmbit ilu- 
minat solar în forul său interior, după care cumpăna dreptăţii a înclinat spre 
partea împătimiţilor basarabeni. Fraza a fost determinantă în acea situaţie. A fost 
cuvîntul potrivit la locul potrivit, rostit de Omul potrivit. A fost, în fine, cuvîntul 
care s-a dovedit decisiv în cîştigarea unei bătălii. 

Pentru această potrivire de gînd, de vorbă şi de faptă, Vă aducem în dar 
florile recunoştinţei, iubite domnule profesor Anatol Ciobanu. 

Să ne trăiţi că acum ne trebuiţi mai mult ca oricînd! 

Irina CONDREA 


CULTIVAREA LIMBII — 
O PREOCUPARE 
CONSTANTA 


În cadrul investigaţiilor ştiinţifice 
ale profesorului Anatol Ciobanu pro- 
blemele de cultivare a limbii ocupă 
un loc central, această tematică se 
reliefează pronunţat şi nu dispare ni- 
ciodată din vizorul savantului. Oricare 
ar fi tematica investigaţiilor — sintaxă, 
semantică, sociolingvistică etc. —, din 
ele nu lipseşte unghiul de vedere al 
normei literare şi îndemnul de a o 
cunoaşte şi a o respecta. 

Aceste lucrări izvorăsc din do- 
rinta specialistului, profesorului de a 
propaga un mod de exprimare corec- 
tă, de a analiza şi a explica lacunele 
şi deficienţele din scrisul şi vorbirea 
conaţionalilor noştri. Este atitudinea 
savantului mereu atent la pulsul ver- 
bului matern, a lingvistului care nu se 
erijează doar în postura de teoretician 
şi filozof al limbajului, ci coboară în 
vâltoarea acestui fenomen, halucinant 
uneori, care este limba vie — vorbită, 
scrisă, modelată de poeţi, frământată 
de publicişti, rostită de actori, profesori 
ori ţărani, studiată, cu sfială şi pietate, 
de numeroşii învăţăcei ai Domniei sale. 

Problemele de cultivare a limbii 
române au fost totdeauna în atenţia 
celor mai cunoscuţi lingvişti, drept 
puncte de reper servind întotdeauna 
bine cunoscutele lucrări, semnate de 
acad. lorgu lordan, acad. lon Cotea- 
nu, prof. dr. Mioara Avram — autori 
notorii care au stimulat acest domeniu 
al lingvisticii şi au servit ca exemplu 
pentru mulţi cercetători. 

In spaţiul nostru au fost tot- 
deauna prezenţi cu materiale de 
cultivare a limbii Nicolae Corlăteanu, 
Silviu Berejan, Vitalie Marin, lon 
Melniciuc, Anatol Eremia, Elena 
Constantinovici, Anton Borş, Maria 
Cosniceanu, Valentin Mândâcanu — 
sunt doar câţiva dintre cei pomeniti 


Irina Condrea este din rândul 
„numeroşilor învăţăcei” 


de prof. Ciobanu în prefața cărţii 
Limba maternă şi cultivarea ei, 
despre care autorul scrie că poartă 
un caracter ştiinţifico-didactic. 

Lucrările de cultivare a limbii 
scrise de prof. A. Ciobanu au o struc- 
tură specifică şi un stil inconfundabil. 
Ceea ce le deosebeşte de alte lucrări 
de acest gen este numărul mare de 
exemple, minuţios înregistrate şi pa- 
şaportizate. Pentru A. Ciobanu este 
exclus să comenteze o expresie, un 
fenomen de limbă luat la întâmplare, 
din auzite, de nu se ştie unde — tot 
ce se examinează este documentat 
şi argumentat, prezentat cu maximă 
acribie chiar. Acelaşi lucru îl cere şi 
discipolilor săi — atunci când cineva 
face o afirmaţie, o constatare, pre- 
zintă o ipoteză teoretică, prima în- 
trebare a prof. A. Ciobanu este „Cum 
exemplifici?”. Şi toată lumea ştie că 
argumentul suprem este secvenţa 
extrasă din operele scriitorilor, din alte 
texte de valoare, citatul bine încadrat 
în context şi comentat judicios, refe- 
rinţa la dicționarele academice — totul 
trebuie realizat cu maximă atenţie şi 
cu precizie, fără a denatura ideea sau 
contextul iniţial. 

Primele lucrări de cultivare a 
limbii, scrise de prof. A. Ciobanu, au 
fost dictate de necesităţile didactice, 
de procesul de instruire şi de formare 
a cadrelor de pedagogi, care urmau 
să-şi desfăşoare activitatea în şcolile 
republicii. Cartea Să scriem şi să 
vorbim corect, apărută la Editura 
Lumina în anul 1970, conţine o serie 
de articole şi tablete grupate în câteva 
compartimente: fonetică, vocabular, 
morfologie, sintaxă şi stilistică, adică 
exact ceea ce se predă în şcoală, dar 
din perspectiva corectitudinii expri- 
mării, în acest sens fiind semnificativ 
chiar şi titlul introducerii — „Şcoala şi 
problemele de cultivare a limbii”. 

Parcurgând paginile cărţii, pu- 
tem constata că autorul ia în discuţie 
cele mai importante şi mai stringente 
probleme care ţineau de dezvoltarea 
şi lărgirea ariei de funcţionare a limbii. 
Se ştie, de exemplu, că introducerea 
în alfabetul oficial „moldovenesc” (cel 
având la bază alfabetul rusesc) a 
literei x pentru redarea africatei gi, 
în anul 1967, a fost un important pas 
pe calea instaurării normei ortoepice 
a limbii române literare. Regulile de 
utilizare (în special de pronunție) ale 
lui gi, formulate atunci de profesorul 
A. Ciobanu, pornesc de la criteriile 
etimologic, fonetic, morfologic şi, de 
fapt, au rămas valabile şi pentru o 
altă extrem de importantă reformă, 
care a deschis pe deplin drumul limbii 
române literare pe aceste meleaguri — 
revenirea la grafia latină în anul 1989. 

Studierea limbii literare, în spe- 
cial a normelor ei, nu este, în accepţia 
profesorului A. Ciobanu, un scop în 
sine. Limba literară trebuie studiată 
pentru a fi cunoscută şi a fi propagată, 
de aceea anume cultivarea limbii re- 
prezintă una dintre finalităţile practice 
ale lucrului de filolog. 

Cultivarea limbii întotdeauna 
porneşte de la cuvânt, de la întelege- 
rea şi utilizarea lui corectă în funcţie 
de context şi de situaţie şi cu cât mai 
bogat este bagajul de cuvinte al unui 
vorbitor, cu atât mai profundă şi mai 
nuanţată este gândirea lui. Dar acest 
bagaj se acumulează cu eforturi şi 
tenacitate, de aceea sfatul profeso- 
rului Ciobanu pentru tinerii studioşi 


este ca, la lectura unui text, să nu 
treacă niciodată peste un cuvânt 
necunoscut, chiar dacă sensul este 
clar din context. Explicarea utilizării 
neologismelor ţine anume de această 
practică instituită de prof. A. Ciobanu. 
Pe parcursul anilor de profesorat, lu- 
crând cu zeci şi sute de studenţi, dis- 
tinsul dascăl s-a convins că îndemnul 
şi cerința de a cunoaşte neologismele 
trebuie mereu reînnoite, că studenţii 
trebuie învăţaţi, deprinşi, obligaţi să 
simtă cuvântul şi să-şi formeze ceea 
ce pentru un filolog este o trăsătură 
de primă necesitate — simţul limbii. 
Din numeroasele lucrări de laborator 
şi seminare cu studenţii s-au adunat 
materialele care au format un faimos 
„Dicţionar grotesc”, titlu preluat de la 
Vasile Alecsandri şi care a fost folo- 
sit cu succes de mai mulţi autori de 
tablete de cultivare a limbii. 

In cartea Să vorbim şi să 
scriem corect prof. A. Ciobanu 
prezintă o listă de neologisme şi 
sensurile lor „groteşti” în accepţia 
unor studenţi. Asemenea răspunsuri 
date atunci de cei chestionaţi au 
fost calificate de prof. Ciobanu drept 
„Zguduitoare”, ca exemple figurând: 
abundență — explicat drept „lipsă de 
ceva”, perfid — „ceva curat, drept”, a 
tachina — „a discuta ceva” şi altele. 
intuiţia de profesor, de dascăl i-a 
dictat încă atunci profesorului Cio- 
banu că pentru studenţii moldoveni 
neologismele sunt punctul vulnera- 
bil, că necunoaşterea lor ştirbeşte 
cu mult posibilităţile de exprimare 
şi de dezvoltare a capacităţii de a 
gândi. Deşi au trecut ani şi ani, pu- 
tem constata că şi astăzi la capitolul 
neologisme studenţi basarabeni nu 
excelează, căci chiar în 2004 unii au 
dat explicaţii tot atât de „zguduitoare” 
pentru o serie de cuvinte din aceeaşi 
listă, considerând, de exemplu, că 
perfid înseamnă „lacom”, indulgent 
— „fără milă”, taciturn — „de noapte”, 
ipocrit — „nemernic”, a delibera — „a 
demisiona”, a imputa — „a adăuga” 
sau „a tăia (un picior)”, a pleda — „a 
pătrunde” ş.a. Astfel că faimosul 
„dicţionar grotesc” poate fi continuat, 
fapt ce demonstrează că „punctul 
nevralgic” al instruirii filologilor a fost 

stabilit corect de prof. Ciobanu şi că 
„boala neologismelor” trebuie ţinută 
în permanenţă sub control. 

Practic, toate subiectele luate 
în discuţie în cartea Să vorbim şi să 
scriem corect s-au dovedit „perene, 
căci fiecare generaţie de studenţi, de 
vorbitori basarabeni, calcă tot cam pe 
aceeaşi greblă a ignoranței. 

O particularitate distinctivă a 
scrierilor profesorului A.Ciobanu este 
modalitatea de a exemplifica. Studii- 
le, articolele sau tabletele de cultivare 
a limbii, semnate de Domnia sa, nu 
sunt doar nişte constatări savante şi 
seci. Ideile sunt argumentate cu opţi- 
unile altor autori, cu multiple exemple, 
uneori făcându-se chiar şi statistica 
frecvenţei, pentru a putea urmări evo- 
luţia cazului. Anume în felul acesta 
au fost examinate structurile tributare 
modelului rusesc, de tipul „trebuie de 
lucrat”, „trebuie de a examina”. 

Corectitudinea exprimării orale 
şi scrise la nivel lexico-gramatical şi 
stilistic este vizată în toate materi- 
alele incluse într-un amplu volum 
intitulat Limba maternă şi cultivarea 
ei, apărut în 1988, cu alfabet rusesc 
încă. Prof. A. Ciobanu se referă şi 
aici la cele mai specifice cazuri de 
încălcare a normei literare, explicând 
cauzele devierilor şi indicând căile de 
corectare a erorilor. In carte apare un 
capitol inedit, care constituie o punte 
de legătură între lingvistică şi literatu- 
ră — cel intitulat „Odă limbii materne” 
şi care conţine numeroase aprecieri, 
cugetări, citate din operele marilor 
scriitori, din scrierile multor persona- 
lităţi de vază, ce demonstrează cu 
prisosinţă importanţa limbii în viaţa 
socială şi în formarea omului. După 
numărul şi importanţa scriitorilor, fi- 
lozofilor, criticilor citați, acest capitol, 
dar chiar şi volumul în întregime, ar 
putea concura cu o adevărată lucrare 
de istorie sau teorie a literaturii, iar 
o serie de paragrafe, cum ar fi cele 
intitulate „Limba maternă şi scriitorul”, 
„Cuvântul — forța motrice a limbii ma- 
terne”, „Scriitorul şi munca lui asupra 
cuvântului matern”, pot servi şi acum 
ca material didactic la predarea unor 
compartimente de literatură în şcoli 
şi în licee. 


Gramatica, transformată adese- 
ori într-o disciplină seacă şi plictisitoa- 
re, capătă, în expunerea profesorului 
Ciobanu, culori vii şi atractive, căci 
Domnia sa mizează totdeauna pe 
cuvântul viu, pe „vorba dulce” şi 
expresivă a scriitorilor. Orice elev va 
reţine mai uşor formele verbale, dacă 
regulile gramaticale vor fi ilustrate 
cu astfel de citate inspirat alese, 
cum este cel dintr-o poezie a lui 
Petru Zadnipru: 

Vremea trece şi ne trecem, 

Cum trec toate pe pământ. 

Şi pe lângă multe trecem, 

Observându-le trecând. 

Însă fie spus în treacăt, 

Relele ce s-au trecut 

Nici prin cap să nu ne treacă 

Să le trecem la trecut. 

Mulțimea de reguli, fie ortogra- 
fice, fie de punctuatie, îi şochează 
pe mulţi, şi distinsul profesor, care 
trebuie să le explice şi să le propa- 
ge, face acest lucru printr-o inedită 
„polemică” cu cei care dau vina pe 
gramatică, prezentând un fragment 
din poezia „Trăiască Don” de Dumitru 
Matcovschi: 

El s-a bătut cu morile de vânt, 

lar eu mă bat — ai, prostul! — 

c-un cuvânt, 

C-o virgulă, c-un punct, cu două 

puncte, 

Cele mai simple, cele mai 

mărunte, 

Şi bătălia e înverşunată — 

Aproape că nu birui niciodată. 

Acest fragment este inserat în 
capitolul intitulat „Punctuaţia şi cultura 
limbii scrise”, iar comentariul profeso- 
rului este următorul:„Poetul în bătălia 
înverşunată cu virgula nu poate birui, 
pentru că, deşi nu vede rostul, până 
la urmă e obligat să plaseze „îndă- 
rătnicul” şi „încăpăţânatul” semn de 
punctuație”. Deşi tributară în anumite 
privințe ideologiei oficiale a timpului, 
căci altfel nu se putea, cartea Limba 
maternă şi cultivarea ei a servit şi 
poate servi şi azi drept călăuză pentru 
profesori, pentru studenţi şi pentru toţi 
cei care nu sunt indiferenți faţă de cu- 
vânt, care cunosc şi preţuiesc forţa lui. 

Profesorul Anatol Ciobanu a 
răspuns întotdeauna solicitării de a 

O nouă întâlnire cu Eugen Coșeriu la Chişinău (2000) 


veni în faţa publicului larg cu materi- 
ale de cultivare a limbii, atât de nece- 
sare la noi. În anii '90, când televiziu- 
nea Moldovei realiza cu regularitate şi 
punea pe post emisiuni de cultivare a 
limbii, care, de altfel, aveau o durată 
incredibilă azi — de câte 30 de minute, 
cu rubrici permanente şi dialoguri cu 
telespectatorii, profesorul Ciobanu a 
apărut şi în ipostaza de prezentator al 
acestei emisiuni. Dar, spre deosebire 
de alţi participanţi — profesori, jurna- 
lişti, savanţi —, dl A. Ciobanu era şi 
aici înconjurat de studenţi de la litere. 
Invăţăceii Domniei sale încercau 
să-şi expună opiniile, să dialogheze 
sau chiar să polemizeze pe marginea 
unor subiecte — era şi aceasta o mo- 
dalitate de a forma tinerii specialişti, 
o şcoală pe care numai profesorul 
Ciobanu a putut s-o menţină un timp, 
dar care, din păcate, a dispărut o 
dată cu emisiunile realizate pe atunci 
atât de inspirat şi cu atâta dăruire de 
redactorul Lidia Popodneac. Şi dacă 
Televiziunea Naţională, aflată mereu 
în criză, ar scoate acuma de pe rafturi 
şi ar pune pe post emisiunile semnate 
de această distinsă doamnă, tele- 


spectatorii ar avea doar de câştigat, 
căci adevărul nu se învecheşte nici- 
odată. Altfel când îl vom mai vedea 
pe distinsul profesor, înconjurat de 
învăţăceii săi, pe ecranul televizo- 
rului? Când va îndrăzni televiziunea 
să-i ofere microfonul? Deocamdată 
aceste întrebări rămân, din păcate, 
retorice. 

Chiar dacă este lipsit de aceas- 
tă tribună, profesorul A. Ciobanu a 
fost şi rămâne mereu pe poziţii, fiind 
unul dintre autorii permanenţi ai rubri- 
cii de cultivare a limbii de la revista 
Limba Română, chiar de la primul 
număr al ei. Pe parcursul celor pai- 
sprezece ani de apariţie, materialele 
semnate de Domnia sa nu au lipsit 
din paginile publicaţiei. 

In numeroasele bătălii pentru 
instaurarea adevărului ştiinţific, prin 
intermediul revistei Limba Română 
profesorul Anatol Ciobanu a avut şi 
are un cuvânt greu de spus, cuvânt 
care trage mult la cântarul dreptăţii 
şi se află mereu în slujba celor care 
vor să aibă o limbă elevată, ce poate 
servi din plin cultura şi spiritualitatea 
românească. 

lon CIOCANU 


CONTRIBUŢIE 
IMPORTANTA 
LA ASANAREA LIMBII 


Unul dintre studiile fundamen- 
tale în problemele limbii vorbite la 
est de Prut, publicat după 1989, e 
intitulat Eroziunea conştiinţei na- 
tionale a românilor moldoveni şi 
aparţine doctorului habilitat în filologie, 
profesor universitar, membru cores- 
pondent al Academiei de Ştiinţe din 
Republica Moldova Anatol Ciobanu. 
Autorul porneşte de la consideraţia 
oficială cu privire la „aşa-zisa conşti- 
inţă naţională a moldovenilor”: „Cică 
la recensământul din 1 ianuarie 1989 
aproximativ 2.700.000 de persoane 
din fosta R.S.S.M. au confirmat că lim- 
ba lor maternă e moldovenească” (a 
se vedea culegerea colectivă Limba 
română este patria mea, Chişinău, 
Revista Limba Română, Fundaţia Cul- 
turală „Grai şi Suflet”, 1996, pag. 65). 

Anatol Ciobanu dezvăluie pe 
îndelete cum s-a constituit „aşa-zisa 
conştiinţă naţională a moldovenilor” 
în condiţiile draconice ale regimuri- 
lor țarist şi sovietic, ea fiind „direct 
proporţională cu mediul în care se 
dezvoltă individul, cu ideile care i se 
implementează din anii de şcoală, 
cu modul de a i se explica originea, 
trecutul istoric al neamului său, natura 
şi importanţa limbii materne...”, şi 
subliniază că „toate aceste compo- 
nente indispensabile ale conştiinţei 
naţionale ne-au fost deformate (ca să 
nu spun batjocorite) de la 1812 încoa- 
ce (cu mici întreruperi: 1918-1940 şi 
1941-1944). Limba şi neamul au fost 
tot acest timp amenințate cu moartea 
de două imperii: rus şi sovietic”. 

Desigur, „odioasa politică impe- 
rială s-a extins, în primul rând, asupra 


şcolilor de toate gradele, deoarece 
principala ţintă a colonizatorilor ţarişti 
era deznaţionalizarea învăţământu- 
lui, anihilarea spirituală a tinerelor 
generaţii de autohtoni, modelarea 
sufletelor, a conştiinţei naţionale în 
direcţia supunerii oarbe modus-ului 
cogitandi al opresorilor”. 

Este adevărat că în Basarabia 
anilor 1918-1940 învăţământul în 
limba română şi-a revenit întrucâtva, 
dar în 1944 „aproape toţi intelectualii, 
în primul rând corpul profesoral-di- 
dactic, de frica deportărilor în Siberia, 
au luat toiagul pribegiei, refugiindu-se 
peste Prut”. Eminentul savat citează 
surse oficiale (ziarul Coeemckaa 
Mondaeua din 23 februarie 1991), 
care denotă că în 1944 în judeţul 
Bălţi din 2.180 de profesori de toate 
gradele au rămas 129; în judeţul Ca- 
hul din 1.286 au rămas 10; în judeţul 
Soroca din 980 au rămas 18; în oraşul 
Bălţi din 240 au rămas 13; în oraşul 
Chişinău din vreo 500 au rămas 70. 
Consecința acestui fapt generat de 
invazia barbarilor de la răsărit, dornici 
de a-şi întoarce un teritoriu românesc, 
răpit de ei în mod fraudulos în 1812, 
a fost că „la catedrele universitare 
şi în şcolile medii de cultură gene- 
rală au venit mulţi oameni educați 
în spirit antinaţional, antiromânesc, 
care aveau misiunea de partid să 
infiltreze în minţile a zeci de serii de 
absolvenţi ai diferitelor aşezăminte de 
învăţământ ideea că moldovenii din 
Basarabia nu sunt români, că limba 
lor e moldovenească, şi nu română, 
că ei formează o naţiune aparte, dife- 
rită de cea de peste Prut, că alfabetul 
rusesc (chirilic) este cel mai adecvat 
pentru limba „moldovenească”, pen- 
tru că este „al nostru, strămoşesc”, 
iar cel latin ne-a fost impus de către 
„ocupanţii români ai Basarabiei” în 
1918. Pe baza acestor inepţii şi enor- 
mităţi, s-a format conştiinţa naţională 
a câtorva generaţii de basarabeni în 
perioada de după război, care au 
ajuns astăzi la vârsta maximă de 45- 

55 de ani şi care, poate fără voia 
lor, neglijează, resping, uneori 
chiar urăsc ceea ce e românesc 
(limba, istoria, cultura)”. 

Bineînţeles, în anii puterii sovie- 
tice „pe de o parte, limba maternă 
(a băştinaşilor republicii. — /.C.) nu a 
mai fost oprită (ca pe vremea ţarismu- 
lui), dar pe de altă parte s-a interzis 
a i se zice română, inventându-se o 
„teorie” deşucheată despre aşa-zisa 
„limbă moldovenească”, diferită de 
cea română. Pe de-o parte, se vor- 
bea de înflorirea limbii naţionale, iar 
pe de altă parte, se promova pe toate 
căile aşa-zisul bilingvism moldo-rus, în 
urma căruia moldovenii trebuiau să 
cunoască în mod obligatoriu şi limba 
rusă, iar nemoldovenii continuau a 
comunica, la orice nivel în public, 
numai în rusește”. 

Prima concluzie a autorului este 
că „mankurtizarea elevilor, perverti- 
rea conştiinţei lor naţionale porneau 
anume din instituţiile mixte moldo- 
ruse, inventate ad hoc de vechiul 
regim”, că „visul de aur al regimului 
totalitar era bine cunoscut: a-l face 
pe românul basarabean să-şi uite cât 
mai repede limba maternă — româna, 
istoria proprie — istoria românilor, 
tradiţiile, credinţa în Dumnezeu şi să 
se transforme în homo sovieticus — 
individ cu creierii spălaţi, îndoctrinat 
până la refuz cu tot felul de teorii 
„internaţionaliste”, total indiferent faţă 
de soarta neamului său”. 

A doua concluzie a savantului 
este că „tragicul proces de alterare a 
conştiinţei naţionale a moldovenilor 
s-a manifestat şi prin dezicerea ofici- 
ală a unora de limba maternă (numită 
atunci „moldovenească”) în favoarea 
limbii ruse”, concluzie întemeiată şi 
pe rezultatele statisticilor: „Astfel, la 
Recensământul din 1969 circa 40.000 
de moldoveni au declarat că limba 
lor maternă e rusa; la cel din 1979 — 
82.000 de persoane şi la cel din 1989 
(ultimul) — 130.000 de moldoveni au 
afirmat că limba lor maternă e rusa”. 


Faptul că în condiţiile afurisite 
ale regimului comunist majoritatea 
băştinaşilor acestui pământ şi-au 
numit limba maternă „moldoveneas- 
că” trebuie înţeles mai curând ca un 
act de curaj, că ei n-au căzut pradă 
rusificării acerbe, ridicate la rang de 
politică lingvistică a statului. În con- 
textul unei atare politici, este de la 
sine înţeles de ce moldovenii din re- 
publică nu s-au declarat români şi nu 
şi-au numit limba maternă — română: 
etnonimul român şi glotonimul limba 
română cu referire la moldoveanul 
est-prutean şi la limba lui erau de-a 
dreptul interzise de regimul sovietic, 
astfel încât „argumentul” moldove- 
niştilor primitivi proruşi că acesta s-a 
numit „moldovean” şi şi-a considerat 
limba — moldovenească denotă fari- 
seismul lor fără de margini. 

De mare importanţă pentru 
toţi conaţionalii noştri doritori de a 
înţelege just şi profund lucrurile sunt 
consideraţiile şi concluziile domnului 
Anatol Ciobanu cu privire la rusifica- 
rea nesăbuită a oraşelor republicii, 
la micşorarea groaznică a numărului 
băştinaşilor în republică şi la creşte- 
rea vertiginoasă a numărului ruşilor şi 
ucrainenilor veniţi pe pământul nos- 
tru. Dar nu numai pentru informaţia 
bogată, tratarea corectă a acesteia 
şi concluziile întemeiate, trase de 
autor din faptele autentice la care 
se referă, ne-am oprit în chip deta- 
liat la articolul Eroziunea conştiinţei 
naţionale a românilor moldoveni. În 
viziunea noastră, acest foarte bine 
documentat studiu de sociolingvistică 
militantă constituie o temelie solidă 
în favoarea necesităţii stringente a 
acelei discipline a ştiinţei noastre, 
care se numeşte cultivarea limbii. 
Anume şi mai cu seamă din timpurile 
şi din condiţiile istorice, sociale şi 
culturale analizate de eminentul 
nostru lingvist vin calchierile de 
tot soiul, întrebuinţarea cuvintelor 
de-a dreptul ruseşti în comunicarea 
concetăţenilor noştri, topica greşită 

în enunţurile formal româneşti, ac- 
centuarea eronată a vocabulelor şi 
alte abateri, puţin spus nedorite, de 
la ortografia şi ortoepia noastră na- 
țională, ca „la mine soţia e bolnavă” 
(„y Mena xena GoneeT”), „mă duc 
la ogorod” (la grădină), „unde tu te 
duci?” („kKyna Thi ngewb?”), „diplmă” 
(corect: diplomă) ş.a.m.d. 

Este adevărat că majoritatea 
studiilor şi articolelor aparţinând 
celor mai diferiţi autori, axate pe pro- 
bleme ale istoriei limbii noastre din 
perioada ţaristă şi din cea sovietică, 
ne dau acelaşi imbold puternic de a 
intensifica opera de cultivare a limbii 
strămoşeşti, de a aborda problemele 
de ortografie şi de ortoepie în mod 
concret, pe bază de exemple pro- 
bante, cu dezvăluirea convingătoare 
a mecanismului apariţiei greşelilor şi 
neapărat cu formularea clară a solu- 
ţiilor de evitare a vocabularului maca- 
ronic şi în genere a vorbirii şi scrierii 
aproximative sau de-a dreptul inco- 
recte. Dar acest lucru este cu atât mai 
adevărat în cazul lui Anatol Ciobanu, 
cu cât Domnia sa ne serveşte drept 
exemplu strălucit de promotor al unei 
vorbiri şi scrieri bine îngrijite, bogate 
şi plastice în cuvântările, prelegerile 
şi articolele sale, inclusiv în cele mai 
recente, ca O deviere de la norma 
literară: „superlativul excesiv” (Limba 
Română, 2003, nr. 1, pag. 33-40) sau 
Limba ca factor decisiv în politica 
naţională a statului (Limba Română, 
2003, nr. 6-10, pag. 64-72), în cărţile 
sale mai vechi (Probleme dificile de 
gramatică, 1970; Sintaxa propoziţi- 
ei, 1984; Sintaxa şi semantica, 1987 
ş.a.) şi mai noi (Punctuaţia limbii 
române, 2000) şi, în chip deosebit, 
în două cărţi speciale de teorie şi de 
practică a cultivării limbii: Să scriem 
şi să vorbim corect (1970) şi Limba 
maternă şi cultivarea ei (1988). 

Scrise şi editate cu mulţi ani 
în urmă, în condiţiile social-politice 
şi culturale nefavorabile adevărului 
ştiinţific şi istoric despre istoria, limba 


şi literatura noastră, ambele cărţi în 
discuţie ale lui Anatol Ciobanu sunt 
evident tributare respectivelor condi- 
tii. De aceea azi le putem aprecia în 
toată importanţa lor numai în funcţie 
de contribuţia reală adusă la corec- 
titudinea rostirii şi scrierii conaţiona- 
lilor noştri în contextul respectiv. Or, 
pentru acea perioadă cărţile la care 
ne referim au constituit nişte surse 
absolut necesare cultivării unei limbi 
îngrijite, surse la fel de bogate şi de 
instructive ca şi originala şi până în 
prezent utila şi des pomenita carte 
a lui Valentin Mândâcanu Cuvântul 
potrivit la locul potrivit. Exceptând 
citatele, exemplele, unele nume 
folosite de autor în spiritul ideologiei 
anilor '60-'70, cărţile lui Anatol Cio- 
banu merită — şi ele — să fie repuse 
în atenţia publicului numeros, să-şi 
găsească aprecierea în măsura în 
care problemele abordate de autor 
au rămas nerezolvate şi în care con- 
tribuţia Domniei sale la îmbunătăţirea 
în continuare a vorbirii şi a scrierii 
noastre se dovedeşte de un real şi 
mare folos. 

Rămân actuale unele precep- 
te vehiculate de autor începând 
cu introducerea intitulată Şcoala şi 
problemele de cultivare a limbii: „Un 
vocabular bogat şi variat denotă în- 
totdeauna şi o cultură mai mare, iar 
un vocabular sărăcăcios şi confuz 
trădează un nivel scăzut de cultură 
a vorbitorului”, „...Numai ridicându-şi 
nivelul de cultură generală, poporul 
poate constitui un indiciu de prim 
rang al nivelului atins”, „Fiecare 
membru al corpului didactic, indife- 
rent de obiectul pe care îl predă, e 
obligat să posede normele fonetice, 
lexicale, gramaticale şi stilistice ale 
limbii... şi, cu multă răbdare şi tact, 
să le altoiască elevilor atât la lecţii, 
cât şi în procesul lucrului extraşcolar”, 
„Învățătorul de limbă şi literatură nu 
trebuie să lase neobservată nici o 
greşeală de exprimare atât la elevi, 
cât şi la colegii învăţători. Din partea 

lui se cere o intervenţie cât se poate 
de activă când e vorba de comiterea 
unor greşeli de limbă (gramatică, stil, 
ortografie, punctuație ş.a.) în lozinci- 
le, anunţurile şi materialele ilustrative, 
ce se afişează în localul şcolii”. 

Remarcăm alegerea judicioa- 
să de către autor a unor citate din 
confrații de breaslă lingvişti, menite 
să-i susţină opţiunile teoretice: „În 
procesul de predare învățătorii... în- 
tâmpină adesea multe greutăţi care 
se datoresc... menţinerii în limba 
copiilor a particularităţilor dialectale 
ale graiului local (mai ales, la sate) 
şi a unei exprimări amestecate mol- 
do-ruseşti (mai ales, la oraş)” (din 
Nicolae Corlăteanu şi lon Mocreac), 
„Studierea limbii în şcoala medie 
are următoarele obiective principale: 
1) asimilarea conştientă a legităţilor 
limbii prin studierea sistematică a 
gramaticii; 2) dezvoltarea gândirii şi 
a exprimării corecte orale şi scrise ale 
elevilor; 3) cultivarea dragostei pentru 
limba maternă şi a interesului pentru 
cunoaşterea bogăției ei lexicale, 
pentru exprimarea plastică” (din lon 
Ciornâi), „Înalta cultură a exprimării 
orale şi scrise, simţul limbii materne 
şi profunda ei cunoaştere, folosirea 
pricepută a mijloacelor expresive con- 
stituie cel mai bun sprijin şi cea mai 
exactă caracteristică pentru fiecare 
cetăţean în activitatea lui pe tărâm 
obştesc şi în munca lui de creaţie” 
(din Viktor Vinogradov). 

Distinsul nostru lingvist numeş- 
te câteva lacune esenţiale referitoare 
la lexicul elevilor, dar, de altfel, nu 
numai al lor: „a) insuficienta asimi- 
lare a stratului livresc sau neologic 
de cuvinte. Mulţi elevi sunt tentaţi să 
folosească «neologismele» la voia 
întâmplării, „după auz” (brad — pentru 
bard, a mira — pentru a admira); b) 
confundarea paronimelor (a obţine — 
a abtine — a reţine; interesant — inte- 
resat;, emotionant — emoţionat; îna- 
intaş — înaintat ş.a.); c) tendinţa spre 
exprimare bombastică şi spre invenţie 


anarhică de cuvinte (de exemplu, 
a cadona, genialism, decapitulare, 
ansamblitate ş.a.); d) necunoaşterea 
sensului unor cuvinte obişnuite (de 
exemplu, a slobozi: În 1918 a fost 
slobozit Decretul despre pace; a 
scoate: Lenin a scos teoria despre...; 
a împlini — pentru a îndeplini; a încur- 
ca — pentru a împiedica ş.a.)'. 

Acestea şi alte dezvăluiri şi, 
respectiv, sarcini ale cultivatorilor 
limbii noastre nu şi-au pierdut nici azi 
importanţa şi actualitatea. 

Menţionăm neapărat unele ten- 
taţii de-a dreptul „subversive” ale lui 
Anatol Ciobanu — în contextul concret 
al timpului — de „a «ieşi» din cadrul 
alfabetului rusesc”. Autorul cărţii de 
la 1970 se sprijină, în chip diploma- 
tic, pe unele idei lansate de lingvişti 
de alte naţionalităţi în cărţi editate 
la Moscova, pentru a putea afirma 
cu toată îndreptăţirea că „alfabetul 
rusesc nu putea satisface pe deplin 
toate limbile, deoarece în fiecare lim- 
bă naţională există sunete (foneme) 
necaracteristice pentru limba rusă... 
Pe de altă parte, unele sunete şi, re- 
spectiv, litere specifice pentru limba 
rusă nu există în alte limbi naţionale”, 
drept care „lingviştii s-au văzut con- 
strânşi de a se dezice de metoda de 
copiere (fotografiere) a alfabetului 
rusesc şi au recurs la introducerea de 
litere şi semne diacritice suplimentare 
în vederea redării cât mai adecvate 
a componenţei fonetice a limbilor lor 
naţionale”, iar între aceştia „şi lingviş- 
tii moldoveni, conştienţi de faptul că 
orişice alfabet «e obligat să reflecte 
la maximum specificul limbii şi să 
asigure o asimilare rapidă şi uşoară 
a ştiinţei de carte în limba maternă», 
în anii postbelici s-au străduit să per- 
fecţioneze, în măsura posibilităţilor, 
alfabetul moldovenesc întocmit pe 
baza grafiei ruse”. 

Am citat o mică parte a sche- 
lăriei pur teoretice pe care a putut fi 
adoptată în 1957 „noua” ortografie a 
limbii noastre şi introdusă în alfabetul 


Aniversări. Anatol Ciobanu — 70 71 


moldovenesc în 1967 africata x ală- 
turi de fricativa x. 

Lucrurile de această natură n-ar 
prezenta un interes deosebit dacă 
nu ar adeveri clar şi răspicat compli- 
cata şi anevoioasa cale a lingvisticii 
noastre spre izbăvirea de alfabetul 
chirilic neprielnic limbii române şi 
spre adoptarea — abia în 1989 — a 
alfabetului latin. Dezvăluindu-le pe 
îndelete, în deplină cunoştinţă de ca- 
uză, cu un binevenit lux de amănunte 
şi nu fără un anumit curaj ştiinţific, 
dublat — în subsidiar — de un tot atât 
de real risc în planul carierei, Anatol 
Ciobanu ne-a lăsat o pagină vie a 
istoriei de-a dreptul zbuciumate a 
lingvisticii noastre, pagină completa- 
tă — în acelaşi studiu meritoriu — de o 
mulţime de exemple concrete privind 
întrebuinţarea corectă a africatei şi, 
în paralel, a fricativei luate în discuţie 
atunci, în 1970. 

Nu şi-au pierdut nici pe departe 
actualitatea studiile Limbă natală 
sau limbă maternă, Utilizarea unor 
cuvinte omorizice (cu exemplificările 
înaintaş — înaintat, interesat — inte- 
resant, impresionat — impresionant, 
emoţionat - emotionant), Singuri 
în fața... neologismelor (cu subtitlul 
„Din vocabularul elevilor”), Creaţii 
de cuvinte (cu două compartimen- 
te: „Creaţii recunoscute” şi „Invenţii 
nejustificate”), Dicţionar grotesc (cu 
subtitlul „Haz de necaz!”), Frazeolo- 
gisme folosite greşit şi, practic, toate 
celelalte incluse în cartea Să scriem 
şi să vorbim corect. 

Specialiştii în domeniu ar pu- 
tea obiecta colegului lingvist o prea 
stăruitoare citare a exemplelor de 
întrebuințare corectă şi, alteori, gre- 
şită a paronimelor, neologismelor şi 
a altor fenomene de limbă, însă ma- 
rea armată de participanţi ordinari la 
procesul de comunicare cotidian pot 
folosi cu mult folos pentru ei întreaga 
carte „veche” a profesorului septua- 
genar. Ca să-i intrigăm oarecum pe 
specialişti, le-am propune să cugete 


asupra afirmației lui Anatol Ciobanu 
despre adjectivele înaintaş şi rotaş 
din propoziţia „Ca adjectiv, înaintaş 
se foloseşte cu referire la animale 
de tracţiune, mai ales cai, înhămaţi 
înaintea rotaşilor”, ca să se convingă 
că şi ei au ce descoperi în cartea la 
care ne referim. 

Bogăția exemplelor pe deplin 
probante, analiza mecanismului apa- 
riţiei greşelilor şi formularea soluţiilor 
optime privind corectarea acestora 
ne bucură la lectura unor adevărate 
studii (nu doar „tablete şi articole”, 
după cum le subintitulează, din mo- 
destie, autorul), ca „Incontinuu” sau 
„Încontinuu”?, De ce „a (se) dezbră- 
ca”?, Gramatica — „şcoală a gândirii” 
(cu sublinierea apăsată a greşelilor 
perfide ce se strecoară în enunţuri 
ca „Am fost la nişte lecţii de algebră 
şi istorie”, „Învăţătoarea conduce 
cercul de dans din şcoală şi kolhozul 
Miciurin”, „În trecut Chişinăul avea 
doar un seminar teologic şi câteva 
licee de fete şi băieţi”, în care se cere 
imperios reluarea prepoziţiilor de, 
din şi din nou a lui de, pentru a evita 
echivocurile regretabile). 

Fără să abuzăm de referinţe 
concrete la studiile din cartea Să scri- 
em şi să vorbim corect, conchidem 
că şi după deceniile trecute de la 
publicarea lor acestea merită absolut 
toată atenţia din partea specialiştilor 
şi, mai cu seamă, a cititorilor nein- 
struiţi îndeajuns sub aspect lingvistic. 
Avem datoria — bineînţeles, benevo- 
lă — de a le cita şi populariza, chiar 
dacă am exprima cuvenitele rezerve 
referitoare la citatele din ideologii 
comunişti sau la unele teze astăzi 
depăşite în virtutea evoluţiei întregii 
noastre culturi. 

Concluzia prilejuită de relectu- 
rarea atentă, „cu creionul în mână”, 
după cum obişnuieşte să spună 
distinsul profesor universitar, a cărţii 
Să scriem şi să vorbim corect se 
cere formulată şi în privinţa cărţii 
Limba maternă şi cultivarea ei. E 

tributară şi aceasta — din motive bine 
cunoscute — ideologiei comuniste a 
timpului, fapt care ne cere discernă- 
mântul ştiinţific de rigoare, însă din- 
colo de osanalele cântate „partidului 
şi guvernului” citim — chiar în studiul 
inaugural — că „unii tovarăşi cred per 
absurdum (greşit) că de problema 
propagării limbii materne, de culti- 
varea ei trebuie să se ocupe numai 
filologii şi scriitorii. Nimic mai greşit! 
Treaba asta este a noastră a tuturor 
şi a fiecărui purtător al limbii moldo- 
veneşti în parte. După cum nici un om 
nu poate exista fără aer, tot aşa el nu 
poate trăi fără limbă. Aerul trebuie să 
fie cât mai respirabil, cât mai bogat în 
oxigen, cât mai curat. Tot aşa şi limba 
trebuie să ne fie cât mai expresivă, 
cât mai bogată, cât mai perfectă”, că 
„greşelile ce se comiteau în paginile 
ziarelor acum 25 de ani se repetă, 
în fond, şi în prezent, mulţi purtători 
ai limbii noastre vorbesc aproape 
infect, în şcolile de toate profilurile 
nu se respectă un regim unic de 
vorbire, absolvenţii acestora precum 
şi absolvenţii nefilologi ai instituţiilor 
superioare au o pregătire lingvistică 
extrem de slabă”, că „starea gene- 
rală a culturii lingvistice în republică 
este destul de tristă. Funcţiile sociale 
ale limbii moldoveneşti, în loc să se 
lărgească o dată cu dezvoltarea pe 
spirală a culturii băştinaşilor, s-au 
îngustat. În această limbă nu se pre- 
dau obiectele de profil în unele şcoli 
profesional-tehnice, în unele instituţii 
de învăţământ superior (de pildă, la 
medicină, agricultură, politehnică 
ş.a.). Puțin sau aproape deloc nu 
se practică limba maternă în diferi- 
te sfere ale vieţii noastre, în multe 
instituţii ştiinţifice, administrative, de 
stat ş.a.m.d.”, că „mulţi specialişti cu 
studii superioare chiar (medici, ingi- 
neri, agronomi, tehnicieni ş.a.m.d.) nu 
sunt în stare a întreţine o discuţie de 
specialitate în limba maternă”. 


Adevărul despre starea limbii 
noastre în epocă este reflectat just 
şi sub aspectul ei practic, savantul 
aducând multe exemple concludente 
de degradare a exprimării concetăţe- 
nilor noştri. Acest adevăr, dublat de 
soluţiile practice formulate de autor, 
apare cu şi mai multă pregnanţă în 
paragrafele Cuvânt despre limba ma- 
ternă, Limba maternă şi învățătorul- 
filolog, Limba maternă şi regimul unic 
de vorbire în şcoală, Lectura — mijloc 
eficient de însuşire a limbii materne, 
astfel încât chiar în compartimentele 
inaugurale cu pomenitele mai înain- 
te osanale „partidului şi guvernului” 
Anatol Ciobanu se dovedeşte un 
autentic, redutabil chiar cultivator al 
limbii noastre. Această calitate a sa 
este confirmată pe deplin de textele 
întemeiate pe observaţii practice, 
concrete ale vorbirii şi scrierii cona- 
ţionalilor noştri în capitolele „Aberaţii 
frazeologice” (Institutie superioară de 
învățământ sau instituţie de învăţă- 
mânt superior?, Invenţii frazeologice 
nejustificate ş.a.) şi „Corectitudine 
gramaticală”, îndeosebi în articolele 
Un pronume buclucaş (Careva pro- 
puneri sau unele propuneri?) şi Un 
fals obiect indirect (La mine mama-i 
bolnavă). Distinsul profesor universi- 
tar acordă multă atenţie importanţei 
dicţionarelor în opera de cultivare 
a limbii, tendinţelor de dezvoltare a 
limbii noastre literare, diverselor pro- 
bleme, în parte controversabile, ale 
punctuaţiei (aspect reluat magistral 
în studiul Punctuaţia limbii române). 

Dezvăluirile făcute în paginile 
de faţă adeveresc plenar contribuţia 
importantă a savantului Anatol Cio- 
banu la opera concretă şi, mai larg, 
la cauza imperioasă de asanare a 
limbii în condiţiile nefaste în care a 
fost pusă atâta amar de vreme să se 
dezvolte limba română la est de Prut. 

Pe timpuri, din neavând ce face, 
făceam orientare profesională. Ne 
duceam prin şcoli, pentru a le ajuta 
elevilor din clasele absolvente să-şi 
aleagă, vorba vine, corect viitoarea 
lor profesie (şi specialitate). Noi, 
filologii, lăudam, fireşte, Facultatea 
de Litere. Copiii, în naivitatea lor fru- 
moasă, credeau că aici se pregătesc 
scriitori, ziarişti, directori de şcoli... 
Şi veneau la noi cu nemiluita. Rar 
facultate să ne fi întrecut pe atunci la 
concursul-admitere. 

Şi tot aşa ani la rînd. 

Dar mai era un secret (ştiut de 
toată lumea!) al numeroaselor prefe- 
rinte pentru filologie: uşor de învăţat! 

Aşa, cel puţin, credea lumea. 

Mie însă mi-a fost dat să cunosc 
contrariul. M-am convins de acest 
adevăr chiar la examenele de admi- 
tere la facultate. 

Pe atunci testarea la limba şi 
literatura română se făcea printr-un 
examen oral. Adică veneai în câmp 
deschis să lupti cu „aprigii” (în viziu- 
nea noastră) examinatori. 

In 1960, concursul la Facultatea 
de Litere era de temut: patru preten- 
denti pentru un loc, de aceea aveam 
emoţii. După felul de a ne invita în 
sală, examinatorii ni s-au părut deo- 
sebit de severi. Emoţiile s-au dublat. 

Frica cea mare am simtit-o cu 
adevărat în sala de examinare. 

Primul la răspuns a ieşit colegul 
meu de şcoală Mihai Cimpoi, actua- 
lul preşedinte al Uniunii Scriitorilor, 
academician. După ce a făcut analiza 
literară a poemului „Luceafărul” de 
Mihai Eminescu, examinatorul-bărbat 
îl întrebă iscoditor: 

— Ai putea să ne reciţi ceva pe 
de rost? 

Candidatul la facultate Mihai 
Cimpoi a recitat tot poemul. 

— Bravo! i-au spus examinatorii 
într-un glas. 


Aceasta m-a pus pe gânduri. 
Ce mă fac eu, dacă nu ştiu pe de 
rost tot poemul „Tiraspolul” de Leonid 
Corneanu? 

Am căzut total în prizonieratul 
emoţiilor. 

Procedura s-a repetat întocmai: 

— Ai putea să ne reciţi ceva pe 
de rost? 

— „Cu opt biserici, şase sinagogi, 

Cu trei oloiniţi şi-ncă vreo morişcă, 

Tu te numeai uezdnâi gorodişco, 

Cu pristavi şi ureadnici 

mustăcioşi...” 

— Atât? se miră acelaşi exami- 
nator. Treci la subiectul al doilea. 

„S-a terminat cu universitatea”, 
mă străfulgeră prin minte. 

— „Tirasporul” nu-i „Luceafărul”, 
încercă să atenueze situaţia doamna 
examinatoare, care (aflai mai târziu) 
se numea Argentina Cupcea-Josu. 

Examinatorul-bărbat zâmbi 
senin. Aceasta m-a încurajat puţin. 

Am luat un „5” (notă maximă 
pe atunci), pe care îl credeam „cu 
avans”. Din bunăvoința doamnei, 
probabil (de unde puteam să ştiu 
atunci că şi a domnului examinator?). 

Când a intrat în sala de curs 
prima oară, m-am bucurat într-un fel: 
oricum, suntem cunoscuţi. Poate că 
înfiripăm şi o prietenie. Dar n-a fost să 
fie. Chiar la primul seminar mi-a cerut 
să-mi dau cu părerea în problema 
discutată. Pentru „încurajare” mi-a dat 
un „3”. Alţi colegi de grupă au păţit-o 
şi mai rău. 

lată, vasăzică, care-i situaţia: 
ori faci carte, ori... îţi cauţi de treabă. 

Fiind într-o grupă „aleasă pe 
sprînceană”, mă străduiam să nu 
dau cinstea pe ruşine. Repede am 
înţeles „slujba la-mpăratu” şi, de 
frică (în sensul frumos al cuvântului), 
făceam carte. 

Cu timpul, asprul nostru profe- 
sor Anatol Ciobanu, „teama studen- 
ților”, ne-a devenit prieten. 

Frica, dacă-i prielnică, dragoste 
naşte, am înţeles noi. 

S-a întâmplat aşa că dintre toţi 
profesorii îndrăgiţi de noi „temutul” 
profesor Anatol Ciobanu s-a ataşat 
cel mai mult inimii mele. 

l-am admirat din primele clipe ti- 
nuta de profesor universitar. Ne-a cu- 

cerit simpatia totală prin profunzimea 
cunoştinţelor în materia predată, prin 
eleganța exprimării. Orele dumisale 
de curs erau revelatorii. De fiecare 
dată le aşteptam cu drag. 

Studenţii îl credeau „enciclo- 
pedie ambulantă”. E un „arbore” 
doldora de cunoştinţe, care se lasă 
„furat” de toţi. 

Omul acesta e născut pentru 
catedră, mi-am zis, student fiind. Azi 
mă completez: Dumnezeu ni l-a trimis 
să dăscălească. 

E marele nostru noroc. 

Când a fost să fie lipsă la facul- 
tate (plecase la Moscova, pentru a-şi 
definitiva teza de doctor habilitat), stu- 
denţii regretau că nu au posibilitatea 
să-i asculte prelegerile. 

Deşi absent la facultate, era 
mereu prezent în sălile de curs, la 
conferințele ştiinţifice, la şedinţele 
cercului lingvistic prin trimiterile pe 
care le făceau colegii-profesori la 
originalele şi actualele opinii expuse 
în numeroasele sale lucrări. In felul 
acesta, chiar şi cei care nu l-au cu- 
noscut aievea aveau impresia că-l 
ştiu cu-adevăratelea. Aşa şi spu- 
neau: „Am făcut carte la profesorul 
Anatol Ciobanu”. 

A face carte la profesorul A. 
Ciobanu a devenit, cu timpul, un 


„măsurariu” al cărturăriei studenți- 
lor-filologi. 

Părerea studenţilor e aceeaşi 
dintotdeauna: „E un filolog total. Po- 
sedă cunoştinţe profesionale enorme. 
Şi har pedagogic deosebit. Cel de 
Sus i-a hărăzit catedra. Şi nu o oare- 
care catedră, ci una la care tronează 
Cuvântul”. 

Cuvântul, rostit şi rostuit de 
profesorul universitar Anatol Cioba- 
nu, luminează mintea şi încălzeşte 
sufletul celui de-l ascultă. 

De altfel, de ce ar fi conside- 
rat în mediul studenţesc cel mai 
iubit dintre profesori? Spre domnul 
profesor Ciobanu studenţii vin cum 
vin însetaţii, pe timp de arşiţă, la 
un izvor cu apă cristalină şi rece 
ca gheaţa. O apă întremătoare. De 
care ţi-e sete mereu. 

Nici până azi nu-mi pot răs- 
punde: Cum se face că Domnia sa 
îmbină fericit exigenta (sporită) cu 
indulgenţa? Şi e stimat, e respectat 
şi iubit de toţi cei care-l cunosc. 

Intre noi fie vorba, de prof. Ana- 
tol Ciobanu şi studenţii de azi se tem. 
Adică îi ştiu de frică. Cum numai nişte 
copii bine educati le ştiu părinţilor de 
frică toată viaţa. Chiar şi atunci când 
nu mai sunt copii. E o frică frumoasă. 
Una biblică (Teme-te de Dumnezeu, 

zice Biblia), care nu poate fi înţeleasă 
decât univoc: teama de aproapele tău 
e un însemn de dragoste pe care i-o 
nutreşti. 

Ca să fiu sincer cu mine însumi, 
dar şi cu dumneavoastră, potenţiali 
cititori, voi să recunosc: şi noi, colegii 
de catedră, ne temem de Domnia sa. 
Ne temem de bunătatea-i sufleteas- 
că. Cum să-i răspunzi pe potrivă? 

Cu exigenţa-i ne-am obişnuit. Şi 
nu ne facem probleme. Am însuşit o 
regulă de aur: disciplina de muncă — 
pe prim-plan. 

In lumea savantă se vorbeşte 
despre şcoala profesorului Ciobanu. 
Cine trece prin această şcoală cărtu- 
rar se numeşte. 

Cu teamă, prin teamă, lumea 
vine spre Domnia sa cum vin cre- 
dincioşii către altar. Peste 30 de 
doctoranzi şi l-au luat de conducător 
ştiinţific, iar 5 doctori l-au solicitat în 
calitate de consultant ştiinţific pentru 
teza de doctor habilitat. 

Ca orice şef de catedră, dl prof. 
A. Ciobanu are ore de audienţă. Dar 
niciodată nu le respectă. Căci ele nici 
pe departe nu încap doritorii de a-i 
cere sfatul într-o anume problemă. 
Orele de audienţă ale prof. A. Cioba- 
nu sunt zilnice. Şi pauzele dintre orele 
de curs s-au transformat în audienţă. 
Nu am auzit vreodată să spună so- 
licitanţilor: „Sunt ocupat”. li audiază 
(le ascultă păsul) şi „din mers”, până 
la uşa sălii de curs. Şi de acolo până 
la catedră. 

Sunt mult prea semnificative 
aceste suprasolicitări. 

De ce ne-ar mira, atunci, califi- 
cativul „cel mai iubit dintre profesori”? 

Catedra e scena în care se 
produce plenar profesorul universitar. 

Aici luminează forţa talentului 
său. 

Studenţii, asemenea specta- 
torilor, te examinează deschis. Cu 
deosebirea că sunt mai exigenţi. Şi 
mai activi. Dar şi mai „provocatori”. 
Oricând pot interveni cu întrebări. Un 
răspuns evaziv anulează încrederea 
audienţilor în „atotputernicia” ta. 

Nu oricine are curajul să urce 
la catedră fără a fi învăluit de emoţii. 


Cu emoţii urcă de fiecare dată 
la catedră şi prof. universitar Anatol 
Ciobanu. De ele are nevoie pentru 
a comunica eficient cu sala. E calea 
cea mai sigură pentru a-ţi lansa o 
idee, un gând trimis prin cuvânt către 
student. Acesta, la rându-i, receptea- 
ză mesajul prin propriile emoţii. Astfel 
studentul trăieşte, împreună cu pro- 
fesorul său, noutatea necunoscutului, 
pătrunde tainiţele cunoaşterii. 

Profesorul A. Ciobanu e uşor 
distinctiv de colegii săi de facultate. 
La orele de romanistică seamănă a 
istoric, căci e nedespărţit de harta Im- 
periului Roman; la cele de sintaxă l-ai 
crede matematician (după mâinile-i 
de cretă pline); dar nici de metodist 
nu e departe: oricând e împovărat de 
fişe, scheme, tabele, postere, cărţi, 
dicţionare... 

Dacă aş încerca să-mi cred 
schiţa de portret terminată, aş comi- 
te, probabil, o greşeală de neiertat. 
Şi iată de ce: prof. A. Ciobanu e în- 
zestrat de la natură cu o capacitate 
de muncă extraordinară. Şi cele mai 
lungi zile de vară i se par scurte la 
masa de scris. De aceea mai fură şi 
o bucată din noapte. 

O carte presupune nesomn, 
neodihnă. E crezul neafişat al pro- 
fesorului universitar Anatol Ciobanu, 
membru corespondent al Academiei 
de Ştiinţe din Republica Moldova. 

Astăzi e aproape imposibil să 
calculezi cât nesomn, câtă neodihnă 
l-au costat mulţimea de articole, stu- 
dii, manuale, monografii, dicţionare 
scrise pentru învăţăceii săi. 

Ferice de studenţii care îl au de 
profesor! 

Ce noroc să conlucrezi la ace- 
eaşi catedră cu Domnia sa! 

E omul de la care ai ce învăţa 
toată viaţa. 

E cel mai iubit de studenţi. 

Şi cel mai stimat de colegi. 

E omul pentru care se potriveş- 
te de minune dictonul latin: Omnia 
mea mecum porto. 

Pentru asta îl venerăm. 

lar azi, în zi aniversară, îi spu- 
nem cu sufletul deschis: 

— Vivas, crescas, floreas! 

Nulla dies sine linea („Nici o 
zi fără o linie trasă”) — acest gînd îţi 
străbate mintea, cînd încerci să cu- 
prinzi cu ea vasta şi variata activitate 
a eminentului savant şi pasionatului 
dascăl al tineretului studios, care este 
profesorul universitar Anatol Ciobanu. 
Şi e natural ca printre multiplele pre- 
ocupări ale acestui înflăcărat militant 
pentru identitatea şi integritatea nea- 
mului şi limbii noastre să-şi găsească 
locul cuvenit şi problemele ce ţin de 
conştientizarea originii lor străvechi. 

Incă de la prima treaptă a unui 
strălucit cursus honorum — cea de 
doctorand (cum se numea pe atunci) 
la Universitatea de Stat din Moldova 
— tînărul lingvist A. Ciobanu a avut 
ferma convingere că pentru sesizarea 
rădăcinilor şi continuității etnice şi 
lingvistice a unui popor de sorginte 
romană este absolut necesară o cu- 
noaştere cît mai profundă a tezaurului 
culturii antice, a limbilor clasice, grea- 
ca şi latina, prin intermediul cărora 
această cultură poate fi savurată în 
toată perfecțiunea şi frumusețea ei. 
Conştiinţa acestei necesităţi îl de- 
termină să publice un articoltîn care 
semnalează pericolul ce ameninţă 
tinerele generaţii în urma excluderii 
limbii latine din învățămîntul preu- 
niversitar. Mesajul acestei pledoarii, 
adresat unui cerc larg de intelectuali, 
dar mai ales factorilor de decizie de 
la Ministerul Învățămîntului, venea să 
demonstreze, cu argumente temeini- 
ce şi concludente, că „studierea limbii 
latine va da elevilor şi studenţilor 
posibilitatea de a cunoaşte mai bine 
sistemul gramatical al limbii materne, 
de a înțelege în mod logic toţi termenii 
de mare circulaţie în ştiinţa şi litera- 
tura mondială, va deschide în faţa 
tineretului studios perspective noi în 


ce priveşte însuşirea nemuritoarelor 
monumente de artă ale antichităţii”?. 
Apreciind iniţiativa guvernului de 
atunci de a introduce predarea lim- 
bii latine, în calitate de experiment, 
în două şcoli din Moldova, zelosul 
filolog regretă sincer că ministerul 
de resort n-a făcut nimic pentru 
realizarea acestui deziderat: „n-a 
pregătit terenul pentru a introduce 
limba latină, măcar în şcolile medii 
moldoveneşti din oraşele republicii; 
n-au fost pregătite nici programe 
speciale, nici manuale şi dicţionare de 
limba latină, n-au fost atraşi la vreme 
învăţători-latinişti, n-a fost micşorat 
numărul de ore la alte obiecte în 
aceste şcoli'5. Trebuia să ai mult curaj 
civic şi entuziasm tineresc pentru a 
publica în paginile unui cotidian, cum 
era Moldova Socialistă, un material 
în care, în loc să se alinieze celor 
care proslăveau „succesele oameni- 
lor muncii în marşul lor glorios spre 
biruinţa comunismului”, îndrăznea să 
semnaleze că nu totul e chiar aşa de 
bine în acest marş. Avea dreptate Se- 
neca-filozoful cînd spunea: Id facere 
laus est quod decet, non quod licet 
(„Glorie este să faci ceea ce trebuie, 
nu ceea ce se poate”). 

Referindu-se la situația din în- 
văţămîntul superior, ale cărui planuri 
de studii, unice pentru toată Uniunea 
Sovietică, nu ţineau cont de specificul 
naţional nici măcar al viitorilor filologi, 
autorul o consideră ridicolă, cînd un 
specialist de limba română, „care nu 
poate face un pas fără limba latină, 
ştie tot atîta latină (subl. aut. — n. 
n.), cît şi un specialist de limba rusă, 
ucraineană, cazahă şi altele, pentru 
care latina e mai puţin necesară”. Şi, 
acelaşi ca şi astăzi, diagnosticînd ma- 
ladia, harnicul şi cutezătorul cercetă- 
tor A. Ciobanu vine imediat cu un set 
de propuneri concrete şi rezonabile 
pentru remedierea situaţiei deplorabi- 
le în care ajunsese predarea acestui 
obiect, demonstrînd un excelent 
spirit organizatoric şi un admirabil 
aviînt tineresc, alimentat de speranţa 
realizării celor preconizate. Dar... 
s-a confirmat încă o dată adevărul 

preceptului Noli mittere margaritas 
ante porcos („Nu aruncaţi mărgăritare 
înaintea porcilor”). Sugestiile făcute 
n-au găsit nici un ecou în inimile sau 
minţile guvernatorilor de atunci, în 
schimb autorul lor, pentru îndrăzneala 
arătată, „a fost calificat «naţionalist» 
şi avertizat!'5. Cu mulţi ani mai tîrziu, 
profesorul A. Ciobanu avea să-şi 
amintească: „Nu-mi rămînea decît 
să exclam în sine: «O, tempora! O, 
mores!» Şi să continuu a spera că va 
sosi şi ziua fericită cînd limba latină 
va fi readusă pe meleagurile moldave 
şi înscăunată la un loc de cinste în 
programele de învăţămînt ale şcolilor 
de toate rangurile”*. 

Amărăciunea acelui „zbor frînt” 
de atunci va străbate peste ani, mate- 
rializîndu-se într-o tristă constatare a 
confirmării pronosticurilor de altădată: 
„In perioada postbelică decenii în şir 
din programele de studiu absentau 
două din cele mai importante obiecte: 
istoria românilor şi limba latină. Re- 
percusiunile acestei premeditate şi 
revoltătoare acţiuni sînt de faţă: zeci 
şi sute de mii de absolvenţi ai şcolilor 
de toate gradele din Republica Mol- 
dova nu cunosc nici trecutul istoric 
al neamului şi nici specificul limbii 
române ca fiică a latinei, denumită 
lingua mater „limba mamă”, şi soră 
dreaptă cu celelalte limbi romanice 
(italiana, franceza, spaniola, retoro- 
mana etc.)”7. 

Au trebuit să treacă mai bine de 
trei decenii, pînă au venit timpuri re- 
velatoare de deşteptare a conştiinţei 
naţionale a poporului de pe aceste 
meleaguri, iar în lumina acestei de- 
şteptări s-a proiectat clar pericolul 
generat de necunoaşterea originii 
neamului şi limbii, fapt sesizat cu 
ani în urmă în articolul amintit deja. 
Conştientizarea acestei realităţi s-a 
reflectat în modificările suportate de 
planurile de studii din învățămîntul 
preuniversitar, în care limba latină 
şi-a făcut şi ea loc printre discipli- 
nele normative. Abia acum verva 
entuziasmului din tinereţe, ascunsă 
în adîncul fiinţei sale sub presiunea 
vicisitudinilor timpului respectiv, avea 


pe * g 


La Chişinău cu prof. R. A. Budagov 
(iulie 1974) 


să erupă cu o nouă şi nebănuită for- 
tă, ca magma unui vulcan. Inrolat în 
primele rînduri ale militanţilor pentru 
integritatea morală şi spirituală a 
neamului nostru, a culturii, istoriei şi 
limbii lui, laboriosul explorator al gra- 
iului matern găseşte timp şi energie 
pentru a-şi realiza, în sfîrşit, visul. 
Avînd la catedra pe care o conducea 
şi un grup de specialişti în domeniul 
filologiei clasice, adepţi fideli şi sus- 
ţinători activi ai ideii sale, profesorul 
A. Ciobanu iniţiază şi promovează un 
adevărat program de „propăşire” a 
limbii latine în învățămîntul universitar 
şi cel preuniversitar. 

Conştient de situaţia dificilă 
în care se aflau şcolile după intro- 
ducerea limbii latine în planurile 
de studii, lipsind şi specialiştii, 
şi literatura didactică respectivă, 
propune drept soluţie provizorie a 
problemei organizarea unui grup 
de studenţi filologi care să obţină o 
specializare suplimentară la limba 
latină, ce le-ar oferi posibilitatea de 
a preda această disciplină în şcolile 
şi liceele republicii. Iniţiativa, susţi- 

nută de această dată şi la nivelul 
factorilor de decizie, a culminat cu 
deschiderea la Facultatea de Litere 
a Universităţii de Stat din Moldova 
a unei noi specialităţi — „Limba la- 
tină — Limba şi literatura română”, 
care şi-a recrutat primii discipoli la 1 
septembrie 1990. Rod al eforturilor 
susţinute ale profesorului A. Cio- 
banu este şi crearea, în anul 1994, 
a Catedrei de Filologie Clasică, ce 
urma să-şi asume pe viitor respon- 
sabilitatea pregătirii tinerilor speci- 
alişti de limba latină, atît de necesari 
învăţămîntului preuniversitar. 

Era evident însă că pentru 
pregătirea unor specialişti latinişti 
este nevoie de o perioadă mai mare 
de timp, iar pînă atunci cei care îşi 
luaseră în sarcina lor predarea limbii 
latine în şcoli duceau lipsă acută de 
un suport didactic adecvat. Acest 
imperativ a determinat elaborarea 
şi editarea unei Programe a cursu- 
lui de limba latină, însoţită de un 
grupaj de materiale didactice privind 
legătura genetică dintre limba latină 
şi cea română, locul limbii latine în 
învățămîntul nostru naţional, carac- 
terul „viu” şi productiv al limbii latine 


în epoca modernă, precum şi un set 
de texte adaptate, care urmau să-i 
ajute, în această etapă, pe „proas- 
peţii” profesori de limbă latină în 
munca lor deloc uşoară. Mai mult 
decit atît, perseverentul animator al 
latinităţii moldave lansează în presa 
de specialitate o serie de articole, 
foarte utile şi binevenite, care au fost 
un adevărat „fir al Ariadnei” pentru 
temerarii călători în sinuoasele labi- 
rinturi ale civilizaţiei şi limbii latine. 
Veritabil coborîtor „din munţii Latini- 
ei”, neobositul dascăl publică într-un 
şir de numere ale hebdomadarului 
Făclia un amplu studiu, susţinut cu 
generozitate prin exemple şi citate 
elocvente în problemele tratate şi in- 
titulat sugestiv Lingua Latina est fun- 
damentum linguae nostrae °. Autorul 
demonstrează, cu lux de amănunte şi 
cu un bogat material faptic, latinitatea 
limbii românet; face o amplă incur- 
siune în istoria predării limbii latine 
în Ţările Româneşti”; propune spre 
atenţia cititorilor şi interpretează din 
punct de vedere istoric şi ideatic un 
şir de aforisme latineşti!2; selectează 
şi comentează diverse consideraţii şi 
opinii ale unor personalităţi marcante 


Valeriu Rusu şi Anatol Ciobanu în vizită la Serafim Urecheanu, 


primar general al municipiului Chişinău 

despre limba latină!5. Toate acestea 
trebuiau să ofere profesorilor din 
licee şi şcoli suportul necesar pînă 
la apariţia altor surse bibliografice. 
Aceluiaşi scop i-au fost destinate 
şi materialele publicate în revista 
Limba Română! sub genericul Vin 
din munţii Latiniei, care includeau 
maxime şi cugetări latine, comentate 
şi ilustrate cu exemple de utilizare a 
lor în operele scriitorilor sau în presa 
periodică. 

Pasiunea pentru înţelepciunea 
spiritului antic s-a materializat ulte- 
rior şi într-un florilegiu de expresii şi 
cugetări ale gînditorilor latini, înmă- 
nuncheate în volumul Mic dicționar 
latin-român de expresii consacrate"5, 
a cărui lectură prilejuieşte beneficia- 
rului clipe de sublimă revelaţie sufle- 
tească, îndemnîndu-l spre explorarea 
unor concepte şi valori morale care 
nu şi-au pierdut prospeţimea nici 
pînă în prezent. Destinat „tuturor 
oamenilor de cultură care doresc să 
cunoască, să guste, să savureze şi 
să poată utiliza cuvinte şi expresii ce- 
lebre ale strămoşilor noştri romani”“6, 
dicţionarul are tot temeiul să devină 
un adevărat vademecum pentru elevi, 
studenţi, profesori, pentru toţi cei care 
ştiu să aprecieze sclipirea acestor 
„mărgăritare ale spiritului antic” într-o 
exprimare inteligentă, cultă. 

Ideea latinităţii limbii române 
constituie un laitmotiv perpetuu în 
multe dintre scrierile reputatului ling- 
vist moldovean din ultimele decenii"? 
şi o temă preferată de discuţie cu 
discipolii săi. Fidel principiului facta, 
non verba şi obişnuit a-şi realiza pla- 
nurile, încurajează cu multă ardoare 
şi contribuie personal la elaborarea 
şi editarea unui şir de manuale de 
limba latină pentru învățămîntul 
universitar'8 şi cel preuniversitar!'?, 
răspunzînd astfel unei stringente 
necesităţi de carte didactică latină în 
bibliotecile republicii şi realizîndu-şi, 
în sfîrşit, acel program de soluţionare 
a problemelor privind predarea limbii 
latine, schiţat în toamna anului 1957. 

Ori de cîte ori consult studiile 
distinsului lingvist Anatol Ciobanu, 
pentru a mă informa şi documenta 
în domeniul de specialitate, mă 
conving de seriozitatea modului de 
abordare şi soluţionare a proble- 
melor, de profunzimea cercetării 
fenomenelor şi faptelor concrete, a 
proceselor generale de dezvoltare 
a limbii. Mă refer, în primul rînd, la 
monografiile de pionierat în lingvis- 
tica română şi romanică, mult apre- 
ciate de specialişti pe plan naţional 
şi internaţional: Probleme dificile 
de gramatică (1969), Sintaxa şi 
semantica. Studiu de lingvistică 
generală (1987), Punctuaţia limbii 
române (1993) ş.a. Fundamentarea 
teoretică a problemelor abordate, 
analiza în complex a materialului de 
fapte, atît sub aspectul formei, cît şi 
al conţinutului, sînt principalele ca- 
racteristici ale studiilor menţionate. În 
aceste lucrări şi-au găsit reflectare şi 
susţinere ideile esenţiale, metodele şi 
principiile de cercetare ale lingviştilor 
de prestigiu: E. Coşeriu, R. Budagov, 
N. Corlăteanu, |. Stepanov, R. Pio- 
trowski ş.a. 

Prin aceleaşi calităţi se disting 
manualele universitare, lucrările 
metodice destinate şcolii de cultură 
generală, al căror autor este şi la 
elaborarea cărora a contribuit prof. 
Anatol Ciobanu: Sintaxa, clasele a 
VIl-a şi a VIll-a (circa 10 reeditări), 
Studii asupra superlativului (coa- 
utor |. Melniciuc, 1981), Omonimia 
sintactică (coautor V. Pojoga, 1986 
) ş.a. 

Sînt recunoscători profesorului 
Anatol Ciobanu noile generaţii de fi- 
lologi, cercetători ştiinţifici, învăţători, 


doctoranzi şi studenţi, care în curs 
de mai multe decenii i-au ascultat 
prelegerile la cursurile de specialitate 
filologică şi la cele de perfecţionare 
din sistemul învăţămîntului. 

Vin să întregească prodigioa- 
sa activitate ştiinţifică şi didactică 
a sărbătoritului nostru broşurile de 
promovare a ştiinţei pedagogice, 
serialele de articole din paginile 
presei periodice, consacrate stabilirii 
şi propagării normelor ortografice, 
problemelor cultivării limbii române 
literare. Un rol deosebit l-au avut 
aceste studii şi articole în procesul 
de instruire filologică, dar şi de reo- 
rientare a tineretului studios în pro- 
blemele de limbă şi cultură naţională, 
luminîndu-le sufletul celor rătăciţi şi 
întorcîndu-i la sînul limbii materne, 
pentru că faimosul „bilingvism”, din 
epoca împăraţilor roşii, reuşise să 
erodeze în mare parte conştiinţa de 
neam a generaţiilor postbelice. 

De bun augur a fost activitatea 
savantului filolog Anatol Ciobanu în 
Comisia interdepartamentală şi în 
toate celelalte comisii „lingvistice” de 
rang diferit, care, la sfîrşitul anilor '80 
ai secolului trecut, au avut drept sar- 
cină examinarea problemelor privind 
starea şi funcţionarea limbii noastre 
în condiţiile vitrege din acele timpuri 
şi care, în virtutea adevărului ştiinţific, 
au demonstrat indubitabila identitate 
etnică şi unitate lingvistică a românilor 
din întreg spaţiul carpato-danubiano- 
pontic. Implicarea intelectualilor în 
soluţionarea problemelor de limbă, 
dezbaterile publice la toate nivelurile 
societăţii, mişcarea populară de am- 
ploare pentru drepturile şi libertăţile 
naţionale au culminat, în 1989, cu 
evenimentul de rezonanţă istorică — 
oficializarea limbii române ca limbă 
de stat pe teritoriul Republicii Mol- 
dova şi revenirea ei la grafia latină. 

Adoptarea legislaţiei lingvisti- 
ce în acel an a redresat întrucîtva 
situaţia limbii române în spaţiul de 
la est de Prut. A fost instituit Depar- 
tamentul limbilor, a cărui sarcină era 
implementarea legislaţiei lingvistice şi 
supravegherea funcţionării normale a 


Aniversări. Anatol Ciobanu — 70 81 


limbii oficiale, a început editarea pre- 
stigioasei reviste „Limba Română”, 
aceasta contribuind la cunoaşterea 
legităţilor limbii şi la însuşirea termi- 
nologiilor uzuale şi ştiinţifice, au fost 
create condiţiile necesare pentru 
studierea de către alolingvi a limbii 
de stat. 

Situaţia însă s-a schimbat brusc 
după 1994, cînd în Constituţia Repu- 
blicii Moldova a fost introdus articolul 
13 care stipula că „Limba de stat (ofi- 
cială) a Republicii Moldova este limba 
moldovenească”. Anatol Ciobanu a 
fost unul dintre primii lingvişti basa- 
rabeni care au respins cu temeinice 
argumente şi fapte nesăbuita falsi- 
ficare: „Acest articol, pe de o parte, 
a neglijat adevărul ştiinţific şi istoric, 
opiniile savanților romanişti din toată 
lumea, idealurile Mişcării de Eliberare 
Naţională, realitatea lingvistică exis- 
tentă, fixată în legislaţia lingvistică 
(din 1989) şi în „Declaraţia despre 
Independenţă” (din 1991), iar pe de 
altă parte, i-a descurajat pe alolingvi 
(rusofoni), care, aflînd că e vorba de 
aşa-zisa „limbă moldovenească”, 
şi nu de limba română, au încetat 
să frecventeze cercurile lingvistice” 
(Limba Română, 1999, nr. 6-8, p. 17). 

In ultimii ani atacurile asupra 
limbii, culturii şi istoriei neamului nos- 
tru au devenit şi mai înverşunate, şi 
mai periculoase. Prin mai multe legi, 
hotărîri şi directive s-a tensionat la 
maximum situaţia lingvistică şi atmo- 
sfera social-politică de la noi: au fost 
lichidate cercurile de studiere şi însu- 
şire a limbii oficiale de către alolingvi; 
în şcoli limba rusă este reintrodusă 
ca obiect de studiu obligatoriu; a fost 
lichidată direcţia Funcționarea limbii 
de stat din cadrul Departamentului 
Relaţii Interetnice; limba rusă este 
promovată ca a doua limbă oficială în 
Republica Moldova; cărţile, revistele 
şi ziarele de limbă rusă au inundat 
librăriile, în timp ce bibliotecile duc 
lipsă de carte românească, iar şcoli- 
le — de manuale şi materiale didactice 
în limba maternă; neprietenii ne pro- 


fanează locurile sfinte, ne devastează 
barbar monumentele istorice şi de 
cultură românească; continuă epura- 
rea cadrelor naţionale din structurile 
de stat şi din instituţiile publice etc. 

Cruntă realitate! Stare de spi- 
rit deplorabilă! leşirea din impas 
rezidă în unirea forţelor progresiste 
naţionale, în promovarea adevărului 
ştiinţific şi istoric, în realizarea unui 
program de idei şi acţiuni de primă 
importanţă. Acestea, după părerea 
savantului Anatol Ciobanu, ar fi: 
crearea unui front unic de apărare 
a valorilor spirituale şi culturale na- 
tionale; contracararea presiunilor 
asupra limbii băştinaşilor, a tuturor 
încercărilor de subminare a cuceririlor 
din 1989 în domeniul limbii, istoriei şi 
culturii neamului nostru, neutralizarea 
tentativelor fabricării manualelor de 
„limbă moldovenească” şi de „istorie a 
moldovenilor” sau de aşa-zisa „istorie 
integrată”; reexaminarea, redactarea 
şi adoptarea noilor documente de 
bază: Legea cu privire la funcţionarea 
limbii oficiale şi a limbilor vorbite pe 
teritoriul Republicii Moldova; Progra- 
mul de stat privind studierea, însuşi- 
rea şi funcţionarea limbii române ca 
limbă oficială în Republica Moldova 
etc. (Limba Română, 1999, nr. 6-8, 
p. 18-20). 

Impărtăşesc gîndurile şi sen- 
timentele omagiatului nostru că pe 
acest teritoriu „slova românească 
pătrunde mai greu, adevărul ştiinţi- 
fic privind limba şi istoria neamului 
nostru îşi fac pîrtie anevoios”, dar, în 
acelaşi timp, cred împreună cu Dom- 
nia sa că „procesul de democratizare 
a societăţii noastre, de liberalizare 
a cugetării, a unor opinii şi idei ce, 
pentru moment, vin în contradicţie cu 
părerea şi, poate, chiar cu ideologia 
oficială, va conduce încet, dar sigur, 
spre cunoaşterea adevărului total, 
spre triumful cauzei naţionale” (Limba 
Română, 2001, nr. 4-8, p. 31). 


La mulţi ani şi cu mult noroc, 
maestre! 

ROMANISTICA 
ŞI LINGVISTICA 
GENERALĂ ÎN OPINIA 
PROFESORULUI 
ANATOL CIOBANU 


O analiză de ansamblu a căr- 
ţilor, a studiilor şi a articolelor scrise 
de distinsul Om, Profesor şi Savant 
Anatol Ciobanu ne oferă posibilitatea 
să afirmăm cu certitudine că printre 
preocupările sale esenţiale se situ- 
ează cele din domeniul lingvisticii 
generale şi al romanisticii. 

Lecturile continue ale studiilor 
semnate de romanişti iluştri din ţările 
Europei Occidentale (A. Sechehaye, 
J. Damourette, J. Dubois, G. Gou- 
genheim, R. Wagner, J. Pinchon ş. 
a.), de cei din spaţiul ex-sovietic — R. 
Budagov, M. Gurâceva, L. Luht, E. 
Referovskaia ş.a., dar şi contactul 
nemijlocit cu aceştia din urmă i-au 
asigurat profesorului A. Ciobanu o 
pregătire filologică de excepţie, un 
orizont de cunoştinţe temeinice, un 
elevat grad de cultură — toate fiind 
puse la dispoziţia auditoriului larg 
de studenţi, la predarea excelentă a 
atâtor discipline importante, printre 
care şi romanistica, sociolingvistica, 
metodologia lingvistică etc. 

Domnia sa e mult prea fascinat 
de cursurile ce le predă, încât întot- 
deauna pare accesibil şi aplicabil ori- 
ce postulat lingvistic. Fiind îndemnat 
de neobositul mentor, profesorul 
A. Ciobanu, te simţi „contaminat”, în 
sensul bun al cuvântului, de patima 
lecturii, de dorinţa de a tria cu atenţie 
literatura de specialitate, spre a diso- 
cia idei originale, perspective inedite 


ce ar facilita căutarea adevărului şti- 
inţific şi munca de cercetare. 

Ca autor al diverselor programe 
pentru cursurile universitare, inclusiv 
al celei de romanistică, al unor studii 
în care faptele de limbă sunt exa- 
minate cu lux de amănunte, al unor 
ample investigaţii comparative, prof. 
A. Ciobanu aparţine elitei romaniştilor 
de prestigiu din lume. 

Un studiu aprofundat în dome- 
niul romanisticii îl constituie dilogia 
Sintaxa verbelor semicopulative 
în limba moldovenească:, editată, 
spre regret, numai în ruseşte. 

Luând în discuţie o problemă 
controversată şi abordată doar tan- 
genţial în lingvistică de notorietăţi ca 
l. lordan, S. Berejan, R. Budagov, L. 
Luht, G. Stepanov, V. Gak, O. Vasi- 
lieva-Şvede ş.a., în lucrarea numită 
prof. A. Ciobanu efectuează analiza 
contrastiv-tipologică a verbelor semi- 
copulative în limba română, reliefea- 
ză trăsăturile semantico-gramaticale 
ale acestora, asemănările şi discre- 
panţele în limbile comparate, de- 
monstrează corelaţia dintre verbele 
semicopulative şi categoriile diatezei, 
tranzitivităţii şi intranzitivităţii. 

Având o concepţie întemeiată 
asupra problemei indicate, savantul 
recurge la analiza distributivă şi 
semantică a verbelor semicopula- 
tive (64 la număr), descrie statutul 
fiecăruia în cadrul celor 15 grupuri 
tematice de verbe din limba română 
sub aspect sincronic şi diacronic: 
deveniendi, constandi, nominandi, 
declarandi, considerandi ş.a. 

Oricine este interesat de evolu- 
ţia semantică şi sintactică a acestor 
tipuri de verbe poate găsi un material 
valoros întru ilustrarea clasificării în 
cauză. 

Pentru a argumenta similitudini- 
le sub aspect romanic, orice verb este 
semnalat în limbile latină, franceză, 
italiană şi, sporadic, în spaniolă. 

E cazul să accentuăm că în 
partea a doua a lucrării autorul insistă 

asupra originii unor verbe reprezen- 
tative neologice care fac parte dintr- 
un grup sau altul şi a unor distribuții 
atestate în mai multe limbi romanice. 
Este vorba de verbele a numi, a ape- 
la, a proclama, a considera, a trece, 
a lua ş.a. Extensiunea semantică a 
unora dintre verbe se declanşează 
sub influenţa limbilor romanice. De 
exemplu, a lua, sub înrâurirea verbului 
francez prendre, şi-a lărgit sensul, 
folosindu-se în îmbinări de tipul: a 
lua un avion, a lua un taxi etc. Com- 
pară în franceză: prendre l'avion. 
De remarcat, în sfera frazeologiei 
verbale, unele împrumuturi de origine 
romanică, bunăoară din franceză a-şi 
da demisia — fr. donner sa demission; 
a abuza de forța sa — fr. abuser de 
sa force?. 

În monografia respectivă, ana- 
liza poziţional-reprezentativă şi 
distributivă, asociată metodei con- 
fruntativ-contrastive, înlesneşte 
relevarea unor particularităţi seman- 
tico-funcţionale ale verbelor semi- 
copulative romanice. Numeroasele 
comentarii judicioase, realizate pe 
material romanic, fac lesne obser- 
vabilă contribuţia reputatului lingvist 
A. Ciobanu în domeniul romanisticii şi 
în acela al sintaxei romanice. Această 
perspectivă de interpretare a faptelor 
de limbă, de pe poziţiile romanisticii, 
a fost remarcată şi de cunoscuţii 
romanişti sovietici G. V. Stepanov şi 
O. K. Vasilieva-Şvede, autori ai unui 
studiu de sintaxă spaniolă, care au 
aplicat clasificarea semicopulative- 
lor, propusă de prof. A. Ciobanu, cu 
referire la limba spaniolă?. 

Este demn de notat că în 
lucrările sale prof. A. Ciobanu face 
numeroase incursiuni în romanistică. 
Să enumerăm doar câteva din aceste 
lucrări: Probleme dificile de grama- 
tică, Să scriem şi să vorbim corect, 
Sintaxa şi semantica, Limba mater- 
nă şi cultivarea ei ş.a. 

Vom elucida unele dintre pro- 
blemele de romanistică abordate în 


studiile pomenite. Este considerabil 
interesul cercetătorului A. Ciobanu 
faţă de şcoala lingvistică franceză — 
sursă inepuizabilă de idei preţioase, 
fiind citați frecvent E. Benveniste, A. 
Martinet şi alţi lingvişti notorii. Mos- 
trele, de asemenea, sunt excerptate 
din autori francezi consacraţi: Guy de 
Maupassant, Honore de Balzac ş.a. 

Astfel, în lucrarea Sintaxa şi 
semantica conceptele fundamentale 
de lingvistică generală (semantica şi 
caracterul arbitrar al semnului lingvis- 
tic, semantica şi categoria raportului 
gramatical ş.a.) sunt explicate printr- 
un şir de exemple concludente din 
limba franceză, argumentele forte 
reprezentând şi opiniile celebrilor 
lingvişti francezi. 

Prof. A. Ciobanu atribuie un rol 
determinant semanticii în procesul 
analizei sintactice, în special criteriu- 
lui semantic în identificarea blocurilor 
sintactice, comparând mostrele din 
română cu cele din limba franceză“. 
Teoria blocurilor sintactice în franceză 
este susținută de cunoscutul romanist 
V. Gak care semnalează în limba dată 
existenţa aşa-numitelor „părţi mono- 
lite”; o părere similară împărtăşeşte 
cercetătorul J. Perrault, menţionând 
blocurile nedisciabile, apte a forma 
„une unite syntaxique”. 

Este lesne a constata că prof. 
A. Ciobanu, la elaborarea teoriei 
blocurilor sintactice, se sprijină pe 
principiile lingvisticii funcţionale expu- 
se minuţios în lucrările exponenţilor 
acestui curent lingvistic, fondat de A. 
Martinet. 

Sărbătoritul nostru stăruie asu- 
pra legăturii indestructibile dintre 
principiile axiomatice „de la formă 
(structură) spre conţinut (semantică)” 
şi „de la conţinut (semantică) spre 
formă (structură)”€. 

Criteriul „de la conţinut spre 
formă”, numit mentalist, lansat de 
lingvistul francez Fr. Brunot, se aplică 
de la interior spre exterior, de la adân- 
cime spre suprafaţă”. De reţinut că A. 

Ciobanu aderă la opinia savantilor 
ce acordă întâietate analizei de la 
conţinut spre formă. 

Autorul ia în consideraţie cerce- 
tările de semantică, întreprinse în con- 
formitate cu principiile funcționaliste, 
acordând astfel prioritate semanticii; la 
examinarea problemelor de sintaxă de 
pe poziţii realiste, el acceptă aspectul 
comunicativ al unităţilor sintactice, 
inclusiv al propoziției’. 

Este indiscutabil rolul seman- 
ticii la formarea propoziţiilor, ceea 
ce denotă valoarea comunicativă a 
unităţii sintactice discutate. La servi- 
ciile semanticii trebuie să recurgem 
şi atunci când delimităm părţile de 
propoziţie, mai întâi de toate subiectul 
şi predicatul, diversele tipuri de com- 
plemente circumstanţiale etc. 

Întâietatea semanticii în frază 
este demonstrată prin coeziunea ei 
semantico-structurală şi prin funcţio- 
narea diverselor feluri de subordona- 
te (necircumstanţiale şi circumstanţi- 
ale etc.). 

Astfel ne dăm seama perfect 
că prof. A.Ciobanu relevă legătura 
indisolubilă dintre semantică şi sin- 
taxă, dintre planul conţinutului şi cel 
al expresiei. 

Distinsul savant optează pentru 
criteriul logico-semantic şi funcţional 
în identificarea fenomenelor sintac- 
tice la nivelul propoziției şi al frazei, 
relevând aspectul formal şi cel se- 
mantic al unităţilor de limbă. 

Din acest punct de vedere sunt 
abordate multiple probleme de sinta- 
xă: delimitarea părţilor de propoziţie 
şi a blocurilor sintactice, specificul 
semantico-structural, intonaţional 
şi funcţional al acestora, preciza- 
rea unor tipuri de subordonate etc. 
Semantica, după părerea autorului, 
s-a dovedit un verus amicus, făcând 
accesibilă soluţionarea plauzibilă a 
aspectelor litigioase şi controversate 
în sintaxa teoretică?. 

Din ampla problematică dis- 
cutată în cartea Limba maternă şi 


cultivarea ei, autorul rezervă un loc 
aparte corectitudinii lexicale, con- 
damnând aberatiile lexicale şi fraze- 
ologice, devierile de ordin morfologic 
şi sintactic etc. 

O direcţie importantă în inves- 
tigaţiile multapreciatului savant o 
reprezintă aspectele de cultivare a 
limbii, evidenţiindu-se numeroase 
fautes courrantes, apărute, de cele 
mai multe ori, sub influenţa nefastă a 
limbii ruse. Aici devin indispensabile 
şi oportune mostrele din limbile ro- 
manice, comparate cu cele din limba 
română. Bunăoară, confuzia dintre 
adjectivele subliniate în îmbinările 
„limbă maternă” şi „limbă natală”, 
poate fi lesne evitată, dacă ţinem cont 
de originea lor latină (mater, natalis) şi 
echivalentele romanice ce comportă 
aceeaşi ambianţă: fr. le pays natal 
(tară natală), la maison natale (casă 
părintească); span. pais natal (ţară 
natală); suelo natal (pământ natal), 
ciudad natal (oraş natal); ital. giorno 
natale (ziua de naştere), cittă natale 
(oraş natal) etc.1. 

Este semnificativă accentuarea 
deosebirilor ce le posedă româna în 
raport cu limbile romanice occiden- 
tale; un rol deloc neglijabil îl au, în 
această privinţă, circumstanţele ne- 
faste pe tot parcursul evoluţiei istorice 
a limbii noastre. 

Autorul ţine să menţioneze că 
„romanitatea limbii n-a dispărut, ea 
continuând să se dezvolte în simbio- 
ză şi coexistenţă cu fondul slav, cele 
două suprastructuri îngemănându-se 
şi formând un durabil aliaj lingvistic”. 

Pentru a evita balastul verbal, 
susţine prof. A. Ciobanu, lexemele 
hibridizante, formațiunile inutile, este 
necesar a găsi în „depozitul lexical” 
echivalentele fireşti ale limbii!?. 

Are loc o flagrantă denaturare a 
lexicului românesc, se atestă devieri 
la utilizarea unor substantive, a unor 
adjective, verbe ş.a., după cum se 
constată, cu regret, în baza exem- 
plelor selectate din presă. 

Examinând verbe cu recţiuni 
neprepoziţionale improprii, prof. 
A. Ciobanu este preocupat de tipul 
recţiunii unor verbe şi în alte limbi, bu- 
năoară în franceză. Astfel, cu referire 
la verbul a supravieţui (fr. survivre) 
ce regentează obiectul indirect în 
dativ ş.a., se poate conchide că şi în 
sintaxă prevalează similitudini între 
limba română şi idiomurile romanice 
occidentale (franceza, italiana etc.). 
Într-un cuvânt, numai buna cunoaşte- 
re a limbilor înrudite îl va ajuta pe un 
vorbitor de limbă română să găseas- 
că soluţia adecvată, să se detaşeze 
de la structurile nerecomandabile ce 
vin în dezacord cu norma. 

Este transparentă concluzia 
autorului despre caracterul prepon- 
derent romanic al lexicului românesc, 
concluzie care transpare din capitolul 
II al lucrării Aberatii frazeologice. 

Criticând îmbinările deformate 
de tipul: a o face pe grozavul sau 
a-l face pe grozavul ş.a., destul de 
frecvente în uz, prof. A. Ciobanu le 
compară cu cele din limba france- 
ză, ce conţin echivalentul faire. | se 
oferă oricărui vorbitor argumentul 
peremptoriu: a urma modelul roma- 
nic (inclusiv cel francez), dar nu cel 
rusesc (acesta, de cele mai multe ori, 
contravine limbii române). lată şi alte 
exemple: a bate toba (să audă tot târ- 
gul, a face mare zarvă); fr. divulguer 
un secret, ital. suomare le campane, 
span. tocar (doblar) las campanas”. 

Devierile de ordin morfologic şi 
sintactic la fel pot fi înlăturate, dacă 
se ţine cont de asemănările dintre 
structura propoziției din limba română 
şi cea proprie idiomurilor romanice 
occidentale (franceza, italiana ş.a.). 

Aşa-numitul fals obiect indirect, 
apărut în unele traduceri din ruseşte, 
în special în vorbirea curentă, este 
atestat în propoziţii de tipul La mine 
fratele-i inginer, La dânsa ochii sunt 
albaştri etc., trebuie eludat din uz. Au- 
torul propune structurile corecte fără 
prepoziţia /a, conţinând pronumele 


personal în cazul nominativ şi verbul 
a avea, similar modelului frecvent în 
alte limbi romanice. Astfel, propoziției 
din limba rusă Y Hee cunue enaza îi 
corespunde în franceză Elle a des 
yeux bleus, în rom. Ea are ochi albaş- 
tri etc., iar propoziţia Y mena Gonbuwuaa 
cemba se traduce în italiană Ho una 
famiglia numerosa; în rom. Am o fa- 
milie numeroasă. A se compara: Y 
He20 xopouaa namamb; rom. El are 
o memorie bună; fr. Il a une bonne 
mé-moire etc.15. 

Vorbind despre unele cazuri 
de nerespectare a normelor punctu- 
ationale în vigoare în limba română, 
prof. A. Ciobanu reliefează specifi- 
cul a două sisteme punctuaţionale, 
fundamentate fie pe principiul formal 
(gramatical), fie pe cel logic. Se lasă 
desprinsă ideea că punctuaţia liberă 
a limbii române este similară celei din 
limba franceză, fiind, deopotrivă, înte- 
meiate pe principiul logico-semantic. 
Se indică asemănări particulare: 
semnul două puncte în cele două 
idiomuri romanice ţine locul verbului 
a fi, respectiv (être), modelul în cauză 
e familiar şi în alte limbi romanice; 
de exemplu, fr. sa vie: une suite 
d'echecstt. 

Lexicul furnizează nenumărate 
contexte în care cuvintele sunt uti- 
lizate inadecvat de către studenţi, 
elevi ş.a. Asemenea aberaţii divulgă 
necunoaşterea de către unii pur- 
tători ai limbii române a sensurilor 
multor cuvinte care numesc realii şi 
concepte din sfera culturii materiale 
şi spirituale. Se impune următoarea 
concluzie: posedarea limbii latine 
uşurează asimilarea sensurilor redate 
de reflexele romanice ale cuvintelor 
de origine latină şi ortografierea 
acestora”. 

Sunt de luat în seamă şi unele 
aspecte ale frazeologiei, abordate în 
studiile prof. A. Ciobanu. El accentu- 
ează, în repetate rânduri, asemănări- 
le de ordin frazeologic, spre exemplu: 
rom. Pofta vine mâncând; fr. L’appétit 

vient en mangeant; ital. L'appetito 
viene mangiando etc.; rom. Bate 
fierul cât e cald; fr. II faut battre le fer 
pendant qu'il est chaud; ital. Batt'il 
ferro quando e caldo’?. 

Este de notat că în limba română 
există un număr impunător de fraze- 
ologisme cu o structură şi semantică 
apropiate aceloraşi expresii din alte 
limbi romanice. Examinând originea 
împrumuturilor sintactice, precum şi 
a îmbinărilor frazeologice, prof. A. 
Ciobanu ajunge la concluzia despre 
identitatea structurală şi semantică a 
unor frazeologisme în mai multe limbi 
romanice şi neromanice. În variate si- 
tuaţii, în opinia savantului, este dificil a 
preciza „cine de la cine a împrumutat”. 
O dovadă elocventă o constituie şi 
îmbinările stabile, precum şi locuţiunile 
ce conţin verbe de o largă circulaţie (a 
face ş.a.). De exemplu, rom. a face 
aluzie; fr. faire allusion, rom. a face 
spirite; fr. faire de lesprit, rom. a face 
apel, fr. faire lappel etc. 

În viziunea prof. A.Ciobanu, 
modificările sintactice apărute sub 
influenţa factorilor interni şi externi 
cuprind şi cazurile de preluare a 
sintagmelor, a expresiilor, a peri- 
frazelor, a clişeelor după modelul 
altor idiomuri, fenomen caracteris- 
tic şi limbii române. În acest sens, 
româna se deosebeşte de limbile 
romanice occidentale prin prezenţa 
unor calcuri sintactice după calapod 
slav. De exemplu: a fi cunoscut cu 
cineva (compară: rus. 6bimb 3Ha- 
KOMbIM C KeM HU6yOb; bulg. nosnam 
CbM HAKO20; slovacă byti znakom s 
niekim) etc. Prin seria de exemple 
probante savantul încearcă a carac- 
teriza unele particularităţi în structura 
sintactică a limbii române, ce s-a aflat 
în contact direct, în special cu limba 
rusă. În mostra semnalată supra, 
structura expresiei echivalente în 
limbile romanice occidentale diferă, 
căci în franceză se spune connaître 
quelqu'un, în italiană conoscere qual- 
cuno etc. O altă expresie este a (se) 


lupta pe viaţă şi pe moarte ce atestă 
influenţa modelelor slave; compară: 
rus. CpaxambCA He Ha XU3Hb, a Ha 
cmepmb; bulg. 6opa ce Ha xueom u 
CMbpm; sârb. 6opumu ce Ha xueom 
u Ha cMpm. A se compara însă în fr. 
combattre jusqu’à la mort; ital. com- 
battere a morte"?. 

În ceea ce priveşte morfologia, 
eventualele influenţe se înregistrea- 
ză rar. O situaţie specifică prezintă 
formele supletive ale gradelor de 
comparaţie şi adjectivele de tipul 
„superior”, „inferior” etc., a căror 
semantică denotă ideea de compa- 
rativ. În limba română formațiunile în 
cauză au apărut sub influenţa limbilor 
romanice occidentale, în care au fost 
moştenite din latină. Aceste forme de 
comparativ nu se mai supun „meca- 
nismului analitic” de redare a gradelor 
de comparaţie, astfel încât în română 
se spune „superior” — „mai înalt, mai 
ridicat, mai mare, mai bun etc.”, „in- 
ferior” — „mai jos, mai mic, de valoare 
mai mică etc.”. A se compara: ital. 
superiore, inferiore; span. superior, 
inferior, fr. supérieur, inférieur. 

Descendente din latină sunt 
şi formele „major” şi „minor”, pro- 
venite din comparativele „major” 
şi „minor” ale adjectivelor latineşti 
magnus(mare) şi parvus (mic), de 
aceea, subliniază autorul, nu trebuie 
supuse modelului analitic de constru- 
ire a gradelor de comparaţie”. 

Şi adjectivele „maxim”, „minim”, 
„optim” sunt recente în română, pro- 
venind, prin filiera limbilor romanice 
occidentale, din superlativele suple- 
tive maximus, minimus, optimus ale 
adjectivelor latineşti magnus, parvus, 
bonus. Superlativele latineşti men- 
ționate au fost perpetuate în multe 
limbi romanice occidentale, cu unele 
modificări fonetice, bunăoară: ital. 
massimo, minimo, ottimo; span. ma- 
ximo, minimo, optimo; fr. maximum, 
minime, optime etc.?!. 

Diverse probleme de romanisti- 
că sunt cercetate prin prisma lingvis- 


Aniversări. Anatol Ciobanu — 70 87 


ticii generale. Cele relatate supra ne 
conving de faptul că limba — fenomen 
social prin excelenţă — nu stagnează; 
evoluţia ei poate fi înţeleasă atunci 
când „prioritate li se dă vorbitorilor 
(purtătorilor unei limbi) şi dacă se 
întrevede o legătură indestructibilă 
între planul sincronic şi cel diacronic 
de cercetare a limbii naturale (...)22. 
Vorbitorii unei limbi au de ales forme 
adecvate din două sau mai multe 
variante ale normei. Cea din urmă 
însă nu are menirea „să încătuşeze o 
limbă”, ea (norma) însăşi evoluează, 
procesul în cauză fiind lent, abia sesi- 
zabil, căci uzul nu arareori „forţează” 
norma "să admită schimbări de ordin 
evolutiv”2. Fluctuaţii, variante ale 
normei atestăm în diverse idiomuri, 
iar compararea textelor din epoci 
diferite de dezvoltare a aceleiaşi limbi 
demonstrează caracterul istoric al 
normei. Spre exemplu, normele limbii 
române actuale nu mai admit formele 
pronumelui relativ care, acordate în 
gen şi număr cu regentul; sunt peri- 
mate şi formațiunile de tipul au vrut 
scăpa (condiţional trecut), au fost 
zicând (potenţial) etc.2. 

Norma şi limba, în ansamblu, 
se subordonează necesităţilor comu- 
nicative ale purtătorilor ei, înlesnind 
procesul comunicării. Fenomenul 
anormativ în trecut poate deveni un 
bun al normei ulterior şi, viceversa, 
faptele de limbă în deplin acord cu 
norma îşi pot pierde, cu timpul, carac- 
terul normativ. Prof. A. Ciobanu sub- 
liniază, pe bună dreptate, că „norma 
are şanse de existenţă numai atunci 
când în limbă există virtuale posibili- 
tăţi de „alegere (...)'2. Savantul dez- 
văluie corelaţia dintre sistemul limbii, 
norma şi uzul lingvistic, acceptând 
trihotomia sistem — normă — vorbire, 
emisă de regretatul lingvist E. Coşe- 
riu. Este explicat caracterul restrictiv 
al sistemului, în raport cu norma şi 
uzul, deoarece unele fenomene de 
limbă, încadrate perfect în sistemul 
acesteia, pot să contravină normelor. 


În această ordine de idei, este 
utilă şi necesară formularea unor 
principii metodologice şi postulate 
menite să sugereze modul adecvat şi 
obiectiv de studiere a limbii naturale. 
Asemenea principii sunt expuse în 
cadrul cursului special Probleme de 
metodologie în lingvistică, ţinut cu 
multă competenţă şi discernământ 
de reputatul nostru lingvist?. Spre 
exemplu, postulatul A recomandă: „A 
cerceta fenomenele de limbă în plan 
sistemic”, iar postulatul B indică: „A 
examina fenomenele de limbă în plan 
sincronic şi diacronic pe axă orizonta- 
lă şi pe axă verticală”?. Respectarea 
principiilor ne ajută să înţelegem 
interdependenta fenomenelor lingvis- 
tice în sistemul limbii „ou tout se tient” 
(F. de Saussure), simbioza elemen- 
telor sistemice şi antisistemice ce o 
alcătuiesc, valorificarea resurselor ei 
inepuizabile. 

În viziunea prof. A. Ciobanu, 
„orice limbă naturală este sistemică 
şi antisistemică în sensul că tolerea- 
ză elemente ce se abat de la regula 
generală”2. Mai mult decât atât: 
fenomenele antisistemice pot fi de 
centru (de adâncime) şi de periferie 
(de suprafaţă), după cum schimbările 
evolutive ale limbii se divizează în 
cele de adâncime şi cele de supra- 
față”, potrivit capacităţii de a afecta 
sistemul limbii şi buna funcţionare a 
acesteia. 

Identificarea elementelor anali- 
tice, ab initio antisistemice în raport 
cu structura preponderent sintetică a 
limbii latine, a scos la iveală poziţia 
centrală pe care „au acaparat-o”, ul- 
terior, cele dintâi în limbile romanice. 
Schimbările evolutive care au marcat 
trecerea de la sintetism la analitism în 
latina populară târzie, iar apoi în lim- 
bile neolatine s-au dovedit de adân- 
cime, restructurând, pe parcursul 
secolelor, sistemele limbilor în cauză. 

Elemente antisistemice de 
periferie sunt în unele idiomuri remi- 
niscenţe ale unor cazuri dispărute (a 

se compara „vestigiile” vocativului de 
tipul omue, cmapue în limba rusă?’ 
sau cele ale vechiului locativ în latina 
clasică ) etc. 

În concordanţă cu ideile promo- 
vate de E. Cogşeriu şi de către func- 
ţionaliştii praghezi şi cei francezi, 
prof. A. Ciobanu renunţă la ideea de a 
contrapune sincronia diacroniei, aşa 
cum proceda F. de Saussure, preo- 
cupat de studiul sincronic al limbii. 
Dimpotrivă, se impune conlucrarea 
studiului sincronic cu cel diacro- 
nic, fiindcă „limba se formează, se 
constituie diacronic şi funcţionează 
sincronic (...)3. 

Este utilă compararea limbilor 
în care prioritate au modificările 
evolutive de adâncime cu cele în 
care prevalează schimbările evolutive 
de suprafaţă. În primul caz exemplul 
limbilor franceză, greacă, rusă, turcă 
ş.a., investigate în fazele lor anteri- 
oare de dezvoltare, dar şi ulterioare, 
evidenţiază schimbările substanţiale 
ale idiomurilor în cauză care „pe par- 
cursul secolelor au evoluat mult”, 
aşa încât vorbitorii contemporani nu 
ar fi capabili a înţelege textele vechi 
în unele limbi. 

Pe lângă aceste modificări, prof. 
A. Ciobanu le analizează şi pe cele de 
suprafață, care pot fi urmărite în di- 
verse limbi. Ele dezvăluie adesea noi 
tendinţe în dezvoltarea limbilor, spre 
exemplu intensificarea elementelor 
analitice în structura limbii ruse etc.% 

În opinia prof. A. Ciobanu, 
fenomenele de limbă trebuie cerce- 
tate sub aspectul veridicităţii lor, fapt 
care implică necesitatea concordării 
enunţurilor generate în procesul vor- 
birii cu realitatea extralingvistică. O 
atare concordanţă poate fi obţinută 
doar în baza plenitudinii semantice, 
gramaticale, referenţiale, situative, 
conotative şi presupoziţionale a 
enunţurilor. Profesorul afirmă, jus- 
tificat, că examinarea obiectivă a 
fenomenelor lingvistice este posibilă 
dacă se ţine seama de logica natu- 


rală, de conţinutul celor enunțate, 
deoarece corectitudinea gramaticală 
a enunţului, „luată separat, în sine şi 
pentru sine, nu asigură nici pe de- 
parte valabilitatea (şi cu atât mai mult 
«universalitatea») celor relatate”*. 

Autorul relevă caracterul si- 
tuativ al vorbirii umane, trăsătură 
actualizată în ambiguitatea virtuală a 
propoziţiilor ce se pretează unor inter- 
pretări neunivoce „În diferite perioade 
istorice de dezvoltare a societăţii (şi 
a limbii) de către diferiţi purtători ai 
aceleiaşi limbi”s5. După cum remarcă 
prof. A. Ciobanu, cele şase tipuri de 
saturație sau consistenţă a enunţu- 
rilor (semantică, referenţială etc.), 
reprezentând postulatul veridicităţii, 
sunt indisolubil legate, „manifestân- 
du-se în bloc sau alternativ”. Pos- 
tulatul în cauză dezvăluie pregnant 
unul dintre principiile primordiale ale 
lingvisticii — interdependenta limbii 
şi gândirii. Gândirea constituie un 
sistem „maximal deschis, permea- 
bil la noi informaţii”*, dezvoltarea 
acesteia desfăşurându-se în spirală, 
spre infinit, iar limba, „materialul de 
construcţie” al gândirii, are rolul de a 
o materializa prin intermediul cuvân- 
tului „în care intră mecanismele intime 
ale gândirii”s8. 

În concepţia eminentului profe- 
sor, logica naturală, aidoma compe- 
tentei lingvistice, nu redă o capacitate 
înnăscută a oamenilor, ci apare da- 
torită activităţii şi existenţei sociale 
ale acestora, formându-se treptat. 
Corelaţia dată reliefează caracterul 
social al limbii, maleabilitatea sem- 
nului lingvistic care, spre deosebire 
de alte semne, este conţinutal, el 
ține de limba naturală — „un sistem 
deschis (ouvert), mobil, cu un ine- 
puizabil registru de posibilităţi de 
exprimare”. Savantul împărtăşeşte 
ideea despre caracterul motivat, şi 
nu arbitrar, al semnului lingvistic, 
formulată de notorietăţi, precum E. 
Benveniste, R. Jakobson, R. Bu- 
dagov ş.a., consemnând exemple 

edificatoare din terminologia populară 
ornitologică, ihtiologică şi toponimică, 
ce ilustrează motivarea internă. lată 
câteva mostre atestate în monografia 
Sintaxa şi semantica: caprimulg, 
pescăruş, codalb, muscar etc. (de- 
numiri de păsări), peştele-ciocan, 
zvârluga, pisica-de-mare, peştele- 
roată, peştele-arici ş.a. (denumiri de 
peşti), Tătăreşti, Larga, Chetroasa, 
Bălţi etc. (toponime). Cele afirmate 
de eruditul cercetător demonstrează, 
indubitabil, importanţa semanticii în 
structura oricărei limbi, sensul fiind 
o componentă inalienabilă a tuturor 
unităţilor semnificative ale limbii. 
Varietatea sensurilor implică di- 
socierea mai multor semantici: lexica- 
lă, gramaticală, denotativă, noţională, 
pragmatică“!, fiecare având sfera sa 
de manifestare în planul conţinutului. 
Acest aspect, fireşte, nu contrazice 
posibilitatea de acomodare a semne- 
lor lingvistice la necesităţile stringente 
ale comunicării, căci ele nu rămân 
imuabile în procesul comunicării, ci 
sunt întrebuințate potrivit împrejurări- 
lor. Nu există semnificant fără semni- 
ficat, după cum orice semnificat este 
indisolubil legat de semnificantul său. 
Totuşi semnele lingvistice presupun 
un raport neunivoc între planul ex- 
presiei şi cel al conţinutului, graţie 
caracterului polisemantic al acestora. 
Natura semiotică a limbajului 
uman nu implică însă „abandonarea 
semanticii unităţilor lingvistice şi 
mizarea, prin excelenţă, pe formă, 
pe relaţii gramaticale, golite de 
substanţă”. O atare exagerare e 
proprie concepţiilor promovate de 
reprezentanţii unor şcoli structuraliste 
(bunăoară, descriptivistă americană, 
glosematica daneză, generativismul). 
Relativismul excesiv îşi găseşte 
expresie în aprecierea preconcepută 
a contextului când semnificaţia cuvân- 
tului este dezvăluită prin raportarea lui 
la un alt cuvânt, exclusiv în context. 
Prof. A. Ciobanu insistă asupra 
„corelaţiei rezonabile dintre categoria 


sensului şi cea a raportului gramati- 
cal”, pentru că estomparea rolului 
capital al semanticii duce la denatura- 
rea raportului dintre limbă şi gândire. 
În controversa dintre mentalişti şi 
mecanicişti, savantul aderă la ideile 
expuse anterior de către E. Sapir, 
E. Benveniste, R. Jakobson şi alţi 
partizani ai „suveranităţii semanticii 
în lingvistică”. 

În legătură cu cele relatate, prof. 
A. Ciobanu formulează două postula- 
te indispensabile studierii obiective a 
fenomenelor lingvistice: „A respecta 
tradiţia în cercetările lingvistice”; „A 
examina fenomenele de limbă nu 
numai pe plan teoretic, ci şi pe cel 
aplicativ (practic)”'%. 

În viziunea profesorului, o pro- 
blemă definitorie este cea a ade- 
vărului în lingvistică“. Veridicitatea 
analizei faptelor de limbă se datorea- 
ză, în mare măsură, corectitudinii co- 
municativ-informative şi gramaticale 
a mesajului enuntat. 

Reputatul lingvist A. Ciobanu 
abordează minuţios diverse aspecte 
ale sociolingvisticii, bunăoară tipurile 
de bilingvism, conceptele „limbi ale 
minorităţilor”, „limbă oficială”, „limbă 
de comunicare interetnică” ş.a., glo- 
tonimul limba română raportat la alte 
limbi romanice ş.a.*. El demonstrea- 
Ză, cu deplin temei, că „în Basarabia 
bilingvismul naţional-rus niciodată 
nu a fost simetric, ci numai subordo- 
nat'“, fapt care a condus la poluarea 
limbii române cu elemente improprii 
(barbarisme lexicale, calcuri, devieri 
de topică ş.a.). 

Întru ameliorarea situaţiei ling- 
vistice în Republica Moldova, în 
opinia prof. A. Ciobanu, e necesar 
a reface şi a reedita Legislaţia ling- 
vistică din 1989 „învechită deja”, a 
revedea articolul 13 din Constituţia 
Republicii Moldova, a elabora o poli- 
tică lingvistică „în care s-ar indica în 
mod explicit funcţiile sociale ale limbii 
române, obligativitatea cunoaşterii 
ei de către toţi alolingvii”, reliefând, 

concomitent, şi funcţiile unor limbi ale 
grupurilor etnice“. 

În articolul de faţă nu am epui- 
zat nici pe departe toate problemele 
de lingvistică generală şi romanică, 
ce s-au aflat perpetuu în sfera proiec- 
telor ştiinţifice ale omagiatului. 

E cert faptul că despre savantul 
şi profesorul A. Ciobanu, a cărui eru- 
diţie enciclopedică este recunoscută, 
despre viziunile sale originale asupra 
diverselor probleme de filologie şi des- 
pre modul inedit de interpretare a lor, 
spre bucuria noastră, s-ar putea scrie 
un şir lung-prelung de studii atractive. 

HOMMAGE À UN AUTRE ESPRIT LATIN 


La première fois que jai rencontré le Professeur Anatol CIOBANU c'était 
en février — mars 1996. Invité par Monsieur Valerie RUSU pour un voyage 
scientifique, il a passé 45 jours en France, notamment à Aix-en-Provence et 
est venu régulièrement au Département de linguistique comparée des langues 
romanes et roumain. J'étais alors étudiante de Monsieur RUSU et préparais 
un Doctorat sous sa direction. 

Les discussions que jai eues avec Monsieur CIOBANU au Département 
ainsi qu’à l'extérieur (visite d'Entremont etc.) nous ont permis d'aborder des 
sujets très divers, notamment scientifiques (latinité de la langue roumaine, unité 
linguistique du roumain parlé des deux côtés du Prout...). 

Ceci ma permis d'apprecier la grande rigueur de ce Lettre qui se fonde, 
pour affirmer ses propos, sur des données culturelles, linguistiques et historiques 
qui, lorsqu'elles sont connues, ne peuvent être raisonnablement niées. 

Ces diverses entrevues m'ont également permis de me rendre compte 
de l'importance que revâtait la vérité scientifique pour cette homme qui, malgré 
les difficultés, affirme ses convictions. 

En partant, Monsieur CIOBANU a répondu favorablement à une demande 
de Monsieur RUSU. Ainsi, en plus de ses charges scientifiques à la Chaire de 
Linguistique Roumaine, Générale et Romane de l’Université d'Etat de Moldavie, 
il a accepté d'&tre l’un des rapporteurs pour ma thèse de doctorat [«Un moment 
significatif de l'influence française sur la langue roumaine: le dictionnaire de 
Teodor Stamati (lassy, 1851)»]. 

L'avis favorable qu'il a donné ainsi que les remarques théoriques qu'il 
a faites ont suscité chez moi des interrogations et réveillé un intérêt pour 
la lexicologie et la linguistique. Ce dernier ne s'est pas estompe puisque 
je poursuis mes recherches dans cette voie actuellement (élaboration d'un 
dictionnaire bilingue français-roumain). 

J'ai, par la suite, revu Monsieur CIOBANU ă l’occasion d'un colloque 
organisé à l’Université de Provence par Valerie RUSU et Jean-Claude BOUVIER 
«Les aventures de la Romania à la fin de ce millénaire» (1998). Lors de cette 
manifestation, il a pu donner son avis de spécialiste sur la situation linguistique 
actuelle en République de Moldavie. 

Un second Colloque international, «Ginta latina et l’Europe d'aujourd'hui», 
a été organisé par Valerie RUSU (comité d'organisation Valerie RUSU, Estelle 
VARIOT, Adrian CHIRCU), en présence du Consul Général Romulus BENA 
et d'adjoints à la Municipalité d’Aix-en-Provence (Madame Michèle GARINO). 
Il a permis de faire venir en France Anatol CIOBANU ainsi que des poètes 
(Vasile ROMANCIUC, lulian FILIP, Nicolae DABIJA) et des critique littéraire 
(Ana BANTOŞ), originaires de République de Moldavie. 

Monsieur CIOBANU a, à nouveau, fait preuve dune grande force de 
conviction puisque, malgré la fatigue, il est venu en terre de France afin de 
délivrer un message poignant à ses frères de la partie occidentale de la Romania 
et au monde: n'oubliez pas la latinité orientale et ses représentants. 

Les communications que Monsieur CIOBANU a faites ont été publiées à Aix 
(Actes des Colloques de 1998 et 2001, notamment) et en République de Moldavie. 

Enfin, jai revu Monsieur CIOBANU, en juin 2003, à loccasion de la 
journée organisée en l'honneur de Mihai EMINESCU par Madame Aurelia RUSU 
(spécialiste de l’œuvre du poète national roumain) et Monsieur Valerie RUSU. 

Monsieur CIOBANU a, ce jour-là, manifeste son respect et son amitié à 
Monsieur Valerie RUSU, en présentant un ouvrage scientifique — dont il est 
le principal coordinateur! — consacre à cet autre bessarabien. Il a également 
participe à un jury, lors d'une soutenance de these de doctorat portant sur la 
poésie bessarabienne contemporaine, dirigée par Valerie RUSU. 

J'ai personnellement été très heureuse également de connaître Monsieur 
CIOBANU pour son humanité, son humanisme. 

En effet, il se consacre pleinement au réveil et à l'epanouissement de 
'âme de son peuple et honore ses concitoyens par sa droiture. 

Néanmoins, il me semble que les valeurs les plus appréciables que l’on 
puisse trouver chez un homme — ou une femme — sont l'humilité et la modestie. 
Elles permettent à un être humain d'avancer toujours et de garder espoir en 
lavenir. 

Ce sont ces valeurs qui, sans nul doute, animent Monsieur CIOBANU. 

Un élément corroborant ceci est que Monsieur CIOBANU, à chacune 
de ses venues en France, a eu la délicatesse de s'exprimer en français en 
reconnaissant, avec sa modestie naturelle, la difficulté pour un locuteur étranger 
de maîtriser une langue autre que la sienne dans toutes ses acceptions (cas 
du français pour les Roumanophones et du roumain pour les Francophones, 
par exemple). 

Cette finesse d'esprit contribue certainement à rendre Monsieur CIOBANU 
aussi sympathique et attachant. 

Pour toutes ces raisons, je souhaitais rendre honneur à Monsieur 
CIOBANU qui incarne ce qui est le plus noble dans l'âme humaine. Je 
remercie également les personnes (Valerie RUSU, Alexandru etAna BANTOŞ, 
notamment) qui m'ont permis de participer à cet hommage. 

Soyez certain, Monsieur CIOBANU, que votre science est appréciée 
ici, dans un coin de Provence, entre Nice et Marseille et, je nen doute pas, 
également ailleurs en France, en Roumanie et en République de Moldavie. 

Soyez aussi assuré d'une chose: le plus important est de respecter la 
vérité (historique) ainsi que le disait Frédéric MISTRAL dans Coupo Santo: 

Dóu Passat, la Remembranço 

E la fe dins lan que ven.? 

C'est pourquoi nous attendons avec impatience les prochaines 
contributions de ce savant car la science ne connaît pas de repos et nous lui 
disons à bientôt. 


Aix-en-Provence, 
le 25 mars 2004 


NOTE 


t Probleme actuale de lingvistică, Studia linguistica in honorem Valeriu RUSU, 
Universitatea de Stat din Moldova, CE U.S.M., Chişinău, 2002. 

2 Dr. GUINTRAN, J. M., Histoire du Bar des Liganii aux Couguou et à Amiral de 
Grasse, édition posthume soignée par Estelle VARIOT, sous presse. Traduction de la 
citation: Se souvenir du passé / Et croire en l’avenir. 

Galaction VEREBCEANU 


GÎNDURI DESPRE 
PROFESORUL ANATOL 
CIOBANU 


Există în viaţa noastră momente 
pe care le evocăm cu o plăcere deo- 
sebită şi care, în pofida faptului că nu 
mai ţin de prezent, rămîn să dăinuie 
în suflet şi să ne marcheze puternic 
ori de cîte ori le rememorăm. Astfel 
de momente pentru mine sînt anii de 
studenţie, cînd l-am avut în calitate de 
profesor pe domnul Anatol Ciobanu. 
Mi s-a întipărit în minte ziua în care 
Domnia sa a apărut în faţa noastră — 
proaspeţii şi fericiţii înmatriculaţi din- 
tre atiţia rămaşi în afara examenelor 
de concurs. M-a impresionat chipul 
său, costumul impecabil, parcă tur- 
nat pe el, asortat cu cămaşa albă şi 
cravata. Era sobru, sigur în tot ce afir- 
ma, vioi, păşind cu multă demnitate. 
Anatol Ciobanu avea pe atunci 39 de 
ani şi de curînd îşi luase, la Moscova, 
cel de-al doilea doctorat, habilitatul, 
cum i se spune astăzi. 

Fiindcă a venit vorba de gradul 
ştiinţific, nu cunosc prea multe per- 
soane care să fi obţinut gradul de 
doctor în filologie la doar 26 de ani, 
imediat după cei trei ani de studii la 
doctorat. Mai tîrziu am înţeles că în 
spatele acestor două titluri s-au aflat o 
muncă enormă de iniţiere şi aprofun- 
dare în cercetarea problemelor care 
l-au preocupat, zeci şi sute de ore 
petrecute aplecat, de cele mai multe 
ori după miezul nopţii, asupra artico- 
lelor şi comunicărilor, asupra lucrărilor 
redactate sau coordonate, asupra 
cursurilor elaborate ori asupra tezelor 
de an, de licenţă şi de doctorat. 

Şi mai puternică a fost impresia 
primelor lecţii de la cursul de sintaxă. 
Profesorul Ciobanu expunea materia 
cu o pasiune de invidiat, în multă 
cunoştinţă de cauză, iar aceasta ve- 


nea din ponderea imensei informaţii 
ştiinţifice pe care o stăpînea, din care 
ştia să transmită, într-un limbaj acce- 
sibil, numai ceea ce este cu adevărat 
esenţial. Vorbea convingător, trecînd 
mereu printre rîndurile de bănci. Cele 
90 de minute treceau pe neobservate 
şi doar sunetul de repaus ne da de 
veste că trebuie să amînăm plăce- 
rea de a-l asculta pentru altă dată, 
fiind obligaţi să trecem în alte săli, la 
alte cursuri, unele dintre ele, înţeleg 
acum, mai puţin interesante şi nu 
atit de folositoare viitoarei carierei 
filologice. 

A urmat primul seminar, pe care — 
curios lucru — îl aşteptam nerăbdători. 
Domnia sa, după ce a făcut cunoştin- 
tă cu noi, multumind respectuos fiecă- 
ruia pentru „efortul” de a se ridica şi a 
se prezenta, a început să ne poarte 
prin materia studiată, cerînd să ar- 
gumentăm teza împărtăşită cu fapte 
concrete. Anatol Ciobanu se prezenta 
la ore cu mai multe fişe cu exemple 
— marcate pedant cu diferite culori şi 
selectate cu multă atenţie din literatu- 
ra artistică, exemple pe care, de fapt, 
le cunoştea pe de rost — şi lecţia de 
îndată se transforma într-o animată 
dispută lingvistică, cu diverse opinii 
expuse asupra faptului de limbă dis- 
cutat, duse în anumite situaţii pînă la 
extreme, dar, cum mi-am dat seama 
ulterior, foarte utile pentru noi, viitorii 
profesori de limba română: dumnea- 
lui ne îndemna să nu ne limităm la 
reproducerea conţinutului subiectului 
urmărit, ca în carte sau conspect, să 
nu gîndim unilateral, ci să expunem 
propriile viziuni asupra fenomenului. 
Important pentru Domnia sa era să 
pătrundem în miezul problemei, să 
analizăm critic cele asimilate, chiar 
cu riscul de a greşi. 

De la profesorul Ciobanu am 
auzit pentru prima dată de perso- 
nalităţile marcante ale lingvisticii 
româneşti: Sextil Puşcariu, lorgu 
lordan, Alexandru Graur, nume care, 
în virtutea atitudinii oficiale ostile de 
atunci pentru tot ce venea de peste 
Prut, erau ocolite de unii cu înfrigu- 
rare, întrucît numai trecerea acestora 

în bibliografie îţi putea aduce nu doar 
simple neplăceri. 

Tot Domnia sa avea grijă să 
participăm, cel puţin ca simpli audi- 
tori, la diverse consfătuiri ştiinţifice 
organizate la sau în afara Facultăţii. 
Ţin minte şi acum sesiunea de co- 
municări de la Institutul, pe atunci, 
de Limbă şi Literatură al Academiei, 
la care domnul Anatol Ciobanu mi-a 
fost un fel de ghid, şoptindu-mi între 
pauzele referatelor: „Acesta este Sil- 
viu Berejan, alături e Alexandru Dîrul, 
celălalt e Nicolae Raevschi, doamna 
din prezidiu e Tatiana lliaşenco, iar 
cel de la tribună e Vasile Soloviov”. 

Profesorul Ciobanu încerca o 
satisfacţie deosebită să-şi împărtă- 
şească bucuria atunci cînd intra în 
posesia unor cărţi cu problematică 
lingvistică. Imi amintesc, de exemplu, 
cum într-o zi a venit cu un volum al 
lui Emile Benveniste, pe care mi l-a 
împrumutat cu îndemnul să-l consult 
şi să pregătesc un referat. Expunerea 
urma să o prezint în fața membrilor 
cercului lingvistic la care mă invitase 
să particip şi pe care îl conducea la fel 
de pasionat cum ţinea orele de curs. 
Fiecare participant venea cu tema sa, 
pe care o prezenta sub forma unei 
scurte comunicări. Urmau întrebări şi 
luări de cuvînt asupra celor audiate. 
De fiecare dată se înfiripau discuţii 
aprinse, uneori chiar în contradic- 
toriu. Sufletul acestor dezbateri era, 
fireşte, profesorul Anatol Ciobanu, iar 
felul în care dumnealui dirija discuţiile 
îl făcea pe student să simtă acel fior 
al cunoaşterii ce îi da încredere în for- 
tele proprii. Şi aceasta avea loc într-o 
atmosferă degajată şi caldă, aş spune 
colegială, între profesor şi student 
existînd relaţii de respect reciproc şi 
bună înţelegere. Această calitate — 
înalt apreciată în mediile pedagogic 
şi de cercetare — de a şti să stimulezi 
studenţii cu vocaţie şi, în acelaşi timp, 
să nu insişti în cazul celor fără har 
lingvistic, dar care manifestau apti- 
tudini şi interes pentru alte domenii, 
această metodă de selecţie, pe care 
Domnia sa o aplica cu rigurozitate şi 
tact, a dat roadele rîvnite, astfel încît 


mulţi dintre studenţii cărora profesorul 
Anatol Ciobanu le-a fost conducător la 
teza de licenţă, în mare parte membri 
ai cercului lingvistic, s-au consacrat, 
într-un fel sau altul, muncii de cerce- 
tare sau celei de la catedră. 

Sînt convins că, prin destinul 
său, pedagog şi cercetător a fost să 
fie. Şi-a descoperit de timpuriu voca- 
ţia, pe care a cultivat-o cu entuziasm 
şi perseverenţă pe tot parcursul vieţii. 
Chiar dacă soarta i-ar fi hărăzit alt- 
ceva să facă, am deplina certitudine 
că la fel de bine i-ar fi reuşit. Opera 
domnului Anatol Ciobanu — cărţile, 
cursurile, catedra, studenţii, Consiliul 
ştiinţific specializat, Academia şi mul- 
te alte activităţi — este sensul şi pre- 
ocuparea de zi cu zi a Domniei sale. 

Mă onorează faptul că l-am avut 
pe domnul Anatol Ciobanu în calitate 
de profesor, dar şi de îndrumător la 
teza de licenţă. Acest prilej s-a răs- 
frînt oarecum cu destul profit asupra 
carierei mele, Domniei sale datorîn- 
du-i recomandarea candidaturii mele, 
după absolvirea Facultăţii, la Institutul 
de Lingvistică al Academiei. 

Aceste ecouri mi-au răsărit în 
memorie de ziua aniversară a domnu- 
lui profesor Anatol Ciobanu, membru 
corespondent al Academiei de Ştiinţe 
a Moldovei. Despre academicianul 
Anatol Ciobanu sper să am fericitul 
prilej de a scrie şi peste mulţi ani 
înainte. Astăzi însă Domniei sale îi 
doresc din toată inima multă sănăta- 
te şi putere de muncă în activitatea 
didactico-ştiinţifică pe care o desfă- 
şoară de aproape jumătate de secol 
la Universitatea de Stat din Moldova, 
activitate care — lucru foarte important 
de reţinut — îl face atît de util limbii şi 
neamului românesc. Şi încă o urare: 
să ajungă şi să depăşească vîrsta 
primului său conducător ştiinţific, 
academicianul Nicolae Corlăteanu, 
de care vorbeşte întotdeauna cu 
venerație şi căldură şi care, la fel ca 
şi sărbătoritul, este născut în luna 
mai. Amînduror Profesori, nume de 
referinţă în lingvistica basarabeană, 
cel mai sincer gînd de recunoştinţă 
şi La mulţi ani! 

Elena GROSU 


UN DĂRUITOR DE LUMINĂ 


În primăvara aceasta frumoasă, când vi s-au adunat amintirile la hora 
anilor, vin şi eu să vă aduc o floare a recunoştinţei. 

Cu vreo 25 de ani în urmă, eram studentă, intram la orele Domniei voas- 
tre şi uneori îmi ziceam: „Nu am noroc să fiu pe listă mai pe la mijloc, mai pe 
la sfârşit”. De ce? Deoarece, de fiecare dată, eram invitată la tablă, împreună 
cu alţi cinci colegi — primii pe listă conform alfabetului chirilic: Bujoreanu, Va- 
lache, Vasilache, Verebceanu, Grozavu, Grosu. Era şi aceasta o metodă de 
a-l obişnui pe student cu adevărul că trebuie să fii gata să răspunzi, să înveţi, 
la fiecare oră, şi nu doar uneori. O metodă care, realmente, viza perspectiva 
vieţii şi cea a activităţii. Ulterior am înţeles că, de fapt, acesta a fost, în mare 
măsură, norocul meu: de a avea un profesor prin excelenţă, care m-a implicat 
în procesul didactic, mi-a solicitat opinia, judecata. 

Aveaţi o mulţime de fişe, pe care erau notate exemple de fraze — uneori 
cu 50-60 de propoziţii (se întâmpla să nu reuşim, în două ore academice, să 
analizăm o frază). Ne-aţi învăţat să gândim, să căutăm exemple, să discernem 
legătura indisolubilă dintre semantică şi sintaxă, să aplicăm criteriul logico- 
semantic în sintaxă şi în punctuație, să „construim” din „blocuri sintactice” 
scheme, scheme, scheme... Nu era greu să „construim”, deoarece vă aveam în 
preajmă: atent şi dăruitor de lumina înţelegerii. Acele fişe, care încăpeau într-o 
mână, într-o geantă, într-un sertar, ascundeau o muncă enormă de căutare, de 
lectură, de sistematizare, de gândire... Ochelarii pe care îi purtaţi mereu — la 
fel — trădau mulţimea de pagini lecturate, scrise, redactate... 

Mai toate dintre cele vreo 30 de fete din grupă vă admirau (poate chiar 
erau îndrăgostite în taină) nu numai pentru frumuseţea pe care o emana chi- 
pul Domniei voastre — înalt, cu un zâmbet discret, cu ochii blânzi, cu o alură 
distinctă de profesor —, dar şi pentru complezenţa, receptivitatea, exigenta, 
seriozitatea, modestia Domniei voastre. 

Vă exprim mulţumiri, şi cu această ocazie, pentru îndemnul de a scrie, 
pentru sugestiile de care am beneficiat la editarea unui dicţionar de pleonas- 
me. Mi-aş fi dorit, după cum m-ati îndemnat, la un moment dat, să vă am în 
calitate de conducător al unei teze de doctorat, dar timpul, în scurgerea lui 
implacabilă, ne face de multe ori neputincioşi să realizăm multe, mult prea 
multe din ceea ce ne-am dori. Oricum, astăzi pot spune cu mândrie că am în- 
văţat şi eu la „şcoala lingvistului Anatol Ciobanu”, iar acest lucru înseamnă totul. 

Ne place să vă ştim - alături de alţi distinşi savanţi, alături de alţi bărbaţi 
ai neamului — scut de apărare a limbii române în Basarabia. 

Viaţa Domniei voastre — prin activitatea de lingvist şi prin atitudinea 
de cetăţean — în vremuri vitrege, a ţinut în viaţă semnul naţiunii noastre — 
limba română. 

Să vă învrednicească bunul Dumnezeu cu zile şi sănătate, iar tot 
binele din lume să aibă cale de trecere prin sufletul ales al Domniei voastre. 

Octombrie 1978. La ora de sintaxă 


Sabina CORNICIUC 


AM CEVA 
DE DECLARAT... 


A devenit deja o axiomă că aco- 
lo unde există o universitate (fireşte, e 
vorba de cele cu tradiţii), viaţa capătă 
contur, civilizaţia creşte, iar localitatea 
intră în istorie. 

Pe această direcţie de gîndi- 
re, avem tot temeiul să credem că 
universitatea care are dascăli de 
calibrul profesorului Anatol Ciobanu 
este marcată de lumina Celui de Sus, 
emanată cu generozitate pentru toţi. 

Dacă din cei 70 de ani, pe care 
îi împlineşte profesorul nostru în 
această primăvară, 53 sunt trăiţi cu 
intensitate maximă la Universitatea 
de Stat din Moldova, care a avut no- 
rocul să-l aibă ca student (1951-'56), 
doctorand, lector, docent, profesor 
universitar, prodecan, şef de catedră, 
miracolul mai este posibil, iar fidelita- 
tea nu este un mit. 

Activitatea de asemenea pro- 
porţii la Alma mater, de unde por- 
neşte în lumea ştiinţei acest spirit 
elevat, probează o dată în plus 
justețea expresiei folosite adesea de 


poeţii latini pentru a desemna patria, 
dar fiind şi denumirea respectuoasă 
dată universităţilor, comparate cu 
mama bună care ne hrăneşte (vezi 
şi Micul dicţionar latin-român de 
expresii consacrate, apărut de sub 
pana profesorului în 2002 şi avînd un 
suport ilustrativ foarte bogat). 

Intrînd în ştiinţă prin uşa limbii 
(ne-am permis să-l parafrazăm pe 
Cervantes), profesorul Anatol Cioba- 
nu a fondat o solidă şcoală ştiinţifică, 
aceasta constituind ora de vîrf a 
trudei, a nopţilor de nesomn, dar şi a 
entuziasmului, a generozităţii Omului 
care „se revarsă” în alţii, asigurănd în 
felul acesta existenţa unui continuum 
între profesor şi discipolii săi. 

De la întemeierea ei şi pînă în 
prezent, la Şcoala profesorului Anatol 
Ciobanu au fost „înmatriculaţi” peste 
30 de candidaţi, dintre care 24 şi-au 
luat deja doctoratul. Frumoasă încu- 
nunare a neliniştii profesorului! 

Prin muncă energică, ce dă rod 
şi oferă bucuria împlinirilor, Invăţăto- 
rul nostru ne demonstrează zi de zi că 
oamenii se deosebesc nu prin ceea 
ce fac, ci prin calitatea a ceea ce fac. 
lată de ce profesorul Anatol Ciobanu 
este primus inter pares. 

Citind cu luare aminte reflec- 
tiile Domniei sale asupra „codului” 

maestru-discipol, emis de mult re- 
gretatul Eugen Cogeriu, l-am regăsit 
în acel „cod” pe însuşi profesorul 
nostru. Cap de şcoală ce transmite 
fără rest rezultatele experienţei sale, 
pentru ca discipolii să profite de ele, 
şi profesorul Anatol Ciobanu mai „dă 
din deget” şi-i „tine în frîu” pe cei cu 
preocupări dispersate. Şi profesorul 
Anatol Ciobanu e convins că nu exis- 
tă teme înguste. 

Cei care se „alimentează” la 
Şcoala profesorului ştiu bine că îndru- 
mătorul le dă minunate lecţii de viaţă, 
de inteligenţă şi responsabilitate, 
de modestie, dar şi de verticalitate 
inconfundabilă a gîndului şi a stilului. 
Şcoala profesorului Anatol Ciobanu 
este una a exigenţei care te mobili- 
zează şi te obligă. 

Ca „absolventă” recunoscătoa- 
re, ce s-a grăbit poate prea încet, nu 
voi uita niciodată lecţiile învăţate aici, 
pe care, direct sau indirect, le transmit 
atît studenţilor, cît şi copiilor mei. 

In Declaraţie de iubire, exce- 
lentă lucrare despre oamenii care 
reprezintă „stratul de protecţie ce ne 
ajută să trecem prin viaţă fară să re- 
gretăm că suntem”, Gabriel Liiceanu 
se întreabă retoric: „Cînd studentul 
de odinioară îşi evocă profesorul, la 
ce anume se gîndeşte el mai întîi? 
La gesturile acestuia? La intonaţia 
vocii lui? La cele spuse? La mimică? 
Pesemne că în chip spontan la toate 
laolaltă, pentru că altminteri cum s-ar 
alcătui în noi imaginea profesorului, 
imaginea aceea cu care despicăm 
apoi timpul şi îl împiedicăm să se 
aşeze, cu nerăbdarea şi uitarea lui, 
peste personajul real?” 

Pentru noi, „imaginea” profe- 
sorului septuagenar Anatol Ciobanu 
este aceea a savantului total. 

Acelaşi Gabriel Liiceanu, por- 
nind de la ideea că suprema condiţie 
a măreției profesorului este să nu plic- 
tiseşti, lucru pe care îl poţi face prin ce 
spui sau prin cum spui, recunoaşte că 
atunci cînd ambele se unesc, avem 
de-a face cu genii ale catedrei. 

Domnule profesor, daţi-mi voie 
să preiau acest gînd şi să vă fac 
aceeaşi declaraţie! 

V-am urmărit cu admiraţia unui 


copil de la ţară, venit la Facultatea 
de Litere a Universităţii de Stat din 
Moldova de prin părţile de unde şi 
dumneavoastră vă trageţi obârşia. 

Vecinătatea satelor Ruseni şi 
Corbu (primul fiind satul dumnea- 
voastră de baştină) capătă pentru 
mine o vibraţie specială cînd constat 
că multe evenimente care mi-au 
marcat destinul s-au produs în peri- 
oade semnificative din impresionanta 
dumneavoastră biografie. 

Cu mândrie recunosc (fără frica 
de a-mi trăda vîrsta) că m-am născut 
în anul cînd dumneavoastră aţi ab- 
solvit Facultatea de Litere la U.S.M., 
că am fost înmatriculată la aceeaşi 
facultate în anul cînd aţi susţinut cu 
brio teza de doctor habilitat. 

Nu mă ruşinez să fac publică 
declaraţia că primul şi unicul 1 (unu), 
pe care l-am avut vreodată, mi l-aţi 
dat tot dumneavoastră, la orele de 
„gimnastică a minţii” (sintaxă). 

Lăsaţi-mă, domnule profesor, 
în naivitatea gândului pentru a găsi 
şi alte intersectări de drumuri. 

Imi place coincidenţa că, în 
anul în care aţi devenit profesor 
universitar, m-am transferat la Uni- 
versitatea „M.V. Lomonosov” din 
Moscova, unde aţi finalizat teza de 
doctorat sub conducerea renumitului 
savant Ruben Budagov, despre care 
vorbiţi cu multă venerație. 

Bucuria mea a fost enormă 
cînd ne-am întîlnit acolo (eraţi la un 
stagiu), iar eu „gustam” de vreo doi 
ani din deliciul jurnalismului. Decisivă 
pentru mine acea întîlnire, deşi tardi- 
vă revenirea în domeniul de la care 
am pornit, de fapt. 

Nu uit niciodată, domnule pro- 
fesor, cum mi-aţi spus la susţinerea 
tezei că doctorandul trebuie să fie 
foarte îndrăgostit de temă şi un pic 
de conducător. 

Vă mărturisesc că am avut şi 
am toată dragostea şi recunoştinţa 
pentru dumneavoastră. 

Vă admir şi astăzi, lucrînd cu 
deosebită plăcere la catedra pe care 
o conduceţi, şi mă întreb (retoric, ca 
pe timpul doctoratului): De unde atita 
energie şi curaj, domnule profesor? 
De unde?! 

Bucuria mărturisirii de a-l şti printre noi / 
dintre noi, distanţându-se prin statura-i solară, 
este bucuria cunoaşterii unui om care umblă nestingherit 
şi smerit totodată pe la tainele cuvintelor limbii române cum ar 
umbla pe la icoane. 

Anatol Ciobanu, cel cu ochii tineri şi neadormiţi, de cronograf ori 
caligraf de evanghelii petrunemţene, se zice că ar rotunji nişte 
decenii date cu mireasmă violetă de liliac 
şi îmbălsămate cu mirungere. 
l-am citit interviul, acordat Ninei Negru pentru 
ziarul Timpul (7 mai 2004), 

Partidul meu se numeşte „Limba Noastră cea Română” 
şi mi-am zis, dacă astfel de numeşte multimilionarul Dumisale 
partid, atunci, ca orice partid respectabil, 
ar trebui să aibă un lider, un fidel herald al onoarei cărturăreşti, 
şi distinsul savant-filolog tocmai ar fi bun de preşedinte 
pentru un asemenea partid, la care ader, necondiţionat, 
înavuţindu-mă cu asemenea aşi imbatabili. 

Cu toate că nu mi-a fost, spre regret, profesor în anii studenţiei, 
întotdeauna i-am urmărit cu admiraţie, prin cărţi şi studii 
valoroase, traiectoria academică, mai ales apreciindu-i prestaţia, 
acolo unde alţii-mulţi debitau aproximaţii, 
Profesorul venind invariabil cu lecţia de acasă metodic 
şi cartezian pregătită. În special în anii renaşterii naţionale 
a alimentat cu studii meticulos argumentate şi atitudini 
prodigioase epicentrul clocotitor al Mişcării. 

Magistru al morfosofiei daco-latine, virtuos al lexifoneticii 
punctualistice şi singularia tantum professore 
in sintaxegetica Marelui Fluid al Limbii Române, 

Anatol Ciobanu va suporta cu seninătate olimpiană 
şi elogiile, bine meritate, ce i se aduc acum la picioare. 

Îi dorim septuagenarului mereu împrimăverit de căldura 
Florarului mulţi ani în noi cărţi, intonându-i din inimă: 

Vivat, Professore! 

Adriana KORONKA 


CONSIDERAŢII 
PRIVIND EVOLUŢIA 
UNOR NEOLOGISME 
DE ORIGINE ENGLEZĂ 
_INTRATE RECENT 

ÎN LIMBA ROMÂNĂ 


Neologismele (gr. neos = nou 
şi logos = cuvântare) sunt conside- 
rate acele cuvinte care au intrat de 
curând în vocabularul unei limbi. Des 
întâlnită, chiar şi în lucrările de speci- 
alitate, definiţia nu lămureşte asupra 
provenienţei acestei clase lexicale ce 
joacă un rol major în orice limbă vie. 
Apărute din necesităţi de comunica- 
re, neologismele denumesc noţiuni, 
obiecte şi fenomene din toate dome- 
niile vieţii materiale şi spirituale, în 
special în limbajul tehnico-ştiinţific, cu 
scopul de a-l moderniza şi îmbogăţi. 

Pătrunderea lor în lexic se face 
pe două căi: sub formă de împrumu- 
turi şi prin creaţii proprii ale limbii. 
Dacă prin neologism se înţelege, în 
general, cuvânt împrumutat, acest 
fapt se datorează numărului mare 
de împrumuturi neologice extrem de 
diverse ca structură şi provenienţă, 
sensibil mai numeroase decât cele 
create în interiorul limbii. Chiar şi 
atunci când folosesc material ling- 
vistic existent în limbă, cel puţin unul 
din elementele formative ale noului 
cuvânt este neologic (combinarea a 
două elemente formative neologice 
de tip prefix neologic + neologism, 
combinarea unui neologism cu un 
prefix vechi, autohton, combinarea 
unei teme vechi cu un sufix neologic). 

Dar neologismele nu devin 
proprietatea unei limbi decât prin 
adaptarea la sistemul fonetic şi 
gramatical al acesteia, prin circu- 
laţia intensă, în caz contrar ele vor 
avea o existenţă efemeră. Problema 
adaptării neologismelor la sistemul 
limbii române vizează atât aspectul 
fonetic şi morfologic, cât şi pe cel 


grafic. În aceste cazuri, un rol im- 
portant îl are vechimea lor în limbă, 
astfel că termenii împrumutaţi recent 
îşi păstrează aspectul grafic şi chiar 
pronunţarea din limba de origine. In 
măsura în care sunt acceptate de 
masa vorbitorilor, pentru că vin să 
completeze un gol din lexic, neologis- 
mele se supun regulilor de scriere şi 
pronunțare ale limbii române. Modul 
cum neologismele se adaptează la 
normele limbii române trebuie privit 
diferențiat: pentru cuvintele intrate în 
limbă în urmă cu câţiva zeci de ani 
problemele de scriere, pronunțare, 
comportare în flexiune au fost rezol- 
vate în mare măsură. 

Astfel, referindu-ne doar la câteva 
anglicisme, cum ar fi sandwich devenit 
sandviş, out devenit aut, goal getter 
transformat în golgheter, footbal! în fot- 
bal, vom constata că evoluţia lor către 
fonetismul limbii române este un pro- 
ces încheiat. Pentru cele intrate după 
1990 evoluţia este încă incertă. Putem 
presupune că arhi-folositul week-end 
îşi va simplifica cu timpul ortografia, 
aşa cum s-a întâmplat cu sintagma 
din limba franceză vis à vis devenită 
vizavi în numai câteva decenii. 

O categorie specială de neolo- 
gisme o formează cuvintele, folosite 
pe plan internaţional, care îşi păs- 
trează scrierea şi pronunţarea din 
limba de origine, cum sunt: marketing, 
management, auto-service, mass- 
media, show, supermarket, week- 
end, whisky. 

Fondul lexical neologic al limbii 
române este foarte bogat şi variat, 
dispunând de peste 50.000 de neo- 
logisme cărora li se adaugă termenii 
tehnico-ştiinţifici de strictă speciali- 
tate. Lingviştii sunt unanim de acord 
în privinţa perioadei de constituire a 
acestuia; sfârşitul secolului al XVIII-lea 
reprezintă, la nivel lingvistic, perioada 
de modernizare prin înlocuirea turcis- 
melor şi grecismelor cu neologisme de 
provenienţă latino-romanică. 

Scriitorii au fost primii preocu- 
paţi de primenirea vocabularului din 
necesităţi impuse de expresivitate. 
Neologismele au fost utilizate când 
contextul, simţirea sau necesitatea de 
culoare le-au impus. Ele au fost prelu- 
ate mai cu seamă din latină, franceză, 
italiană, germană, rusă, engleză. 

Influenţa limbii engleze se 
manifestă direct ori indirect mai ales 
în ultimele decenii, când româna 
a început să împrumute o serie de 
neologisme englezeşti, însă termeni 
englezeşti apar în secolul al XIX-lea 
prin mijlocirea francezei. Unii termeni 
ne-au venit prin mijlocire germană (ca 
în cazul lui boiler, cocs), iar la mijlocul 
secolului al XX-lea aceeaşi influenţă 
s-a manifestat, măcar în parte, şi prin 
intermediul rusei, care a furnizat limbii 
române unii termeni tehnici de origine 
anglo-americană (buldozer, con- 
veyer, motoplug, radiolocaţie, screper 
etc.). In multe cazuri, trebuie să se 
admită şi aici o terminologie multiplă 
(adică anglo-rusească, anglo-germa- 
nă şi mai ales franco-engleză). 

Faptul că unele anglicisme au 
venit în limba română, spre exemplu, 
prin intermediul limbii franceze o do- 
vedeşte sensul lor, care coincide cu 
al etimoanelor franţuzeşti imediate, 
nu cu al celor englezeşti, din care 
provin numai în ultimă analiză. In 
această situaţie sunt, de exemplu, 
cuvintele dancing, parking, picup, 
smoching, spicher. 

Prezenţa în limba română a unui 
mare număr de termeni neologici şi 
insuficienta lor asimilare provoacă 
numeroase abateri de la normele 
ortografice şi ortoepice în vigoare. In 
ceea ce priveşte scrierea neologis- 
melor de origine engleză se remarcă 
trei situaţii: 

1) Termenii neologici sunt re- 
produşi fonetic, ceea ce înseamnă că 
ei se scriu aşa cum se pronunţă: aut 
(nu out), fider (nu feeder), gem (nu 
jam), gol (nu goal), hent (nu hands), 
ofsaid (nu off-side), jaz (nu jazz), lider 
(nu leader), meci (nu match), miting 
(nu meeting), puc (nu puck), taim 
aut (nu time out), golgeter pronunţat 
golgheter (nu goalgetter), schi (nu 
Ski), hochei (nu hokei), hipism (nu 
hippism), pocher (nu pocker), cnocaut 
(nu knock-out). 

2) Neologisme care se ortografi- 
ază şi se pronunţă ca în limba engle- 
ză: bridge (pronunţat „brigi”), western, 
week-end, cow-boy, thriller, holding, 
single, team (pronunţat „tim”), top, 
management, marketing, brandy, 
happy-end, hobby, surfing, drummer, 
walkman, bookmaker, show, spleen 


(pronunţat „splin”), puzzle (pronunţat 
„pazăl”), baby-sitter, bowling (pro- 
nunţat „bauling”), box office, mixer, 
cocktail, cross, starter etc. 

3) Neologisme care cunosc o 
formă hibridă, cu pronunțare străină, 
combinată cu o scriere în mare parte 
fonetică: Newton (pronunţat „niuton”), 
rummy (pronunţat „romi”), dancing 
(pronunţat „dansing”), pullover (pro- 
nunţat „pulovăr”). 

Una din problemele permanen- 
te pe care le pune adaptarea neolo- 
gismelor împrumutate este aceea a 
scrierii consoanelor duble existente 
în limba din care a fost luat cuvântul. 
Potrivit pronunțării, se vor scrie fără 
consoană dublă cuvintele: fotbal, (nu 
football), handbal (nu handball), stres 
(nu stress). 

Alteori, ca urmare a influenţei 
germane, grupurile st şi sp se rostesc 
şt şi sp. Astfel, auzim: ştart, ştand, 
şpicher, şpray în loc de start, stand, 
spicher, spray, pentru că cei care 
pronunţă greşit nu cunosc etimologia 
acestor neologisme. 

Cuvintele de origine engleză 
pătrunse în limba română sunt cu- 
noscute şi sub numele de anglicisme. 
De anglicismele autentice trebuie de- 
osebite cu grijă pseudoanglicismele 
sau falsele anglicisme. Acestea sunt 
cuvinte din alte limbi (mai ales din 
franceză) obţinute prin combinarea 
unor teme şi elemente formative îm- 
prumutate din limba engleză. Astfel, 
cu ajutorul lui „man” = „om” (devenit 
element de compunere şi după mo- 
delul unor anglicisme adevărate ca 
gentleman, sportsman etc.), au fost 
formate în limba franceză cuvintele 
tenisman, recordman, rugbyman etc. 
In locul acestora, engleza foloseşte 
unităţile frazeologice: tennis player 
(= „jucător de tenis”), record holder 
(= „deţinător de record”) ş.a.m.d. O 
parte dintre pseudoanglicismele cre- 
ate în franceză au pătruns şi în limba 
română (de obicei prin intermediul 
presei). Intrucât au fost simţite ca 
anglicisme propriu-zise, câteva dintre 
ele au primit o formă apropiată de 
aceea pe care ar fi trebuit s-o aibă 
în limba engleză (adică tenismen, 
recordmen etc.). 

De la cuvintele tenisman, bar- 
man, sportsman s-au creat şi deri- 

vatele feminine tenismană, barmană, 
sportsmană, ceea ce dovedeşte că 
respectivele neologisme s-au adoptat 
normelor limbii române, neglijându-se 
modul de formare din limba engleză 
în care man înseamnă bărbat şi prin 
urmare derivatele feminine din limba 
română nu se puteau forma cu ace- 
laşi termen. 

Incercând să traducem, să 
zicem, tenismană, ar reieşi ceva de 
genul „bărbată de tenis”. Limba ro- 
mână literară recomandă sintagma 
jucător (jucătoare) de tenis. 

Deşi uneori este foarte greu, 
în principiu trebuie să distingem 
anglicismele propriu-zise de ameri- 
canisme, care sunt, de obicei, mai 
recente şi au aproape întotdeauna 
caracter internaţional. Dintre cele 
mai cunoscute, amintim, nepierzând 
din vedere că unele au putut pătrunde 
în limba română şi din limba franceză 
ori dintr-o altă limbă influenţată de 
engleza americană: bluf (existent, 
de asemenea, în franceză, italiană, 
germană etc.), blugi (o scurtare pe 
teren românesc din blue-jeans), boss 
(care la noi se foloseşte cu sensul de 
şef în general), campus (un dublet 
etimologic al lui „câmp”), cow-boy, 
hold-up, hamburger (a cărui bază 
derivată este numele oraşului ger- 
man Hamburg), jazz (care provine 
din limba negrilor şi se pronunţă aşa 
cum se scrie), mass-media, motel, 
radar, tobogan (greşit rostit, uneori, 
topogan). 

Există o serie de anglicisme 
şi americanisme care sunt noi sau 
relativ noi în vocabularul nostru şi 
care vor rămâne în limbă fie pentru 
că sunt realmente utile, fie pentru 
simplul motiv că au devenit, de mai 
multă vreme, cuvinte internaţionale. 
Ne referim la: apartheid, best-seller, 
biomedicină, building, bungalow, 
chewing-gum, dispecer, display, 
fair-play, finaliza, gentleman, hobby, 
living-room, management, marketing, 
previziona, scanner, show, spici (scris 
şi speach), stres(S), striptis (scris şi 
strip-tease), supermarket, transplant, 
week-end, western, whisky, brandy, 
staff, holding, lobby, broker etc. 

După cum se poate observa 
din termenii de origine engleză se- 
lectaţi mai sus, aceştia aparţin unor 


domenii extrem de variate şi sensul 
lor este binecunoscut, ca dovadă 
că tot mai puţini sunt cei care spun 
discurs în loc de spici, supermagazin 
în loc de supermarket, în vreme ce 
pentru staff şi lobby nu se folosesc 
sinonime autohtone. 

In concluzie, răspândirea neo- 
logismelor, în general, şi a celor din 
limba engleză, în mod particular, pă- 
trunderea lor în limba unor cercuri tot 
mai largi de vorbitori constituie, fără 
îndoială, una dintre caracteristicile 
importante ale limbii noastre actuale. 

Folosirea lor trebuie făcută cu 
discernământ, încercându-se evita- 
rea „beţiei de cuvinte” şi, mai ales, 
a greşelilor. 

Ocazii de a greşi se ivesc la tot 
pasul şi nimeni nu e în întregime ferit 
de ele. Pentru a nu denatura pronun- 
tarea neologismelor, prima măsură 
de luat este ca vorbitorii să încerce 
în permanenţă să se cultive. A doua 
treaptă este studierea gramaticii, a 
ortografiei şi, în general, acordarea 
unei atenţii susţinute la ceea ce se 
spune şi mai ales la ceea ce rămâ- 
ne scris. Nu trebuie neglijată nici 
folosirea dicţionarelor, atunci când 
nu suntem siguri asupra formelor 
corecte ale unor cuvinte. Folosirea 
abuzivă a neologismelor, în special a 
celor provenite din engleză (ne refe- 
rim aici la barbarisme), trebuie privită 
însă cu reticenţă, pentru că, mai ales 
în exprimarea tinerilor, acestea nu 
fac decât să îngreuneze stilul şi să 
perturbe armonia limbii române. Ne- 
ologismele au rolul lor bine definit în 
lexicul oricărei limbi, dar să nu uităm 
dictonul latin „est modus in rebus”. 

MOTOUL 
ŞI ANTICAMERA 


Ce legătură poate fi identifica- 
tă între aceste două substantive, de 
s-au pomenit alături în titlul eseului 
de faţă? se poate întreba cititorul 
curios şi iscoditor. 

O atare legătură există, şi o 
vom arăta la locul cuvenit. 

Până s-o facem, consemnăm 
că este interesantă şi atrăgătoare, 
plină de informaţii utile şi de lucrări 
artistice marcate de talent publicaţia 
Clipa siderală, revistă de cultură şi 
creaţie literară a tinerei generaţii. 
Indeosebi numărul 5-6 pentru anul 
2003, în care sunt omagiaţi laureaţii 
Concursului Naţional „lulia Hasdeu”, 
ediţia a V-a. Dar chiar primul articol 
din revistă are... „motto”. 

Am luat cuvântul din urmă între 
ghilimele, deoarece toate dicționarele 
de prestigiu recomandă să-l orto- 
grafiem cu un singur t. moto. Înainte 
de toate, Dicţionarul explicativ al 
limbii române, ediţia a Il-a (1998), 
numeşte citatul luat de obicei dintr-o 
operă consacrată sau semnată de un 
autor celebru, pus la începutul unei 
lucrări, al unui capitol etc. cu scopul 
de a releva ideea fundamentală a 
scrierii respective, moto, la plural 
motduri (pag. 656). 

La fel recomandă să scriem 
acest cuvânt Vasile Breban în Dicţi- 
onar general al limbii române (pag. 
650), autorii Dicţionarului explicativ 
uzual al limbii române (Chişinău, 
Grupul editorial Litera, 1999, pag. 
350), Alexei Palii în al său Dicţionar 
explicativ pentru toţi (Chişinău, 
Editura Epigraf, 2001, pag. 130) şi 
alţi autori. Cu adevărat radical se 
dovedeşte Andrei Crijanovschi, care 
în, de multe ori şi pe deplin întemeiat, 
elogiatul său Dicţionar de dificul- 
tăţi ale limbii române (Chişinău, 


Editurile Arc şi Museum, 2000, pag. 
250) notează: „Móto s.n., scris greşit 
motto; art. motoul; pl. motouri”. 

Greşit „motto”! Dar anume aşa — 
cu doi de t-e ortografiat acest substan- 
tiv în întreaga carte Istoria Moldovei 
falsificată de Vasile Stati a lui Vlad 
Zbârciog (Chişinău, Editura Pontos, 
2003, pag. 3 (de două ori), 12 (de două 
ori) etc.), apoi şi în alte tipărituri de 
ultimă oră. Drept care este nu numai 
firesc, dar şi obligatoriu să întrebăm: 
de unde persistenta „greşelii”, de vreme 
ce o întâlnim mult prea des, în cele mai 
diverse contexte şi publicaţii? 

Citim în Dicţionarul limbii 
române literare contemporane 
(volumul al III-lea, Bucureşti, Editura 
Academiei, 1957, pag. 133), după 
recomandarea principală — móto, 
(rar) motóuri s.n. —, o „anexă”: „Scris 
şi: motto”. 

Rezultă că nu e greşită ortogra- 
fierea „motto”? 

Nu insistăm asupra caracte- 
rului greşit al acestei ortografieri. 
Zicem că aceasta a fost, dar nu mai 
e recomandată. 

In limbile italiană şi franceză se 
scrie motto şi, prin urmare, n-am avea 
de ce ne feri de o atare ortografiere a 
cuvântului în discuţie. Mai cu seamă 
că faimoasa anticameră se ortografia- 
ză aşa, şi nu după cum ar fi natural să 
scriem în limba noastră conform sen- 
sului „antecameră”, deoarece anume 
cu prefixul anti- este ortografiat acest 
substantiv în aceleaşi limbi-surori itali- 
ană şi franceză, din care a fost preluat 
de limba română. Deci, ar fi natural 
să scriem „motto”. Or, am văzut care 
e tendinţa generală a lexicografilor 
la ora actuală. Mai că am propune 
să revenim cumva în unanimitate la 
„motto”, fără să specificăm că ar exis- 
ta şi „varianta” moto. Nu de alta, dar 
încurcătura e de faţă şi o putem evita 
numai convenind cu toţii să întrebuin- 
tăm o unică formă acceptabilă. Până 
atunci însă ne înţelegem să scriem, 
conform prestigioaselor dicţionare de 
specialitate, mâto, articulat motul, la 
plural motâuri, motâurile, după cum 
scriem anticameră, în pofida tuturor 


argumentelor pentru „antecameră”. 

OARECARE 


Vorbim, aici, despre un adjectiv 
(alteori, în alte contexte, — pronume) 
nehotărât, a cărui semnificaţie poate 
crea confuzii dintre cele mai mari şi 
mai regretabile. Un om oarecare în- 
seamnă, înainte de toate, un personaj 
„care nu a fost identificat sau precizat 
mai îndeaproape” (Dicţionarul expli- 
cativ al limbii române, pag. 613). 
Acesta poate fi şi un ins cu multe şi 
importante calităţi, care însă, deo- 
camdată, adică în momentul referirii 
la el, nu este cunoscut de către cel 
ce face referinţa respectivă. 

Adjectivul oarecare are şi sen- 
sul „indiferent care; careva” (/bidem). 
Acest sens adevereşte că în cazul 
unui făptaş la care ne referim nu 
ne interesează persoana lui — fie el 
om bun sau rău, deştept sau mai 
puţin deştept, frumos ori poate urât 
la înfăţişare etc. —, ci îl consemnăm 
numai ca persoană existentă, ale 
cărei calificative nu le considerăm 
operante în problema discutată sau 
în desfăşurarea unui eveniment. 

Acelaşi cuvânt — oarecare — 
poate denumi şi un personaj „fără 
importanţă, neînsemnat; care nu 
iese din comun” (/bidem). Spre deo- 
sebire de celelalte două semnificaţii, 
aceasta pare să denumească ceva 
negativ, ofensator. Insă şi în atare 
cazuri cunoscătorul bun al limbii 
noastre face discernerea cuvenită: 
există persoane care nu se disting 
prin fapte, atitudini, iniţiative etc. 
deosebite (un student oarecare, un 
savant oarecare, un scriitor oarecare 
va să însemne că nu ne referim la 
un student, savant, scriitor anumit, 
ci avem în vedere un reprezentant al 
grupului social respectiv, indiferent 
de calităţi, merite etc.), dar există şi 
persoane cu anumite merite într-un 
domeniu oarecare (ceea ce nu în- 
seamnă în mod obligator un domeniu 
neînsemnat, lipsit de importanță etc.), 
dar pe care (persoane) vorbitorul fie 
că nu le cunoaşte, fie că nu consi- 


deră că virtuțile ei ar fi relevante în 
problema dată, şi în aceste contexte 
adjectivul în discuţie nu marchează 
neapărat ceva negativ; altfel zis, în 
atare cazuri însuşirile fizice, psihice, 
etice, estetice etc. ale persoanei nu 
sunt considerate importante şi ope- 
rante în context. 

Se întâmplă însă ca anumiţi 
indivizi să se supere dacă numele 
lor sunt însoţite de adjectivul oare- 
care, considerându-se lezaţi, înjosiţi, 
jigniti. li înțelegem, în străduinţa 
lor de a depăşi anonimatul, de „a 
ieşi din comun”, dar nu le aprobăm 
gestul de supărare; depăşirea ano- 
nimatului sau „ieşirea din comun” 
trebuie obţinută prin muncă asiduă, 
prin fapte relevante, prin atitudini de 
mare rezonanţă etică, civică, politică 
etc., pentru ca anume datorită unor 
atare fapte şi atitudini ele să înceteze 
în mod obiectiv să fie oarecare; în 
absenţa acestor fapte şi atitudini de 
mare şi profundă rezonanţă în viaţa 
societăţii, nu numai în cadrul îngust 
al familiei sau chiar al colectivului de 
muncă, adjectivul în discuţie nu expri- 
mă neapărat ceva negativ, peiorativ, 
înjositor. Se zice că satul Larga e plin 
de numele de familie Gheorghiţă. 
Un oarecare Gheorghiţă ar însemna 
unul dintre mulţii oameni care poartă 
acest nume de familie, şi nimic mai 
mult: nici de bine, dar nici de rău! 
Abia când am zice un oarecare lon 
Gheorghiţă, ar fi cazul să cugetăm 
profund: un atare calificativ nu poate fi 
considerat peiorativ în cazul unui elev 
necunoscut în republică sau al unui 
lucrător în vreun domeniu, chiar elev 
sau lucrător harnic, dotat, frumos etc., 
dar capătă nuanţă peiorativă dacă 
ne-am referi la scriitorul lon Gheor- 
ghiţă (Dumnezeu să-l ierte!), care 
ne-a îmbogăţit considerabil literatura, 
îndeosebi cea pentru copii. 

In fine, pronumele nehotărât 
oarecare, semnificând „cineva, unul; 
careva” (Ibidem), se întrebuinţează 
în mod curent în contexte în care nu 
prezintă interes persoana concretă 
care a spus, a divulgat, a arătat sau 
a făcut ceva. 

Am încercat această „dez- 
ghiocare” amănunţită a cuvântului 
(adjectiv şi pronume) oarecare, pen- 
tru că o atare descifrare a lui nu are 
numai importanţă teoretică, ci viaţa, 
cu toate faptele şi întâmplările ei, ne 
pune în faţa nenumăratelor cazuri de 
întrebuințare sau de înţelegere greşi- 
tă a diferitelor semnificaţii pe care le 
are el în la fel de diferitele contexte 
concrete. 


AVIZELE 


Chiar la intrarea în cea mai 
prestigioasă instituţie ştiinţifică din 
republică ne întâmpină o inscripţie ce 
se doreşte titlu al unui panou pe care 
zilnic se afişează veşti referitoare la 
manifestările planificate pentru peri- 
oada imediat următoare. Zeci şi sute 
de oameni află noutăţile instituţiei cu 
pricina din foile fixate, de obicei cu 
piuneze, pe acest panou îmbietor. 
Insă fie că funcţionarii respectivi nu 
sunt filologi, fie că ei s-au obişnuit 
cu greşelile de exprimare ca tiganul 
cu scânteia, fie că nimeni nu acordă 
vreo atenţie inscripţiei-titlu (pentru 
toate noutăţile aduse la cunoştinţa 
oamenilor): „Avizuri”. 

Bineînţeles, noi nu-i bănuim pe 
funcţionarii (i)responsabili de publi- 
citate de la instituţia cu pricina că ar 
fi consultat şi ar fi dat ascultare odio- 
sului dicţionar moldovenesc-român al 


pseudolingvistului Vasile Stati, în care 
substantivul afiş se „învredniceşte” — 
şi el — de pluralul greşit „afişuri”. 

Mai curând, şi funcţionarii insti- 
tuţiei vizate, şi autorul dicționarului 
de pomină s-au lăsat influenţaţi de 
pluralul substantivului anunţ, care, cu 
siguranţă, e anunţuri, drept urmare şi 
pluralul celorlalte două substantive li 
s-o fi părut încoronat cu acelaşi sfâr- 
şit, în uri: „avizuri”, „afişuri”. 

Adevărul e că şi afişul are plu- 
ralul afişe, şi avizul la plural ia forma 
avize (a se vedea, de exemplu, Dic- 
ţionarul explicativ al limbii române, 
pag. 16 şi 67). 

Diferenţa dintre greşeala comi- 
să de funcţionarii instituţiei cu pricina 
e una pentru uz intern, cotidian, fără 
vreo pretenţie ştiinţifică şi nu aparţine 
(în orice caz, noi personal nu putem 
admite că ar aparţine) unui lingvist, 
pe când greşeala pretinsului savant 
este una „destinată” unor mase largi 
de cetăţeni care o fi căutând în con- 
tinuare un dicţionar al cărui autor îşi 
propune să demonstreze întregii lumi 
că limba „moldovenească” există şi 
că ea se deosebeşte realmente de 
limba română. 

Oricum, chiar în avize şi afişe, 
inclusiv în cele destinate simplei 
informări a oamenilor, e necesar să 
dovedim mai multă cărturărie, pentru 
a nu-i induce cumva în eroare pe 
eventualii sau potenţialii lor cititori 
neavizaţi în problemele limbii. 


Vocabular 


105 


Alexei PALII 


DETALIU, A DETALIA, A 
DETALIZA, DETALIERE, 
DETALIZARE, 
DETAILAT, DETALIAT, 
DETAILIST, IN DETALII, 
IN DETALIU 


Cuvintul detaliu a dat o serie 
de derivate, unele dintre ele fiind 
controversate. De exemplu, avem 
participiul adjectivizat detailat, derivat 
de la franţuzescul detail, după mode- 
lul lui detaillé, dar avem şi detaliat, 
calchiat tot după model francez, însă 
de data aceasta nu mai este construit 
din material franțuzesc (detail), ci 
din cel românesc (detaliu). Astfel s-a 
ajuns la două cuvinte care au acelaşi 
sens (dublete): „(în mod) amănunţit”. 
Tocmai acest fapt le creează unor 
vorbitori probleme atunci cînd trebuie 
să aleagă lexemul recomandat de 
normă. Norma însă le atestă pe am- 
bele, dînd totuşi preferinţă lui detaliat. 

In această ordine de idei, e ca- 
zul să mai amintim că ne fac dureri 
de cap şi verbele-dublete a detai/a, 
a detaliza şi a detalia, precum şi 
substantivele-dublete detalizare 
(întîlnit frecvent în uz) şi detaliere, 
ambele avînd sensul de „expunere, 
analiză, indicare în mod amănunţit”. 
Deşi sistemul derivaţional al limbii 
române permite formarea şi existenţa 
unor cuvinte cum ar fi a detaliza şi 
detalizare, norma recomandă numai 
a detalia şi detaliere. 

In familia de cuvinte legate 
de substantivul detaliu trebuie re- 
marcat şi neologismul detailist care 
înseamnă „(persoană) care vinde cu 
amănuntul, cu bucata”. Dicţionarul 
explicativ al limbii române consta- 
tă că termenul este împrumutat din 
franceză (cf. fr. detailiste), dar sursele 
franceze pe care le-am consultat noi 
nu atestă detailiste, dar detaillant cu 


sensul de „comerciant care vinde în 
detaliu” (a se vedea, bunăoară, Le 
Petit Larouse, Paris, 1997). Oricum, 
detailist se înscrie perfect în sistemul 
derivaţional al limbii române, sati- 
sface suficient de bine necesităţile 
denominative ale purtătorilor limbii, cu 
atit mai mult cu cît îl are ca element 
opozitiv al sistemului pe angrosist, 
însemnînd „(persoană) care cumpără 
şi vinde marfă cu ridicata”. 

Mulţi vorbitori deseori sînt puşi 
în faţa dilemei: cum este corect — în 
detaliu sau în detalii. lmbinarea în 
detaliu, însemnînd „cu de-amănun- 
tul, în mod detaliat”, ne vine din 
limba franceză, de la en detail, care 
înseamnă „cu precizie, fără a omite 
ceva”. Observăm că în îmbinarea 
franceză cuvîntul detail are forma sin- 
gularului, pentru că francezul înţelege 
îmbinarea ca avînd sensul „detaliu 
cu detaliu”. Pornind de la realitatea 
franceză, norma limbii române reco- 
mandă forma de singular, nu cea de 
plural, adică în detaliu, nu în detalii. 

De ce totuşi în uzul limbii ro- 
mâne putem auzi şi în detalii? De 
exemplu, a povesti ceva în detalii. 
Probabil, pentru că românul percepe 
firul unei naraţiuni ca fiind constituit 
din multe detalii care trebuie poves- 
tite pe rînd, fără a fi omis vreunul. 
Prin urmare, logica limbii române ar 
fi următoarea: cu expunerea tuturor 
detaliilor, fără a neglija ceva. De aici 
şi forma de plural. 

Deşi această logică nu este 
lipsită de temei, fluctuaţia în uz a 
celor două forme (cea de singular şi 
cea de plural) generează probleme 
pentru mulţi vorbitori, de aceea le 
vom aminti că norma recomandă să 
pornim de la modelul francez şi să 
spunem în detaliu. 

In limba română, în detaliu mai 
înseamnă şi „în fiecare amănunt 
luat aparte” (de exemplu, a examina 
un fenomen în detaliu înseamnă 
„a pătrunde în fiecare amănunt al 
fenomenului respectiv”). Şi, în acest 
caz, iarăşi vom respecta norma, cea 
inspirată din limba franceză, şi vom 
utiliza forma singularului — în detaliu. 

PROMOŢIONAL, 
PROMOŢIE, 
PROMOŢIUNE 


Utilizarea cuvîntului promoţie 
pare să nu trezească dificultăţi, sensul 
acestuia, cunoscut de toţi şi atestat 
de sursele lexicografice, fiind „serie 
de absolvenţi ai unei şcoli, ai unei 
facultăţi etc.; totalitatea persoanelor 
care absolvesc în acelaşi an un ciclu 
de învăţămînt” (a se vedea DEX şi 
alte lucrări lexicografice). Cuvîntul 
promoţional însă, care este perceput 
ca un derivat de la promoţie, ne face 
probleme. Vorba este de un „conflict” 
între sistemul derivaţional, la nivel 
semantic, şi norma literară. Pentru că, 
potrivit sistemului amintit, promoţional 
ar trebui să însemne „care ţine de pro- 
motie, care se referă la promoţie” sau, 
mai concret, „care ţine de totalitatea 
persoanelor ce au absolvit în acelaşi 
an un ciclu de învăţămînt”. Norma 
însă îl înregistrează cu sensul „care 
favorizează vînzările (unor mărfuri)”, 
sens care nici pe departe nu pare să 
fie derivat de la înţelesul substantivului 
promoție. lar uzul, în special textele 
consacrate economiei, comerţului, 
marketingului, de asemenea îl atestă 
cu sensul de „ceea ce se referă la vîn- 
zări”. lată cîteva exemple din Bob Sto- 
ne şi Ron Jacobs, Metode de succes 
în marketingul direct, Editura ARC, 
2004: „Multe dintre tehnicile de mar- 
keting, instrumentele promoţionale şi 
analizele în care sînt angajaţi aceşti 
noi comercianţi electronici au fost ve- 
rificate şi folosite timp de multe zeci de 
ani” (pag. 3); „Cea mai mare parte din 
acţiunile promoţionale realizate prin 
Internet, de la reclamele banner la e- 
mail, pot fi considerate ca fiind market- 
ing direct” (pag. 6); „Comercianţii pun 
întrebări dure referitor la programele 
lor promoţionale” (pag. 12). Sau iată 
acelaşi cuvînt într-un anunţ publicat 
în Jurnal de Chişinău din 30 ianuarie 
2004: „Fundaţia Soros-Moldova anun- 
tă pentru anul 2004 programul editare 
de carte promoţională şi ştiinţifică din 
domeniul artei şi culturii”. 


Aşadar, sistemul semantic al 
limbii ne sugerează că promoţional 
trebuie să însemne „care se referă 
la promoţie”, iar uzul şi norma în- 
registrează acest cuvînt cu sensul 
„care favorizează vînzările”. Cînd 
ne referim la normă, avem totuşi o 
anumită rezervă, pentru că o parte 
dintre dicționarele noastre, chiar cele 
prestigioase (de exemplu, DEX; Flori- 
ca Dimitrescu, Dicţionar de cuvinte 
recente, Editura Logos, 1997 — DCR; 
Lazăr Şăineanu, Dicţionar universal 
al limbii române, Editura MYDO 
Center, 1997 — DULR) în general nu 
atestă adjectivul promoţional. Altă 
parte (de exemplu, Florin Marcu, 
Marele dicţionar de neologisme, 
Editura SAECULUM, 2001 - MDN; 
Dicţionar enciclopedic ilustrat, 
Editura Cartier, 1999 — DEI) îl înre- 
gistrează cu sensul „care favorizează 
vînzările” sau „referitor la creşterea 
vînzărilor unei întreprinderi”. 

In consecinţă, vorbitorul care 
doreşte să să exprime literar se 
confruntă cu două întrebări: 1. Este 
adjectivul promoţional un cuvînt literar 
sau nu? 2. Dacă e literar, atunci care 
este conţinutul lui: cel sugerat de 
sistemul semantic sau cel întîlnit în 
uz şi în unele dicţionare? 

lar un vorbitor mai avizat s-ar 
mai întreba de unde vine acest cuvînt: 
de la franţuzescul promotionnel (după 
cum ni-l prezintă Marele dicţionar 
de neologisme), din englezescul 
promotional sau poate este derivat 
din românescul promoţie? 

Cercetările asupra uzului şi 
surselor lexicografice ne sugerează 
că adjectivul promoţional este împru- 
mutat nu din franceză, ci din engleză 
în ultimii zece-douăzeci de ani. Lipsa 
cuvîntului respectiv din multe dicti- 
onare, inclusiv din cele normative, 
demonstrează că el a apărut abia 
în ultimul timp, marcat de puternica 
influenţă americană, manifestată în 
toate domeniile, inclusiv în limbă. E 
cazul să amintim, în această ordine 
de idei, că în limba engleză promoti- 
onal înseamnă „de încurajare”, iar în 
engleza americană mai înseamnă „de 

reclamă, privind reclama”. Expresia 
promotion man înseamnă „interme- 
diar, agent”, iar promotion matter 
înseamnă „material de reclamă, de 
popularizare”. Este curios în acest 
sens să amintim că şi dicționarele 
franceze arată că promotionnel a cal- 
chiat sensul „care dezvoltă vînzările 
prin publicitate, expoziţii etc.” tot din 
engleză, în 1962 (a se vedea Le Petit 
Robert, 1990). Chiar şi calcul francez 
promotion, cu sensul de „dezvoltare 
de vînzări”, a apărut tot sub influenţa 
englezei americane. 

Prin urmare, în cazul adjecti- 
vului promoţional, aşa-zisul conflict 
dintre sistem, pe de o parte, dintre 
uz şi normă, pe de altă parte, este 
cauzat de influenţa engleză. Şi cre- 
dem că nu vom risca prea mult dacă 
îl vom califica drept cuvînt literar, în 
pofida faptului că el „violează” relaţiile 
semantice în familia respectivă de 
cuvinte. Dicţionarele normative îl vor 
înregistra, aşa cum au făcut-o şi cu 
multe alte cuvinte „rebele”. Cu atît mai 


mult cu cît „ofensiva” englezei devine 
atît de masivă, încît româna riscă să- 
şi modifice oarecum fizionomia. lar o 
mare parte dintre intelectuali percep 
acest lucru ca pe un factor benefic. 

In cadrul familiei de cuvinte 
abordată, este cazul să mai facem 
o completare, şi anume una privind 
cuvîntul promoțiune, care este per- 
ceput ca o variantă arhaică a lui pro- 
motie. Tocmai din acest motiv unele 
dicţionare nu-l atestă (de exemplu, 
DEX sau DEI), iar altele îl includ în 
registru fără a-i da definiţia, trimiţindu- 
| pe utilizator la cuvîntul promoţie (de 
exemplu, Lazăr Şăineanu, DULR). 
Dar iată că MDN înregistrează un 
sens cu totul neobişnuit, care ar veni 
tot din engleză: „ridicare a nivelului de 
viaţă al claselor defavorizate sau al 
unui individ la o situaţie superioară”. 
Este sau nu un cuvînt literar? Este 
un fapt de limbă sau poate numai un 
fapt de vorbire? Probabil MDN prea 
s-a grăbit să-l înregistreze. Timpul 
va arăta. 


Ştefan Eşanu. Ochi 

Adrian CHIRCU 


DESPRE PIZZA, 
PIZZERIE, DAR ŞI 
DESPRE PIZZAR' 


0. Într-o intervenţie? a noastră 
la Colocviul Internaţional de Ştiinţe 
ale limbajului, Suceava, 1999, am 
abordat, în treacăt, problema sub- 
stantivelor ce constituie obiectul 
acestei comunicări. Remarcam, 
atunci, dificultatea de adaptare a 
substantivului pizza, împrumutat din 
limba italiană, la sistemul morfologic 
românesc. De altfel, nu e singurul 
cuvînt împrumutat din limba italiană 
care ridică probleme de adaptare. Pot 
fi amintite şi altele: graffiti, lasagna, 
spaghetti, tortellini, gnocchi, broccoli, 
mozzarella, carpaccio, mortadella, 
cappuccino etc. In ceea ce priveşte 
limba italiană, putem afirma că, ală- 
turi de limba engleză, aceasta repre- 
zintă o sursă de împrumuturi pentru 
limba română de azi, devansînd chiar 
şi limba franceză. 

1. Dicţionarele etimologice itali- 
ene (DEG şi DEI) ezită în ceea ce pri- 
veşte etimologia acestui cuvînt. DEG 
ne dă următoarele informaţii: pizza (p. 
1549) — lat. mediev. pizza(m), 997, 
dat. got. o lomb. *pizzo, ted. ant. biz- 
ZO, pizzo „boccone, pezzo di pane”, 
der. di bizan „mordere”, passato nei 
dialetti italiani, spec. nel napol. pizza, 
da cui € difuso in it. e in altre lingue 
moderne. 

DEI ne oferă nişte informaţii 
care ni se par mai bine argumentate: 
pizza! (p. 2961) f. (XVI sec. Caro), 
-eria (f., XX sec., negozio dove si 
confeziona e si mangia la p.; v. ro- 
man e merid.); ant., forma di cacio 
di figura come un uovo; (Magalotti), 
focaccia; (a. 1804, D'Alberti), schia- 
ciata rustica o dolce in uso nell'Italia 
centro (Marche, Umbria) — merid; 
piza panis (a. 1531, Pesaro), piczas 
casey... pizzas de pane (a. 1201, a 
Sulmona), pizza focaccia (a. 997, 


Codex Cajetanus), forse da un lat. 
picea [placenta] come calco di ‘pitta’ 
(gr. pitta pece), con i come nel tosc. 
piccia più pani attacati insieme, 
corso pěccia paio, tosc. appicicare, 
ecc., non ancora ben spiegato. Una 
derivazione diretta da *pits — «punta», 
‘pizzo’, urta contro il significato antico 
di «facaccia» «schiacciata». Vedi an- 
che pinza (p. 2931) — ant. (a. 1256, a 
Rimini); “pizza”, specie di pane; (XIII 
sec., Salimbene), striscia o lingua 
di terra; cfr. venez. pinza pane cotto 
sotto la cenere, pizzat, romagn. pinza 
specie di pane a forma di spola. cfr. 
‘pinzo”. Un alt dicţionar important, 
DELI,, ia în discuţie (pp. 1206-1207) 
ambele etimologii. A se vedea, în 
acest sens, şi cuvîntul românesc 
pită (<bg. pita; gr. pitta). 

1.1. Substantivul pizza lipseşte 
din DOOM, fapt remarcat şi de Theo- 
dor Hristea într-un articol publicat în 
paginile revistei Limbă şi Literatură’. 
In schimb, apare în DEX, la pagina 
800, pizză, pizze — „un fel de tartă 
din aluat, garnisită cu roşii, caşcaval, 
peşte etc.” (cuvînt şi definiţie preluate 
din DEX-S). Cuvîntul mai apare men- 
ţionat şi în Dicţionarul de cuvinte re- 
cente al Floricăi Dimitrescu (DCR, 2 
cu o definiţie asemănătoare, sau în 
dicționarele redactate de către Florin 
Marcu, DN., MDN, DEIR. 

1.1.0. Pe baza sondajelor între- 
prinse, putem susţine că forma care 
există în uz, pizza, va trebui acceptată 
de noul DOOM care e în pregătire, 
căci această formă i se pare vor- 
bitorului cît se poate de firească. 
Un enunţ de tipul Am cumpărat o 
pizză apare destul de bizar (cf. Am 
cumpărat o pizza). |n cazul acestui 
substantiv, ar trebui să vorbim, din 
punct de vedere gramatical, despre 
o neutralizare a opoziţiei de număr în 
româna actuală şi despre un morfem 
de tip cumulant (pizza + -a = pizza: 
desinenţa -a + morfemul determinării 
definite -a). Lucrurile sînt mai clare în 
cazul celorlalte limbi romanice, unde 
flexiunea substantivală nu mai este 
relevantă (fr. pizza, pron. [pidza], 
cat. pizza, ptg. pizza, piza, sp. pizza, 
it. pizza). 

1.1.1. Instabilitatea acestui 
substantiv e remarcată şi de Mioara 

Avram, într-o lucrare recentă“, care 
susţine că „în mai multe dicţionare 
este dat cu finala, mai puţin obişnui- 
tă, a neaccentuat şi este considerat 
invariabil "5. |n schimb, nu sîntem de 
acord cu afirmaţia domniei sale con- 
form căreia „se răspîndeşte din ce în 
ce mai mult varianta pizză cu pluralul 
pizze, acceptată de DEX.” Aceeaşi 
autoare remarcă şi faptul că forma 
este „hibridă (neadaptată grafic, în 
ciuda adaptării morfologice)'*. 

1.2. Substantivul feminin pi- 
zzerie (pizza + -erie < it. pizzeria, it. 
var. pizzaria), înregistrat în DEX-S 
(p.184), DEX, (p. 800), DCR,, (pp. 
178-179 — „local unde se vinde şi 
se consumă pizza”) şi în MDN, e şi 
el hibrid, la fel ca şi în celelalte limbi 
romanice (fr. pizzeria, pron. [pidzerja], 
cat. pizzeria, ptg. pizzeria, pizaria, 
sp. pizzeria), căci şi aceste limbi au 
împrumutat cuvîntul din limba italiană, 
cuvînt format, în această limbă, prin 
derivare progresivă de tip sufixal piz- 
za + -eria, sufixul italian fiind înlocuit 
printr-un sufix specific fiecărei limbi. 
In limba română, acest sufix e de dată 
recentă şi este, „în esenţă, de origine 
franceză şi, o dată pătruns în limba 
română, a constituit stimulul care a 
dus la punerea în mişcare a unei ana- 
logii latente cu elemente preexistente 
în limba română”. Sufixul coexistă 
în limba română contemporană cu 
un altul mai vechi, -ărie (lăptărie, 
fierărie, cojocărie, blănărie, librărie, 
cămătărie etc.). 

1.3. Un alt substantiv din ace- 
eaşi familie lexicală este şi cuvîntul 
pizzar — „persoană care face pizza”, 
creat pe teren românesc, căci în une- 
le limbi romanice avem un împrumut 
direct din italiană pizzaiolo (pizza + 
-aiolo — „chi fa le pizze / gestore di pi- 
zzeria”), cum este cazul fr. pizzaiolo, 
pizzadole. Cuvîntul nu e înregistrat în 
nici o lucrare lexicografică de la noi 
(DEX., DOOM, DCR, „ DN., MDN, 
DEIR) şi se pare că acesta se impu- 
ne, fiindcă s-a adaptat cu uşurinţă 
la sistemul limbii române, mai ales 
în ceea ce priveşte sufixul de agent 
(-ar), sufix care este foarte productiv 
şi care face parte din fondul latin 
moştenit al limbii române (lat. -arius: 
morar, păcurar, olar, argintar, găinar, 


rotar etc.). În latină avem ollarius, her- 
barius, porcinarius etc. Dăm citeva 
exemple şi pentru alte limbi romanice: 
fr. menuisier, meunier, it. ferraio, cat. 
ferrer, sp. herrero, sd. molinargiu, ret. 
chevrer, prov. Tentchurier, ptg. padei- 
ro. Spaniola a făcut şi ea apel la acest 
sufix productiv (sp. pizzero). L-am 
întîlnit pentru prima dată în paginile 
ziarului România liberă, serie nouă, 
nr. 2733, miercuri, 24 martie 1999, 
p. 14. Rădăcina cuvîntului păstrează 
acelaşi aspect hibrid despre care 
vorbeam mai sus. 

1.3.1. Cuvîntul reprezintă o 
creație lexicală pe teren românesc, 
posibilele sale sinonime, brutar şi pi- 
tar, neîncadrîndu-se bine în enunţuri 
care conțin în structura lor substan- 
tivul pizza, căci brutarul, de fapt, nu 
face pizza. 

2. Nu ne rămîne decît să ac- 
ceptăm familia de cuvinte a sub- 
stantivului pizza, pronunţat cu [], 
(familia de cuvinte a substantivului 
pizza cunoaşte, în italiană, pe lîngă 
cuvintele discutate, şi altele: pizzet- 
ta, pizzettina, pizzoso, pizzaiola, 
pizzosită), cel care va decide soarta 
acestui cuvînt în limba română fiind, 
fără îndoială, tot vorbitorul, căci el 
e cel care atestă faptul că „limbajul 
e făcut de şi pentru vorbitori, nu de 
lingvişti pentru lingvişti”8. 

CUNOAŞTEŢI FORMELE CORECTE 
ALE CUVINTELOR ROMANEŞTI? 


Ne bucură faptul că mai mulţi cititori ai revistei au acceptat să participe 
la concursul privind cunoaşterea formelor corecte ale cuvintelor româneşti. 

Prin tragere la sorţi, câştigătoarea concursului a fost desemnată Elena 
Trocin din Corlăteni, Râşcani. 

Concursul continuă. De această dată, participanţilor li se propune să 
expedieze pe adresa redacţiei zece întrebări în care să fie puse în opoziţie 
formele normate şi cele greşite ale unor cuvinte ce prezintă dificultăţi, după 
care vor indica forma corectă şi o vor comenta. Propunem mai jos un model. 

1. Să dea sau să deie? 

Forma normată a verbului a da la conjunctiv prezent (pers. a III-a) este 
să dea. Alte verbe cu paradigmă asemănătoare la acest mod: a se deda (să 
se dedea), a reda (să redea), a lua (să ia), a prelua (să preia), a relua (să 
reia), a bea (să bea), a vrea (să vrea). 

2. Dată la plural: dăţi sau date? 

Ambele forme sunt corecte, prin plural făcându-se diferenţierea semantică 
a formei de singular dată. 

3. Dăruie sau dăruieşte? 

Verbul respectiv face parte din categoria verbelor de conjugarea a IV-a 
care îşi formează paradigma la indicativ prezent cu sufix (dăruiesc, dăruieşti, 
dăruieşte). 

4. Deleagă sau delegează? 

Este verb de conjugarea | ce nu poate avea sufix în formele de indicativ 
prezent. 

5. Demult sau de mult? r 

Ambele secvenţe ortografice sunt corecte. In primul caz, avem un adverb 
sinonim cu odinioară, cândva şi răspunde la întrebarea când? (S-a întâmplat 
aceasta demult.). In al doilea caz, avem o prepoziţie şi un adverb, secvenţa 
echivalând cu de vreme îndelungată şi răspunde la întrebarea de când? (De 
mult n-a mai trecut pe la noi.) 

6. Descoper sau descopăr? 

In forma de indicativ prezent (pers. | sg.) are loc alternanţa e — ă (a des- 
coperi — descopăr). Alte exemple: a acoperi — acopăr; a suferi — sufăr. 

7. Deşartă sau deşeartă? 

Este un verb de conjugarea | cu -ş- în radical. Potrivit regulii, în radicalul 
cuvintelor după -j-, -ş- se scria a, nu ea. Alte exemple: a se aşeza — se aşază; 
a înşela — înşală; a şedea — şade; tânjală. 

8. Doljan sau doljean? 

Este un cuvânt cu tema terminată în -j, la care se ataşează sufixul -ean 
ce alternează cu -en (doljean — doljeni). 

9. Dorinţe sau dorinţi? 

Substantivul la singular se termină în -tă. Potrivit regulii, aceste substantive 
feminine îşi formează pluralul în -e, nu -. 

10. Dâctoriţă sau doctoriţă? 

Forma normată e cea din prima poziţie. Vom verifica astfel: doctor — 
doctoriţă. 

Pentru a facilita elaborarea celor zece întrebări, continuăm publicarea 
Dicţionarului de forme dificile (începutul în Limba Română, nr. 11-12, 2004). 

Vă urăm succese! 

DICŢIONAR DE FORME DIFICILE (Il) 


D 


da vb., conj. prez. 3 să dea, imperf. 3 
sg. dădea 
daco-roman adj. m., S. m., 
pl. daco-romani; adj. f. 
sg. daco-romană, 
pl. daco-romane 
dacoromân adj. m., S. m., 
pl. dacoromâni; adj. f. 
sg. dacoromână, 
pl. dacoromâne 
dandi s. m. [pron. engl. dendi] 
dată (momentul unei întâmplări; oară) 
s. f., pl. dăți 
dată (calendaristică; a unei probleme) 
s. f., pl. date 
datină s. f., pl. datini 
datora/datori vb., ind. prez. 3 
datorează / 3 sg. datorește; 
ger. datorând / datorind 
dăinui vb., ind. prez. 3 sg. dăinuieşte / 
dăinuie 
dărui vb., ind. prez. 1 sg. dăruiesc 
de aceea loc. adv. 
de altfel (de altminteri) loc. adv. 
de alt fel (de alt soi, de altă varietate) 
prep.+adj.+s. n. 
deasupra adv. 
debit s. n., pl. debite 
debreia vb., prez. ind. 3 debreiază 
debuşa vb., prez. ind. 3 debuşează 
debuşeu s. n., pl. debuseuri/debuşee 
decalaj s. n., pl. decalaje 
decalca vb., ind. prez. 3 decalcă / 
decalchează 
decât adv. (azi e mai cald decât ieri) 
de cât prep.+pr. sau+adj. 
(de cât are nevoie, de cât timp) 
decădea vb., ind. prez. 1 pl. 
decădem, 2 pl. decădeţi 
decenţă s. f., g. -d. art. decentei 
decerna vb., ind. prez. 3 
decernează / decernă 
decide vb., ind. prez. 1 pl. decidem, 
2 pl. decideti 
declama vb., ind. prez. 3 declamă 
declanşa vb., ind. prez. 3 declanşează 
decolteu s. n., pl. decolteuri 
decroşa vb., ind. prez. 3 decroşează 
de cu seară loc. adv. 
de cu vreme loc. adv. 
deda vb., conj. prez. 3 să (se) dedea 
deduce vb., ind. prez. 1 pl. deducem, 


2 pl. deduceţi; imper. sg. dedu, 

neg. nu deduce; imper. 

pl. deduceţi-l, perf. s. 1 

sg. dedusei 
defel (deloc) adv. (nu întârzie defel) 
de fel prep+s. n., 

(este de fel din acest oraş) 
deferenţă (stimă) s. f., g. -d. art. 

deferenţei 
defileu s. n., pl. defileuri 
defrişa vb., ind. prez. 3 defrişează 
degaja vb., ind. prez. 3 degajează; 

(a răspândi, a emana: 

ind. prez. 3 degajă) 
degera (a îngheţa) vb., 

ind. prez. 3 degeră 
degroşa vb., ind. prez. 3 degroşează 
degusta vb., ind. prez. 3 degustă 
de jur împrejur loc. adv. 
delega vb., ind. prez. 3 deleagă 
delicatese s. f., pl. (sg. delicatesă) 
delicateţe s. f., g. -d. art. delicateţii; 

(lucruri, manifestări) pl. delicateţi 
deloc (nicidecum) adv. (nu plouă deloc) 
de loc (originar, local) prep.+s.n. 

(este de loc din..., 

circumstanţial de loc) 
demarca vb., ind. prez. 3 demarchează 
demasca vb., ind. prez. 3 demască 
demâncare (mâncare) s. f., 

(dus cu demâncare) 
de mâncare prep.+s. f. 

(dă de mâncare) 
demite vb., ind. prez. 1 pl. demitem, 

2 pl. demiteți; 

imper. pl. demiteţi-l; 

perf. s. 1 sg. demisei 
demult (odinioară, cândva) adv. 

(răspunde la în întrebarea: când?) 
de mult (de vreme îndelungată; 

dintr-o vreme îndelungată) 

prep.+adv. 

(răspunde la întrebarea de când?) 
denaţionalizare s. f., pl. denaţionalizări 
deodată (brusc) adv. 
de odată (de cândva) loc. adv. 
de o dată prep.+art.+s. f. 
de o parte (opus lui de altă parte) 

prep.+art.+s. f. 
deoparte (la o oarecare depărtare 

de vorbitor, izolat) adv. 
depana vb., ind. prez. 3 depanează 
departaja vb., ind. prez. 3 

departajează 

depăna vb., ind. prez. 1 sg. 
deapăn / depăn 
depănugşa vb., ind. prez. 3 
depănuşează 
depăşi vb., conj. prez. 3 
să depăşească 
dependenţă (situaţia de a fi 
dependent) s. f., pl. dependențe 
dependinţă (încăpere accesorie) 
s. f., pl. dependinţe 
depeşa vb., ind. prez. 3 depeşează 
depinde vb., ind. prez. 1 pl. 
depindem, 2 pl. depindeți; 
perf. s. 1 sg. depinsei 
deplânge vb., ind. prez. 1 pl. 
deplângem, 2 pl. deplângeți; 
imper. pl. deplângeţi-l; 
perf. s. 1 sg. deplânsei 
depolua vb., ind. prez. 3 
depoluează 
deposeda vb., ind. prez. 3 
deposedează 
depou s. n., pl. depouri 
deprinde vb., ind. prez. 1 pl. 
deprindem, 2 pl. deprindeţi; 
imper. pl. deprindeţi-vă; 
perf. s. 1 sg. deprinsei 
depune vb., ind. prez. 1 pl. depunem, 
2 pl. depuneti; imper. pl. 
depuneţi-le; perf. s. 1 sg. depusei 
deraia vb., ind. prez. 3 deraiază 
deranj s. n., pl. deranjuri 
deranja vb., ind. prez. 3 deranjează, 
imper. pl. deranjează-l 
deretica vb., ind. prez. 3 deretică 
deriva vb., ind. prez. 3 derivă 
deroba vb., ind. prez. 3 derobează 
deroca vb., ind. prez. 3 derochează 
deroga vb., ind. prez. 3 derogă 
desagă s. f. / desag s. m., 
pl. desagi 
desăvârşi vb., conj. prez. 3 
să desăvârşească 
descătuşa vb., ind. prez. 3 
descătuşează 
deschide vb, ind. prez. 1 pl. 
deschidem, 2 pl. deschideţi; 
imper. pl. deschideţi-l, perf. s. 1 
sg. deschisei 
descinde (a-şi avea originea, 
a coborî) vb., ind. prez 1 pl. 
descindem, 2 pl. descindeți; 
perf. s. 1 sg. descinsei 
descinge (a dezlega) vb., ind. prez. 
1 pl. descingem, 2pl. descingeţi; 
imper. pl. descingeţi-vă, perf s. 
1 sg. descinsei 


descleia vb., prez. ind. 3 descleiază 
descleşta vb., prez. ind. 3 
descleştează 
descoase vb., prez. ind. 1 pl. 
descoasem, 2 pl. descoaseţi; 
imper. pl. descoaseți-le 
descoji vb., conj. prez. 3 
să descojească 
descompune vb., ind. prez. 1 pl. 
descompunem, 
2 pl. descompuneți 
descoperi vb., ind. prez. 1 sg. 
descopăr 
descreşte vb., ind. prez. 1 pl. 
descreştem, 2 pl. descreşteţi 
descrie vb., ind. prez. 1 pl. descriem, 
2 pl. descrieţi imper. pl. 
descrieţi-l; perf. s. 1 sg. descrisei 
descrucişa vb., ind. prez. 3 
descrucişează 
descuraja vb., ind. prez. 3 
descurajează; imper. sg. 
descurajează-l 
deseară / diseară (astă-seară) adv. 
de seară prep.+s. f., (masă de seară) 
desemna (a indica, a numi 
o persoană) vb., ind. prez. 3 
desemnează 
desena (a executa un desen; 
a (se) profila; a (se) contura) vb., 
ind. prez. 3 desenează 
desface vb., ind. prez. 1 pl. desface, 
2 pl. desfaceţi; imper sg. desfă, 
neg. nu desface, pl. desfaceţi-l 
desfăşa vb., ind. prez. 3 desfaşă 
desfăşura vb., ind. prez. 1 sg. 
desfăşor 
desfăta vb., ind. prez. 3 desfată / 
desfătează 
desfăţa vb., ind. prez. 3 desfaţă 
desfide vb., ind. prez. 1 pl. desfidem, 
2 pl. desfideţi (nu are forme 
de timpuri trecute) 
desfrâna vb., ind. prez. 3 desfrânează 
design s. n., [pron. engl. di-zain] 
designa vb., ind. prez. 3 designează 
designer s. m., [pron. engl. 
di-zai-ner], pl. designeri 
desinenţă s. f., pl. desinențe 
de sine stătător loc. adj. m., 
pl. de sine stătători, 
f. sg. şi pl. de sine stătătoare 
desluşi vb., conj. prez. 3 
să desluşească 
despăienjeni vb., ind. prez. 3 sg. 
despăienjeneşte 
despărţi vb., ind. prez. 1 sg. despart 

despera / dispera vb., ind. prez. 3 
desperă / disperă 
desperare / disperare s. f., 
pl. desperări / disperări 
desperechea vb., ind. prez. 1 sg. 
desperechez 
despot / despot s. m., pl. despoti / 
despoti 
desprinde vb., ind. prez. 1 pl. 
desprindem, 2 pl. desprindeți; 
imper. pl. desprindeți-le, 
perf. s. 1 sg. desprinsei 
destăinui vb., ind. prez. 1 sg. 
destăinuiesc 
destina vb., ind. prez. 3 destinează 
destinde vb., ind. prez. 1 pl. 
destindem, 2 pl. destindeți; 
imper. pl. destindeţi-vă; 
perf. s. 1 sg. destinsei 
destitui vb., ind. prez. 3 destituie 
destrăma vb., conj. prez. 3 
să destrame 
desuet adj. m., pl. desueți; f., 
sg. desuetă, pl. desuete 
deszăpezi vb., ind. prez. 3 sg. 
deszăpezeşte 
deşela vb., ind. prez. 3 deşală 
deşerta vb., ind. prez. 3 deşartă 
deşeua vb., ind. prez. 3 deşeuează 
deşterne vb., ind., prez. 1 pl. 
deşternem, 2 pl. deşterneți, 
imper. pl. deşterneți-l 
detaşa vb., ind. prez. 3 detaşează; 
imper. sg. detaşează-te 
determina vb., ind. prez. 3 determină 
detesta vb., ind. prez. 3 detestă 
deţine vb., ind. prez. 1 pl. detinem, 
2 pl. detineti 
deunăzi adv. 
devale (în jos) adv. 
de vale (din vale, al văii, 
referitor la vale) prep.+s. f. 
deveni vb., conj. prez. 3 să devină 
deviz (evaluare anticipată 
a cheltuielilor) s. n., pl. devize 
deviză (formulă care exprimă concis 
o idee) s. f., pl. devize 
devize (documente de credit şi 
de plată în valută străină) s. n. pl. 
devora vb., ind. prez. 3 devorează 
devreme adv. 
de vreme ce loc. conj. 
dexteritate s. f., g. -d. art. 
dexterităţii; (materii 
de învăţământ) pl. dexterităţi 


dezagrega vb., ind. prez. 
3 dezgregă / dezgreghează 
dezaproba vb., ind. prez. 3 
dezaprobă 
dezavantaja vb., ind. prez. 3 
dezavantajează; 
imper. pl. dezavantajează-l 
dezavua vb., ind. prez. 3 
dezavuează 
dezbate vb., ind. prez. 1 pl. 
dezbatem, 2 pl. dezbateţi 
dezgusta vb., ind. prez. 3 dezgustă 
dezice vb., ind. prez. 1 pl. dezicem, 
2 pl. deziceţi; imper. sg. 
dezice-te, neg. nu te dezice, 
pl. deziceţi-vă; 
perf. s. 1 sg. dezisei 
dezminţi vb., ind. prez. 1 sg. dezmint 
deznaționalizare s. f., 
pl. deznaţionalizări 
dezobstrua vb., ind. prez. 3 
dezobstruează 
dezumfla vb., ind. prez. 3 dezumflă 
diacon s. m., pl. diaconi 
dibui vb., ind. prez. 3 dibuie / 
dibuieşte 
dicteu s. n., pl. dicteuri 
dicţiune s. f., g. -d. art. dicțiuni 
diesel s. n. [pron. germ. dizel] 
diferend s. n., pl. diferende 
digera (a mistui alimente) vb., 
ind. prez. 3 digeră 
dihanie s. f., g. -d. art. dihaniei, 
pl. dihănii 
dihor / dihor s. m., pl. dihori / dihori 
dilua vb., ind. prez. 3 diluează 
dimineaţa s. f., pl. dimineți 
diminua vb., ind. prez. 3 diminuează 
din afară (din exterior) prep.+adv. 
(partea din afară) 
dinafară v. pe dinafară (pe de rost) 
dincoace (în această parte, aici) adv. 
dincoace (din această parte, 
de aici) adv. 
dincolo (în acea parte, acolo) adv. 
dincolo (din acea parte, de acolo) adv. 
dineu s. n., pl. dineuri 
din moşi-strămoşi loc. adv., loc. adj. 
dintr-o dată loc. adv. 
director (care indică direcţia) adj. m., 
pl. directori; f., sg. şi pl. 
directoare 
director (persoană care conduce) 
s. m., pl. directori 
dirija vb., ind. prez. 3 dirijează 

dirt-track s. n. [pron. engl. dărt-trec] 
discernământ s. n., („judecăţi” 
pl. descernăminte) 
discerne vb., ind. prez. 1 pl. 
discernem, 2 pl. discerneti 
disciplină s. f., g. -d. art. disciplinei, 
(ştiinţe) pl. discipline 
dis-de-dimineaţă adv. 
disloca vb., ind. prez. 3 dislocă 
dispărea vb., ind. prez. 1 pl. 
dispărem. pl. dispăreţi 
displăcea vb., ind. prez. 1 pl. 
displăcem, 2 pl. displăceţi 
dispune vb., ind. prez. 1 pl. dispunem, 
2 pl. dispuneţi 
distinge vb., ind. prez. 1 pl. 
distingem, 2 pl. distingeţi 
distrage vb., ind. prez. 1 pl. 
distragem, 2 pl. distrageţi; 
imper. pl. distrageţi-le; 
perf. s. 1 sg. distrăsei 
distruge vb., ind. prez. 1 pl. 
distrugem, 2 pl. distrugeți; 
imper. pl. distrugeţi-l; perf. s. 1 
sg. distrusei 
divan s. n., pl. divane / divanuri 
diverge vb., ind. prez. 3 sg. diverge; 
(nu se foloseşte 
la timpurile trecute) 
divide vb., (numai la prez.) ind. prez. 
1 sg. dividem, 2 pl. divideţi; (nu 
se foloseşte la timpurile trecute) 
dixie / dixieland s. n., [xie pron. xi, 
land pron. lend] 
doctoriţă s. f., pl. doctorițe 
dojană s. f., pl. dojeni 
dojeni vb., imperf. 3 sg. dojenea 
doljean adj. m., s. m., pl. doljeni; 
adj. f. sg. doljeană, pl. doljene 
doljeancă s. f., pl. doljence 
domina vb., ind. prez. 3 domină 
domino (joc) s. n. 
domino (haină) s. n., pl. dominouri 
domn (termen de politeţe pentru 
un bărbat) s. m., voc. domnule; 
pl. domni, abr. sg. art., 
g. -d. art. dlui; g. -d. art. dlor 
domn ( domnitor) s. m., 
voc. doamne; pl. domni 
Domnul (Dumnezeu) s., pr. m. art., 
voc. neart. Doamne 
Domnia ei s. f., art.+pr., g.-d. 
domniei ei; abr. D-ei 
Domnia lui s. f. art.+pr., g. -d. 
domniei lui; abr. D-lui 
Domnia sa s. f. art.+adj., abr. D-sa, 


g. -d. domniei sale, abr. d-sale 
Domnia voastră s. f. art.+adj., g. -d. 
domniei voastre 
donjuan s. m. [j pron. şi sp. h], 
pl. donjuani 
dorinţă s. f., pl. dorințe 
drag adj. m., pl. dragi, f. sg. dragă, 
g. -d. art. dragii, 
pl. dragi, art. dragile 
dragă (navă) s. f., pl. drage 
dragon (monstru, animal, soldat) 
s. m., pl. dragoni 
dragon (şnur) s. n., pl. dragoane 
dragoste s. f., pl. dragoste 
drajeu s. n., pl. drajeuri 
drăgaică s. f., pl. drăgaice 
dreadnought s. n. 
[pron. engl. drednot] 
drege vb., ind. prez. 1 pl. dregem, 
2 pl. dregeți 
drept-credincios adj. m., S. m., 
pl. drepţi-credincioşi,; f. sg. 
drept-credincioasă, 
pl. drept-credincioase 
drive s. n. [pron. engl. draiv] 
driver s. n., [pron. engl. drai-văr] 
drivelob s. n. [pron. engl. draiv-lob] 
droaie s. f., g. -d. art. droaiei 
drob (bulgăre de sare, plantă) s. m., 
pl. drobi 
drob ( măruntaie de miel, 
fel de mâncare, cutia teascului) 
s. n., pl. droburi 
drot s. n., pl. droturi 
drug (bară, parte a războiului 
de tesut) s. m., pl. drugi 
drug (broderie) s. n., pl. druguri 
drugă s. f., pl. drugi 
drum-de-fier s. n. 
drumeag s. n., pl. drumeaguri 
druşcă s. f., pl. druşte 
ducat (monedă) s. m., pl. ducati 
ducat ( provincie) s. n., pl. ducate 
duce vb., ind. prez. 1 pl. (ne) ducem, 
2 pl. (vă) duceti; imper. sg. 
du-te, neg. nu (te) duce, 
pl. duceti-vă; perf. s. 1 sg. dusei 
duet s. n., pl. duete 
dugheană s. f., pl. dughene 
dulap (scândură) s. m., pl. dulapi 
dulap ( mobilă) s. n., pl. dulapuri 
dulce adj. m., f. dulce, g. -d. art. 
dulcii; pl. m. şi f. dulci 
dulce s. n., (preparate dulci) dulciuri 
dulceaţă s. f., g. -d. art. dulceții; 
(preparate alimentare) pl. 

dulceţuri, (lucruri plăcute) dulceţi 


dumeri vb., imperf. 3 sg. 
(se) dumerea 

dumica vb., ind. prez. 3 dumică / 
dumică 

duminică s. f., pl. duminici 

dumneaei pr., abr. d-ei 

dumnealor pr., abr. d-lor 

dumnealui pr., abr. d-lui 

dumneata pr., abr. d-ta, g. -d. 
dumitale, abr. d-tale 

dumneavoastră pr., abr. dv, dvs. 
sau d-voastră 

după-amiază adv., abr. d. a. 

după-amiază s. f., pl. după-amieze 

după-masă adv. 

după-masă s. f., pl. după-mese 

după-prânz adv. 

duplicat s. n., pl. duplicate 

duritate s. f., g. -d. durității; 
(manifestări) pl. durități 

dusină (arhit.) s. f., pl. dusine 

du-te-vino s. n. 

duzină (grup de douăsprezece 
obiecte) s. f. pl. duzini 

dyke s. n. [pron. engl. daic] 


E 


ea pr., g. ei [pron. iei], d. acc. ei, 
neacc. îi, i (i se dă) i-, -i, -i- 
(dându-i-se); ac. acc. ea, neacc. 
o, o- (o-nvaţă) -o, -o-(lua-o-ar), 
pl. ele [pron. iele]; g. lor, d. acc. 
lor, neacc. le, le-, -le, -le-, li 
(li se dă), /i-, -li-; ac. acc. ele, 
neacc. le, le-, -le, -le- 

eastmancolor s. n. [pron. engl. 
istmăncalăr] 

eboşa vb., ind. prez. 3 eboşează 

echipaj s. n., pl. echipaje 

econom adj. m., s. m., pl. economi; 
f. sg. econoamă, pl. econoame 

ecorşeu s. n., pl. ecorşee 

ecuson s. n., pl. ecusoane 

eczemă s. f., pl. eczeme 

edelschwein s. n. invar. [pron. germ. 
e-del-şvain] 

edelvais s. n. 

efectua vb., ind. prez. 3 efectuează 

eficienţă s. f., pl. eficiente 

efigie s. f., pl. efigii 

egeean adj. m., pl. egeeni, f. sg. 
egeeană, pl. egeene 

egumen s. m., pl. egumeni 

einstein s. m. [pron. germ. ain-ştain] 


el pr. [pron. iel, d. lui, d. acc. lui, 
neacc. îi, i (i se dă), i-, -i, -i- 
(dându-i-se), ac. acc. el, neacc. 
Îl, l-, -I, -l- (lua-l-ar); pl. ei [pron. 
iei], g. lor; d. acc. lor, neacc. le, 
le-, -le, -le-, li (li se dă), li-, -li-, 
ac. acc. ei, neacc. îi, i-, -i, -i- 

electrod s. m., pl. electrozi 

elice s. f., pl. elice 

elixir s. n. [x pron. gz], pl. elixire 

elizeu s. n., pl. elizee 

embargo s. n., pl. embargouri 

embolus / embol s. n., pl. 
embolusuri / emboluri 

embrion s. m., pl. embrioni 

emigra (a pleca din patrie şi a se 
stabili în altă tară) vb., ind. prez. 
3 emigrează 

emite vb., ind. prez. 1 pl. emitem, 
2 pl. emiteţi 

enerva (a se înfuria) vb., ind. prez. 3 
enervează 

episod s. n., pl. episoade 

epocă s. f., pl. epoci 

epopee s. f., art. epopeea, 
pl. epopei 

eprubetă s. f., pl. eprubete 

epruvetă s. f., pl. epruvete 

equus s. m. invar. [pron. ecvus] 

erbivor s. n., pl. erbivore 

erg (unitate de măsură) s. m, pl. ergi 

erg (deşert de nisip) s. n., pl. erguri 

erija vb., ind. prez. 3 (se) erijează; 
imper. sg. erijează-te 

eroism s.n. 

erupe (a izbucni) vb., ind. prez. 3 sg. 
erupe 

escorta vb., ind. prez. 3 escortează 

escroacă s. f., pl. escroace 

escudo s. m., pl. escudos 

eseu s. n., pl. eseuri 

esofag s. n., pl. esofage /esofaguri 

eşafod s. n., pl. eşafoduri /eşafoade 

eşarfă (fâşie de mătase, de lână etc.) 
s. f., pl. eşarte 

eşarpă (direcţie de tragere) s. f., 
pl. eşarpe 

eşua vb., ind. prez. 3 eşuează 

etaja vb., ind. prez. 3 etajează 

etanşa vb., ind. prez. 3 etanşează 

etero - (de eter) 

etero / hetero - (alt, diferit) 

etimologă s. f., pl. etimologe 

etnologă s. f., pl. etnologe 

eu pr. [pron. ieu], d. acc. mie, neacc. 
îmi, mi (mi se spune), mi-, -mi, 
-mi- (spunându-mi-se); ac. acc. 

mine, neacc. mă, mă- 
(mă-ntreabă), -mă, -mă-, 
(ruga-mă-vei), m- (m-a întrebat), 
-m- (dusu-m-am) 

evacua vb., ind. prez. 3 evacuează 

evalua vb., ind. prez. 3 evaluează 

evapora vb., ind. prez. 3 evaporă / 
evaporează 

evolua vb., ind. prez. 3 evoluează 

ex- („fost”: ex-ministru) 

exalta vb. [x pron. gz], ind. prez. 3 
exaltă 

examen s. n., [x pron. gz], 
pl. examene 

examina vb. [x pron. gz], ind. prez. 3 
examinează 

excepta vb., ind. prez. 3 exceptează 

exces s. n., pl. excese 

exclude vb., ind. prez. 1 pl. 
excludem, 2 pl. excludeţi, 
imper. sg. excludeți-l 

exemplus. n. [x pron. gz], pl. exemple 

exercita vb. [x pron. gz] ind. prez. 3 
exercită 

exige vb., ind. prez. 1 sg. exig, 
(nu se foloseşte 
la timpurile trecute) 

exploata vb., ind. prez. 3 
exploatează 

exploda vb., ind. prez. 3 explodează 

exporta vb., ind. prez. 3 exportă 

expozeu s. n., pl. expozeuri 

englez s. m., adj. m., pl. englezi; 
adj. f. sg. engleză 

expune vb., ind. prez. 1 pl. expunem, 
2 pl. expuneți; imper. pl. 
expuneți-va 

extemporal s. n., pl. extemporale 

extenua vb., ind. prez. 3 extenuează 

extermina vb., ind. prez. 3 extermină 

extinde vb., ind. prez. 1 pl. extindem, 
2 pl. extindeţi 

extrage vb., ind. prez. 1 pl. extragem, 
2 pl. extrageţi, imper. pl. 
extrageţi-l 


F 


F, f s. m. invar. [cit. fe, în simb. şi ef] 
fabrică s. f., pl. fabrici 
face vb., ind. prez. 1 pl. facem, 

2 pl. faceti; imper. sg. fă, 

neg. nu face, pl. faceţi-l 
facsimil s. n., pl. facsimile 
faeton s. n., pl. faetoane 
fagure s. n., pl. faguri 


fairplay s. n. [pron. fer-plei] 

falcă s. f., pl. fălci 

falce s. f., pl. fălci 

familial (de familie) adj. 

familiar (prietenos, obişnuit) adj. 

fapt (zool.) s. m., pl. fapti 

fapt (actiune) s. n., pl. fapte 

fapt ( farmec, vrajă) s. n., pl. fapturi 

faptă s. f., pl. fapte 

farmacologă s. f., pl. farmacologe 

fascicul (mănunchi) s. n., pl. fascicule 

fasciculă (fragment tipărit dintr-o 
lucrare) s. f, fascicule 

fasole s. f., g. -d. art. fasolei 

faşă s. f., pl. feşi 

fărâmătură s. f., pl. fărâmături 

fedeleş s. n., pl. fedeleşuri / fedeleşe 

fee s. f., art. feea, pl. fei 

feedback s. n. [pron. engl. fid-bec] 

felceriţă s. f., pl. felcerite 

felicita vb., ind. prez. 3 felicită 

felie s. f., pl. felii 

femeie s. f., art. femeia, g. -d. art. 
femeii, pl. femei 

fenoplast s. n., pl. fenoplaste 

ferată adj. f., pl. ferate 

ferăstrău s. n., pl. ferăstraie 

fereastră s. f., pl. ferestre 

feredeu s. n., pl. feredeie 

ferestruică s. f., pl. ferestruici 

fericire s. f., pl. fericiri 

ferodo (metalazbest) s. n., art. feredoul 

feredou (piesă la autovehicule) s. n., 
pl. feredouri 

fervoare s. f., g. -d. art. fervorii 

festival s. n., pl. festivaluri 

fi vb., imper. sg. neg. nu fi 

fiară s. f., pl. fiare 

ficat s. m., pl. ficaţi 

ficțiune s. f., pl. ficțiuni 

fief s. n., pl. fiefuri 

fier s. n., (unelte, lanțuri) pl. fiare 

fierbe vb., ind. prez. 1 pl. fierbem, 
2 pl. fierbeti; imper. pl. 
fierbeti-le, perf. s. 1 sg. fiersei; 
conj. prez. 3 să fiarbă 

fierbinte adj. m., pl. fierbinți, 
f. sg. fierbinte, pl. fierbinți 

fiere s. f., g. -d. art. fierii 

fiică s. f., pl. fiice 

fiică-mea (ta, sa) s. f., +adj. 

fiindcă conjcț. 

fiind că vb.+conjcț. (dat fiind că) 

filantroapă s. f., pl. filantroape 

file (de carne) s. n., pl. fileuri 

filet (med.) s. n., pl. filete 

filet ( tehn.) s. n., pl. fileturi 

filetă s. f., pl. filete 
fileu (placă, rețea) s. m., pl. fileuri 
filologă s. f., pl. filologe 
filozof s. m., pl. filozofi 
final s. n., pl. finale 
finală (ornament, sunet, 
fază sportivă) s. f., pl. finale 
fineţe s. f., g. -d. art. fineţii; 
(rafinamente) pl. fineturi 
fisă (piesă metalică, monedă), pl. fişe 
fişa vb., ind. prez. 3 fişează 
fişă ( de hârtie, de contact), pl. fise 
five o-clock s. n., [pron. engl. 
faiv o cloc] 
flagel (zool., bot.) s. m., pl. flageli 
flagel (bici, calamitate) s. n., 
pl. flageluri 
flach s. n. [pron. flaş / fleş] 
floricea / floricică s. f., pl. floricele 
fluctua vb., ind. prez. 3 fluctuează 
fluenţă s. f., pl. fluente 
fluid s. n., pl. fluide 
fluieraş (persoană) s. m., pl. fluieraşi 
fluieraş ( instrument) s. n., 
pl. fluieraşe 
flutter s. n. [pron. engl. flatăr] 
fluture s. m., pl. fluturi 
foaie s. f., pl. foi 
foarfece s. n., pl. 
foehn (vânt; aparat) s. n. [pron. fön], 
(aparate) pl. foehnuri 
folicul (anat.) s. n., pl. folicule 
foliculă (bot.) s. f., pl. folicule 
folie (foaie de material plastic) s. f., 
pl. folii 
folie (lucru extraordinar) s. f., pl. folii 
fon (fiz.) s. m., pl. foni 
fonotecă s. f., pl. fonoteci 
forfait s. n. [pron. fr. forfe] 
forja vb., ind. prez. 3 forjează 
fotbal s. n. 
francez s. m., pl. francezi 
franțuz s. m., pl. franțuji 
frână s. f., pl. frâne 
frâu s. n. (parte a hamului) pl. frâie, 
(conducere politică) pl. frâne 
french-cancan s. n. 
[french pron. engl. frenci] 
freza (a prelucra cu freza) vb., 
ind. prez. 3 frezează 
freză ( unealtă; frizură; guler) s. f., 
pl. freze 
frică s. f., pl. frici 
frigare s. f., pl. frigări 
frigăruie s. f., pl. frigărui 
frige vb., ind. prez. 1 pl. frigem, 2 pl. 


frigeti; perf. s. 1 sg. fripsei 
frişcă (produs lactat) s. f., 
g. -d. art. frişcăi 
frişcă (nuia, femeie tânără) s. f., 
pl. frişti 
friza (a coafa) vb., ind. prez. 3 frizează 
friză (ornament) s. f., pl. frize 
frizură (pieptănătură) s. f., pl. frizuri 
frumusețe s. f., g. -d. art. frumuseţii; 
(obiecte, fapte) pl. frumuseți 
frunziş s. n., pl. frunzişuri 
fucsie s. f., pl. fucsii 
fucsină s. f., g. -d. art. fucsinei 
fuleu s. n., pl. fulee 
fulgui vb., ind. prez. 3 sg. fulguieşte 
fumuri (atitudini) s. n., pl. 
funcţie (mat., „mărime variabilă”; 
„rol, ocupaţie”) s. f., pl. funcţii 
funcţie / funcţiune (chim., cont., 
gram., fil., med., log.) s. f., 
pl. functii / functiuni 
fundal s. n., pl. fundale / fundaluri 
furculiță s. f., pl. furculițe 
furie s. f., pl. furii 
furişa vb., ind. prez. 3 (se) furişează, 
imper. sg. furişează-te 
furnică s. f., pl. furnici 
fus (de tors) s. n., pl. fuse 
fus (anat., tehn., arhit., mar., mat., 
ind. piel.) s. n., pl. fusuri 


G 


G, g s. m. invar. [cit. ghe; în abr. şi ge] 

gabro / gabrou s. n., pl. gabrouri 

galantar s. n., pl. galantare 

galet (miner., tehn.) s. m., pl. galeți 

galetă s. f., / galet s. m. (pesmet), 
pl. galete / galeti 

garaj s. n., pl. garaje 

gazel s. n., pl. gazeluri 

gazelă s. f., pl. gazele 

gazon s. n. 

gâscă s. f., pl. gâşte 

gâtlej s. n., pl. gâtlejuri 

gâză s. f., pl. gâze 

găbji vb., conj. prez. 3 să găbjească 

găgăuţă (bărbat prostănac) s. m. / 
s. f., pl. găgăuti / găgăute 

găgăuţă (femeie prostănacă) s. f., 
pl. găgăute 

găgăuz s. m., pl. găgăuzi 

găinuşă s. f., pl. găinuşe 

gălbejeală s. f., g. -d. art. gălbejelii 

gălbenuş s. n., pl. gălbenuşuri 

găoace s. f., pl. găoci 

găurică / găurea s. f., pl. găurele 
gealău s. n., pl. gealăie 

general s. m., pl. generali, abr. gen. 
general-colonel s. m., 

pl. generali-colonei, abr. gen.-col. 
general-locotenent s. m., pl. 

generali-locotenenţi, abr. gen. -lt. 
general-maior s. m., pl. 

generali-maiori, abr. gen. -mr. 
geniu s. n., pl. genii 
geologă s. f., pl. geologe 
gera (a administra) vb., ind. prez. 3 
gerează _ 
germen / germene s. m., (În loc. 
numai germene: în-); pl. germeni 
gestapo s. n., (pron. germ. ghe-sta-po) 
gheară s. f., pl. gheare 
gheată s. f., pl. ghete 
gheaţă s. f., g. -d. art. gheții; 

(întinderi de gheaţă) pl. ghețuri 
ghem (de lână, aţă etc.) s. n., 

pl. gheme 
ghem (sport) s. n., pl. ghemuri 
gherghin / gheorghin (păducel) 

s. m., pl. gherghini / gheorghini 
gherghină (dalie) s. f., pl. gherghine 
ghilimele s. f. pl. 
ghindă s. f., pl. ghinde 
ghioc (bot.) s. m., pl. ghioci 
ghioc (zool.) s. n., pl. ghiocuri 
ghiont s. m., s. n., pl. ghionti / ghionturi 
ghips s. n., (obiecte, ornamente) 

pl. ghipsuri 
ghişeu s. n., pl. ghişee 
ghiveci (de flori) s. n., pl. ghivece 
ghiveci (mâncare) s. n., pl. ghiveciuri 
gigoletă s. f., [gi- pron. fr. ji-], 

pl. gigolete 
gigolo s. m., [gi- pron. fr. ji-] 
ginecologă s. f., pl. ginecologe 
gingaş adj. m., pl. gingaşi; 

f. sg. gingaşă, pl. gingaşe 
giocoso adv. [pron. it. giocozo] 
giol s. n., pl. gioale / gioluri 
gira (a garanta) vb., ind. prez. 3 

girează 
giruetă s. f., pl. giruete 
garant s. m., pl. garanti 
gardă s. f., pl. gărzi 


garden-party s. n., [-den pron. -dăn] 

glajă s. f., pl. glăji 

glaspapir s. n. 

glob (anat.) s. m., pl. globi 

glob (geogr.) s. n. 

glob (corp, obiect sferic) s. n., 
pl. globuri 

globe-trotter s. m. [pron. globtrotăr] 

glockenspiel s. n. 
[pron. germ. glocănşpil] 

glonţ s. m., pl. glonți 

gofreu s. n., pl. gofreuri 

gogoaşă s. f., pl. (obiecte) gogoaşe / 
gogoşi, (minciuni) gogoşi 

graniţă s. f., pl. granițe 

graseia vb., ind. prez. 3 graseiază 

grâu s. m., s. n., (sorturi) pl. grâuri; 
(lanuri) pl. grâne 

grăunte s. m., pl. grăunţi 

grăunţe s. f. pl. (sg. grăunță) 

greață s. f., g. -d. art. greței, 
pl. greturi 

gref (unitate de măsură) s. n. /s. m., 
pl. grefuri / grefi 

grefă (jur., med.) s. f., pl. grefe 

greier s. m., pl. greieri 

greisen s. n., [pron. germ. graizen] 

greşeală s. f., pl. greşeli 

greşi vb., conj. prez. 3 să greşească 

grimeur s. m. [-meur pron. -mor] 

grindă s. f., pl. grinzi 

grindei s. n., pl. grindeie 

grindel s. m., pl. grindei 

grisai s. n. [-sai pron. fr. -zai 

grui s. n., pl. gruiuri / gruie 

grunz s. m. / s. n., pl. grunji / 
grunzuri 

grup s. n., pl. grupuri 

grupă s. f., pl. grupe 

gulie s. f., pl. gulii 

guseu s. n., pl. guseuri / gusee 

gustare s. f., g. -d. art. gustării; 
(mâncăruri) gustări 

gustărică s. f., g. -d. art. gustăricii 

guşă s. f., pl. guşi 

gutui s. m., pl. gutui 

gutuie s. f., pl. gutui 

guturai s. n., pl. guturaiuri / guturaie 

guzlă s. f., pl. guzle 

N. GEORGESCU 
ŞI PRECURSORII SĂI 


Trebuie s-o spun de la bun în- 
ceput: cu Nicolae Georgescu începe 
o nouă etapă în istoria editologiei 
eminesciene. Şi asta nu fiindcă acest 
răbdător cercetător ar fi luat totul de 
la zero, lucru imposibil, ci fiindcă el a 
avut tenacitatea de a zăbovi ani între- 
gi asupra tuturor edițiilor eminescie- 
ne, să le compare, să le urmărească 
progresele în materie de fidelitate faţă 
de textul eminescian. Marea „bătălie” 
s-a dus, din acest punct de vedere, 
în ceea ce priveşte antumele, asupra 
cărora s-au exercitat cele mai multe 
varietăţi de abordare, ca să mă ex- 
prim eufemistic. 

De 120 de ani, adică de la ediţia 
princeps datorată lui Titu Maiorescu, 
apărută la sfârşitul anului 1883, şi 
până astăzi, editarea poeziilor lui 
Eminescu a cunoscut o sinuoasă 
aventură, la capătul căreia parcă 
nu s-a vrut niciodată să se ajungă. 
Şi asta a pornit de la „păcatul ori- 
ginar” al editologiei eminesciene, 
care îl reprezintă celebra ediţie a 
lui Maiorescu. Nu încape îndoială, 
gestul criticului de a oferi publicului 
românesc poeziile lui Eminescu sub 
formă de carte, singura care consa- 
cră cu adevărat în lumea modernă, 
este de primă însemnătate şi cultura 
noastră i-a recunoscut cu prisosinţă 
acest merit mentorului Junimii. Aici 
nu încape temă de discuţie. Insă con- 
diţiile în care s-a produs editarea au 
fost excepţionale, marcând tragedia 
ultimilor şase ani de viaţă ai poetu- 
lui, care nu şi-a putut supune voinţa 
auctorială. Şi asta nu atât din pricina 
că poetul n-ar mai fi fost capabil de 
o asemenea voinţă (a dovedit-o, în 
mai multe rânduri, dând forma ultimă 
pentru tipar unor texte), ci fiindcă, în 
intervalul cât Maiorescu a lucrat la 
ediţie, Eminescu a fost, într-adevăr, 
indisponibil, criticul considerându- 


| irecuperabil intelectualiceşte. În 
aceste împrejurări a comis Maiorescu 
ceea ce am numit „păcatul originar” al 
ediţiei princeps, în sensul că, în locul 
voinţei auctoriale, proaspătul editor 
şi-a impus propria voinţă, oglindă a 
paradigmei sale estetice, mergând 
până acolo, încât şi-a îngăduit să eli- 
mine patru strofe din Luceafărul, gest 
pe care diverşi critici şi editori s-au 
străduit să-l legitimeze, dar dovedit 
ca abuz imprescriptibil de către LE. 
Toronţiu. Şi de-ar fi fost numai atât! 
Cel dintâi care a sancţionat 
drastic „păcatul” comis de Maiorescu 
a fost chiar poetul, şi asta în chiar 
momentul când criticul i-a înmânat 
volumul, aşteptând un firesc gest 
de recunoştinţă. Dar n-a fost aşa şi 
gestul poetului, exprimat în deplină 
luciditate, a trebuit să fie calificat nu 
doar ca ingratitudine, ci, mai rău şi 
mai nedrept, ca semn de nebunie. 
Insă Eminescu e susţinut de I.L. Ca- 
ragiale, care, în articolele prilejuite de 
moartea poetului, numeşte precis şi 
necruţător „păcatul originar” comis de 
Maiorescu în ediţie. Totuşi prestigiul 
imens al criticului a perpetuat acest 
păcat, încât cei mai mulţi dintre editori 
au luat ca exemplu concepţia editori- 
ală maioresciană, producând alte şi 
alte erezii, care au îndepărtat momen- 
tul unei ediţii menite să se apropie cât 
mai mult de voinţa auctorială. Nicolae 
Georgescu o demonstrează cu stă- 
ruinţă şi cu acribie filologică în cele 
două masive volume Eminescu şi 
editorii săi (Editura Floare albastră, 
Bucureşti, 2000). Aici, el îşi desco- 
peră şi principalul precursor — pe I.E. 
Toronţiu, personalitate de prim-plan în 
eminescologie, dar nerecunoscut ca 
atare, singurul său merit trecând doar 
impresionanta colecţie de documente 
de care s-au slujit generaţii de istorici 
literari. Puţini însă ştiu că I.E. Toronţiu 
este, alături de Perpessicius, autorul 
celei mai temeinice viziuni editologice 
în materie de eminescologie. El a fost, 
timp de zece ani, ultimul director al 
revistei Convorbiri literare, unde a 
publicat o serie de studii pregătitoare 
în vederea unei ediţii critice emines- 
ciene, care să pună capăt tuturor 
„ereziilor” şi rătăcirilor atestate în 
cele douăzeci şi cinci de tentative 

ale editării operei lui Eminescu, de 
la Maiorescu la D.R. Mazilu, ultimul 
având girul Academiei Române, la 
recomandarea lui D. Caracostea. 
Impresionat de soarta teribilă 
a lui Toronţiu, Nicolae Georgescu 
a editat, împreună cu Doina Rizea, 
textele eminescologice rămase în- 
gropate în Convorbiri literare (v. I.E. 
Toronţiu, Exegeza eminesciană. Po- 
eziile antume din punct de vedere 
filologic, Editura Floare albastră, 
Bucureşti, 2002). Această apariţie 
este un veritabil eveniment în emi- 
nescologie. De altfel, Doina Rizea a 
şi fost răsplătită cu Premiul Naţional 
„Mihai Eminescu”, Suceava, 2003. 
Dar să revin la destinul lui To- 
ronţiu, descurcat de investigaţiile lui 
Nicolae Georgescu prin prefața la 
volumul menţionat. In preajma şi în 
timpul celui de-al doilea război mondi- 
al, s-au conturat cam trei concepţii de 
editare critică a operei lui Eminescu: a 
lui G. Călinescu (1938), urmată de cea 
girată de Academie, a lui D.R. Mazilu, 
ambele având drept criteriu principal 
pe cel estetic; a lui Perpessicius (care 
a dat şi cele mai importante rezultate 
prin iniţierea ediţiei critice academice 
finalizată de urmaşi în 16 volume), 
acesta coroborând mai multe criterii 
pe care le-a subsumat tendinței de 
unificare a sistemelor ortografice, 
ortoepice şi de punctuație; în fine, 
concepţia lui Toronţiu, fundamentată 
filologic pe voinţa auctorială, care 
concepţie se întemeia pe exemplul 
editologiei moderne occidentale. 
Principalul model invocat de Toronţiu 
era editarea operelor complete ale 
lui Goethe, pildă strălucită de muncă 
ştiinţifică la care au contribuit 67 de 
specialişti, primii 5 constituind grupa 
redactorilor, iar ceilalţi 62 — grupa 
colaboratorilor externi din diverse 
centre universitare germane şi eu- 
ropene. La 19 aprilie 1885, s-a putut 
deschide testamentul lui Goethe. Cu o 
organizare şi o rigoare tipic germane, 
timp de 25 de ani s-au putut edita, 
până în 1912, cele 143 de volume 
ale ediţiei critice Goethe. Maiorescu 
a predat manuscrisele eminesciene la 
Academie în 1902. Dar nimic nu s-a 
întâmplat în cultura noastră pentru o 
editare similară a poetului naţional. 


lată o distanţă de „eră geologică” între 
voinţa culturală a naţiunii germane şi 
„voinţa culturală” a statului român. 
Asta o constată I.E. Toronţiu în ia- 
nuarie 1941, când el deja trecuse la 
cercetarea comparatistică a tuturor 
tentativelor de editare a lui Eminescu, 
autorul reacţionând în acest fel şi la 
ediţia omagială a lui D.R. Mazilu din 
1940, dar şi la primul volum de Opere 
datorat lui Perpessicius, în 1939. Intre 
numeroşii editori eminescieni, Toron- 
tiu îşi recunoştea ca precursori doar 
patru: G. Bogdan-Duică (1924), G. 
Ibrăileanu (1929), C. Botez (1933) şi 
Perpessicius (1939). Primul avea me- 
ritul de a lua ca texte de bază pe cele 
din Convorbiri literare şi din Familia, al 
doilea a încercat să producă, printr-o 
bună intuiţie, „literarizarea şi demoldo- 
venisarea poetului”, C. Botez a redat 
„caracterul moldovenesc” textelor emi- 
nesciene, iar Perpessicius a realizat 
sinteza, „tinzând să ajungă la un acord 
prin împăcarea dintre moldovenisme, 
literarizare şi unificare a limbii” (op. cit., 
p. 69-70). In pofida imensului progres 
realizat de Perpessicius, acesta s-a 
depărtat totuşi de rigoarea voinţei 
auctoriale, cedând în faţa tendinţelor 
de literarizare şi de unificare a lim- 
bii. Asemenea slăbiciune, a înţeles 
imediat Toronţiu, putea face precară 
până şi o ediţie critică de amploarea 
celei concepute de Perpessicius. lată 
de ce el a trecut la uriaşul travaliu al 
demontării comparatistice a tuturor 
edițiilor de până atunci, încercând, 
apoi, colaborarea cu Perpessicius 
spre a realiza o ediţie critică vrednică 
a sta alături de aceea a lui Goethe. De 
aici încolo începe însă drama acestui 
specialist de excepţie, eliminarea lui 
din cultura noastră. El dusese la bun 
sfârşit studierea edițiilor. In 1947, avea 
deja 600 de pagini pregătite pentru 
tipar şi urma să mai redacteze încă 
200. S-au păstrat două scrisori către 
Perpessicius, din anii 1947-1948, din 
care aflăm amănunte, scrisori tipărite 
în finalul volumului restitutio de către 
Doina Rizea şi Nicolae Georgescu. 
Mai aflăm că bombardamentele anglo- 
americane din 7 mai 1944 i-au distrus 
volumele VIII-XIII din seria Studii şi 
documente literare şi alte lucrări. 
Le tipărise în pofida cenzurii, căci To- 

ronţiu avea tipografie proprie: „M-am 
spovedit, scriindu-vă, unui preot în faţa 
altarului pe care desigur că nu-i nevoie 
să-l rog să păstreze taina spoveda- 
niei. Şi nici de Studii şi documente 
literare să nu amintească nimănui. 
Trăim viaţă de troglodiţi cufundaţi în 
întuneric de spaimă şi groază. Dar 
trăim şi sperăm şi acesta-i marele dar 
de la Dumnezeu” (22 octombrie 1947). 
La 16 decembrie 1947, cu puţin timp 
înainte de înlăturarea regelui, încă 
mai spera că primejdia comunistă va 
fi trecătoare, dar ştia cum vor proceda 
ei, spre deosebire de cei dispuşi la 
compromis: „Cât de naivi au fost şi 
sunt încă mulţi dintre oamenii noştri 
publici, scriitori, artişti, crezând într- 
un compromis. Conformare mascată, 
nu se poate. Lor le trebuie oameni 
întregi, pe linie. Şovăirea e mai rea 
decât trădarea. In cele din urmă nu 
vor rămâne decât 7-10 inşi, din vârfuri. 
Restul va fi aruncat peste bord, ca lest 
inutil. Aşa s-a procedat pretutindeni, 
s-au folosit de toţi şi toate au trecut 
în registrul lichidărilor. Ştiu că zilele 
mele sunt numărate în tipografie. Mă 
vor îndepărta.” (p. 250). 
Neîndoielnic, aşa s-a şi în- 
tâmplat. Şi ca să-şi conserve uriaşa 
arhivă de documente (mai deţinea 
arhivele T. Maiorescu, |. Slavici, Sextil 
Puşcariu), a zidit un perete special în 
locuinţă, unde a ascuns totul. Dar în 
1953 casa i-a fost percheziţionată, 
ascunzătoarea descoperită şi toată 
arhiva ridicată de securitate. Atunci 
a dispărut şi Exegeza eminesciană, 
ceea ce au editat N. Georgescu şi 
Doina Rizea fiind, cum am spus, tex- 
tele în prima lor formă din Convorbiri 
literare. In aceeaşi zi, soţii Toronţiu se 
sinucid. Despre această crimă oribilă a 
regimului comunist aflăm abia astăzi. 
Nicolae Georgescu se întreabă 
de ce, spre deosebire de celălalt mare 
editor al lui Eminescu — Perpessicius —, 
I.E. Toronţiu a avut un astfel de destin. 
Nici Perpessicius nu i-a putut valorifica 
munca, toate eforturile fiindu-i date 
uitării de către toţi eminescologii urmă- 
toarei jumătăţi de veac. N. Georgescu 
pune totul pe seama antisovietismului 
lui I.E. Toronţiu. Numai că la acesta 
trebuie adăugate notele sale critice 
la adresa evreilor care au încercat 


constant să ajusteze un Eminescu al 
Patului lui Procust. Incât nimic din 
concepţia sa editorială n-a răzbătut 
nici către „şcoala editologică Petru 
Creţia”, nici către eforturile altor alcă- 
tuitori de ediţii, care au preferat fie să-l 
preia aidoma pe Perpessicius, fie să 
adopte alte modele interbelice, cum a 
procedat, de exemplu, Al. Andriescu 
(care a optat pentru principiul editorial 
al lui G. Călinescu), chit că faptul echi- 
valează cu întoarcerea eminescologiei 
cu peste 60 de ani în urmă. Dar deja 
Toronţiu făcuse critica metodei căli- 
nesciene, de care editorul ieşean n-a 
vrut să ţină seamă (Eminescu şi edi- 
torii săi, vol. II, p. 213). Aureliu Goci 
a preluat criteriul cronologiei de la D. 
Murăraşu, ducându-l la extrem, fără să 
ţină cont de greutăţile stabilirii cronolo- 
giei unor poeme în spaţiul aceluiaşi an 
(p. 194-204). O „ediţie raţională”, sub 
girul Universităţii „Al. |. Cuza” din laşi, 
a crezut că ne poate da Dumitru Irimia, 
în 1997, recurgând la un „compro- 
mis” între forma eminesciană, ediţia 
Maiorescu şi ediţia Perpessicius. N. 
Georgescu arată slăbiciunile izbitoare 
ale unei asemenea proceduri (p. 216- 
224). Versiunea Muzeului Literaturii 
Române, realizată de Alexandru Con- 
deescu, inspirată doar prin titlu, este 
oglinda „şcolii Petru Creţia”, întorcân- 
du-se la „corecţiunile, făcute de Petru 
Creţia în 1983, la ediţia | — Maiorescu”. 
In intenţia noilor întreprinzători, ar fi 
vorba de o viziune postmodernistă, 
în spiritul celor de la Dilema, în care 
opera poetului stă sub semnul lui să- 
nvăț a muri, prefaţatorul crezând că 
e conştiinţa lui Eminescu asupra bolii 
sifilitice de care ar fi suferit. Bucătă- 
ria filologică şi-au rezervat-o Aurelia 
Dumitraşcu şi Oxana Busuioceanu, 
discipole ale regretatului Petru Creţia. 
Ediţia e un labirint: „sub constanţa 
cronologiei lineare se ascund antume, 
postume, versiuni, variante, replici din 
teatru, poeme ample, simple catrene, 
unele după Perpessicius, altele după 
Murăraşu, unele cu îndreptări după 
manuscrise, altele cu greşeli scăpate 
la revizuiri; este un mic babilon poe- 
tico-lingvistic...” (p. 229). „Respectul 
faţă de text — atrage atenţia imediat N. 
Georgescu — fusese un bun câştigat 
în editologie o dată cu momentul I.E. 

Toronţiu” (p. 231), dar care n-a adus 
nici un ecou în haosmosul editologic 
postmodernist. Contribuţia reală a 
„şcolii Petru Creţia” o constituie „un 
mare număr de lecţiuni noi, cu totul şi 
cu totul interesante, reieşite din citirea 
mai atentă, mai adâncă a manuscri- 
selor eminesciene” (/bidem). Eroarea 
vine din momentul în care editorii nu 
se mulţumesc doar să emendeze un 
text, dar să corecteze şi „intenţiile 
poetului”, arătându-i „unde greşeşte 
pur şi simplu” (p. 234). Altfel spus, 
şcoala Creţia se întoarce, sub pretenţii 
ştiinţifice, la „păcatul originar” comis de 
T. Maiorescu. Mai mult, Petru Creţia a 
inventat metoda foarte riscantă a re- 
constituirilor unor poeme despre care 
nu putem şti niciodată dacă au stat 
în intenţia creatoare a lui Eminescu. 
Asemenea „reconstituiri” duc până la 
ultimele consecinţe premisele „este- 
tice” ale intervențiilor maioresciene, 
dintr-o altă perspectivă. 

N. Georgescu îşi descoperă 
totuşi un precursor, după momentul 
Toronţiu. Este vorba de Gh. Bulgăr, 
cunoscutul lingvist şi eminescolog 
fiind şi autorul unei ediţii Eminescu în 
două volume (1998), proiectate încă 
din 1975. Gh. Bulgăr aducea 200 
de emendări la ediţia Perpessicius 
şi avea ca principal merit repunerea 
în discuţie a textului ca atare, cu co- 
mentariile filologice pe marginea lui. 
Ediţia fusese programată pentru col. 
„Eminesciana” a Editurii Junimea din 
laşi, dar a fost respinsă ulterior, spre 
a nu compromite imaginea ediţiei Per- 
pessicius! (p. 186). Interesant, aflăm 
acum, că Perpessicius însuşi a ezitat 
să părăsească decisiv tradiția edițiilor 
Eminescu şi aşa, probabil, se explică 
de ce încercările lui I.E. Toronţiu de a-l 
atrage la respectarea voinţei auctoriale 
au eşuat, cu atât mai mult cu cât Toron- 
tiu a avut soarta pe care i-o cunoaştem 
acum. E foarte probabil că apariţia în 
1975 a ediţiei Gh. Bulgăr ar fi declan- 
şat dezbateri pentru o nouă concepţie 
editologică. Insă momentul a fost ratat, 
ca şi momentul Toronţiu. Gh. Bulgăr a 
avut şi intuiţia păstrării apostrofului în 
textul eminescian, în pofida unificării 
ortografice, chiar dacă nu i-a sesizat 
întreaga importanţă „muzicală”. La 
Eminescu, argumentează N. Georges- 


cu, apostroful are „valoarea diezului ori 
bemolului în muzică: îndulceşte tonuri, 
aspreşte, indică muzicalitatea versului. 
Toate aceste niveluri ale comunicării 
sunt şterse prin uniformizarea cratimei” 
(p. 192). Aşa este. Şi se deschide brusc 
perspectiva unui simbolism muzical, de 
care ediţiile care i-au reprezentat mai 
mult pe editori decât pe Eminescu au 
reuşit, în mod cu totul regretabil, să ne 
depărteze. Este un argument excep- 
tional care pledează pentru o nouă 
ediţie Eminescu, aceea a voinţei auc- 
toriale, singura pe măsura exigenţelor 
edițiilor critice occidentale, din care am dat 
exemplul Goethe. N. Georgescu deja a 
realizat-o pentru poeziile antume, dar 
n-a reuşit s-o publice decât secvențial, 
pentru Luceafărul, iar, în vremea din 
urmă, pentru Scrisori (cf. Eminescu, 
Poezii, |, Satire, ediţie critică sinopti- 
că de N. Georgescu, Editura Floare 
albastră, Bucureşti, 2002). In fine, 
în 2003, a apărut şi vol. al II-lea, cu 
celelalte antume, tot la Editura Floare 
albastră. 

In încheiere, mai subliniez o 
calitate a discursului critic al lui N. 
Georgescu, disponibilitatea de a as- 
culta toate părţile. De aceea, polemica 
lui îşi merită pe deplin numele, căci nu 
vizează niciodată persoane, ci ideile 
exprimate de acestea. Tonul îi este 
de o ireproşabilă urbanitate. Altminteri, 
mărturiseşte că-i consideră pe toţi 
editorii cu care discută nu adversari, 
ci prieteni. Face chiar o ingenioasă 
analiză a termenului de adevăr la ro- 
mâni, ajungând la spiritul de „rudenie” 
între toţi editorii lui Eminescu: „Or, fiind 
o relaţie de rudenie, este cu atât mai 
firesc să rămâi prieten cu editorii lui 
Eminescu, de la Scurtu la Creţia. Şi 
poate că poezia lui Eminescu Înseam- 
nă chiar această zbatere a textului 
ei, din editor în editor, în căutarea 
unei voci care n-a mai apucat s-o 
rostească «ne varieteur», în căutarea 
unei forme — cea a poetului — care are 
apartenenţă, adică este a lui, îi aparţi- 
ne — dar nu există, ci trebuie dedusă, 
mereu dedusă” (p. 242). 

Aici se află chiar drama cre- 
atorului Eminescu, cel însetat de 
„formele perfecte” şi căruia viaţa i-a 
interzis ultimul cuvânt, acela care 
exprimă adevărul. 

Ana BANTOŞ 


„STRANIE INTRARE 
IN SONET” 


De la o vreme, în peisajul cul- 
tural de la noi se întâmplă un lucru 
curios: aspectele grave ale vieţii, 
precum şi căutarea de idei se proiec- 
tează, mai cu seamă, pe „ecranul” a 
numeroase traduceri care apar la câ- 
teva edituri chişinăuiene. Se publică 
lucrări importante, axate pe probleme 
de sociologie, de istoria culturii şi a 
gândirii universale. Aceasta însă nu-i 
scuteşte pe autorii de la noi, în primul 
rând pe scriitori, de obligaţia de a 
face anumite recapitulări ale relaţiilor 
eveniment social — artă sau obiect — 
subiect, aşa cum s-au profilat ele în 
ultimele decenii. Că lucrurile sunt 
percepute anume în acest fel, ne-o 
demonstrează şi poezia mai recentă 
semnată de lon Hadârcă, una dintre 
formulele artistice predilecte ale că- 
ruia se dovedeşte a fi sonetul. 

De ce anume sonetul? — e o 
întrebare ce ni se impune chiar de 
la începutul acestor consemnări, 
întrebare care necesită un răspuns 
formulat mai pe îndelete. Menţionez 
că scopul rândurilor ce urmează nu 
este de a da un răspuns amplu, ci 
de a puncta doar câteva momente 
pe care le consider mai importante. 
E binevenit să amintesc cititorilor că 
modalitatea de exprimare pentru care 
pleda autorul în perioada debutului 
său, ce s-a produs în anii şaptezeci 
(cu volumul Zilele, 1977), ţintea spre 
esenţializarea lucrurilor. De precizat 
că doar pentru aceasta autorii riscau, 
la acea vreme, să fie învinuiți de abs- 
tracţionism şi de neglijare a realităţilor 
socialiste. Chintesenţa literaturii 
nefiind alta decât libertatea, era deci 
firesc ca scriitorii să se implice, atunci 
când a sosit momentul, în luptă pen- 
tru a o recuceri. lon Hadârcă a fost 
unul dintre cei mai antrenați scriitori, 


atât în manifestările de amploare, 
cât şi în Parlament, în calitatea sa 
de vicepreşedinte al respectivului for. 

S-a întâmplat ca, atunci când a 
fost antrenat în lupta pentru libertate 
şi suveranitate, poetul să abandone- 
ze poezia, considerând mai importan- 
tă responsabilitatea pentru ordinea 
viitoare. In raport cu sentimentul res- 
ponsabilităţii, poezia apărea, în mod 
justificat, pe un plan secund, însăşi 
realitatea, evenimentele majore, ce 
aveau loc aievea, contaminându-se 
de exuberanta poetică. 

Punctul de vârf s-a consumat 
atunci când nevoia de libertate a 
scriitorului a coincis cu nevoia de 
libertate socială. Amintim că lui lon 
Hadârcă îi aparţin versurile cântecului 
„O, libertate, sfântă libertate”, inter- 
pretat frecvent în perioada euforică de 
emancipare a românilor basarabeni. 
E adevărat că scriitorii şi-au asumat 
atunci maximum de răspundere. Dar 
e la fel de adevărat că, după ce au 
conştientizat fragilitatea libertăţii în 
general, s-au lăsat copleşiţi de o stare 
de acalmie, din care ies nu tocmai 
uşor ca să purceadă la exerciţiul de 
corelare a evenimentului cu arta, de 
„împăcare” a subiectului cu obiectul. 

Modul acesta de revenire la 
instrumentele abandonate temporar 
este poate cel mai demn şi mai plin 
de responsabilitate şi nu se poate 
compara cu simpla libertate politică. 

Fără doar şi poate, abordarea 
sonetului de către lon Hadârcă tre- 
buie citită şi ca un efort al distanţării 
estetice faţă de înţelegerea literaturii 
ca simplă „oglindă” a realităţii. Este 
ca şi cum autorul şi-ar reîntemeia 
discursul poetic şi, pentru punerea 
în practică a ideii, recurge la gestul 
ritualic şi la o formulă consacrată — 
sonetul. Acest „vehicul” însă nu mai 
este cel tradiţional, ci este convertit 
la modul poetului postmodern de a-şi 
structura imaginile şi gândirea: 

ce stranie-i intrarea în sonet 

nici praguri nici portal 

de catedrală — 
doar umbra unui clopot 
cât vocala 
fonemelor de spaţiu simfonet. 

Ştefan Eşanu. Chişinăul vechi 


Sonetul, devenit astfel „un ca- 
dru pur”, „un cifru cibernet”, acoperă 
o zonă în care se produce „ermetiza- 
rea” discursului. Insăşi specia sonetu- 
lui este doar în aparenţă simplă, căci 
este de neconceput fără o anumită 
dexteritate, fără un exerciţiu înde- 
lungat de aşezare a gândului în vers. 
E de ajuns să amintim numele celor 
care au înălţat sonetul pe culmile ex- 
presivităţii: în Italia — Petrarca şi Dan- 
te, în Anglia — Shakespeare, în Franţa 
— Baudelaire, în contextul literaturii 
româneşti clasice — Eminescu, în pe- 
rioada interbelică — Mihai Codreanu, 
iar mai apoi Vasile Voiculescu. Faptul 
că în peisajul literar de la Chişinău se 
face tot mai evidentă atracţia pentru 
formele fixe de poezie, de la autorii 
consacraţi, cum este cazul lui Arcadie 
Suceveanu, la cei mai tineri, aşa cum 
se prezintă Steliana Grama, vorbeşte 
despre „maturizarea literaturii de aici. 

Sunt evidente la lon Hadârcă 
promovarea unui spirit livresc, cul- 
tivarea unui rafinament lingvistic, 
intelectualismul revendicându-şi 


dreptul la existenţă ca stil, ca mod 
de a fi în poezie, dincolo de însem- 
nele sale locale. 

Inventivitatea, neglijarea formei 
logice, o anumită discursivitate spori- 
tă, precum şi inserţia „fragmentelor” 
de real necizelat, de politic sau social 
(precum este, bunăoară, motoul luat 
din presa periodică), clişeul verbal, 
elementul parodic, atât de des întâl- 
nit în poezia postmodernă, pe scurt, 
redresarea cuvântului, modificarea 
lui nu sunt simple jocuri verbale sau 
abateri de la normele gramaticale 
ale limbii, ci se cer privite într-un plan 
cultural mai amplu. „Tehnica” aceas- 
ta ţine de tentaţia de a transcende 
limba şi de a amplifica aria limbajului 
poetic. Mergând pe această cale, lon 
Hadârcă se îndreaptă spre familia 
spirituală din care fac parte lon Barbu, 
Tudor Arghezi, iar în perioada postbe- 
lică — Nichita Stănescu — poeţi care 
au întreţinut şi propulsat resurecţia 
modernităţii în poezia românească. 

lon HADÂRCĂ 


SONET BLINDAT 
noului Chişinău 


zid înalt de pietre asudate 

porţi de fontă neagră. Câini de fier 
şi-un safeu trăgându-şi la parter 
geamurile toate după gratii 


lâcăt pe viteză şi pe fler 

nou sistem de cifre urlă-n rate 
sloi de gheaţă. După uşi blindate 
stă la pândă-un neam de mamifer 


nici lumini, nici umbre, nici ecouri 
numai vântul scârţâie sub bolți 
şi-un schilod cerşeşte după colţ 
euro-uri grase de zerouri 


infinitul plânge-ngândurat 
peste murii de beton armat 


ACEASTĂ LUNĂ 


această lună plombată 

la osia unui butic azuriu 

această lună ce-şi devorează vedeniile 
e şi ea o afacere de tristeţi 


acest mai viscolind către ceruri 
cu fulgii fierbinţi de floare de plop 
e şi el un decembrie înverzit 

de furia copacilor 


tânăr cum treceam prin ochii beatricei 
cine totuşi mă dăduse-n urmărire? 
are cineva ceva numai al lui? 


astfel păşind cu viaţa încă-n viaţă 
trecând spre moarte 
am trecut 


SONETUL SINTEZEI PREA-TÂRZII 


târziu de tot surâsu-mi-a sinteza 
suplă şi strună / arc de Artemis 
țintind în fruntea bardului proscris 
să-şi spele-n alte albii ipoteza 

când numărai în palme câte mi-s 
tăiate crud să le deznud asceza 

mă provocă din negre paranteze 
şansa ieşirii din abis 


şi-atunci — paşii nici viu nici om nici eu 
cum cel dintâi cuvânt şi-aruncă-n hău 
doar o silabă — din silabă-un ton 


din semiton umbrit armaghedon 
mă urmărea Destinul — orb şi surd — 
şi unul dintre noi râdea absurd 


SONETUL SONETICITĂŢII 


ce stranie-i intrarea în sonet 

nici praguri nici portal de catedrală — 
doar umbra unui clopot cât vocala 
fonemelor de spaţiu simfonet 


un cadru pur un cifru cibernet 

o şansă oferindu-se egală 

în absolut — doar clipa siderală 
străpunge rar discursul incomplet 


şi totuşi simt în crusta lui perfectă 
prea strâmtă pentru limbile-n delir 
un germene de grâu sau de insectă 
de crisalidă-nchisă în potir — 


cum mişună în urmă spre lumină 
trăieşte doar cât stă sub ghilotină 


SONETUL URÂTULUI 
unuia 


Urâtului i se urî de sine 

Drept consecinţă-a urâciunii sale 
Mereu pe roşu aţinându-şi calea 
Cât hăul făcând răul cât mai bine 


| se urî — Nu-şi mai dorea urale 
Nici lauri urgisiţi printre ruine 
Urla flămând de-o altă urâţime 
Vociferată-n spasme guturale 


ÎI năpădi un virus mai hirsut 
Se plictisea — Şi-atunci dădu cu râtul 
Până-şi văzu în treucă mohorâtul 
Său chip 

Teşit şi slut 
Pe faţă-i înverzea arama 
De boala nebăgatului în seamă 

SONETUL DATELOR NEGATE 


nemăsurate şi oarbe 
nemângâiate şi tinere 
nenumărate şi unice 
neprevăzute şi sincere 


nedezminţite şi totuşi 
neauzite şi cântece 
neasemulite şi ieftine 
neadevărate şi nete 


neprihăinite şi darnice 
nenorocite şi demne 
necredincioase şi pure 


nedeşteptate şi treze 
neaşteptate şi dincolo 
neîmpăcate şi pace 


MULTI — SONETUL 


mai inutil decât o lege 

mai grav decât un accident 
mai tainic decât evident 
mai părăsit decât un rege 


mai vechi decât un continent 
mai nou decât un privilegiu 
mai negru decât un cortegiu 
şi mai puţin decât un cent 


mai am un singur dor în care 
mai în-doiţi şi mai sublimi 
mai ardem vieţi înşelătoare 
mai-mai căzuţi dintre lumini 
mai dincoace la lumânare 
mai dincolo de heruvimi 


SONETUL SECUNDARULUI IMPAR 


doar secundarele surprind mişcarea plină 
orele mint iar zilele-n falset 


ba se dilată-n albul de retină 
ba în nocturn iris se-nchid încet: 


să fie Anul etalonul zero? 
cadran solar cu perimetrul şchiop — 


anul bisect dărâmă tot misterul 
de faur relativ şi mizantrop 


pe cât mai mare-i aşadar mărimea 
orgoliului nostru temerar 

pe-atât mai verosimilă-i mulţimea 
erorilor vuind prin calendar — 


în nicăieri şi-n zbaterea cea vie 
de secundar — acolo-i veşnicia 


SONETUL ALTEI PRESIMŢIRI 


rafală ori zvâcnire de eoni 
îndată şi atenţia spre geam 
intrarea unui alb epitalam 

nu fu — doar constelații de peoni 


şi dalii — revărsat mesopotam 
auzului (sau altor epigoni 

ce-şi muşcă salvatorii mameloni 
dar îşi alungă neamul din wigwam) 


de-odată febra altui simţ difuz 
reţine paşii stânsului amurg 
mai tresărind în propriul apus 


şi-n recidivă sunetele curg 
fără ecou chiar ultimii s-au dus 
truverii minezingherii din burg 


SONETUL CÂINELUI SALIERI 


— Bunul meu confrate dragule Salieri 
Trage mai aproape umbra mai în faţă 
Să vorbim la capul mortului de viaţă 
Roade osul fugii fără să dispere 


- Frate Amadeus morţii te răsfaţă 

Numai os şi fluier Orga miserrere 

In coloane roşii imne fructifere 

Chiar şi după... după... zgarda mi-o agaţă 


— Figaro-vulpoiul ne-a minţit duios 
lartă-ni-se-n cheia mi-minor (iertare!) 
Picură otravă din pianul roz 


Să urlăm la sânul lunii cât mai tare 
Hector joace-un triller messir Berlioz 
Bah — dalmaţiene Beethoven — ogare 


SONET MECANIC 


nici chiar dublura Unului nu sunt 
doar un format dedus din mamă-tată 
cu matricea ştanţând nelimitată 
surprize-n roi de univers secund 

un bot — o roată — Mâna — Şi deodată 
un țipăt scurt — Un înger muribund 

îşi trage husa umedă şi scund 

din nou pe buza apei se arată 


planeţii cad — luceferii se sting — 
alţii se nasc — aceiaşi — dar sunt alţii 
un şir al infinitelor tentaţii 

ursite-n scama Marelui Colind 


desăvârşeşte Plodul — cheamă Roada 
„„când fără milă se învârte — Roata 


SONET ÎN BRUIAJ 


cu ochii în pământ născuţi 
suntem — să nu vedem tot cerul 
cel plin de ochi şi de mistere 


nouă ne suntem nevăzuţi 

şi neştiuţi — 

gândim în două emisfere 
vorbim în patru (largi) unghere 
pe vorba lungă aşternuţi 


doar în scurtimile de teamă 

ne-adulmecă un fulger mut 

dar gândurile ni-s de scamă 
iar simţurile ni-s de lut 


un belzebut sfârşindu-şi truda 
îşi mână-n smârcuri baracuda 


SONETUL OREI ZERO 


Un ghem de presimţiri postancestrale 
Presentiment al unei vechi fisuri 

E-n ritmul unitarelor cezuri 

Al minutarelor sentimentale 


Aci plesnesc oglinzile-n călduri 
Şi vălură spre virginale falii 
Acolo-i tot aici — Aceeaşi jale 
Inghite-n sinea lacrimei făpturi 


Numai poetul e ogarul clipei 
Vânat la rându-i de-alt ogar zălud 
La rându-i — de Socratele Xantipei 


Pe când se coace zeama mătrăgunii 
Şi steaua neagră cade-n fructul crud 
Aud cum plânge-n mine plânsul lumii 

SONET SUFLETIST 


Când într-o suflare-şi plânge chipul 
Lumii infinite — Arhetipul — 


Suflete prea plinule de toate 

Cele mai de preţ mai mult gunoaie 
Nu m-ar arde sumbra lor văpaie 
De n-aş şti că-s prea adevărate 


Sufletului spornic lung răgaz nu-i cer 
Zâmbetului tainic nu-i nutresc povara — 
Cine-aprinde stelele în fiece seară 
Ziua-ntreagă ţine Cercu-ncins pe cer 


Spinul trandafirului Nufărul fecioarei 
Oazele emirului prinse-n adulter 
Părăsind grădinile cu grilaj de fier 

Se ascund în pieptu-mi fugind dinafară 


SONET FĂRĂ ULTIMUL 


un pic antic şi un pic modern 

şi încă un pic mângâiat de soare 

voi mai fura din ninsoare 

încă de-o apă a sâmbetei să-mi aştern 


anotimpuri de iarbă-n întâmpinare 
mereu să mi se prelingă pe stern 
barem cât o singură din etern 
picătură picurând în lumânare 


treceţi vă rog peste ultimul vers 
şi vă implor — nimic nu luaţi în seamă 
totul se cântă invers 


în această apocaliptică gamă — 
treceţi peste ultimul sfânt — vă implor 
şi peste ultimul do-minor 


AMBASADORUL ATLANTIDEI — 2000 


tot mai mărunți Atlantido atlanţii 
tot mai amar biberonul speranţei 
tot mai uitucă bătrâna mămucă 
totul pe brânză şi totul pe ducă 

tot mai amarnică tot mai făţarnică 
tot mai iubindu-ne sârma hotarnică 
tot mai şi râde tot mai şi plânge 
tot mai fierbinte băltoaca de sânge 
tot mai tocată cămaşa destinului 
tot mai imperii ne-nghit intestinului 
totuşi odată şi-odată cu totul 

tot după mască mulându-se botul 
tot mai şi tocmai căzând ai să urci 
tot mai pierdută-n lozinci şi bulbuci 

În condiţiile unei lumi în care 
cultura e supusă unor permanente dis- 
locări paradigmatice, ontologice etc., 
în diverse limbaje explicative pătrund 
şi noi concepte exegetice, necesita- 
tea utilizării acestora în discursurile 
specializate resimţindu-se, în prezent, 
cu o stringentă mai acută ca oricînd. 
Spre exemplu, cu toate că noţiunea 
de intertextualitate este o excelenţă 
terminologică recentă, ea se întil- 
neşte frecvent în mai multe domenii: 
în filozofie, în teoriile lingvistice, în 
semiologie, însă mai cu seamă — fi- 
reşte — în teoria, în istoria şi în critica 
literară. Venită pe calea importului din 
teoriile franceze asupra textului, cîtă 
credibilitate ar putea să i se acorde 
astăzi acestei „străine” noţiuni, din 
moment ce altădată a fost supusă — 
din motivul precarităţii gîndirii noastre 
moderne — unei critici regretabile chiar 
teoria lovinesciană a sincronizării?... 

De fapt, problema care se im- 
pune aici (şi ea nu este una nouă) 
ţine de realitatea că trăim într-o cul- 
tură care mai tinde să-şi configureze 
identitatea prin nişte forme specifice 
de organicitate, reticente uneori faţă 
de inerenţele competiţiei şi ale comu- 
nicării deschise cu alteritatea. 

Trebuie să subliniem, în acelaşi 
timp, că noţiunile importate nu sînt 
niciodată semnul vreunui tribut plătit 
simplelor mode, ci definesc, în forme 
expresive ordonării, fapte şi realităţi 
culturale complexe, supuse în lumea 
liberă cercetărilor pe măsură. 

lar modele, inclusiv cele lite- 
rare, sînt numai „mode” atita timp 
cît nu se înţelege că ele formează 
fenomene foarte importante, cu trivi- 
alitatea şi cu profunzimea lor, dar şi 
cu cauzalitatea lor adincă, ascunsă, 
de regulă, de privirile superficiale. 


Digresiunea de faţă nu este lip- 
sită cu totul de sens. Or, uneori se mai 
consideră că, de pildă, avangardele 
literare nu au fost decit nişte mode 
efemere, lipsite de motivații istorice şi 
culturale, iar intertextualitatea ar veni, 
la rîndu-i, doar să completeze şirul 
de stridente terminologice formaliste. 

Să reținem că ar fi ridicol să se 
vadă în noţiunea de intertextualitate 
o prismă miraculoasă, prin care s-ar 
putea explica toată dinamica formelor 
artistice. Ea nu înseamnă o limitare 
apriorică, impusă cercetătorului 
literaturii, ci desemnează o viziune 
deschisă asupra tuturor mesajelor 
care se fixează prin semne grafice. 
Şi poate exista — graţie scriiturii — şi 
fără a fi acceptată de cititor, fără a fi 
impusă acestuia în mod didacticist. 
Antrenantă şi foarte profitabilă la 
lectură, intertextualitatea nu este o 
„grilă” menită sa-i neutralizeze citi- 
torului intuiţia personală şi facultăţile 
subiective de receptare şi percepere 
a operei. Insă odată utilizată în actul 
lecturii, intertextualitatea îl „intertex- 
tualizează” pe cititor: adică îl obligă 
să facă diferite trimiteri la o mulţime 
de texte şi surse extraliterare, (re) 
activîndu-i, în acest mod, întreaga 
lui erudiție literară şi culturală. Ea îl 
transtformă pe cititor, dacă e să invo- 
căm aici spiritul lui Sorin Titel, dintr-un 
subiect „pasiv al lecturii într-un agent 
„activ” al acesteia, cu atît mai mult cu 
cît într-un asemenea caz cititorului i 
se mai cere şi partea lui de contribuţie 
la definitivarea materiei semantice a 
cărţii. 

Rezultă de aici o anume situare 
a intertextualităţii dincolo de realităţile 
literare tradiţionale. A opera cu ea 
nu se poate decit printr-o anumită 
complicitate, printr-o anumită ini- 
tiere, printr-o anumită adeziune la 
funcţionalităţile ei polivalente. Toate 
implicaţiile intertextualităţii nu repre- 
zintă în definitiv altceva decit expresia 
complexă a unei sensibilităţi artistice 
(şi critice) culturalizate. Ea nu refuză 
noutatea, deviația de la normă, nici 
diferenţele, ci, dimpotrivă, le provoacă 
şi le stimulează, consacrîndu-le pe 
ele însele ca norme. Ea se comportă 
deci, în direcţia amintită, asemenea 

curentelor literare ale modernismului 
timpuriu, urmărind, ca şi acestea, o 
extindere hegemonică limitată. 

Vom remarca aici că folosirea 
noţiunii de intertextualitate în exe- 
geza literară din Republica Moldova 
vine ca urmare a necesităţii studierii 
din alt unghi a literaturii, în special a 
celei contemporane. Altfel spus, în 
spaţiul acesteia din urmă fenome- 
nul intertextualităţii există şi are o 
zonă de iradiere incontestabilă, iar 
însuşirea unor noţiuni exegetice noi, 
fie cu o conotaţie semantică locală, 
poate conduce uneori la înnoirea 
perspectivei de abordare a unor 
probleme. Există mai multe dovezi 
în acest sens: Poezia generaţiei '80 
de Nicolae Leahu; Jocurile alterităţii 
de Maria Şleahtiţchi; Poezia de după 
poezie de Emilian Galaicu-Păun; Po- 
ezia optzeciştilor: nevoia de înnoire 
artistică de Eugen Lungu; Efectul 
Menard. Rescrierea postmodernă... 
de Tamara Cărăuş; Coordonate ale 
poeticii postmoderniste de Natalia 
Plăcintă ş.a. 

Dacă în România au apărut 
mai multe lucrări care abordează 
fenomenul şi teoria intertextualităţii, 
în Republica Moldova aceste materii 
au fost supuse explorării ştiinţifice 
abia în ultimii ani.* Există însă (in- 
clusiv la noi) o întreagă literatură 
care, suportînd de-a lungul timpului 
anumite transformări tipologice, nu- 
şi dezvăluie multitudinea sensurilor, 
plenitudinea estetică etc., decit prin- 
tr-o incisivă interogaţie intertextuală. 
Şi e timpul să se recunoască — întru 
binele cititorului — că această litera- 
tură îşi ascunde, deseori, anumite 
fațete valorice tocmai acolo unde 
acesta — specializat ori nu — nu a 
fost învăţat să le caute: în procedeele 
formaliste prin definiţie plurivalente 
şi re-modelatoare. Motivaţiile cerce- 
tării ştiinţifice a intertextualităţii sînt 
determinate, prin urmare, de însuşi 
procesul obiectiv de intertextualizare 


* A se vedea, în acest sens, sub- 
capitolul 6.4. Intertextualitatea al cărţii 
(extrem de dense) Opera ca text. O 
introducere în ştiinţa textului, 2002, de 
lon Plămădeală. 


generală a literaturii de astăzi — o 
literatură marcată de diverse crize, 
dar care pare a fi supusă totodată şi 
unui adevărat „şoc al viitorului”, dacă 
e să folosim aici expresia toffleriană. 

Nu trebuie neglijată nici funcţia 
pragmatică a unei asemenea inves- 
tigaţii... Or, mutaţiile culturale actuale 
impun şi necesitatea cultivării unui 
cititor erudit şi emancipat, liber în 
acţiunile lui nu numai de autoritatea 
interpretărilor antecesorii, ci şi de 
autoritatea „clasicităţii” auctoriale. 

Născută în mare parte din lite- 
ratură, literatura de azi (şi nu numai 
cea de azi) trebuie ajutată să-şi for- 
meze un cititor nou, unul sensibil la 
articulațiile estetice şi semantice ale 
textului cel puţin în limitele în care i-o 
cere ceea ce Umberto Eco numeşte 
intentio operis [1, p. 12]. 

Promovarea intensivă a teo- 
riei intertextualităţii de teoreticienii 
francezi în anii '60 pare a fi fost 
instrumentalizată anume în această 
direcţie... 

Folosit cu o frecvenţă sporită în 
literatura de specialitate din ultimele 
patru decenii, conceptul de intertex- 
tualitate a cunoscut diferite definiri, 
dar şi multiple clasificări, întreprinse 
în baza unor tot atît de variate criterii. 
In funcţie de acestea, se vorbeşte 
de „...o intertextualitate generală 
(generalizată), de un „continuum” 
intertextual, ca şi de o intertextualitate 
restrinsă — condiţie de existență a 
anumitor tipuri de texte care nu „sem- 
nifică” decit în raport cu altele; se 
face distincţie între o intertextualitate 
intenționat practicată de autor şi una 
involuntară, datorată impregnării sale 
fireşti cu datele unui context cultural, 
social, istoric etc. Intertextualitatea 
poate fi, de asemenea, explicită 
(materializată în text, de obicei, prin 
reproducerea elementelor împrumu- 
tate — de exemplu citatul) sau implici- 
tă, difuză, ascunsă (prin prelucrarea 
subtilă a respectivelor elemente, 
de exemplu aluzia, reminiscenţa)” 
[2, p. 88]. Fiind imposibilă stabilirea 
frontierelor certe ale intertextualităţii, 
putem vorbi convenţional şi despre o 
intertextualitate internă (în sensul re- 
laţionării unor elemente ale structurii 
textului); despre o intertextualitate 

propriu-zisă (care leagă textul cu 
celelalte texte); precum şi despre o 
intertextualitate externă — una care-i 
prescrie textului nişte relaţii aproape 
imperceptibile cu ceea ce J. Kristeva 
numea textul lumii. 

Odată acceptate în discursul 
teoretic şi în cel critico-exegetic de azi 
ca formule ce exprimă realităţi literare 
incontestabile, intertextualitatea şi 
intertextualismul au atras impunerea 
a încă unui concept „de familie” — cel 
de intertext, acesta reclamîndu-şi, 
la rîndul lui, demarcaţiile semantice 
de rigoare, dat fiind faptul că el nu 
este sinonim cu intertextualitatea. Aşa 
cum rezultă, cu regret, din chiar titlul 
unui valoros studiu al aceleiaşi incon- 
testabile autorităţi în materie Cristina 
Hăulică [3, p. 3]. Privit din perspectiva 
esteticii receptării, intertextul este 
acel summum, variabil şi eterogen, al 
tuturor textelor pe care le poate asocia 
unui text — în funcţie de erudiţia lui — 
cititorul. Din perspectiva acţiunii de 
semnificare a textului, intertextul este 
produsul obţinut în procesul scriiturii 
prin respectarea concepţiei intertex- 
tuale asupra literaturii. El este textul 
(finit sau „infinit”) care integrează, 
transformă şi resemnifică alte texte, 
asigurîndu-şi altfel propria existenţă şi 
prestanţă tipologică (post)modernă. E 
locul în care se întretaie, dialoghează 
şi se susţin ori se subminează reciproc 
(ca în Bibliografia generala a lui M. 
H. Simionescu) o multitudine de texte 
şi o serie n de referenti extraliterari. El 
nu constituie un aspect calitativ — fie 
şi foarte important — al producţiei de 
autor în ansamblu ori al producţiei 
paradigmatice mai largi, ci singurul 
domeniu — deschis completamente 
înspre exterior — în care literatura îşi 
materializează, în toată amploarea, 
funcţiile şi dimensiunea intertextuală. 
Ca probe relevante în sensul dat ne 
pot servi (dacă e să facem trimitere 
întîi de toate la literatura română) 
Levantul de Mircea Cărtărescu, Nun- 
tile necesare de Dumitru Țepeneag, 
Ultimele sonete închipuite ale lui 
Shakespeare... de Vasile Voiculescu 
şi un şir infinit de alte cărţi din literatura 
universală. Ele nu pot fi calificate, în 
nici un caz, drept „intertextualităţi”. 
Drept intertexte — fără vreo dificultate. 


Studierea intertextualităţii pre- 
supune deci — dincolo de analiza 
semnificării textului din perspectiva 
încorporării în spaţiul său a altor 
texte ori discursuri — şi o reluare a 
dezbaterii privind specificul literaturii. 
Or, intertextualitatea funcţionează, 
în anumite condiţii, ca principiu ge- 
nerativ, ca factor poietic, constituind 
nu numai un mecanism interior de 
funcţionare a textului, ci şi un principiu 
care participă la facerea acestuia. 
Concepută ca principiu activ de mate- 
rializare a interdiscursivităţii, intertex- 
tualitatea apare ca o sursă / condiţie 
esenţială a devenirii literaturii de azi, 
devenire pe care o înţelegem ca pe 
o prefacere continuă prin care litera- 
tura îşi (re)pune în discuţie vechile ei 
frontiere. E ceea ce Cristina Hăulică 
definea — cu aplicaţie la creaţia lui J. 
L. Borges — drept „principiu constant 
de generare a textului” [3, p. 181]. 
(De fapt, procesul are o istorie mai 
veche: încă Mallarme îşi manifestase 
voinţa de a contopi, într-o substanţă 
unică, literatura şi gîndirea literaturii.) 
Libertatea aceasta ilimitată a literaturii 
de a-şi contesta, regîndi şi modifica 
propria materie — mecanismul esen- 
tial al modificării fiind, cum s-a mai 
spus, intertextualitatea — ne suge- 
rează încă o dată ideea că această 
noţiune tinde să se confunde cu poie- 
tica operei însăşi, „avertizînd” cititorul 
asupra structurii labirintice, „plurale” 
şi palimpsestice a textului. Există însă 
aici ceva ce îl avantajează pe cititor 
în raport cu scriitorul: posibilitatea de 
a stabili, pe parcursul lecturii, cone- 
xiuni în ambele direcţii temporale. El 
poate citi, de exemplu, Baltagul din 
perspectiva Mioriţei, dar poate pro- 
ceda şi invers — să citească Oda... lui 
M. Eminescu din perspectiva Odei în 
nici un fel de metru de N. Stănescu. 
Nivelul competenţei şi al culturii lite- 
rare al lectorului constituie atuurile lui 
irefutabile... Să ne reamintim totuşi că 
intertextualitatea sfidează şi înfrînge, 
graţie naturii sale citante, limita dintre 
lectură şi scriitură. Făcînd trimiteri 
la alte opere, elaborîndu-şi textul în 
funcţie de dinamica interioară a altor 
texte, scriitorul ia concomitent şi ipos- 
taza de cititor / interpret al acestora. 
Cititorul propriu-zis se prezintă şi el, 

urmînd un comportament similar, 
ca un (co)producător activ de sens. 
Astfel se face că ambii subiecţi vor 
fi siliţi să-şi asume anumite acţiuni 
unice vizavi de obiectul literar în curs 
de modelare-interpretare. Una din 
raţiunile acestei practici este aceea 
de a-l obliga, pe această cale, să-şi 
sporească gradul de iniţiere în ma- 
terie de literatură. Pe de altă parte, 
aceeaşi practică instituie, pare-se, o 
nouă variantă a dialogismului, însă 
nu al unuia bazat pe succesiunea 
enunţurilor-replici, ci al unuia consti- 
tutiv, construit, am putea spune, pe 
modelul spectacolului în care însuşi 
procesul schimbului de replici formea- 
ză materia lui semnificantă. Privită 
din acest unghi, literatura devine o 
experienţă predilectă a plăcerii de a 
dialoga, debarasîndu-se de exclusi- 
vismul pe care şi-l afişa cu ostentaţie 
în perioada modernismului timpuriu. 
lar funcţiile ei „reprezentative” sînt 
înlocuite prin cea de înscenare, o 
înscenare în interiorul scriiturii, pe 
modelul teatralităţii, a unui joc de 
citate şi voci discursive diferite. 
Dacă definim intertextualitatea 
ca preluare şi transformare între limite- 
le unui text a altor texte şi considerăm 
că ea reprezintă atît un principiu de 
funcţionare a textului, cît şi unul de 
constituire a acestuia, reiese că ea 
însemnează nu numai o calitate a li- 
teraturii ca produs al practicii artistice, 
ci şi producerea însăşi a operei (sau 
a sensului), prin antrenarea în acti- 
unea respectivă atit a scriitorului, cît 
şi a cititorului. Perspectiva în care ne 
situăm aici tratează deci textul nu ca 
pe o categorie pur lingvistică, ci ca pe 
una poietică în curs de încetăţenire. 
Noţiunea de intertextualitate implică, 
din acest punct de vedere, sensuri 
foarte largi, prezentîndu-se ca o po- 
sibilă denumire a unui nou principiu 
creator, susţinut, în egală măsură, atît 
de scriitor, cît şi de lector — joc con- 
curenţial întru cîştigarea paternităţii 
sensului textual, unul fără nici o şansă 
de a se încheia vreodată, şi tocmai în 
aceasta rezidă fascinația lui. 
Intertextualitatea participă toto- 
dată la inventarierea şi tezaurizarea, 
în interiorul textului, a dimensiunilor 
stilistice proprii tradiţiei literare. (De- 


osebit de elocvent în acest sens este 
Levantul lui Mircea Cărtărescu.) Ea 
îşi asumă — deopotrivă — şi funcţia 
unei tehnici de actualizare a literaturii 
tradiţionale prin „ajustarea” stilistico- 
semantică a acesteia la sensibilitatea 
şi orizontul de aşteptare a cititorului 
(post)modern. 

Pot fi constatate aşadar, în ra- 
port cu perspectivele de cercetare, 
mai multe funcţii ale intertextualităţii, 
principala dintre ele fiind dezvăluirea 
unui nou mod de a fi al literaturii prin 
chiar participarea la refacerea sub- 
stanţei acesteia. Intertextualitatea 
reprezintă deci un factor constitutiv 
al (inter)textului şi pune, implicit, în 
evidenţă o ideologie textuală care 
pretinde — şi instaurează — relaţii 
inedite între autor, cititor, text (operă) 
şi evenimentul extraliterar. 

E de menţionat aici că intertex- 
tualitatea, care „guvernează” produ- 
cerea operei, e dependentă ea însăşi 
de locul rezervat literaturii în epistema 
contemporană, de frontierele pe 
care aceasta le instituie între literar 
şi nonliterar, precum şi de modul 
în care e gîndit raportul subiectului 
cu alteritatea. Or, revoluţionarea 
conceptului de poeticitate (şi de 
literaritate), regîndirea naturii litera- 
turii etc. „...corespunde unei mutatii 
fundamentale a modelului general al 
gîndirii, mutație pregătită în a doua 
jumătate a secolului al XIX-lea şi 
săvirşită prin epistema secolului XX. 
E o mutatie prevestită de Nietzsche, 
intuită de Mallarme, înfaptuită, în şti- 
inte, de geometriile neeuclidiene, de 
teoria relativităţii şi, mai ales, de me- 
canica cuantică, o mutație asumată 
ca nouă atitudine culturală de scriitori 
atit de diferiţi, cum sînt: J. Joyce, T. S. 
Eliot, Th. Mann sau lon Barbu” [4, p. 
160]. In ce constă această mutație? 
„In promovarea unei imagini a lumii 
alcătuită nu din obiecte discrete, nu 
din entităţi individualizate substanţial, 
ci dintr-o țesătură de evenimente 
interrelaţionale” (subl. n.) [4, p. 161]. 

Intertextualitatea derivă din 
acest mod de gîndire a lumii. Ea 
este o expresie a lui „locală”, fixată 
pe planul strict al poeticii. lată de ce 
utilizarea conştientă a intertextua- 
lităţii în perioada modernă nu ţine 

de modă. A judeca astfel lucrurile ar 
însemna adoptarea unei poziţii inad- 
misibil de simpliste. Cu atît mai mult 
cu cît scopul utilizării intertextualităţii 
nu este acela de a oferi „modele” de 
scriitură sau tipare interpretative, ci 
de a dezvălui legătura profundă a 
literaturii cu sine însăşi şi cu alţi fac- 
tori implicaţi în devenirea obiectului 
literar. Căci există în cadrul fiecărui 
registru scriptic şi forme ale discur- 
sului altuia, ascunse, semimascate, 
difuze. Există chiar texte care trans- 
formă exploatarea intertextualităţii 
în principiu al propriei lor generări. 
Anume ele constituie acele probe 
literare care tind să instituţionalizeze 
intertextualismul ca fenomen. Ele po- 
sedă un statut literar distinct şi obligă 
cititorul la o descriere a lor în termenii 
unei critici textualiste sau semiotice. 
Cea mai bună cale în această direcţie 
o constituie... lectura relaţională, aptă 
să recupereze, printr-un efort susti- 
nut, totalitatea textelor preexistente, 
căci „tradiţia nu poate fi moştenită, 
ci trebuie s-o dobîndeşti printr-o 
grea strădanie” [5, p. 22]. Una din- 
tre metodele posibile de dobîndire a 
acesteia ar fi deci aceeaşi receptare 
a literaturii prin prisma intertextuală. 
Este o idee pe care o susţinea, cu 
fervoarea ce-l caracteriza, Roland 
Barthes. Cităm: „Citind un text raportat 
la Stendhal (dar care nu-i aparţine), 
îl regăsesc pe Proust... Altundeva, 
dar în acelaşi mod, la Flaubert, merii 
normanzi în floare sînt cei pe care îi 
citesc pornind de la Proust. Savurez 
atotputernicia formulelor, răsturnarea 
originilor, dezinvoltura care face ca 
textul anterior să vină din textul ul- 
terior” [6. p. 200]. N.B!: Afirmația că 
extragerea textului anterior din textul 
ulterior se datorează „atotputerniciei 
formulelor” — deci şi a formulei literare 
intertextuale — sugerează ideea că 
aceasta din urmă se deschide spre 
un spaţiu foarte larg, în care literatura, 
confruntîndu-se cu propria ei devenire 
istorică, tinde să-şi însuşească un nou 
mod de existenţă, să-şi cucerească o 
altă condiţie ontologică. 

Merită reţinut faptul că ten- 
dinţa aceasta e de natură să ducă 
la răsturnări radicale şi pe alt plan: 
să schimbe spectaculos ponderea 


termenilor în consecuţia autor — 
text — cititor. Astfel, dacă în antichitate 
rolul principal în funcţionarea acestei 
consecuţii îl deţinea textul, ca purtă- 
tor de mesaj inviolabil, „sacru”, iar în 
literatura umanist-renascentistă acest 
rol îi revenea cititorului, ce-şi asuma 
ipostaza de instanţă demiurgică, 
în contemporaneitate el îi revine — 
datorită dimensiunii intertextuale a 
scriiturii — cititorului. Intertextuală 
prin excelenţă, opera de azi nu mai 
funcţionează plenar fără implicarea în 
procesul de fabricare (şi dezvăluire) 
a sensului, a celuilalt termen — citito- 
rul. (De aici, probabil, şi apariţia — ca 
necesitate — a esteticii receptării.) 
Emancipat, cititorul contemporan are 
conştiinţa producătorului de sens, 
căci el ştie că acum „sensul” este 
interrelaţionare, procesualitate care-l 
solicită în calitate de coautor.* 

Ipoteza care se impune, în fine, 
este aceea că finalitatea intertextua- 
lismului ca atitudine (căci noi vedem 
în spatele fenomenului anume o ati- 
tudine ideologică) este de a contopi, 
într-o materie unică, totul ce ţine de 
utilizarea alfabetului. 

E semnul unei vîrste literare 
critice, care va duce, poate, la naşte- 
rea — ca dintr-un palimpsest — a unei 
literaturi cu adevărat noi. 

Elena UNGUREANU 


„FILOLOGOS, 
CARI DEŞTUL CERCI 
A PUNE PA DANTEA...” 


D'ale „Levantului” 
de Mircea Cărtărescu 


Deşi „avertizați? de însuşi Auc- 
torele să nu pierdem timpul căutând 
„dreşalele” strecurate în macrameul 
textului („zeci şi sute”!), nici nodurile 
rău înfiripate, căci în poema.-i „totul 
este artificiu” (ne-am gândit că, în felul 
ăsta, măcar ni se sugerează o temă 
de cercetare, cum ar fi „Autoritatea 
artificiului”), deşi citatele se lasă ane- 
voie desprinse din această vrăjitorie 
textuală (Cornel Regman), c-altfel se 
destramă întreaga dantea; deşi puţi- 
ne alte scrieri ale postmodernismului 
românesc au beneficiat de atâtea 
comentarii critice apreciabile, epope- 
ea despre care vorbim aici (Levantul, 
Bucureşti, 1990, o adevărată alchimie 
cu parfum muntenesc) oferă un im- 
presionabil volum de lucru atât pentru 
lingvist, cât şi pentru criticul literar, şi, 
în virtutea meseriei, nu am putut (şi 
nici nu ar fi fost chip) s-o trecem cu 
vederea, căci în D'ale „Levantului” 
rămân încă multe de investigat. 

Op(us) reprezentativ al ludicului 
şi ironicului, al parodicului şi pastişei, 
al aluziei şi carnavalescului, al jocului 
cu limbajul şi cu întreaga literatură „de 
la origini până în prezent”, „adevărat 
manifest literar postmodern”, în care 
aripile imaginaţiei „bat nebuneşte spre 
absolut” (Ovid S. Crohmălniceanu), 
Levantul este este una dintre cărţile 
care, dacă te-a prins în mrejele sale, 
te îmbată de plăcerea lecturii şi a 
artefactului (poeticii). Cine a avut răb- 
darea s-o citească până la capăt, căci 
chiar cere un anume efort, a putut să 
se convingă de adevărul aprecierilor 
criticilor literari („Criticos, ce-n veci 
în mânuri ai satâr şi ai nuia...”), şi 
nu de-atât că acesta, la rândul lui, a 


fost pus la stâlpul infamiei: „De-njura- 
vei epopeea-mi, tu pre tine te înjuri”, 
criticul nefiind altcineva decât poetul 
nerealizat, ci pentru că chiar merită 
a fi reținute unele dintre superlativele 
care i s-au adus: „Metapoezia atinge 
aici punctul cel mai înalt” (Radu G. Ţe- 
posu); „Strălucitorul său Levant confir- 
mă, la cota perfecțiunii, ingeniozitatea 
artificiului” (Emilia Afană-Parpala); 
„cea mai conştientă şi detaşată formă 
a intertextualităţii poetice în literatura 
noastră”; „efort de totalizare fără pre- 
cedent”; „o operă ineludabilă în suc- 
cesiunea formelor poeziei româneşti” 
(Nicolae Leahu); „atâta farmec încât 
să împace cu poezia şi pe cei care au 
renunţat să o mai citească” (Ovid S. 
Crohmălniceanu); se „bate cu Levan- 
tul orice record în direcţia conceperii 
unei poezii extravertite” (Cornel Re- 
gman); Levantul reprezintă „apogeul 
intertextualităţii” (Nicolae Manolescu); 
epopeea cărtăresciană „dispreţuieşte 
închiderea, este «opera aperta», nu 
suportă definitivul, limitarea, absolu- 
tizarea. Registrul stilistic este debor- 
dant” (Florentina Pascu) etc. 

Mai întâi ne-am întrebat de ce 
s-o fi chemând Levantul ? Am căutat 
prin dicţionare, prin studii („op care să-l 
poarte pe erou prin geografia migra- 
tiei şi emigrației post-paşoptiste, pe 
traseul Bucureşti — Istanbul — Arhe- 
peleag şi viceversa, ceea ce cu un 
cuvânt se cheamă Levantul (Cornel 
Regman) şi... am dedus că autorul 
ne-a „păcălit şi de astă dată! Unul 
dintre sensurile derivatului levantin 
este „necinstit, intrigant” (întocmai 
cum şi-a conceput autorul opera — 
„de fistâc şi de halva”). Dar, a se mai 
reţine, pe lângă faptul că levant ar 
trebui să însemne, la origine, „trezit”, 
„răsărit”, „Levant era o denumire 
dată în trecut (până la 1920) litoralu- 
lui oriental al Mării Mediterane (Asia 
Mică, Siria, Liban, Israel, Egipt), aflat 
sub dominație musulmană, unde se 
practica un comerţ intens, dezvoltat 
de negustori creştini (în special din 
Veneţia şi Genova), până în sec. 15” 
(DEI, p. 1465). Levant mai este de- 
numită o regiune în Spania orientală, 
Alicante şi Murcia), cu climă medite- 
raneană, unde se practică viticultura 
şi se cultivă măslini. Celebră prin 

adăposturile în stâncă, ornate cu pic- 
turi parietale (scene de vânătoare, de 
dans, agricole), realizate în mileniul 
7 î.Hr. (epoca epipaleolitică). Şi aici 
începe „epopeea” tălmăcirilor! Adj. 
levantin, -ă, la care face trimitere nu- 
mele propriu Levantul, era denumită 
persoana care făcea parte din popu- 
laţia Levantului sau care era originară 
de acolo; prin restr. negustor originar 
din aceste locuri, care aparţine, este 
specific Levantului sau levantinilor 
(DEI, p. 543-544). Dar nu e totul... 

Levantin mai semnifică „(din) ul- 
timul etaj al pliocenului din România”; 

Pliocen — (din) epoca superioa- 
ră a neogenului; 

Neogen — (din) a doua perioadă 
a neozoicului; 

Neozoic — (din) ultima eră ge- 
ologică care durează de la sfârşitul 
mezozoicului până astăzi şi în care 
continuă dezvoltara mamiferelor şi 
apariţia omului; era terţiară, cenozoic; 

Mezozoic — (din) a treia eră 
geologică, între paleozoic şi neozoic, 
în care au apărut pentru prima dată 
mamifere, păsări şi peşti osoşi, era 
secundară; 

Paleozoic — (din) a doua eră 
geologică (dintre precambrian şi 
mezozoic, era primară)... 

Dar ce are geologia cu literatura? 
mă veţi întreba. Proiectată pe fundalul 
literaturii, această interpretare, această 
hermeneutizare barocă indică, de fapt, 
ordonarea, acumularea, trecerea, 
repetarea, intertextualizarea epocilor 
„literare” de mult apuse sau în plină 
desfăşurare. In limbaj figurat, Levantul 
ar trebui să însemne şi „Întoarcere la 
rădăcini”, „reluare”, „suprapunere”, 
dar şi „re-facere” continuă de texte. 

Apoi ne-am întrebat dacă tre- 
buie şi merită a fi „cercetate” neolo- 
gismele, barbarismele, arhaismele... 
sau exorbitantul număr de fenomene 
sintactice, cum ar fi anacolutul / dis- 
continuitatea în textul epopeii, şi am 
zis că merită, ca şi frecvenţa subor- 
donatelor circumstanţiale de loc, dar 
ne-am lăsat păgubaşi. Şi am hotărât 
să ne ocupăm de SEMN-ul textului 
în general — semnul poetic, semnul 
în relaţia lui cu alte semne, semnul 
în relaţia cu emițătorul, care, dintr-o 
perspectivă semiotico-pragmatică, 


ni s-au părut mult mai relevante. Dar 
despre ele ceva mai jos. 

Operă foarte comentată, „to- 
tală” şi totalizantă („Totul e ca tu, 
iubite cetitor, să intri-n transă” — 
p.153), Levantul intertextualizează 
masiv, într-o manieră aproape fără 
precedent (poate doar la lon Budai- 
Deleanu în vestita lui Țiganiadă), 
parodiind fără prejudecăţi stilul şi 
maniera celor mai recunoscuţi poeţi 
români, unora dintre ei (celor şapte 
(şase?) corifei ai literaturii naţionale: 
Eminescu, Arghezi, Barbu, Bacovia, 
Blaga, Stănescu şi... Cărtărescu) 
oferind în corpul epopeii pagini de 
neuitat. Autorul exploatează din plin şi 
cu bună ştiinţă procedeul, dar mai şi 
întrebându-se asupra rostului textului 
construit din alte texte: 

Cât dân lume, lumea mare, cât 

dân stele, cât dân creer, 

Dân real şi dân visare sunt 

în stare să cutreer? 

Cât dân iad şi cât dân raiu, cât 

dân dor şi cât dân patemi, 

Cât dân tot ce fu vreodată scris 

cu râset şi cu lacremi 

Mai poci însumi a rescrie 

cocârjat pă foi cu drag? 
(p. 80-81). 

Pe lângă realele calităţi de stil 
şi de viziune, acest „imn închinat lite- 
raturii şi puterii creative” (Alexandru 
Cistelecan), deschide, pentru prima 
oară poate, atât de larg uşile în faţa 
oricui vrea să vadă „cum se face 
textul poetic”. Asistarea la actul de 
naştere a artei (creaţiei, textului) i se 
permite orcărui participant la actul 
lecturării. Bineînţeles că Cititorul/ 
Lectorul este cel mai vizat, căci pe 
el se contează cel mai mult: 

Cetitoare mult iubită, ce cu 

filele aceştii 

Sprijineşti, să vezi mai bine, 

cercevelele fereştii 

Care-n vergele de plumburi 

sticle are, cu colori, 

Dân posomoreala-mi neagră 

te gândesc adeseori! (p. 41); 

Lector ipocrit, desigur visul 

ăsta-i un pretext 

Pentru a-mi vâri iar coada în 

istoria ce-o torc (p. 74). 

Autorul îşi imploră cititorul să 

se autocruţe, ironizând, de fapt, căci 

scriitura sa nu are pentru toţi aceeaşi 
valoare/semnificaţie/putere de greu- 
tate, îndemnându-i de aceea să „ia 
din carte numai cât e pentru sine” 
(p.114). 

Altă dată adresarea către ipo- 
teticul său cititor, pe care şi-l doreşte 
cooperant la această formă de comu- 
nicare, devine şi mai familiară, autorul 
renunțând la aparatul terminologic al 
teoriilor moderne ale textului: 

Tu, care ceteşti „Levantul” 

tolănită pe sofa, 

La bulgari văzuşi alalteri filmul 

„E la nave va”? (p.160); 

Crede, nu ştiu opul ista, 

epopeea de alviţă 

Ce ţi-am pus-o între mânuri, 

domnişor sau copiliţă, 

Dă ce lupt s-o-nchei, când poate 

nu-i decât o nălucire (p. 114). 

Dar Cărtărescu se îngrijeşte 
de toţi posibilii cititori (întâmplători, 
pigmei sau critici vajnici, oricine o fi) 
şi le menajează pe rând confortul, 
apreciindu-le efortul lecturii: 

Cetitor sau cetitoare (vâj bătrân 

sau domnişoară) 

Ce-n lumină de opaiţ mă ceteşti 

în astă seară 

Năzuind să afli taina marelui 

Ampotrofag, 

A lui Languedoc i proci, dac-ai 

şti cât mi-eşti de drag! 

Autorul însă nu e grav: el se 
joacă, se distrează, se amuză atât pe 
seama Cititorului, cât şi pe seama „cre- 
aturilor” sale, râde inclusiv pe seama 
sa, îşi cearcă personajele de fire şi de 
minte, ca şi pe cititori, de altfel. La un 
moment dat, poetul îi trezeşte din ador- 
mire-lectură cu o şfichiuire memorabilă: 

Ducul înțelept le fuse Dechebal, 

viteazul rigă, 

Ci săraci era şi mândri, căprior 

cu mămăligă 

De avea la cină, dachii era 

foarte mulţumiţi. 

(Am cercat cu-anacronismul 

cetitorii adormiţi, 

Căci adus fu cucuruzul în 

Evropa multe vacuri 

Mai apoi, cum se vădeşte de 

citeşti în almanacuri) (p. 23) 

Adresările sunt din ce în ce mai 
„îndulcite”, pentru a-l intriga pe cititor / 
adresant şi pentru a-i câştiga simpatia: 


„scumpe cetitor, iertare!”, „cetitoare 
mult iubită”, „dragă cetitoare”, îi cere 
indulgență: „fii, gingaşo, răbdurea/ 
Că nemica nu rămâne în final nees- 
plicat”, „fecioară pală”, „juno, pentru 
care scris-am cântul patru special / 
Ai să vezi...”. Mai mult, Cărtărescu 
îşi învaţă cu multă răbdare cititorul 
să „cetească pântre slove” (141) sau 
să se regăsească în personajele de 
hârtie ale epopeii „de alviţă”: 
D-ai putea privi în ochii 
melancolici şi adânci 
Lui Manoil, cetitoareo, ca-n 
oglinde, ca în undă, 
Te-ai vedea pre tine însăti, 
visătoare, surâzânadă, 
Brună poate, au roşcată 
(cât iubesc să mi te-nchipui!) 
(p. 80). 
Poezia postmodernistă reuşeş- 
te să recupereze vocea Creatorului, 
integrându-l, ca personaj cu aceleaşi 
drepturi, în textul care se „creează” 
în faţa ochilor Cititorului. Anume prin 
atitudinea faţă de Referent se deose- 
beşte textul postmodernist de textele 
care l-au precedat. S-a tot discutat 
în literatura de specialitate despre 
impersonalizarea discursului poetic 
ca produs al izolării emiţătorului. lată 
că lucrurile nu mai stau la fel în texte 
ca Levantul, comunicarea cu Lectorul 
devine nu numai empatetică, ci şi 
participativă: „soarta de papir” a per- 
sonajelor o împărtăşeşte şi Naratorul 
(Poet(ic)ul, Au(c)torele, Scribul), 
care între timp devine şi el personaj: 
Blestemată soarte ce 
_ m-adusă-aci! 
Insă taci, tu, auctore, şi 
urmează-a povesti (p. 71); 
Fapte că ajuns-am, iată, 
personagi neînsemnat 
— Mircea, uită-te pă boltă! 
(p. 130). 
Neavând putere de decizie 
asupra faptelor şi felului de a recepta 
lumea Textului de către Cititor (decât 
să-l accepte aşa cum este, atât cât 
l-au făcut lecturile), autorul are totuşi 
deplină putere de influenţă asupra 
Personajelor/ Actanţilor, care alcă- 
tuiesc galeria „iroilor epopeii”: Manoil 
(o altă faţetă a scriitorului, căruia 
autorul, parcă autocompătimindu-se, 
îi face remarca: „Mi-e să nu îţi perzi 

simţirea dac-ai şti ce se urmează” — 
p.15), Leonidas ampotrofagul, laurta 
Chiorul, Zenaida, Languedoc Brillant, 
feea Hyacint, Nastratin, Zotalis, 
Zoe... Astfel, Autorul le creează, le 
pune la treabă, le facilitează acţiunile, 
le este părtaş la suferinţă, le ascultă 
cum sforăie şi-i „tulbură horăind 
alexandrinul” (p. 107), le apără, le 
primeşte la el în ospeţie, stă cu ele 
la masă, le serveşte cu un pahar de 
„Jidvei”, personajele îi povestesc în- 
tâmplările prin care au trecut în opul 
Naratorului, acesta le linişteşte, asi- 
gurându-le că, orice li s-ar întâmpla, 
au asigurată viaţă fără de moarte: 
Bravilor, grăii, de moarte voi 
nicicum să n-aveţi teamă: 
Fiind voi doar personagii, 
Nastratin, Zotalis, Zoe 
Vă iscaţi în textul cărții numai 
unde e nevoe, 
lară chiar de vă ucide vun 
duşman, e în zadar: 
Trăiţi iarăşi când un ochiu literile 
dă tipar 
Desluşeşte, cetitoriul când 
desface cartea-n braţă (151), 
chiar dacă la despărţire de dragile lui 
personaje Autorul nu-şi poate stăpâni 
lacrimile. 
O voce (in)distinctă în epopee 
este cea a Muzei, pe care autorul o 
invocă în mai multe rânduri, conştient 
că numai datorită ei îşi poate aşterne 
pe hârtie „vocea de seraf': 
Musă! Ce odat pretins-ai că îmi 
eşti ca soţioară... (141) 
Musă dragă, dă-mi o voce 
de seraf, să pot să-l cânt (157) 
Nu aşa cum se zăreşte, ci aşa 
cum mi-l închipui (158) 
(Bucureştiul). 
Considerând textul poetic post- 
modernist branşat la Marele Text al li- 
teraturii, care postează scriitura (face- 
rea textului, scrierea lui) în prim-plan, 
apelând în acest scop la inepuizabila 
reţea intertextuală, acesta face dova- 
da celei mai conştiente utilizări atât a 
mijloacelor poetice din cele mai diferite 
registre stilistice concomitent, precum 
şi segmente vizând toată evoluţia, cu 
posibile interferenţe ale semnelor altor 
limbi, ale semnelor altor limbaje şi altor 
arte etc. „...Poemul se construieşte, 
prin cuvinte, din acte de limbaj" (Emilia 


Afană-Parpală), deja utilizate anterior, 
dar re-făcute, re-scrise, poemul fiind 
„Şi unul de montaj” al unui „fantastic 
mehanism: Poesia” (p. 93). Poemul 
inventează realităţi semiotice, nu 
factuale, şi aceste „alte realităţi” devin 
o manieră de a vorbi despre sine — 
despre posibilităţile codului şi despre 
dimensiunea semiotică a limbajului. 
Semnul există ca FUNCŢIE-SEMN, 
corelată cu alte funcţii-semn conform 
regulilor de cod. 

Derivând dintr-o estetică a Totu- 
lui, în viziunea de astă dată a exege- 
tului Mircea Cărtărescu, textul poetic 
postmodernist (de aici încolo ne vom 
referi şi la câteva texte postmoderniste 
ale poeţilor basarabeni) reprezintă la 
modul cel mai direct un macrosemn, 
care stabileşte legături cu toate tipu- 
rile de semne (agentive, beneficiare, 
receptive, interpretative etc.) 

Se pot identifica următoarele 
tipuri de relaţii: 

Intrasistemice: 

macrosemn — microsemn (în 
care textul poetic relevă dimensiunea 
unui element al său). Acesta poate 
reprezenta toate nivelurile limbii 
(fonematic, morfematic, lexematic, 
sintaxematic). De exemplu, explica- 
rea modului de utilizare a unui anumit 
lexem: 

Că de ce am zis aicea „vițiu” 

şi acolea „viciu”, 

Nu pricepi că în poema-mi totul 

este artificiu? (p. 177); 

Macrosemn — macrosemn 
reluat doar secvențial, din cauza im- 
posibilităţii de a fi reluat în întregime, 
creând astfel o reproducere circulară: 

Pe copertă-n literi d-aur, într-un 

fabulos chenar 

E încondeiat / Levantul / 

o deschide spre sfârşit..., 
care e o trimitere la textul în care se 
află textul textului scris şi aşa mai 
departe; 

Macrosemn -— pseudosemn, 
cu indicarea semnului deja utilizat, 
fără ca acesta să fie preluat, con- 
tându-se şi de astă dată, pe atenţia 
cititorului. De exemplu, la capitolul 6 
al unui lu-u-ung poem de-al lui Gala- 
icu-Păun (cel mai temerar şi fecund 
intertextualist de la noi) stă scris: 
„(continuare din cap. 4) (Emilian 

Galaicu-Păun. Cel bătut îl duce pe 
cel nebătut, Cluj-Napoca, 1994, p. 
47), obligându-şi astfel cititorul să-i 
revadă textul. 

Extrasistemice: 

Macrosemn — semn al altor 
texte (modificate / nemodificate) 
(pastişa, parodia, calcul, citatul, pse- 
udocitatul, aluzia etc. — toate semne 
ale intertextualităţii). In Levantul, 
într-unul din cânturi, recunoaştem cu 
uşurinţă ritmul Glossei eminesciene: 

Totul este scriitură, 

Totul este doar holon, 

Lumi turtite-ntreţesură 

Ca să facă lumi-balon. 

In Geneză lumea crapă 

Cu troznit de-Apocalips. 

Lumi zidite-n lumi se-adapă 

Din iluzie, eclips (p. 142-144). 

Macrosemn — semn al altor 
sisteme lingvistice (inserţia inter- 
lingvistică), bunăoară, latina clasică 
plasată în textul epopeii cărtărescie- 
ne: Dilecta sum cetate, quae Domnul 
o deplânge... (p. 92) sau nenumărate 
alte secvenţe de text (uşor decodifica- 
bile) în mai multe limbi: engleză, rusă, 
franceză, țigănească etc. 

Macrosemn — semn al altor 
sisteme semiotice (pictopoezia, 
adaos de fotografii, inscripţii, benzi 
desenate, muzică, ecranizări — aici 
s-ar putea ilustra cu un fragment din 
Budila-Expres de Alexandru Muşina 
sau cu poezii de Gellu Naum sau 
Romulus Bucur). 

Autorul de text postmodern 
dirijează, cu o uimitoare capacitate, 
sudura elementelor textului, inclusiv 
dimensionarea lor pragmatică. Ast- 
fel, macrosemnul, pe de o parte, le 
cuprinde şi le interpretează, iar pe 
de alta — le influenţează şi se autoin- 
fluențează prin intermediul lor. 

Relaţiile cu textele altor autori 
se realizează după acelaşi model: 


Lector / cititor Critic / 
Beneficiar Filolog / 
Lingivst 
Scriitură Interpret 
Macrosemn 
Narator / 
Personaj Au(c)tor / 
Actant Scrib 
Emiţător 


Cazul major al raportului macro- 
semn — macrosemn îl reprezintă relu- 
area integrală a textelor altor autori. 
Prezentăm în continuare unul dintre 
ele. Borgesianul Pierre Menard, cel 
care rescrie Don Quijote respectând 
litera, dar torsionând complet spiritul 
textului, este personajul literar cel mai 
apropiat de idealul postmodern. Prin- 
cipiile şcolii intertextualităţii de factură 
borgesiană au pătruns şi în poezia 
basarabeană. De exemplu, Adrian 
Ciubotaru, în Omul roş, Chişinău, 
Prut Internaţional, 2002 (carte despre 
care se zice că ar reprezenta, în con- 
textul liricii anului 2001, un „debut de 
excepţie” — Nicolae Leahu. Poezia // 
Semn, 2002, nr. 1-2, p. 4), semnea- 
ză o neordinară „poezie”, cunoscută 
bine cititorului de literatură română: 

Şi dacă... 

de Pierre Menard 

„Şi dacă ramuri bat în geam 

Şi se cutremur plopii, 

E ca în minte să te am 

Şi-ncet să te apropii. 


Şi dacă stele bat în lac 

Adâncu-i luminându-l, 

E ca durerea mea s-o-mpac 

Inseninându-mi gândul. 

Şi dacă norii deşi se duc 

De iese-n luciu luna, 

E ca aminte să mi-aduc 

De tine-ntotdeauna.” (p. 26). 

Originalitatea acestei poezii 
constă în faptul că poetul nu face 
altceva decât să reproducă literă cu 
literă poezia-macrosemn semnată 
cândva de marele său predecesor, 
diferenţa constând doar în plasarea 
absolut corectă şi indicată a ghilime- 
lelor, inclusiv indicaţia „De Pierre Me- 
nard”, care trebuia să sugereze clar 
că este vorba de o tehnică de citare/ 
citaţionistă, practicată pentru prima 
dată conştient de Pierre Menard, 
cel care, cum spuneam mai sus, a 
încercat să rescrie renumitul roman 
spaniol al lui Cervantes. 

Ceva mai încolo, peste un anu- 
mit număr de pagini ale cărţii, sub 
acelaşi titlu al poeziei eminesciene, 
autorul mai cutează o dată şi expe- 
rimentează cu macrosemnul poetic, 
dat de-a gata, plasându-i elementele 
într-o cu totul altă ordine şi altă for- 

mulă, conferindu-le astfel un cu totul 
alt sens (dedicându-i-o de astă dată!): 
Şi dacă... 
lui Pierre Menard 
Un geam cutremurat 
şi plopii îmi deşiră ramuri 
Sufletul bătând şi dacă 
în mintea mea apropiere 


În nervii mei desimea 
lucind împrăştie golaşă 
Intotdeauna ziua plină 
aminte luna printre nori 


Un gând senin şi dacă 
lumină alungând pe lac 


Ştefan Eşanu. Peisaj urban 


Şi cu-mpăcare gândul 
durerilor adânc e ca (p. 33). 
Temerară încercare şi, se pare, 
demnă de reţinut în contextul noii lirici 
basarabene. Dar să ne întoarcem la 
textul Levantului, care ne-a fascinat 
atât... Semnul-text nu este şi nici nu 
rămâne imuabil, cel puţin în perioa- 
da facerii lui. In viziunea autorului, 
plăsmuirea operei are aceeaşi am- 
ploare şi se produce cu acelaşi elan 
(şi responsabilitate, am spune) ca şi 
construirea unei corăbii de navigat pe 
oceane sau în spaţii cosmice: 
Aşa-mi fac şi eu poema, tot 
cetesc şi tot revăd, 

Îndes câlţi în crăpăture, topesc 
smoală în cazane, 
Dau la găuri cu burghie, mai 
cioplesc la cabestane, 
Ca odată-mpinsă-n mare strop 
_ de apă să nu ia (p. 107). 
In „corăbioara” textului cărtă- 
rescian însă încape chiar cosmosul; 
lumi mari şi mici asistă la spectacolul 
„creaţiei”; chiar Muza sa neobosită 
reflectează asupra condiţiilor pămân- 
teşti ale Scribului: 
Uf, s-a dus şi cântul ista. 
Ostenit sunt preste poate. 
O să treacă oare anul pân-o să 
E le văd pe toate 
Isprăvite? In o sticlă fumurie-o 
sta macheta 
Dă corăbioară sveltă, migălită 
cu penseta? 
La ce bun? Doi ani dân viață 
pentru astă jucărea... 
Uneori îmi pare vană, alteori 
mi-i dor de ea 
Şi cetesc la întâmplare... 
Nu ştiu, nu ştiu ce să spui. 
E întâi april dân anul '88. 
_ Prea soare nu-i. 
In bucătărie tăcăn la maşina 
mea de scris... (p. 122). 


Ceaşca de cafea pe masă, vase 
multe în chiuvetă 
ŞI, privind în ochii-ţi negri, 
un bărbat cu verighetă 
Ce îşi odihneşte palma p-o 
claviatură gri (p. 127). 
Pe tot parcursul textului în care 
hălăduiesc cuvinte din toate straturile 
limbii: de la cel oral, mahalagesc la cel 
cult, savant, încărcat de neologisme, 
care aproape că nu pot fi scoase din 
corpul textului pentru a fi analizate, am 
avut surpriza întâlnirii cu de toate, n-am 
întâlnit însă nici un cuvânt indecent, nici 
măcar incident(al) sau accident(al), fapt 
care se cuvine a fi remarcat măcar şi 
pentru simplul motiv că postmodernis- 
mul nu trebuie asociat nicicum (aşa cum 
mai cred unii) cu un desfrâu şi libertinaj 
al cuvintelor dintr-un strat anume al le- 
Xicului. In schimb, erotismul Levantului 
l-am găsit într-un extraordinar enunţ, 
care ar merita să fie plasat în antologiile 
de dragoste ale lumii: 
Oh, „Levant”, ca d-o fămeie 
dragă eu mă despărţesc (p. 187). 


Ar mai fi multe-multe de comen- 
tat, de, ca la orice operă de valoare. 
In speranţa că „n-am destrămat 
danteaua” textului, ne oprim aici. 
Sperăm, de asemenea, că liceenii din 
Moldova vor avea şi ei posibilitatea să 
studieze, din manuale noi, modern 
concepute, (şi) opera lui Mircea 
Cărtărescu, în speţă Levantul, căci, 
la facultate, ar fi o eroare să nu se 
predea! Intinsă exact cât un manual 
de limbă şi literatură pentru liceu (p. 
224) (până una-alta aşteptăm o nouă 
ediţie, care ar merita să fie una de 
lux, dar iată că se dovedeşte tocmai 
cazul când o operă excepţională a fost 
tipărită pe o hârtie de proastă calitate, 
fapt care nu i-a minimalizat cu nimic 
valoarea), opera aceasta camavales- 
că care prezintă perpetue formări şi 
deformări ale limbajului — am evitat a 
le înşirui aici tocmai pentru că se află 
la îndemâna oricui — poate înlocui 
perfect un studiu de sinteză (şi nu 
numai!) a literaturii române „de la 
origini până în prezent”. Cu o singură 
condiţie. Să se cunoască totul ce s-a 
scris de atunci încoace. 

Ofelia ICHIM 


DESPRE DEGRADARE 
ŞI RISC IN EUROPA, 
CU VINTILA HORIA 


Până la sfârşitul vieţii departe 
de ţară, şi totuşi atât de aproape 
prin gând şi faptă... Putem spune că 
acesta a fost destinul lui Vintilă Horia, 
împătimitul de dragoste pentru tot 
ce a însemnat frumuseţe şi înălţare 
spirituală românească. Precum un 
alchimist dibace, el a ştiut să aducă 
în prea-plinul istoriei Europei, de 
foarte multe ori întunecată de intrigi, 
războaie şi trufie, lumina blândeţii 
sufletului românesc, ale cărui izvodiri 
străvechi se trag de pe muntele Om 
sau de pe înălţimea sacră a muntelui 
Kogaionon. 

Eseul Despre degradare şi risc 
a fost scris de Vintilă Horia în anul 
1961, cu intenţia de a însoţi romanul 
Cavalerul resemnării, într-o nece- 
sară încercare de a explica cititorilor 
săi diabolicul mecanism prin care 
s-a dorit denigrarea personalităţii 
sale, pricinuite de acordarea pre- 
miului Goncourt. Editorul nu a fost 
de acord cu publicarea acestui text, 
temându-se de represalii din partea 
acelor publicaţii care l-au atacat pe 
Vintilă Horia. Pentru prima dată a 
fost publicat în 2002, în volumul In- 
toarcerea lui Vintilă Horia, alcătuit 
de Marilena Rotaru. Eseul constituie 
o pledoarie pentru adevăr, împotriva 
relei-credinţe, a urii şi a minciunii. 
Dovadă a mândriei de a fi român, 
mărturisind iubire pentru adevăratele 
valori, datorită cărora acest neam 
dăinuie de veacuri, şi nicidecum 
ură, căci cei care l-au umilit au fost 
instrumentele diabolice ale unui 
regim politic de împrumut, străin de 
adevărata matrice a sufletului româ- 
nesc, sunt romanele trilogiei exilului, 
precum şi Mai sus de miazănoapte, 
ultimul roman scris de Vintilă Horia, 
redactat, pentru prima dată, direct în 


limba română. „Aparţin unui popor 
de ţărani şi de poeţi, — mărturiseşte 
el cu mândrie, dar şi cu nostalgie — al 
cărui contact cu istoria a fost totdeau- 
na dureros şi tragic. Un popor care 
adesea s-a retras din istorie (filozofii 
noştri Lucian Blaga şi Mircea Eliade 
au explicat bine acest fenomen), s-a 
ghemuuit dincolo de vizibil, în pădurea 
miturilor lui. Este vorba de o promisi- 
une sau de un mesaj pe care Ovidiu 
şi Radu Negru, personaje ale celor 
două romane ale mele, l-au pus în 
lumină. Acest popor a avut întot- 
deauna, în formă dacă antică, sau în 
cea românească modernă, un sens 
religios despre viaţă, care evită orice 
tendinţă spre extremism, fie acesta 
optimismul sau pesimismul exagerat. 
Filozofia sa este aceea a resemnării, 
aşa cum e prezentată în paginile 
ultimului meu roman (Cavalerul re- 
semnării — 1961): o libertate care se 
autorestrânge la acţiunea pur umană, 
lipsită de posibilitatea momentană de 
a se realiza pe dimensiuni mai înalte 
şi mai durabile. Acest fel de a fi nu 
implică o separare de divin”t. 
Tulburarea şi pervertirea nor- 
malităţii politicului şi a metapoliticului 
sunt resimţite fie de către exilatul poet 
Ovidiu sub strălucirea amăgitoare 
a Romei antice, fie de Radu Negru 
în frenezia ospețelor deşănţate din 
Veneţia, ori de Toma Singuran în 
închisorile României şi în pustietatea 
Bărăganului, într-un cuvânt, de Vintilă 
Horia prin toate aceste personaje, dar 
şi prin rechizitorii precum Despre de- 
gradare şi risc, Autobiografie spiritua- 
lă, Ceva despre locurile înalte, Există 
o singură problemă în Transilvania: 
comunismul, Către o regăsire în fiinţă, 
Ce ne mai poate fi de folos, O armată 
pentru un nou început, Pentru o bise- 
rică mai unită, O ştiinţă despre lume 
şi despre noi cu totul nouă, Ce nu-ţi 
doresc ţie, Intoarcerea la real etc. 
Meditând la deşertăciunea glo- 
riei spre care toţi împărații romani se 
consideră mai mult decât îndreptăţiţi 
să acceadă, dispreţuind sinceritatea 
şi adevărul în favoarea minciunii şi 
a intrigilor mercantile, Ovidiu, perso- 
najul central al romanului Dumnezeu 
s-a născut în exil, constată realitatea 
efemeră, sortită pieirii imperiului: „Tre- 

buie să fii ori inconştient ori favorit al 
regimului ca să nu doreşti o schim- 
bare, ca să nu-ţi dai seama de un 
lucru foarte grav: că am pierdut orice 
libertate şi că ajunge un cuvânt, rostit 
de un sclav la urechea unui poliţist, 
ca să-ţi pierzi averea şi viaţa. Este 
deci logic să gândeşti că pacea lui 
Augustus este pacea fricii şi că, la 
Roma sau la Tomis, există oameni 
care cugetă altfel decât senatorii. 
Mulţi au primit pedeapsa pe negândi- 
te, ca mine, şi au descoperit adevărul 
abia după ce au simţit pe pielea lor 
asprimea lui [Jupiter]'?. 

Frică, teroare, umilinţă sunt ar- 
mele regimurilor totalitare care s-au 
repetat în istorie ca nişte molime 
cărora mulţimi nevinovate nu le-au 
putut face față. Cum bine se ştie, 
Salvarea de ostrogoți, ultimul roman 
al trilogiei exilului, este un rechizitoriu, 
o denunţare a realităţii crunte din ţară, 
unde fărădelegile comunismului năş- 
teau monştrii şi ucideau adevăratele 
valori intelectuale. Toma Singuran 
este condamnat la exilul singurătăţii 
şi al pustiului din propria sa ţară. Nu 
trebuie să pleci dincolo de graniţele 
țării tale pentru a te regăsi mai aprig 
condamnat la celula singurătăţii decât 
între zidurile unei închisori. Exilat în 
tine însuţi ca într-o peşteră pe ai cărei 
pereţi te chinui să desenezi amintiri 
în încercarea de a te salva de negura 
uitării, aşa cum picturile rupestre de 
odinioară alcătuiesc fragmente dintr- 
o memorie colectivă risipită precum 
nisipul în clepsidră, îţi rămâne doar 
libertatea de a visa şi de a-ţi aşeza 
gândurile în lăcaşul secret al unui 
caiet. Toma Singuran, profesorul uni- 
versitar condamnat, mai întâi, la cinci- 
sprezece ani de închisoare, se vede 
osândit, pentru a doua oară, de astă 
dată la izolarea din Bărăgan şi, impli- 
cit, la exilul interior. „Nu deznădăjduia, 
nu avea nici măcar chef să plângă 
sau să strige, tristeţea i se dizolva cu 
încetul în sânge, era deja obişnuit, 
căci singurătatea îi dezvăluise sensul 
ei ascuns şi alinător: ea era ţara lui, 
se contopea cu ea de cincisprezece 
ani, această nouă pedeapsă îl întă- 
rise în realitatea lui dintotdeauna, în 
vreme ce închisoarea îl despărţise 
de ea. Inchisoarea ca înfăţişare a 


străinului, a ocupaţiei, a unei oribile şi 
nivelatoare impuneri venite din afară, 
silind pe toată lumea să cunoască 
teama, care este unul din numele 
singurătăţii. Inchisoarea, simbol viu 
şi palpabil al ceea ce se petrecuse 
în ţară după război. Instrăinarea prin 
trup şi spirit. A izola pe cineva între 
ziduri ostile, a-l pune în lanţuri şi a-l 
fixa de butuc însemna a-l expatria, a-l 
zvârii în afara spaţiului său. Ocupaţia 
străină era un exil, o transhumanță pe 
loc. Pentru ca acest miracol demonic 
să fie cu putinţă, ocupantul crease 
rasa călăului. Mii de călăi, torţionari, 
bătăuşi cu simbrie, gardieni înarmaţi 
şi implacabili, asasini oficiali deveniți 
funcţionari de stat a căror misiune 
consta în a face posibilă pentru ce- 
tăţenii ţării călătoria în străinătate, 
transhumanţa pe loc. Sângele şi 
durerea, în viaţă şi moarte, înlocuiau 
trenurile, vapoarele şi avioanele de 
odinioară, mijloace burgheze de a 
călători oriunde. Acum, a călători în- 
semna a propune un singur peisaj, un 
itinerariu unic, acela al izolării între zi- 
duri sub vântul loviturilor şi al injuriilor. 
Vremurile noi, acest romantism sadic, 
impuneau lumii propriile lor mijloace 
de transport. Oamenii erau alungaţi 
de pe pământurile lor, condamnatul 
la călătorie fiind silit să-şi îngusteze 
spaţiul, vinovatii fiind constrânşi să 
existe în nuclee de anti-natură, tot 
mai reduse, ca nişte condensări în 
rău. Totul fusese astfel inversat — 
binele însuşi devenise rău, frumosul 
se preschimbase în urât, fericirea în 
nenorocire, fuseseră însă păstrate 
cu grijă etichetele originale, aplicate 
doar pe conţinuturi contrarii — astfel 
călătoria se deghizase în nemişcare, 
iar ţara în stranietate.” 

Ce poate fi în sufletul tău când 
vezi că nimănui nu-i pasă de soarta 
poporului tău, ba mai mult, când pri- 
meşti un refuz categoric la iniţiativa ta 
plină de entuziasm de a apăra valorile 
spirituale şi materiale ale unui colţ 
creştin de lume faţă de invazia altor 
religii şi puteri materiale? Negru Vodă 
se vede silit să abandoneze speranţa 
într-o cruciadă care ar fi putut salva 
țările creştine din Europa de cotropirea 
păgână, asigurând Ţării Româneşti, 
mai întâi, bunăstarea spirituală, şi 

apoi, pe cea materială. De ce? Pentru 
că, la vremea respectivă, o ţară creşti- 
nă, care ar fi putut juca un rol hotărâtor 
în a schimba soarta Europei, a preferat 
să-şi recunoască doar propriile intere- 
se. Repetabilul egoism şi indiferența 
față de ţări cu nume mai puţin sonor 
pentru principi şi alţi conducători au 
făcut ca aceeaşi atitudine să fie prelu- 
ată la nesfârşit în istorie. Inconştienţa 
conducătorilor politici a transformat, de 
cele mai multe ori, istoria propriei ţări 
într-o diformă pagină a timpului ce şi-a 
revărsat conţinutul mutilând devenirea 
altor popoare. Romanul Cavalerul 
resemnării consemnează efortul lui 
Radu Negru de a aduna creştinăta- 
tea într-o încercare disperată contra 
păgânităţii. Dogele Veneţiei nu poate 
accepta o asemenea ipoteză, prea- 
binele politicii de moment îi acoperă 
orizontul devenirii propriei republici: 
„Cum să demonstreze dogelui — se 
întreabă Radu Negru — că acest răgaz 
se va sfârşi într-o zi printr-un dezas- 
tru şi că fiecare corabie venețiană 
încărcată cu mărfuri, navigând spre 
Istanbul, sporea puterea duşmanului, 
că fiecare monedă de aur câştigată de 
Veneţia nu era decât o falsă bogăţie, o 
garanţie a catastrofei viitoare? Cum ar 
fi sprijinit Veneţia o cruciadă, în acest 
moment în care setea de cuceriri a 
turcilor părea domolită? (...) Şi, dacă 
ar da greş, la ce uşă artrebui să bată, 
dacă Franţa întreținea relaţii cu Poarta 
pentru a găsi în turci nişte aliaţi împo- 
triva Spaniei şi Austriei, dacă Austria, 
în mod direct cea mai ameninţată 
dintre puterile europene, părea că 
nu-şi dă seama de primejdie? Cum 
să realizeze o unitate de vederi între 
ţările creştine, dacă războiul între ele 
atârna mai greu în preocupările lor 
decât orice idee de cruciadă?”*. 
Această inconştienţă se află 
sub semnul întrebării, deoarece sub 
masca ei multe jocuri calomniatoare 
au mărginit viitorul altor state şi multe 
principii de reală şi bună înţelegere 
între naţiuni s-au spulberat. Vintilă 
Horia, cel căruia premiul Goncourt, 
acordat pentru valorosul roman 
Dumnezeu s-a născut în exil, era 
sortit retragerii datorită aparatului 
antiuman al Securităţii, conceput 
contra bunului-simţ şi perceput ca 


atare de aproape întreaga societa- 
te academică, dar, din păcate, din 
aceleaşi raţiuni ca cele ale dogelui 
Veneţiei, prea puţin înregistrate ca 
o reală ameninţare, conştientiza, în 
1961, pericolul diabolizării politicii: 
„Cred, — mărturiseşte scriitorul — că 
asistăm astăzi la un proces înspăi- 
mântător de diabolizare a politicii, 
devenit posibil în momentul în care 
lupta dintre bine şi rău, prezentă în 
orice suflet omenesc, a fost câştigată 
de către adversar (...). Adversar al 
lui Dumnezeu, deci şi al oamenilor, 
Calomniatorul, prinţ al răului, n-a pu- 
tut niciodată să triumfe. Victimele lui 
n-au fost decât victime parţiale: până 
în momentul când omul a decretat 
moartea lui Dumnezeu, iar Adversarul 
a rămas singur în mijlocul nostru. De 
atunci totul a fost umilit prin politică”. 

Pierderea Basarabiei şi a nor- 
dului Bucovinei este percepută de 
tânărul care tocmai se pregătea să 
plece cu funcţia de ataşat de presă 
la Roma ca „sfârşitul unei lumi ro- 
mâneşti”, „o dramă cumplită” — „se 
încheia un ciclu din istoria Români- 
ei”. Celui care copilărise câţiva ani 
pe meleagurile Basarabiei, căci tatăl 
său fusese numit inginer agronom 
la Cahul şi apoi la Chişinău, celui 
care avea un frate mai mic născut în 
această parte a României i-a fost dat 
să trăiască, alături de mii de români 
condamnaţi la aceeaşi suferinţă, 
mărturia nepăsării conducătorilor 
marilor puteri politice ale lumii faţă 
de drama unui popor mic, dar care 
a dat atâtea jertfe pentru ca cei mari 
să doarmă liniştiţi. In plină actualitate 
a anilor '90, de fapt, chiar în martie 
1990, impresionat şi plin de speranţă 
în normalizarea viitorului României, 
Vintilă Horia sintetiza într-un interviu 
întreaga istorie a ţării: „istoria români- 
lor este istoria unor patimi care încep, 
aş zice, cu sinuciderea lui Decebal 
la Sarmizegetusa şi se termină cu 
morţii de la 22 şi 23 decembrie”. In 
eseul Despre degradare şi risc, au- 
torul trilogiei exilului se transformă 
în vocea acuzării, autorizată de su- 
ferinţa exilului şi de conştiinţa sa de 
român, demascând pierzania adusă 
de comunism în România, precum şi 
lipsa de solidaritate a ţărilor care ar fi 

putut influenţa în sens pozitiv istoria. 
Probabil că tocmai tonul tranşant, 
departe de a acorda circumstanţe 
atenuante pentru întâmplările dure- 
roase din propria sa ţară, a făcut ca 
acest eseu să nu vadă lumina tipa- 
rului în timpul vieţii autorului. Vintilă 
Horia a ales soarta poetului Ovidiu, 
percepând, inițiatic, exilul ca pe unica 
şansă de a-şi apăra conştiinţa de 
blestemul comunist, prin purificarea 
adusă de suferinţa distanţei fizice faţă 
de spaţiul-matrice, de jertfirea fiecărei 
zile trăite la mii de kilometri depărtare, 
în Italia, Argentina ori Spania, pentru 
tomurile scrise cu gândul bun şi cu- 
rat faţă de poporul român şi istoria 
deloc blândă ce i-a fost hărăzită. 
„Prăbuşirea frontului francez, în mai 
1940, — rememorează Vintilă Horia 
momentele care au zguduit existenţa 
românilor — a fost pentru noi începutul 
apocalipsului. Durerea noastră ames- 
tecată cu deziluzia, aprinsă de teamă 
şi de furie, a fost imensă şi sinceră. 
Am văzut lumea plângând pe străzi 
atunci când jurnalele anunțau rupe- 
rea liniei Maginot, deoarece, pentru 
noi, înfrângerea Franţei însemna şi 
înfrângerea celeilalte extremităţi a 
comunităţii europene. In iunie 1940, 
după un ultimatum, ai cărui termeni 
n-au fost nici măcar respectaţi, şi 
cu consimţământul sine qua non al 
aliatului nazist, Uniunea Sovietică 
a invadat Basarabia şi Bucovina de 
Nord. Scene oribile au avut loc atunci 
în acele regiuni, scene obişnuite şi 
tipice situaţiei în care armata Utopiei 
pătrundea pe teritoriul Omeniei. Şi 
nimeni, din întreaga lume, n-a strigat 
în numele nostru, căci noi nu mai 
aveam glas pentru a striga, nici la- 
crimi pentru a plânge, cum spuneau 
bătrânii noştri cronicari. După două 
luni a fost rândul Transilvaniei şi al 
Dobrogei meridionale. In foarte scurt 
timp, România pierduse un sfert din 
teritoriul ei şi nimeni în Europa, nici 
măcar puterile care ne garantaseră 
integritatea frontierelor -Franța şi 
Anglia — nu mai erau în măsură să 
ne apere. Lumea părea să fi devenit 
prada celor doi aliaţi, care-şi împărți- 


seră întâi Polonia: Germania lui Hitler 
şi Rusia lui Stalin”®. 

In plină dictatură comunistă, 
respectiv în anii '60, Vintilă Horia îşi 
asumă răspunderea şi riscul de a 
acuza şi de a denunța întregii lumi 
pericolul şi consecinţele falselor pre- 
cepte de libertate şi egalitate impuse 
de comunism. Astfel orânduită încât 
să nu poată sau să nu dorească să 
respingă minciuna şi nedreptatea 
acestui regim al terorii, istoria seco- 
lului XX a fost bântuită de pericolul 
extinderii coşmarului pe care, din 
nefericire, unele popoare l-au trăit 
cu adevărat. Umanistul Vintilă Horia 
identifică neşansa proliferării acestei 
maladii spirituale şi materiale şi, toc- 
mai de aceea, încearcă să avertizeze 
Europa prezentului şi a viitorului: „Co- 
munismul este astăzi factorul care se 
opune omului, ideii de libertate, ca şi 
progresului, poate mai material, dar 
nu mai puţin uman, al bunei stări. 

Dacă în 1936 sau în 1938, co- 
munismul şi fascismul erau în inegală 
măsură răspunzători de calamităţile 
omenirii, după moartea fascismului, 
comunismul a rămas unicul mare res- 
ponsabil. Stalin ar fi putut salva comu- 
nismul în 1945, dacă s-ar fi prezentat 
în faţa popoarelor europene, sărăcite 
şi terorizate, ca un eliberator. El a ratat, 
însă, în fond, unica ocazie favorabilă 
comunismului, arătând în schimb 
lumii faţa lui adevărată: imobilismul, 
imposibilitatea de a evolua. In loc să 
elibereze popoarele, Stalin le-a trans- 
format în sclavi, demonstrând, încă o 
dată, că ideologia comunistă nu era 
decât haina falsă a unui monstruos şi 
perimat imperialism, nu mult deosebit 
de cel al ţărilor de altădată. Ceea ce 
s-a întâmplat la Budapesta în 1956 
n-a făcut decât să pună în evidenţă din 
nou ceea ce Stalin începuse, intrarea 
în decadenţă a ideii de revoluţie şi 
prăbuşirea îngerilor răzvrătiți în propria 
lor îngrozitoare aventură”?. 

Pentru a nu permite mutilarea 
conştiinţei sale, scriitorul s-a retras 
din calea torţionarilor, impunându-şi 
soarta rătăcitorilor fără de ţară. In 
1945, judecat în lipsă de Tribunalul 

Poporului din România, este socotit 
criminal de război şi condamnat. Fără 
a pactiza cu forţele oculte, Vintilă Ho- 
ria a argumentat în nenumărate rân- 
duri că nu a fost legionar, aşa cum era 
acuzat de către emisarii regimului de 
la Bucureşti, pentru a-l discredita şi 
a-l compromite în Europa. Campania 
dezlănţuită în mass-media cu prilejul 
acordării premiului Goncourt pentru 
romanul Dumnezeu s-a născut în 
exil este elocventă pentru duplicita- 
tea sistemului politic românesc. Aşa 
cum el însuşi recunoaşte, ceea ce 
deranja autorităţile din România erau 
articolele sale anticomuniste. În ciuda 
atitudinii ostile şi amenințătoare, el 
continuă să acuze şi să demaşte 
minciuna şi teroarea ca dominante 
ale regimurilor comuniste: „Ceea ce 
s-a întâmplat după război — reme- 
morează el cu suferinţă — o ştim cu 
toţii. E inutil, deci, să revin aici asupra 
unei Budapeste, de zeci de ori jucată 
pe scenă, dincolo de Cortina de Fier. 
Ţara mea a fost comunizată, în ciuda 
tuturor angajamentelor luate de Stalin 
la încheierea armistiţiului şi a păcii, 
în ciuda, de asemenea, aliaţilor occi- 
dentali. Mari părţi, din teritoriul nostru, 
din cel al Poloniei, al Finlandei, al Ce- 
hoslovaciei, al Germaniei, toate Ţările 
Baltice, au fost ocupate de aşa-zişii 
eliberatori. Numele însuşi al ţării mele 
a fost schimbat şi denaturat, pentru 
ca să-şi uite originea ei latină. Ţăra- 
nii şi scriitorii au umplut închisorile. 
Lagăre de concentrare şi de muncă 
silnică, închisori noi au înflorit peste 
tot, la umbra unei revoluţii care-şi 
încheiase ciclul şi devenise propriul 
ei antipod. S-au inventat noi torturi, 
printre care faimosul Canal Dunăre — 
Marea Neagră, canalul morţii, unde 
au pierit mii de oameni. Piteştii au 
completat sinistra imagine”!0. 

Nu numai soarta ţărilor din Eu- 
ropa l-a preocupat pe Vintilă Horia, 
ci orice situaţie de criză pricinuită nu 
atât de natură, cât de necugetarea 
oamenilor. El se simte solidar cu 
suferinţa celor aflaţi în plin război în 
Vietnam şi se întreabă, cu sinceritate 
şi spaimă provocată de conştientiza- 
rea atrocităților de care este în stare 


omul: „Cum putem suporta atâta in- 
justiţie şi atâta durere? 

Niciodată n-am suferit atâta, 
alături de nişte oameni atât de înde- 
părtaţi, atât de frăţeşte aproape”!. 

Teama de ceea ce minţile diabo- 
lice ale unor oameni pot produce du- 
când spre pierzanie popoare şi culturi 
l-a urmărit mereu pe scriitorul român. 
Ca un iniţiat datorită încercărilor exi- 
lului, el oficiază cu fiecare roman o 
ceremonie prin care îşi re-uneşte des- 
tinul cu ţara. „Pentru scriitor — explica 
el — exilul este o tehnică a cunoaşterii 
(...), o cheie supremă pentru a ajunge 
la ultima cunoaştere.” Conferind acest 
sens depărtării de ţară, îi este mai uşor 
să-şi accepte destinul şi să pătrundă în 
universal. Căci, aşa cum mărturisea, 
„dragostea, exilul şi moartea sunt cele 
trei chei ale cunoaşterii'12. 


NOTE 

METAMORFOZELE 
PERSONAJULUI 
ROMANESC 


ÎN SCRIERILE 
LUI ANTON HOLBAN 


Cu excepţia Romanului lui 
Mirel, scriere de tinereţe, celelalte 
romane ale lui Anton Holban (O 
moarte care nu dovedeşte nimic, 
loana, Jocurile Daniei) par să aibă 
acelaşi protagonist — Sandu, căruia 
nu i se cunoaşte biografia, căruia nu 
îi este descris aspectul fizic şi a cărui 
dramă se ghiceşte din însemnările 
zilnice de jurnal, aparent fără nici o 
preocupare literară. Astfel, „Potrivit 
datelor teoretice implicite detaşate 
din contextul romanelor sale, Holban 
crea în literatura noastră un concept 
al vagului, al impalpabilului, al frag- 
mentarului. Ca urmare a unui astfel 
de orizont deductiv, personajul de ro- 
man suferă o profundă mutatie. Fiind 
figurat numai la modul fragmentar, 
eroul romanesc nu mai este o fiinţă 
reprezentabilă. A devenit o prezenţă 
polisemică, din a cărei mişcare dedu- 
cem faptul că putem afirma extrem de 
puţine lucruri certe cu privire la om”. 

Refuzând privilegiul scrierilor 
tradiţionale, în care romancierul „ştie 
tot”, romanul modern se defineşte, 
dimpotrivă, prin faptul că povestitorul 
nu domină în întregime cele povesti- 
te, iar adevărul pe care îl deţine poar- 
tă pecetea relativului. Individul închis 
în propriul univers nu poate avea o 
părere obiectivă despre altcineva, 
dar nici despre sine. Romancierii 
moderni sugerează, sub influenţa 
vădit existenţialistă, că oamenii sunt 
fiinţe complexe condamnate a nu se 
cunoaşte, deşi sunt însetate de ideea 
autocunoaşterii. Etimologic, cuvântul 
„a exista” (lat. ex sistere) înseamnă 


„a fi plasat în afară de ceva”. Noţi- 
unea de existență comportă, astfel, 
sensul tragic al unui exil perpetuu. 
„Nu putem fi siguri de ce e înăuntrul 
nostru”, susţine personajul lui Anton 
Holban. Sandu din O moarte care 
nu dovedeşte nimic încearcă să 
surprindă resorturile interioare ale 
Irinei, dar este deznădăjduit: „Cum să 
ştiu adevărul asupra ei, când nu ştiu 
adevărul asupra mea?”. Cu reflecţiile 
asupra extraneităţii individului, faţă de 
sine însuşi şi faţă de semenii săi, An- 
ton Holban se situează în intimitatea 
coordonatelor existenţialiste. 

Imposibilitatea ontologică de 
definire a realităţii şi a propriei persoa- 
ne este primul topos esenţial în opera 
lui Anton Holban. Pentru majoritatea 
scriitorilor experienţialişti, întreba- 
rea „Cine sunt eu?” va provoca o 
adevărată dramă a cunoaşterii şi a 
autodefinirii. Protagoniştii lui Anton 
Holban au o dominantă a personali- 
tăţii lor — dorinţa de a se cunoaşte. În 
căutarea propriei identități, ei vor să 
ştie totul despre ei înşişi, dar şi des- 
pre viaţa interioară a celorlalţi. Anton 
Holban nu face altceva decât să se 
retragă în umbra personajelor sale şi 
să le lase să se scufunde în labirintul 
introspecţiei. Cunoaşterea de sine 
este o necesitate organică pentru 
ele. În acest proces de cunoaştere, 
în suprapunerea ipotezelor, se naşte 
intensitatea emoţională râvnită de 
personajele lui Holban. Ele nu caută 
liniştea certitudinii, ci febrilitatea cău- 
tării. „Nu-i interesantă certitudinea, ci 
drumul spre ea”, exclamă Sandu din 
loana. Imposibilitatea de a cunoaşte 
fiinţa umană creează în romanele 
lui Holban o atmosferă de continuă 
incertitudine, deoarece personajul na- 
rator nu poate cunoaşte evenimente 
la care nici nu a participat, nici nu a 
fost, cel puţin, martor. 

Ştefan Gheorghidiu, fratele gea- 
măn al lui Sandu, este mereu altul, 
pe măsură ce timpul se scurge. Per- 
sonajul lui Camil Petrescu constată 
schimbarea continuă, ce se petrece în 
sine şi alterarea condiţiei psihologice 

fundamentale: îndrăgostit, soţ gelos, 
soţ indiferent. „Eu însumi mă surprind 
zilnic sub forme care mă miră”, sus- 
ţine şi personajul din O moarte care 
nu dovedeşte nimic. „Am de atâtea 
ori impresia că nu sunt un singur om, 
ci sunt în fiecare clipă altul, şi între 
ei nu există nici o legătură”, spune 
Sandu din loana. Singura certitudine 
pe care o au aceste personaje este 
că individul nu reprezintă unicul, ci 
multiplicitatea, multitudinea de ma- 
nifestări. 

Boala ciudată formează un alt 
nucleu în scrierile lui Anton Holban. 
Obsesia bolii este devorantă şi 
există puţine momente de calm, de 
echilibru interior. La Blecher şi la alţi 
congeneri, boala îşi pierde regimul 
excepţional, reprezentând substitutul 
stării normale. Mihai Zamfir îl califică 
pe Sandu drept un „neurastenic”: 
„Neurastenia, sub o formă specia- 
lă — schizoidia geloziei — stă la baza 
tuturor romanelor lui Anton Holban'?. 
„În general, neurastenie, cărţi, mare, 
dragoste, ură, gelozie, moarte” — 
notează, într-o însemnare grăbită, 
Anton Holban, rezumând parcă mo- 
tivele prozei. Neurastenia lui Sandu 
derivă mai degrabă din tulburarea pe 
care i-o provoacă neputinta de a fi în 
rând cu oamenii, dar mai ales cu sine. 
Această neşansă este consecinţa as- 
piraţiei spre altceva, dar şi a dorinţei 
de a râvni întotdeauna contrariul. 
Astfel, Sandu din O moarte care nu 
dovedeşte nimic când nu o are pe 
Irina alături, o doreşte intens, iar când 
sunt împreună, se plictiseşte cu ea. 
La Paris, îşi aminteşte despărţirea 
lor, în gară, cu un soi de uşurare. 
De îndată însă ce nu primeşte veşti 
de la ea, se nelinişteşte. Intuind 
apariţia, în viaţa Irinei, a unui alt 
bărbat, se vede în stare, pentru a o 
recupera, să accepte orice umilinţă: 
„m-aş duce la dânsa, aş lăcrima, aş 
spune vorbe tainice, cu planul vag 
de a o redeştepta şi a o întoarce”. 
Este suficient însă să primească de 
la lrina, după o lungă aşteptare, o 
telegramă dătătoare de speranţă, ca 


să se relaxeze şi să devină indiferent 
faţă de ea. Asemenea personajelor 
lui Camil Petrescu, Sandu este vic- 
tima lucidităţii excesive. Luciditatea 
aceasta maladivă duce la ruperea de 
sine a conştiinţei. Mihai Mangiulea în 
Introducere în opera lui Anton Hol- 
ban vorbeşte despre un complex de 
„neadecvare la propriile sale dorinţe 
despre sine”. Aici se află, probabil, 
semnificaţia metafizică a dramei lui 
Sandu, model de inconsecvenţă şi 
dualitate psihică. Aceste nevroze, la 
limita normalului, suscită serioase 
devieri de comportament. Sandu, 
asemenea personajului lui Blecher, 
suferă de o boală existenţială. Eroul 
narator este măcinat de drama ero- 
tică, ce nu este decât o reapariţie a 
„bolii fundamentale” din romanul lui 
Blecher: „dând coerenţă existenţei, 
iubirea se cuplează la Holban cu 
obsesia thanatică, inseparabilă. 
Blecheriana boală fără nume capătă 
aici o formă specială; aparenta fixaţie 
erotică nu trebuie să ne inducă în 
eroare, este tot o boală existenţială, 
stare definitorie a eroului ieşit din 
comun”. 

Obsesia trecerii în neființă a 
căpătat forme dintre cele mai variate 
în scrierile lui Holban — fie că este 
vorba de moartea propriu-zisă (O 
moarte care nu dovedeşte nimic), 
de moartea ratată (loana) sau de 
moartea simbolică prin separare (Jo- 
curile Daniei). „Ideea morţii a devenit 
la mine un tic”, mărturiseşte Sandu. 
„Talentul morții” sau „voluptatea morţii 
neîndurătoare” îl leagă pe Sandu de 
lrina. Moartea este subiectul predilect 
al conversaţiilor dintre cei doi iubiţi. 
Trăind reversul erosului — gelozia —, 
personajele lui Anton Holban des- 
coperă sensul ultim al existenţei şi 
îşi trăiesc anticipat moartea. Eros 
cheamă inevitabil Thanatos, într-o 
îmbinare pe care Anton Holban o 
cultivă în mod deliberat. Cunoaşterea 
absolută spre care aspira neobosit 
scriitorul modern trebuia să înainteze 
odată cu îndrăzneala de a surprinde 
viaţa în intimitatea ei şi chiar dincolo 

de ea — în imediata apropiere a morţii. 
Noua generaţie, în numele autenti- 
cităţii, îşi va revendica dreptul de a 
spune totul până şi asupra morţii. 
Erosul, boala şi obsesia thanatică 
formează o constelație organică în 
opera lui Anton Holban. 

Autorul Jocurilor Daniei nu 
oferă definiri caracterologice, ci 
încearcă să surprindă seismele inte- 
rioare ale personajelor, înregistrând 
fluxul dezordonat al stărilor, fără a 
le influenţa înţelesul. Efectul unei 
asemenea înregistrări este autenti- 
citatea. „Eroul de roman nu mai are 
atributele sale tradiţionale. Sandu, 
neidentificabil din punct de vedere 
fizic, nu este identificabil nici psiho- 
logic, pentru că nu mai este unul, 
ci multiplicitatea în virtutea mişcării 
stranii a sensibilităţii sale”. 

Scriitorul transpune în Sandu 
propriul său sentiment al înstrăinării, 
setea de certitudine, amorul exa- 
cerbat. Exegeţii (Pompiliu Constan- 
tinescu, E. Lovinescu) au susţinut 
aspectul autobiografic al scrierilor lui 
Anton Holban, dar şi caracterul de 
experienţă netransfigurată artistic. 
Scriitorul se descrie parţial în fiecare 
din personajele sale, dar autenticita- 
tea biografică este de obicei simulată. 
El porneşte de la realitate, dar nu se 
limitează să o expună în nuditatea 
ei, ci o transfigurează, atenuând sau 
accentuând anumite trăsături de ca- 
racter, într-un cuvânt, introducând un 
coeficient de ficţiune. 

Portretul lui Sandu poate fi re- 
constituit dintr-o pendulare continuă 
între diferite trăsături: „cultivat, inteli- 
gent, cazuist, sentimental, masochist, 
torturat de dorinţa de a explica totul, 
ceea ce-l face etern nefericit în iubi- 
re”5. Teama de a nu fi ridicol („frica de 
ridicol e mai presus de dragoste” (|., 
p. 205); „aş prefera să mă omor decât 
să fiu ridicol ” (O. m., p. 143); „cum 
am trăit clipa aceea şi ce ridicol mă 
simţeam” (J.D., p. 55) şi o luciditate 
excesivă, care măreşte toate lucrurile 
de câteva ori, îi interzic lui Sandu 
orice efuziune. 


Dar Sandu apare în fiecare ro- 
man într-o altă ipostază, în funcţie de 
care substanţa narativă dobândeşte 
o problematică specifică şi degajă 
o semnificaţie aparte. Nicolae Ma- 
nolescu îl numeşte pe Sandu, din O 
moarte care nu dovedeşte nimic, 
„fratele mezin al celorlalţi”. Foarte 
tânăr, el trece stadiul de emancipare, 
superior Irinei şi o tratează corespun- 
zător. Opiniile lui Sandu sunt aproape 
întotdeauna deformate de orgoliul 
său şi de conştiinţa superiorității sale. 
Liviu Petrescu consideră că Sandu 
este un om slab, care încearcă să-şi 
învingă complexele printr-o exacer- 
bare a personalităţii şi prin umilirea 
partenerei”. „Egoismul şi suficiența 
masculină îl determină să vadă în 
Irina o relaţie banală pe care nici n-o 
poate rupe, nici n-o poate face mai 
interesantă." Comportamentul erotic 
al lui Sandu se dovedeşte a fi o sim- 
plă faţetă a nevoii sale de a domina 
şi de a se impune, ca urmare a unui 
„sentiment de insuficienţă interioară”. 
El trăieşte iubirea dintr-o „poziţie pa- 
ternalistă”, de educator, iar gelozia 
sa decurge „mai curând din instinctul 
proprietăţii, deci din egoism'*. Nici tră- 
irile cuceritorului Don Juan nu îi sunt 
străine: „în dragoste, succesele mele 
mi se păreau indiscutabile”, iar gelo- 
zia lui aparentă travesteşte o doză 
impresionantă de egoism „patologic, 
al bărbatului pentru care viaţa Irinei 
(...) nu contează decât atâta vreme 
cât este necesară capriciului său”!0, 
Al. Protopopescu consideră că în 
toate scrierile lui Anton Holban există 
doar un singur tip — cel al „Veleitarului 
erotic”: „Virtual, Sandu este un Don 
Juan””. Deşi întruneşte calităţile unui 
veritabil Don Juan: nestatornicia, 
afectivitatea ambulatorie, aspiraţia, 
Sandu va rămâne doar un virtual 
Don Juan. 

În O moarte care nu dove- 
deşte nimic este dominantă inde- 
cizia erotică a personajului narator, 
incertitudinea asupra sentimentelor 
sale. Sandu din acest roman este un 

tip anxios, irascibil, vanitos, oscilând 
nevrotic între dragoste şi orgoliu, între 
sinceritate şi afectare ridicolă. 

Sandu din loana este mult mai 
matur. lubirea devine un dialog între 
parteneri de aceeaşi talie, gelozia 
fiind, de data aceasta, un sentiment 
adult. loana se bucură de considera- 
ţie din partea lui Sandu şi îşi câştigă, 
prin spiritualitatea ei, dreptul (care îi 
fusese refuzat „neînsemnatei” Irina), 
de a dialoga. 

In ciuda ascendentului de vâr- 
stă şi experienţă, Sandu din Jocurile 
Daniei nu are nici o putere asupra 
Daniei; el este primul dintre perso- 
najele lui Anton Holban care nu mai 
crede că îşi educă iubita. „Sandu din 
Jocurile Daniei este cel mai tolerant 
poate fiindcă este şi cel mai îndrăgos- 
tit. E mai sensibil la farmecele iubitei 
decât la propriul spirit de analiză; iar 
gelozia nu l-a prins în mrejele ei.”!? 
Nicăieri Sandu nu a fost atât de sin- 
gur şi atât de îndrăgostit. El o evocă 
mereu pe Dania, o imaginează, o 
creează în faţa lectorilor. Revelator în 
acest sens este faptul că majoritatea 
fragmentelor care compun romanul 
încep cu numele Daniei: | — „Cu 
frenezie m-am apropiat de Dania...”; 
II — „Tocmai pe când am cunoscut- 
o, Dania era pregătită ...”; III — „Un 
fluierat de tren. Dania pleacă” etc. 
Începutul microfragmentelor, care 
reiau ca un ecou repetat numele iu- 
bitei, frecvenţa acestui nume pe par- 
cursul romanului transmit caracterul 
obsesiv al sentimentelor. În general, 
Dania este evocată la persoana a 
treia, dar când tensiunea emoţională 
atinge apogeul, iar absenţa ei este 
tragic resimţită, persoanei a treia îi ia 
locul persoana a doua şi vocativul: 
„Aşteptările, Dania, cu speranţele şi 
deprimările lor, le cunoşti tu?” sau „nu 
mai au rost jocurile, Dania...”. 

Sandu rememorează avataru- 
rile iubirii pentru capricioasa Dania, 
dominat de o neaşteptată împăcare 


cu destinul. Chinurile s-au atenuat 
acum. Ceea ce rămâne sunt doar 
„vibraţiile nostalgice ale unui om care, 
presimţindu-şi apropiatul sfârşit, mai 
are răgazul (...) să se lase prins iarăşi 
în „jocurile” (...) existenţei, căci Dania 
este o tentaţie, o invitaţie la fericirea 
terestră”, 

A schiţa un unic portret al lui 
Sandu, derivând din cele trei romane, 
ar însemna a proiecta o construcţie 
personală atâta timp cât nici el însuşi 
nu se cunoaşte destul de bine, după 
cum se înţelege clar din afirmaţia 
citată şi mai înainte: „Am de atâtea 
ori impresia că nu sunt un singur om, 
ci sunt în fiecare clipă altul şi între ei 


nu există nici o legătură” (1., p. 341). 

Constantin ŞCHIOPU 


PROCEDEE 

DE VALORIFICARE 

A TEXTULUI LITERAR: 
SITUAŢIA DE OPŢIUNE 
MORALA 


O sarcină fundamentală în rea- 
lizarea unui învăţământ cu prioritate 
formativ este dezvoltarea capacităţii 
de gândire creativă a elevilor, contu- 
rarea unei personalităţi mobile, care 
se va putea integra cu uşurinţă în 
societate. Printre metodele didactice 
care solicită la maximum gândirea 
elevilor se înscrie şi problematizarea. 
Prin specificul ei, problematizarea se 
întemeiază pe crearea unor situaţii 
conflictuale, care conduc gândirea 
elevului din descoperire în descope- 
rire până la epuizarea conţinutului 
unei teme. 

Înscriindu-se în aria situaţiilor 
de problemă, situaţia de opţiune 
morală reprezintă o totalitate de 
condiţii şi circumstanţe, didactic 
justificate, în cadrul cărora elevii, 
prin activitatea emotiv-cognitivă, 
însuşesc valorile etic-estetice de- 
terminate de caracterul faptelor, 
comportamentul personajului operei 
literare, de fenomenele ori obiectele 
lumii înconjurătoare. 

Datorită naturii sale, situaţia 
de opţiune morală, ca procedeu 
de valorificare a textului literar, 
determină apariţia şi dezvoltarea la 
elevi a necesităţii de cunoaştere, a 
unor formaţiuni psihice noi. Întrucât 
problema, care stă la baza situaţiei 
de opţiune morală, prin esenţa sa, 
presupune existenţa unor puncte 
de vedere diferite, ea contribuie la 
realizarea dialogului autentic ca parte 


componentă şi foarte importantă a 
lecţiei. Este vorba de realizarea dialo- 
gului „elev — elev — operă literară” (în 
mod tradiţional la lecţii se mai practică 
dialogul „elev — profesor”). 

Referindu-ne la structura unei 
situaţii de opţiune morală, subliniem 
că aceasta include: 

a) descrierea propriu-zisă a 
cazului; 

b) prezentarea câtorva soluţii 
ale problemei. 

Pentru o mai bună înţelegere 
a celor menţionate, propunem în 
continuare un model al situaţiei de 
opţiune morală: 

lon, feciorul Zenobiei şi al lui 
Alexandru Pop Glanetaşu, este un 
băiat harnic, chipeş, voinic. Are pa- 
tima pământului, dar e foarte sărac. 
Permanent simte dureros prăpastia 
dintre el şi „bocătanii” satului. O 
iubeşte pe Florica, cea „cu obrajii 
fragezi ca piersica şi ochii albaştri ca 
cerul de primăvară”. Dar frumoasa 
fată e mai săracă decât dânsul. În 
acelaşi timp lon este iubit de Ana, fiica 
bogătaşului Vasile Baciu, care-i cam 
slută. Căsătoria cu Ana e un mijloc, la 
îndemâna lui lon, de a scăpa de sără- 
cie. Astfel, pe de o parte, personajul 
doreşte să intre în stăpânirea averii lui 
Vasile Baciu, iar, pe de alta, gândul îi 
zboară tot mai des la Florica. 

Cum ar trebui să procedeze lon? 

Soluţii: 

a) Dragostea nu e de ajuns în 
viaţă. Ea e numai adaosul. Altceva 
trebuie să fie temelia unei căsătorii 
fericite. Să se căsătorească deci cu 
Ana. 

b) Să se căsătorească cu Flori- 
ca: nu poţi fi fericit cu o fiinţă pe care 
nu o iubeşti. 

c) Conflictele apar în familie din 
cauza sărăciei, a neajunsurilor. Nu va 
fi fericit cu Florica. Să se căsătoreas- 
că deci cu Ana. 

d) Să mai aştepte. Poate lucru- 
rile se vor rezolva de la sine. 

e) Cu timpul, o va îndrăgi pe 
Ana, care, eventual, poate deveni 
mama copiilor lui. E o alegere reuşită. 

f) Să se căsătorească cu Ana. 
Florica îi poate deveni, cu timpul, 
amantă. 

g) Dacă ai altă părere, formu- 
leaz-o. 

Utilizarea tehnicii de lucru re- 
spective în procesul receptării operei 
literare impune cunoaşterea de către 
profesor a procedurii de aplicare a 
cerinţelor care stau la baza întocmirii 
unei situaţii de opțiune morală, a avan- 
tajelor şi dezavantajelor utilizării ei. 

Cât priveşte procedura de 
aplicare, remarcăm patru etape de 
activitate: lucrul individual, discuţia 
colectivă (dezbaterea), jocul instruc- 
tiv pe roluri, analiza propriu-zisă a 
textului literar. 

Lucrul individual al elevilor 
include: 

— cunoaşterea prin lectură a 
situaţiei (a cazului); 

— alegerea unei soluţii din cele 
propuse ori formularea alteia; 

— argumentarea în scris (maxi- 
mum 3-5 enunţuri) a soluţiei alese. 

Discuţia colectivă (dezbaterea). 
După ce s-au împărţit în grupe, în func- 
ţie de opţiunile lor, elevii / grupele se vor 
concentra asupra argumentelor pro şi 
contra pentru fiecare punct de vedere. 
Când se vor discuta argumentele, elevii 
vor avea în vedere întrebările: 

— Ce argumente există pro sau 
împotriva fiecărui punct de vedere? 

— Care sunt cele mai convingă- 
toare argumente şi de ce? 

— Care ar putea fi consecinţele 
aplicării fiecărei soluţii asupra părţilor 
implicate şi asupra altor personaje? 

— Există alternative? Care sunt 
ele? 

Menţionăm că în procesul 
dezbaterii elevii, încercând să 
rezolve problema, vor apela la cu- 
noştinţele lor despre natura faptelor 
morale, la experienţa lor de viaţă. 


Selectând una dintre multiplele 
soluţii posibile ori formulând alta, ei 
o vor compara cu valorile, idealurile, 
viziunile lor. Momentul acestei core- 
laţii generează nu numai o analiză 
raţională a modalităţilor, a căilor po- 
sibile de comportare a personajului 
literar, dar şi atitudinea emotivă a 
elevului faţă de aceste modalităţi. În 
acest proces de analiză elevul ajunge 
să înţeleagă că experienţa de viaţă 
nu-i este suficientă pentru a rezolva 
problema. Mai mult decât atât, el 
simte necesitatea de a căuta o soluţie 
ce l-ar satisface. Astfel, luarea unei 
hotărâri capătă un caracter pur perso- 
nal, devine unul dintre motivele acti- 
vităţii de cunoaştere a elevului. Locul 
acestui motiv se afirmă mai întâi în 
sistemul motivational al elevului, apoi 
„se deplasează” şi se consolidează în 
procesul jocului instructiv pe roluri şi 
al lucrului cu opera literară. 

Jocul instructiv pe roluri poate 
avea mai multe forme de desfăşurare: 

a) profesorul va acorda un 
timp suficient pentru ca elevii să-şi 
construiască rolurile pe baza cazului, 
după care ei vor acţiona în problema 
dată, improvizând şi alte situaţii; 

b) elevii vor fi solicitaţi să se 
transfigureze, să „intre” în pielea per- 
sonajului, având ca punct de pornire 
întrebarea: „Cum aş proceda eu în 
locul lui lon (al Floricăi, Anei etc.)?”. 

La finele jocului pe roluri se 
vor discuta următoarele aspecte: 
Cum s-au simţit elevii în rolurile re- 
spective? De ce au tratat în modul 
respectiv situaţia sau personajul? 
Ce au învăţat din experienţa trăită? 
Când le-a fost mai uşor sau mai greu 
să ia o decizie (în momentul în care 
s-au exprimata persoana a lll-a ori când 
s-au exprimat la persoana 1)? De ce? 

Aceste şi alte întrebări le vor 
ajuta elevilor să înţeleagă mai bine 
gravitatea problemei cu care se con- 
fruntă personajul, conflictul psihologic 
pe care îl trăieşte acesta. 

Subliniem în această ordine 
de idei că sarcina principală pe care 
trebuie să o realizeze profesorul atât 
în procesul dezbaterii, cât şi în timpul 
jocului pe roluri este formarea la elevi 
a atitudinii față de problema discutată, 
față de personajele literare. Acest 
scop va fi atins, dacă fiecare elev 
va fi inclus într-o discuţie şi într-un 
joc activ, va fi ajutat prin intermediul 
întrebărilor să găsească argumente 
convingătoare, dacă lui i se va oferi 
posibilitatea de a compara punctul 
său de vedere cu acela al colegilor, 
iar mai târziu, cu punctul de vedere 
al autorului operei respective. 

Se cuvine să fie reţinut şi faptul 
că în timpul dezbaterii şi al jocului 
pe roluri se manifestă nemulţumirea 
elevilor în legătură cu luarea unei ho- 
tărâri colective. Insatisfacţia elevilor 
este determinată de apariţia unor noi 
argumente şi întrebări, care stimu- 
lează necesitatea lor de cunoaştere. 

Necesitatea cunoaşterii îi inclu- 
de în activitatea de lectură a operei 
literare, le dirijează lectura. 

Lucrul cu opera literară (comen- 
tariul propriu-zis) poate fi efectuat din 
diverse perspective: 

a) elevii vor căuta răspuns, 
prin analiza mai multor fragmente 
din operă, la un şir de întrebări apă- 
rute în timpul dezbaterii şi al jocului 
instructiv pe roluri (ex: Ce reprezintă 
totuşi pământul pentru lon? Care este 
viziunea lui asupra sentimentului iubi- 
rii? Ce crede Ana despre lon? etc.); 

b) elevii vor relua dezbaterea 
problemei, susţinându-şi punctul 
de vedere cu argumente din opera 
literară. Este posibil ca unii dintre 
ei să-şi schimbe opţiunea iniţială, 
să părăsească grupul şi să adere 
la altul. 

Cunoaşterea procedurii de apli- 
care a situaţiei de opţiune morală e 
o operaţie necesară, dar insuficientă, 
întrucât se impune respectarea unor 
cerinţe faţă de elaborarea ei. 


Or, o situaţie de opţiune mora- 
lă trebuie să satisfacă următoarele 
cerinţe: 

— să aibă un caracter de pro- 
blemă; 

— să conţină un conflict, o dile- 
mă în faţa căreia se află personajul; 

— să reprezinte unul dintre cele 
mai tensionante momente ale operei; 

— să propună soluţii alternative 
ale problemei, acestea reflectând 
diverse niveluri de dezvoltare morală 
a elevilor; 

— să conţină un caz relevant şi 
interesant pentru elevi; 

— să permită elevilor posibilita- 
tea de a lucra individual, în colectiv şi 
de a fi antrenati într-un joc instructiv 
pe roluri. 

Vorbind despre avantajele uti- 
lizării procedeului, remarcăm, vizavi 
de cele menţionate pe parcurs, şi 
faptul că el: 

— oferă elevilor posibilitatea de 
a analiza o situaţie (un caz) în care 
există un conflict ori o dilemă; 

— asigură elevilor posibilitatea 
de a analiza faptele, de a lua şi sus- 
ţine decizii şi de a căuta consecinţele 
acestor decizii; 

— dezvoltă capacitatea de gân- 
dire logică, analiză independentă, 
gândire critică şi luare a deciziilor; 

— generează emoţii şi senti- 
mente; 

- captează interesul şi imagi- 
naţia elevilor; 

— îi ajută pe elevi să coreleze 
faptele personajelor literare cu expe- 
riențele vieţii lor. 

Ca dezavantaj considerăm fap- 
tul că, în cazul în care elevii cunosc 
soluţia propusă de scriitor, ei ar putea 
să nu-şi manifeste gândirea individu- 
ală. De aceea, e nevoie ca situaţia 
de opţiune morală, la prima etapă de 
lucru, să fie propusă elevului înainte 
ca el să fi citit opera. 

Cecilia CĂPĂŢINĂ 


TIPURI STRUCTURALE 
ALE LOCUŢIUNILOR 
ADVERBIALE 


1.1. Prezentăm în cele ce 
urmează o clasificare a îmbinărilor 
adverbiale şi propunem criterii de 
stabilire a caracterului locuţional, 
rezultate din observarea aspectelor 
semantice şi gramaticale ale acestor 
grupuri. Tipologia variată a combi- 
naţiilor este determinată de natura 
morfologică a termenilor componenți. 

Clasificarea prezentată de Ghe- 
orghe N. Dragomirescu (Locuţiunile 
adverbiale, p. 63-67) propune trei ca- 
tegorii. In prima intră „locuţiuni simple 
formate prin compunerea simplă cu 
1-3 prepoziţii... sau locuţiuni prepo- 
ziţionale”, având ca element lexical 
plin un substantiv, adjectiv, adverb, 
pronume, numeral (în fată, cu de- 
amănuntul, din greu, de asemenea, de 
aceea, după aceea, într-una, în două, 
de altfel...). In cea de-a doua catego- 
rie intră „locuţiuni adverbiale în a căror 
alcătuire s-a aplicat compunerea prin 
repetiţie, şi anume repetiţia cuvântului 
de bază legat prin prepoziţie sau prin 
conjuncţia şi: cot la cot, aşa şi aşa, 
când şi când..., repetiţia cuvântului 
accesoriu (prepoziţie sau conjunc- 
ţie), pentru a lega cuvinte identice ca 
parte de vorbire, dar deosebite sau 
chiar opuse ca elemente lexicale şi 
care exprimă: alternanţa (de voie, de 
nevoie, pe ici, pe colo...), acumularea 
(cu una, cu două, cu chiu, cu vai...) 
(op.cit., p. 63). In ultima categorie 
intră locuţiunile „în a căror alcătuire, 
compunerea simplă este dublată de un 
procedeu lexico-morfologic, şi anume” 
participiul feminin cu sens neutru, mai 
ales negativ, precedat de pe (pe alese 
/nevăzute...), un adverb / o locuţiune 
adverbială precedat(ă) de când / cât 
(cât colo / pe-aci / pe ce...), două 
substantive / adverbe cu rimă (târâş- 
grăpiş, calea-valea, harcea-parcea). 


Acestor tipuri de locuţiuni ad- 
verbiale propriu-zise Gh. N. Drago- 
mirescu le adaugă categoria numită 
„locuţiuni adverbiale proverbiale” 
(care nu sunt altceva decât „expresii 
rupte dintr-un context cu caracter 
istoric sau care amintesc o situație 
ori o întâmplare odată notorie, de- 
venită ulterior un simbol pentru toate 
situațiile analoage posibile: de la Ana 
la Caiafa, la botul calului...”) şi alta 
de „locuţiuni adverbiale frazeologi- 
ce” (definite ca „propoziţii care şi-au 
pierdut, prin tocire, orice urmă de ac- 
cent predicativ, ajungând să exprime 
numai o circumstanţă adverbială a 
predicatului altei propoziţii: pe zi ce 
trece, da de unde, vorbă să fie...”) 
(op.cit., p. 65-66). 

Considerate de către Gh. N. 
Dragomirescu expresii perifrastice 
ale adverbului, locuţiunile adverbia- 
le „fac obiectul lexicologiei, dar ele 
reprezintă totodată un fenomen de 
morfologie a limbii, atât prin categoria 
gramaticală căreia îi aparţin, cât şi 
prin aspectul flexionar al elementelor 
componente” (art.cit., p. 67). 

Clasificarea pe care o prezen- 
tăm cuprinde nu numai toate îmbină- 
rile considerate locuţiuni adverbiale 
în lucrările citate, ci şi altele, al căror 
comportament lexico-gramatical uni- 
tar permite încadrarea lor în tiparele 
combinative. Apar în această clasifi- 
care şi unele îmbinări cu un caracter 
expresiv mai pronunţat. Facem pre- 
cizarea că, deşi în opinia noastră ex- 
presivitatea este trăsătura fundamen- 
tală a expresiilor, şi nu a locuţiunilor, 
admitem existenţa unor locuţiuni mai 
expresive decât cuvintele sinonime cu 
ele. Comparând, de pildă, locuţiunile 
adverbiale nici în ruptul capului, cu 
chiu, cu vai, cu toptanul, pe îndelete, 
al căror statut locuţional este indiscu- 
tabil, cu sinonimele lor: deloc/ nici(de) 
cum / defel, greu, mult / enorm, atent 
/ rar, constatăm marcarea pozitivă, 
respectiv neutră a expresivităţii. 

O expresivitate evidentă asocia- 
tă cu o organizare sintactică clară ca- 
racterizează expresiile (de exemplu, 
c-o falcă-n cer şi cu una-n pământ, 
cât ai bate din palme, cât ai clipi din 
ochi), iar o sintaxă internă deviantă, 

mai mult sau mai puţin expresivă, 
caracterizează locuţiunile (de-a 
amănuntul, de cu seară, pe nimerite, 
ceas de ceas, la o adică, la un loc, cu 
ruptul, într-o fugă etc.) 

Distingem următoarele tipuri de 
îmbinări sintactice în care se înca- 
drează şi locuţiunile adverbiale: 

— prepoziţia cu + substantiv / 
locuţiune (+determinant): cu aplomb / 
asprime / amănuntul / acuitate / alai / 
anii / aproximaţie / ascunzişuri / binele 
/binişorul / bucata / bunăvoință / brio / 
bucurie / carul /cap / cale / chibzuială 
/chef/ chirie / convingere / ceasurile / 
crezământ / drag / desăvârşire / (de) 
osebire / domolul / dreptul / dichis / 
dispreț / dragoste / dreptate / dulceaţă 
/ durere / forța / foc / folos / frică / fuga 
/ Turie/ ghiotura / grămada / gândul / 
grăbire / gust / haz / hotărâre / impor- 
tanță / inimă / intenţie / intermitenţă 
/ încetul / înconjur (uri) / înfrigurare/ 
înlesnire / întârziere / înţeles / japca 
/ jind / lopata / luna / lunile / lipici / lă- 
comie / miile / metodă / mia / măsură / 
mărunţişul / necesitate / neîndurare / 
nepreget / nerăbdare / necaz / nervo- 
zitate / nesat / nevinovăție / noimă / 
nonşalanţă / noroc / număr / ocolişuri 
/ ora / orele / (0) rânduială / orbire/ 
ostentaţie / parul / pasiune / patimă 
/ patos / păcat / perdea / picătura / 
piciorul / picioarele / plăcere / poala 
/ poftă / predilecție / preferință / pre- 
meditare / prisos / precădere / putere 
/putinţă / răceală /răspundere / râvnă 
/rândul / regularitate / ridicata / ruptul 
/soare / socoteală / sălbăticie / sârg / 
seriozitate / sete / siguranţă / sinceri- 
tate / sfinţenie / soţ / spor / stăruinţă / 
stângăcie / străşnicie / surle / sutele / 
stupoare/ suflet / ştiinţă / tabiet / tâlc 
/ temei / temeinicie / timpul / treabă 
/ trudă / trufie / toptanul / totul (şi cu 
totul) / uşorul / uşurinţă / viaţă / vitejie 
/ voie (voia cuiva) / vremea / zor(ul); 
cu braţele întinse / toată bucuria / 
orice chip / drept cuvânt / alte cuvinte 
/ coada ochiului / tot dinadinsul / mare 
(mult / atâta) drag / tot dragul / toată 
(multă) dragostea / duhul blândeţii / 
durere de inimă / toată hotărârea / 
toată (dragă) inimă / limbă de moar- 
te / aceeaşi măsură / ochii închişi / 
paşi repezi / pânzele întinse / pielea 


goală / multă (toată) plăcerea / nici un 
(orice) preţ / prețul vieţii /multă (toată) 
rezerva / sânge rece / sânge iute / 
sânge albastru / toată seriozitatea / 
bună ştiinţă / mare uşurinţă; cu vârf şi 
îndesat; cu băgare de seamă / luare- 
aminte / părere de rău / mai cu seamă 
/ cu tragere de inimă; 

— prepoziţia în + substantiv 
(+determinant): în ajun / amfiteatru 
/ amonte / amurg / ansamblu / apa- 
rență / aval / barbă / bie / bloc / braţe 
/ buiestru / cârcă / cerc / construcţie 
/ continuare / contradicţie / credinţă / 
cruce / culise / cumpănă / dar / declin 
/ deşert / deplasare / depozit / deşert 
/ detaliu / devenire / diagonală / dis- 
perare / disponibilitate / doliu / dos / 
drum / dungă / draci / esenţă / evantai 
/extras/expectativă /faptă / faţă / felu- 
rimi / fiinţă / flanc / fond / front / frunte 
/ fugă / galop / glumă / gol / grabă / 
grup / hop / interior / jur / lături / lege / 
libertate / linie / linişte / lipsă / margi- 
ne / materie / mână / medie / miijloc 
/ miniatură / minoritate / mişcare / 
natură / (ne) orânduială / nepăsare / 
neştire / nocturnă / număr / opoziţie 
/ ordine / osândire/ pace / pagubă / 
pantă / paranteză / parte / particular 
/ păr / părăsire / păstrare / pâlcuri / 
permanenţă / persoană / perspectivă 
/ piept / pierdere / potcoavă / practică 
/ preajmă / pripă / principiu / priveliş- 
te / public / pustiu / putere (puteri) / 
rate / răscruce / răspăr / răstimpuri 
(răstimp) / realitate / regulă / reprize 
/ rezumat / risipă / roiuri / rotocol / 
schimb / semicerc / serie / sfârşit / silă 
/ societate / spate / speţă / spinare / 
subsidiar / subordinea (subordinele) 
(cuiva) / şagă / şir / şirag / şurub / 
taină / talie / tangenţă / tăcere / teorie 
/termen / toi / toamnă / total / travesti 
/treacăt/trecere /trecut/ unanimitate 
/urmă / valuri / val-vârtej / van / vânt / 
veci (veac) / vecie / vecini / vid / viitor 
/ vileag / viteză / voie / zadar / zare / 
zbor / zori; în aer liber / primă audiție 
/ cap de noapte / orice caz / câmp 
deschis / plin câmp / nici un chip / 
coadă de peşte /crucea amiezii / toa- 
te direcţiile / dorul lelii / aşa fel / fuga 
calului / graba mare / ultimul grad / 
gura mare / aşa hal / ultimul hal / ul- 
timă instanţă / linii mari/ linii generale 

/ ultimul moment / momentul de faţă 
/ tot momentul / aşa măsură / mare 
(mică, largă, egală, aceeaşi) măsură / 
bună pace / bună parte / toate părţile 
/ pasul calului / bună păstrare / doi 
peri / pielea goală / această privinţă / 
toată puterea (vârstei) / toată regula 
/ bună regulă / primul rând / ruptul 
capului / stare născândă / stil mare 
/ acelaşi timp / timp util / toată voia 
/ plină viteză / viaţa mea (ta, sa...) / 
versiune originală / vârful picioarelor 
/vara asta / două vorbe / puţine zile / 
toate zilele / zori de zi; în semn de...; 

— prepoziţia de + substantiv 
(+determinant): de bunăvoie / comă 
/ copil / rea-credinţă / curând / di- 
mineaţă / drept / duzină / excepţie / 
exemplu / fapt / faţă / formă / gardă / 
istov /izbelişte / încercare /o măsură / 
mijloc /moarte / obicei / obşte / ocazie 
/o măsură / mijloc / mântuială / mirare 
/ milioane / minune / moarte / nădejde 
/ nevoie / paradă / pildă / plăcere / 
pleaşcă /pomană / povaţă / preferinţă 
/ prăpădenie / prisos / probă / rând / 
regulă / sărbătoare (sărbători) / să- 
mânţă / spaimă / o şchioapă / vale / 
voie / o vreme /zor; de un an / doi ani 
/ un cârd de vreme / data aceasta / 
data asta / dragul lui / mama focului / 
(0) aşa manieră / multe (nenumărate, 
puține, câteva...) ori / bună seamă / 
bună voie; 

— prepoziţia fără (de) + substan- 
tiv / locuţiune (+determinant): fără 
(de) alegere / asemănare / astâmpăr 
/ cap / căpătâi / chibzuială / compli- 
mente / discuţie / frică / glumă / greş 
/ teamă / istov / înconjur / întârziere 
/ întrerupere / îndoială / însemnătate 
/ margini / măsură / milă / minte / 
motiv / noimă / număr / ocol / ocoliş / 
odihnă /omenie / oprire / (de)osebire / 
pauză /păcat/ părtinire / păs /păsare 
/ perdea / plăcere / popas / pretenţii / 
preţ / pricină / răgaz / răsuflare / re- 
zervă / rezultat / ruşine /saţ/seamăn/ 
sens/sminteală / spor / stavilă / şagă 
/ şovăială / şovăire / ştire / tăgadă / 
țintă / veste / voie / vorbă / vreme / 
vrere,; fără nici o frică / nici o prici- 
nă / multă vorbă / voia cuiva; fără 
tragere de inimă; 

— prepoziţia din + substantiv 
(+determinant): din abundență / apro- 


piere / bătrâni / belşug / cap / datorie / 
depărtare / faţă / fericire /fugă / grabă 
/ inimă / întâmplare / jur / loc / loca- 
litate / naştere / născare / neatentie 
/ nefericire / nenorocire / nimereală / 
obişnuinţă / oficiu / păcate / profil / po- 
liteţe / principiu / rădăcină / răsputeri / 
spate / start / suflet / temelie (temelii) 
/ timp / topor / treacăt / trecut / umbră 
/ veac / veci / vedere / viaţă / vreme / 
vremuri / zări / zbor; din adâncul inimii 
/adâncul sufletului / cale-afară / capul 
locului / fundul pământului /toată inima 
/ primul moment / toate părțile / toate 
puterile / tot sufletul / vârful buzelor 
/ două vorbe / nebăgare de seamă; 
— prepoziţia la + substantiv 
(+determinant): la alegere / anul / 
botul calului / brodeală / cataramă / 
cerere /cheie /coadă / culme / datorie 
/ deal / disperare / discreţie / dispozi- 
ție / distanţă / fel / frigare / început / 
înghesuială / întâmplare / loc / un loc 
/ lună / lumânare / măsură / mijloc 
/ minut / mişto / moment / nebunie/ 
nemurire / nevoie /nimereală / noapte 
/ un noroc / obiect / un pahar / parte 
/ o parte / pământ / perfectie / piele 
/ plecare / post / păstrare / picioare 
/ punct / pupitru / răcoare / rând / 
repezeală / rigoare / sânge / scară / 
sfârşit / soroace / subsuoară / supra- 
față / termen / timp / toamnă / toartă / 
tanc/ tară / unison / urmă / uşă / vale 
/ vară / vedere / vreme / o vreme / zi 
/ ziuă; la o adică / adicătelea; la ca- 
lendele greceşti / tot ceasul / lumina 
zilei / un moment dat / ordinea zilei / 
ora actuală / ore mici / tot pasul / doi 
paşi / spartul târgului / sfântul-aşteap- 
tă / scurt timp / prima vedere / voia 
întâmplării / vremea asta; mai la vale; 
— prepoziţia pe + substantiv 
(+determinant): pe brânci / cale / un 
cap / capete /cuvânt / daiboj / datorie 
/ dos / drojdie / faţă / fugă / jumătate 
/ lături / loc / lumină / lună / măsură 
/ merit / mofturi / moment / muchie / 
nas / ninsoare / noapte / nume / oră / 
osteneală / parcurs / picioare / ploaie 
/ pustie / răcoare / rând / sfert / spate 
/ sponci / sprânceană / şest / şleau / 
teren / timpuri / urmă / veci / vecie / 
veresie / viaţă / viitor / vine / vremuri; 
pe bandă rulantă / cale bucală / toate 
cărările / drept cuvânt / bună dreptate 

/ toate drumurile / înţelesul tuturor / 
nepusă masă / mâna dreaptă (stân- 
gă) / o nimica toată / ochi frumoşi / 
picior greşit / picior mare / scară în- 
tinsă / scară mare / scară largă / trei 
sferturi / vremea aceea / toată ziua;_ 

— prepoziţia într- + substantiv 
(+determinant): într-adevăr / o clipă / 
o clipită / un cuvânt / o doară / un duh 
/ o fugă / un glas / un grai / o întin- 
soare / un minut / o parte / o părere 
/ o privinţă / un răstimp / o rână / un 
rând /o vreme / o suflare / un suflet / 
o veselie; între patru ochi; între două 
vârste; într-o bună zi, între patru zi- 
duri; întru început;_ 

— prepoziţia peste + substantiv 
(+determinant): peste an / aşteptări / 
drum / fire / măsură / mână / noapte / 
pravilă / putinţă / săptămână / seamă / 
stradă / vară / voia / zi; peste tot locul 
/ puterea (puterile) cuiva; 

— prepoziţia după + substantiv 
(+determinant): după amiază / cuvi- 
ință / lege / masă / măsură / natură 
/ prânz / putinţă / ureche / vremuri; 
după bunul plac / placul cuiva / pofta 
inimii / voia inimii; după chipul şi ase- 
mănarea cuiva; 

— prepoziţia prin + substantiv 
(+determinant): prin abuz / apropiere/ 
atracţie / contrabandă / dos / efracţie 
/ excelenţă / faţă / forță / jur / naştere 
/ preajmă / străini / spate / urmare 
/ vecini; prin forța împrejurărilor / 
viu grai; 

— prepoziţia compusă de-a + 
substantiv / adjectiv / adverb / nume- 
ral (+determinant): de-a amănuntul / 
berbeleacul / binelea / buşilea /cufun- 
dul / curmezişul / dreptul / îndărătelea 
/ ndoasețlea) / înotul / latul / lungul / 
picioare(lea) / pururea / pururi / rândul 
/ roata / săniuşul / tumba / valma; 
de-a doua / douălea / dreapta / dura 
/ gata / sărita / surda / fir a păr; pe 
de-a-ntregul;_ 

— alte prepoziţii + substantive 
(+determinanţi): de cu seară /toamnă 
/vară / iarnă / primăvară / noapte (a) 
/zi(uă); de la un timp / o vreme / dis- 
tanță / capăt / început / bun început / 
obraz / o poştă; de pe băncile şcolii; 
până la toamnă / saturatie / un punct 
/ ziuă / nori / refuz / sânge / Dumne- 
zeu /unul/ una / urmă /o vreme /un 


punct / acest punct; despre / către 
ziuă; dintr-o vreme / o răsuflare / o 
dată / un foc / un cuvânt; înainte de 
toate / vreme; pe de-a-ntregul; pe de 
rost/lături / o parte; pe sub mână; pe 
de-a-ntregul; până în măduva oaselor 
/ temelii / pânzele albe; până într-un 
loc; până peste urechi / cap; (pe) 
sub soare / nas / nici o formă; pentru 
veşnicie / totdeauna / moment; printre 
picături; sub cerul liber / nasul cuiva / 
toate rezervele / orice critică;_ 

— determinant / adverb + sub- 
stantiv: câtă vreme; cât timp; data 
trecută / viitoare; (de) astă dată; la 
un an o dată; întâia(şi) dată; pentru 
prima oară; toată vremea; a doua zi; 
toată ziua / noaptea / ziulica; ziua 
toată; nevoie mare; nu glumă; nici 
un moment; nici un leac; nici un pas; 
nici un fel de; o târă; nici un strop; 
nici oleacă; (câte) un pic; nici pic; nici 
vorbă; nici pomeneală,; nici discuţie; 
aşa fel; o palmă de loc; 

— adverb (+prepoziţie) + sub- 
stantiv / pronume (+determinant) 
(prepoziţie / conjuncţie + substantiv): 
ca apa / fulgerul / lumânarea / lumea 
/ oamenii / nelumea / neoamenii / 
paşa /un paşă / pământul / plumbul 
/ untul / vântul; ca din / în palmă; ca 
la moară, ca pe apă / aţă, ca prin 
urechile acului; ca dracul de tămâie; 
ca un făcut; ca din gură de şarpe; ca 
nuca în perete; ca prin minune; ca în 
codru, ca prin vis; ca pe Tatăl Nostru; 
ca frunza şi iarba; ca pe dânsul / 
dânsa; ca pe el/ea...; ca atare, cât 
cepele; cât negru sub unghie; nici cât 
o ceapă degerată; 

— prepoziţie / adverb + (pronu- 
me) adverb / adjectiv (substantivizat): 
în abstract / comun / cruciş / definitiv 
/ dreapta / general / jos / jur / larg / 
lat / lung / mare / mic / original / par- 
ticular / plin / prealabil / sec / special 
/ stânga / sus / tot; de altfel / astăzi / 
ieri/ jos / jur împrejur / mâine / mic / 
sine stătător / tânăr / timpuriu / tot / 
viu; pe alocuri / atunci / bune / deplin 
/ dinafară / dincolo / (nedrept / furiş 
/ gratis / liber / mâine / potriva / scurt 
/ viu; din dreapta / greu / jur / nou / 
proaspăt / scurt / senin / vechi; la ex- 
trem / figurat / infinit / negru / propriu 
/ rece; a pustiu / rău; într-adins; spre 

dreapta / stânga; cu adevărat; prin 
absurd; de la sine înţeles; fără doar 
şi poate; peste poate; mai presus de 
/ decât; mai abitir (ca / decât); mai 
ieri; mai de mult; mai bine de; mai- 
mai (să...); mai bine-zis; cât colo; cât 
pe-aci; când colo; cât pe ce; 

— supin (precedat de una dintre 
prepoziţiile: pe / de / la / în / din): 
pe adormite / alese / apucate(lea) / 
ascuns / brodite / băute / bâjbâite / 
cântărite / crezute / dibuite / furate 
/ furişate / isprăvite / îndesate(lea) 
/ înfundate / înseratțe) / întrecute / 
înțelestul tuturor) / mărunţite / mormă- 
ite / ocolite / odihnite / neaşteptate / 
nebăute /negândite / nejudecatețlea) 
/nemâncate / nemestecate / nemun- 
cite /neobservatețlea) /nepoftite /ne- 
răsuflate / nesimţite / (ne)ştiute / (ne) 
văzute / nimerite / pipăite / ruptețlea)! 
sărite / săturate / scăzute/ sfârşite / 
sosite / şoptite / tăcute / terminate / 
vrute / nebăgate de seamă; pe vrute, 
pe nevrute; de ajuns / neconceput / 
neimaginat / neînchipuit / (ne) întrecut 
/ plâns / preferat / purtat / speriat; la 
nesfârşit / petit; din auzite / mers; în 
ascuns / petit / scris; într-ales; după 
căpătat; 

— construcţii corelative: de colo 
până colo; de sus până jos / în sus 
şi-n jos; din cap până în picioare; 
din tălpi (până) în creştet / din tălpi 
până-n subsuori; din tată-n fiu; de la 
Ana la Caiafa; de la o zi la alta; din 
zori şi până în seară; din zori până în 
noapte; de acum încolo; de aici în- 
colo; de azi pe mâine; din(tr-)una în 
alta; dintr-un moment în altul; dintr-un 
loc în altul; dintr-un minut în altul; c-o 
falcă-n cer şi una în pământ; 

— construcţii cu repetiţie: aşa şi 
aşa; an de an; din bob în bob; bob 
cu bob; braţ la braţ; cap la / în cap; 
de la caz la caz; cât de cât; când şi 
când; din ce în ce; ceas de ceas; de 
colo până colo; din colţ în colț; corp la 
corp; cot la cot; cuvânt cu cuvânt; zi 
de zi / din zi în zi / zi cu zi / de zi cu zi; 
rând pe rând; noapte de noapte; de la 
egal la egal; faţă în față; fir cu fir; gură 
în gură; din generaţie în generaţie; 
iarnă de iarnă; încetul cu încetul, întâi 
şi întâi; literă cu literă; din loc în loc; 
lună de lună; mână de la mână; (din) 


mână în mână; din minut în minut; din 
moment în moment; ochi în ochi; din 
om în om; din oră în oră; oră de oră; 
pas cu pas; perete în perete; piept la 
piept; pic cu pic; picătură cu picătură; 
picior peste picior; poartă în poartă; 
punct cu punct; rânduri-rânduri; 
săptămână de săptămână, seară de 
seară; strop cu strop; sută în sută; din 
timp în timp; tot în tot; umăr la umăr; 
valuri-valuri; din vreme în vreme; din 
vorbă-n vorbă; de unde până unde; 
tot unul şi unul; unul câte unul; neam 
de neamul meu /tău / său / lui...; 

— construcţii cu pronume (cu 
prepoziţii / adverbe): după asta / aia / 
aceea; pentru aceasta /asta /aceea/ 
aia; de aceasta /asta /aceea /aia; cu 
toate acestea; într-aceea; pe nimic; la 
noi; care mai de care; întru nimic / cu 
nimc; unul după altul; până una-alta; 
nu de alta; de la sine; ca atare; pe 
deasupra; (nici) pe departe; pe puţin; 

— construcţii cu numerale: întâia 
oară / dată; prima oară / dată; a doua 
oară; nu o dată; încă o dată; o dată; 
de două ori; de unul singur; până la 
unul; cât patru; mai întâi (şi-ntâi); pe 
din două; în / pe din două; în patru; 
una-două; într-una; din două una; 
una din două; nici una, nici două; cu 
una, cu două; 

— construcţii cu rimă: de silă, de 
milă; de voie, de nevoie; cu şoşele, 
cu momele; cum-necum; harcea-par- 
cea; nitam-nisam,; tam-nisam, (mai) 
treacă-meargă,; cu chiu, cu vai; de joi 
până mai apoi; târâş-grăpiş; calea- 
valea; mort-copt; 

— alte construcţii: până şi; şi mai 
şi; nici pe departe; cel mult / puţin; 
în cele din urmă; cu un cap mai sus; 
întru câtva; val-vârtej; mai ales; pur şi 
simplu; azi-mâine, mult şi bine; nu de 
ieri,(de) alaltăieri; până mai ieri alal- 
tăieri; câtuşi de puţin; sus şi tare; zis 
şi făcut; la drept vorbind; văzând cu 
ochii; şi aşa mai departe; dat dracului 
de; de ieri, de alaltăieri; de bine, de 
rău; hăt şi bine; mai mult ori (sau) mai 
puţin, fără doar şi poate; nu mai puţin; 
nici mai mult, nici mai puţin; 

— (prepoziţie / conjuncţie+) 
substantiv (+conjuncţie) (+prepoziţie) 
+ substantiv / adverb: zile, nopti; zi, 
noapte; nici zi, nici noapte; zi şi noap- 

te; nopţi şi zile; zi(ua) şi noapte(a); 
cu ziua-n cap; cu noaptea-n cap; cu 
vârf şi îndesat; cu dosul în sus; cu 
trup şi suflet; pe viaţă şi pe moarte; 
fără număr şi fără seamă; cu surle şi 
trâmbiţe; mai în glumă, mai în serios; 
culmea ironiei; colac peste pupăză,; 
trup şi suflet; cu susul în jos; din an 
în Paşti; nici în clin, nici în mânecă; 
cu sufletul la gură; cu asupra de 
măsură; din pământ, din iarbă verde; 
cu mâna pe inimă, din pământ, din 
piatră seacă; 

— propoziţii (complete sau elip- 
tice): nu ştiu cum / unde / când / cât; 
cum trebuie; de nu se mai poate; (pe) 
cât se poate; cum nu se poate mai 
mult; cum poate /pot/poți...; precum 
se cade; pare că; vorbă să fie; cât ai 
bate din palme; cât ai clipi din ochi; 
cât vezi cu ochii, cât îl ţine gura; cât 
te-ai şterge la ochi; cât ai zice peşte; 
cine ştie unde / când / cum / cât; te 
miri unde / când / cum / cât; în treacăt 
fie zis; între noi fie vorba; vorba vine; 
pe zi ce trece; ce mai încolo, încoace; 
după cât(e) văd, cât e ziua / ziulica de 
mare; cât (e) lumea şi pământul; de 
când (e) lumea; da de unde; vezi-ți 
de treabă; ba bine că nu, vezi bine; 
vorbă să fie. 


Această clasificare cuprinde 
25 de tipuri de combinative, în care 
au fost incluse locuţiuni, expresii 
şi îmbinări adverbiale. Cele mai 
productive sunt tiparele formate din 
prepoziţii + substantive / adjective 
/ adverbe cu sau fără determinări, 
construcţiile bazate pe repetiţia unui 
element şi cele cu supin. Mai puţin 
productive sunt formaţiile cu rimă 
sau cele corelative. 

In cele ce urmează propunem 
criterii pe baza cărora identificarea 
locuţiunilor adverbiale să fie posibilă. 

Un prim criteriu este caracterul 
neanalizabil al structurii interne a 
locuţiunii (/a o adică, de-a-n boulea, 
pe dibuite, fără doar şi poate, de-a fir 
a păr, la un noroc etc.) De aceea, nu 
atribuim statut locuţional îmbinărilor 
cu structură perfect analizabilă, cum 
sunt grupurile: 

— de tip propoziţional: nu ştiu 
unde / când / cum, precum se cade, 


cât vezi cu ochii, cine ştie unde / cum 
/ când / cât etc. 

— formate din determinant / 
adverb + substantiv: toată ziua, nici 
vorbă, data trecută, data viitoare, de 
astă dată etc. 

— care conţin o comparaţie: ca 
vântul, ca nuca în perete, ca la moa- 
ră, ca frunza şi iarba etc. 

— formate dintr-un supin prece- 
dat de o altă prepoziție decât pe: de 
neimaginat, la petit, din mers, după 
căpătat etc. 

— corelative: de ieri până azi, de 
colo până colo, de sus până jos etc. 

— cu numerale: prima / întâia 
oară / dată în două / patru etc. 

— cu două substantive legate 
prin conjuncţii copulative: zi şi noapte, 
nici zi, nici noapte. 

Expresivitatea evidentă şi or- 
ga-nizarea internă clară plasează 
unele dintre îmbinările prezentate în 
clasi-ficare în rândul expresiilor (cu 
limbă de moarte, în coadă de peşte, 
din vârful buzelor, la spartul târgului, 
c-o falcă-n cer şi una-n pământ, de joi 
până mai apoi, trup şi suflet, din an în 
Paşti, din pământ, din iarbă verde, cât 
ai clipi din ochi, cât ai zice peşte etc.) 

In ciuda unei organizări sintacti- 
ce clare, îmbinările construite dintr-o 
prepoziţie şi un pronume demonstra- 
tiv sunt locuţiuni adverbiale. Caracte- 
risticile locuţionale constau în pre- 
zenta formelor invariabile de feminin 
singular (după asta / aia / aceea, de 
asta / aceea / aia) sau feminin neu- 
tru plural (cu toate acestea / astea), 
forme care sunt nemotivate din punct 
de vedere semantico-gramatical şi se 
înscriu — în opinia noastră — în seria 
aspectelor deviante ale unei locuţiuni. 
Comparând contexte diferite care 
conţin aceeaşi îmbinare, constatăm 
că motivarea sau nemotivarea se- 
mantico-gramaticală a acesteia este 
dependentă contextual, acest lucru 
fiind esenţial în neacordarea sau 
acordarea statutului locuţional: După 
cartea aia a ascuns scrisoarea, nu 
după asta. vs. A învăţat, şi-a scris 
temele şi după asta s-a uitat la tele- 
vizor. Se teme de vecina aia, nu de 
asta. vs. Era bolnav şi de asta n-a 
venit. Are multe cărţi, tablouri, discuri 

şi se mândreşte cu toate acestea 
vs. A răspuns foarte bine şi, cu toate 
acestea, a luat o notă cam mică. 

Alte argumente decisive în 
acordarea statutului de locuţiune 
adverbială sunt: 

| prezenţa limitată, în special, 
la îmbinarea locuţională: 

a) a unor arhaisme, cuvinte 
învechite, cuvinte foarte rar folosite 
în limba română actuală şi forme 
aberante: abitir / adicătelea / adins / 
alocuri / berbeleacul / brânci / brodeală 
/ bunăvoie / buşilea / câtuşi / chiu / 
clipită / cufundul / cuviință / daiboj / 
dichis / dinadinsul / doară / ghiotura 
/ greş / hal / harcea / istov / izbelişte 
/ îndelete / îndoaselea / îndărătelea / 
întinsoare / japca / jind / lături / mân- 
tuială / născare / nelumea / nemiluita 
/nepreget / nesaţ / nimereală / nisam 
/ nitam / noimă / osebire / osteneală 
/ paragină / parcea / părtinire / păs / 
păsare / pic / picioarelea / pomeneală 
/ potriva / preajmă / prejos / presus / 
pripă / prisos / privinţă / putinţă / răs- 
cruce / răspăr / răstimp / răstimpuri / 
rână /rost/ sârg / seamă / sponci / şest 
/ şoşele / tam /tăgadă / toi / toptanul / 
treacăt / tanc / ţâră / valma / van / veci 
/veresie / vileag / vrere / zadar / ziuă; 

b) a unor neologisme: amonte 
/ aplomb / aval / bie / brio / calende 
/ efractie / expectativă / intermitenţă 
/ nocturnă / nonşalanţă / ostentaţie / 
parcurs / patos / permanenţă / predi- 
lecţie / premeditare / saturație / speţă 
/ stupoare / subordine / subsidiar / 
ştaif / unison; 

II — pierderea autonomiei mor- 
fosintactice, manifestată în: 

a) forma anormală de feminin 
neutru plural a supinului cu prepoziţia 
pe: pe alese / negândite / neaştep- 
tate / înserate... (Nu considerăm, în 
schimb, locuţiuni adverbiale celelalte 
construcţii cu supin în care apare 
forma de masculin neutru singular a 
participiului, deoarece, din punct de 
vedere gramatical, această formă 
este normală, iar semantic nu s-a 
produs nici o transformare: de prefe- 
rat / neconceput ...la petit ...în scris 
„„„după căpătat). 

b) forma invariabilă a substanti- 
vului din locuţiune în context adver- 


bial (care se opune formei variabile 
a aceluiaşi substantiv nelocuţional): 
M-am întâlnit, din întâmplare, cu... 
vs. Din această întâmplare / din 
aceste întâmplări ai învăţat că...; 
Din păcate, nu pot veni. vs. Şi-a mai 
spălat din păcate / din păcatul făcut, 
ajutându-l. Cânta după ureche. vs. 
Şi-a dat părul după ureche / după 
urechi / după urechea dreaptă. Te-a 
invitat de formă. vs. De formă / de o 
formă sferică, obiectul acela e uşor 
de desenat. De obicei, se întoarce 
târziu. vs. Nu-şi mai aminteşte de 
acest obicei / de aceste obiceiuri. 
Fără discuţie că va avea succes. 
vs. Nu putea fi ales fără această 
discuţie / fără aceste discuţii între 
partidele aflate la guvernare. 

c) pierderea oricăror posibilităţi 
combinatorii ale substantivului din 
locuţiune (spre deosebire de acelaşi 
substantiv dintr-un context nelocuţio- 
nal, care-şi păstrează intacte valen- 
tele): Fără îndoială că va veni. vs. 
Fără îndoiala aceasta ar putea să-l 
creadă... Din greşeală a confundat 
subiectele. vs. Din greşeala de neier- 
tat a şoferului s-a produs accidentul. 
Dintr-o greşeală de neiertat a con- 
fundat subiectele. 

Când substantivul dintr-o îm- 
binare are formă fixă, pentru că şi-a 
pierdut autonomia, caracterul locuţi- 
onal al acelei îmbinări este cert. De 
exemplu, îmbinările: cu siguranță, cu 
socoteală, de pildă, peste noapte, din 
principiu, din bătrâni, de fapt, într-un 
anumit context, decisiv pentru sensul 
şi funcţia de adverb, au ca element 
component un substantiv cu formă 
fixă, deci invariabil în raport cu nu- 
mărul sau articularea, posibilităţile lui 
combinatorii fiind nule: Cu siguranţă 
că se va descurca.* Cu aceeaşi / 
această / multă siguranţă că se va... 
Bea cu socoteală.* Bea cu soco- 
teala aceasta / făcută / încheiată. 
Observăm, de pildă, că genul...* 
Observăm, de această / acea pildă, 
că... Rămâne la noi peste noapte.* 
Rămâne la noi peste noaptea aceasta 
/toată / cealaltă. Nu minte din princi- 
piu.* Nu minte din acest / alt / vreun 
principiu. Din bătrâni se povesteşte 
că-n tot anul negreşit...* Din bătrânii 

noştri / aceştia / lor se povesteşte... 
De fapt, ne-a minţit.* De acest / ori- 
care / acelaşi fapt ne-a mintit. _ 

d) prezenţa articolului hotărât 
sau nehotărât / numeralului cardinal 
nemotivat gramatical sau semantic: la 
o adică, la anul, cu binele / binişorul, 
într-o clipă / o clipită, într-un cuvânt, 
dintr-un cuvânt, dintr-o dată, într-o 
doară, dintr-un foc, într-o fugă, într-un 
glas / un grai, încetul cu încetul, cu 
încetul, într-o întinsoare, de o vreme, 
la un loc, cu miile, la un moment dat, 
pe o nimica toată, la un noroc, într- 
o parte, la o parte, pe de o parte, 
de la o poştă, într-o privință, până 
la un punct, într-un răstimp, dintr-o 
răsuilare, într-o rână, într-un rând, 
în subordinea / subordinele (cuiva), 
într-un suflet, într-o suflare, cu sutele, 
de la un timp, de un timp, cu timpul, 
cu totul, într-o veselie, de o vreme, 
de la o vreme, într-o vreme, până la 
o vreme, dintr-o vreme, la o vreme, 
cu zecile; 

e) forme de singular sau plural 
nemotivate: în draci, în subordinele 
(cuiva), în / prin vecini, în linii gene- 
rale / mari, de milioane, din păcate, 
din răsputeri, din bătrâni, pe capete, 
pe picior greşit / mare, peste aştep- 
tări, prin străini, de pe băncile şcolii, 
pe bune; 

f) contextul comparativ, incom- 
patibil cu statutul altor părţi de vorbire 
decât adjectivul şi adverbul. Teoretic, 
orice locuţiune adverbială ar trebui să 
fie ocurentă în contextul specific com- 
paraţiei, practic însă lucrurile nu stau 
deloc aşa. Mioara Avram observă că 
unele locuţiuni adverbiale au „numai 
comparativul de superioritate” (exem- 
plificând cu: mai cu seamă, la care 
adăugăm pe: mai prejos, mai presus, 
mai abitir, mai bine de, mai bine-zis, 
mai ales), altele au „numai pozitivul 
şi comparativul de superioritate (pe 
urmă), iar unele au sens de superlativ 
şi servesc la redarea superlativului 
absolut al altor adverbe şi al adjec- 
tivelor, de exemplu: cu totul (şi cu 
totul), de tot, din cale afară” (Avram, 
Gramatica pentru toţi, p. 263). 

Examinând comportamentul 
locuţiunilor adverbiale din acest punct 
de vedere, constatăm că au compa- 


rativ de superioritate unele locuţiuni 
adverbiale construite din prepoziţie şi 
un substantiv / pronume sau din două 
verbe (mai pe şleau / lumină; mai la 
nimereală / obiect / întâmplare / o 
parte / tot pasul; mai din timp / vreme 
/topor, mai de dimineaţă / voie; mai în 
faţă / pripă /răspăr / şagă / amonte / 
spate / urmă / frunte; mai cu aplomb 
/ dichis / inimă / noimă / jind / sârg / 
perdea / ştaif; mai într-o doară; mai 
prin preajmă; mai de-a fir a păr; mai 
ca nelumea; mai pe înserate / înţeles; 
mai pe nimic; mai treacă-meargă). 
Celelalte tipuri nu apar în contextul 
unei comparații. Paradoxal, tocmai 
locuţiunile cu adverb / adjectiv ca 
element de bază nu au grade de 
comparaţie (cu câteva excepţii, mai 
de timpuriu, mai pe scurt/larg, mai pe 
alocuri). Concluzia pe care o tragem 
din examinarea comportamentului 
adverbial al locuţiunilor — din acest 
punct de vedere — este că ocurenţa 
în context comparativ a locuţiunilor 
adverbiale care conţin substantive 
(rar, pronume sau verbe) trebuie 
considerată un argument în sprijinul 
statutului locuţional. 

III — pierderea totală sau par- 
ţială a sensului propriu sau figurat 
al elementului de bază, manifestată 
prin deviere semantică, adică prin 
dobândirea de către substantivul 
din îmbinare a unui sens nou, cât 
şi printr-o folosire semantică anor- 
mală a prepoziţiei. Despre o astfel 
de extensie semantică e vorba şi 
în cazul locuţiunii pe parcurs. Flora 
Şuteu constată, pe bună dreptate, 
că „dintr-o locuţiune adverbială locală 
a devenit o locuţiune adverbială cu 
nuanţă temporală şi modală” (Şu- 
teu, Expresii „la modă”, p. 57). De 
exemplu, de pomană („fără temei, 
fără rost, fără scop”, sens diferit de 
cel al substantivului pomană şi care e 
dependent de un anume context ad- 
verbial: A venit de pomană vs. L-a dat 
de pomană), la discreţie (cu sensul 
nou „cât pofteşti, cât vrei, fără nici o 
restricţie, din belşug”, total diferit de 
al substantivului discreţie: Se găsesc 
mărfuri la discreţie. vs. l-a mărturisit, 
gândindu-se la discreţia lui), pe loc 
(sensul nou e acela de „imediat, într-o 

clipă”, fără nici o legătură cu vreunul 
dintre sensurile substantivului loc: Pe 
loc s-a răzgândit şi-a plecat vs. Când 
stă pe loc, pare liniştit), fără perdea, 
cu lipici, fără sot, în deşert, în vânt, 
în bloc, din topor, la sânge, la culme, 
cu carul, cu ştaif, cu cale, pe cale, 
cu ruptul, în păr, în lege, în draci, în 
frunte, în speţă, de-o şchioapă, la 
întâmplare, la nebunie, din urmă, pe 
urmă, pe faţă, pe capete, pe sprân- 
ceană, peste mână, pe de rost (sensu- 
rile noi sunt obţinute, cel mai adesea, 
prin metaforă sau comparaţie, prin 
transformarea sensului de bază. 
Astfel, sensul „impar, fără pereche, 
în număr nepereche” al locuţiunii 
fără soț se bazează pe o imagine 
comparativă). Cât priveşte folosirea 
anormală din punct de vedere se- 
mantic a prepoziţiilor, exemplificăm 
cu locuţiunile: pe cuvânt, pe moment, 
pe lumină, într-adevăr, peste mână, 
peste noapte, prin vecini / străini. 
Tot anormală este şi asocierea unor 
prepoziţii în locuţiuni, ca: pe de (rost, 
lături), de cu (seară, toamnă, vară), 
pe de-a (-ntregul). 

IV — elipsa unui element care 
are drept consecinţă încărcarea 
termenului prezent cu semnificaţia 
celui elidat: în dreapta / stânga (= în 
partea dreaptă / stângă), în definitiv 
(= în sfârşit, în cele din urmă), la 
lumânare (= la lumina lumânări), la 
timp (= la timpul potrivit, exact), de 
ocazie (= de ocazie specială, festi- 
vă), la anul / vară (= la anul / vara 
care vine), cu intenţie (= cu intenţie 
răutăcioasă, cu gând rău), în evantai / 
cruce (= în formă de evantai / cruce), 
după masă (= după masa de prânz), 
în lung (= în linia lungă), în gol (= în 
spaţiu gol, fără ţintă / folos), peste 
poate (= peste cât se poate, peste 
atât cât se poate). Referindu-se la 
o locuţiune adjectivală, de calitate, 
Flora Şuteu identifică una dintre ca- 
uzele exprimării stereotipe, „globale, 
nenuanţate”, şi anume „comodita- 
tea”. Aceasta conduce la crearea şi 
utilizarea de şabloane, prin elidarea 
unui termen al unei sintagme, şi, după 
cum bine precizează Domnia sa, la 
„sacrificarea conţinutului de idei” (art. 
cit., p. 58). 


În privinţa delimitării diverselor 
îmbinări adverbiale, avem în vedere 
funcţionarea unitară a construcţiei, 
autonomia lexico-gramaticală a 
elementelor componente şi sintaxa 
internă a grupului. Dacă elemen- 
tele componente se combină după 
un tipar sintactic, păstrându-şi atât 
autonomia lexicală, cât şi pe cea 
gramaticală, alcătuiesc o sintagmă. 
Dacă elementele îmbinării au auto- 
nomie lexicală, dar nu au autonomie 
sintactică, în ciuda unei sintaxe in- 
terne evidente, grupul e un compus. 
Când autonomia lexico-gramaticală 
a elementelor componente e pe cale 
să se piardă sau s-a pierdut, iar or- 
ganizarea internă e neclară, grupul 
e o locuţiune. 

Considerăm că trăsăturile 
fundamentale ale locuţiunilor ad- 
verbiale sunt fuziunea semantică a 
elementelor alcătuitoare într-un tipar 
sintactic invariabil şi determinarea 
contextuală, iar trăsăturile particulare, 
posibilitatea redusă de disociere (cu 
mult aplomb, cu mult sârg, la mare 
nimereală), ordinea fixă a elemen- 
telor şi gradul diferit de sudură a 
elementelor. 

Aşadar, statutul de locuţiune 
adverbială se bazează pe semnifi- 
caţia globală de adverb, determi- 
nată de un anumit context, şi pe 
pierderea totală sau parţială a auto- 
nomiei morfosintactice a cuvântului 
plin al îmbinării. 

lon ŢURCANU 


SENSUL VIEŢII 
_ ŞI AL ISTORIEI 
IN OPERA LUI CIORAN 


Despre sensul istoriei, proble- 
mă care a frămîntat cel mai mult 
pe oricine s-a interesat de filozofia 
existenţei umane, gînditorul român 
Emil Cioran s-a pronunţat destul 
de limpede, apodictic: „Sînt plictisit 
de... istorie”, zice tînărul filozof în Pe 
culmile disperării, lucrare la care ne 
vom referi în continuare. „Dacă timpul 
n-ar fi ireversibil, n-aş regreta deloc 
să trăiesc în orice epocă a istoriei, 
fiindcă nici una nu e mai bună decit 
cealaltă”, aşa încît evoluţia istorică nu 
poate oferi altceva decit insuficiențe 
şi limite aflate mult sub aşteptările 
omului!. „Intreaga istorie, adaugă 
el, îmi pare atît de nulă, încît mă mir 
cum de există oameni care toată 
viaţa se ocupă numai cu trecutul.” 
Ea trebuie negată pentru faptul că, 
luată ca întreg, este un eşec?, dar de 
aici nu rezultă, cum cred unii analişti 
ai scrierii, că Cioran nu avea „nici o 
consideraţie faţă de istorie şi feno- 
menele ei”. Prima sa carte infirmă 
categoric această impresie, chiar 
dacă filozoful însuşi, prin permanenta 
sa metodă, niciodată dezminţită, de 
învăluire a partenerilor săi de dialog 
cu afirmaţii neordinare şi spontane, a 
putut încuraja, uneori, anume o astfel 
de înţelegere a istoriei. Dar un fapt 
în sine nu poate fi negat exclusiv pe 
motiv că nu-ţi place; aceea ce există 
independent de voința mea şi aceea 
ce îmi place mie sînt lucruri care fac 
parte din două sfere complet străine 
una de alta sub raport ontologic şi 
de cunoaştere. Da, zice gînditorul, 
istoria nu poate fi pe placul omului, 
ba mai mult: ea este un adevărat ma- 
sacru, va mărturisi el la un moment 
dat“, însă de aici nicicum nu rezultă 
posibilitatea ignorării ei, ci doar rea- 
litatea respingerii afective pe motivul 


subiectiv al insatisfacţiei. „Nimeni nu 
neagă istoria dintr-un capriciu trecă- 
tor, ci sub imboldul unor mari tragedii 
pe care puţini le bănuiesc” (p. 104), 
altfel spus, numai în situaţia conştien- 
tizării dramatismului condiţiei umane. 
„Oamenii cred că ai gîndit abstract 
asupra istoriei şi apoi ai negat-o în 
urma calculului şi a reflecţiei, cînd în 
realitate negația izvorăşte din cea mai 
mare întristare. In acest moment cînd 
neg întreg trecutul umanităţii, cînd 
nu mai vreau să iau parte la viaţa 
istorică, sînt apucat de o întristare 
mortală, dureroasă pînă dincolo de 
închipuire” (/bid.). Neg funciarmente 
istoria tocmai pentru că este, în vir- 
tutea raportului ei catastrofic cu mine, 
fapt ce mă face să-i substitui ceva 
realmente reconfortant, o realitate 
care ar putea oferi sufletului meu, 
copleşit de atîtea întrebări fără răs- 
punsuri, să peregrineze nestingherit 
pe nenumărate căi nebănuite ale cu- 
noaşterii. „Nu găsesc eu o împăcare 
mai mare în contemplaţia eternității? 
se întreabă Cioran. Nu om şi istorie, ci 
om şi eternitate, iată un raport valabil 
în lumea în care nu merită nici să 
respiri” (/bid.). Perspectiva, ca şi ob- 
servaţiile din care aceasta se naşte, 
este clară şi mai ales este fantastic 
de promițătoare. Dar cum se poate 
omul proiecta realmente în ea? lată 
soluţia lui Cioran: „Istoria este ceva 
ce trebuie depăşit (subl. n.). Şi nu 
poţi depăşi istoria decît atunci cînd 
trecutul, prezentul şi viitorul nu mai 
au pentru tine nici o importanţă, cînd 
îţi este indiferent cînd şi unde trăieşti” 
(p. 103). Această idee curajoasă şi 
originală, nedistanţată prea mult, ce-i 
drept, de teoriile dospite pe faimoasa 
„teroare a istoriei”, a rămas la Cioran 
pentru totdeauna elementul central 
al filozofiei sale cu privire la istorie?. 

Tot aşa ca mai toţi marii gînditori 
clasici — antici şi moderni —, Cioran nu 
poate vedea sensul istoriei în afara 
frumosului. „Am avut momente, zice 
el, cînd frumuseţea unei flori a justifi- 
cat în faţa înţelegerii mele existenţa 
unei finalităţi universale” (p. 175). 
Aporie, cum credea cutare filozof, 
sau dovadă ingenuă de lirism, „act 
de estetizare prin limbaj'$, cum îşi 

poate atît de uşor închipui un critic 
literar? Nici una, nici alta. Nici urmă 
de deconcertare sau de deşarie re- 
flexe estetizante. În viziunea tînărului 
filozof, în mod normal, omul îşi leagă 
durata sa istorică de idealuri, dar nu 
ca forme, bineînţeles, ci ca esențe 
fundamentale. Tocmai de aceea 
frumuseţea e partea ineluctabilă a 
existenţei, e valoarea fără de care 
lumea aceasta nu mai are nici un 
rost; pierzînd frumosul, „aşa ajungi 
să pierzi totul...” (p. 105). Normali- 
tatea umană a existenţei, cu toate 
componentele ei, fiind dată peste 
cap, omul nu mai are ce aştepta de 
la realităţile în care vegetează şi este 
silit să găsească o altă modalitate de 
viaţă, „aşa cum natura n-a mai cu- 
noscut înaintea lui” (/bid.). Soluţia nu 
poate fi decît evadarea în altă durată 
a existenţei, depăşirea acestei istorii, 
saltul, prin conştiinţă şi printr-o stare 
sufletească specială, în eternitate, 
unde nu numai valorile şi mizeriile 
istorice, dar nici chiar moartea nu-l 
mai poate teroriza pe om. „Depăşind 
istoria, realizezi supraconştiinţa, 
care intră ca un element important 
în experienţa eternității. Supracon- 
ştiinţa te duce într-o regiune unde 
toate antinomiile, toate contradic- 
tiile şi incertitudinile acestei lumi 
nu mai au nici o valoare, unde nu 
mai ştii că exişti şi că mori” (/bid.). 
Experienţa aceasta existenţială, care 
pentru conştiinţa istorică este cu 
totul neobişnuită, ba chiar se arată 
fantastică, nu este deloc imposibilă, 
dacă se bazează pe o contemplaţie 
de intensitate maximă şi de durată 
nelimitată. In caz contrar, adică atunci 
„cînd revii din contemplaţia eternității” 
(Ibid.), cazi în timp, deci te întorci la 
perspectiva terifiantă a istoriei. 

lată că, văzute fiind drept loc de 
concepere a perspectivei existenţiale, 
culmile disperării lui Cioran, în loc să 
fie îngrozitoare, cum s-a crezut întot- 
deauna şi cum pare să fi sugerat chiar 
şi gînditorul, dimpotrivă, se propun 
ca unica şansă de salvare a omului, 
prin realizarea unui alt rost şi a unei 
alte durate a vieţii sale, considerate în 
cu totul alţi parametri existenţiali, de 
vreme ce rămîne stabilit definitiv că 


pe sine însuşi el nu se poate anula. 
Dacă această soluţie trebuie înţelea- 
să, aşa cum pare să se impună, ca o 
alternativă la istoria pe care scriitorul 
român n-o acceptă, atunci aici se 
potriveşte foarte bine atitudinea lui 
K. Popper, cu condiţia să o raportăm 
la un cadru existenţial incomparabil 
mai larg decit istoria politică la care 
se referă critic filozoful raţionalist 
englez: „Deşi istoria scop nu are, noi 
trebuie să-i impunem scopul nostru, 
şi cu toate că istoria nu are sens, noi 
putem să-i dăm un sens” (subl. a.y. 
Nu cumva aceste observaţii vor 
să insinueze că filozofia lui Cioran nu 
este nici pe departe atit de pesimistă 
cum se crede de obicei şi că, mai 
degrabă, sub veşmîntul cernit şi atit 
de incomod al disperatului incurabil, 
se ascunde un optimist ce se agaţă 
de viață pînă şi cu ultimele rezerve 
ale fiinţei sale? Şi atunci, dacă este 
anume aşa, nu ne vedem nevoiţi să 
formulăm o sarcină complet nouă a 
cercetării acestei opere, care ar con- 
centra toate accentele pe separarea 
limbajului, care orientează eforturile 
spre ţinte false, de ideile „fără formă”, 
care fac specificul gîndirii sale, a fi- 
lozofiei cioraniene eliberată de stilul 
care a aservit-o cu desăvirşire? Avînd 
o astfel de sarcină, va trebui să reacţi- 
onăm cu cea mai mare atenţie la stă- 
ruința gînditorului de a ne convinge 
că „resursele lirice ale subiectivităţii 
indică o prospeţime şi o adîncime 
lăuntrică dintre cele mai remarcabile” 
(p. 8). Aici prudenţa este necesară 
nu pentru a pune la îndoială com- 
plexitatea şi conţinutul inepuizabil 
al universului subiectiv, ci spre a-l 
separa de mijloacele artistice care 
caută să-l exprime sau chiar să i se 
substituie. „Caută” indică tendinţa, 
nu rezultatul, deosebirea dintre ele 
fiind, în cazul de faţă, enormă. 
Istorie înseamnă viaţă, şi vicever- 
sa. De aceea, în mod obişnuit, sensul 
uneia este acelaşi şi pentru cealaltă. 
Nici opera lui Cioran nu face deosebi- 
re principială între cele două expresii 
ale existenței umane. Totuşi, în unele 
cazuri, o anumită distincţie se impune, 
ca atunci cînd gînditorul operează cu 
termenii lume, existenţă, destin ş.a. 

Dar discursul său asupra sensului 
vieţii nu poate fi separat de ceea ce 
spune el despre sensul istoriei. 
Prima carte a tînărului filozof 
trebuie să fi fost influenţată nu doar 
de experienţa sa existenţială, care 
era destul de puţină, ci şi de lecturile 
sale, fie filozofice sau literare, în care 
subiectul era tratat cu subtilitate şi 
cu tristeţe, ca în Plăcerile şi zilele lui 
Marcel Proust, în care se spune că 
„Viaţa face rău la suflet”. Cioran atacă 
subiectul mai pe neocolite, pentru a 
ne spune că, spre deosebire de om, 
„orice fiinţă, ca parte din existenţă, 
poate vieţui, întrucît pentru ea exis- 
tenţa, din care face parte, are caracter 
de absolut. Pentru om, viaţa nu e un 
absolut..., ea este un semn de între- 
bare” fără răspuns, „deoarece viaţa nu 
numai că n-are nici un sens, dar nici 
nu poate avea unul” (p.169). Evident 
că o situaţie descurajantă ca aceasta 
necesită lămuriri. Cioran o explică din 
două unghiuri; în ambele cazuri, el nu 
face o deosebire netă între noţiunile 
viață şi lume. Intr-un caz, sistemul de 
referinţă îl constituie relaţia omului cu 
propria sa viaţă, experienţa sa existen- 
ţială. „Dacă lumea ar fi avut un sens, 
zice el, s-ar fi relevat pînă acum şi noi 
l-am fi aflat. Cum să pot concepe că 
acest sens se va realiza în viitor, cînd 
pînă acum ar fi trebuit să se arate?” 
(subl. a.; p. 151). In alt caz, el porneşte 
de la deosebirea categorică, în ceea 
ce priveşte durata, dintre viaţa omului 
concret şi întreaga existenţă umană, 
trecută, prezentă şi viitoare; evident, 
aici istoria este văzută ca segment al 
celei de a doua durate, nesfirşite, şi 
tocmai aici constatăm că lumea este 
văzută incomparabil mai larg decît 
viaţa. „Lumea n-are nici un sens nu 
numai fiindcă este iraţională în esenţa 
sa, dar şi fiindcă este infinită. Sensul 
este conceptibil numai într-o lume 
finită, în care poţi ajunge la ceva, unde 
sînt limite care se opun regresiunii 
noastre, în care există puncte sigure 
şi delimitate, astfel ca lumea să poată 
fi asimilată unei istorii cu convergenţă 
universală şi precisă, aşa cum face 
concepţia progresului” (/bid.; subl.a.). 
Deci viaţa este examinată, în manieră 
leibniziană, ca parte a existentului 


infinit şi chiar a neantului; viaţa nu are 
sens în sine, prin însăşi natura ei, iar 
cealaltă parte, numită altfel lume, nu 
are sens din cauza extensiunii sale 
nemăsurabile. Avem de a face aici 
cu cea mai autentică metafizică, de 
care tînărul filozof nu spune nimic, 
dar în care îi place să „planeze” în- 
totdeauna: „Sînt convins că nu sînt 
absolut nimic în univers, dar simt că 
singura existenţă reală este a mea. ŞI 
dacă aş fi pus să aleg între existenţa 
lumii şi existenţa mea, aş înlătura pe 
cealaltă împreună cu toate luminile şi 
legile ei, încumetîndu-mă să planez 
singur în neantul absolut” (p. 54-55; 
subl. a.). Dincolo de un anume teri- 
bilism subiectiv, pe care autorul şi-l 
recunoaşte de altfel, constatăm încă 
o dată că viaţa este admisă şi dorită 
cu putere înaintea nimicului şi peste 
acesta. Dar la Cioran, fie că e vorba 
de prima sa carte sau de oricare alta, 
calea meditaţiei nu duce implacabil şi 
neabătut spre o anumită concluzie; 
mişcarea gîndului său este sinuoasă, 
şi nu arareori contradictorie. Uneori, 
pornind de la un subiectivism exacer- 
bat, filozoful susţine că există tot felul 
de „determinante intime care te pot 
duce la o negaţie totală a sensului 
vieţii. Căci în ce priveşte atitudinea 
în faţa vieţii nu mai există adevăr şi 
neadevăr, ci numai reacţia spontană 
a intimităţii fiinţei noastre”. Dar oricîtă 
prestidigitaţie frazeologică ar încerca 
gîndul său, el va rămîne frămîntat 
mereu de două mari probleme exis- 
tenţiale: cum să suporte viaţa şi cum 
să se suporte pe sinet. Faţă cu aceste 
constatări, tînguirile despre lipsa de 
sens a vieţii şi despre „nulitatea şi 
insignifianța” celui care se tînguie au 
o relevanţă destul de redusă. 
Zbuciumările între pulsaţia pu- 
ternică a vieţii şi decepţiile în ceea ce 
priveşte comoditatea ei este de fapt 
singura sursă — e adevărat, foarte pu- 
ternică — a inconsecvenţei discursului 
filozofic al lui Cioran. Veşmîntul verbal 
pe care scriitorul va şti să-l potrivească 
cu rară măiestrie ideilor sale, mai cu 
seamă în operele de mai tîrziu, nu va 
reuşi să depăşească acest handicap, 
care pe el nu pare să-l fi supărat vre- 
odată. Oare nu aici se află explicaţia 

faptului că el şi-a contestat mereu 
cu îndărătnicie statutul de filozof? 
Un cititor mai puţin obişnuit cu astfel 
de scrieri va fi oricînd deconcertat 
de faptul că pe de o parte scriitorul îi 
vorbeşte cu pasiune sumbră că viaţa 
nu merită să fie trăită, iar pe de altă 
parte „manifestă o impacienţă de a 
trăi şi de a se bucura de viață”. El 
susţine că ireversibilitatea vieţii nu are 
altă țintă decît moartea şi disoluția, 
dar totodată protestează împotriva 
ireparabilului, vociferînd cu disperare 
că răul din lume nu este şi răul său (p. 
194-195). Anume în asemenea situaţii 
disperarea sa e sinceră, în rest este 
jucată — ce-i drept, adeseori, cu proce- 
dee şi prin gesturi admirabile. Cînd nu 
se îngrijeşte însă de aceste mijloace, 
disperarea sa nu face doi bani, ca 
atunci cînd zice: „Aş putea crede în 
această lume, cînd ea s-ar schimba 
pentru mine” (p. 195). Văzută din ase- 
menea unghi, extravaganta soluţiei de 
îndreptare a existentului pare în firea 
lucrurilor: „Ar trebui mai puţin ireparabil 
şi mai multă absurditate acestei lumi, 
pentru ca să se poată schimba” (/bid.). 

Dar, aşa cum vom vedea mai 
jos, cînd va fi vorba despre poziţia 
gînditorului în chestiunea optimismu- 
lui istoric, în ultimă instanţă gînditorul 
nu se mulţumeşte să constate că 
această viaţă nu are sens, ci caută 
să găsească pentru om un alt rost, 
o altă viaţă. El constată că omul ia 
destinul ca atare, chiar dacă acesta 
se arată ireparabil, dar la fiecare 
experienţă grav eşuată el va striga 
repetat cu indignare: niciodată! Nu se 
va decepţiona însă niciodată într-atit 
încît să renunţe la viaţă, nici măcar în 
gînd: „De ce să mă sacrific în gînd, 
de ce în ordinea conceptibilului să 
nu admit că eu m-aş putea potrivi 
într-o altă formă de viaţă, într-o altă 
alcătuire de existenţă?” (/bid.; subl. 
a.). Această împăciuitoare expresie 
retorică, în care interogaţia este su- 
perfluă, ar putea fi un punct final la 
digresiunile teribiliste ale lui Cioran 
despre disperare, arătînd ceea ce ele 
vor să fie, dar demonstrînd totodată 
că sînt reversul a aceea ce aştepta 
gînditorul de la viaţă. lraţionalismul 
său şi pornirea de a nega totul nu 
sînt decît un exerciţiu al scrisului care 


se revoltă obsesiv împotriva tiparelor 
tradiţionale, pe cînd el nici nu avea 
de gînd să renunţe la viaţa pe care 
o avea în schimbul unei existenţe 
iluzorii. „Deşi pentru mine viaţa este 
un chin, se confesează el, nu pot să 
renunţ la ea, fiindcă nu cred în ab- 
solutul valorilor transvitale pentru ca 
să mă sacrific în numele lor” (p. 55). 
Periplul nesfîrşit printre marile 
tentaţii ale vieţii şi dezamăgirile ei 
la fel de mari, pendularea constantă 
între extaz şi deprimare, alternarea 
neîncetată a urcuşilor către cele mai 
luminoase speranţe cu prăbuşirile în 
mizeria cotidiană fac dificilă determi- 
narea principiilor care ar putea sta 
la baza rostului vieţii după Cioran. 
Ceea ce este însă evident e că el 
nu dezarmează niciodată, în pofida 
propriilor sale declaraţii contrare; 
de la înălţimea observaţiilor sale, el 
poate opta pentru o altă viaţă dacă 
aceasta este, pentru el, depăşită de- 
finitiv. Văzută de pe culmile disperării, 
viaţa îşi arată nu numai neîmplinirile, 
ci şi toate splendorile ei. Acesta este 
marele avantaj al poziţiei pe care a 
reuşit să şi-o cîştige gînditorul. 


NOTE 


1 Emil Cioran, Pe culmile disperă- 
rii, Bucureşti, Editura Humanitas, 1990, 
p. 103-104. In continuare, trimiterile la 
această operă se fac în textul articolului 
de faţă. 

2 Florin Berindeanu, The History 
According to Cioran, în Essays on E. M. 
Cioran, Arizona State University, 1999, 
p. 24-31 ş.a. _ 

3 Pro & contra Cioran. Intre idolatrie 
şi pamflet. Antol., cuv. înainte şi note de 
Marin Diaconu, Bucureşti, 1998, p. 40. 

+ Fernando Sabater, Eseu despre 
Cioran, Bucureşti, 1998, p. 167-168. 

5 Vezi Aleksandra Gruzinska, 
E. M.Cioran: le temps humain et 
leternel present, în Essays on E. M. 
Cioran, p. 96-97. 

6 Eugen Simion comentează pe..., 
Bucureşti, 1994, p. 111. 

7 Kapn Monnep, Orkpbiroe o6me- 
CTBO n ero Bparn, TOM ll, Mockea, 1992, 
c. 320. 

8 Vezi Florin Berindeanu, op. cit., 
p. 32. 
° Pro & contra Cioran, p. 36. 

NAE IONESCU 
ŞI GENERAŢIA 
CONDAMNATĂ 
LA LUCIDITATE 


Profesorul de logică şi de 
metafizică, dascălul de gazetărie 
mereu actual, mentorul de gândire 
al unei întregi generaţii, „filozoful” în 
gazetărie şi „gazetarul” în filozofie, 
polemistul bătăios, Nae lonescu se 
situează în viaţa bucureşteană ca 
elev al lui N. lorga şi ca moştenitor 
spiritual al lui V. Pârvan. 

„Profesorul de nelinişti”, cum 
zicea N. Steinhardt, s-a format îna- 
inte de primul război mondial (când 
a început războiul avea 26 de ani). 
C. Rădulescu-Motru a fost nu numai 
profesorul său, ci şi acela care i-a 
orientat destinul, primindu-l printre 
colaboratorii „Noii Reviste Româ- 
ne” şi trimiţându-l apoi la doctorat, 
în Germania, la Munchen. Ulterior, 
în 1920, C. Rădulescu-Motru îl va 
introduce în corpul universitar ca 
asistent al său, încredinţându-i cur- 
surile de logică, de teoria cunoștinței 
şi metafizică şi tot el va fi acela care 
îl va lansa pe fostul său student în 
câmpul unei ziaristici care îi va aduce 
lui Nae lonescu gloria, la fel de mare 
ca şi cea a renumitelor sale cursuri 
universitare. Alături de C. Rădules- 
cu-Motru, P. P. Negulescu a fost cel 
de-al doilea dascăl care a contribuit 
la formarea intelectuală a viitorului 
doctor munchenez. Admirator fanatic 
al lui N. lorga, care i-a fost profesor şi 
mentor spiritual, Nae lonescu nu va 
ezita, după ani de zile, să polemizeze 
cu profesorul său. 

Influenţa lui Nae lonescu s-a 
propagat în medii diferite, dar a rodit 
mai bogat în mediul universitar, înce- 
pând cu anul 1922. În viaţa universi- 


tară, Nae lonescu se situează ca un 
descendent direct al lui N. lorga şi se 
recunoaşte ca unul „din elevii săi cei 
mai „puri”, crescuţi adică în realismul 
istoric, fenomen românesc dinamizat 
de N. lorga”. Cronologic însă Nae 
lonescu apare ca un „descendent al 
lui V. Pârvan. „Căci de la 1926 încoa- 
ce are în faţa sa o masă de studenţi 
care crescuseră sub magia lui V. 
Pârvan şi care nu-şi mai găseau nici 
un maestru spiritual.”2 Nae lonescu 
va gândi în continuare orientarea 
spirituală, căci studenţii „nu caută la 
Universitate numai o bună şi precisă 
învăţătură”, ci mai ales „o metodă 
de viaţă şi de gândire, un maestru 
spiritual, adică un om destul de 
sincer ca să nu şovăie” şi „destul de 
viu ca să nu piară el însuşi, copleşit 
de conştiinţa acestei zădărnicii”?. 
„Profesorul” se dovedeşte de la bun 
început un tip socratic prin refuzul 
oratoriei şi al metafizicii exterioare. 
„El va readuce metafizica la punctul 
ei iniţial: cunoaşterea de sine. De la 
prima sa lecţie de metafizică — pro- 
blema ființei va rămâne centrul de 
preocupări teoretice ale profesorului 
Nae lonescu. Structură antioratorică, 
el introduce în Universitate tehnica 
socratică a lecţiilor familiare, calde, 
dramatice. Creează repede un stil, 
pe care îl imită studenţii: vorbire 
directă, fraze scurte, exemple frivo- 
le.” Nae Ionescu va susţine metoda 
gândirii cu „mintea proprie”, cu priză 
la real şi cu perceperea vieţii ca ipos- 
tază vie a realului. Mulţi dintre tinerii 
care vor săvârşi marea deschidere a 
culturii române spre universal au fost 
discipolii lui Nae lonescu. Deşi per- 
sonalităţi complexe şi total diferite, 
ei s-au simţit apropiaţi prin aceleaşi 
crezuri şi prin dezbaterile atât de ac- 
tuale în acea vreme — „cunoaşterea 
de sine”, „autenticitatea”, „trăirea”, 
„experienţa” pe care le aflaseră în 
ideile lui Nae Ionescu. Datorită me- 
todei „socratice” a „Profesorului, 
foştii săi elevi sunt „atât de per- 
sonali, atât de rotunijiţi sufleteşte, 
chiar atât de deosebiți între ei”5. 

Mircea Eliade va fi unul dintre 
acei care au trăit cu intensitate 
„aventura” cunoaşterii, enunțată de 
Nae Ionescu. Simpatia dintre Mircea 
Eliade şi Nae lonescu a fost recipro- 
că. Discipolul vede în profesorul său 
un mentor spiritual care se adresează 
studenţilor chemându-i să reflecteze 
asupra diverselor probleme şi învă- 
țându-i să le rezolve singuri printr-o 
reflectare proprie. Datorită lui, Mir- 
cea Eliade pătrunde la „Cuvântul” şi 
devine cunoscut într-un cerc larg de 
intelectuali. Profesorul îi intuieşte po- 
sibilităţile şi îi supraveghează lecturile 
filozofice care se înmulţesc simţitor: 
Bacon, Kant, Steiner. Mircea Eliade 
a păstrat o adâncă recunoştinţă faţă 
de mentorul său spiritual, dovadă 
este iniţiativa sa de a aduna într-o 
culegere articolele politice ale lui 
Nae lonescu, scrise în 1926-1933. 
Acestea vor fi publicate în 1937, la 
Editura Culturii Naţionale sub titlul 
Roza vânturilor, însoţită de o scur- 
tă prefaţă a autorului şi cu o amplă, 
elogioasă postfață a îngrijitorului 
ediţiei — Mircea Eliade. Aceasta va fi 
singura carte, apărută în timpul vieţii 
sale. După moartea lui Nae lonescu 
(15 martie 1940), s-a constituit un 
Comitet pentru editarea operei sale, 
alcătuit din foşti studenţi şi colabo- 
ratori ai profesorului (Const. Floru, 
Const. Noica, M. Vulcănescu) care 
au beneficiat şi de sprijinul altora, 
sub coordonarea academicianului 
Octav Onicescu. Acest comitet a 
editat patru cursuri celebre: Isto- 
ria logicei (1941, cu un memorabil 
portret al lui Nae lonescu, scris de 
V. Băncilă), Metafizica (1942 — este 
vorba de cursul despre Cunoaşterea 
imediată, ţinut în 1928-1929), Logi- 
ca generală (1943), Metafizica II 
(1944 — este vorba de cursul despre 
Cunoaşterea mediată, ţinut în anii 
1929-1930). 

În Izvoare de filozofie. Cule- 
gere de studii şi texte, Il (Editura 
Bucovina, Bucureşti, 1944) vedea 
lumina tiparului teza de doctorat, în 
limba germană (susţinută de Nae lo- 


nescu la Universitatea din Munchen, 
la 3 aprilie 1919). 

Nae lonescu va fi acela care 
îl va descoperi şi pe Mihail Sebas- 
tian, în 1927, când prezida Comisia 
de bacalaureat la Liceul din Brăila. 
Remarcând calităţile excepţionale 
ale tânărului candidat, profesorul 
Nae lonescu l-a invitat să vină la 
Bucureşti pentru a intra în redacţia 
ziarului „Cuvântul”. Astfel a început 
cariera de scriitor şi publicist a lui M. 
Sebastian. La Bucureşti l-a cunoscut 
pe M. Eliade (care avea să-l introducă 
în cercul fruntaşilor tinerei generaţii 
— M. Vulcănescu, P. Comarnescu, 
Arşavir Acterian, lonel Jianu — care 
erau mai vârstnici decât el cu vreo 
3-4 ani). M. Sebastian a fost bine 
primit şi s-a bucurat de protecția a 
două personalități importante care 
i-au înlesnit ascensiunea în lumea 
literară — Nae lonescu şi Al. Ro- 
setti, directorul „Revistei Fundațiilor 
Regale”. M. Sebastian a rămas un 
admirator fidel al lui Nae lonescu, 
deşi între ei exista o contradicţie 
flagrantă. Nae lonescu era un re- 
prezentant al influenței germane 
în România, un susținător al ideilor 
naționaliste de extremă dreaptă, pe 
când M. Sebastian era un adept al 
culturii franceze şi avea convingeri 
democratice de stânga. Conflictul nu 
a întârziat să apară, în 1934, atunci 
când M. Sebastian i-a cerut lui Nae 
lonescu o prefață pentru romanul său 
De două mii de ani în care relata su- 
ferinţele unui tânăr student evreu din 
pricina prigoanei milenare împotriva 
poporului său. Nae lonescu a scris o 
prefaţă în care a susţinut că aceste 
persecuții sunt necesare potrivit legi- 
lor istorice, deoarece poporul evreu 
nu şi-a recunoscut Mântuitorul. Când 
a primit această prefaţă, M. Sebastian 
s-a aflat în faţa unei crunte dileme: să 
publice prefața şi să confirme, astfel, 
teza lui Nae lonescu ori s-o restituie 
autorului cu explicaţiile de rigoare. 
„M. Sebastian, printr-un act de bra- 
vadă, a publicat prefața, fără s-o 
însoţească cel puţin de o postfață în 

care să combată teza net antisemită 
a binefăcătorului său. Abia mai târziu 
a publicat o broşură separată în care 
a încercat să explice soluţia pe care a 
adoptat-o.” În urma eseului Cum am 
devenit huligan al lui M. Sebastian, 
oricine ar fi putut întrevedea destră- 
marea prieteniei lor. Dar nu va fi aşa, 
căci autorul Oraşului cu salcâmi va 
continua să-l aduleze pe cel pe care 
îl numise „directorul de conştiinţă”. 
În Jurnal, poate cea mai paradoxală 
pasiune intelectuală pe care o face 
M. Sebastian, este cea pentru Nae 
lonescu, pe care îl apelează simplu 
şi călduros, Nae. Deşi demult nu mai 
era student, discipolul nu lipseşte de 
la nici unul din cursurile profesorului 
pe care le comentează pasionat în 
însemnările sale. Fascinat de fantas- 
ticul joc al ideilor, M. Sebastian nu se 
poate abţine să nu noteze şi uriaşele 
crize de orgoliu ale lui Nae lonescu, 
tiradele sale naţionalist-extremiste, 
ca şi fabulaţiile pe teme politice. La 
moartea  idolului, o durere acută 
străbate fiinţa lui M. Sebastian: „A 
murit Nae lonescu (15 ianuarie 1940). 
Plâns nervos, imposibil de reţinut. Se 
duce cu el o întreagă perioadă din 
viaţa mea. Ce soartă stranie a avut 


omul ăsta extraordinar care moare 
neîmplinit, nerealizat, învins — şi dacă 
nu mi-ar fi greu s-o spun — ratat. Mi-e 
atât de drag tocmai pentru că a avut 
aşa de puţin noroc”(16 martie 1940). 

Dincolo de opiniile contradictorii 
la adresa acestei personalităţi atât de 
controversate în epocă — etichetat de 
unii „mesianic pe dos”, „seducător 
agent al Diavolului”, „profesor de lo- 
gică, acuzat de plagiat”, „monument 
de cinism, cupiditate şi mercantilism, 
snobism şi topenie balcanică”; iar de 
alţii — „profesor de neliniști” şi „director 
de conştiinţă”, „creatorul elitei gândi- 
toare”, „incredibilul model intelectual” 
— Nae lonescu a ştiut să conducă 
orientarea spirituală a tineretului, 
având un impact decisiv asupra lor. 
El a fost acela care a reuşit să dea fi- 
lozofiei româneşti, pentru prima dată, 
„O identitate inconfundabilă în cuge- 
tarea universală, câştigându-şi un loc 
echivalent cu cel deţinut de Descartes 
în filozofia franceză, de Bacon în cea 
engleză, de Kant în cea germană şi 
de James în filozofia americană”. 
Chemarea lansată de Nae lonescu 
a însemnat o sincronizare cu întregul 
curent literar european; desăvârşirea 
mai mult sau mai puţin împlinită, în 

funcţie de talentul fiecărui — avea să 
vină din partea discipolilor săi. „Mo- 
mentul spiritual pe care îl alimentea- 
ză necontenit lecţiile şi articolele lui 
Nae Ionescu aparţine unui alt ciclu. 
Se cere, înainte de toate, o totală 
sinceritate față de sine şi faţă de ai 
tăi. Nu ştii decât ceea ce trăieşti tu; 
nu rodeşti decât în măsura în care te 
descoperi pe tine. Orice drum e bun, 
dacă duce în inima fiinţei tale, dar mai 
ales drumurile subterane, marile ex- 
perienţe organice, riscurile, aventura. 
Un singur lucru e esenţial: să rămâi 
tu, să fii autentic, să nu-ţi trădezi fiin- 
ta spirituală.” Tinerii erau învăţaţi să 
creadă în aventură şi să nu devină 
robi ai teoriilor generale, ai dogmelor 
seci; sinceritatea era promovată pre- 
tutindeni, iar exasperarea — privită cu 
simpatie. Nae lonescu nu le cerea ti- 
nerilor decât un singur lucru: să-şi gă- 
sească drumul către ei înşişi, să aibă 
dragoste pentru trăirea interioară, să 
fie sinceri şi să fie autentici. „Omul se 
verifică prin viaţa şi capacitatea sa de 
rodire — şi poate nădăjdui mântuirea 
prin sinceritatea sa faţă de sine. Tot 
aşa un neam supravieţuieşte prin 
sinceritatea faţă de sine, prin curajul 
său de a se cunoaşte aşa cum este; 
prin autenticitate (...). Autenticitatea, 
fără de care nimic nu e valabil, îţi cere 
să fii tu însuţi — dar realizând-o, te 
recunoşti dincolo de tine (...). Caută- 
te pe tine însuţi — cu sinceritate, cu 
îndrăzneală — şi vei vedea că tu eşti 
în altă parte decât în tine; te vei găsi 
sub umbra lui Dumnezeu”. 

Nae lonescu a lansat în epo- 
că conceptul de „trăire”, a pledat 
pentru ortodoxie, pentru renaşterea 
românească, s-a conectat la tot ce a 
dezbătut „generaţia tânără” în acea 
vreme — „experienţă”, „aventură”, 
„autenticitate”. „Ca să poţi ajunge 
undeva, oriunde, trebuie înainte de 


toate să fii tu însuţi, să fii autentic. În 
această dramatică şi necesară luptă 
pentru autenticitate — fără de care 
nimic nu se poate crea — profesorul 
Nae lonescu a jucat rolul de frunte.” 
De numele lui Nae lonescu se va lega 
activitatea „noii generaţii spiritualiste”, 
generaţia patetică a intelectualilor 
care se simțeau irezistibil atraşi de 
vâltoarea acţiunii. 


NOTE 


t Dezacordul dintre Nae Ionescu şi 
Nicolae lorga a fost mai mult de natură po- 
litică. Ceea ce-i reproşa Nae Ionescu lui 
N.Iorga era faptul că niciodată acesta nu 
a transformat o acţiune declanşată de el 
sau în care avusese un cuvânt hotărâtor 
de spus şi n-a întețit flacăra atunci când 
i-a fost cu putinţă. 

2 Nae lonescu, Roza vânturilor, 
Editura Hyperion, Chişinău, 1993, p. 274. 

3 Idem, p. 274. 

4 Ibidem, p. 275. 

s Ibidem, p. 428. 

6 În timpul vieţii i-au mai apărut 
articole răzlețe în presa vremii. Într-un 
volum colectiv al Institutului Social Român 
— Doctrinele partidelor politice, Editura 
Culturii Naţionale, Bucureşti, 1924 — îi 
apăruse conferinţa despre Sindicalism 
(rostită în 1923). La acestea se adaugă 
şi câteva prefețe sau introduceri la volu- 
mele altora, cea mai faimoasă rămânând 
prefața la romanul De două mii de ani, 
amplu dezbătut în epocă. 

7M. Sebastian evocat de lonel 
Jianu, în România literară, 17-23 septem- 
brie, 1997, an. XX, nr. 37, p.10. 

8 La început de drum de Dan Zam- 
firescu în Roza vânturilor, ed. cit., p. 4. 

° Idem, p. 276. 

1 M. Eliade în Roza vânturilor, ed. 
cit., p. 282-283. 

“ Idem, p. 276. 

ARHITECTURA 
BUCURIEI 


Dacă cioranienele Exerciţii de 
admiraţie veneau să defrişeze întru 
câtva savanele de splin şi angoase 
crepusculare ale ilustrului sceptic, 
retras solitar pe culmile disperării, 
atunci Exerciţii de bucurie ale Ro- 
maniţei Rusu (Editura Timpul, laşi, 
2004) sunt expresia pură a unei stări 
juvenile, aflate, dacă nu la polul opus, 
atunci cu siguranţă la alt meridian, al 
vârstei edificatoare, al continentului 
sincerităţii făurindu-se calm împlinite. 
Ambele formule sunt, în fond, exerciţii 
adecvate celor două lumi imaginare, 
cu precizarea că expresia bucuriei, 
netrucată de artificiile experienţei, 
e cu siguranţă mai sinceră şi mai 
proprie stării trăirilor. 

Arhitecta de azi a Marsiliei şi 
Aix-en-Provence-ului, Romaniţa 
Rusu este fiica celor doi mari prieteni 
ai Basarabiei, ilustrului eminescolog 
Aurelia Rusu şi savantului-filolog, 
basarabeanului Valeriu Rusu, fonda- 
torul Şcolii de traducători din literatura 
română la Universitatea din Aix-en- 
Provence. Presupun că volumul în 
cauză este surpriza a doi părinţi 
iubitori pentru vlăstarul lor împlinit, 
care a părăsit în anii adolescentini, 
preuniversitari, ideea unui traseu 
literar, iniţiat (la vârsta de 13-15 ani!) 
în pagini de poezie, file de jurnal, 
eseuri literare, scrise în limba română 
şi franceză, pledând în consecinţă 
în favoarea poeziei geometriilor 
arhitecturale. E o restituire tardivă, 
dar necesară, prin întoarcerea în 
albia literaturii române a unui talent 
autentic, născut la interferența a două 
arte şi două culturi. 

Exerciţii de bucurie se des- 
chid cu autograful faximilat al poetului 
loan Alexandru, autentificând (în 
1986) naşterea „Logosului devenit 


Romaniţa Rusu 


Exercitii de bucurie 


I 


istorie” prin binecuvântarea „semnelor 
unei ieşiri” de bun augur: „Dinspre nun- 
tă către cuvânt intrarea în natură poate 
fi semnul ieşirii către cele spirituale”! 

Evident, intrarea (ieşirea) către 
cele spirituale este posibilă doar prin 
descifrarea simbolurilor arhetipale: 
Legenda, Oraşul, Roata, Taina tim- 
pului, Formula magică, Dreptatea, 
Spirala, Contradictii, Biblioteca, 
Nunta, Clepsidra, Calea soarelui şi Le 
miracle de l'enfance sunt câteva din 
titlurile-cheie ce indică perseverenţa 
căutării acelei descifrări. „Oraşul e 
minunea cea dintâi / adusă-n dar de 
zei / primului om / care-a uitat singu- 
rătatea; şi pentru că zeii erau păgâni, 
/ au răspândit actori şi clovni (...) Ora- 
şul s-a schimbat / şi clovnii rătăcesc / 
înstrăinaţi de noii zei; / însă şi astăzi / 
Curtea Miracolelor ne aşteaptă / la fie- 
care pas, pe fiecare stradă.” (Oraşul). 
Versul Romaniţei Rusu este epifanic 
şi apodictic în acelaşi timp: „Mâine din 
umăr rupem braţul / şi-l dăruim / cu-n 
surâs zburătorilor înecaţi. / Din dar în 
dar, / decenţa publică ne cere / să ne 
târâm cât mai departe / făptura ciun- 
tită-n care bate / pendula neagră...” 
(Generozitate). 

Sunt predilecte viziunile „ochiu- 
lui de rouă” ale începutului: „An de 
an, / cu-aceeaşi bucurie, / lumina sle- 
ită a florilor răsărea / ca o nouă cre- 
dinţă din căutările iernii” (Amintire). 
Sau: „În fiecare dimineaţă / învăţ să 
număr de la capăt” (Joc de copii). Sau 
„Fiecăruia ne-a fost dăruit începutul” 
(Mărul de aur). Sau: „Intoarcerea la 
punct / regăseşte în invizibilul, / nebă- 
gatul în seamă grăunte, / preaplinul 
echilibrului dintâi” (Microscopică). 
Aici, ca peste tot, este impresionantă 
intuiţia proporţiilor, explorarea limba- 
jului geometric: punctul, sfera, „globul 
de cristal”, spirala, jumătatea, curba, 
muchia, tăişul, cumpăna. Pentru for- 
mula-i perfectă este integral citabilă 
poezia Rod: „Când iubirea / se leagă- 
nă-n hamacul amintirii, / merii rodesc 
păsări de aur / şi preoteasă e doar 
Fericirea. / Nici-un cuvânt, nici-o pri- 
vire / nu i-ar sluji-n altar mai bine”(!). 
Uşoarele reminiscenţe (tipologii?) din 
lon Barbu („Mă încredinţez tăcerii, / 
orbirii dimpreună — / rotund compact 
şi pur / gonit prin ceţurile sure”, Rân- 
duri-gânduri) se interpătrund cu cele 
din Arghezi, Tagore, Valery, Bacovia, 
Eminescu. Edificatoare este poezia 
Contrast. Trăirea contrastantă debu- 
tează cu tuşe argheziene („Soarele 
azvârle / cu gesturi leneşe şi largi / 
săbii subţiri de foc / găurind inimile 
/ frunzelor de aur străvechi”), apoi 
parcurge imaginea de brahman indus 
a râului timpului („Un râu de scântei 
cărunte / curge mohorât / peste con- 
voiul frunzelor / săgetate”), ezită-n 
ramificările lugubrului bacovian („Lu- 
gubre se-nalţă / ca tuburile unei orge, 
/ ramurile pădurii schingiuite”); se 
esenţializează eminescian („Natura 
toată e un arc slăbit / ce se-ncovoaie”) 
şi culminează apoteotic în propria sa 
afirmare: „Eu mă înalţ în primăvara 
mea, / înaltă şi dreaptă, / verticală din 
natura întinsă”! La fel de coerentă ca 
formă şi imagine rondelică este struc- 
tura poemului Taina timpului, una din 


cele mai rezistente piese ale acestui 
volum, un poem marcat de sobrietate, 
măreție ciclică, glacială, ca o spirală 
în abis: „Sonorul ram pe umed trunchi 
/ Işi pleacă trupul cel inert. / Răresc 
al timpului mănunchi / Secundele. 
Fug în deşert! // Işi pleacă trupul cel 
inert / Copacii; tac şi nu-mi răspund. / 
Secundele. Fug în deşert? / Au taina 
lor nu le-o pătrund?”. 

Funciarmente înzestrată în 
gândire lucidă („Dreptatea ţine la ochi 
legată, / îndoiala — cumpănă nedreap- 
tă”), viziune poetică („O nouă toamnă 
se arată / (ce mult fermecătoare!) / 
şi zgârie într-o cădere / prelungă şi 
metalică / pereţii trişti ai puşculiţei de 
ceramică”) şi simţ arhitectonic al pro- 
porţiilor („Din trei în trei / mă-ntorc la 
turla cea dintâi / şi-adaug la zidire altă 
turlă”), până la urmă tânăra a optat 
pentru poezia volumelor geometrice 
caligrafiate în peisajul urban. A fost 
o opţiune pe muchie şi fără scăpare, 
precum se destăinuie poeta în poe- 
mul omonim: „Am un cub — cubul meu 
de lumină: / fiecare faţă îşi oglindeşte 
fidel opusa, / în deplină armonie... / 
Narcis zâmbeşte, mulţumit de sine! // 
Doar muchia visează încordată / la 
Marea Nebunie / de-a se descătuşa... / 
vreodată... / în sferă!” (Fără scăpare). 
Acest poem al încununării gândirii 
geometrice confirmă că armonia 
sferică, împlinirea spirituală poate fi 
atinsă doar prin opoziţie, prin exalta- 
rea tăişului. Cel cu toate suprafeţele 
comode — Cubul — nu va ieşi niciodată 
din comun. 

Jurnalul En traversant l’Europe 
toute seule a 15 ans şi eseurile de 
literatură comparată Le miracle de 
l'enfance şi Jacques Prevert et Marin 
Sorescu: interferens întregesc profitul 
unui copil înzestrat şi cu har literar, 
care, credem, prin acest debut tardiv, 
sporeşte valenţele culturii şi literaturii 
române (şi, precum s-a văzut, nu doar 
ale unei singure culturi!). 

Romaniţa RUSU 


ORAŞUL 


Oraşul e minunea cea dintii 
adusă-n dar de zei 

primului om 

care-a uitat singurătatea; 

şi pentru că zeii erau păgîni, 
au răspîndit actori şi clovni, 
i-au pus să joace săptămîni 
spre a înlocui, 

spre a sărbători 

tărîmul părăsit de-atunci... 
Oraşul s-a schimbat 

şi clovnii rătăcesc 

înstrăinaţi de noii zei; 

însă şi astăzi 

Curtea Miracolelor ne aşteaptă 
la fiecare pas, pe fiecare stradă. 


ELEMENTE 


Aripa fluturelui — plasa pescarului 
zădărnicită-n aşteptare — 

ochiurile goale n-au ştiut să prindă 
polenul ne-mplinit în miez de floare. 
Petala nufărului — ochi de fecioară 

din propriul plîns se adapă — 
disperarea-şi macină zadarnic avînturile 
rupte între dorul de vînt sau de apă. 
Ovalul şarpelui — lianele verii 

căzute la pămînt fără de vlagă — 

şi oare ce ar şti să domolească 
înlănţuirea vrejurilor ce nu se mai dezleagă? 


CONTRAST 


Soarele azvirle 

cu gesturi leneşe şi largi 
săbii subţiri de foc, 
găurind inimile 

frunzelor de aur străvechi 
pe a căror faţă văd 

luciri crepusculare. 

O ultimă ciocîrlie, 

obosită, 

ca un semn închircit, 

mai încearcă o dată, 

cu aripi de plumb, 

să-şi sărute iubitul ceresc. 
Un rîu de scîntei cărunte 
curge mohorit 

peste convoiul frunzelor 
săgetate. 

Lugubre se-nalţă, 

ca tuburile unei orge, 
ramurile pădurii schingiuite. 
Natura toată e un arc slăbit 
ce se-ncovoaie. 

Eu — mă înalt în primăvara mea, 
înaltă şi dreaptă, 

verticală din natura întinsă. 


CÎND ÎNFLORESC CAIŞII 
E primăvară! 


Anotimpul mireselor 

şi al plăpîndelor nuntiri 

din florile buimace de cais... 
Zîmbeşte îndoit caisul 

sub norul de fluturi roz-albi. 
Şi-şi zvirle-n slavă inconştiu 
înaltele-i subţiri crenguţe. 

E tot un fluture, plină ofrandă, 
zîmbet uimit, fantasmagoric... 


Mirat, copilul s-a oprit — 

Stau faţă-n faţă — 

doi copii... 

Cu miîna-i fluture ghioc 
copilu-atinse o mlădiţă 

şi rise floare şi băiat... 

Zvon de copil şi zbor de fluturi, 
gingaşe aripi în ninsoare — 
Risipă fi-va ori ofrandă? 


TAINA TIMPULUI 


Copacii vineţi strîng cu greu 
Sonorul ram, pe umed trunchi; 
Se frîng clipitele mereu, 
Răresc al timpului mănunchi. 


Sonorul ram pe umed trunchi 
Işi pleacă trupul cel inert. 

Răresc al timpului mănunchi 
Secundele. Fug în deşert! 


Îşi pleacă trupul cel inert 
Copacii; tac şi nu-mi răspund. 
Secundele. Fug în deşert? 
Au taina lor nu le-o pătrund? 


Copacii; tac şi nu-mi răspund, 
Privesc cadenţa unui zbor. 
Au taina lor nu le-o pătrund? 
Ce fuge timpu-aşa uşor? 


Privesc cadenţa unui zbor 

Şi mîna plină-aş vrea să simt. 
Ce fuge timpu-aşa uşor? 

Mă doare că nu pot să-l prind. 


Şi mîna plină-aş vrea să simt 
Cu apa-vie: timpul meu. 

Mă doare că nu pot să-l prind... 
Copacii vineţi strîng, cu greu... 


RÎNDURI-GÎNDURI 


Amicii mei, să nu-mi vorbiti, 
în noaptea-şătrărească, 

de prietenie, de iubire — 

de fructe putrede-n pahare, 
sucul cel negru-ar irupe 

în cioburi mii, imunde, 
zăgazuri, 

preschimbate-n cupe... 

să nu-mi vorbiţi, asemeni, 
de flori şi de... uitare — 
cuvintele deşarte 

ar fremăta pe unde, 

la mine să ajungă: 

Şi tot aşa cum luna 
şi-aruncă-n bălți stătute 
profilu-i de sidef, 

ofrandă luminilor mărunte, 
alcătuirilor de praf, 

pe care pofta lor smintită 
de ne-nceput şi de plăcere 
o soarbe-n clipa cea hulpavă, 
de seacă amăgire — 

ştiu şi eu chipul travestirii 
în cumpăna întoars-a firii. 


Nu mai cred în zăpadă, 
în geometria albă 

a apei ce se frînge 

în ea şi în adîncuri 
spre-a s-alinta mai pură 

în palmă, printre rînduri. 

Sub muntele de gheaţă, 

pustiul toamnei geme; 

sămînţă picurată, otrava din brînduşă 
deschide largi corole, 

de vinete capcane. 


Şi nu-mi plîng ochii, lacrima-i secată, 
de prealumina îndelung răbdată; 

nici mă dor tălpile adînc brăzdate 

de cremenea din piscuri fulgerate, 

ci truda lungă care o să fie 

pîn' la zăpada din copilărie. 


E soare iar... 

Un soare blem impersonal; 
din zori mă-ncearcă ceața; 

în vene să-mi pătrundă, 

şi, trîndavă, să mă-mpresoare 
şi să mă țeasă-n crisalidă — 
Cerc a mă-mpotrivi: zadarnic, 
în pîcla din cetate, 

sub fiecare fulg de ceaţă, 
clepsidrele se frîng în cioburi, 
nisipurile se încheagă, 

din curba sticlei desfirate... 
Doar frigul stă să mă adune, 
iar ceaţa-ncepe a se prelinge 
pe buze lin şi pe pleoape — 
Mă-ncredinţez tăcerii, 

orbirii dimpreună — 

rotund compact şi pur 

gonit prin cețurile sure... 


DREPTATEA 


Am pus în talerul stîng 
armura albă 

de luptător în prag de izbîndă; 
şi-am aşteptat, 

şi am chemat 

ursitoarele să se înfrunte. 


Prima a scăpat în talerul drept 

galbenul amăgirii; 

următoarea — albastrul despărțirii; 

scînteia roşie a clipei... 

şi cîte şi mai cîte 

culori nemaivăzute pierdute-n griul talerului drept. 
Cumpăna a căzut într-o rînă 


şi nu mi-a mai rămas 
decit să-ntind o mînă, 

să mai încerc o dată 
s-adaug o iluzie-n partea dreaptă. 


Dreptatea ţine, la ochi legată, 
îndoiala — cumpănă nedreaptă. 


DUET 


1 — neiertătorul tăiş 
al singurătăţii; 

lama rece, lucidă, 
a eu-lui 

în căutarea de sine. 


2 — curba amăgitoare, 
cîrligul fragil 

al iluziei de a te regăsi 
pe tine 

în 1-ul altuia. 


Ah! drumul bătătorit 
al întoarcerii din 2 în 1... 


AMINTIRE 


De casa bunicilor — 

în fiecare primăvară — 
cireşul rezema mirarea albă 
a rodului ce-avea să vină. 


An după an, 

cu-aceeaşi bucurie, 

lumina sleită a florilor răsărea 

ca o nouă credinţă din căutările iernii. 


În grădina bunicilor 

cireşul de odinioară 

s-a uscat; şi-a ars odată cu el 

şi amintirea imobilizată a copilăriei. 


AMNEZIE 


În globul de cristal al zilei de ieri 
caut înverşunat învinuirea din miine 
şi, clocotind în neştire 

o-nchipuire cu cîte-o amintire, 
topesc în ieri pe azi şi mîine 

schimbîndu-le costumele ca-n piese 
făcute din oglinzi şi din reverse: 
pînă ce jocul-nşelător şi dublu, 
uitîndu-şi începutul, 

mă-nşeală şi pe mine. 


Pînă ce stropii umezi de lumină 
se smulg din colbul părăsit 
iertîndu-l pe mîine de orişicare vină. 


STARE DE VERDE 


Mi-s ochii dragului atît de verzi, 

că primăvara, 

clipesc în ei toți mugurii-nvierii 

şi uit să văd cum în fereastră — merii 
se scutură de floare — alb. 


Mi-s ochii dragului atît de verzi, 
că vara, 

mă adîncesc ca-n fîn cosit 

şi uit că-n geam e mărul prăbuşit 
sub rîs de mere — roşu. 


Mi-s ochii dragului atît de verzi, 

că toamna, 

pîndesc în fiecare şoaptă o-ntristare 
şi n-aud cîntecul luminii adunate 

în mere coapte — galben. 


Mi-s ochii dragului mai verzi ca marea 
cînd îşi cocleşte-n valuri repetarea; 

şi ca faleza, în decembrie, pustiită, 
apuc tîrziu în iarnă să mai văd 

cum mere verzi în muguri se ridică. 


FĂRĂ SCĂPARE 


Am un cub — 

cubul meu de lumină: 

fiecare faţă îşi oglindeşte fidel opusa, 
în deplină armonie... 

Narcis zîmbeşte, 

mulţumit de sine! 


Doar muchia visează încordată 
la Marea Nebunie 

de-a se descătuşa... 
vreodată... 

în sferă! 

Emil VRABIE 


AL. STURZA, SCRIITORUL 


Alexandru Scarlat Sturza (Sturdza) e unicul filozof român din sec. 
XIX care a dezvoltat şi a popularizat în întreaga Europă filozofia creştină. 
Mărturie sunt lucrările lui ce au văzut lumina tiparului în timpul vieţii sale, 
precum şi Operele postume religioase, istorice, filozofice şi literare, editate 
în limba franceză în cinci volume, între anii 1858-1861, păstrate şi azi la 
Biblioteca Naţională din Paris. Lucrările lui s-au bucurat de o înaltă apre- 
ciere din partea multor personalităţi de vază ale timpului: Filaret Scriban, 
Mihail Kogălniceanu, Vasili Jukovski, G. Byron şi alţii. Dentu, editorul său 
de la Paris, scria: „Nimeni n-a fost mai capabil şi mai vrednic de a apăra 
cauza comuniunii ortodoxe de Orient (Constantinopol — n.n., E.V.) decât 
autorul acestui volum”. 

Al. Sturza s-a născut la 18 noiembrie 1791 la laşi. În următorul an 
părinţii lui se strămută în Rusia. A fost crescut şi educat în spiritul creş- 
tinesc, al unei bogate culturi universale. Cunoştea limbile română, rusă, 
greacă, latină, franceză, germană. 

A lucrat la Ministerul de Externe al Rusiei, mai întâi ca mic funcţionar, 
apoi ca diplomat la Viena, Paris şi Berlin. A participat activ la pregătirea 
Congresului de la Viena. Numele lui e strâns legat de actul de constituire 
a Sfintei Alianțe. 

Timp de câţiva ani activează la Ministerul Cultelor şi Învăţământu- 
lui al Imperiului Rus. Dar din cauza sănătăţii şi a decepţiilor legate de 
rezolvarea unor probleme diplomatice, demisionează, iese la pensie 
şi se stabileşte cu traiul la Odesa. Se consacră muncii ştiinţifice. Anii 
1830-1854 au fost cei mai fructuoşi ani ai vieţii sale. În această perioadă 
el scrie cele mai valoroase lucrări: Eseu despre legile fundamentale ale 
societăţii şi instituţiile umane, Considerente despre filozofia creştină, 
Menţiuni despre Rusia etc. 

Moare la 13 iunie 1854 la moşia sa de la Manzâr, judeţul Tighina. 

Al. Sturza este cunoscut şi ca un mecena al culturii şi ştiinţei na- 
tionale. l-a promovat şi i-a susţinut în activitatea lor pe mulţi oameni 
de ştiinţă, scriitori, inclusiv pe Al. Hâjdău, M. Kogălniceanu, F. Scriban 
şi alţii. La 1835 AI. Hâjdău, la propunerea lui Al. Sturza, e ales membru 
corespondent al Societăţii de agricultură din Odesa. În 1839, la fondarea 
Societăţii de istorie şi antichităţi din Odesa, domnitorul Moldovei M. 
Sturza e ales membru de onoare, iar peste un an în calitate de membru 
activ al acestei societăţi - M. Kogălniceanu. Cu susţinerea lui Al. 
Sturza, F. Scriban ajunge episcop al Stavropolului. 

În rândurile de mai jos ne vom referi la unele lucrări mai puţin cu- 
noscute ale autorului, în special la cele inserate în volumul Amintiri şi 
portrete, în care se relevă harul de scriitor al lui Al. Sturza. 

Al. Sturza s-a manifestat în 
literatură ca eseist. Practica, mai 
ales în ultimii ani de viaţă, schiţa 
literară. Mânuia cu iscusinţă pana 
(scriitoricească), reuşind să reali- 
zeze portrete, medalioane, evocări 
din propria viaţă şi cea a eroilor 
săi. El întreţine şi o corespondenţă 
inedită cu apropiații săi ori cu unii 
oameni de vază din prima jumăta- 
te a sec. XIX. E cunoscut mai cu 
seamă schimbul de scrisori între 
Al. Sturza şi poetul V. Jukovscki, 
acestea fiind publicate în ziarul 
orăşenesc din Odesa. Numindu-i oa- 
meni distinşi în literatură, redactorul 
le propune cititorilor să urmărească 
schimbul de păreri între aceste două 
personalităţi — unul poet-creştin şi 
altul creştin-filosof, „deşi nu în egală 
măsură înzestrați ca literați”. 

Al treilea volum al operelor 
postume ale lui Al. Struza e intitulat 
Amintiri şi portrete. Aici sunt inse- 
rate câteva lucrări literare valoroase: 
„Amintiri despre viaţa surorii mele 
pentru cei care au iubit-o”, „Amintiri 
despre domnia împăratului Alexan- 
dru l”, portretul vestitului filosof fran- 
cez Joseph de Maistre, al renumitului 
medic şi savant german C. Hufeland, 
socrul autorului, şi altele. Un şir de 
evocări, cum ar fi cele despre N. 
Karamzin, N. Gogol, |. Inzov, precum 
şi corespondenţa sa cu F. Scriban, 
M. Pogodin, E. Marţela şi alţii sunt 
mai puţin cunoscute. 

Vom preciza că Al. Sturza a 
demonstrat har scriitoricesc şi în lu- 
crările traduse sau publicate în limba 
română. 

Asemeni multor scriitori, Al. 
Sturza îl îndeamnă pe cititor să 
scruteze realitatea, meditând asupra 
vieţii, fiind pentru fiecare individ ine- 
dită, trăită, pătimită. lată impresiile şi 
observaţiile personale despre vestitul 
filozof francez Joseph de Maistre, ex- 
puse de Al. Sturza în schiţa „Contele 
de Maistre”: „Contele a fost un om 
neobişnuit, el păstrează vioiciunea 
tinereţii mele şi reprezintă prima 
figură impozantă pe care am întâlnit- 
o, după ce am terminat şcoala şi am 


părăsit căminul părintesc. Aş vrea şi 
acum să-l văd în faţa mea pe acest 
bătrân nobil, care părea mereu cu 
capul ridicat, acoperit cu păr albit de 
natură şi capriciile modei. Fruntea-i 
lată şi faţa palidă reflectau trăsături 
ale unui caracter uimitor, aidoma gân- 
durilor luminate, ochii lui albaştri, cam 
stinşi de vegherile nocturne, adânci 
şi obositoare; în sfârşit, costumul lui 
absolut elegant, vorba şi manierele 
lui politicoase — toate acestea cre- 
ează în conştiinţa mea o integritate 
originală, plăcută, cu care imaginaţia 
mea şi astăzi este luminată. Oricine 
va privi atent portretul contelui de 
Maistre din frontispiciul operelor sale, 
va păstra o impresie vie şi durabilă 
precum chipul său mi s-a întipărit şi 
în memoria mea”. 

Autorul evocă personalitatea 
ilustrului filozof francez J. de Mais- 
tre, precizând concepţiile lui politice, 
atitudinea faţă de Marea revoluţie 
franceză (1789), faţă de Napoleon, 
comentează opiniile contelui despre 
religie, face o succintă analiză a 
operelor lui, expune gândurile lui de 
Maistre, deseori neacceptate de el, 
realizând astfel o imagine completă 
a contemporanului său. 

Cu multă dragoste, dar obiectiv, 
descrie Al. Sturza chipul surorii sale 
Roxanda în eseul „Amintiri despre viaţa 
surorii mele pentru cei care au iubit-o”. 
Autorul îşi deapănă firul gândului în- 
cepând cu anii copilăriei. Roxanda a 
fost o a doua mamă pentru cei mici. 
„Greşelile noastre, bolile şi zbuciumu- 
rile noastre copilăreşti erau acceptate 
de inima ei şi ea le purta cu dragoste 
pentru ca nouă să ne fie mai uşor. 
Insă grijile pe care noi i le dădeam, 
creşteau pe măsură ce caracterele şi 
pasiunile noastre se dezvoltau fizic 
şi moral. Spiritul judicios şi plin de 
clarviziune al surorii mele nu putea 
să prevină ceva, nici să repare, dar 
sufletul său tandru ştia să aline.”? 

Tot aici autorul îşi aminteşte 
şi de buna sa dădacă, Maria San- 
damuri, o femeie simplă, pioasă, 
liniştită la vorbă şi cu o inimă plină 
de dragoste; despre preceptorul său, 

eruditul savant francez Jean Joseph 
Dopagne, pe care-l caracterizează 
ca pe un om destoinic şi fidel familiei 
sale. 

Roxanda a fost domnişoară de 
onoare la Curtea imperială, una dintre 
persoanele apropiate ale împărătesei 
Elizaveta, vieţuind într-o societate 
de elită. Pentru devotamentul său 
faţă de familia împăratului, pentru 
inteligenţa sa, contesa Edling-Sturza 
obţine, la 1824, o concesiune de 10 
mii de desetine în Basarabia, lângă 
Tighina. Într-un stil eseist, concis, Al. 
Sturza descrie modul de gospodărire 
pe moşia Manzâri (sat lângă Tighina, 
azi Lesnoe, Ucraina): „Intreprinderea 
creată la Manzâri se mărea văzând 
cu ochii şi semăna cu o vrajă ieşită 
dintr-un pământ necultivat. Sora mea 
împreună cu soţul său izbutiseră să 
creeze această oază în mijlocul ste- 
pelor; ea a fondat pe o scară largă 
un sistem rural, având la bază munca 
liberă şi just retribuită. Această vastă 
întreprindere se diviza în trei ramuri 
ale industriei agricole din stepele 
noastre: creşterea oilor cu lână fină, 
cultivarea cerealelor şi vieritul... Va- 
lea din Manzâri, unde creşteau ici 
şi acolo stejari, se acoperea încetul 
cu încetul cu tufe umbroase şi astfel 
arborii fură protejaţi de incendiile atât 
de frecvente provocate din cauza 
ierburilor înalte de stepă”. 

Este impresionantă presimţirea 
morţii de către Roxanda. Când bolile 
s-au agravat (suferinţe sufleteşti, 
afecţiuni de inimă), ea trimite scrisori 
tuturor membrilor familiei, pentru a 
sărbători împreună Sfintele Paşti din 
anul 1843. Acesta a fost ultimul Paşti 
în viaţa sa. 

Intr-o lucrare literară redusă 
ca volum, Al. Sturza realizează o 
caracterizare amplă a acestei perso- 
nalităţi culte, care a trăit între oameni 
aleşi; cu diverse aptitudini, inclusiv 
de fermier, cu trăsături de caracter 
deosebite: bună, atentă faţă de cei 
din jur, fidelă, săritoare la nevoie şi 
ingenioasă. 

Al. Sturza recurge deseori în 
lucrările sale artistice la descrieri pe- 


isagistice, creând tablouri surprinză- 
toare, pentru a evidenția caracterele 
personajelor, sentimentele, mai ales 
cele religioase. Intr-o scrisoare, adre- 
sată mamei şi surorii sale, din august 
1836, el descrie locurile splendide din 
Elveţia, unde îşi urma tratamentul: 
„Aceşti munţi uriaşi, acoperiţi până 
la mijloc de nori, aceste cascade, 
care cad cu repeziciune de la înăl- 
timi mari şi aceste locuri adânci 
şi străvezii, împrejmuite de trei 
lanţuri de munţi, situaţi succesiv în 
niveluri; toate, dragă, îţi uimesc şi 
înduioşează inima... In acest Tibet 
european, în aceste cupole de ver- 
deaţă, piatră şi numai piatră, gheţuri 
veşnice Dumnezeu a fost binevoitor 
să ne dea un punct de sprijin pentru 
a cugeta despre măreţia Lui'3. 
Fastuoase tablouri ale naturii 
redă autorul în „Carnetul călătorului 
de nevoie”, publicat în revista Moskvi- 
teanin, la începutul anului 1847. Sunt 
nişte note de călătorie din Italia, unde 
a fost în vara lui 1845 — iarna lui 1846. 
lată un fragment în care transpare cu 
elocvenţă verva de scriitor: „O zi în- 
treagă am urcat spre creasta munţilor 
şi am coborât când se lăsa întunericul 
nopţii de toamnă, spre o trecere pe un 
pod vechi plutitor peste un râu rapid 
într-o regiune dintre cele mai pustii, 
care ne amintea de măicuţa Rusie. In 
zori de zi, panta sud-vestică a mun- 
ţilor a deschis în faţa ochilor noştri 
somnoroşi o privelişte pitorească, 
inedită pentru noi: coboram pe trep- 
tele munţilor spre Marea Mediterană 
ce se vedea azurie în depărtare şi pe 
fiecare terasă o minunată vegetaţie 
ceda loc alteia. Din crângurile de 
chiparos am intrat în stratul inferior de 
aer, prielnic pentru măslinii sălbatici şi 
pentru castani; coborând mai în vale 
ne-am pomenit printre pomii de lămâi 
şi rozacee, printre care se zăreau 
gospodării suburbane şi căscioare 
de basm. Apropiindu-ne de Sarzana, 
am descoperit adevărate zăplazuri de 
trandafiri pe ambele părţi ale drumu- 
lui. Fiecare pas parcurs de la Sarzana 
spre Pizza ne bucura cu farmece tot 
mai noi şi mai noi: Carrara, unde se 

dobândeşte cea mai bună marmură 
folosită de sculptori; drumul şerpuind 
printre munţi şi păduri verzi, sclipirile 
mării azurii;, orăşelul Massa cu ve- 
chiul castel şi crângul de portocali 
de pe piaţa centrală a acestui orăşel, 
cu care se mândresc şi îl admiră 
locuitorii; în cele din urmă — Lucca, 
fosta capitală a fostei republici (Lucca 
din Evul Mediu — n.n., E.V.) — toate 
acestea ne-au compensat din belşug 
trecerea anevoioasă prin Apenini, 
frumuseţea cărora cedează munţilor 
Alpi. Am ajuns la Pizza, odinioară 
rivala Genovei, şi ne-am oprit pe ma- 
lurile fantasticului Arno şi, după cum 
ne-au sfătuit medicii, ne-am decis să 
iernăm sub cerul blând al Toscanei”*. 

Specifică pentru unele opere 
ale lui Al. Sturza e folosirea digresi- 
unii (abaterea de la subiectul tratat). 
Astfel, în „Carnetul...” menţionat deja, 
autorul consemnează: „Într-adevăr, în 
ziarele cele mai proaspete, am citit 
o informaţie despre tratativele Curţii 
Sardiniei cu cea a Spaniei privind 
retrocedarea către oraşul Genova a 
rămăşiţelor pământeşti ale ilustrului 
cetăţean al ei, Columb, care au fost 
transportate din Sevilla, locul dece- 
dării acestuia, pe insula Cuba şi se 
odihnesc acolo, avându-se în vedere 
că anume el a descoperit continentul 
America. Poate nu toţi ştiu că geniul 
lui Columb, înaripat de credinţă, s-a 
străduit să lărgească universul nu 
numai din simpla sete de cunoaştere. 
Gândul şi inima lui erau preocupate 
de instaurarea dorită de el pe pământ 
a noii împărăţii a lui Hristos”. 

Într-o altă lucrare — „Priviri 
istorice asupra învăţăturii şi duhului 
bisericii ortodoxe” — Al. Sturza ape- 
lează la o curiozitate revelatorie şi 
azi: „Numărul patru, respectat de 
Pitagora, atât de consecvent în ma- 
tematici, este sfinţit prin semnul crucii. 
Combinat cu numărul trei, el oferă 
numărul şapte, care este arhetipul 
funcţiilor sistemului nostru planetar”®. 

Interesantă e digresiunea inclu- 
să în discursul „Ştiinţa antichităţilor”, 
rostit la deschiderea Societăţii de 
Istorie şi Antichităţi din Odesa: „Ale- 


goria lui lanus (lanus cu două feţe), 
care cuprinde cu privirea sa dublă 
trecutul şi viitorul, pare să ne ofere 
o emblemă, ingenioasă şi fidelă, a 
ştiinţei pe care o cultivam (ştiinţa 
antichităţilor — n.n., E.V.) şi această 
imagine, în mijlocul Romei, avea tem- 
plul său, păzitor al păcii şi prosperității 
publice”. 

Întreaga operă a lui Al. Sturza e 
scrisă într-o limbă neaoşă, expresivă. 
Cine a citit lucrările lui în original (a 
scris mai mult în limba franceză), nea- 
părat a savurat fraza aleasă, cuvântul 
dăltuit cu iscusinţă. 

Proprie limbajului literar al lui 
Al. Sturza e utilizarea maximelor, 
citatelor celebre în latină sau greaca 
veche, precum: „Salus populi supre- 
ma lex est” (Salvarea poporului să fie 
legea supremă), „Pandere res alta 
terra et caligine mersas” (A scoate la 
iveală lucrurile ascunse în adâncul 
pământului şi în beznă), „Felix qui 
potiut rerum cognoscere causas” 
(Fericit e acela care a putut afla 
cauzele tainice ale lucrurilor) — din 
„Eseul despre legile fundamentale ale 
societăţii şi instituţiile umane”. 

Dovada măiestriei sale e con- 
centrată şi în utilizarea metaforei şi 
metonomiei, antitezei şi comparaţiei, 
invocaţiei şi întrebării retorice etc. 
„Talisman admirabil”, „fluctuaţie per- 
petuă”, „pârghie puternică în mâna 
Providenţei” — iată câteva metafore 
şi epitete utilizate pentru reliefarea 
noţiunilor de opinie publică, forţă 
influentă în societate. 

Comparaţii şi epitete reuşite 
găsim şi în alte lucrări. Astfel, în 
„Amintirile mele despre Karamzin” 
Al. Sturza scrie: „Până la el (Ka- 
ramzin - n.n., E.V.) istoria Rusiei 
semăna cu aceste regiuni polare 
spre care trebuie să porneşti la drum 
prin nişte gropi şi zăpezi adânci, la 
lumina purpurie a aurorei boreale 
sau prin bezna nopţilor. El a croit şi 
a desțelenit cărările, care au dus la 
cunoaşterea trecutului..."E. În discur- 
sul „Ştiinţa antichităţilor” Al. Sturza 
compara studierea antichităţilor 
cu o torţă a istoriei, a geografiei şi 

cronologiei, iar limba, graiul — cu un 
depozitar divin al adevărurilor sublime 
şi al celor mai preţioase tradiţii. Tot în 
acest discurs autorul pune, chibzuit şi 
oportun, mai multe întrebări retorice. 
Pentru a exemplifica această teză, 
dar şi pentru a vedea cât de actuale 
sunt gândurile filosofului şi scriitorului 
nostru, reproducem un scurt text: „Noi 
trăim într-un secol al industriei şi cal- 
culului, unde prezentul e totul, unde 
combinaţiile materiale absorb toate 
gândurile noastre. Setea de câştig 
oare nu ajunge în zilele noastre până 
la specula cu osemintele generaţiilor 
stinse şi la extragerea lor în masă 
pentru ca acestea să servească drept 
îngrăşăminte câmpiilor şi păşunilor 
noastre pentru cele mai josnice ani- 
male?”?, 

Exemplificările expuse mai sus 
ne permit să conchidem că eseurile 
din volumul Ill al operelor postu- 
me ale filozofului, puțin cunoscute 
publicului basarabean, precum şi 
alte lucrări de aleasă ţinută literară 
prezintă interes pentru cercetătorii 
şi publicul larg. Fapt subliniat şi de 
M. Kogălniceanu la 1848 în prefața 


Ştefan Eşanu. Sculeni 


cărţii lui Al. Sturza Etudes religieu- 
ses, morales et historiques: „pana 
şi talentul domnului Sturdza, sunt 
cunoscute şi apreciate în Europa de 
tot ceea ce este mai distins în litere 
şi ştiinţe”. 


NOTE 


t Al. Sturza, Oeuvres posthumes 
religieuses, historiques, philosophiques 
et littéraires, Paris, Dentu, a. 1859, vol. 
III, p. 170-171. 

2 Ibidem, p. 44. 

3E. Vrabie, Alexandru Sturza. Viaţa 
şi opera, Chişinău, Centrul editorial al 
U.S.M., 2002, p. 26-27. 

+ Al. Sturza, Zapisnaia knijka pu- 
teşestvennika protiv voli [| Moskviteanin, 
1847, nr. 1, p. 14. 

5 Idem, p. 34. 

6 Al. Sturza, Priviri istorice asupra 
învăţăturii şi duhului bisericii ortodoxe, 
Făgăraş, 1931, p. 30. 

7 Al. Sturza, Oeuvres posthumes 
religieuses, historiques, philosophiques et 
littéraires, Paris, Dentu, vol. IV, 1861, p. 3. 

8 Ibidem, p. 24. 

° Ibidem, p. 3-4. 

Nicolae FUŞTEI 


BISERICA 
SF. DUMITRU 
DIN CHIŞINAU 


Repere istorice 


Creştinii, zidind biserici şi mă- 
năstiri, au pus ceva şi din sufletul lor 
în ele, şi-au arătat dragostea pentru 
credinţa cea dreaptă. „Biserica este 
singurul sălaş al lucrurilor frumoase, 
create de geniul poporului, care a ră- 
mas până azi”, spunea Nicolae lorga. 

In această ordine de idei, se 
înscrie şi istoria ridicării, înzestrării 
şi restaurării bisericii Sf. Dumitru din 
Chişinău. Terenul bisericii Sf. Dumitru 
este amplasat în sectorul Botanica, 
în centrul cartierului locativ format 
de străzile Dacia, Traian, Cuza-Vo- 
dă şi Independenţei. Istoria acestui 
locaş de cult începe în anul 1889, 
când Petru Donici, preot la biserica 
Sf. Teodor Tiron, hotărăşte constru- 
irea unei biserici în suburbia Mălina 
Mareta oraşului Chişinău, pe banii şi 
pe pământul domniei sale. Insă nu se 
învredniceşte să vadă nici măcar în- 
ceputul construcţiei, deoarece, după 
o boală necruțătoare şi îndelungată, 
care l-a țintuit timp de patru luni la 
pat, la 28 septembrie 1889, trece în 
lumea celor drepţi. 

Grija pentru edificarea şi organi- 
zarea vieţii noii parohii cade pe seama 
preotului Nicolae Druganov?. La 23 
martie 1890, Secţia de Construcţii de 
pe lângă Administraţia Gubernială din 
Basarabia, prin decizia nr. 39, aprobă 
planul construcţiei sfântului locaşf. 
Peste puţin timp, cu binecuvântarea 
I.P.S. Serghie (Leapidevski) (+1898), 
arhiepiscop al Chişinăului şi Hotinului, 
este sfinţit locul viitoarei biserici de 
piatră şi în acelaşi an încep lucrările 
de construcţie a bisericii, care urma 
să poarte hramul Sfinţilor Apostoli 
Petru şi Pavel. Peste un an, deşi 
clădirea încă era în construcţie, pa- 
rohia îşi începe activitatea. Din 1891 


aici se administra Taina Sf. Botez şi 
Taina Mărturisirii, completându-se şi 
registrele necesare?. 

In timp ce construcţia clădirii 
bisericii Sf. Dumitru era stopată din 
cauza lipsei de mijloace financiare, în 
1893, cu binecuvântarea |.P.S. Neoft 
Nevodicikov, arhiepiscop al Chişină- 
ului şi Hotinului, pe lângă parohia 
Sf. Apostoli Petru şi Pavel a început 
să funcţioneze o şcoală parohială”. 

In 1895 părintele Nicolae Dru- 
ganov trece în lumea celor drepţi. 
După moartea părintelui Nicolae, 
responsabilitatea pentru construcţia 
bisericii şi păstorirea celor peste 
1.500 de enoriaşi, care proveneau 
din 172 de gospodăriiece intrau în 
circumscripţia parohiei, a trecut în 
grija preotului Efimie leremia Chiş- 
cuţă, care fusese transferat aici de 
la biserica din suburbia Buiucani din 
Chişinău. 

Candidatura părintelui Efimie 
nu a fost întâmplătoare, căci avea 
de acum experienţa construcţiei de 
biserici. Astfel, în 1886, îl găsim la 
parohia Valea Rusului, judeţul Bălţi, 
şi în comuna Ursoaia, Bender, pentru 
construcţia bisericii. In acelaşi an, 
la propunerea l.P.S. Serghie este 
transferat în comuna Palanca, Orhei, 
pentru reparația capitală a bisericii, 
iar acum vine la parohia Sfinţilor 
Apostoli Petru şi Pavel din suburbia 
Mălina Mare pentru „finisarea lucră- 
rilor de construcţie”, aşa cum aflăm 
din Registrele clerului (Llepkoenbie 
Bedomocmu) pentru anul 1898. 

Situaţia materială a parohiei 
era foarte grea, resurse financiare 
nu ajungeau nici pentru întreţinerea 
clerului, puţin numeros, doar diaco- 
nul-cântăreţ şi preotul paroh, la care 
se mai adaugă şi familia răposatului 
părinte Nicolae: soţia Olimpiada Fe- 
odorova cu cei trei copii, Alexei, Fe- 
odor şi Nicolae. Parohia nu avea nici 
pământ şi nici case parohiale, astfel 
că slujitorii bisericii nu primeau salariu 
şi erau nevoiţi să închirieze locuinţe 
pe care le plăteau din banii propriii, 
deci nu este de mirare că lucrările de 
construcţie se desfăşurau anevoios. 

In legătură cu această stare 
de lucruri, Registrele clerului pentru 
anul 1897 notează următoarele: 

„Construcţia este întreruptă în anul 
1890. Din cauza ploii zidurile din 
piatră se distrug, se deteriorează. Nu 
sunt mijloace suficiente pentru conti- 
nuarea şi finisarea lucrărilor. Nici nu 
este vreo posibilitate de a le căpăta 
în scurt timp”:2. 

Lucrurile au luat altă întorsătu- 
ră după ce, în anul 1899, negustorul 
Dumitru Ciolac îşi dă acordul să 
finanţeze continuarea construcţiei, 
însă cu două condiţii: prima — ca 
hramul bisericii să fie în numele 
Sfântului Dumitru de la Salonic; şi a 
doua — sub biserică să fie construit 
cavoul familiei Ciolac. Propunerea a 
fost acceptată de Consistoriul Duhov- 
nicesc de la Chişinău prin decizia nr. 
11558 din 23 iunie 1899. 

La 7 august 1899, în cadrul 
şedinţei Secţiei de Construcţii de pe 
lângă Administraţia Gubernială din 
Basarabia, este examinat dosarul nr. 
135 şi aprobat proiectul cavoului sub 
biserica de piatră Sf. Dumitru din 
suburbia Mălina Mică din Chişinău. 

Din darea de seamă a proto- 
popului bisericilor din Chişinău loan 
Savva, din 28 iulie 1902, aflăm că la 
acea dată clădirea bisericii era gata, 
rămânea ca până în toamnă să fie fi- 
nisat şi instalat iconostasul:*. Însă aşa 
cum se vede din darea de seamă nr. 
55 din 10 februarie 1903 a protopopu- 
lui oraşului Chişinău, biserica Sf. Du- 
mitru mai figurează în lista celor aflate 
în construcţie!s, probabil deoarece 
iconostasul încă nu fusese instalat. 
Cu toate acestea, putem spune că, 
în linii mari, în anul 1902 lucrările de 
finisare a bisericii au luat sfârşit. In 
Registrele clerului pentru anul 1902 
se menţionează, că „biserica este de 
piatră, cu o clopotniţă de piatră, având 
o arhitectură deosebită”. 

După finisarea clădirii, parohia 
Sf. Dumitru îşi desfăşoară cu suc- 
ces activitatea în toate sferele de 
asistenţă spirituală a credincioşilor. 
Astfel că, în 1903, biserica a putut fi 
trecută în categoria a doua în aşa- 
numitele Pa3paðHbIe cnucku uepkeeu 
u npuumoe, dat fiind posibilitatea 
întreţinerii clerului — putea avea un 
preot şi un cântăreţi. 

La parohie funcţiona o şcoala 
bisericească pentru studierea grama- 


ticii, în care erau instruiți 41 de băieţi 
şi 11 fete”. 

Pe lângă parohie funcţiona şi 
o mică bibliotecă, care se completa 
cu cărţi şi reviste din mijloace proprii. 
După cum aflăm din raportul nr. 953, 
din 16 septembrie 1911 alcătuit de 
protopopul or. Chişinău, biserica Sf. 
Dumitru cheltuise 4 ruble numai pen- 
tru abonarea la revista L/epkoenbie 
BeOomocmu pentru anul 191218. 

Deşi parohia avea un venit mai 
mult decât modest, spre exemplu, în 
1904 adunase jertfă de la enoriaşi 
doar 37 ruble şi 75 copeici, totuşi 
conducerea parohiei a găsit de cuvi- 
inţă să participe cu donaţii la diferite 
activităţi din viaţa religioasă — atât din 
ţară, cât şi de peste hotare?'?. Aceste 
donaţii sunt chiar mai mari decât cele 
făcute de către unele biserici din pro- 
topopia oraşului Chişinău, care aveau 
un venit cu mult mai mare. Probabil 
că la parohia Sf. Dumitru activau oa- 
meni mărinimoşi, care nu se limitau 
doar la interesele proprii sau la cele 
de ordin local. Acestea se referă în 
special şi la parohul bisericii, părintele 
Efimie Chişcuţă. Era o personalitate 
multilateral dezvoltată, nu întâmplă- 
tor, la şedinţa din 13 august 1912 
a clerului din protopopia oraşului 
Chişinău, părintele Efimie a fost ales, 
în unanimitate, membru al Comisiei 
Istorico-Arheologice din Chişinău”. 

După reunirea Basarabiei cu 
Patria-Mamă şi trecerea Bisericii 
din Basarabia în jurisdicţia Bisericii 
Române, viaţa parohiei Sf. Dumitru 
a intrat pe un făgaş firesc. Serviciul 
divin a început să fie oficiat în limba 
română, ceea ce permitea enoria- 
şilor, care în marea lor majoritate 
erau de origine români, să înţeleagă 
sensul slujbelor. 

In perioada interbelică aici a fost 
construită şi o casă parohială care 
servea drept locuinţă pentru preoţi. 

Părintele Efimie Chişcuţă a con- 
dus parohia până în anul 1927, când 
este pensionat şi în locul lui vine pă- 
rintele protoiereu Luca Comendant. 

Pentru succesele obţinute în 
lucrarea păstorească clericii şi slu- 
jitorii parohiei Sf. Dumitru au fost 
menţionaţi de conducerea Arhiepi- 
scopiei Chişinăului. Astfel, părintele 

protoiereu Luca Comendant a fost 
decorat cu paliţă la 25 mai 1928, în 
baza referatului Consiliului Eparhial 
din Chişinău, aprobat de I.P.S. Mitro- 
politul Gurie al Basarabiei?1; preotul 
Andrei Volovei, în baza aceluiaşi re- 
ferat, este decorat cu camilaucă?, iar 
epitropul loan Carlic este menţionat 
cu binecuvântare. 

Viaţa paşnică a basarabenilor 
a fost întreruptă de invazia sovieti- 
că din 28 iunie 1940. O bună parte 
din locuitorii acestui teritoriu au fost 
nevoiţi să se refugieze în România. 
Printre refugiaţi au fost şi preoţi, care, 
în speranţa de a scăpa de teroarea 
roşie, au părăsit parohiile fugind 
peste Prut. Printre bisericile ai căror 
preoţi s-au refugiat în dreapta Prutului 
se numără şi biserica Sf. Dumitru din 
Chişinău”. 

Locurile preoţilor refugiaţi 
le-au ocupat călugării. Aşa s-a 
întâmplat şi în cazul parohiei Sf. 
Dumitru, unde este trimis la as- 
cultare ieromonahul Gârle lacov 
(loan), care până în 1940 slujea la 
biserica de pe lângă mitropolie”. 

Indată după instalare, regimul 
comunist a început lupta împotriva 
religiei. In acest scop la Chişinău 
funcţiona „Casa roşie”, un mijloc de 
propagandă comunistă contra ori- 
cărei religii. Sovieticii considerau 
că orice creştin este un duşman al 
principiilor comuniste%. Ura comu- 
niştilor se răsfrângea chiar şi asupra 
clădirilor bisericeşti. 

După cum aflăm din expertiza 
făcută casei parohiale de la biserica 
Sf. Dumitru, la 10 februarie 1942, de 
către delegatul Arhiepiscopiei Chi- 
şinăului, arhitectul V. Lupu-Ulinici, 
„toată casa de dimensiuni destul 
de considerabile a fost distrusă de 
sovietici în interior şi în momentul de 
faţă se află într-o stare de degradare 
de nedescris. La început, sovieticii, 
dorind să transforme casa parohială 
într-o şcoală, au dărâmat mai toţi 
pereţii despărțitori din interior, trans- 
formând camera de locuit în clase, 
lucrările nefiind terminate, clădirea a 
fost părăsită căzând pradă bandelor 
şi hoţilor care au furat uşi şi ferestre, 
au stricat tencuielile, sobele, duşu- 
melele etc.'7. 


Distrugerile provocate de comu- 
nişti în timpul celor aproape 12 luni, 
cât s-au aflat în Basarabia, au putut 
fi reparate abia după 22 iunie 1941. 

Când sovieticii au fost nevoiţi să 
părăsească acest teritoriu, la parohia 
Sf. Dumitru este numit preot paroh 
părintele Andrei Volovei, care a păs- 
torit aici până în anul 1944. 

In timpul acesta, enoriaşii de la 
Sf. Dumitru urmau să-şi lecuiască ră- 
nile provocate de cele două calamităţi 
abătute asupra lor în 1940: invazia 
comunistă şi cutremurul de pământ. 

La 13 septembrie, inginerul-ar- 
hitect Gheorghe Cupcea, la rugămin- 
tea Consiliului Parohial, efectuează 
o expertiză a stării bisericii Sf. Dumi- 
tru după cutremurul din 10 noiembrie 
1940. In urma acestei expertize, s-a 
constatat că biserica nu poate să fie 
deschisă pentru serviciul divin, de- 
oarece turla şi clopotniţa prezentau 
pericol pentru viaţa enoriaşilor?8. 

Peste câteva luni, delegatul 
Arhiepiscopiei Chişinăului, asistat 
de preotul Andrei Volovei, paro- 
hul bisericii Sf. Dumitru, epitropul 
Vasile Comendant şi membrii Con- 
siliului Parohial efectuează expertiza 
casei parohiale. In urma expertizei, 
s-a constatat că interiorul casei a fost 
complet distrus de sovietici. 

La 22 mai 1942, Biroul de ar- 
hitectură „Lupu-Ulinici” întocmeşte 
devizul nr. 609, pentru lucrările de 
reparaţie a bisericii Sf. Dumitru din 
Chişinău, conform căruia urma să 
se demonteze arcadele degradate la 
turla şi clopotniţa bisericii. 

Urmau să se rezidească 6 ar- 
cade, 3 colţuri la turlă şi 2 arcade la 
clopotniţă, 2 ferestre drepte la clopot- 
niţă şi 2 coşuri“ şi să fie executate 
legăturile, brâurile la turlă şi clopotniţă 
şi consolidarea crăpăturilor de la 
perete. 

Pentru efectuarea acestor lu- 
crări era necesară suma de 286.760 
leii. 

Acelaşi birou întocmeşte, la 
22 mai 1942, devizul nr. 610 pentru 
reparația casei parohiale de la bise- 
rica Sf. Dumitru, deviz care prevedea 
suma de 295.625 de lei?. 

La 25 mai 1942, Consiliul 
Parohial al bisericii Sf. Dumitru s-a 

întrunit în şedinţă sub preşedinţia 
părintelui paroh Andrei Volovei, 
fiind de faţă preotul al doilea Petre 
Caisin, cântăreții parohiei, consilierii 
parohiali şi mai mulţi enoriaşi, având 
la ordinea zilei două probleme: re- 
paraţia bisericii şi a casei parohiale 
pentru locuinţa preoţilor şi găsirea 
mijloacelor necesare reparaţiei. 

Intr-o cuvântare argumentată, 
părintele Andrei Volovei arată nece- 
sitatea reparaţiei bisericii şi a casei 
parohiale, care au suferit de pe urma 
cutremurului din noiembrie 1940. 

Valoarea lucrărilor, conform 
devizelor alcătuite de către arhitectul 
Lupu-Ulinici, se ridică în total la suma 
582.385 de lei. 

Parohia a prevăzut în bugetul 
ei la art. 9, 10, 15 pentru reparația sf. 
locaş suma de 100.000 lei şi a casei 
suma de 17.000 lei, în total 117.000 
lei. Din care 53.980 lei, proveniţi din 
cotizaţii şi donaţii de la enoriaşi, iar 
63.020 lei din vânzarea lumânărilor. 

Pentru efectuarea reparaţiei 
necesare mai era nevoie încă de 
465.385 lei. Neavând alte fonduri, 
enoriaşii fiind săraci, la Adunarea 
parohială au rugat pe părintele paroh 
Andrei Volovei să facă demersurile 
cuvenite la Sf. Arhiepiscopie pentru 
a interveni pe lângă forurile în drept 
şi în putinţă să vină să ajute parohia. 

Intru împlinirea celor propuse 
de adunare, la 29 mai 1942, parohul 
bisericii se adresează conducerii 
Arhiepiscopiei Chişinăului cu un de- 
mers în care roagă să binevoiască a 
interveni pe lângă Ministrul Cultelor 
şi Guvernământul Basarabiei, ca să 
vină în ajutorul parohiei Sf. Dumitru 
din Chişinău cu suma de 465.385 de 
lei. lar până la acordarea ajutorului 
solicitat, să binevoiască a binecuvân- 
ta începerea lucrărilor de reparaţie 
cu suma de 117.000 lei, prevăzută 
în buget la articolele 9, 10 şi 15a%. 

Arhiepiscopia a binecuvântat 
iniţierea lucrărilor de reparaţie, ast- 
fel că la 14 iunie 1942, la şedinţa 
Consiliului de reparaţie a bisericii Sf. 
Dumitru, s-a discutat angajarea prin 
concurs a antreprenorilor. 

Consiliul a găsit de cuviinţă că 
cea mai avantajoasă ofertă era cea a 
dlui Mihail Harighiri şi a propus să se 


încheie un contract cu acesta*. La 12 
iulie 1942, a fost semnat un Contract 
de Angajament cu privire la executa- 
rea lucrărilor de reparaţie la biserica 
Sf. Dumitru şi la casa parohială de pe 
lângă ea%, act încheiat între parohia 
Sf. Dumitru, prin preşedintele Con- 
siliului Parohial, preot paroh Andrei 
Volovei, pe de o parte, şi meşterul 
zidar Mihail Harighiri, pe de altă parte. 

Lucrările de reparaţie au putut 
începe deoarece şi conducerea Arhi- 
episcopiei Chişinăului a venit în ajutor 
cu suma de 180.000 de lei, care era 
un avans acordat pentru reparația 
bisericii şi a casei parohiale*€. 

Munca se desfăşura cu succes, 
fapt despre care comunică preotul pa- 
roh Andrei Volovei conducerii Eparhiei 
Chişinăului în scrisoarea nr. 1492 din 
9 noiembrie 1942, totodată trimițând 
şi actele de justificare pentru avansul 
acordat cu ordonanța de plată nr. 
2750/942, în sumă de 90.000 lei pen- 
tru reparația bisericii şi tot atât pentru 
reparația casei. Pe lângă aceasta, mai 
este solicitat un avans de 90.000 lei 
pentru terminarea lucrărilor de repa- 
raţie la casa parohială, lucrări ce se 
ridicau la suma de 265.031 lei. 

Tot în anul 1942 era în proces 
de construcţie la parohia Sf. Dumi- 
tru o casă „din pământ şi piatră” cu 
suprafaţa de 128 m. p., acoperită cu 
olane. 

Până în 1944, parohia Sf. Du- 
mitru revenise la viaţa de altădată. 
Venitul bisericii era în creştere. Astfel, 
dacă în anii 1940-1941 parohia a avut 
un venit curat de 14.007 lei, iar în 
1941-1942 — de 5.165 lei, apoi în anii 
1942-1943 venitul atinsese suma de 
65.404 lei. Creşteau şi cheltuielile 
pentru reparația şi întreţinerea bi- 
sericii. In anii 1940-1941 s-au cheltuit 
41.700 lei, în 1941-1942 — 50.930, 
iar în 1942-1943 s-au cheltuit tocmai 
131.700 leis8. 

Crescuse considerabil şi nu- 
mărul de enoriaşi, ajungând la 998 
de familii cu 4.171 de suflete, dintre 
care 2.043 erau parte bărbătească, 
iar 2.124 parte femeiască. Parohia 
avea două case parohiale. Una, desti- 
nată preoţilor, avea 12 încăperi şi era 
construită din piatră, iar alta, pentru 
oficiul parohial şi servitor, avea 5 în- 

căperi, fiind construită din pământ şi 
piatră. Pe lângă parohie funcţiona şi 
o bibliotecă care număra 115 volume. 

La acel moment, parohia Sf. 
Dumitru făcea parte din categoria 
celor cu două sau mai multe cleruri, în 
ea activau doi preoţi: Parohul Andrei 
Volovei şi preotul Petru Caisin, care 
a slujit aici până în septembrie 1942, 
ambii erau familişti având câte 2 copii**. 
In septembrie 1942, în locul preotului 
Petru Caisin vine părintele Leonid 
Merenco“9, succedat de părintele loan 
Irimia, care a rămas în parohie până la 
venirea sovieticilor în 1944. 

Probabil, datorită lucrării conştiin- 
cioase a preoţilor, aici nu erau creştini 
de confesiuni străine, doar 1 baptist şi 
3 molocani (care formau o familie)". 

In anul 1944 vin armatele so- 
vietice. De frica noii ocupaţii, o parte 
din clerul basarabean este nevoit să 
apuce calea pribegiei, evacuându-se 
în dreapta Prutului. Printre aceştia 
erau şi preoţii de la biserica Sf. Du- 
mitru din Chişinău. Trei slujitori de la 
această parohie şi-au găsit refugiu 
în România, fiind primiţi în diferite 
biserici din Ţară. După cum aflăm din 
Tabloul de personal (preoţi, diaconi şi 
cântăreţi) din Arhiepiscopia Chişină- 
ului refugiaţi din Basarabia şi stabiliţi 
în județul Dolj şi în alte Eparhii din 
Ţară, parohul bisericii Sf. Dumitru, 
părintele Andrei Volovei este primit 
la Ungureni, judeţul Dolj}, cântăreţul 
Vladimir Cazacu la Filiaşi, Dolj*, iar 
părintele loan lrimia este primit la 
biserica Icoanei din Bucureşti“. 

Numai în Mitropolia Olteniei, 
în toamna anului 1944, fuseseră 
angajaţi 103 preoţi refugiaţi din Ba- 
sarabia*. 

In august 1944, parohia Sf. 
Dumitru rămâne vacantă“, fiind 
nevoită să suporte toate consecinţele 
noii situaţii. 

Locul preoţilor de mir, ca şi în 
1940, sunt nevoiţi să-l ocupe călu- 
gării. Astfel, la biserica Sf. Dumitru 
revine acelaşi părinte ieromonah 
Gârle lacov (loan), care slujise aici 
între anii 1940-1941. In timpul războ- 
iului părintele lacov slujea la biserica 
Inălţarea Domnului din or. Chişinău, 
nu s-a evacuat, rămânând în Basara- 
bia”. De astă dată va păstori creştinii 


de la Sf. Dumitru timp de patru ani, 
până în 1948. 

O dată cu instaurarea puterii 
sovietice, toate locaşurile de cult ur- 
mau să fie înregistrate la un Serviciu 
Special de pe lângă Consiliul Comi- 
sarilor Poporului. Cu acest scop, în 
1945, este înregistrat la împuternicitul 
cu afacerile Bisericii Ortodoxe Ruse 
de pe lângă Consiliul Comisarilor 
Poporului al R.S.S.M. un nou Consiliu 
Parohial compus din 6 membri: Co- 
mendant Vasile C. — epitrop; Ţuguischi 
Feodor V., Bumbu Stepan D., Lungu 
Petru D., Bumbu Petru D. şi Utium 
Feodor N. — membri ai Consiliului“8. La 
27 februarie 1946, este înregistrată şi 
Comisia de Revizie din care făceau 
parte trei persoane: Anton Lebădă, 
Timofei Bumbu şi Filip Pădureţ“?. 

Deoarece noua guvernare na- 
ţionalizase toate bunurile bisericeşti, 
creştinii, pentru a-şi putea continua 
viaţa religioasă, erau nevoiţi să ceară 
de la stat, întru folosinţă, bisericile şi 
obiectele de cult. De aceea, la 1 apri- 
lie 1948, este semnat un Contract cu 
privire la folosirea clădirii bisericii şi a 
obiectelor de cult şi primirea acestora 
de la Consiliul Executiv al oraşului 
Chişinău. Contractul a fost semnat 
de către reprezentantul Consiliului 
Executiv Artemi Ivanovici Baicov şi 
reprezentanţii Consiliului Parohial al 
bisericii Sf. Dumitru50. 

La 17 august 1947, prin decretul 
nr. 255 semnat de episcopul Chişină- 
ului, P.S. leronim, este numit paroh la 
biserica Sf. Dumitru părintele lacov 
Gârlea*!, care, de fapt, activa aici încă 
din 1944. Doar cu o zi înainte, adică la 
16 august 1948, a primit actul de înre- 
gistrare nr. 4 de la împuternicitul pentru 
afacerile Bisericii Ortodoxe Ruse”. 

In 1948, ieromonahul lacov 
Gârlea este înlocuit cu părintele Ghe- 
rasim Păduraru. În timpul păstoriei 
părintelui Gherasim, în 1949-1950, 
s-a reparat şi casa parohială, scop 
pentru care Consiliul Parohial, la 4 
decembrie 1949, a alocat suma de 
8.289 ruble şi 50 de copeici”. 

Una dintre metodele preferate 
ale comuniştilor în lupta împotriva 
clerului era perceperea unor impozite 
exagerate. A fost şi cazul părintelui 
Gherasim Păduraru. Povara impozi- 

telor era aşa de mare, încât acesta 
a fost nevoit să plece de la parohie. 

La 10 decembrie 1951, Con- 
siliul Parohial şi Comisia de Revizie 
ale bisericii Sf. Dumitru examinează 
cererea preotului Gherasim Păduraru 
privind stabilirea unui salariu fix 
pentru acesta, deoarece organele 
fiscale l-au supus unor impozite exa- 
gerate, fără a lua în considerare con- 
dica de venituri ale preotului, astfel că 
el nu mai era în stare să le achite şi 
dorea să părăsească parohia. Con- 
siliul a hotărât ca, de pe data de 10 
decembrie 1951, preotul să fie trecut 
la un salariu lunar de 1.500 ruble, iar 
veniturile încasate de la taxa de epi- 
trahil să fie vărsate în casa bisericii. 
In aceeaşi zi a fost încheiat chiar şi 
un contract între preotul Gherasim 
Păduraru şi Consiliul Parohial’. 

Păstorirea părintelui Gherasim 
la parohia Sf. Dumitru a durat până în 
septembrie 1953, când este suspen- 
dat din funcţie, chipurile, pentru încăl- 
cări canonice, însă în realitate, pentru 
că desfăşura o activitate periculoasă, 
după cum considera noua putere, în- 
trucât aici se aduna prea multă lume, 
în unele duminici curtea bisericii era 
plină ca la Invierea Domnului. 

După Gherasim Păduraru, la 
Sf. Dumitru vine părintele Mina Po- 
lihovici, care slujeşte aici mai puţin 
de un an (1953-1954), fiind succe- 
dat de părintele Mihai Sevirin care a 
păstorit doar câteva luni (primăvara 
anului 1954), în locul lui venind pre- 
otul Feodor Rozmainschi, care s-a 
aflat în parohie doi ani (1954-1956). 
Ultimul preot paroh care a slujit la 
biserica Sf. Dumitru până la închi- 
derea ei a fost părintele Gheorghe 
Harghil (1956-1962). 

Cândva liderul sovietic N. Hruş- 
ciov promisese că poporul sovietic 
va intra în comunism „fără popi şi 
beţivani”. Pentru aceasta, în anii '60 
s-a dezlănţuit o propagandă anti- 
religioasă feroce. Erau organizate 
adunări la care „poporul muncitor” 
cerea lichidarea bisericilor, acestea 
fiind, în viziunea lor, nişte focare de 
incultură şi ignoranță, care sustrag 
forţele poporului de la principala lui 
sarcină — construirea viitoarei societăţi 
luminoase — comunismul. 


La 17 iulie 1961, este înregistrat 
ultimul Consiliu Parohial şi Comisia de 
Revizie ale bisericii Sf. Dumitru care 
au funcţionat până la închiderea ei. 

Membrii Consiliului Parohial 
erau: Xenia Pădureţ — epitrop, T. 
C. Comendant, F. Pădureţ, V. Co- 
mendant, S. Comendant, M. Ipati, 
T. Ţurcan, T. Ţuguischi, T. Lebădă, 
D. Danu, P. Polizu, P. Ignatenco, M. 
Cârlig, |. Mocreac şi P. Mămăligă. Tot 
atunci, P. Romenski, împuternicitul 
pentru afacerile Bisericii Ortodoxe 
Ruse de pe lângă Consiliul de Miniştri 
al R.S.S.M,, a înregistrat şi ultima 
componenţă a Comisiei de Revizie. 
Mai fusese propuşi ca membri ai 
Consiliului llie V. Grăjdean şi Petru 
D. Lupu, însă în dreptul numelor lor 
este scris, probabil cu mâna aceluiaşi 
P. Romenski — „HeT”, adică — nus. 

Au fost întreprinse măsuri 
operative privind lichidarea pa- 
rohiei Sf. Dumitru. În urma propa- 
gandei ateiste, dar şi a presiunilor 
asupra enoriaşilor şi a preotului, s-a 
micşorat numărul credincioşilor care 
frecventau biserica, ceea ce a dus 
la scăderea resurselor financiare 
ale parohiei. Astfel, venitul bisericii a 
scăzut de la 11.000 ruble în 1960 — 
la 7.500 ruble în 1961. Totodată, s-a 
micşorat numărul de botezuri de la 
170 la 134, în aceeaşi perioadă”. 

Preotul Gheorghe Harghil, care 
era destul de bătrân şi obosit, a fost 
„înduplecat” să se pensioneze. Pen- 
tru a-l face mai „receptiv” i s-a dat 
chiar şi un apartament în oraş; până 
atunci locuia în casa de pe teritoriul 
bisericii. Dar părintele n-ar fi renunţat 
la parohie, dacă nu i s-ar fi promis că 
în locul lui va fi trimis un preot mai 
tânăr. De aceea, în ianuarie 1962, 
părintele Gheorghe, după o Liturghie 
de Duminică, şi-a luat rămas bun de 
la enoriaşi cu speranţa că în curând 
va fi înlocuit de un preot mai tânăr şi 
mai energic. Insă aşa s-a întâmplat 
că această Liturghie a fost ultima să- 
vârşită la biserica Sf. Dumitru, după 
care ea a fost închisă. 

Deoarece preotul bătrân se 
pensionase, iar un altul tânăr nu a 
mai fost trimis aici, a încetat oficierea 
serviciului divin. Comitetul Executiv al 
raionului Lenin din Chişinău propu- 


192 


Limba Română 


ne Comitetului Executiv orăşenesc 
să închidă biserica Sf. Dumitru. In 
şedinţa din 7 iunie 1962, Comitetul 
Executiv, prin Hotărârea nr. 180, 
închide biserica Sf. Dumitru şi roagă 
Consiliul de Miniştri al R.S.S.M. să 
permită refacerea acesteia în clubs:. 

Insă, luând în considerare că, 
prin Decizia Consiliului Comisarilor 
Poporului al U.R.S.S. din 1 decembrie 
19445, hotărârea despre închiderea 
bisericilor putea fi luată numai cu 
acordul Consiliului pentru afacerile 
Bisericii Ortodoxe Ruse de pe lân- 
gă Consiliul de Miniştri al U.R.S.S,, 
conducerea oraşului a hotărât să 
respecte formalităţile. Astfel, la 28 
iulie 1962, M. Popovitcenco, adjunc- 
tul preşedintelui Comitetului Executiv 
al Sovietului deputaţilor muncitorilor 
al oraşului Chişinău, trimite lui A. |. 
Oleinic, împuternicitul pentru aface- 
rile Bisericii Ortodoxe Ruse de pe 
lângă Consiliul de Miniştri al U.R.S.S. 
pentru R.S.S.M,, o referinţă în care 
explică motivele deciziei cu privire la 
închiderea bisericii Sf. Dumitru, ru- 
gându-l să aprobe această hotărâres. 

La 12 decembrie 1962 vine şi 
răspunsul de la A. |. Oleinic, în care 
se spune că propunerea Comitetului 
Executiv privind închiderea (mai bine 
zis lichidarea — n.n., N.F.) bisericii Sf. 
Dumitru trebuie să fie satisfăcută®'. 
Insă această dispoziţie a lui A. |. 
Oleinic nu era suficientă, urma să 
fie luată o decizie definitivă de către 
Consiliul pentru afacerile Bisericii 
Ortodoxe Ruse de pe lângă Consiliul 
de Miniştri al U.R.S.S. Decizia a fost 
adoptată în şedinţa din 29 decembrie 
şi fixată în protocolul nr. 41€2. lar la 13 
februarie 1963 apare Hotărârea nr. 58 
a Consiliului de Miniştri al R.S.S.M. 
cu privire la scoaterea de la evidenţă 
a bisericii Sf. Dumitru. Mai departe 
evenimentele se desfăşoară cu o re- 
peziciune uimitoare. Deja la 3 martie 
epitropul Xenia F. Pădureţ este con- 
strânsă să predea tov. P. D. Stepanov 
cheile bisericii, iar la 12 aprilie 1963 
reprezentanții Comitetului Executiv 
al raionului Lenin, E. P. Streţcul şi 
P. D. Stepanov, luau în primire (mai 
bine zis confiscau) de la Xenia F. Pă- 
dureţ averea parohiei Sf. Dumitrus:. 

După închiderea bisericii, bibli- 
oteca acesteia a fost distrusă, toate 


cărţile fiind aruncate în cavoul de sub 
biserică. Câţiva creştini au luat pe la 
casele lor un număr mic de cărţi. Une- 
le dintre acestea, prin intermediul dlui 
F. Pădureţ, au nimerit în biblioteca 
părintelui Serafim Dabija. Altele au 
rămas la fostul epitrop, care, la 19 
octombrie 2002, a reîntors bisericii 
unele exemplare: 11 Minee, editate 
între anii 1892 şi 1894 la tipografia 
„Cărţii bisericeşti” din Bucureşti [pe 
lunile ianuarie (2 exemplare), februa- 
rie, martie, aprilie, iunie, iulie, august, 
octombrie, noiembrie]; un coligat în 
care se află o Evanghelie româ- 
nească, tipărită în 1818 la Mănăstirea 
Neamţ, şi alta slovenească, tipărită în 
anul 1876 la Moscova; un Apostol 
din 1940; un Ceasoslov slavon şi 
un Pateric, apărute la Kiev în 1883. 

Multe din odoarele bisericii 
au fost scoase noaptea şi duse în 
pădurea Orheiului unde au fost arse. 

După desfiinţarea comunităţii 
religioase şi închiderea bisericii, a 
început lichidarea edificiului, încât 
acesta să nu mai amintească nimănui 
că aici a fost cândva o biserică, cupola 
şi clopotniţa au fost distruse. Teritoriul 
bisericii şi clădirile au fost sechestrate, 
iar în incinta sfântului locaş au functio- 
nat, pe rând, un atelier mecanic, apoi 
un club muncitoresc, iar mai târziu — 
un ansamblu de muzică. 

Incepând cu anul 1988 creşte 
numărul de cereri din partea cetăţe- 
nilor care doresc să aibă o biserică în 
localitatea lor şi, ca rezultat, se simte 
o schimbare a atitudinii statului faţă 
de Biserică. Şi în sectorul Botanica 
din Chişinău sunt iniţiate acţiuni de 
colectare a semnăturilor pentru redes- 
chiderea bisericii Sf. Dumitru. Iniţiativa 
aparţine viitorului epitrop al bisericii Sf. 
Dumitru, dl. Andrei Simion Lupu ş.a. 

Prima slujbă după redeschide- 
rea bisericii a fost oficiată pe data de 
8 februarie 1990. Primul preot după 
redarea locaşului în oblăduirea Mitro- 
poliei Chişinăului şi a Moldovei este 
părintele Pavel Borşevschi. In timpul 
păstoririi lui s-au efectuat o serie de 
lucrări, care urmau să-i redea sfântu- 
lui locaş strălucirea de odinioară, ba 
mai mult, au fost iniţiate şi o serie de 
construcţii noi. Prin străduinţa domniei 
sale este restituită o parte din teritoriul 
bisericii, este ridicată cupola şi clo- 

potniţa, în baza fotografiilor păstrate 
(arhitect — V. Dubilari), au fost reparate 
interioarele şi executate picturile in- 
terne de o înaltă ţinută artistică, a fost 
săpată o fântână în curtea bisericii. Ur- 
mează lucrările de ridicare a gardului, 
a casei parohiale şi a portalului. 

O mândrie a parohiei Sf. Dumitru 
este iconostasul. Ideea şi proiectul 
acestuia aparţine arhitectului Vladimir 
Dubilari. La executarea iconostasului 
şi-au adus contribuţia câteva colec- 
tive. Ajustarea tuturor pieselor a fost 
efectuată de către Anatol Puha, pictor- 
restaurator în secţia de artă decorativă 
la Muzeul Naţional de Arte Plastice din 
Chişinău. Acoperirea cu aur a iconos- 
tasului au executat-o specialiştii acelu- 
iaşi muzeu, pictorii-restauratori Natalia 
Golenco şi Gheorghe Nicolaescu. 

In urma cererii adresate de 
către comunitatea creştinilor de la 
parohia Sf. Dumitru, Primăria Chişi- 
nău, prin Decizia nr. 23/2-41 din 19 
octombrie 1992 Cu privire la atribui- 
rea terenurilor de pământ, repartizea- 
ză bisericii Sf. Dumitru un lot pe bd. 
Traian cu o suprafaţă de 0,5 ha, cu o 
condiţie — ca beneficiarul să păstreze 
spaţiile verzi atribuite, să prevadă 
trecerea pentru pietoni între şcoală 
şi complexul sportiv şi să convină cu 
Direcţia generală pentru arhitectură şi 
urbanism asupra tipului de gard“. Prin 
aceeaşi decizie Direcţia generală pen- 
tru arhitectură şi urbanism era obligată 
să elibereze la cererea bisericii Sf. Du- 
mitru actele necesare pentru folosirea 
lotului de pământ. 

La parohia Sf. Dumitru activează 
o Şcoală Duminicală cu trei clase — 
pentru elevii din clasele primare, din 
cele medii şi superioare, astfel urmând 
tradiţia şcolii bisericeşti care funcționa- 
se pe lângă acest locaş încă din 1893. 

După redeschiderea parohiei, 
prin străduinţa preotului paroh Pavel 
Borşevschi, sunt adunate cărţi pentru 
deschiderea unei biblioteci parohiale. În 
decurs de trei ani au fost achiziţionate 
câteva sute de cărţi, care se păstrau în 
altarul bisericii. Creştea şi numărul do- 
ritorilor de lecturi religioase, astfel încât 
părintele nu mai reuşea să se ocupe 
singur de difuzarea cărţilor. In 1993 se 
planifică înfiinţarea unei biblioteci per- 
manente pe lângă parohia Sf. Dumitru. 


O dată cu darea în folosinţă 
a clădirii Şcolii Duminicale, în anul 
2000, la parterul acesteia a fost re- 
zervată o încăpere spațioasă, cu o 
suprafaţă de circa 36 de metri pătraţi, 
destinată bibliotecii parohiale. 

A început inventarierea cărţilor 
şi întocmirea cartotecii. De acum 
cititorii pot veni, zilnic, să consulte o 
carte sau alta. Aici ei au la dispoziţie 
şi reviste de specialitate, cum ar 
fi Studii de Teologie, Biserica Or- 
todoxă Română, ediţii ale Bisericii 
Ortodoxe Române, sau Ecclezia 
editată de mănăstirea Noul-Neamţ 
cu binecuvântarea P.S. Dorimedont, 
episcop de Briceni, Ortodoxia edita- 
tă cu binecuvântarea aceluiaşi P.S. 
Dorimedont. Biblioteca dispune de 
una dintre puţinele colecţii comple- 
te ale ziarului Curierul Ortodox şi 
Tipaeocnaenbiti Becmnuk care se 
edita în anii 1995-1997 în Republica 
Moldova. Tot în fondurile bibliotecii 
Sf. Dumitru se păstrează un număr 
mare de exemplare ale ziarului Ves- 
titorul Ortodoxiei, editat de Patriarhia 
Română, ziar care poate fi găsit şi la 
biblioteca Academiei Teologice din 
Chişinău. La biblioteca Sf. Dumitru 
se păstrează şi o colecţie completă a 
buletinelor eparhiei Bricenilor Steaua 
Betleemului şi Bupneemckaa 3ee30a. 
Sunt şi unele periodice care au apărut 
în secolele XIX şi XX. Printre aces- 
tea vom menţiona 24 de numere ale 
oficiosului Eparhiei Chişinăului şi Ho- 
tinului Kuu/uneeckue EnapxuanbHble 
BeOomocmu pentru anul 1873; nu- 
merele 23-36 pentru anul 1906 ale 
revistei L/epkoenbie BeOomocmu, 
acestora se adaugă şi nr. 7-12 ale 
revistei Bepa u Pasym pentru anul 
1902. Printre ediţiile periodice se 
numără şi [lpomueocexmanmckue 
u30anua Xepconcko2o Enapxu- 
anbnoeo Muccuonepa Muxauna 
AnekcanOpoeuua Kamenesa, editate 
la tipografia eparhială din Odesa la 
începutul secolului XX. Fondurile bi- 
bliotecii conţin şi documente originale 
din secolele XIX-XX, spre exemplu, 
aşa-numitele Knupoebie Bedomocmu 
ale parohiei Sf. Apostol loan Teologul 
din comuna Rujniţa, judeţul Soroca, 
pe anii 1895-1925. Tot aici se mai 
găsesc o serie de lucrări cu carac- 

ter enciclopedic, diferite dicţionare 
ş.a. Biblioteca parohiei Sf. Dumitru 
dispune şi de un impunător număr 
de rarităţi bibliografice, apărute încă 
în secolele XIX sau chiar XVIII, care 
prezintă interes pentru cercetătorii 
din domeniul istoriei, ştiinţei şi culturii. 
Printre acestea sunt cărţi în limbile 
română, slavonă, rusă şi bulgară. 

Fondul de carte rară al bibli- 
otecii prezintă un interes deosebit 
pentru cercetătorii preocupaţi de 
istoria cărţii şi a culturii. Astfel că o 
eventuală lucrare ar putea include şi 
descrierea exemplarelor de carte rară 
de la biblioteca parohiei Sf. Dumitru 
din or. Chişinău. 

In prezent biblioteca are un 
fond de peste 3.600 de exemplare şi 
un număr de 1.310 cititori, de diferite 
vârste, etnii şi categorii sociale. 

Din cele relatate conchidem 
că biserica Sf. Dumitru, fiind un mo- 
nument de cultură şi spiritualitate, o 
mărturie a spiritului creştin şi a talen- 
tului poporului nostru, este şi o adu- 
cere-aminte permanentă a prinosului 
oamenilor de credinţă care au lucrat 
la ea, înălţând-o spiritual şi material, şi 
o verigă de legătură cu generaţiile ur- 
mătoare, care, la rândul lor, cu ajutorul 
lui Dumnezeu, îşi vor aduce obolul la 
creaţia creştină, păstrând în memoria 
neamului aportul premergătorilor. 

Andrei VARTIC 


PRINCIPIILE POLITICO- 
MORALE 

ALE PROFESORULUI 
ION BORŞEVICI 


Pierderea trenului european şi 
calitatea de cea mai săracă ţară a 
Europei nu Înseamnă că şi principi- 
ile care au fost puse la fundamentul 
eliberării noastre de totalitarism sunt 
greşite. Dintre acestea cele pe care 
le-a altoit lon Borşevici sunt de-a 
dreptul remarcabile. 

Când la 77 aprilie 1990 apărea 
la tribuna primului Parlament demo- 
crat pentru a-i deschide şi modera 
lucrările, profesorul Borşevici făcea 
deja parte din elita politică democra- 
tică a fostei R.S.S.M. Conducerea 
echipei care a pregătit legislaţia ling- 
vistică, legiferarea limbii române ca 
limbă de stat şi revenirea la alfabetul 


latin, organizarea inteligentă a sesi- 


unii a XIII-a a fostului Soviet Suprem 
şi, nu în ultimul rând, participarea şi 
luarea de cuvânt la Marea Aduna- 
re Naţională din 27 august 1989 îl 
transformase în adevărat erou al zilei. 
Aclamat de stradă şi iubit de sat, res- 
pectat de tinerii politicieni democrați, 
dar şi de liderii de atunci ai R.S.S.M,, 
apreciat chiar de păcătoasa cohortă a 
răuvoitorilor, şi de organele represi- 
ve ale timpului, Ion Borşevici apăru 
la tribuna Parlamentului ca o figură 
politică unanim acceptată pentru acel 
rol. Abia după ce şi-a rostit discursul, 
care se transmitea în direct la radio 
şi TV, am realizat că bunul Dumne- 
zeu ne ajutase şi de această dată: 
lon Borşevici se întâmplase să fie şi 
decanul de vârstă al parlamentarilor 
aleşi atunci prin vot direct. Fiind deci 
trecut şi prin sita votului popular, 
el era cu adevărat pregătit pentru a 
conduce ţara până la alegerea unui 
Preşedinte al Parlamentului. Spunem 
„a conduce ţara”, fiindcă cele 10 zile 
care au urmat au schimbat în mod 
revoluţionar nu numai structura biro- 
cratică a fostei R.S.S.M. prin adop- 
tarea unui regulament democratic al 
Parlamentului, care devenea practic 
Constituţie a ţării în acele circumstan- 


Chişinău. Casa Limbii Române, august 1999. 


Prof. lon Borşevici împreună cu poetul lon Hadârcă 
la inaugurarea expoziţiei „1989” de Tudor lovu (stânga) 

te istorice, ci şi prin implementarea la 
scară parlamentară, deci şi a întregii 
ţări, a unui nou mod de abordare a 
actului legislator, a unei noi calităţi a 
omului politic, ba chiar şi a unui nou 
mod de comunicare între deputaţi, 
deci şi între toţi cetăţenii ţării. 

A trebuit însă să treacă 14 ani 
ca să apreciem cea mai importantă 
lucrare pe care a realizat-o lon Bor- 
şevici în acele zile, şi anume: zidirea 
unor înalte principii politico-morale la 
temelia actului legislator. Conștient 
de pionieratul celor ce le avea de 
făcut, lon Borşevici a rostit în des- 
chiderea şedinţelor Parlamentului 
de la 17 aprilie 1990 un discurs re- 
marcabil, neîntrecut în toată practica 
noastră parlamentară. Aruncând la 
o parte formulele de politeţă diplo- 
matică, aprecierea istorico-politică 
a evenimentului şi construcţiile gra- 
maticale aflate în uz, lon Borşevici a 
sunat energic în „clopoţelul puterii” 
şi a spus: Vă salut din toată inima pe 
Domniile Voastre, aleşi ai poporului, 
urându-vă curaj, bărbăţie şi demni- 
tate în activitatea dumneavoastră de 
deputaţi, de parlamentari angajați 
pe viaţă şi moarte întru propăşirea 
meleagului străbun. 

Apoi, după un scurt respiro, 
în care a lăsat ca mesajul „angajării 
pe viaţă şi moarte întru propăşirea 
meleagului străbun” să ajungă până 
la ultimul ascultător (reamintim că dis- 
cursul se transmitea în direct la radio 
şi TV), ela continuat: Am certitudinea 
că nu vom avea sorţi de izbândă, nu 
vom îndreptăţi aspiraţiile alegătorilor 
noştri, într-un cuvânt, nu vom reuşi să 
scoatem republica din impas, dacă 
nu vom elabora, nu vom adopta şi nu 
vom supraveghea traducerea în viaţă 
a unor legi reformatoare şi echitabile, 
legi înțelepte, ancorate nu în ziua de 
azi, ci în cea de mâine. 

Simplu, clar, fără înflorituri publi- 
cistice sau demagogice, lon Borşevici 
a chemat, şi pe legislatori, şi pe cetă- 
teni, să se debaraseze fără întârziere 
de mentalul de şurubaş al fostului 
regim comunist şi să se apropie de 
cuceririle Europei democratice. Atra- 
gem în mod special atenţia cititorului 
asupra triadei politico-morale puse de 
domnul profesor chiar în introducerea 


discursului său: nu vom avea sorţi de 
izbândă, nu vom îndreptăţi aspiraţiile 
(şi acele aspirații acopereau o imensă 
epocă de crime, sărăcie şi întuneric), 
nu vom reuşi să scoatem republica 
din impas, dacă... Şi urma o altă tri- 
adă, care tot nu şi-a pierdut şi nu-şi 
va pierde actualitatea: dacă nu vom 
elabora, adopta şi (foarte important 
acest lucru) supraveghea traducerea 
în viaţă a unor legi reformatoare, 
echitabile şi înțelepte ancorate... în 
ziua de mâine. 

Merită aceste principii să fie 
încrustate cu litere de aur în marmora 
de la intrarea în Parlamentul Republi- 
cii Moldova? Cu siguranţă. Mai ales 
că sumbra certitudine a dlui profesor 
s-a şi împlinit: nu am ieşit din impasul 
crizelor fostului imperiu comunist, nu 
am scăpat de sărăcie şi umilinţe, nu 
am fost acceptaţi în familia europea- 
nă şi nici nu se vede ziua când vom fi 
acceptaţi. Mai mult: trebuie să tipărim 
şi pe antetul tuturor proiectelor de 
lege depuse în Parlament sintagma 
borşeviciană ce cheamă la „curaj, 
bărbăţie şi demnitate în activitatea 
dumneavoastră de deputați...”, fi- 
indcă listele de parlamentari pe care 
le votează actualmente electoratul 
(nu oamenii) nu pot fi controlate de 
cetăţeni anume sub aspectul luptei 
„pe viaţă şi moarte pentru propăşirea 
meleagului străbun”. Maşina irespon- 
sabilă de vot în care s-a transformat 
Parlamentul de la Chişinău continuă 
să fie roaba vechiului mental comu- 
nist, a interesului geopolitic la gurile 
sângerânde ale Nistrului şi Dunării, 
lărgind astfel prăpastia dintre noi şi 
Europa. Or, după opinia noastră, de- 
putaţii unui asemenea Parlament de 
listă (mai corect — de „spisoc”) trebuie 
să treacă obligatoriu şcoala etică a 
profesorului Borşevici şi, poate, chiar 
să dea un jurământ în sensul respec- 
tării principiilor morale borşeviciene. 

Dar conţinea discursul din 17 
aprilie 1990 şi o cale de urmat pentru 
a ieşi din impas (reamintim dogma- 
ticilor comunişti, care şi pe atunci o 
duceau foarte bine, că rafturile ma- 
gazinelor erau pustii, că la benzinării 
nu se găsea strop de benzină, că 
rubla rusească căzuse de sute de 
ori ca urmare a căderii prăpăstioase 

a economiei sovietice şi că, astfel, ea 
anihilase toate economiile cetățeni- 
lor)? Da, fiindcă istoria oferă puţine 
şanse în bifurcările sale şi cea mai 
importantă şansă care ni se oferea 
atunci era cea a purificării morale. 
Numindu-şi discursul în unison cu 
acele şanse „Ni s-a oferit o şansă 
istorică”, lon Borşevici ne chema să 
punem temeiuri solide statalității prin 
condamnarea „totalitarismului, tiraniei 
şi terorismului practicat de fostul re- 
gim”, prin scoaterea din listele clasei 
politice a celor care au „deportat 
floarea neamului”, care au „aprobat 
foametea din 1946-'47 şi violenţa... 
contra intelectualităţii”. 

A doua cale propusă de lon 
Borşevici în acelaşi discurs era cea 
„a stârpirii din rădăcină a diabolicelor 
mecanisme ale asimilărilor culturale 
şi lingvistice, ale învrăjbirii nationa- 
lităților conlocuitoare”. Am reuşit să 
stârpim aceste structuri şi aceste 
mecanisme? Nu, şi astfel regimul 
dictatorial de la Tiraspol otrăveşte 
şi astăzi relaţiile dintre naţionalităţile 
conlocuitoare în Republica Moldova, 
păstrând şi privilegiile pe care le 
aveau funcţionarii fostului regim, dar 
şi o prezenţă militară în zona ţării 
noastre, care înmulțește incertitudi- 
nea, sărăcia şi degradarea morală. 

Şi încă un principiu fundamental 
al devenirii întru ziua de mâine a fost 
expus de lon Borşevici la 17 aprilie 
1990. Era vorba de „renaşterea eco- 
nomică a plaiului privită şi în contextul 
său european”. Acest „contextul său 
european”, acest pronume posesiv 
excepţional demonstrează nu numai 
dreptul basarabenilor la europenis- 
mul lor istoric, de fond, nu doar faptul 
că noi facem parte din familia euro- 
peană prin tradiţia cultural-istorică, 
ci şi credinţa fermă că nici nu putem 
să ne închipuim ziua de mâine fără 
acest context. Anume conexiunea 
inteligentă la contextul lor european 
şi refuzul aderării la un CSI, sărac, 
violent, dominat de complexul militar 
rusesc, a permis statelor baltice să fie 
primite în NATO şi UE. Anume refuzul 
parlamentarilor de la Chişinău de a 
uni Republica Moldova cu contextul 
ei european ne-a aruncat în bezna 
neagră a subdezvoltării, din care 


numai o minune dumnezeiască ne 
mai poate scoate. 

Un discurs politic, mai ales în 
timpuri revoluţionare, nici nu poate fi 
închipuit fără referinţa istorică. Şi la 
acest capitol profesorul lon Borşevici 
a demonstrat o cunoaştere profundă 
şi a fenomenului politic, şi a felului 
cum a fost administrat de înaintaşi. 
Citatul din Vasile Stroiescu, cu care 
dl profesor şi-a încheiat discursul, 
devenea astfel parte componentă a 
mesajului mobilizator transmis atunci 
de la tribuna noului Parlament şi 
elitelor politice, şi cetăţenilor. „Carte 
şi iar carte! Şcoli şi iar şcoli! Biserici 
şi iar biserici”, rostea cu seriozitate 
academică lon Borşevici. Azi, când 
nu le avem pe toate astea, când com- 
petiția politică este practic lichidată, 
azi, mai mult ca oricând, „trebuie să 
avem inimă, gânduri şi mâini curate”, 
dacă vrem să nu pierdem nu numai 
contextul nostru european, ci şi pe 
cel uman. 

In aceste zile, când profesorul 
lon Borşevici împlineşte 75 de ani, 
anume acum principiile lui politico- 
morale sunt mai actuale ca oricând. 
Fiindcă, în pofida răului care este 
sortit oricum pieirii, principiile lui lon 
Borşevici ţintesc „numai binele nea- 
mului şi al ţării noastre” şi asemenea 
principii nu pot fi şterse nici din cartea 
vremii, nici din cea a omului. 


NOTE 


1 Vezi cuvântarea Ni se oferă o 
şansă istorică în ziarul guvernamental 
Moldova Suverană, 1990. 

PROFESOR 
ŞI ISTORIC DE SEAMĂ 


Anatol Petrencu, redutabil spe- 
cialist în domeniul istoriei contempo- 
rane a românilor şi al celei universale, 
doctor habilitat în istorie, profesor 
universitar, s-a născut la 22 mai 1954, 
în oraşul Căuşeni, jud. Tighina. In 
anii 1961-1971 a învăţat la şcoala de 
cultură generală nr. | din Căuşeni. In 
1980, după satisfacerea serviciului 
militar obligatoriu, a absolvit Faculta- 
tea de Istorie a Universităţii de Stat 
din Moldova (U.S.M), după care doi 
ani este asistent la catedra Istorie 
Universală, U.S.M. Urmează apoi 
stagiul de doctorand la Institutul de 
Cercetări Economice şi Politice al 
Academiei de Ştiinţe a Federaţiei 
Ruse, Moscova (1982-1985). Reve- 
nind la Chişinău, continuă activitatea 
la U.S.M. în calitate de asistent, con- 
ferenţiar, profesor universitar (1999), 
decan al Facultăţii de Istorie a U.S.M. 
(1990-1992). 

In 1986 susţine teza de doctor 
în ştiinţe istorice cu tema Relaţiile 
româno-italiene în anii '70 — prima 
jumătate a anilor '80, iar în 1998 — şi 
pe cea de doctor habilitat (Politica 
României privind Basarabia [1940- 
1944]). 

Tematica cercetărilor ştiinţifice 
ale profesorului Anatol Petrencu este 
variată şi include: istoria secolului al 
XX-lea (probleme controversate ale 
celui de-al doilea Război Mondial, 
destinul popoarelor ocupate, totali- 
tarismul ca fenomen al secolului al 
XX-lea — studii comparative); istoria 
ţărilor Europei de Vest şi ale Ame- 


ricii; politica naţională în Basarabia. 

Anatol Petrencu este autorul a 
peste 110 lucrări ştiinţifice, inclusiv 
4 monografii. Este angajat plenar 
în procesul de elaborare a materi- 
alului didactic pentru învățămîntul 
istoric universitar şi preuniversitar. 
Manualele /storia Universală. Epoca 
contemporană (1939-1995). Europa, 
S.U.A., Canada. Prelegeri şi Istoria 
Universală contemporană. 1914- 
1999 (clasa a IX-a) au fost reeditate 
în mai multe rînduri. 

Profesorul Anatol Petrencu a 
participat la fondarea şi redactarea 
mai multor publicaţii de specialitate: a 
fost membru al colegiului de redacţie 
al revistei de cultură istorică Patrimo- 
niu (1992-1994), membru al colegiului 
de redacţie al Revistei de istorie a 
Moldovei (1998), secretar, apoi mem- 
bru al colegiului de redacţie al revistei 
Destin românesc (1994-1998), mem- 
bru al colegiului de redacţie al revistei 
Centrului de Studii Româneşti din laşi 
Romanian civilization (1993-2002). 
Din momentul fondării (1990) şi pînă 
în prezent este membru al colegiului 
de redacţie al revistei de istorie şi 
cultură Cugetul. Este membru al 
colegiului de redacţie al Anuarului 
Asociaţiei Naţionale a Tinerilor Istorici 
din Moldova (1999 — pînă în prezent). 

In calitate de conducător ştiinţi- 
fic al multor doctoranzi, masteranzi, 
licenţiaţi şi de membru al consiliilor 
specializate de susţinere a tezelor de 
doctor habilitat şi doctor în ştiinţe isto- 
rice la Facultatea de Istorie şi Psiho- 
logie a U.S.M.,, la Institutul de Istorie 
al Academiei de Ştiinţe al Republicii 
Moldova, profesorul Anatol Petrencu 
are o contribuţie substanţială la for- 
marea noilor generaţii de cercetători 
în domeniul istoriei. 

Este laureat al Premiului Sa- 
lonului de Carte din Cluj-Napoca 
(1995), membru al Senatului U.S.M. 

Din 1998 exercită funcţia de 
preşedinte al Asociaţiei Istoricilor din 
Republica Moldova. Prin întreaga 
activitate ştiinţifică, pedagogică şi 
publică dl A. Petrencu îndreptăţeşte 
bunul nume de istoric. 


lon NEGREI 

Viorica POPA 


LIMBA ŞI LITERATURA 
ROMÂNĂ ÎN SPAŢIUL 
ETNOCULTURAL 
DACOROMÂNESC 

ŞI ÎN DIASPORA 


În zilele de azi, deloc uşoare 
pentru Ministerul Culturii, care din ce 
în ce mai rar sprijină editarea unor 
volume de carte, reviste etc. sau, 
cu atît mai mult, organizarea unor 
manifestări ştiinţifice, a devenit o tra- 
diţie, însă, la laşi, desfăşurarea unui 
Simpozion Internaţional, organizat 
de Institutul de Filologie Română „A. 
Philippide” al Academiei Române — 
Filiala laşi, în colaborare cu Asociaţia 
pentru Literatura Română şi Cultura 
Poporului Român ASTRA, Departa- 
mentul „M. Kogălniceanu”. 

Majoritatea comunicărilor sus- 
ţinute sînt reunite apoi într-un volum 
editat de Institutul de Filologie Româ- 
nă „A. Philippide”. 

Volumul Limba şi literatura ro- 
mână în spaţiul etnocultural daco- 
românesc şi în diaspora, îngrijit de 
Ofelia Ichim şi Florin-Teodor Olariu, 
cuprinde comunicările prezentate la 
Simpozionul Internaţional ce a avut 
loc la laşi, în zilele de 23 şi 24 mai 
2003. 

Reunind cercetători din nume- 
roase ţări, ca Egipt, Franţa, Germa- 
nia, Republica Moldova, România, 
Slovacia, Spania, Ucraina, simpo- 
zionul în cauză şi-a propus, cum 
menţiona şi Dan Mănucă, directorul 
Institutului de Filologie Română, să 
urmărească „modul în care se rapor- 
tează românofonii la ei înşişi”. 

Lucrarea este realizată pe 
secţiuni, de altfel ca şi Simpozionul 
propriu-zis: 

1. Lingvistică (Limbă şi identita- 
te; Aspecte ale dinamicii lingvistice); 
2. Critică şi istorie literară (Există 
frontiere literare; Diaspora şi litera- 
tura); 3. Etnologie: Cultura populară 


ACADEMIA ROMÂNĂ 


INSTITUTUL DE FILOLOGIE ROMÂNĂ 
„A. PHILIPPIDE 


LIMBA ȘI LITERATURA ROMÂNĂ 
ÎN SPAŢIUL ETNOCULTURAL 
DACOROMÂNESC ȘI ÎN DIASPORA 


TRINITAS 


— factor definitoriu al identităţii naţio- 
nale. 

Volumul începe cu articolul lui 
Dan Mănucă Dacoromânism, dias- 
pora şi exil, în care se insistă asupra 
definirii cît mai precise a noţiunilor 
spațiul etnocultural, dacoromânism, 
diaspora. Analizate fiind dintr-o dublă 
perspectivă (diacronică şi sincronică), 
criticul literar va evidentia cîţiva factori 
importanţi, ca limba, literatura şi cul- 
tura tradiţională „capabili de a ordona 
şi, totodată, de a impune respectarea 
identităţilor felurite din interiorul româ- 
nismului, inclusiv dacoromânismului”, 
un subiect „extrem de delicat”. 

Pentru a da o imagine cît mai 
amplă, cercetătorul încearcă să gă- 
sească răspuns la întrebări, de tipul: 
Este dacoromânismul un factor coer- 
citiv, chiar nociv? Se poate vorbi de o 
singură literatură română? Nu cumva 
un asemenea concept ar moşteni 
păcatele anexioniste ale dacoromâ- 
nismului? Există grupuri masive de 
autori care scriu româneşte, spre 
exemplu, în Statele Unite, în Israel. 
Cărei literaturi aparțin aceşti autori? 
Sînt ori nu influenţaţi de mediul literar 
majoritar în care trăiesc? 

Dat fiind faptul că termenii spa- 
tiul etnocultural şi diaspora, prezenţi 
în titlul Simpozionului, cît şi al volu- 

mului de faţă, sînt dificil de definit, 
Dan Mănucă propune el însuşi şi îi 
invită deopotrivă pe lingviști, istorici, 
informaticieni, chiar politicieni, în 
viitor, „să atingă cîteva din dificilele 
şi delicatele chestiuni pe care le pre- 
supune abordarea unei problematici 
atit de vaste”. 

In articolul Identitatea naţională 
între limbă şi literatură, Dumitru Irimia 
consemnează: „Stabilirea şi recu- 
noaşterea identităţii unei limbi implică 
luarea în considerare, în primul rînd, 
a unei serii de elemente care ţin de 
istoria ei şi de raportul dintre istoria 
limbii şi istoria poporului care o vor- 
beşte”. Lingyvistul şi-a propus două 
direcţii de cercetare: recunoaşterea 
existenţei unei identități lingvistice, pe 
de o parte, şi a unei identități stilistice, 
pe de alta. Pornind de la ideea că 
„identitatea lingvistică îşi are originea 
în raportul limbă — popor — istorie, 
identitatea stilistică în raportul limbă 
— popor- Lume”, autorul ia în discuţie 
principalii „poli” ai identităţii naţionale. 

Denumirea limbii, prima marcă 
de identitate, trebuie, consideră ling- 
vistul, „să îşi fixeze locul în logosul 
adevărat”. Demersul său interpretativ, 
susţinut de citate din operele marilor 
scriitori români, evidenţiază un fapt 
cunoscut de multă vreme, dar care 
este ignorat şi încălcat: „limba vorbită 
de populaţia autohtonă în Republica 
Moldova, încă majoritară, una şi ace- 
eaşi cu limba vorbită în România, în 
regiunea Cernăuţi şi în alte teritorii 
vecine locuite de românii băştinaşi 
este limba română, singura limbă ro- 
manică din România orientală în stare 
de funcţionare şi că aceste populaţii 
sînt parte din poporul român”. 

In studiul Limba română, egală 
în rang cu orice altă limbă de cultură 
(europeană), loan Lobiuc face cîteva 
observaţii asupra raportului limbă — 
cultură, mai precis, asupra raportului 
tip de limbă şi tip de cultură. Autorul 
vizează, în special, locul limbii ro- 
mâne în raport cu orice altă limbă 
de cultură, concluzionînd: „româna 
nu cedează în nici o privinţă faţă de 
alte idiomuri europene, asiatice etc., 
dovadă că tot ce se poate spune în 
acestea se poate spune şi în română, 


mai ales că aceasta este creatoarea 
şi purtătoarea unei culturi vechi, de 
largă recunoaştere europeană şi 
chiar internaţională”. 

Articolul semnat de Silviu Be- 
rejan Specificul regional ca piedică 
pentru restabilirea identităţii etnice şi 
naţionale la populaţia românească din 
Republica Moldova analizează proble- 
ma identităţii etnice (şi naţionale) şi a 
identităţii de limbă în Republica Moldo- 
va, care, după cum afirmă autorul, „nu 
numai că n-a fost soluţionată definitiv, 
dar nici nu s-a apropiat de soluţionare 
(în afară de identitatea de limbă, pe 
care sînt nevoite să o recunoască 
chiar şi forţele ostile) şi nici nu are 
şanse reale să fie soluţionată într-o 
perioadă previzibilă de timp”. Regretul 
lingvistului este cu atît mai mare cu cît, 
după o luptă de martir de mai mult de 
un deceniu încoace, „formarea con- 
ştiinţei naţionale pierdute, a simțului 
identităţii de neam, a sentimentului 
întregului etnic este o sarcină grea, 
utopică chiar, în special, în situaţia ce 
s-a constituit în prezent în republică”. 

Puncte de vedere asupra iden- 
tităţii limbii întîlnim şi în următoarele 
articole: Identitatea prin limbă — o 
dominantă în cultura românească 
(Mariana Flaişer) în care se analizea- 
ză relaţia dintre limbă şi religie; Expri- 
marea identităţii prin limbă în familiile 
mixte din Republica Moldova (Vasile 
Dumbravă) în care autorul remarcă: 
„Identificarea cu o limbă sau alta 
(româna sau rusa) în familiile mixte a 
depins şi depinde de reprezentările şi 
atitudinile pe care le au părinţii şi co- 
piii faţă de cele două limbi, de factori 
de ordin social şi psihologic, precum 
şi de politica lingvistică a statului, care 
se schimbă mereu”; Limbă şi identi- 
tate naţională. Cazul României în a 
doua jumătate a secolului al XIX-lea 
(Cătălin Turliuc) în care se urmăreşte 
problema identităţii, precizînd unele 
elemente de ordin istoric şi con- 
ceptual; Limba română ca factor de 
menţinere a identităţii etnice şi a pro- 
movării culturii naţionale în regiunea 
Cernăuţi (Felicia Vrînceanu) în care 
sînt expuse rezultatele unei anchete, 
ce vizează funcţiile sociale ale limbii 
române în regiunea Cernăuţi. 

Într-o epocă a globalizării in- 
formaţionale şi comunicaţionale, 
informaticienii şi lingviştii deopotrivă 
propun unele tehnologii de informa- 
tizare în studiul limbii române. In 
articolul Mentinerea identităţii prin 
limbă: instrumente şi resurse lingvisti- 
ce în format electronic, Gabriela Haja 
propune proiecte naţionale şi interna- 
tionale ce ar contribui la realizarea de 
resurse, instrumente şi tehnologii de 
prelucrare a limbii române, în toată 
complexitatea acesteia. Mai mult, 
autoarea notează că „odată puse în 
practică rezultatele cercetărilor de 
acest tip, problema amenințării iden- 
tităţii lingvistice şi implicit culturale a 
unei naţiuni nu se mai pune, de vreme 
ce comunicarea vorbitorului de limbă 
română, prin Internet, cu orice vorbi- 
tor, indiferent de limba lui maternă, 
devine astfel posibilă”. 

In studiul Noi contribuţii la infor- 
matizarea editării atlaselor lingvistice 
româneşti regionale, Florin-Teodor 
Olariu, Vasile Apopei şi Silviu Beje- 
nariu sugerează un program de edi- 
tare asistată de calculator a atlaselor 
lingvistice şi a textelor dialectale. 
Prezentînd pe scurt maniera în care 
se realizează o hartă interpretativă, 
autorii evidenţiază avantajele oferite 
de acest sistem informaţional, men- 
ţionînd în încheiere că „rezultatele 
obţinute pînă la acest moment ne dau 
speranţa că în viitorul apropiat aceste 
deziderate vor putea fi valorificate”. 

In sistemul de învăţămînt ro- 
mânesc actual, ca orice inovaţie, 
instruirea asistată de ordinator nu a 
fost receptată pozitiv, găsindu-se la 
jumătatea drumului dintre necesitate 
şi rezistenţă. Mihaela Secrieru în 
articolul Actorii cîmpului universitar 
şi Internetul ca spaţiu naţional şi 
internațional de promovare a limbii 
române dezbate problema „imple- 
mentării tehnologiilor informaţionale 
în spaţiul universitar românesc”. 
Este lăudabilă munca autoarei în 
vederea enumerării unor site-uri ro- 
mâneşti, care contribuie la stabilirea 
unui contact permanent cu lumea 
ştiinţifică naţională şi internaţională. 

Tot la capitolul Aspecte ale 
dinamicii lingvistice remarcăm arti- 


colele semnate de Gheorghe Popa şi 
Valeriu Rusu, care prezintă nivelul de 
predare a limbii române în Republica 
Moldova - cel dintii şi în Franţa — cel 
din urmă. Apreciem rigoarea analizei 
cu atît mai mult, cu cît autorii pornesc 
de la nişte realităţi concrete: Valeriu 
Rusu analizează modul de predare a 
limbii române la universităţile france- 
ze şi, în special, la Universitatea Pro- 
vense, iar Gheorghe Popa se referă 
la pregătirea lingvistică universitară 
din Republica Moldova şi formulea- 
ză unele sugestii vizînd diminuarea 
gravităţii elementelor lacunare ale 
predării disciplinelor lingvistice în 
instituţiile de învăţămînt. 

Remarcabil este şi gestul unor 
lingvişti care, aplicînd o metodologie 
modernă, propun teme impresio- 
nante de investigaţii: Concepte ale 
modelului etnometodologic în analiza 
conversaţională cu aplicaţie la limba 
română (Luminiţa Mirela Cărăuşu); 
Aspecte ale creativităţii lexicale în 
terminologia filozofică actuală (Eugen 
Munteanu). 

Cea de-a doua secţiune a volu- 
mului are în obiectiv critica şi istoria 
literară, stabilind statutul literaturii 
româneşti indiferent de teritoriu şi 
sistemul de valori ale imaginarului în 
beletristică. 

O amplă şi atentă prezentare 
este dedicată analizei literaturii din 
Republica Moldova. Pornind de la 
faptul că literatura din Basarabia 
„păstrează, prin memoria etnică, ră- 
dăcinile arheale româneşti, dar care 
sub «teroarea Istoriei» e biîntuită de 
o «conştiinţă sfişiată», căutîndu-şi 
specificitatea”, Adrian Dinu Rachieru, 
în articolul Există o literatură basa- 
rabeană?, examinează controversa 
literatura românească -— literatura 
basarabeană (şi/sau „moldoveneas- 
că”). Studiile lingvistice, istorice, 
politice dau o imagine complexă a 
„sorții acestei literaturi”. Dincolo de 
cercetarea contextuală a literaturii 
din Republica Moldova, autorul spe- 
ră că „într-o zonă a confluenţelor şi 
într-o epocă a globalizării, ea se va 
dezvolta endogen, apărînd valorile şi 
modelele culturale care ţin de spaţiul 
românesc unic”. 

În studiul Etape ale literaturii 
din Basarabia (secolul al XIX-lea — 
începutul secolului al XX-lea), Vasile 
Ciocanu îşi propune să delimiteze 
cîteva etape privind literatura basa- 
rabeană de pînă la 1918, urmărind 
condiţiile socio-politice şi culturale 
ale Basarabiei şi relaţiile ei cu Rusia 
şi autorităţile de cealaltă parte a Pru- 
tului. Autorul afirmă că în Basarabia, 
în secolul al XIX-lea, „s-a scris relativ 
mult în româneşte şi în ruseşte în 
special, doar că acestea s-au pu- 
blicat cu mare întîrziere şi în afara 
ţării de cele mai multe ori”. In plus, 
„o seamă dintre literaţii basarabeni 
s-au stabilit în Principatul Moldovei, 
în România, unde şi-au continuat 
activitatea, integrîndu-se în mişca- 
rea literară general românească”. 
Pe de altă parte, Vasile Ciocanu ne 
atenționează că „rezultatele pozitive 
înregistrate de literaţii basarabeni în 
această perioadă inspirau un anumit 
optimism şi, în cazul evoluţiei normale 
a lucrurilor, literatura în acest spaţiu 
ar fi progresat”. 

Receptarea operelor literare 
este un alt aspect abordat în volum. 
Pentru a demonstra cum stau lucru- 
rile în literatura din Basarabia, Ana 
Bantoş analizează, în articolul O ima- 
gine a Chişinăului literar, „universul 
artistic al scriitorilor basarabeni, „de la 
adîncirea într-o interioritate ancestra- 
lă folclorizantă şi pînă la avîntul către 
cele mai sofisticate turnuri şi turnuri 
ale limbajului”, avînd ca punct de 
plecare „imaginea oraşului ca şansă 
de raportare a personajului liric din 
poezia basarabeană la un orizont 
diferit, la un orizont mai amplu”. 

O perspectivă imagologică de 
tratare a literaturii memorialistice 
este propusă la acest capitol de Alina 
Ciobanu-Tofan. După ce readuce în 
atenţie cele trei elemente definitorii 
ale modelului psihosociologic al 
comunicării: reprezentarea de Sine, 
reprezentarea despre Celălalt şi re- 
prezentarea despre context, preluate 


de la Jean-Claude Abric, autoarea 
studiului Imaginea Celuilalt în memo- 
rialistica basarabeană face o serie de 
observaţii cu privire la memoriile unor 
scriitori de la noi. 

Un alt aspect al literaturii din 
Basarabia este mişcarea literară 
denumită „proza rurală”, care ia am- 
ploarea unui curent ideologico-literar, 
reprezentat prin creaţia unor talentaţi 
prozatori ca lon Druţă, Vasile Vasi- 
lache, Vladimir Beşleagă, Nicolae 
Esinencu, Vlad loviţă, Nicolae Vieru 
ş.a. Cu referire la această temă, Ana- 
tol Gavrilov în articolul Proza rurală, 
sămănătorismul şi problema sincro- 
nizării accentuează că: „proza rurală 
basarabeană poate fi considerată un 
tradiţionalism sincronizat cu spiritul 
epocii sale de vîrf ”, adăugînd că „în 
ea [în proza rurală — n.n.] ruralismul 
şi-a găsit expresia artistică cea mai 
autentică”. 

Un studiu comparativ, ce ne 
permite să determinăm locul limbii şi 
literaturii române în alte ţări europe- 
ne, pe de o parte, şi locul unei limbi şi 
literaturi europene în spaţiul cultural 
românesc, pe de alta, este realizat 
de Alberto Madrona-Fernândez (Pre- 
dare şi traducere: două aspecte ale 
receptării limbii şi literaturii române 
în Spania) şi de Sergiu Pavlicencu 
(Receptarea literaturii spaniole în 
spațiul cultural românesc). Reţinem, 
în acest context, şi articolul Recep- 
tarea literaturii române în Slovacia 
(Jana Palenikova). 

Menţionăm în încheiere că vo- 
lumul Limba şi literatura română în 
spaţiul etnocultural dacoromânesc 
şi în diaspora, prin problematica 
abordată (noi am amintit doar de 
unele articole), denotă, în ansamblu, 
interesul sporit al lingviştilor, literaţilor, 
folcloriştilor, istoricilor, informaticieni- 
lor pentru studiul multilateral al limbii, 
literaturii şi culturii populare române 
atit sub semnul realizărilor, cît şi sub 
cel al deficienţelor. 

Irina CONDREA 


DICŢIONARE CLUJENE 


Dicţionarul este întotdeauna o 
carte aşteptată şi căutată, căci are 
un cerc larg şi constant de utilizatori 
şi un conţinut previzibil. Dar oricât 
de clar ar fi conturată aria tematică, 
fiecare ediţie, fiecare autor intervine 
cu o viziune proprie, aşa încât ace- 
leaşi cuvinte, noţiuni sunt prezentate 
în diverse modalităţi. Orice nouă 
abordare este adoptată în intenţia 
de a face dicţionarul cât mai uşor 
de consultat, mai explicit şi, drept 
urmare, mai eficient. 

Profesorul universitar Onufrie 
Vinţeler de la Cluj, unul dintre cei mai 
de seamă specialişti ai lexicografiei 
române actuale, a dovedit prin dicţi- 
onarele sale din ultimii ani că sinoni- 
mele şi antonimele pot fi prezentate 
altfel decât conform schemei bine cu- 
noscute. Ultima apariţie lexicografică 
semnată de Domnia sa — Dicţionar 
de antonime în 2 volume (Editura 
Dacia, Cluj-Napoca, 2002) — confirmă 
teza că dicţionarul nu este şi nu tre- 
buie să fie doar o listă de cuvinte în 
ordine alfabetică. Lucrarea domnului 
profesor O. Vinţeler ar putea fi definită 
mai degrabă ca un dicţionar explicativ 
de antonime, ilustrat cu citate. 

Cele două volume de dimensi- 
uni considerabile (vol. | — 536 pagini, 
vol. Il — 498 pagini) cuprind 5.200 de 
perechi de antonime, dicţionarul dat 
fiind astfel cel mai complet din câte 
s-au publicat până acum. Autorul 
arată că „articolele din dicţionar se 
compun din: a) titlu, care reprezintă 
perechile antonimice date în ordine 
alfabetică: a accepta — a refuza, 
adevăr — minciună, deştept — prost, 
puternic — slab etc.; b) definiţii ale 
ambilor componenți ai perechilor. 
Definiţiile sunt date după diferite dicţi- 
onare explicative ale limbii române. In 
unele cazuri definițiile sunt înlocuite 
cu sinonimele cuvintelor-antonime. 
Şi în acest caz am utilizat dicţiona- 


rele respective ale limbii române. În 
ambele cazuri s-a urmărit scoaterea 
în evidenţă a opoziţiei. A se vedea în 
acest sens: Talentat- care are talent, 
înzestrat cu talent — Netalentat — lipsit 
de talent. Just — corect, exact — Gre- 
şit — incorect, inexact; c) a treia parte 
a articolelor de dicţionar o constituie 
materialul ilustrativ extras din literatu- 
ra beletristică, din presă, din literatura 
social-politică, ştiinţifică etc.”. 

Este de remarcat structura arti- 
colului lexicografic şi modalitatea de 
prezentare a perechilor de antonime: 
pentru fiecare cuvânt-titlu şi antonimul 
său, plasat pe acelaşi rând, este dată 
explicaţia, astfel că şi sinonimele sunt 
aici foarte numeroase. Spre exemplu, 
pentru infam explicaţia este josnic 
nedemn, iar pentru antonimul su- 
blim explicaţia este măreț, înălţător, 
desăvârşit. Citatul adus spre ilustrare 
cuprinde ambele lexeme ale perechii 
antonimice: „Tot aşa şi în teatru. Poţi 
pune să declame pe toţi eroii gene- 
roşi, toţi martirii extatici, toți intriganţii 
mizerabili, toate remeile sublime şi 
infame, toate închipuitele împrejurări 
ce pot rezulta din ciocnirea patimilor” 
(|. L. Caragiale). 

Felul cum au fost plasate în 
pagină cuvintele şi textul însoțitor 
facilitează lectura, căci cuvintele- 
titlu sunt bine evidenţiate şi atrag 
privirea, stârnind totodată şi curiozi- 
tatea cititorului: Acru — Dulce — care 
are gustul caracteristic al oţetului sau 
al lămâii, al mierii sau al zahărului. 

„Soacră, soacră, poamă acră, 
/ De te-ai coace cât te-ai coace, / 
Dulce tot nu te-ai mai face” (lon 
Creangă). 

Spre deosebire de alte dicţiona- 
re, aici fiecare sens al cuvântului-titlu 
capătă aspectul de articol separat, 
cu antonimul său specific. Astfel, 
cuvântul Adevăr apare în perechi 
antonimice, cu structura descrisă 
mai sus (explicaţie, texte ilustrative), 
de 13 ori, fiind plasat în opoziţiile: 
adevăr — erezie, adevăr — eroare, 
adevăr fals, adevăr — falsitate, ade- 
văr — ficţiune, adevăr — halucinație, 
adevăr — minciună, adevăr — mister, 
adevăr — mit, adevăr — neadevăr, 
adevăr — presupunere, adevăr — 
verosimil, adevăr — vis. Secvenţele 

aduse spre ilustrare nuanţează anu- 
me aceste aspecte ale sensurilor, de 
aceea sunt convingătoare. Bunăoară, 
pentru ultima pereche antonimică 
este prezentat un vers din Cincinat 
Pavelescu, care scoate în evidenţă 
această latură a opoziţiei: „Slabă, tris- 
tă-ngălbenită, / — Intre vis şi adevăr 
—, / Trece toamna despletită / Şi cu 
frunze moarte-n păr”. 

Sensurile multor cuvinte se relie- 
fează mai pregnant în opoziţie, iar con- 
textul pune în lumină toate nuanțele. 
Astfel, unii dintre vorbitorii basarabeni 
vor fi poate mirati că verbul a dezice 
este antonim doar cu a zice şi nu are 
sensul cu care este folosit în mod cu- 
rent la noi, cel de a părăsi, a abandona, 
arenunţa (oricine a auzit spunându-se: 
el s-a dezis de copii, altul s-a dezis de 
studii, noi ne-am dezis de examene 
etc.). Dicţionarul profesorului O. Vinte- 
ler fixează clar că a dezice înseamnă 
a contrazice, a nega, a retracta, al cărui 
antonim este a zice cu sensul de a spu- 
ne, a afirma, a susţine, iar contextele în 
care sunt plasate cele două antonime 
sunt deosebit de elocvente: „Şi una 
câte una dezic ce am zis-nainte” (D. 
Bolintineanu); „Ce-au zis o vreme, 
altele dezic, / Ai desfrunzit a visurilor 
vară / Şi totuşi eu în ceruri te ridic” (M. 
Eminescu). 

Nu este exclus ca la o lectură 
„cu lupa” să se găsească în lucrare 
şi anumite carenţe, iar specialiştii 
în lexicografie să aibă alte viziuni şi 
principii în privinţa structurii sau a 
definiţiilor. Cert însă este că acest 
dicţionar nu doar se consultă, el se 
citeşte cu plăcere şi cu interes, ca o 
carte, şi am constatat că toţi cei care 
l-au văzut şi l-au răsfoit şi-ar fi dorit 
să-l aibă, căci totdeauna întrebarea, 
previzibilă de altfel, era: de unde poa- 
te fi cumpărat? La fel de previzibil, din 
păcate, era şi răspunsul: eu nu ştiu 
unde se vinde acest dicţionar. Dar 
ştiu că, pus în mâna unui profesor, a 
unui student sau elev, ar constitui o 
garanţie a succesului la multe ore de 
curs şi ar limpezi nenumărate situaţii 
dificile de exprimare în limba română. 


* kk 


Un dicționar care la sigur ar 
atrage atenția cititorilor noştri este 


cel intitulat Dicționar rus-român de 
Diana Tetean, apărut la Editura Dacia 
Educational în 2003. Intrebarea fireas- 
că şi legitimă ar fi: cum este prezentată 
limba rusă în raport cu româna într-un 
spaţiu unde rusa nu se vorbeşte, nu se 
aude, nu se vede în inscripţii ş.a.m.d. 

In primul rând, se poate constata 
că autoarea a ales atent repertoriul 
de cuvinte, având grijă ca lucrarea 
să cuprindă lexemele din fondul de 
bază al limbii ruse, lucru îndreptăţit şi 
de destinaţia didactică a dicționarului. 
Pentru foarte multe cuvinte sunt date 
şi sintagme uzuale, care ilustrează 
felul cum apar în vorbire cuvintele 
respective, printre acestea numărându- 
se şi o serie de expresii frazeologice, 
proverbe, zicători, cu redarea lor în 
limba română. In acest sens, ar fi de 
folos pentru eventualii utilizatori ba- 
sarabeni ai dicționarului să ia aminte 
că, mai ales frazeologismele, nu se 
traduc, oricât de clare ar fi cuvintele 
din care sunt alcătuite. Spre exem- 
plu, binecunoscutele frazeologisme 
Kypam Ha CMex, KaK MOKpaa Kypuųa 
în română nu se redau ad litteram, 
cum se obişnuieşte la noi — „este de 
râsul găinilor”, „ca o găină plouată”, 
ci un pic altfel: de râsul curcilor, ca 
o curcă plouată, deci, „frazeologic 
vorbind”, este altă gâscă, deşi e tot o 
pasăre. Procedeul este confirmat de 
exemple în care schimbarea cuvântu- 
lui apare şi mai drastică: cmpenanbiii 
eopo6eŭ nici nu mai este pasăre, ci 
un vulpoi bătrân. 

Astfel, un cititor avizat va ob- 
serva în acest dicţionar, ca şi în alte 
lucrări similare, că anume uzul este 
diferit — într-un fel se spune la Cluj 
sau la Bucureşti şi altfel la Chişinău, 
şi exemple sunt multe. Bunăoară, 
cine n-a auzit la Chişinău de „brad 
de Anul Nou” sau „brad de Crăciun”, 
dar iată că dicţionarul spune altceva: 
rusescul ema se traduce şi brad dar 
şi pom de iarnă, iar Hoeo200HAA erka 
se numeşte în română pom de Anul 
Nou — denumire practic neutilizată la 
noi. Asemenea exemple sunt foarte 
multe şi micile noastre deosebiri se 
constituie într-o normă uzuală locală, 
care nu se mai încadrează în norma 
românei literare. Or, anume aceasta 
trebuie bine cunoscută şi utilizată în 

comunicarea îngrijită, iar dicţionarul 
doamnei profesoare Diana Tetean 
oferă în acest sens numeroase soluţii. 

Tot de uzul specific sunt deter- 
minate unele explicaţii cam curioase 
pentru un cititor basarabean, famili- 
arizat mai bine cu sensurile ruseşti, 
căci, de exemplu, ruşii nu-l vor numi 
a6umypuenm pe un absolvent al 
liceului, aşa cum găsim în dicţionarul 
clujean, ci doar pe cel care doreşte 
să se înscrie la o facultate (implicit tot 
absolvent de liceu) şi care de abia a 
depus actele. lar absolventul liceului 
(sau al altei instituţii de învăţământ) 
se numeşte în limba rusă eb/myckHuk. 
La fel de neconvingătoare este tradu- 
cerea rusescului 6nun prin plăcintă, 
căci, deşi este tot un preparat culinar 
din făină, el nu trebuie confundat cu 
bucatele româneşti. In alte cazuri 
anume expresia cea mai uzuală 
este omisă, de exemplu, la substan- 


tivul nap lipseşte frazeologismul c 
Jeekum napom, la 6bıim putea fi dat 
om Gbima, dar şi adjectivul foarte 
răspândit în rusă 6sımoeoŭ; nici 
acest dicţionar, ca şi multe altele, nu 
înregistrează substantivul komeomku, 
cuvânt de uz curent în limba rusă. 

Or, toate acestea nu potfi numite 
lipsuri ale lucrării; ele ar fi mai degrabă 
nişte doleanţe ale acelora care se zbat 
de multe ori să găsească cuvântul 
potrivit, ori să înţeleagă până la capăt 
mesajul textului rusesc. Ca informaţie 
şi ca volum Dicţionarul rus-român, 
semnat de doamna Diana Tetean, este 
un instrument eficient de cunoaştere 
a limbii ruse, dar şi de sesizare a unor 
particularităţi inedite ale limbii române. 

Nouă nu ne rămâne decât să 
sperăm că aceste valoroase dicţio- 
nare vor ajunge printr-o minune şi la 
Chişinău, unde sunt foarte necesare 
şi mult căutate. 


Andrei Eşanu. Nebuloasa 


206 


Limba Română 


Vitalie RĂILEANU 


UBICUITATEA OMULUI 
DIN POEZIA LUI 
ADRIAN CIUBOTARU 


N-aţi observat că secolul care 
îşi cronometrează vertiginos începu- 
tul pare grăbit să anunţe şi nişte de- 
buturi ieşite (prin textul lor, evident!) 
din comun? 

Pentru noi, cititorii acestui nou 
mileniu, trăind vremuri de cumpănă 
şi perversiune, ar fi destul de rele- 
vant să pătrundem şi în fibrele cele 
mai ascunse ale poeziei lui Adrian 
Ciubotaru din volumul Omul roş:, 
apărut la editura Prut Internaţional. 
Acest poet, destul de incitant, după 
părerea noastră, şi-a format un stil 
modern aparte, chiar pe alocuri 
exagerat prin extracţii expresioniste 
şi suprarealiste. Dar acestea nu ne 
incomodează, deoarece reprezintă 
aşa-zisa particularitate preponderen- 
tă a plachetei. Deci Adrian Ciubotaru 
scrie o poezie a trăirilor şi chiar a 
dramelor sale, instigate şi perindate 
în universul secund al Omului roş. 
Accentul mesajului cade cu precăde- 
re pe exclusivismul postmodernist, 
iar autorul caută oarecum spontan, 
dintr-o necesitate percepută şi trăită 
doar de el, să se asocieze cu versu- 
rile sale: paronomasiei, chiasmului, 
asydentonului împănat (şi) mai ales 
witz-ului în cheia suprarealistă. Insă 
toate acestea par nişte inele saturni- 
ce care asigură endosensibilitatea, 
mult mai ambițioasă: înspre mine 
îndreptaţi-vă rănile!/ cu şort alb tămă- 
duitor, ochii-mi ard cîineşte / ca două 
tăişuri / înfipte în fundul sărat al mării. 
/ Peste ligheanul din bronz al mitului 
/ întindeţi sfoara plăcerilor oprite, / 


* Adrian Ciubotaru, Omul roş, Edi- 
tura Prut Internaţional, Chişinău, 2002. 


afişaţi lista cu ploşniţe, hemoroizi / 
şi stele căzătoare / din cerul hirsut al 
dorinței! // Călăuziţi cîinele pluripod / 
şi delirant semantic / spre budinca din 
creierul meu / mirosind inconfundabil 
/ a sex de femeie... (Hubloul din 
marea cu monştri, p. 39). 

Observăm că fiecare poezie îşi 
schimbă unghiul de lectură, în aşa 
fel ca receptarea să fie conştientizată 
în acord cu intenţionalitatea textului, 
care este de fapt o lume potopită de 
cuvinte, împinse în bizar de o „şire- 
tenie retorică”. lroniile aluzive sunt 
triste din calcul: nu ştii dacă mai poţi 
să scrii / cu ceea ce nu ştii // şi eu / 
mă gîndesc la o obsesie /e o greşeală 
care-mi explodează-n timpane / şi mă 
urc /mă caţăr/ cu tinereţea gîndacului 
/ hotărît şi nealegoric / pe rafturi / s-o 
caut / şi ea / să mă găsească şi să 
se uite / aşa timp la mine / şi eu la 
dînsa (iscoditor) / şi să-i crească mai 
multe picioare / şi s-o zbughească din 
pagină în / pagina albă a unui copil 
(Faute eclatante..., p. 32). Adrian 
Ciubotaru surprinde sensibilităţile 
contemporane, în gama unor culori 
fantast-derizorii, iar decorul realităţii 
este împrumutat şi din lumea cuvin- 
telor printre care se plimbă enigmatici 
şi decepţionaţi strămoşii... cărora: /i 
s-a mai zis meşteri ceasornicari al- 
Chimişti / tăietori de lemne şi vinători 
ai vinatului // Uneori zăboveau pe 
treptele izvoarelor / munţilor şi gurilor 
de peşteră / şi se priveau în oglinda 
apelor / ca într-o oglindă // De obicei 
erau singuri / li se mai spunea mulți 
/ şi totuşi munceau anevoie / cu un 
simţ neîndoios al inimii / şi al tăceri- 
lor pe care le ascundea / cristalul şi 
cristalinul // Totul era o parte a părții / 
şi limpede ca o fiinţă / şi ființa era un 
cocoloş străveziu / cu picioarele din 
zmeură şi gratuite / Visul lor era un 
zeu frumos / cu partea de sus a părţii 
de jos / din cinabru şi era visul meu 
(Strămoşii mei, p. 13). 

Poezia lui A. Ciubotaru nu 
poate fi citită şi înţeleasă corect (ca 
şi poezia multor contemporani de-ai 
lui) decit renunţînd la obişnuinţele pe 
care alte cărţi de debut ni le-a creat 

nouă, şi, în cele din urmă, ar însem- 
na să neglijăm insolitul versului din 
Omul roş, denaturînd sensul. Autorul 
conferă profunzimi nebănuite acestui 
cuprins, privind scrisul ca pe o meta- 
foră ascunsă: mîine seară / examen 
de capacitate / redusă la întrebări 
despre zei timp şi fiinţă / în ce fel de 
relaţii eşti cu lumea / nu face decit 
să descifrezi algoritmul de mai sus / 
oricare altul // eşti la teatru / vrei să 
dai replica cea mai / auzită / se uită 
unde se joacă de obicei / piesele / 
toate piesele / inclusiv antractele / 
pauzele de masă cafenelele literare 
şahul / Joc logic şi măiestru cu mai 
multe posibilităţi. // iată de exemplu / 
morunul este un cuvînt / care traduce 
un peşte în limba română / gîndliţi-vă 
la sensul acestei fraze şi veţi / vedea 
că el nu este singur / nimeni nu este 
singur / mai ales sensurile pe care se 
sprijină lumea (Miine seară surprins 
să vezi iubirea, p. 34). 

Fără dificultate observăm că 
monologul liric în poezia lui Adrian 
Ciubotaru nu are numai facultatea 
de a descrie, ci e şi o moaalitate de a 
evada din universul închis al faptelor 
de creaţie. Poetul respectă o suc- 
cesiune, proprie doar lui, astfel încît 
poemele se înşiră lanţ, alcătuind din 
Cvadratura cercului: prima latură: / 
cîinele aleargă / în jurul cuştii / în jurul 
pămîntului / în jurul unui creier: // a 
doua latură: / atunci cînd /latră cîin^'e 
/ tu nu te gîndeşti / la moarte: // / 
more geometrico / dumnezeu a murit 
/ înfometat / într-o cezură // a treia 
latură: / dacă vezi o cuşcă /te gîndeşti 
la Empedocles / la singurătatea lui / 
sferică: // a patra latură: / pămîntul: 
femeia care / naşte metru cu metru / 
începutul zilei femeia / pe care toţi o 
privesc / de la înălțimea memoriei: 
(p. 5). Asistăm la o inserare lejeră a 
enunţurilor în răspăr, provenită din 
grupări excesive, această „logică” 
a adeveririi care forţează realitatea 
în „ilogic” defineşte lirica lui A. Ciu- 
botaru. E o realitate pe care poetul 
edifică parabole, elaborează degajat 
fragmente criptice, halucinează ba- 
nalul sau amuză perplexul: Palma 


o laşi pe balustradă, / iar eu plec în 
căutarea celuilalt obraz. / Ştiu că voi 
merge cu amîndouă mîinile / într-un 
buzunar, de ruşine. / Mi-e frică să 
întîlnesc femeia / care-mi va recita 
cel mai frumos poem / scris de mine 
/ şi nu voi şti ce să fac / cu miinile. 
/ Bineînţeles că nu port oglinzi, / un 
buzunar fiind plin cu miini, / iar celă- 
lalt cu pietre (Celălalt anotimp, p. 
7). Demonstrația cuprinde, desigur, 
o componentă delimitativă, pe care 
tînărul scriitor are buna inspiraţie 
să o desfăşoare fără emfază într-o 
formidabilă expansivitate a limbajului 
poetic postmodernist. Şi dacă am 
pomenit de „ubicuitatea” omului în 
poezia lui A. Ciubotaru, să urmărim 
starea şi de după spectacol, cînd 
sentimentul epuizării în singurătate 
devine impacient: Imi lipesc fruntea 
de copilăria mea / pitită ca un melc 
în pori de beton. / Imi amintesc de 
un bătrîn care mergea / din poartă-n 
poartă şi ne spunea poveşti: // Umbra 
unui corb trece grăbit / Pe alături. / 
Eu clocesc oul fadorii, / „iar mama 
are trupul tatei”. // Cu burta lui mare 
şi grea ca un zeppelin, / el sădeşte-n 
grădină un şarpe lung-prelung. / Il 
acoperă cu solzii plumburii ai pămin- 
tului, / „iar tata are trupul mamei”... 
/ Acesta era drumul / din cartea cu 
poveşti / cu proze arăpeşti; / vechi 
şi-nciorchinat / cu fete de-mpărat 
(Al şaptelea poem în proză, p. 15). 
Festivitatea îşi aruncă masca plină 
de sens ascuns, iar toată filozofia 
poetului constă de acum în sesizarea 
eu-lui ca fiinţă „proiectată” în univers. 
Chiar dacă ne vom feri să trecem prin 
labirinturile poeziilor zoofobice (p. 40- 
49) din această plachetă, semnele 
alarmante, puţin colerice, sînt prelua- 
te ca nişte ieroglife ale lipsirii: femeia 
e ca o pagină pe care / o laşi mereu 
necitită / pagina cu bibliografia / iar 
tu iarba vrei să-ţi crească / direct din 
pori / să te culci pe propria ta piele / 
ca pe o zale obosită // sîngele poeme- 
lor învinse de tine / curge în sîngele 
poemelor tale — / rugina tropilor în 
care / cîinele îşi bălăceşte leşul // ea 
să te privească: / să-ţi cadă părul din 

cap / ca tencuiala de pe trupul omizii 
/ea să-ţi zimbească: // din acel papion 
/ desfacîndu-l pe dincolo / în două 
oglinzi paralele / să-şi ia zborul / un 
strigăt înăbuşit / de om spin şi roş: 
/ ELSA (Omul roş, p. 46). Strofele 
parcă emană travaliul sufletului domi- 
nat de o tristeţe onirică, ele (strofele) 
vin în principal din revelaţia brutală a 
timpului devorator. 

Autorul perpetuează şi o sen- 
sibilitate crepusculară, iar poezia se 
transformă în „laborator anatomic”, 
aproape deloc melancolizat: sunt 
unic în felul meu / şi nu mă posedă 
nici un înger / nici o fiară fierbinte // 
doar ceilalți care sînt | mulțimulți | 
iar eu | ca un sens în fața maşinii de 
scris | nu găsesc un limbaj // dar nu 
asta face bine sănătăţii mele / poftei 
de a mă mişca / împotriva viermelui: 
din cercul pătratului / în pătratul cer- 
cului şi invers: /| pînă nu vine ea | şi 
ne mănîncă pînă la / ciot pînă nu ia 
ciotul / şi nu-l aruncă pînă la / cer | 
pînă cerul nu se face / un morman de 
gunoaie | care urcă pînă la | gleznele 
lui Dumnezeu / pînă bocancii nu mă 
string la / glezne I pînă nu strivesc cu 
ei / omida / pînă din ea nu ţişneşte — | 
intestinul fosforescent din iarbă — | un 
fluture | pînă nu-şi lasă acesta oul 
străveziu | în singe / pînă sîngele 
meu | nu se-ncheagă / într-o gutuie | 
pînă gutuia / coaja sau poate miezul 
ei / n-adăposteşte / un vierme / pînă 
nu vine ea / şi ne mănîncă pînă la / 
ciot — o conservă / cu învelişul din 
tinichea | şi transcendenţa-ncălţată-n 
/ bocanci (La ruptul capului, p. 49). 

În cele din urmă, am mai re- 
marca expresia neutră şi chiar con- 
venţională a volumului de versuri, 
iar sub un aspect formal economia 
de cuvinte glisează spre brevitate. 
Structural, cele mai multe poezii au 
o desfăşurare lineară, cu început şi 
încheiere, apoi pliate în concizii poe- 
tice deprinse probabil de la Kavafis. 
Pentru confirmare, am mai menţiona 
tendinţa poetului spre descriptivism, 
iar, ocolind picturalul, poezia se des- 
făşoară ca o succesiune de notații cu 
funcţie strict indicativă, aparent fără 


nici o intenţie disimulatorie, incluzînd 
oarecum pe neobservate un simbol: 
ca nişte / crini ingenui peste albul 
paginii | moartea te latră / cu creasta-i 
de faun p.m. | peste (capa şi) spada 
pătată cu sosul absolut / cu creasta-i 
kubofuturist euy | azur culoare prost 
închisă | peste o pagină încă o pa- 
gină / din acest palimpsest necitită 
/ cîinii in folio | roşcat litera aleargă 
între cei patru / pereţi ai intestinului 
bucolic | repede-repede / şi clopotul 
cu vid se închide / peste răsuflarea 
creierului meu | federalistă crinii vor fi 
tăiaţi / şi daţi cu tot cu frunze | la cîini 
(Crinii lui Mallarme, p. 55). Simbolul 
crinului interpretează deodată altfel 
întregul poem, iar cheia de a percepe 
semnificaţia e ascunsă de poet chiar 
în textul Bestiarului Zoretei, în tot 
cazul, Adrian Ciubotaru nu ajunge la 
concizie şi obscuritate prin însumare, 
ci prin aluzia anunţurilor mai degrabă, 
care indică o mişcare de coborîre, de 
plonjare spre acea latură a vieţii ce 
nu poate fi cuprinsă în cercul luminos 
al conştiinţei: lubi-voi visul care-n 
Chipul meu uneşte / Pătrat cu cerc? 
Un zbor de zeppelin cobeşte / Beţia 
viermelui ascuns într-o grenadă / şi 
izbucnind. Ca dragostea de o naiadă 
IlI Se-mprăştie adulmecînd pămîntul 
rinced. | Pe el inert ea nu are loc. 
Amorul lînced | Născînd misterioasa 
muşcătură albă / Pe sînul roz. Dezbin 
un duh, pe mijloc nalbă, II Pe părțile-i 
din stînga şi din dreapta: Una. / Inge- 
nuu crin pe care povestind întruna, 
/ De omul ce am fost îmi amintesc 
totuna. /I Real şi ireal: greşeala mi- 
au înfipt-o ele / In melci... Tăişul lor, 
cu jar pînă-n plăsele... | Din trup 
fişneşte Omultrop şi joc de iele 
(Tapul ispăşitor, p. 61). 

Deşi, prin puterea de a comuni- 
ca, fără mijlocire, cu lumea, poezia lui 
Adrian Ciubotaru este foarte migălos 
elaborată şi, fără îndoială, cultivată, 
ea conţine prospeţime energică, 
gingăşie grea şi se află într-o ascen- 
siune continuă, iar poetul are toate 
posibilităţile să-şi confirme numele 
printre scriitorii postmodernişti de 
forță din ţară. 

PLĂCEREA DE A GLUMI - II 


Petru BANEŞTI 
Câmpina 

n. 1944 

subinginer 


„PÂNĂ LA DUMNEZEU 
TE MĂNÂNCĂ SFINŢII” 


„Să nu te mănânce sfinţii, 
Mituie-i!” i-au zis părinţii. 
Şi-a tot mituit, săracul, 

Până când a dat de... dracul! 


AMATORISM 


— Lele, findcă te iubesc, 
Pot oleacă să-ndrăznesc? 
— Da, bădiţă, mai insistă, 
Că nu-s profesionistă! 


SLOGANURI 
ELECTORALE 


„Noi, ajunşi la guvernare, 
O să facem treabă mare!” 
Şi-o făcură, de mă mir 

Cum de naiba mai respir! 


Vasile TACU 
Ploieşti 
1908-1990 
profesor 


FEMEIA 


O iartă Domnul de greşeşte, 
C-aşa, de când o ştiu, i-e datul: 
Femeia, sincer când iubeşte, 
Sfinţeşte până şi păcatul! 


AUTOEPIGRAMĂ 


Public sub pseudonim, 
Criticii stau ca de piatră, 


Sunt atât de anonim 
Că nici câinii nu mă latră! 


EPITAF UNUI SOŢ 
INCINERAT 


Stă cenuşa-ntr-un borcan, 
Soaţa-i ca vădanele, 

N-a lăsat să treacă-un an 
Şi-a-ncurcat borcanele. 


DIN SFATURILE 
LUI DON JUAN 


Vrei să cucereşti femeia? 
Lasă-i clipa fericită 

De virtute, clipa-aceea 
Cât ezită! 


INVITAŢIE 


Vino, doamnă, fără teamă, 
Sunt chirurgul ideal, 
Operez c-o epigramă 

Şi pansez c-un madrigal. 


Vasile Til BLIDARU 
Buzău 

n. 1949 

tehnician 


IMPERIUL 


Un uriaş mereu la pândă, 

Ce se gândeşte, când e-nfrânt, 
Să-şi lingă rana sângerândă 
Cu-o nouă limbă de... pământ! 


PATULUI MEU 


Te-am părăsit în nopţi pustii, 
Te-am căutat în nopţi de-amor. 
Prieten intim, doar tu ştii 

C-am fost şi prinţ şi cerşetor! 

UNEI STRIPTEUZE DE ZIUA TA 


Eu, înaintea tuturor, 

Din cei ce te privesc cu jind, 
Ţi-aş oferi un mărţişor... 

Dar unde, naiba, să ţi-l prind?! 


O! Ţi-aş aşterne la picioare 
Covor de vise, alb ca norul, 
De nu te-aş şti iubito-n stare 
Să pui pe el aspiratorul. 


TEATRU IN FAMILIE EPITAF UNUI MIC 
Formăm un cuplu ideal, SLUJBAŞ 


Căci, în familie, soţia 
Imi lasă rolul principal, 


r | O viaţă-a tras, ca un hamal, 
lar ea semnează doar regia! 


Ca din măgar s-ajungă cal: 
Şi visul i s-a-ndeplinit, 
Că cine-a vrut l-a călărit. 


ÎNCURCĂTURĂ 

Inspectorul cel nou arată 

A fi un tip destul de dur Marian POPESCU 

Că n-are mamă, n-are tată Cluj-Napoca 

Şi-atunci de cine să-l înjur? n. 1930 
economist 

Constantin SACHELARIDE SIRADA 
Bucureşti Voi muri : 
„precum se ştie, 
n. 1926-2000 Dar, ca fericit al sorții, 
jurist 


Mulţumescu-ţi, primărie, 
Că am groapă-n faţa porţii... 


INTIMITATE 


Privindu-şi lungile picioare MĂRIA SA. FEMEIA 


Ce triumfaseră la mare, 


Ea le zâmbi cu un oftat: Uit At td i 
— In fine, v-aţi alăturat... je asa Cal SUL de MIG 


l-am ajuns pân la buric; 
De-aş fi fost înalt, frumos, 


PROUSTIANĂ Ajungeam eu... şi mai jos! 
Adeseori pe-ascuns, dar şi pe faţă, 
Am risipit atâta timp în viaţă, SOŢIEI MELE 
Dar cel mai cu folos l-am petrecut i a 
În căutarea... timpului pierdut...! Tu doreşti ca Moş Crăciun 


Să-ţi aducă ce-i mai bun, 
Insă ce-i mai bun, îţi spun, 


SENECTUTE N-am nici eu, nici Moş Crăciun. 
La o vârstă, de gândeşti puţin, ? 
Mici sunt bucuriile şi rare: GASTRONOMICA 
O ţigară, un pahar de vin 
Şi, din când în când, Soacră-mea, când vine-acasă, 


o-nmormântare. De departe i-aud vorba, 

lar când ne-aşezăm la masă, 
Dânsa... ne acreşte ciorba. 


Mihai MOLEŞAG 
Tulcea 

n. 1951 

tehnician 


CONSOARTEI 


Atâta timp s-a dus de-a dura 
De când cerui mândruţei gura 
Şi nici acum, la anii mei, 

Nu pot să scap de gura ei. 


UNUI CHIRURG RENUMIT 


Mare-n fapte şi-n intenţii, 
Detestând trufiile, 
Operează pacienţii 
„„„Care vin cu miile. 


RUBEDENII 


Mamă, tată, soră, frate, 

La nevoi te-ajută, dar 

Lucrul cel mai greu din toate 
E să ai un văr... primar... 


EVLAVIE 


Preacucernicul părinte, 
Cu credinţă-n sfere-nalte, 
E-n altar cu cele sfinte, 
lar în rest... cu celelalte. 


UNEI TINERE PERECHI 
(un român 
şi o basarabeancă) 


În parcul plin de flori şi fluturi, 
Pe-alee fericiţi se plimbă, 
Descoperind în lungi săruturi 
Şi legătura lor de limbă. 


Mircea IONESCU-QUINTUS 
Ploieşti 

n. 1917 

jurist 


FEMEILOR 


De când îi ştiu iubirii mersul 
V-am scris poeme de amor, 
V-am dat şi lira mea şi versul, 
Ba chiar şi dreptul de-autor! 


ALE TINEREŢII VALURI 


Stau pe plajă-ntinşi la soare 
Un flăcău şi-o fată mare; 
Cum lăsatu-s-a-nserarea 
Mare mai era doar marea...! 


EPITAF UNUI DENTIST 


Răposat-a întru Domnul 
Şi-ngropat de brazda humii, 
Liniştit îşi face somnul 

C-a scăpat de gura lumii. 


CĂILE POEZIEI 


Unii urcă greu Parnasul 
Spre lumina lui Apollo; 
Alţii călărind Pegasul 
Cad din nori exact acolo. 


ÎNTRE VIS ŞI REALITATE 


Nu regret c-am fost un an 
In guvernul Stolojan, 

Dar visam să fiu ministru 
De la Tisa pân-la Nistru. 


MIRCEA MATCABOJI 
Cluj-Napoca 
n. 1921 
pictor scenograf 


CONCLUZIE 


Am înnoptat la un pahar 
Şi grija mă apasă; 


Dau telefon, dar e-n zadar... 
Probabil nu-s acasă. 


INVERSARE 


Strânsesem bani ca fiecare, 
La o nevoie să-i găsesc, 
Dar banii de înmormântare 
l-am cheltuit ca să trăiesc. 


DISCRIMINARE 


Adesea şi eu sunt ispitit, 

Ca voi, să muşc un fruct oprit, 
Dar responsabila nu vrea. 

l-I dă lui Ics pe sub tejghea. 


ABSURDITATE 


M-au criticat că nu stau drept, 
Că pumnii-s strânşi, 

că nu-s pe piept... 
Nu prea ştiam cum să mă port: 
Sunt pentru prima dată mort. 


MIHAI DANILESCU 
Ploieşti 
n. 1933 
tehnician 


EPITAF UNUI PESCAR 


Sub castan se odihneşte 
Un pescar, ajuns fărâme; 
Nici aici nu prinde peşte, 
Dar măcar adună râme. 


FOSTULUI MEU ŞEF 


Şi azi când mă-ntâlnesc cu el 
M-aplec cu stimă idolatră, 

Că i-am rămas total fidel 

Şi poate voi găsi o piatră. 

ARMONIE FAMILIALĂ 


La noi e-o viaţă minunată 

Şi toată casa numai flori, 

La noi nu-i ceartă niciodată, 
Dar ne-mpăcăm de zeci de ori! 


MĂRUL 


Mâncat de Eva şi Adam 

Şi azi e fructul favorit, 

Dar preţul la un kilogram 
Mi-a amintit că-i fruct oprit. 


COLEGA NOU 
ANGAJATĂ 


Colega cea cu păr pe moate, 
De cum venise prima oară, 
Sări la şeful nostru-n braţe, 
Că mai lucrase secretară. 


Nicolae PETRESCU 
Piteşti 

n. 1936 

profesor 


RETICENŢĂ 


De-am stârpi pe proşti cumva, 
Cum se pare că e logic, 

Oare nu s-ar perturba 
Echilibrul ecologic? 


LEPRA A FOST 
ERADICATA 


În luptă, cu şi fără spor, 

Ne avântăm cu sârg mereu: 
Cu lepra nu ne-a fost uşor, 
Cu leprele, e mult mai greu. 


EVOLUȚIE 


De la mamă la fetiţă 

Se purta cândva pe Terra 
Frunza fragedă de viţă; 
Dar de când cu filoxera... 


POŞTA REDACŢIEI 


Nu vă legaţi de toate aste 
Şi nu mai faceţi pe ingraţii! 
Mai publicăm şi lucruri proaste 
Când le semnează consacraţii... 


UNEI TINERE ACTRIȚE 


A fost în graţia arenei 

Şi a avut în teatru spor, 

De când s-a dăruit şi scenei 
Şi unui mare regizor! 


S.O.S. 


Prieteni, dacă mă iubiţi, 
Impotriviţi-vă ursitei: 

Sunt om, să nu mă linguşiti, 
Că poate nu rezist ispitei! 


Vasile LARCO 
laşi 

n. 1947 

inginer 


ÎNTOARCEREA FIILOR 


RISIPITORI 


Părinții au primit pământ, 

Cu drag lucrează şi cu-avânt, 
lar fiii se întorc acasă 

Să fie cât mai mulţi la masă. 


AVATARURILE ISTORIEI 


Doar cei bătrâni mai pot să spună 
Ce-au tras sărmanii moldoveni: 
Că s-au culcat cu „noapte bună” 
Şi s-au trezit cu „dobrâi deni”! 


CUGETĂRI 


Când bolilor le cazi în plasă 
Şi-n viaţă se adună anii, 
Amicii-n pace toţi te lasă, 
Dar te înghesuie duşmanii! 

SOŢII LA CUMPĂRĂTURI 


Harul vieţii nu-i refuză. 

El modern şi ea vetustă. 
Ea, ocheşte câte-o bluză, 
EI, ocheşte câte-o „fustă”. 


AUTOEPITAF 


Deşi n-am griji, nu am nevoi, 
Tristeţile m-apasă 

Şi-aş da şi „viaţa de apoi” 
Doar pentru-o zi de-acasă. 


Mircea C. DINESCU 
Ploieşti 

n. 1934 

medic 


NOSTALGIE 


În seri târzii, la braţ, pe-alei, 
Noi ne plimbam sub plopi şi tei. 
Şi am fi mers la nesfârşit... 

De nu ne-am fi căsătorit. 


PERSEVERENŢĂ 


l-am spus iubitei că oricine 

Şi-oricând n-o va iubi ca mine, 
Dar, vrând să se convingă parcă, 
Ea de atunci mereu încearcă... 


IARNA ŞI FETIŢELE 
TROTUARULUI 


Cum se tot plimbă pe trotuar 
Aşa-mbrăcate de sumar, 
Se-ntreabă până chiar şi pruncii: 
— Nu le-a-ngheţat obiectul muncii? 


DEMITIZAREA FOCULUI 


N-a fost furat şi dat din milă, 
Cum în Olimp se susţinea, 
A fost la mijloc o idilă: 

El Prometeu, ea promitea... 

lon GEANA 
Bucureşti 
1916-1996 
economist 


AUTOEPITAF 


La moarte, tot avutul meu 

Să-l puneţi, rogu-vă,-n sicriu, 
Că-n drumul pân la Dumnezeu 
Câţi sfinţi voi întâlni, nu ştiu! 


UNUI AVAR 


Simţind că inima-i tresaltă, 
De mila care-l copleşea, 
Pomană începu să dea... 

Din mâna dreaptă în cealaltă! 


PROMOVARE 


Că-ndrăznii să dau o rață 
M-a respins, jignit, în faţă, 
Amânându-mă la anul... 

Ce să fac? Ingraş curcanul... 


NAVETISTUL 


Mulţi navetişti, cum îi împarți: 

Femei, bărbaţi, bătrâni şi tineri — 

Vin luni cu primul tren de marţi, 

Fug sâmbătă c-un tren de 
vineri! 


Elis RAPEANU 
Bucureşti 

n. 1939 

filolog (lector universitar) 


FEMEIA ÎN ACTUALITATE 


Femeia are drepi de voi 

In Parlament şi peste tot 

Şi mulți din deputaţi ar vrea 
Să fie-n Cameră cu ea. 


MĂSURĂ PREVENTIVĂ 


Demagogia, azi, perfida, 
Se ia în Parlament ca S.I.D.A., 


Deci să se pună preventiv, 
La microfon, prezervativ. 


PLÂNGEREA UNOR 
PĂRINŢI 


Azi discuţii nu încap — 
Fetele ne lasă baltă: 
Unele îşi fac de cap, 
Altele de partea-ailaltă. 


CĂSĂTORIA ÎNTRE DOI 


BĂRBAŢI 


Nu există azi motiv 

Să producă vreo mirare, 
Doar că domnul cel pasiv 
Se declară fată mare! 


Geo OLTEANU 
Ploieşti 

n. 1927 

inginer 


SOACRA DESPRE 
GINERE 


Se crede zmeu dar n-are bani, 
Frumos nu e, maşină n-are 
Şi-a mai pierdut şi patru ani 
Cu...studii universitare. 


LA NUNTA UNUI 
PENSIONAR 


Nunta lui s-a-nregistrat 
Printre nunțile celebre, 
C-a avut şi-un invitat 

De la „Pompele funebre”! 


PRECEPTE 


Morala chiar de-i e săracă 
Realitatea-i e deplină: 
Minciuna uneori ne-mpacă 
lar adevărul ne dezbină. 


Rubrică îngrijită 
de Gheorghe BALICI 

